
        
            
                
            
        

     
   
   RIKA DU PLESSIS OMNIBUS 20
 
    
 
   © Rika du Plessis
 
    
 
   Alle regte voorbehou
 
    
 
   SEWE  Mini-boeke in een Omnibus. Let asseblief net op dat hierdie boeke ook as enkeltitels by Amazon aangebied word. Dit kos net goedkoper om die Vyf in een te koop as al vyf die boeke individueel. 
 
   DENNEGEURLIEFDE. Aniena erf ‘n stuk denneplantasie by haar ma. By nadere ondersoek van die stuk grond, vind sy ‘n houthuis en ‘n vreemde man op haar erfgrond – ‘n houthuis wat beslis nie ses jaar gelede daar was nie, en die man is haar duidelik nie goedgesind nie. Kort voor lank kan sy haar koppigheid om self op die stuk grond te kom bly glad nie verstaan nie. Die gevolge van haar besluit krap sommer gou ‘n klomp geheime oop wat haar aan die hart ruk.
 
    
 
     WONDER BY INDAWO.  Nikita word feitlik geen keuse gelaat as om teen haar sin op haar oom se dierevakansieplaas, Indawo, te gaan werk nie. Die feit dat die man aan wie sy eens verloof was nou die plek bestuur, steek haar dwars in die krop. Hy het haar destyds gelos omdat hy geglo het sy verneuk hom met ‘n ander vrou. Op Indawo is egter nog ‘n man wat haar verkeerd opvryf, maar ook haar asem keer op keer steel… Hy is vir haar so bekend, maar ook tog heel anders as wat sy hom onthou.
 
    
 
   ZETA SE KIND. Lola spoel op ‘n eiland uit na ‘n traumatiese ervaring op see. Zeta en haar familie neem haar onder hulle vlerke, en sy is gelukkig by hulle. Sy kruip weg vir haar verlede, en Zeta beskerm haar. Maar van die dag af wat die eiland aan ‘n privaat koper verkoop word, beland Lola dag na dag in die moeilikheid, en skielik verstaan sy nie haar eie hart nie.
 
    
 
   GEKNEUSDE HARTE. Marinda en Petro is jarelange vriendinne wat albei ‘n knou in die lewe weg het. Albei kry finansieël swaar en toe daar uit die bloute ‘n klomp geld in Marinda se skoot beland, besluit sy om saam met Petro iewers ‘n plek te koop om dit ‘n veilige hawe vir gekneusde harte te maak. 
Sy koop Bloeisellaan vir die doel, en die aantreklike eienaar van die plek se lewe raak stil-stil vervleg met hare, maar sy is bang vir ‘n verbintenis. ‘n Uitgeteerde, verwaarloosde Doreen wat by Bloeisellaan beland, laat volg ‘n hele reeks gebeure wat die geloof in Petro sterk toets, maar ook uiteindelik die liefde laat seëvier.
 
    
 
   SKOENLAPPERVROU. Skoenlappervrou is voorheen as Vlindervrou verkoop. 
 
   Na twee vernederende egskeidings vat Amalia die pad uit die stad Vlinderland toe - Die ruwe stuk bosveldplaas naby die Kruger Wildtuin. Hier sal sy 'n nuwe begin maak sonder enige man aan haar sy. Hierdie spesie is in haar boeke afgeskryf. Sy is moeg daarvoor om net deur hulle gebruik te word.

Omstandighede op die skoenlapperplaas is egter geensins wat sy haar voorgestel het nie. Haar woning is in 'n patetiese toestand. Daar is 'n vreemde man in een van die gasterondawels. 'n Leeumannetjie laat die bloed in haar are stol. Skote klink in die nag op en vae geluide soos dowwe donderweer laat ook haar armhare orent staan...

(15,400 woorde) Korter as 'n boek, langer as 'n kortverhaal.
 
    
 
   VERLORE OM ‘N GROTVUUR. Neem asseblief kennis: Hierdie boek is voorheen verkoop as Prinses Sumi.
 
    
 
   Sumi het in ŉ baie weelderige huis grootgeword, maar toe sy haar ouers verloor en ontdek hulle was eintlik bankrot, moes sy haar lewenstyl dringend aanpas. Sy sou direk na matriek vir haar moes werk soek om haarself in 'n klein woonstel te kon onderhou. Nooit het sy kon droom dat sy eers ontvoer sou word, smoorverlief raak op 'n bekende skrywer wat 'n hele paar jaar ouer as syself is, waar sy in afsondering saam met hom in 'n groot grot beland nie. Net toe sy besef haar liefde is vir ewig, en hy instem dat hulle kan kyk of so 'n verhouding kan werk omdat hy ook vir haar omgee, verdwyn hy spoorloos.
 
    
 
   SKUILING VIR HAAR SIEL. Yolandi se man, Burt, mishandel haar wreed toe sy nie vir hom kan kinders gee nie. Sy vlug en gaan kruip in eenvoud weg. Die mishandeling het gesorg vir ‘n digte kors om haar hart om nie weer iemand daar toe te laat nie. Toe stap Wessel haar lewe binne met oplossings vir haar probleme selfs al weet hy sy kan hom niks bied nie. Tog is die liefde enig in sy soort, en dring deur waar ander dinge nie kan nie. Die besef daarvan kom egter te laat, want ‘n monster met die naam Roanda verongeluk die enigste kans wat Yolandi kan hê in liefde en geluk. 
 
    
 
    
 
    
 
   DENNEGEURLIEFDE
 
    
 
   EEN.
 
    
 
   Die lang grasse skuur-skuur onder Aniena se motor terwyl sy versigtig die dowwe veldpad volg. So ver sy kan sien, is dit net bosse, gras en nogmaals bosse met ‘n groot denneplantasie. 
 
                 “Wat kom maak jy nou eintlik hier op Dennegeur, Aniena?  Dis ‘n verlate stuk grond met dennebome, ‘n rivier, bosse en gras. Wat het jou ma destyds besiel om die stuk grond te koop?”
 
                 “Ek weet nie, Mariska. Sy het destyds net vir my gesê sy registreer die stuk grond in my naam, en haar tweede man mag nie daarvan weet nie. Sy het dit met haar laaste erfgeld van Pa gekoop. Verder wou sy nie daaroor praat nie, net genoem ek sal wel eendag verstaan. Ek het haar nog gevra of my suster, Dina, dan nie ook die reg tot ‘n deel hiervan het nie. Groot fout gewees, want Ma was bitter oor Dina wat van die huis af weggeloop het nog voor sy mondig was. Tog is dit al wat ek vandag het,” antwoord Aniena en kyk skuinsweg na haar vriendin voor sy weer voor haar in die nouliks sigbare pad kyk. “Ek wonder of ou Josef nog in sy sinkhut op Dennegeur bly. Ma het destyds gesê hy kan verniet daar woon as hy sal sorg dat die omheining van die plek heel bly, en kom vertel as hy kwaaddoeners hier gewaar.”
 
                 “Jy het darem nog jou werk by die koerant ook. Ek kan steeds nie glo jou ouers se boedel is totaal en al bankrot nie. Dit het altyd gelyk of julle so goed leef. Ek was glad soms jaloers. Grappie, hoor,” sê Mariska grinnikend.
 
                 “Ou verspot. Ek het nooit besef stiefpa het so baie skuld gemaak en steeds bly skuld maak nie. Die hele huis en sy inhoud plus die motors gaan verkoop word, en dit gaan nog nie eens genoeg wees om alles te betaal nie. Ma het wel eendag vir my gesê ek sal nooit weet hoe welkom die huurgeld is wat ek elke maand vir hulle gee nie.”
 
                 “Wat het hulle met die huurgeld gemaak wat jy hulle maandeliks gegee het? En het julle nooit weer van Dina gehoor nie?”
 
                 “Net hulle sal weet. Ma was in die laaste jare baie stil. Ek glo sy het begin agterkom haar tweede man was beslis nie ‘n winskopie of belegging nie. Ek reken dis ook daarom wat sy hierdie grond in my naam registreer het, anders het was dit ook verlore aan skuldeisers. Nee, tot vandag toe het Dina nog nie weer van haar laat hoor nie. Ons lyk nogal baie na mekaar, maar ons geaardhede verskil hemelsbreed.”
 
                 “Jy kan altyd solank by my kom intrek, vriendin,” sê Mariska sag. Die moedeloosheid op Aniena se mooi gesig pluk aan haar hart en plaas ‘n demper op haar andersins vrolike geaardheid.
 
                 “Ek mag darem nog ‘n week in die huis bly voor ek moet uit. As hier nou net ‘n woning op die stuk grond was, het ek hier kom bly. Dis maar agt kilometer van Tulbagh af. Ek kon elke dag maar heen en weer gery het. Hier is egter niks. Ek was ses jaar gelede saam met Ma hier, en daarom weet ek hier is absoluut niks.”
 
                 “Nou wat steek daar tussen die bosse uit? Dit lyk vir my na ‘n rietdak van ‘n gebou,” sê Mariska en beduie na ‘n ent vorentoe.
 
                 Aniena se mond sak oop toe sy nader ry en die kleinerige vierkantige houtgebou met sy rietdak tussen die lang gras sien staan. Sy ry nader en hou stil. Die gebou is wel nie gister gebou nie, maar dis duidelik ook nie oud nie. Rondom hom is die lang gras sowat  vir twee meter afgesny.
 
                 “Dit was nie hier nie, Mariska, daarvan is ek seker. Dit moes gebou gewees het ná ek en Ma hier was. Kyk, die gebou lyk nie horingoud nie. Die grasdak lyk sommer nog baie goed. Boonop kan mens sien daai gras is sommer onlangs rondom die gebou afgesny.”
 
                 “Wil jy vir my sê hier woon iemand sonder jou medewete? Ou Josef sou nie hierdie gebou hier kon oprig nie… nie heel op sy eie nie. Dit voel skielik effens spooky hier, jong,” sê Mariska en kyk met wydgerekte bruin oë na Aniena. Tog blink die pret diep agter in daardie oë.
 
                 “Bog, vriendin,” lagsê Aniena. Om in die motor te sit en wonder sal ons seker niks nader aan ‘n oplossing bring nie, of hoe? Josef se sinkhut staan by die rivier. Ons sal netnou daarheen gaan en hoor wat hy te sê het,” sê Aniena en klim uit. Mariska volg haar tussen die lang gras deur tot in die oopte waar die gras kort gesny is.
 
                 Aniena stap na die houtdeur toe, draai aan die handvatsel, maar dis gesluit. 
 
                 “Mens kan ook nie by die vensters inkyk nie, want hier is sowaar gordyne,” sê Mariska en beduie na die enigste twee vensters aan die voorkant van die gebou. “Laat ons agter om loop. Die wolke is besig om al donkerder te word. Ons moet hier wegkom voor dit begin reën, want ons moet nog weer oor daai lang grasse terug ry.”
 
                 “Aha, hier is een waarvan die gordyne oopgetrek is,” roep Aniena toe sy by die sykant gaan stil staan en haar voorkop vas teen die ruit druk om te kan in sien. “Hier is meubels in. Dis duidelik ‘n slaapkamer hierdie, met dubbelbed, enkelbed en ingeboude kaste. Die bed is nogal netjies opgemaak ook.”
 
                 Mariska druk ook haar kop langs Aniena s’n teen die ruit en fluit half onvroulik tussen haar tande deur.
 
                 “Kyk daai mooi houtvloer. Die bruinrooi vlamme daarin,” roep Mariska uit.
 
                 “Ja, dis nogal regtig mooi. Verder lyk alles maar gewoon. Kom ons stap agter om ook.” 
 
                 “Hier is nog twee vensters. Die een lyk na ‘n badkamervenster. Die ander een het ook gordyne wat toegetrek is. Nou nog die ander sykant, laat ons sien,” sê Mariska toe hulle verder stap.
 
                 “Hier is nog ‘n venster waarvan die gordyne effens oopgetrek is.” Aniena druk weer haar kop teen die ruit. “Hier is niks in die vertrek nie, behalwe ingeboude kaste. Net so ‘n mooi houtvloer.” Weer druk Mariska haar kop langs Aniena s’n teen die ruit.
 
                 “Wie is julle en wat soek julle hier?” vra ‘n diep stem meteens kort agter hulle en albei vlieg om van skrik.
 
                 “Hiert, jou satanskind, jy sal my hart laat gaan staan,” roep Mariska uit en gaan staan styf teen Aniena.
 
                 By Aniena ontstaan meteens ‘n impuls om vir haar vriendin te lag. Sy self het ook geskrik, maar Mariska se uitroep het haar gou tot die werklikheid teruggebring.
 
                 Die man wat voor hulle staan, is van middelmatige lengte, swart hare, en amper net sulke donker oë. Hy staan sowat twee meter van hulle af met sy voete wyd uitmekaar geplant. Onder sy welige kuif steek gedeeltes van ‘n diep frons uit, en sy gesig lyk of dit uit ‘n stuk rots gebeitel is. Sterk kakebeen, goedgevormde lippe, en as hy die strakheid kan laat vaar, dodelik aantreklik.
 
                 “Nou toe, gaan nie een van julle praat nie?”
 
                 Genugtig, Aniena, jy bekyk die man so, jy vergeet om te praat, raas sy met haar self. Sy ruk effens toe ‘n donderslag hier bo hulle uit die hemel kom. Dit gaan sowaar reën. Verbeel sy haar nou, of het die man se oë effens vernou toe hulle op haar vasgesteek het? Meteens hang ‘n lieflike dennegeur om hulle wat sy diep inasem.
 
                 “Ek moet liewer vir jou vra wie is jy en wat soek jy hier, Meneer. Hierdie is my eiendom, en so ver ek weet, is hier nie veronderstel om iemand te woon nie,” sê Aniena nou met ‘n sterk stem, maar loer tog bekommerd in die lug op. Asof die weer net daarvoor gewag het, begin fyn sproeireën oor hulle neerdaal wat die dennegeur versterk.
 
                 “Ek neem dus aan jy is Leanne Truter se dogter, Aniena,” sê die man nou, maar sy frons verdwyn steeds nie.
 
                 Die fyn druppeltjies skitter op sy swart hare toe ‘n paar verlate sonstrale nog hulle weg deur die wolke na die aarde toe vind. Dit vang Aniena se aandag vir ‘n oomblik vas, maar haar oë vernou tog toe hy haar ma se naam noem – haar ma se vorige van – dié van haar, Aniena, se pa.
 
                 “Ja, ek is Aniena Truter. Mag ek nou weet wie jy is en wat jy hier soek? Hoe het hierdie gebou hier gekom? Ses jaar gelede toe ek hier saam met my ma was, was hier niks.”
 
                 “My naam is Herman Goosen, en ek huur die stuk grond al vir die afgelope vier jaar by jou ma. Die gebou het ek self hier opgerig mét jou ma se toestemming. Wat kom soek jy nou hier na jy vir ses jaar lank nooit belang gestel het om na die grond toe terug te kom nie?” Steeds klink hy vir Aniena stug.
 
                 “Ek het nie geweet my ma verhuur die grond nie. Weet jy my ma is dood?”
 
                 “Ja, ek weet van die ongeluk waarin sy en haar tweede man dood is. Dit maak geen verskil nie. Ek het ‘n kontrak wat sê ek kan die plek nog aanhou huur vir ‘n jaar lank selfs al sou sy sterf. Die huurgeld gaan nou net in jou rekening in, dis al.”
 
                 “Wie het betaal vir die oprig van hierdie gebou?” wil Aniena weet.
 
                 “Ek het daarvoor betaal met die voorwaarde ek kan die plek vir tien jaar huur.”
 
                 “Wel, jy huur die plek nou vir vier jaar, en jy sê jy mag aanhou huur tot ‘n jaar na haar dood. Dit beteken jy het daarna nog vyf jaar huurtermyn oor, of verstaan ek nie reg nie.”
 
                 “Die tien jaar termyn is net wettig indien jou ma nog sou geleef het. Nou mag ek nog net ‘n jaar huur, tensy jy natuurlik instem om vir die orige vyf jaar te teken en ek kan aanbly.”
 
                 “Wat gebeur nou as ek self hier wil kom woon?”
 
                 “Jy kan nie… nie nou al nie, eers oor ‘n jaar,” antwoord hy kortaf.
 
                 “Ek het geen woonplek nou nie, Meneer. Jy weet seker nie, maar Ma-hulle se boedel is bankrot en ek moet uit die huis uit. Dennegeur sou nou vir my die ideale blyplek gewees het.”
 
                 “As hier nie ‘n gebou was nie, sou jy tog nie hier kom woon het nie,” antwoord hy nou effens spottend.
 
                 “Ek kon ‘n karavaan gehuur het,” probeer sy hom troef.
 
                 “En wat sou jy gemaak het omtrent water?”
 
                 “Hier is ‘n rivier wat deur die gronde vloei. Oorgenoeg water dus.”
 
                 “Water wat ek nou baie gerieflik laat aanlê het na hierdie gebou toe, ja. Kyk, Juffrou, ek gee nou nie juis om wat jou omstandighede is nie, maar jy kan nie nou al hier kom woon nie. Wag maar die jaar om, en kry vir jou ander blyplek. Jy werk tog en moes lankal nie meer by jou ma-hulle gewoon het nie,” sê hy met sarkasme.
 
                 “Wie de duiwel is jy nou eintlik om vir Aniena te kom preek?” bars Mariska nou vir die eerste keer hier langs Aniena uit.
 
                 “My ma-hulle het my huurgeld nodig gehad. Dis nie nodig vir jou sarkasme as jy nie die omstandighede ken nie. By watter agent huur jy die plek?”
 
                 “Ebers Eiendomme. Hulle hanteer dit namens jou ma. Hoekom wil jy weet?”
 
                 “Meneer, iewers moet daar ‘n skuiwergat wees wat my sal toelaat om hier te kom woon in my omstandighede. Ek sal met ‘n prokureur hieroor gaan praat.”
 
                 “Jy is tog seker nie nou ernstig nie, vroumens?” vra hy en sy frons verdiep van vooraf. “Moet nie vir een oomblik dink ek sal my woonplek met jou deel nie.”
 
                 “Is jy nou simpel of wat? Ek wil g’n by jou kom bly nie. Ek het mos gesê ek sal ‘n karavaan huur. Ek sal hom naby die rivier laat staanmaak. Woon Josef nog daar in sy sinkhuisie?”
 
                 “Wel, ek sou verkies jy doen dit nie. En nou moet julle loop. Ek hou van my privaatheid. Josef is vir ‘n paar dae weg.”
 
                 “Duidelik het jou ma jou nie goeie maniere geleer nie, mansmens!” roep Mariska uit, gryp Aniena aan die arm en vervolg” “Kom ons loop, vriendin.”
 
                 Aniena kyk nog ‘n oomblik lank na Herman.
 
                 “Jy het gesê jy gee nie om wat my omstandighede is nie, wel, ek gee nie om wat jy verkies nie,” sê sy, draai om en stap saam met Mariska na haar motor toe. Voor haar geestesoog bly die aantreklike brombeer met die glinsterdruppels in sy swart hare afspeel, en die lieflike reuk van denne wat hom omhul.
 
                 Hulle is al halfpad met die dowwe pad terug grootpad toe toe Mariska die eerste is wat praat.
 
                 “Aniena, jy is tog seker nie ernstig oor ‘n karavaan blyery saam met die ongeskikte man op die stuk grond nie, is jy?”
 
                 “Aanvanklik nie, maar nou is ek gedetermineerd. Wie dink hy is hy om my van my eie grond af weg te hou. Iewers moet iets wees wat my daarvoor toestemming sal gee. Ek sal met Bertie gaan praat. Hy kan die kontrak deeglik deurgaan en kyk of ek enige kans staan.”
 
                 “Sjoe, ek dink jy is nou sommer net koppig om hom nie sy sin te gee nie. Om in ongerief in ‘n karavaan vir ‘n jaar lank te kom woon, is nie my idee van pret nie.”
 
                 “Mariska, ek gaan boonop vir Bertie sy karavaan vra, en ek is seker hy sal my min huur vra. Dit sal my die geld vir ‘n duur woonplek in Tulbagh spaar. Sy karavaan het ‘n kragopwekker wat met brandstof werk, so ek sal krag ook hê. Met die water sal ek wel ‘n plan maak. Eintlik begin ek hierna uitsien. Dit sal jammer wees as my planne deur die mat moet val.”
 
                 “Ek dink nog jy saal nou sommer ‘n mal perd op, Aniena.”
 
                 “Kom nou, Mariska. Gewoonlik is ek die een wat by jou moet briek aandraai, en nou klink jy soos ‘n ou voos vadoek,” antwoord Aniena en lag vir haar vriendin wat nou so ernstig is. “So ja, eindelik is ons weer op die teerpad. Gaan jy saam na Bertie toe, of wil jy woonstel toe gaan?”
 
                 “Nee, jong, ek sal maar dié een skip – ek moet nog gaan wasgoed doen. Môre gaan ek by my ma eet, en oormôre is dit weer Maandag.”
 
                 “Jy weet, Mariska, ek sal daaraan moet begin dink om iewers elders ook ‘n inkomste te verdien. My salaris by die koerant is maar skraps, en met dié wat ek nou nie meer by ma-hulle sal kan eet nie, en dalk van Dennegeur af sal moet in en uit ry, gaan ek ekstra geld nodig hê.”
 
                 “Genugtig, jy praat asof jy klaar op Dennegeur woon. Ek twyfel of jy iewers ‘n loophole gaan kry in daai ou se kontrak. In elk geval, jy werk mos nie Saterdae en Sondae nie, so jy kan altyd daar by ons aansoek doen om die oumensies vir wandelings uit te neem. Lorna het bedank. Sy is mos nou getroud en het getrek.”
 
                 “Ek sal nie die werk kry nie, want ek sal nie gedurende die weeksdae beskikbaar wees nie. Moet ‘n mens vir so iets nie ‘n verplegings agtergrond hê nie? Die tehuis betaal in elk geval ook maar net so sleg.”
 
                 “Dit het nou verander. Die tehuis gaan nie meer daarvoor betaal nie. Elke oumensie is nou self verantwoordelik vir die vergoeding van iemand wat hulle op ‘n wandeling neem. Die tehuis het besluit om ten minste drie vroue daarvoor aan te stel. Hulle sal dan op versoek genader word om iemand  te kom vergesel. Jy kan die naweek se twee dae vat. Ek sal vir jou ‘n goeie woordjie doen as jy belang stel. Jy hoef nie ‘n verplegins agtergrond te hê nie. Jy gaan net saam met ‘n omie of tannie stap om seker te maak hulle verdwaal nie, en kom nie iets langs die pad oor nie. Hulle wil stap, maar die reëls sê hulle mag nie sonder toesig stap nie. Die tehuis kan nie sy bietjie opgeleide personeel aan sulke takies afstaan nie. Matrone sê ons trek maar swaar aan die finansiële kant.”
 
                 “Doen gerus so, dis beter as niks. Nou ja, hier is ons. Was maar lekker jou goedjies. Sien jou weer, en dankie vir die saam ry,” Mariska.”
 
                 “Die plesier… en onaangename verrassing van die ongemanierde vreemdeling, was myne. Ek sien jy gaan nog hare op jou tande nodig hê met daai ene. Tatta,” lagsê Mariska, klim uit en waai vir haar toe sy weg ry.
 
    
 
   “Hallo, Aniena. Jy is ‘n skaars een deesdae. Wanneer gaan ons weer ‘n slag saam eet?” vra Bertie toe Aniena sy kantoor binne stap.
 
                 “Ag, met dié dat daar die begrafnisreëlings en al die ander dinge wat daarmee gepaard gaan was, was my leë uurtjies maar min. Dis lekker om jou weer te sien, Bertie. Ons moet weer ‘n plan maak. Ek hoor juis hier het uiteindelik weer ‘n nuwe eetplek in ou Tulbagh oopgemaak.”
 
                 “Ja, en die woord is die kos is lekker. Het jy sommer net kom gesels, of is daar iets waarmee ek jou kan help?”
 
                 “Ek is hier oor Dennegeur wat jy aan ene Herman Goosen namens my ma verhuur. Hoekom het jy my nooit hiervan gesê nie, Bertie?”
 
                 “Op jou ma se versoek. Sy het die huurgeld nodig gehad. Sy wou egter nie gehad het jy moet weet en jou oor haar bekommer omdat dit finansieel sleg met hulle gegaan het nie. Die huurgeld gaan van nou af in jou rekening inbetaal word – dis nie deel van die boedel nie. Wat wil jy weet hieromtrent?”
 
                 “Ek verstaan die man kan nog ‘n jaar lank na Ma se dood die plek huur. Wat ek by jou wil weet, is of daar dalk iewers ‘n moontlikheid bestaan vir my ook om solank op Dennegeur te gaan woon.”
 
                 “Wat? Saam met Goosen in sy klein huisie?” vra Bertie amper geskok.
 
                 “Moenie laf wees nie, Bertie, natuurlik nie. Ek sal ‘n karavaan huur vir my, en het nogal gedink om joune te vra. Jy weet hoe duur is verblyf in hierdie plek omdat dit skaars is, en ek moet einde van die week uit die huis uit trek.”
 
                 “Dis malligheid, Aniena. Kom bly by my. My huis is groot en ons hoef nie eens pal in mekaar vas te loop nie.”
 
                 “Nou is jy die een wat verspot is. Wil jy hê die hele dorp moet hieroor gons en jou naam saam met myne deur die modder sleep? Al is dit deesdae die inding en glad nie meer vreemd as paartjies saam woon nie, is hierdie steeds ‘n klein plattelandse gemeenskap wat ‘n mens sal skeef aankyk. Jy is ‘n prokureur, iemand van aansien onder hulle.”
 
                 “Maar dis oukei as jy alleen op ‘n stuk grond buite die dorp saam met ‘n vreemdeling gaan woon,” brom hy nou half nors.
 
                 “Dis nie dieselfde nie. Ek gaan nie by hom in sy plek woon nie, en ek gaan die karavaan ver van sy huis af by die rivier laat sit. Boonop woon Josef ook daar by die rivier. Sal jy nou na daai kontrak vir my kyk asseblief?”
 
                 “Nou goed dan tog. Eintlik onthou ek nog hoe jou ma my die kontrak laat opstel het. Ek verbeel my nog daar was ‘n klousule aan wat jou betref. Wag, ek haal dit gou uit,” sê hy, trek ‘n glylaai uit en soek die leër. Na ‘n oomblik trek hy ‘n geel leër uit die laai en maak dit oop. Sy oë gly oor die woorde, en kort-kort blaai hy om.
 
                 “En? Sien jy iets?” vra Aniena effens ongeduldig. Sy verstaan self nie die vuur in haar om ‘n positiewe antwoord te kry nie.
 
                 “H’m, ja, lyk nogal so. Jy mag na jou ma se dood op die plek gaan woon of dit verder verhuur soos sy gedoen het. Die huurder mag nog ‘n jaar aanbly na haar dood, en as jy gedurende daardie tyd al daarheen wil trek, moet jy ook sy toestemming hê. Hy moet egter ‘n grondige rede hê waarom hy weier as hy nie toestem nie. In geval van weiering, kan die saak deur die hof bepaal word.”
 
                 “Hy is ‘n knorpot, Bertie, hy sal nooit instem nie. Eintlik het hy klaar gesê ek kan vir die volgende jaar nie daar kom woon nie.”
 
                 “Jy sal hom maar weer moet gaan vra as jy ernstig hieroor is, Aniena. Indien hy weer weier, noem vir hom van hierdie klousule. Hy behoort egter daarvan te weet, want hy het tog ‘n afskrif hiervan. Sê hom jy gaan hof toe as hy weier. As ek jou egter kan raad gee, vergeet van die hele besigheid, en wag jou jaar om. Dink net, daarna het jy nie ‘n karavaan nodig nie. Jy kan in sy gebou intrek. Weet jy hoe lyk die plekkie van binne?”
 
                 “Nee, dit was gesluit. Ek kon net deur twee van die vensters sien. Een is ‘n slaapkamer en die ander vertrek was leeg.”
 
                 “Ek en jou ma was daar kort na hy klaar gebou was. Dit is twee groot slaapkamers, ‘n ruim badkamer met ‘n stort, en ‘n oopplan kombuis wat ineen skakel met ‘n sitkamer. Die gebou is weliswaar plein vierkantig, maar binne is dit lekker ruim en so gebou dat mens eendag met gemak daar kan laat aanbou. Vir een mens is dit ideaal, selfs al kry hy kuiergaste.”
 
                 “Ek wil nie ‘n jaar wag nie, ek het klaar besluit. Net môre gaan praat ek weer met hom. Wat maak die vent op Dennegeur? Hy kan mos nie ‘n bestaan van een of ander aard daar maak nie. Ek sien ook niks anders as die woning daar nie.”
 
                 “Die Goosen-man praat nie veel nie. Hy kom ook nie Tulbagh toe nie. Mense ken hom nie hier nie. Hy het eenkeer laat glip dat hy sy sake op Worcester doen, watse sake weet ek nie. Sover ek weet bedryf hy nie iets op Dennegeur nie.”
 
                 “Gee my asseblief ook ‘n afskrif van die kontrak, Bertie. Ek wil dit môre saam neem. Baie dankie vir jou hulp, ek waardeer dit.”
 
                 Hy maak vir haar ‘n afskrif en oorhandig dit. Sy staan op en staan deur se kant toe.
 
                 “Kom eet môreaand saam met my by daardie nuwe eetplek. Jy kan my tydens ete vertel hoe jou besoek op Dennegeur afgeloop het,” sê Bertie en sit sy een hand liggies op haar skouer.
 
                 “Dankie, dit sal lekker wees. Tot siens, Bertie.”
 
                 “Ek kry jou halfsewe by jul huis. Tot siens, Aniena, mooi loop.”
 
                 Aniena sit die kontrak in haar handsak en ry daarna na die tehuis vir bejaardes. Sy kan net sowel sommer nou al by die Matrone daar gaan hoor of hulle haar op hul lys sal sit vir naweke. Sy kan lekker met oumense gesels, en is seker sulke wandelinkies kan net aangenaam wees. Veral wanneer dit gaan lyk of hulle dit geniet. Sy het ‘n jaar gelede ‘n goeie noodhulpkursus geslaag, en dit behoort darem seker in haar guns te tel.
 
    
 
   TWEE
 
   Aniena hou langs die houthuis stil, en kyk eers ‘n rukkie na die oopstaande deur van die gebou voor sy uitklim en die kontrak in haar hand vasklem. Alles is baie stil om haar, ook uit die huis kom geen geluid nie. Sy klop liggies teen die deur en wag. Niks gebeur nie. Sal sy dit waag om in te loer? Miskien maar liewer nie. Sy wil nie die vent se argwaan op die hals haal nie – nie as sy wil hê hy moet instem tot haar versoek nie.
 
                 “So, jy is al weer hier. Dié keer met ‘n bondel papiere. Jy wil jou nou daarin kom verlekker dat jy wel hier mag bly as ek sou instem. Natuurlik as ek weier, gaan jy my met die hof dreig. Is ek reg?” vra Herman spottend agter haar en sy swaai om.
 
                 Hy staan teen ‘n boomstam aangeleun, sy arms oor sy bors gekruis, en kyk haar spottend aan. Sy moes geweet het hy is nie so onnosel nie. Natuurlik het hy sommer geweet wat kom maak sy met ‘n dokument in haar hand hier op Dennegeur. Hy het doelbewus gister nie vir haar gesê hy weet daar is wel ‘n skuiwergat nie.
 
                 “Môre, meneer Goosen. Wel, gaan jy weier?” vra sy en kyk hom vierkant in die oë. Sy moet net eenvoudig vandag as wenner uit hierdie situasie stap, want dit word by die minuut vir haar al hoe belangriker om op haar eie stuk grond te kom woon. Sy wens sy kon vir seker weet wat nou eintlik die dryfveer agter hierdie sterk impulse is. Gits, die wonderlike dennegeur begogel haar al weer.
 
                 “Jy wil nie regtig hier woon nie, juffrou Truter. Jy is nou sommer net halsstarrig omdat jy nie jou sin gister met my kon kry nie. Hoekom sal ek weier? Ek weet tog jy gaan nie ‘n maand hier uithou nie… dalk nie eens ‘n week nie. Dan gaan soek jy weer die gerief van die dorp op. So, hoekom sal ek jou toelaat om my tyd met ‘n hofsaak hieroor te mors? Kom, sleep in jou karavaan en gaan jou gang. Los my net in vrede. Respekteer my privaatheid, en ek sal joune respekteer.”
 
                 Met hierdie woorde slaan hy die mat onder haar voete uit, en vir sekondes lank is Aniena spraakloos. 
 
                 “Mag ek jou ten minste op jou naam noem, Herman?” vra sy meer om net iets te sê as iets anders.
 
                 “Dit maak aan my geen verskil nie… Aniena. Dis nie asof ons elke dag intieme geselsies met mekaar gaan hê nie,” spot hy weer.
 
                 “Mag ek sien hoe die huis van binne lyk?” waag sy dit verder.
 
                 “Nee. Solank ek die reg het om hier te woon, is dit my blyplek, en jy het niks hier uit te waai nie. As dit al is wat jy hier kom doen het, kan jy nou maar weer ry.”
 
                 “Geen mens kan so nors en ontoeganklik wees nie, behalwe as hy vir iets of iemand wegkruip en nie gevind wil word nie,” laat rol sy die woorde oor haar lippe toe sy begin vies word vir sy onvriendelike houding.
 
                 “Kyk, Aniena, ek ken jou nie, en ek wil jou ook nie leer ken nie. Jy dring in op ‘n rustige lewe wat ek vir my hier geskep het, en dit is onwelkom. Dis hoe ek leef, en dis hoe ek dit wil hê. Ek gaan nou ry, so gaan jou gang,” antwoord hy driftig, swaai om en stap by die huis in.
 
                 Aniena huiwer nog, maar gaan klim toe maar in haar motor. Net voor sy die motor in beweging bring, kom Herman met ‘n yslike groot motorfiets by die huis uitgestap. Blink, duidelik redelik nuut. Hy steur hom glad nie aan haar wat nog nie gery het nie, klim op die fiets en toe die enjin onder hom dreun, ry hy om die huis weg van haar af.
 
                 Natuurlik, dis hoekom sy geen ander spore op die ou dowwe paadjie sien waarmee sy hierheen ry nie. Hy ry natuurlik sommer kortpad tussen die dennebome deur na die grootpad toe. Sy sit nog ‘n rukkie en bekyk die omgewing voor sy terug dorp toe ry. Dis darem jammer om toe te sien hoe so ‘n aantreklike man sy lewe in eensaamheid weggooi. Hy is die tipiese dark and handsome. Donker oë wat kan smeul onder ‘n ewe donker kuif en ‘n meisie se binnegoed laat omkeer.
 
                 Aniena bars uit van die lag. Die prentjie wat sy pas in haar gedagtes geskilder het, wel, sy kan nie vir Herman daarin sien nie. Sy oë is omtrent altyd geskreef, ontevrede en agterdogtig wanneer hy na haar kyk. Sy stewige liggaam fier en vertel ‘n eie storie van geen nonsies wat hy sal duld nie.
 
                 Sy swaai met ‘n dowwe sypaadjie af en ry stadig tot by die rivier waar sy weet Josef se sinkhut moet staan. Die hut is wel nog daar, maar toegesluit vind sy oomblikke later uit. Herman het mos gesê hy is ‘n rukkie weg. Wel, sy sal vra dat hulle die karavaan vir haar op die oop stuk sand hier naby die rivier en naby Josef kom staan maak. Sy sal nie so alleen en dalk nog skrikkerig vir die vreemde voel nie. Sy hoop net Josef kom gou terug.
 
                 Terug op die teerpad dorp toe, is sy ingedagte. Die karavaan… Bertie het nie gister gesê dis oukei as sy syne wil huur nie. Sy sal hom vanaand mooi vra wanneer hulle gaan eet. Dis ‘n lekker groot, gerieflike karavaan. Sy draai by die huis se erf in, bêre die motor in die motorhuis en stap die huis binne.
 
                 Sy het genoeg tyd om hare te was en ‘n bietjie na haar naels en vel om te sien voor Bertie haar netnou kom haal.
 
                 Terwyl sy daarmee besig is, dwaal haar gedagtes na Matrone Linde van die tehuis. Eintlik was sy al te laat vir die aansoeke, want Matrone het reeds drie vroue gehad wat sy aangestel het. Daar was egter een ou tannie wat weier om haar stapmaat met ander te deel. Sy soek haar eie stapmaat, net hare. Sy is glo bang as die stapmaat saam met die ander ook stap, loop hulle van haar en skinder. Aniena het heel tevrede ingestem om maar die alleenstapmaat van die ou dame te wees. Dit sal elke Sondagoggend na kerkdiens wees van volgende Sondag af.
 
    
 
   “Die kos is regtig lekker, Bertie. Mens kan die plekkie by enigeen aanbeveel,” sê Aniena toe hulle al besig is met hulle nagereg.
 
                 “Ek stem saam. Jy kan ook meermale saam met my hier kom eet. Ek hou nie daarvan om alleen by sulke plekke te kom eet nie.”
 
                 “Ek kan nie glo jy het ‘n probleem om ‘n meisie te kry om met jou saam te kom nie.”
 
                 “Ek is uitsoekerig, vra nie sommer enigeen nie.”
 
                 “As dit ‘n kompliment is, baie dankie. Laat ons terugkeer na dit wat ek jou alles oor my besoek vanoggend aan Dennegeur vertel het. Ek wil by jou hoor of jy gewillig sal wees om jou karavaan vir ‘n jaar lank aan my te verhuur. Ek ken jou karavaan en weet hy is gerieflik.”
 
                 “Jy kan dit huur as jy die huurgeld kan bekostig,” antwoord hy, stoot sy leë nagereg bakkie van hom af weg, klad sy mond en loer nou ondeund na haar toe.
 
                 “Wat bedoel jy? Gaan jy my ‘n buitensporige bedrag vra?” vra sy nou effens teleurgesteld, maar die tergliggies in sy oë laat haar vraend na hom kyk.
 
                 “Sondagoggende moet jy vir my ‘n Dennegeur ontbyt in die karavaan maak, en dan kuier ek die hele dag by jou vir ontspanning daar teen die rivier.”
 
                 “Is dit al? Net dit?” 
 
                 “Ja, net dit. Ek wil g’n huurgeld van jou hê nie, Aniena, en ek gaan die karavaan nie vir die volgende jaar gebruik nie.”
 
                 “Dis te goed om waar te wees. O, gits, maar ek kan nie die hele Sondag saam met jou kuier nie,” sê sy en vertel vir hom van die ekstra werkie wat sy Sondae by die tehuis vir bejaardes aanvaar het.
 
                 “Dis geen probleem nie, dan maak ons dit Saterdagnamiddae. Na werk kom ek Dennegeur toe en ons braai die aand vleis en gesels tot ounag toe. Hoe klink dit?”
 
                 Aniena wil ja sê, maar ineens is sy bang Bertie begin meer van haar verwag as wat sy bereid is om te gee. Na haar verloofde haar in ‘n een nag flirtasie met ‘n vreemde meisie verneuk het, het sy nog geen begeerte weer gehad om in ‘n ernstige verhouding betrokke te raak nie. Sy sal maar reguit met hom wees.
 
                 “Bertie, ek gee nie om nie, maar ek wil wel hê jy moet net besef ek is nie gereed vir ‘n verhouding van ernstige aard nie. Ek hoop dus nie dit is jou doel met my nie.”
 
                 “Hoe lank gaan jy nog alle mans oor dieselfde kam skeer as jou eks, Aniena? Ek verseker jou, ons is nie almal so nie.”
 
                 “Jy sal nie weet hoe dit is voor jy nie self so iets oorkom nie, Bertie. Ek wil nie daaroor praat nie.”
 
                 “Nou goed, ek verstaan, maar ek dring steeds aan op my voorwaarde van vleis braai en kuier. So nie, sal ek jou ‘n horobale prys vir die karavaan per maand moet vra,” sê hy uit die hoogte, laat sy oë kamma ernstig oor haar gesig kuier, maar diep agterin sien sy al weer die pretliggies.
 
                 “Asseblief tog nie daai vreeslike prys nie, liewer die braai en kuier,” speel sy saam, en albei lag.
 
                 “Wil jy hê ek moet die karavaan vir jou Dennegeur toe sleep? Ek kan dit môrenamiddag vir jou doen. Jy sal net moet saamgaan om te wys presies waar jy hom wil hê.
 
                 “Dit sal wonderlik wees, Bertie. Hoe laat moet ek by jou huis wees?”
 
                 “Ek sal ‘n bietjie vroeër sluit sodat ons genoeg tyd het. Kom so by twaalfuur se kant.”
 
                 “Dankie, Bertie, jy’s ‘n vriend duisend.”
 
                 “Dankie, Aniena, die aand saam met jou was lekker. Wat van koffie of likeur voor ons huis toe gaan?”
 
                 “’n Ander keer, Bertie. Ek voel vanaand so loom en puur sleg, ek soek my bed sommer vroeg al.”
 
                 “Nou kom ons gaan. Ek sal jou hou by daardie ander keer, hoor,” lagsê hy, betaal die rekening en hou sy arm vir haar om in te haak voor hulle by die deur uitstap.
 
                 By die huis sluit hy die deur vir haar oop, skakel die binnelig aan en beduie sy moet instap.
 
                 “So ja, nou weet ek jy is veilig tuis. Dankie nogeens vir vanaand. Jy moet lekker slaap, Aniena,” sê hy, tree terug tot op die stoep en waai vir oulaas toe hy omdraai en terug stap na sy motor toe.
 
                 “Nag, Bertie,” praat sy nog agter hom aan.
 
                 Bertie is ‘n wonderlike vriend. Sy weet sy sal moet ver soek om iemand so ordentlik en gaaf te kry. Hulle is egter al sulke jarelange kennisse, hy voel soos ‘n broer vir haar. ‘n Broer saam met wie sy kan lag en gesels sonder enige ander komplikasies om die lewe vol stres te maak. Miskien moet sy met ander oë na hom begin kyk. Hom sien vir die man wat hy is, en nie as broer nie. Sy weet hy sal ‘n wonderlike man wees, en ook ‘n pa vir sy kinders. Wat meer wil sy dan nou eintlik van die lewe hê?
 
                 Liefde wil jy hê. Liefde wat jou in jou minnaar se arms na die enigste vrou in die wêreld laat voel. Wat die aarde om jou laat duisel wanneer hy jou liefkoos en jou van jou eie vrouwees bewus maak. Jy moet jou passie oor die liefde met hom kan deel en weet hy gee eenhonderd persent net soos jy. Hy moet jou al die emosies van vrouwees kan laat beleef.
 
                 Aniena weet beter as om met haar binnestem te redeneer of te baklei, want sy verloor elke keer. Stadig stap sy kamer toe, trek uit en kruip onder die lakens in.
 
    
 
   Aniena bly druk besig vanoggend by die plaaslike koerantkantoor. Sy moet drie stories wat oor die naweek aangemeld is gaan opvolg en berigte daaroor skryf vir Vrydag se uitgawe. Twee vind sy interessant, die ander een baie algemeen, en sy is dankbaar toe sy twaalf uur kan koers vat na Bertie toe.
 
                 Bertie groet al van ver af toe sy nog aangestap kom na sy parkeer het, en sy waai vir hom.
 
                 “Jy het hom sowaar al klaar gehaak. Het jy dit alleen gedoen, Bertie?” vra Aniena en stap bewonderend rondom die luukse karavaan.
 
                 “Nee, ek moet bieg, my buurman het darem saam met sy tuinhulp kom help. Jy weet hoe alles binne werk, so ek het nie nodig om iets te verduidelik nie. Jy weet ook hoe werk sy kragopwekker. Daar is ook ekstra brandstof vir die enjin. En hierdie het ek spesiaal vir jou aangeskaf, want ek kan nie sien hoe jy vir jou emmertjies vol water gaan aandra karavaan toe nie,” sê hy en maak ‘n groot kartondoos oop.
 
                 Sy loer daar in. “Wat is dit?” vra sy, maar het klaar ‘n vermoede.
 
                 “’n Klein waterpomp om vir jou water tot by die karavaan te kry. Ek sal dit gou vir jou aanlê wanneer ons daar is. Ek het gesorg vir ‘n waterfilter ook.”
 
                 “Jy moes nie, Bertie. Jy doen reeds so baie vir my, en jy het nie nodig gehad om sulke ekstra onkostes te loop en aangaan het nie,” sê Aniena en skielik voel sy hoe trane agter haar ooglede brand. Dierbare, wonderlike Bertie vir wie sy nie kan lief word soos hy verdien om liefgehê te word nie.
 
                 “Ek dink nie net aan jou, nie, ou sussie. Ek het in die verlede wanneer ek naby ‘n rivier gekamp het al baie gewens ek het een. En dit gaan ook keer dat ek elke Saterdag vir jou emmers vol water moet kom aandra,” terg hy.
 
                 “Dankie nogtans.” Haar keel voel steeds dik.
 
                 “Nou laat ons weg wees. Ry sommer saam met my in die vier by vier,” bied hy aan en hou die deur vir haar oop.
 
                 Hulle is al ‘n ent weg op die teerpad buite die dorp toe sy weer praat.
 
                 “Die voertuig van jou is so kragtig, dit voel nie eens of hy so ‘n groot karavaan trek nie.”
 
                 “Ja, die outjie is nogal sterk en gerieflik boonop. Ek neem aan omdat jy met jou motor oor die grasse gery het daar is nie klippe of goed wat die onderstel van die karavaan kan seer maak nie, of hoe?”
 
                 “Nee, ek het niks teëgekom nie, so dis veilig. Jy moet nou hier afdraai.”
 
                 “Ja, ek weet, onthou, ek was mos al hier saam met jou ma,” antwoord hy en draai versigtig op die grondpad af. Sommer gou is hulle op die dowwe paadjie waar Aniena se motorwiele darem al die lang  grasse platgetrap het.
 
                 “Volg net die spore vir nog so ‘n halwe kilometer, en daar sal jy sien swenk die een ry spore weg na die rivier toe. Dis daar waar ek wil wees,” verduidelik Aniena vir hom.
 
                 Bertie konsentreer op die pad en hulle gesels nie weer voor hy nie die rivier sien, en vir haar vra presies waar sy die karavaan staangemaak wil hê nie.
 
                 Bertie haak die karavaan los, anker ekstra staanders onder hom en slaan dan die tent aan sy voorkant op. Aniena gee hier en daar iets aan, maar voel meer in die pad as behulpsaam. Sy kan sien Bertie is gewoond hieraan, want hy sukkel met niks. Ook die nuwe waterpomp neem hom nie lank om in werking te kry nie. Nuwe pyp wat hy gekoop het word gou gekoppel. Hy verduidelik vir haar hoe alles werk, en gelukkig verstaan sy alles.
 
                 “Juffrou Aniena! Ek wou mos sê ek herken hierdie lang, blonde krulhare al het ek Juffrou jare laas gesien,” praat ‘n effe krakerige stem ineens agter Aniena waar sy staan en kyk hoe Bertie die laaste dingetjies afhandel.
 
                 Sy draai om en kyk in die tandlose glimlag van ou Josef vas.
 
                 “My wêreld, Josef, ek is so bly om jou te sien. Wanneer het jy teruggekom?”
 
                 “Vanoggend. Ek was by my kinders in Worcester, maar ek verlang terug na ou Dennegeur. Hoe lyk dit my Juffrou gaan nou hier kom kamp?”
 
                 “Nie kamp nie, Josef, woon. Vir die volgende jaar lank is hierdie karavaan my woning. Daarna moet die huurder padgee en trek ek in die houthuis in. Ek wil hier met die karavaan staan, naby jou hut, want dit sal my laat veilig voel om te weet ek is nie so alleen nie.”
 
                 “Dis maar reg so, juffrou Aniena. Ek is maar altyd hier rond. Praat maar as ek iets kan doen.”
 
                 “Dankie, Josef.”
 
                 “Reg, ek is klaar, so ons kan maar weer ry,” sê Bertie nadat hy vir Josef gegroet het.
 
                 “Tot siens, Josef, ek sien jou môre wanneer ek sak en pak kom intrek, hoor,” groet Aniena die vriendelike ou swart man, en hulle vertrek.
 
                 “Jy sal mos nooit al jou klere en persoonlike goedjies in jou motor kry om hierheen te bring nie, Aniena. Kan ek dit nie vir jou met my bakkie bring nie?” vra Bertie toe hulle weer op die teerpad indraai.
 
                 “Nee, kyk, nou het jy oorgenoeg vir my gedoen. Ek sal regkom, Bertie, al moet ek twee keer ry. Ek gaan nou dadelik begin inpak, en môreoggend vroeg die eerste klompie goed bring. Met die dag verlof wat ek vir môre ingesit het, kan ek  die hele dag vir my trekkery gebruik.”
 
                 “Goed, as jy seker is.”
 
                 “Jy hoef nie bekommerd te wees dat jy Saterdag nog in ‘n deurmekaar karavaan sal moet soek na sitplek nie. Alles sal reg wees,” terg sy.
 
                 “Wil jy gou iets kom drink voor jy ry?” vra hy na hy by sy huis stilgehou het.
 
                 “Gits nee, ek is nou haastig om by die inpakkery te kom. Nog eens vreeslik baie dankie vir al jou hulp tot hier toe. Ek waardeer dit en soveel te meer omdat jy my nie hiervoor laat betaal nie.”
 
                 “Jy vergeet van Saterdae –“ begin hy laggend praat, maar sy val hom in die rede.
 
                 “Daai Saterdae sal vir my soos vakansie voel, nie ‘n betalery nie. Baai eers, Bertie,” groet sy na sy in haar motor geklim het en wegtrek.
 
                 In die truspieël sien sy hoe hy haar motor staan en agterna kyk voor sy by die hek uit ry en in die straat weg ry.
 
                 Sou grompot Goosen bewus gewees het van die karavaan se insleep na Dennegeur toe vandag? Ag, wat maak dit tog saak. Hy het niks verder met haar te doen nie, net soos sy niks met hom verder te doen wil hê nie.
 
                 Tuis gryp sy gou vir haar iets om te eet, en verkas dan kamer toe om heel eerste al haar klere in tasse en dose te pak. Die ander persoonlike items sal sy laaste inpak. Sy het ‘n lysie van die items wat sy mag vat. Ongelukkig is daar geen meubels by nie, so wanneer sy die dag in die houthuis intrek, moet meubels gekoop word.
 
    
 
   DRIE
 
   Die grasstingels krap vandag erger onder die motor. Dit moet wees omdat haar motor laer sak as gevolg van die swaar vrag wat hy dra. Arme ou motor, sy het hom omtrent vol gelaai, en sy sal steeds ‘n tweede vrag moet gaan haal. 
 
                 Langs die karavaan hou sy stil. Die lang grasse rondom die karavaan is alles afgesny, en ou Josef staan haar glimlaggend en inwag.
 
                 “Josef, dit was nou so gaaf van jou om die plek rondom die karavaan vir my skoon te maak,” sê sy en glimlag met hom.
 
                 “Ek wil nog die pad se grasse ook afsny. Ek het baie tyd, Juffrou. Kan ek help afdra?”
 
                 “Josef, jy moet sommer vir my Aniena sê, hoor. Ek sal bly wees as jy help afdra. Sit sommer alles net in die tent neer. Dit sal beter wees om in die groot ruimte alles uit te sorteer om elke ding op sy plek te pak.”
 
                 Aniena is dankbaar toe hulle redelik gou klaar is met die aflaai van die goed. Dis nog vroeg, so sy kan met gemak terug ry om die res te gaan haal. Sy groet Josef en vertrek. In die truspieël sien sy hoe die ou die gras van die pad begin afsny. Hy is regtig fluks en lyk ook nog heel fiks vir ‘n man van sy ouderdom.
 
                 
 
   Dit is besig om skemer te raak. Aniena stap uit die tent uit. Hier rondom haar by die rivier is dit nog redelik lig, maar hoe dieper die bosse sy in kyk, hoe donkerder lyk dit. Sy gaan maar die kragopwekker aanskakel om lig in die tent en karavaan te kry.
 
                 Die enjin begin dadelik fluks te dreun en sy glimlag. Tipies Bertie, alles in perfekte toestand. Sy draai om terug tent toe, en steek vas. Daar is geen lig in die tent en karavaan nie. Al werk die enjin, moet daar elders fout wees, en dit raak nou vinnig donkerder. Waar sou Josef wees? Hy was nog met die grasse besig toe sy met die tweede vrag hier aangekom het. Sy het hom nog nie weer gesien nie.
 
                 Iewers moet seker ‘n skakelaar wees wat sy moet aansit, ja dis al wat dit kan wees, oortuig sy haar self en stap die tent binne. Uit die naaste mandjie vol goed haal sy ‘n sterk flitslig en stap die karavaan binne. Net binne die deur vind sy die skakelaar, glimlag verlig en skakel dit aan. Steeds geen lig nie. Wat nou? Hoe dom was sy tog om nie ook ‘n gaslamp of olielamp aan te skaf nie. Sy het nog nie halfpad alles uitgepak nie. Dinge is nog vreeslik deurmekaar en met net die flitslig gaan sy nie veel uitgerig kry nie.
 
                 Aniena huiwer. Sal sy na Herman se huis toe stap en vir hulp vra? Hy is kapabel en stuur haar in haar peetjie. Ag, verduiwels, hy kan g’n so ongemanierd wees nie, en sy sien nie kans vir die donkerte sommer so op haar eerste aand hier nie. Met die flitslig gewapen, stap sy na buite en volg die pad soos sy van die houthuis af gery het. Hoe nader sy kom, hoe stadiger stap sy. Moes sy nie maar liefs nog vanaand terug gery het en by die huis gaan slaap het nie? Môre kan sy mos lampe koop en ook vir Bertie gaan vra hoekom die ligte nie wil werk nie.
 
                 Daar brand ligte in die houthuis. Sy is nou hier, sy kan net sowel vir hulp vra voor sy al die pad terug stap en huis toe ry. Gelukkig het sy nog drie dae oor om wel in die huis te mag bly. Sy klop nogtans huiwerig aan die houtdeur. Die deur swaai oop en Herman se stewige figuur vul die opening. Strelende kitaar musiek klink agter hom op.
 
                 “Naand, Herman.”
 
                 “Naand, Aniena. Wat is die rede vir jou besoek?” vra hy kortaf en lyk geensins vriendelik nie.
 
                 “My enjin loop, maar die ligte wil nie brand nie. Ek het gewonder of jy dalk daarna kan kom kyk,” sê sy. Sy sal haar nie aan sy norsheid steur nie.
 
                 “Nou hoekom sal ek dit nou doen? Dis nie asof ek jou hier wil hê nie, so waarom die lewe vir jou vergemaklik?” vra hy spottend.
 
                 “Wel, ek is nou hier om te bly. As jy dan so goor wil wees om my nie te kom help nie, leen my dan ten minste vir vannag ‘n lamp asseblief.”
 
                 “Net omdat jy jou darem verwerdig het om asseblief te sê, kan jy ‘n lamp kry. Dit sal moeilik wees om in die donker na die fout van die ligte te gaan soek,” antwoord hy, draai om en kom terug met ‘n gaslamp wat hy na haar toe uithou. “Daar is nie baie gas in nie, so hy sal nie die hele nag kan brand nie.”
 
                 “Dankie, ek sal hom môre terug bring. Ek… het nie vuurhoutjies nie,” sê sy, en weer draai hy om om oomblikke later met ‘n dosie vuurhoutjies terug te keer.
 
                 “Het jy ooit die skakelaars aangesit na jy die enjin aangesit het?” vra hy nogeens spottend toe hy die vuurhoutjies oorhandig.
 
                 “Natuurlik. Die skakelaar sit net binne die deur van die karavaan.” Dink hy nou regtig sy is so onnosel?
 
                 “Wat van die een by die enjin self?”
 
                 Sy antwoord nie dadelik nie. Hoe moes sy geweet het daar is nog ‘n skakelaar by die enjin ook?
 
                 “Ek, wel, ek het nie geweet daar is ook ‘n skakelaar nie. Ek sal nou gaan kyk. Jammer ek het jou gepla,” antwoord sy nou kortaf, verleë omdat haar probleem dalk op die ou end so eenvoudig kan wees. Sy wens sy kan daardie spottende grinnik van sy bakkies af veeg.
 
                 Aniena swaai op haar hakke om en begin wegstap. Voetstappe knars agter haar aan en sy steek vas. Hy stap by haar verby, ook met ‘n flitslig in die hand.
 
                 “Kom jy, of wat?” roep hy oor sy skouer, maar hou nie op stap nie.
 
                 Sy draf tot by hom en stap langs hom. Haar treë moet sy rek om by te bly.
 
                 “Vir wat loop jy saam?” brom sy, maar voel meteens veiliger met hom hier langs haar tussen die donker bosse. Sy begin wonder of dit so ‘n goeie idee van haar was om op Dennegeur in ‘n karavaan so op eie houtjie te kom bly.
 
                 “Voor jy dalk die pragtige bosse hier rondom my afbrand met een of ander kortsluiting of iets, laat ek liewer self gaan kyk wat is fout,” antwoord hy stug en stap nog vinniger.
 
                 Haar asem jaag toe hulle by die karavaan aankom. Sy is onfiks en is sommer vies vir haar self daaroor. In die tent gaan sit sy op ‘n seilstoel om asem te skep. Die volgende oomblik is alles om haar helder verlig, en Herman se gestalte vul die tentopening.
 
                 “Onthou in die vervolg van die skakelaar by die enjin. Hou maar die lamp… net vir ingeval,” sê hy steeds met ‘n grinnik om die mondhoeke.
 
                 Dis op die punt van haar tong om iets skerp kwyt te raak, maar sy soek nog na haar normale asemhaling en knik net.
 
                 “Waarom is jy nou eintlik hier op Dennegeur, Aniena? Jy sou soveel beter daaraan toe gewees het om in Tulbagh iewers vir jou ‘n woonstel of selfs net ‘n kamer te huur.”
 
                 “Daar is nie veel goedkoop plekke te huur nie, en ek betaal nie huur vir die karavaan nie. Ek moet al reeds ‘n ekstra werkie doen om die pot vir my aan die kook te hou,” erken sy teësinnig. 
 
                 “Na jou ma se dood… daar was tog seker erfgeld?”
 
                 “Nee, niks, net skuld. ‘n Bankrotboedel. Ek moet uit die huis uit en alles wat ek besit is in hierdie karavaan. Dennegeur is vir my ‘n uitkoms. Is jy nou tevrede? Nou weet jy alles. Jy kan maar loop, want ek weet regtig nie hoekom dit nodig is vir my om aan jou verslag te doen oor my omstandighede nie,” antwoord sy skerp en staan op. Hy mag nie weet hoe na aan trane is sy op hierdie juiste oomblik nie.
 
                 “Jy kon altyd by jou kêrel gaan woon het. Die een wat die karavaan so goedgunstiglik verniet vir jou leen.”
 
                 Sy soek na die verdere spot in sy stem, maar daar is niks, dis neutraal.
 
                 “En so my naam op die hele kleindorpse gemeenskap se lippe hê? Moenie simpel wees nie,” brom sy en draai van hom af weg.
 
                 “Ons leef nie meer in die oertyd nie.”
 
                 “Dit beteken nie ek moet my beginsels oorboord gooi nie,” antwoord sy bitsig. Sy is besig om haar vir hom te vererg, en dis miskien beter so, want dit sal die trane weg hou.
 
                 “O, nou is dit jou beginsels, netnou was dit die mense se geskinder. Jy hap lug, Aniena. Wat is die werklike rede waarom jy nie by hom gaan bly nie?”
 
                 “Sal jy nou ophou karring? Wat het dit in elk geval met jou te doen? Ek is moeg en ek wil gaan slaap.”
 
                 “Te midde van hierdie deurmekaarspul?” spot hy verder asof hy glad nie aanstoot neem oor haar woorde nie.
 
                 “Rome is nie in een dag gebou nie. Bowendien, dis my deurmekaarspul waaroor jy nie nodig het om jou te bekommer nie,” byt sy terug, swaai om en druk hom hardhandig teen die bors by die tentopening uit. Sy spring terug en rits die opening toe. Buite bars hy uit van die lag, en sy kners op haar tande. 
 
                 “Wie sou nou kon dink so ‘n graatjie gat soos jy het soveel krag in daai paar armpies. Ek is seker as jy maandeliks my huurgeld by jou salaris sit, behoort jy nie meer geldprobleme te hê nie,” sê hy, en lag weer toe hy wegstap.
 
    Eers toe sy sy voetstappe nie meer kan hoor nie, slaak sy ‘n sug van verligting en begin stelselmatig haar goed uitpak. Sy weet tog, ten spyte van wat sy vir hom gesê het, sy sal nie rus voor alles nie op hulle plek is nie. Een ding wat sy vergeet het, het hy nou opgehaal… sy huurgeld. Dalk het sy die werkie by die tehuis nie meer nodig nie. Ja, sy kan van dankbaarheid oor hierdie oplossing soms sommer van die oumensies gratis vir ‘n wandeling gaan neem.
 
    
 
   Sy het verslaap! Aniena spring met ‘n vaart van die bed af. Die son skyn al van hoog af deur die karavaan se groot langwerpige venster. Op dieselfde oomblik toe haar voete die grond raak, lui haar selfoon. Dis haar baas, Leon Trotsky.
 
                 “So kom ek om, so kom ek om,” mompel sy voor sy die foon tot by haar oor lig.
 
                 “Môre, meneer Trotsky, en ek is jammer, Meneer. Ek het skandeloos verslaap.”
 
                 “Juffrou Truter, besef jy ek sit net en wag vir jou artikels voor ek die finale uitleg kan wegstuur vir druk?” vra hy sonder om te groet. 
 
                 “Tien minute, Meneer, tien minute en ek is daar,” belowe sy en begin solank met die een hand klere uit die kas pluk.
 
                 “Vir wat tien minute? Jy woon dan net hier om die draai van die kantoor af.”
 
                 “Nie meer nie, Meneer… sien Meneer nou,” groet sy, klap die foon toe om vinnig aan te trek. Ontbyt is nie vanoggend ‘n opsie nie.
 
                 Roekeloos, dis wat sy vanoggend is. Die motor hou nie van die té vinnige manier waarop sy met hom oor die hobbelrige pad met sy lang gras ry nie. Josef sal nog baie aan hierdie pad moet werk na hy al die gras afgesny het.
 
                 Voor die koerantgebou hou sy stil, spring uit met die geheuestokkie in die een hand en haar skootrekenaar in die ander hand. Haar skouersak wip op en af hier teen haar lyf toe sy die trappies twee-twee opwip na boontoe. Sy kry Leon agter sy lessenaar, vingers trommelend op die houtblad.
 
                 “Hier is alles, Meneer,” hyg sy die woorde uit toe sy die stokkie voor hom neersit. 
 
                 “As jy ooit weer die telefoon in my oor neersit, is daar moeilikheid, juffrou Truter. Wat het jy bedoel met jy woon nie meer hier om die draai nie?” vra hy en gryp die stokkie wat hy by sy rekenaar indruk.
 
                 “Dis ‘n lang storie, Meneer, maar ek woon nou op Dennegeur.”
 
                 “Die stuk dennebosgrond wat jou ma jare gelede gekoop het? Wat maak jy daar? Jy bly tog seker nie by daai man wat vir hom ‘n stukkie krot daar gebou het nie, of hoe?”
 
                 “Nee, Meneer, ek woon in Bertie se karavaan, ver weg van Herman af, nader aan die rivier. Die stuk huis wat hy gebou het is ook darem nie ‘n krot nie, Meneer.”
 
                 “Ken jy die man?”
 
                 “Het nou maar eers kennis gemaak. Ek het nie geweet daar woon iemand nie. Ma het nooit iets gesê nie, en blykbaar weet mense op die dorp ook nie van hom nie. Hoe weet Meneer van hom?”
 
                 “Teen hierdie tyd behoort jy te weet daar is min dinge wat in ‘n klein dorpie se omgewing gebeur waarvan ek nie weet nie. Ek wou gaan kennis maak om ‘n berig in die koerant oor hom te skryf as nuwe intrekker, maar hy het my die pad gewys. Toe was hy besig om die fondasie van die gebou te gooi. Het vir my maar klein gelyk. Wat doen die vent daar?”
 
                 “Ek het gehoop Meneer kan my sê.”
 
                 “Jy bedoel hy woon nou op jou grond en jy weet nie wat hy daar doen nie? Na jou ma se dood moet hy tog seker padgee as jy nou self daar wil woon, of hoe?”
              “Nee, Meneer,” begin sy en vertel hom hoe dinge nou eintlik staan.
 
                 “Kyk, Aniena, ek is nou wel jou baas by die koerant, maar jy weet ook ek het nog altyd jou belange op die hart gedra. Selfs al is ek so streng met jou hier by die werk, gee ek steeds om oor wat jy met jou lewe maak. Ek voorspel daardie man  hou niks goeds in vir jou daar nie. Hy is baie geheimsinnig, niemand weet regtig iets van hom af nie. Hy kom nooit op die dorp nie, en daar word hier en daar oor hom gegis. As hy nou nog ‘n jaar daar mag bly, wil jy nie liefs maar op die dorp vir die tyd woon nie?” vra Leon nou vriendeliker.
 
                 “Dankie dat oom Leon besorg oor my is, maar dis regtig nie nodig nie. Ek gaan lekker in die karavaan woon. Bertie het alles vir my so gerieflik met water ook gemaak. Ook kan ek dit regtig nie bekostig om huurgeld vir ‘n plek op die dorp te betaal nie.”
 
                 “Ek wou jou lankal ‘n verhoging gegee het, maar ek wou eers sien of jy darem kan vasbyt hier by die koerant.”
 
                 “Die verhoging sal baie welkom wees, Oom, maar ek gaan nogtans op Dennegeur woon.”
 
                 “Hoe is jou toiletgeriewe daar? Ek weet die karavaan het ‘n eenheid, maar dit moet tog skoongemaak word en verwyder word.”
 
                 “Ou Josef woon daar naby my in ‘n sinkhut. Hy het vir hom ‘n toilet gemaak, en ek sal dit met hom deel. Ek het nog nie daarna gaan kyk nie, maar soos ek die ouman ken, sal dit netjies en skoon wees.” Dis vir haar lekker wanneer oom Leon so met haar gesels asof hy nie haar baas is nie. Hy het lankal eerder vir haar die tweede pa geword in plaas van haar ma se tweede man.
 
                 “Nou toe, jy moet spring. Daar was gisternag by die meubelwinkel ingebreek, en sersant Bakker het laat weet hulle het die skuldiges vasgetrek. Jy kan die storie by hom gaan kry. En ek soek foto’s. Hier, vat ‘n toebroodjie, jy is skoon bleek om die kiewe, en het natuurlik nie tyd vir ontbyt gehad nie.” Hy stoot ‘n houertjie met toebroodjies oor die lessenaar. Sy lag, gryp ‘n broodjie, waai vir hom en stap eet-eet by die deur uit. Hy is kwaai met haar, maar hy is ook dierbaar.
 
                 Aniena ry eers meubelwinkel toe en met die eienaar se toestemming neem sy foto’s van die chaos daar voor sy die storie by sersant Bakker gaan kry. Sy wil net in haar motor klim om terug koerantkantoor toe te ry, toe sy haar naam hoor.
 
                 “Aniena, wag… genadetjie maar jy is op ‘n drafstap vanoggend. Het jy weer verslaap?” vra Mariska en stop uitasem by Aniena.
 
                 “Hallo, Mariska. Jy het weer die winkels leeg gekoop te oordeel aan jou vrag pakkies. Ja, ek het verslaap, maar ek het tot in die oggendure uitgepak en reggepak.”
 
                 “Hoe lyk dit, gaan jy my darem eendag wys hoe dit lyk?”
 
                 “Jy kan mos enige tyd kom kyk. Jou motor is in ‘n beter toestand as myne. Kom eet sommer vanaand by my.”
 
                 “Net as jy vir my gaan kerrie maak. My lus hang uit vir kerrie soos jy dit maak.”
 
                 “Kerrie sal dit dan wees. Ek moet draf. Oom Leon was bietjie vies vanoggend vir my omdat ek laat was. Sien jou,” roep Aniena vanwaar sy reeds in haar motor geklim het.
 
                 By die kantoor tik sy haar artikel klaar en oorhandig dit aan Leon wat dadelik op kyk toe sy na ‘n kort kloppie sy kantoor binnekom.
 
                 “Ek het met jou buurman aan die anderkant van Dennegeur gepraat terwyl jy weg was. Hy sê hy weet van Herman Goosen daar op jou plek, maar hy weet ook nie wat die man daar maak nie. Hy het hom glo al dikwels vanaf sy trekker daar in die veld sien rondstap… soms sit. In die eerste ruk was daar glo ‘n seuntjie by hom, maar dié sien hy in die laaste twee jaar nie meer by hom nie. Niemand anders weet van ‘n kind wat daar was sovêr ek kon uitvind nie.”
 
                 “Wel, ek het geen kind gesien toe ek by sy huis was nie. As almal so oor hom wonder, gaan ek hom reguit vra wat hy nou eintlik daar doen. Hy werk nie, en tensy hy skatryk is en van sy rente lewe, kan ek nie sien waaruit maak hy ‘n bestaan nie.”
 
                 “Hier gaan niks vandag aan nie. Jy kan maar gaan as jy nog baie werk by die karavaan het. Ek betaal jou van die maand af meer, hoor. Toe, weg is jy.”
 
                 Sy stap om die lessenaar en soen hom spontaan teen die wang.
 
                 “Baie dankie, oom Leon, en dankie vir die vroeg loop,” sê sy, draf na haar kantoor toe, gryp haar handsak en rekenaar en stap motor toe. Sy wil gou gaan vleis koop vir vanaand se kerrie.
 
                 Die oomblik toe sy langs die karavaan stilhou, sien sy daar is iets nie reg nie. Die tentflap is wawyd oop en goed lê orals rond. Die groot figuur van Herman kom saam met Josef by die tent uitgestap na haar toe. ‘n Hol kol betrek haar maag toe sy hulle stadig tegemoet stap.
 
                 “Wat gaan aan? Wat maak julle in my karavaan en hoekom lyk dit so hier?” vra sy en kyk van die een na die ander.
 
                 “Jy sal moet onthou jy woon nie nou in die dorp nie. Moet nooit ‘n karavaanvenster laat oopstaan wanneer jy nie hier is nie. Die apies was in jou karavaan en hulle het ‘n behoorlike gemors daar binne gemaak. Josef het my kom roep toe hy dit agtergekom het. Hy wou nie alleen in jou goed gaan rondkrap het nie. Ons het die meeste gemors skoongemaak, maar jy sal maar self weer al jou goed op hulle plekke moet terugpak,” sê Herman en die diep frons tussen sy oë laat hom onweeragtig vertoon. Seker vies omdat Josef hom kom roep het om te help.
 
                 “Ek is jammer, ek het nie eens aan die apies gedink nie. Dankie vir die skoonmaak, maar ek kon dit self ook maar gedoen het.”
 
                 “Juffrou Aniena, dit het sleg gelyk. Nou is dit nog net deurmekaar, maar die vullis is alles skoongemaak. Ek het so ‘n bietjie gespuit ook daar, want hulle kan nogal ‘n sleg reuk in so ‘n plek los,” vertel Josef ook nou.
 
                 “Dankie, Josef… Herman. Josef, onthou jy moet my op my naam noem, hoor. Ek wou nog vra of ek jou toilet mag gebruik?”
 
                 “Natuurlik, Ju… Aniena. Jy weet mos waar hy staan. Dis netjies en skoon. Ek het die ou een sommer onlangs toegegooi en ‘n nuwe gemaak.”
 
                 “Dankie, Josef. Ek… ek maak kerrie vir ‘n vriendin wat kom kuier, en ek sal vir jou ook ‘n bord vol uitskep om dankie te sê vir die skoonmaak, hoor.”
 
                 “Dankie, Aniena. Ek gaan maar verder aan die gras sny,” antwoord die ou en stap weg.
 
                 “Hoekom kry hy kerrie as dankie sê en ek kry niks?” vra Herman hier langs haar en sy kyk vinnig na hom. Sy is nie seker of hy nou ernstig is of spot nie.
 
                 “Ek het jou nie gevra nie omdat jy weer een of ander snedige opmerking sou maak soos ek jou leer ken het. Jy is welkom om saam te kom eet as jy wil.”
 
                 “Nee dankie, ek wil nie heel aand sit en luister na vrouekletspraatjies  oor modes en kêrels nie. My kos is bowendien al halfpad gekook. Sorg dat Josef nie nodig het om my elke dag te kom roep vir een van jou nalatighede en dinge nie.”
 
                 Hy draai om om te loop, maar sy spring voor hom in.
 
                 “Herman, as eienaar van Dennegeur het ek die reg om te weet wat jy nou eintlik op die plekkie doen. Mense gis oor jou geheimsinnigheid en hulle is besorg oor my veiligheid hier. Vertel my sodat ek hulle kan gerus stel, dit wil sê as jy nie met iets obskuurs of onwettig besig is en ek hulle dus nie sal kan gerus stel nie.”
 
                 Aniena het nie die harde lag verwag nie. Die een oomblik kyk hy nog fronsend en half verbaas na haar, die volgende oomblik gooi hy sy kop agteroor en lag dawerend.
 
                 “Vir wat lag jy? Ek het niks snaaks gesê nie.”
 
                 Hy breek sy lag net so stompaf soos hy begin het, en kyk deurdringend in haar oë met sy donker kykers.
 
                 “Kyk, Aniena, ek huur die plek by jou. Die feit dat jy verkies om ook nou hier te kom woon terwyl my tyd hier nog nie verby is nie, beteken nie ek moet my privaat lewe met jou deel nie… of met enigiemand anders nie. Ek gee nie ‘n flenter om as mense oor my gis nie, maar hulle het nie nodig om bekommerd te wees dat ek jou iets sal aandoen nie. Ek stel beslis nie belang in nóg ‘n vroumens wat nie weet wat sy wil hê nie. As jy nie van my antwoord hou nie, trek terug dorp toe.”
 
                 “Ek weet van die kind wat by jou was. Wie was dit en waar is die kind nou?” vra sy met opset om sy reaksie te toets.  Hy word onmiddellik stroef.
 
                 “Gaan maak aan die kant jou leefplek. Onthou, jy het nog kerrie om te kook vir jou vriendin, en vir Josef. Tot siens, ek het nog werk om te doen.” Hy draai om en stap weg voor sy nog ‘n woord kan uiter.
 
                 Die kind is beslis ‘n gevoelige snaar wat sy aangeraak het. Sy altyd regop figuur is effens geboë toe hy tussen die bome verdwyn. Ineens voel Aniena sleg. Sy was vermakerig toe sy melding gemaak het van die kind. Dit was onnodig. Hoekom kon sy nie maar net eenvoudig gevra het nie. Jinne, sy verstaan haarself ook nie sedert sy op Dennegeur met hom kennis gemaak het nie. Dis of hy al die verkeerde elemente in en om haar vir haar verkeerd opvryf sodat sy gedurig op haar agterpote wil staan wanneer sy hom sien.
 
                 Wag, as sy hier bly staan, gaan die kos nie klaar kom nie en die plek ook nie aan die kant nie.
 
    
 
   VIER
 
   “Josef, ek het vir jou ‘n bord kerrie belowe, en hier is dit, hoor,” sê Aniena toe sy by Josef se hut inloer. Die ouman sit by ‘n kerslig en maak ‘n hemp heel met naald en garing.
 
                 “Baie dankie, Aniena. Ek maak net gou my hemp klaar heel, en dan gaan ek lekker eet.”
 
                 “Haai weet jy, Josef, ek dink mos nou daaraan. In die huis is nog al die klere van stiefpa. Ek sou dit Saterdag by die tehuis gaan afgee het, maar ek gaan eers vir jou ‘n klompie daarvan uitsoek en bring. Die broeke sal miskien ‘n bietjie te lank vir jou wees, maar ek sal jou help om hulle korter te maak. Jy gee seker darem nie om om dit te dra nie, of hoe?”
 
                 “Natuurlik gee ek nie om nie. Dit sal regtig baie welkom wees. My ou klere is maar al gedaan, en nou ja, my ou pensioentjie is maar klein. Baie dankie, Aniena.”
 
                 “”Ek bring dit môre na werk vir jou. Nou moet ek eers loop, want ek moet nog gaan skottelgoed was.”
 
                 “Nou hoekom het die ander juffrou jou nie eers gehelp voor sy gery het nie?” vra Josef en sy kan ‘n glimlag nie keer nie toe die ou sowaar vir haar vies klink.
 
                 “Sy laat my nooit skottelgoed was wanneer ek by haar eet nie, Josef, so nou doen ek dit maar ook. Nag, Josef.”
 
                 “Nag, Aniena.”
 
                 Sy en Mariska het so lekker gesels dat sy nou nog vrolik voel. Sy dink sy gaan gou vinnig in die rivier swem voor sy die tent toe maak en kom gereed maak vir bed toe gaan. Dis helder volmaan vanaand en die paadjie na die rivier toe sommer hier by die karavaan is netjies skoongemaak deur Josef.
 
                 “Ag, hoe lekker,” prewel sy toe sy oomblikke later in die water wegsak. Die water het nog nie heeltemal afgekoel na die heerlike sonskyn van die dag nie, en vou nou louwarm om haar lyf.
 
                 “Het jy al voorheen in die rivier geswem, Aniena?” vra Herman meteens sommer hier naby haar in die water. Nou eers sien sy die donkerder kol wat bo die water uitsteek skaars drie meter van haar af. Sy kan egter nie die benoude gilletjie keer wat oor haar lippe bars nie. 
 
                 “Genugtig, man, vir wat laat jy my so skrik? Kon jy nie eerder gesê het jy is ook hier nie?” raas sy van skrik. “En nee, dis die eerste keer wat ek in die rivier swem.”
 
                 “Hoe weet jy hier is nie krokodille of ander goed in die water wat jou kan bykom nie?” vra hy en die lag skemer duidelik in sy stem deur.
 
                 “Ek is g’n onnosel nie, hoor. Hier is nie krokodille hier rond nie, en ek is nie bang vir visse nie.” 
 
                 “Moet jou tog nie so gou wip nie, jong, ek terg maar net. Eintlik is ek verbaas om te sien jy is nie skrikkerig vir die rivier in die donker nie. Jy het tydens jou kragprobleme maar vir my bangerig vir die donkerte gelyk.”
 
                 “Dis volmaan. Swem jy dikwels hier? En hoekom juis hier waar ek met die karavaan staan?”
 
                 “Ja, ek hou van swem, en hierdie is die enigste lekker breë deel van die rivier wat nie met grasse, of riete halfpad toegegroei is nie. As jy egter verkies dat ek nie hier swem nie, sal ek nie weer nie. Daar is veel hoër op darem ook ‘n redelike oukei plekkie.”
 
                 “Dit pla my nie. Jy kan swem waar jy wil, Herman.”
 
                 “Dankie,” sê hy net, en dan is dit net die sagte geklots van die water om hulle wat hoorbaar is. Die maan gooi silwer strepe op die ligte kartelings wat die lopende water maak. So nou en dan spring daar iewers ‘ n vis ‘n ent bo die water uit en veroorsaak fyner rimpelings wat al wyer en wyer uitkring tot hulle verdwyn.
 
                 “Herman… vertel my van die seuntjie… asseblief,” waag sy dit na ‘n rukkie. Eers lyk dit of hy haar nie gehoor het nie, want daar kom geen geluid van sy kant af nie. Net toe sy wil om verskoning vra omdat sy weer van die kind melding gemaak het, swem hy ‘n entjie nader aan haar.
 
                 “Dawie was my seuntjie. Hy is dood. Is jy nou tevrede?” vra hy grof.
 
                 “O… o, ek is so jammer, ek het werklik nie bedoel om net nuuskierig te wees nie.”
 
                 “Snaaks genoeg, ek glo jou nogal. Dis egter die mense se nuuskierigheid wat jy wil bevredig.”
 
                 “Ek sal niks sê as jy nie wil hê ek moet iets sê nie.”
 
                 “Wel, ek het vir lank in rus en vrede hier gebly en gewerk, so een of ander tyd sou mense seker begin wonder het oor my. Ek kom juis as gevolg van dit nooit op die klein dorpie nie. Ek het my privaatheid nodig gehad.”
 
                 “Jy sê gehad. Het jy dit nou nog nodig?”
 
                 “Dit maak nie regtig meer saak nie. Dawie het aan ‘n seldsame siekte gely, en die dokters kon niks verder vir hom doen nie. Ek wou hom self versorg tot die dag wat ek nie meer kon nie, en daarvoor het ek nie toeskouers nodig gehad nie. My werk is van so ‘n aard dat ek op enige plek kan werk. Ek het die stuk huis gebou met jou ma se toestemming, en daarna vir Dawie in die kliniek gaan haal. Hy het hier by my gebly tot hy so swak was dat hy permanent moes suurstof kry. Twee weke na hy terug is kliniek toe, is hy dood.”
 
                 “Dis so hartseer, so verskriklik hartseer,” prewel sy hees. Trane brand in haar oë en omdat sy weet hy kan dit nie sien nie, probeer sy dit nie eens keer toe dit oor haar wange rol en in die rivier verdwyn nie.
 
                 “Ja, dit was, maar die lewe gaan aan, en aan die einde van die jaar wanneer ek hier klaar is, gaan ek terug na my ou lewe toe.”
 
                 “Mag… ek weet watse werk jy hier op Dennegeur doen? vra sy huiwerig, bang hy sal weer toeslaan as sy te veel praat.
 
                 “Vir die eienares van hierdie stuk grond weet jy maar min van jou goed. Hier groei ‘n rare soort fynbos al buite om die rande van die dennebos waarvan daar nog min kennis is. Ek is ‘n plantkundige, en doen die navorsing daaroor. Daar word deur ‘n ou Indiër vertel dat die bossie ook genesingskragte vir seerplekke het wanneer dit soos teeblare gekook word.”
 
                 Aniena is verbaas. Sy weet hy vertel nie alles in detail nie, maar sy het nogtans nie eens verwag hy gaan soveel vertel as wat hy wel het nie. Aanvanklik was hy stroef en by tye half kru teenoor haar. Miskien kan sy dit verstaan. Hy het vir so lank in stilte hier gewoon, gewerk en sy hartseer verwerk, dat hy seker gedink het sy kom krap nou sy rustigheid deurmekaar.
 
                 “Dankie dat jy my vertel het. Ek is bly ou Dennegeur kon bydra om jou seuntjie ‘n ruk lank by jou te kon hou. Dit kon nie vir jou maklik gewees het nie. Ek… mag seker nie vra waarom jou vrou nie gehelp het om na hom om te sien nie.”
 
                 “Ons was nie meer bymekaar nie. Nou raak die water koel, so ek gaan nou uitklim. Maak toe jou tent wanneer jy gaan slaap. Jy wil nie hê die velddiere moet in jou goed kom rondkrap nie.”
 
                 Duidelik wil hy nie oor sy vrou praat nie, en sy los die onderwerp.
 
                 “Ek kan nie met toe vensters slaap nie. Sal die apies en ander goed nie by die karavaan se vensters inkom terwyl ek slaap nie?” vra sy nou by die gedagte aan hulle wat haar plek so omgedol het.
 
                 “Jy het seker nie mooi opgelet nie, maar daai vensters het ‘n gaasblinding wat jy kan laat sak as jy jou venster wil oop hou. Jy sal wel wakker word indien hulle dit probeer oopskeur, want ek het gesien daar hang fyn klokkies aan hulle onderkante. Daar is die dakluik ook wat jy kan oopstoot – daar is ook met gaas toegemaak.”
 
                 “Jy is reg, ek het nie gesien nie, dankie,” erken sy en klim saam met hom uit die water uit.
 
                 “Nag, Aniena,” groet hy en stap weg die donkerte in.
 
                 “Wat ‘n eienaardige, maar tog besonderse man,” fluister sy sag teenoor haar self. Om man alleen ‘n terminaal siek kindjie op te pas tot hy nie meer kon nie, moet hy besonders wees. Tog is dit duidelik daar is ander geheime in sy lewe ook waaroor hy nie bereid is om te praat nie. Of is dit net teenoor haar wat hy so ontoeganklik reageer oor dit wat hom persoonlik raak?
 
    
 
   Aniena besluit om ‘n moulose bloes vanoggend by haar langbroek aan te trek, want die dag begin sommer louwarm. Gelukkig gee oom Leon nie om wat sy aantrek kantoor toe nie, omdat sy meeste van die tyd nie daar is nie. Om iets nuuswaardig vir die koerant te gaan uitsnuffel, maak nie enige verskil aan haar kleredrag nie. Almal op die dorp ken haar in elk geval vir een wat haar nie steur aan wat iemand anders van haar kleredrag dink nie.
 
                 Dis reeds laat in die namiddag toe sy weer onthou van die klere wat sy vir Josef belowe het. Oom Leon is reeds huis toe en het gesê sy kan ook maar gaan, dus sal sy sommer nou eers by die huis aangaan voor sy Dennegeur toe ry. Dit sal ook nou die laaste keer wees wat sy na die huis toe gaan. Miskien moet sy sommer die sleutels van die huis by Bertie gaan afgee. Hy het juis gesê die agentskap se mense sal self die orige klere in die kaste by die tehuis gaan afgee, so sy het nie meer nodig om dit te doen nie.
 
                 Tevrede met die klompie uitgesoekte klere vir Josef, ry sy na Bertie se kantoor toe. Hy is gelukkig daar, maar haastig omdat hy ‘n belangrike kliënt binne die volgende tien minute moet gaan spreek.
 
                 “Dankie vir die sleutels, Aniena. Jitte, jong, geselstyd het ek nie nou nie, anders gaan ek laat wees vir my afspraak. Onthou ons braai Saterdagaand by jou, hoor. Gaan dinge darem oukei daar by die karavaan?” gesels hy vinnig.
 
                 “Ja, wat, ons kan Saterdagaand oor alles gesels. Ek ry ook nou, toe, ry nou,” jaag sy hom speels aan en hy vertrek glimlaggend.
 
                 Verbaas omdat die grasse reeds tot by die teerpad afgesny is, ry Aniena na die karavaan toe. Alles is stil daar, en selfs Josef se sinkhuis se deur is toe. Sy klim uit en stap karavaan toe waar sy die tent ooprits. Gelukkig gooi die hoë bome diep skadu’s oor die tent en karavaan, en is dit nie binne so warm soos sy verwag het dit gaan wees nie. Sy verruil haar langbroek vir ‘n wit kortbroek en trek ‘n paar tekkies aan. Dis tyd om haar stuk grond te voet te leer ken. 
 
                 Die rivier vloei rustig langs haar verby waar sy al teen die wal langs tussen die bosse en bome langs stap. Hier en daar swem wilde eende en waterhoenders, en by sommige is ook kleintjies. Sy staan stil en kyk verwonderd hoe die ma haar kinders keer om nie die dieper stroom binne te swem nie. Op daardie oomblik weerklink die diep gromblaf geluid van ‘n bobbejaan bo haar in die takke en sy steier agteruit van skrik. Onmiddellik voel sy die pyn in haar enkel toe sy skeef op ‘n klip trap en op haar sitvlak beland.
 
                 “Ag nee… nie dít nie,” kreun sy en vryf oor haar enkel. Sy staan op en trap versigtig met die voet. Hy het beslis seergekry, maar dit voel nie té erg nie. Sy sal nie verder kan stap nie, en maar hoop die beseerde enkel laat haar toe om die karavaan te haal. 
 
                 Sy kners by tye op haar tande, maar beur voort, en kort voor lank pêrel fyn sweetdruppeltjies op haar voorkop uit van inspanning. Sy swenk weg na die pad se kant toe waar die grond meer gelyk is. Die vordering is stadig, maar darem. Swelsel wys reeds om die enkel, maar sy is bly dit lyk nie te erg nie. Tog bly dit seer om te stap, en dit gaan gepaard met ‘n gehink.
 
                 ‘n Dreuning word hoorbaar. Aniena staan stil en kyk om na die grootpad se kant toe vanwaar die dreuning kom. Dis beslis nie ‘n motorfiets se dreuning nie. Die geel motor wat oomblikke later haar sig binnekruip, ken sy nie. Blinknuut sportmotor. Sy staan eenkant toe om uit die voertuig se pad te wees, maar die motor hou langs haar stil.
 
                 “Middag, Aniena,” groet die swartkop meisie agter die stuurwiel. Aniena kyk, en sy kyk weer voor haar oë wyd rek in verbasing.
 
                 “Dina…! Is dit jy? Jou hare, dis swart,” sê Aniena en hink nader.
 
                 “Ja, dis ek, my suster, net nie meer ‘n blondine soos jy nie,” antwoord Dina.
 
                 “Waar kom jy na al die jare vandaan? Weet jy ooit Ma is dood? Ons kon jou nie opspoor vir die begrafnis nie. En wat kom maak jy nou na al die tyd weer op Tulbagh? Hoe het jy geweet ek is op Dennegeur?” vra Aniena al die vrae wat ineens deur haar druis. Sy is kwaad vir Dina. Dina het haar as jonger suster alleen by haar ma en stiefpa gelos toe sy agter ‘n man aan die pad gevat het. Sonder enige verduideliking het sy net eenvoudig weggeraak in die wêreld.
 
                 “Jy lyk nie juis bly om my te sien nie, Aniena. Ek was by Bertie se kantoor aan toe ek die huis toegesluit kry. Hy het my vertel van Ma-hulle se ongeluk, en ook gesê jy woon glo nou hier in sy karavaan. Hy sê die stuk grond is aan jou deur Ma nagelaat. Is dit waar?”
 
                 “Jy verwag tog nie regtig ek moet die rieldans doen om jou na soveel jare te sien nie, of hoe? Jy het my en Ma in die steek gelaat toe dit jou gepas het, so ek vra weer, wat kom soek jy nou hier? Ja, ek woon op my eie grond in sy karavaan, en dis lekker.” Die seerkwaad in Aniena wil nie laat los nie, en die woorde kom sommer so vanself oor haar lippe.
 
                 “Jy sal nie verstaan nie. Jy was nog so jonk toe ek weg is. Ek kon dit nie meer by die huis uithou nie. Ma en haar nuwe man wat gedurig vir mekaar gekoer het, en jy, jy was alewig met jou neus in die boeke. Ek het oorbodig gevoel, en Robert wou my hê. Ons is getroud, en was ‘n ruk lank gelukkig, maar dit het nie uitgewerk nie. Ek het ‘n jaar later weer getrou. Dit het ook geflop, en dit was my skuld, en dis hoekom ek hier is, om te probeer regmaak wat ek verbrou het. Seker oor dit alles wat Ma gereken het ek verdien nie ‘n erfporsie nie.”
 
                 Aniena lag skor.
 
                 “Hoe wil jy regmaak? Ma leef nie meer nie, en ek het jou nie meer nodig nie.”
 
                 “Ek praat nie van jou en Ma nie. Ek praat van my tweede man wat ek gelos het toe ek ‘n verkeerde besluit geneem het.”
 
                 “Dit verduidelik steeds nie wat soek jy op Tulbagh nie,” antwoord Aniena kortaf, nogeens seergemaak toe Dina duidelik laat blyk sy het niks om teenoor haar of hulle ma reg te maak nie. Nee, dis steeds iemand anders wat vir haar belangriker as haar familie is.
 
                 “My man woon hier op Dennegeur. Herman Goosen. Bertie sê hy het glo ‘n paar vertrekke hier gebou om in te woon. Kan jy my wys waar dit is?”
 
                 Skok op skok trek deur Aniena. Dina is Herman se vrou? Sou sy die ma van klein Dawie gewees het?
 
                 “Jy… was jy klein Dawie se ma?” fluister sy amper die woorde uit.
 
                 “Die kind was myne, ja. Hy was die oorsaak van my en Herman se struwelings. Die rede waarom ek padgegee het,” erken Dina reguit sonder ‘n sweem van skuldigheid op haar gesig.
 
                 “Jy is nog net soos jy altyd was, Dina. Gee altyd iemand anders die skuld vir wanneer jy iewers verbrou het. Hoe op aarde kan ‘n terminaal siek kindjie die oorsaak daarvan wees dat jy dit nodig gevind het om hom en jou man weg te gooi?”
 
                 “Hoe sal jy verstaan, Aniena? Jy weet niks van my lewe na ek by die huis weg is nie. Dawie was nie net terminaal siek nie, hy was geestelik gestrem ook, en ek kon nie meer daarmee saam leef nie. Herman het egter geweier om hom in ‘n inrigting te sit.”
 
                 “Toe loop jy soos ‘n sleg hond weg en los hom alleen met die kindjie. Het jy geen gewete nie, Dina? Dink jy werklik jy kan nou weer in Herman se lewe instap en maak asof niks lelik tussen julle gebeur het nie? Noudat jou probleem met Dawie nie meer bestaan nie, nou is Herman weer goed genoeg?”
 
                 “Hoe goed ken jy vir Herman? Het julle ‘n ding aan die gang? Jy keer omtrent vir hom,” sê Dina nou en skreef haar oë agterdogtig.
 
                 “Moenie simpel wees nie, Dina. Ek het Herman pas eers ontmoet. Dis nie dat ek spesifiek vir hom keer nie, ek sou dit gesê het al was dit enige ander man wat jy so behandel het.”
 
                 “Wel, duidelik is ek nie by jou welkom nie. As jy my dus net sal beduie hoe om tot by sy huis te ry, sal ek bly wees.”
 
                 Aniena hink weg van die motor af en beduie aan met die pad.
 
                 “Ry net aan, jy kan dit nie mis nie,” antwoord sy kortaf. Sy kan hierdie veragting in haar teenoor haar eie suster nie lekker verwerk nie. Hoe het sy nie vir jare na haar verlang voor sy besef het sy gaan nie weer terugkom nie.
 
                 “Jy moet laat kyk na daai enkel. Hy is lelik geswel,” sê Dina net en vertrek.
 
                 “Sy sal nie eens aanbied om my met my seer enkel na die karavaan toe te neem nie,” prewel Aniena kopskuddend toe sy die motor agterna kyk voor sy verder hink.
 
                 Dina het gesê sy kom met Herman regmaak wat sy verbrou het. Herman hét gesê hulle was nie meer bymekaar tydens Dawie se siekbed nie, en sy het aangeneem hy is dalk geskei of sy vrou miskien dood. Sy wou nie uitvra nie. Hoe gaan hy haar ontvang? Sou hy nog lief wees vir haar en dus bereid om haar terug te neem en te vergewe?
 
                 ‘n Nuwe gedagte ruk deur haar. Dit wil mos nou vir haar begin lyk asof Herman glad nie so toevallig juis op Dennegeur kom navorsing doen het nie. Hy moes geweet het haar ma is ook sy vrou se ma, en tog het hy niks gesê nie. Sou haar ma geweet het van klein Dawie? Die koms van Dina krap meteens ‘n doolhof van onbeantwoorde vrae in haar oop.
 
                 Hierdie gedagtes kom lê wrang in haar. Dis omdat sy steeds die afgetrokke seer in Herman se stem hoor toe hy haar van klein Dawie vertel het. Die feit dat dit Dina, haar eie suster wat so baie na haar lyk, is wat tot sy ongelukkigheid en swaarkry bygedra het, maak die onstuimige gedagtes geensins makliker nie. Hoe kón Dina so harteloos gewees het?
 
                 Dankbaar sak sy op die naaste seilstoel in die tent neer. Haar enkel pyn nou met gereelde slae. Teen hierdie tyd het die yskas in die karavaan darem al vir haar ysblokkies om teen die swelsel te gebruik. Daarna sal sy hom smeer en verbind. Vanaand eet sy sowaar net toebroodjies om so gou as moontlik te gaan lê en haar gewig van die voet af te neem.
 
    
 
   VYF
 
   “H’m, die voet lyk beter vanoggend,” praat Aniena teenoor haar self toe sy die volgende oggend opstaan en die voet versigtig toets. Daar is nog ‘n stekerigheid wat haar laat hink, maar sy sien kans vir die dag. Gelukkig het sy klaar die Matrone by die tehuis laat weet sy sal nie meer die stappies teen betaling kom doen nie, maar sommer net so nou en dan vir liefdadigheid.
 
                 Sy is vanoggend lus vir ‘n vrugteslaai ontbyt, en al wat sy het is piesangs en appels. Saam met die joghurt in die yskas, sal dit maar moet doen. Sy sal na werk vandag vir haar nog vrugte koop. In hierdie warm tyd weer sy sal sy dikwels soggens net vrugteslaai eet voor sy gaan werk. Of moet sy dalk maar liefs vandag hier bly en nie gaan werk nie?
 
                 Miskien sal oom Leon verstaan as sy bel en verduidelik van haar voet, en instem dat sy kan tuis bly. Sy haal haar selfoon uit en skakel die kantoor se nommer. Oom Leon is heel simpatiek en stem in.
 
                 Josef is net op pad met ‘n graaf en pik om die rypad te begin gelyk maak toe sy later by die tent uitstap.
 
                 “Môre, Josef. Ek het vir jou die klere saamgebring. Dit lê hier in die tent in sakke. Jy kan dit maar kom haal.”
 
                 “Môre, Aniena. Baie, baie dankie daarvoor. Hoekom loop jy so mank? En daai voet?”
 
                 Sy vertel hom wat sy oorgekom het, en vra dan:  “Josef, het jy gister kuiermense by Herman se huis gesien?” vra sy terwyl sy haar motordeur oopmaak.
 
                 “Daar het so ‘n blink geel motor langs die huis gestaan toe ek daar verby gestap het. ‘n Donkerkop vrou was besig om goed uit die motor te laai. Hier het nog nooit mense by hom gekuier nie, dis die eerste keer in al die tyd wat hy hier woon.”
 
                 “Weet jy of die motor nog daar staan?”
 
                 “Ja, Aniena. Ek het vir my vroegoggend gaan vuurmaakhout kap, en toe was die motor nog daar. Weet jy wie dit is?”
 
                 “Dis Herman se vrou… sy eks vrou, Josef.  Nou ja, ek het toestemming om tuis te bly vandag, so ek gaan ‘n boek vat en by die rivier sit en lees. Maak net die tent toe wanneer jy jou klere gevat het, hoor,” antwoord sy vinnig, en draai hinkende om. Sy wil nie nou verder met Josef oor Herman en Dina praat nie.  Dina het gebly. Dit beteken Herman het haar nie weg gejaag nie.  Sou hy so lief vir haar wees om haar sommer so te vergewe? Hoekom voel sy hy maak ‘n fout as hy dit doen? Erger nog, hoekom voel sy ontevrede oor die moontlikheid?
 
                 Jy gee om vir hom, Aniena, of jy dit nou wil weet of nie. Met sy terg en spot en soms norsheid en al het jy klaar deur hom gesien. Hy is ‘n goeie mens wat sy hartseer in eensaamheid verwerk het en weer besig is om die lewe vierkant in die oë te kyk. Jy wil nie hê Dina moet sy lewe van voor af kom versuur nie.
 
                 “Ja, ja, ja… jy weet altyd beter,” mompel sy teenoor haar binnestem. Sy gryp ‘n boek, ‘n reisdeken en ‘n appel voor sy weer hinkend by die tent uitstap in die rigting van die rivier.
 
                 Versigtig stap sy tussen die spoelklippe deur om nie weer met die reeds beseerde voet skeef te trap nie. Op ‘n oop kol sand wat half in die dennebome se skadu is, gooi sy die reisdeken oop en gaan sit. Die boek lê stil in haar hande terwyl sy oor die rivier heen kyk. Die vloeiende stroom maak blinkstreep brandertjies onder die son wat mildelik daaroor skyn. Haar gedagtes is al weer by Herman en Dina. 
 
                 Skielik verlang sy na Mariska. Sy sal haar vanaand bel, want die selfoon het sy in die karavaan gelos. Sy sit terug en leun met haar rug teen die growwe boomstam voor sy die boek oopmaak om te begin lees. Skoensole knars oor die gruis agter haar en sy kyk om. Herman kom langs die reisdeken tot stilstand en kyk na haar. Sy gesig lyk geslote.
 
                 “Josef het gesê ek sal jou hier kry. Hy het ook vertel van jou besering. Hoe voel die voet?” vra hy na hy gegroet het.
 
                 “Baie beter. Ek gaan môre weer werk,” antwoord sy en soek in sy gesig antwoorde op die baie vrae wat in haar rondkarring.
 
                 “Kan ek maar sit?”
 
                 Aniena skuif effe eenkant toe en beduie vir hom om te sit. Hy gaan sit so dat sy skoene nie op die deken rus nie, en kyk na haar.
 
                 “Jy weet Dina is hier, en nou wonder jy seker waarom het ek jou nie van haar vertel nie. Ook waarom ek jou nie gesê het ek weet jy is haar suster nie.”
 
                 “Ja, ek wonder oor baie dinge, Herman. Het jy enige rede gehad om nie reguit met my te wees oor alles nie?”
 
                 “Jy en Dina lyk baie na mekaar, veral toe haar hare ook nog blond was. Die dag toe jy hier aangekom het, het ek haar in jou gesien. Dit het al die ou onsmaaklike herinneringe van die verlede saam met haar na my toe teruggebring. Ek wou jou nie elke dag sien nie, en het gehoop jy gee pad.
 
                 “Jy het egter so gedetermineerd vasgesteek in jou besluit om hier te kom woon ten spyte van my optrede teenoor jou, dat ek nie anders kon as om later met ander oë na jou te kyk nie. Ek besef nou maar te deeglik julle twee se geaardhede verskil hemelsbreed. Ek vra om verskoning, ek moes jou vertel het.”
 
                 “Dis oukei. Ek dink ek verstaan. Is ek reg as ek glo jy het ook nie toevallig juis op Dennegeur kom werk nie?”
 
                 “Ja, jy is reg. Destyds toe Dina vir my en klein Dawie in die steek gelaat het, het ek gevoel iemand behoort jou ma van haar kleinseun te vertel. Dina het altyd geweier om dit te doen. Vir haar sou dit ‘n vernedering gewees het om teenoor jou ma te moet erken sy het ‘n gestremde, terminaal siek kind. Ja, ek het jou ook nie vertel klein Dawie was gestrem nie, ek weet, maar ek het nie gedink dis nodig nie.
 
                 “Ek het jou ma kom besoek en Dawie saamgeneem. Ek het haar vertel ek was met Dina getroud en van Dawie. Jou ma wou hom net vertroetel en sy het hartverskeurend gehuil. Ons het lank gesels, en sy het my van Dennegeur vertel. Toe sy hoor ek wil Dawie alleen bystaan in afsondering tot ek nie meer kon nie, het sy aangebied dat ek op Dennegeur met hom kom woon as ek bereid is om ‘n woonplekkie vir ons in te rig.
 
                 “Ek en Dawie het in die begin in ‘n tent gewoon. Hy was so opgewonde oor alles ten spyte van sy siekte. As dit nie vir Josef se hulp was nie, sou ek die stuk huis nie so gou klaar gemaak het nie. Toe kon ek Dawie darem na behore versorg. Dis eers na Dawie se dood wat ek toevallig die kruiebossie ontdek het. Ek het die instansie vir wie ek gewerk het daarvan in kennis gestel, en hulle het gevra of ek sal aanbly en dit navors omdat hulle nog te min daarvan weet. So, ek dink nou weet jy alles,” eindig Herman, en maak aanstaltes om op te staan.
 
                 “Is dit al wat jy kom doen het? My kom inlig oor waarom jy my nie in die begin en tot nou toe nie die eintlike waarheid vertel het nie?” vra Aniena en kom ook orent.
 
                 “Nee, nie net dit nie. Hier is vir jou ‘n brief van jou ma. Sy het gesê as ek jou ooit eendag ontmoet terwyl ek nog hier woon, en daar word vrae gevra, moet ek dit vir jou gee. Ja, ek weet ek moes dit seker dadelik vir jou gegee het, maar ek dink ons twee het mekaar van die eerste dag af verkeerd opgevryf, en daarom het ek eers die brief van jou weerhou. Jammer daaroor,” antwoord hy, steek sy hand in sy denim se sak en hou ‘n wit koevert na haar toe uit.
 
                 “Dankie,” prewel sy, haar oë vasgenael op haar ma se handskrif op die koevert toe sy dit by hom neem en weer gaan sit.
 
                 “Ek gaan maar terug huis toe. Gisteraand se skottelgoed staan nog die hele kombuis vol.” Hy draai weg van haar af en begin wegstap.
 
                 “Wat… nou van Dina? Gaan sy bly?” roep Aniena effe huiwerig agter hom aan.
 
                 “Vir tyd en wyl, ja,” is al wat hy oor sy skouer roep voor hy uit sig verdwyn.
 
                 Nou wat sou hy nou daarmee bedoel? Vir tyd en wyl? Dalk tot hy klaar is met sy navorsing en dan saam met hom teruggaan na waar hulle gelukkig saam was? Is hy so groot van hart dat hy haar vergewe vir wat sy aan hom gedoen het? As dit die geval is, moet hy haar baie lief gehad het… steeds liefhê.
 
                 Sy skeur die brief oop, en begin lees aan haar ma se brief. Omtrent alles wat Herman haar vertel het, verskyn in woorde voor haar oë. Sy sê dat sy destyds nie vir haar, Aniena, van Herman en Dawie vertel het nie, want Herman het aangedring daarop dat sy en sy seun se teenwoordigheid hier iets net tussen hulle sou wees. Sy het sy wens respekteer. Ten tye wat sy hierdie brief geskryf het, het sy Dina nog nie vergewe omdat sy weggeloop het, en toe nog haar eie kindjie en man boonop in die steek gelaat het nie. Sy vra indien Aniena sou besluit om Dennegeur haar tuiste te maak, sy nie dit met Dina moet deel nie, want sy verdien dit nie.
 
                 Lank na sy die brief in haar hande tot op haar skoot laat sak het, staar Aniena die vêrte in. Haar gedagtes kolk en maal oor die inhoud daarvan, en gaan draai by Herman en Dina in die houthuis. Wat sou hulle doen? Waaroor sou hulle praat? Dalk besig om die goeie tye van die verlede te herleef? Wat van die slegte deel daarvan?
 
                 “Ek sien jy het Ma se brief gelees. Wat skryf sy?” vra Dina ineens hier agter haar en sy kyk om. Dina staan aangeleun teen ‘n boomstam, arms voor haar bors gekruis en kyk na Aniena.
 
                 “As Ma wou gehad het jy moet weet, sou sy vir jou ook een geskryf het,” antwoord Aniena bitter. “Wat kom maak jy hier by my?”
 
                 “Net vir jou kom sê ek is hier om te bly, maak nie saak hoe jy oor my voel nie. Het Herman vir jou gesê ons is steeds getroud? Ek het die reg om in sy woning te bly.” ‘n Smalende trek kruip om Dina se mondhoeke.
 
                 “Nee, hy het nie. Waarom sal hy my dit vertel?” vra Aniena, maar haar hart klop meteens met swaar, teleurstellende slae.
 
                 “Sodat jy moet weet hy is nie beskikbaar nie. Ek het hom gevra of hy weet jy kyk leepoog na hom. Hy sê ek is verspot, maar ek het oë in my kop. Ek het hom gesê hy beter jou vertel ons is nog getroud. Jy behoort te weet dit sal nie help om hom te probeer inpalm nie. Ek het nooit die skeisaak destyds deurgevoer nie… niks geteken nie. Die arme man was skoon in skok toe ek hom dit vertel het.”
 
                 “Jy behoort jou te skaam, Dina. Jy wou hom en jou kind nie gehad het nie, maar jy wou darem ook ‘n agterdeur oophou vir ingeval die res van jou lewe op ‘n gemors afstuur soos dit blykbaar het. Jy gebruik Herman net, en as hy te dom is om dit raak te sien, verdien hy jou.”
 
                 “Jy klink bitter, suster. Of is dit suur druiwe? Jy wil hom hê, nè! Wel, dis neusie verby. Ek is terug en ek bly. Aanvaar dit, en bly uit ons pad uit,” sê Dina snerpend, swaai om en stap met wiegende heupe weg.
 
                 Aniena swets sag, staan op, neem die reisdeken en boek, en hink terug karavaan toe. Sy is honger… nie vir kos nie, maar vir sjokolade. Sy grinnik. Altyd wanneer sy gefrustreerd was, het sy vir haar gaan sjokolade koop, en tog het sy nooit vet geword nie. Dalk omdat sy nie te dikwels gefrustreerd was nie!
 
                 Sal sy dit waag om dorp toe te ry? Ja wat, hoekom nie? Dalk kan sy by Mariska ‘n draai gaan maak. Sy neem die motorsleutels en maak die tent agter haar toe. Die oomblik toe sy die motordeur oopmaak, kom Herman se motorfiets langs die motor tot stilstand.
 
                 “Wil jy tog nie vir my sê jy gaan dorp toe ry met daardie voet nie?” vra hy na hy die helm se klap voor gelig het.
 
                 “Nee, nie met my voet nie… met die motor,” brom sy en klim in. Die volgende oomblik staan hy langs haar oop venster.
 
                 “Moenie vir jou kom slim hou met my nie, meisiemens. Dis jou regtervoet waarmee jy die rem moet trap. Jy sal ‘n ongeluk maak en dalk nog iemand anders se lewe ook daardeur verongeluk. Wat het jy van die dorp af nodig? Ek het nou nie ‘n ander keuse om maar self daarheen te gaan nie. Ek het laasweek vergeet om alles op Worcester te koop wat ek nodig het, en dis nou te laat om daarheen te ry. Noudat alles op die lappe is, kan ek net sowel die goed op Tulbagh gaan koop. Ek sal vir jou saambring wat jy nodig het.”
 
                 ‘n Klein moedswillige duiwel klim op Aniena se skouer. Sy glimlag en kyk in sy oë.
 
                 “Dit wat ek nodig het, sal jy as mansmens nie vir my gaan koop nie. Gee my ‘n lift, ek sal dit self koop.”
 
                 “Jy wil op die motorfiets saam ry?” Ongeloof spreek uit sy oë.
 
                 “Hoekom nie? Jy sal my mos nie verongeluk nie, sal jy?” vra sy sedig.
 
                 “Liewer nie. Ek bestuur liefs jou motor.”
 
                 “Nee, ek verkies die motorfiets,” dring sy aan en verwag nog teenstand, maar skielik grinnik Herman, wink met sy kop en stap terug motorfiets toe waar hy nog ‘n valhelm uit die bagasieruimte van die fiets haal.
 
                 Sy klim uit, maar huiwer tog. Sy het eintlik die gek met hom geskeer, maar meteens lyk ‘n rit op die groot motorfiets met haar arms styf om Herman se lyf geslaan vir haar baie aanloklik. Sy hink nader en laat toe dat hy die helm vir haar opsit en vasgespe.
 
                 Sy klim op. Dis die eerste keer vir haar op ‘n motorfiets, selfs as passasier, en die oopte rondom haar so ‘n entjie van die grond af is nogal ietwat skrikwekkend.
 
                 “Hou om my lyf vas as jy nie wil afval nie,” sê hy oor sy skouer, en sy laat nie op haar wag nie. Sy slaan haar arms om sy lyf, en byna onmiddellik brul die kragtige fiets onder hulle. Toe hy wegtrek, klou sy om lewe en dood om sy lyf en druk haar kop styf teen sy rug vas. Aan sy liggaam kan sy eerder voel hoe hy lag as wat sy dit kan hoor.
 
                 Op die veldpaadjie ry hy nog redelik stadig, maar toe hy die fiets op die teerpad uitswaai, gee hy vet. Aniena knyp haar oë styf toe en wonder waarvoor het sy haar ingelaat. Sy is vrek bang, maar die opgewondenheid bruis ook deur haar are oor die nuwe ervaring, maar meer nog oor Herman se fors liggaam hier so styf teen hare. So deur al haar emosies grinnik sy wanneer sy aan Dina se reaksie dink wanneer sy hiervan te hore mag kom.
 
                 So ingedagte is sy dat sy nie onmiddellik besef hy het stilgehou nie.
 
                 “Jy mag nou maar los en probeer afklim,” sê Herman, die lag dik in sy tergende stem. Sy los sy lyf, en voel effe wankelrig toe sy op vaste grond staan. Hy vou sy hand om haar pols, en vra? “Is jy oukei? Jou wange is rooi en jou oë skitter onnatuurlik, en dan is jy nog dronkerig ook lyk dit my.”
 
                 “Herman, sal jy nou ophou spot? Dis my eerste keer op ‘n motorfiets en jy het nou nie juis stadig gery nie.”
 
                 “Wel, dis jy wat ‘n lift gevra het. Kan jy die goed wat jy wil koop by hierdie winkel koop?”
 
                 “Ja, natuurlik kan ek,” antwoord sy en hink weg van hom af. Hy is egter gou by, en ondersteun haar met sy arm om haar lyf. “Ek sal regkom, jy het nie nodig om te help nie.”
 
                 “Aag kom nou, Aniena. Kyk net hoe staar die mense ons aan. Gee hulle nou maar nog iets om oor te skinder, dis nogal pret.”
 
                 Aniena kyk op in sy oë en kan nie anders as om die situasie met hom te deel nie. Bowendien is die gevoel van sy arm om haar lyf alte lekker. Sy kan maar net sowel erken dat hierdie aanvanklike nors man reeds te diep in haar hart gekruip het. Beste van alles is, sy voel nie eens skuldig teenoor Dina omdat sy Herman se nabyheid geniet nie. Dina verdien nie ‘n man soos Herman nie.
 
                 Met sy een hand hark hy ‘n trollie nader en so ver hulle stap, laai hy kruideniersware in. Sy stap rustig saam, en toe hy klaar gekoop het, kom hy by die kassiere tot stilstand.
 
                 “Jy het dan niks gekoop nie,” sê hy vraend.
 
                 Sy buig effe oor na die rak net langs die kassiere en gryp ‘n yslike klappersjokolade van die rak af.
 
                 “Dis al wat ek wou gehad het,” antwoord sy en pret borrel in haar op toe sy die verbasing op sy gesig sien.
 
                 “Ek kon dit ook maar vir jou gekoop het! Jy het vir my gejok, jou klein heks. Jy wou net saam ry, erken dit nou maar,” antwoord hy en glimlag skeefweg in haar rigting terwyl hy sy goed op die vervoerband uitpak.
 
                 “As ‘n mens nie sterk is nie, moet jy slim wees.”
 
                 Terug by die fiets pak hy sy inkopies in die bagasieruimte en wag dat sy opklim voor hy die motorfiets aanskakel. Voor hy iets kan sê, laat gly sy weer haar arms om sy lyf, en laat sak haar wang teen sy rug. Sy wil skielik soos ‘n skooldogter giggel toe sy sien hoe die omstanders koppe bymekaar sit en praat terwyl hulle oë op hulle twee gerig is. Die dorp gaan gons, en sy weet dit gaan by oom Leon uitkom, so sy beter maar vanaand vir oom Leon bel.
 
                 By die karavaan maak hy eers seker sy staan vas op die aarde voor hy die fiets se neus huiswaarts swaai. 
 
                 “Dankie vir die saam ry. Nou was my eerste trippie dorp toe glad nie so vreemd en onaangenaam soos ek gedink het dit gaan wees nie. Ek het dit nogal geniet. Hou vir my ‘n stukkie sjokolade. Jy sal hom eers in die yskas moet gaan sit, want hy lyk vir my maar papperig na die warm rit.”
 
                 “Nou hoekom sal ek nou my sjokolade met jou wil deel?” vra sy moedswillig.
 
                 “Jy moet ten minste betaal vir die gratis rit. Sien jou later,” antwoord hy laggend en trek weg.
 
                 Aniena staar hom agterna. Nou gaan hy weer terug na waar Dina vir hom wag. ‘n Dina wat alles in die stryd gaan werp om haar man van vooraf op haar verlief te maak indien hy dit nie steeds is nie. Hierdie gedagte neem ‘n tikkie van haar vrolikheid van die oomblik weg, en sy stap karavaan toe waar sy die sjokolade wel in die yskas sit.
 
    
 
   SES.
 
   Aniena is besig om vir haar ‘n stukkie biefstuk gaar te maak toe sy die dreuning van ‘n voertuig hoor. Dit is beslis nie die motorfiets nie, en die dreuning gaan nie verby met die pad nie, maar kom nader aan die karavaan. Sy loer by die venster uit en sien net betyds hoe Dina haar wilgerlatlyf uit die sportmotor wriemel. Wat sou sy hierdie keer by haar kom soek?
 
                 Aniena skuif die pan met die biefstuk van die warm plaat af en skakel die plaat af. Ongestoord gaan sy voort om vir haar ‘n mengelslaai daarby te maak en draai nie eens om toe Dina agter haar praat nie.
 
                 “Van wanneer af het jy ‘n slet geword, Aniena? Om darem so skaamteloos aan my man te klou en saam met hom op sy motorfiets dorp toe te ry! Daar waar almal julle kan sien aan mekaar hang.”
 
                 Aniena draai om. Haar oë is koud op haar suster gerig.
 
                 “Jy het nie ‘n benul van wat die woord slet beteken nie, Dina. Herman het my ‘n geleentheid dorp toe gegee omdat ek nie die rempedaal behoorlik met hierdie voet kan trap nie, dis al.”
 
                 “Ag, moenie vir my lieg nie, man. My ou skoolpêl, Rita, het my gebel en gesê hoe styf ingehaak het jy saam met hom deur die winkel geloop. Ook van julle gekoer in mekaar se ore. Skaam jy jou nie? Hy is steeds my man.”
 
                 “’n Man wat jy skandeloos in die steek gelaat het, om nie eens te praat van ‘n kindjie wat jou broodnodig gehad het nie. Wat kom soek jy hier by my, Dina? Herman is mos weer terug by jou. Hy hang nie hier rond nie. Hy hét mos ‘n vrou soos jy sê. Jy moet nou loop, want ek gaan nou eet.”
 
                 “Ek erken jou nie meer as my suster nie. Jy is veronderstel om my te help om my huwelik te red, nie dit te probeer verongeluk nie,” skreeu Dina amper nou op haar.
 
                 “Jy het vir baie jare heeltemal sonder my of Ma se hulp klaar gekom. Moet nie nou van my hulp verwag nie, veral nie met jou huwelik nie. Jy het dit opgemors, so dis jou eie taak om dit weer te probeer heel maak,” antwoord Aniena, skep rustig haar kos in en gaan sit by die oopslaantafel met sy bankie om te eet.
 
                 Dina los ‘n sterk kragwoord en smyt met geweld die karavaandeur agter haar toe toe sy uitstorm. Kort daarna trek die geel motor heeltemal te vinnig weg op die grondpad. Aniena leun oor, skakel haar CD speler aan en sluit haar af van alle gedagtes toe die strelende panfluitmusiek die ruimte van die karavaan vul.
 
                 Na ete was sy die skottelgoed en gaan strek haar op die bed uit met die afgekoelde sjokolade as nagereg. Daar trek nou ‘n koel windjie by die venster in en verdryf die dag se hitte. Met die eerste blokkie verleiding smeltend in haar mond, maak Aniena haar oë toe van lekkerte. Skielik is dit Herman se laggende gesig wat voor haar geestesoog inspring, en sy hou ‘n oomblik lank die soetigheid stil in haar mond. Wat sou hy en Dina nou doen?
 
                 “Ek hoop jy het my stukkie gehou soos ek gevra het,” dring Herman se stem tot haar deur en sy vlieg orent.
 
                 “Jong, jy sal dat ek aan die sjokolade verstik. Jy sluip soos ‘n dief hier in sonder dat ek jou gehoor het,” raas sy van skrik toe sy orent vlieg.
 
                 “Jou musiek maak dat jy niks hoor nie. Ek staan al amper ‘n minuut lank hier vir jou en kyk. Ek neem aan dis die soetigheid wat so ‘n salige uitdrukking op jou gesig laat verskyn. Wonder of dit ook met my sal gebeur as ek nou wel eendag ‘n happie kry.”
 
                 “Verspotte mansmens! Hier, breek vir jou af,” sê sy en hou die sjokolade na hom toe uit. Hy breek vier blokkies af, en sit twee daarvan in sy mond toe hy ‘n entjie nader aan haar stap en na haar kyk waar sy steeds sit.
 
                 “Hmm, dit ís lekker. Eet jy baie hiervan?”
 
                 “Nee, net wanneer ek gefrustreerd is,” erken sy openlik.
 
                 “So? En wat het jou vroeër vandag so gefrustreer dat jy net eenvoudig moes dorp toe gaan om dit te koop?”
 
                 “Dit maak nie nou meer saak nie.” Hoe kan sy hom vertel dis van pure jaloesie omdat sy hom en haar suster nie uit haar gedagtes kan kry nie.
 
                 “Met ander woorde, jy wil nie vir my vertel nie,” terg hy voort.
 
                 “Het jy net jou stukkie sjokolade kom haal, of waarom is jy hier en nie by jou vrou in die houthuis nie?” vra sy reguit.
 
                 “Sy is lankal nie meer my vrou nie. Ons is geskei.”
 
                 “Dis nie wat sy sê nie. Volgens haar het sy nooit die skeisaak deurgevoer nie… niks geteken nie.”
 
                 “Dis nie waar nie. Dis net wat sy jou wou laat glo. Sy sien in jou ‘n bedreiging om weer haar plek in my lewe terug te kry.”
 
                 “Nou hoekom so? Het ek haar rede gegee?”
 
                 “Ja, jy het. Ek het te veel teenoor haar van jou gepraat… goeie dinge… en sy het al klaar gesien hoe ek en jy ‘n vryery hier in die bosse aan die gang gesit het.”
 
                 Aniena hyg behoorlik na asem.
 
                 “Maar ons het niks van die aard gedoen nie. Het jy haar nie reggehelp nie?”
 
                 “Hoekom sou ek? Ek wil haar nie terug in my lewe hê nie. Ek het haar lankal nie meer lief nie. Dit het gesterf toe sy my en Dawie weggegooi het om agter ‘n ander man aan te loop. Ek sien absoluut niks van die ou Dina meer in haar nie. As jy nie hier was nie, het sy nou nog soos klitsgras probeer aan my klou.”
 
                 “Met ander woorde jy het my gebruik omdat jy nie mans genoeg is om vir haar te sê sy kan nie bly nie… jy is nie meer lief vir haar nie. Eienaardig, ek het jou nie vir so ‘n swakkeling of lafaard aangesien nie. Sy sal nie loop as jy nie reguit met haar is nie, en dis dan jou verdiende loon om met haar opgeskeep te sit.”
 
                 Aniena kan die spul woorde wat oor haar lippe rol nie keer nie. Sy is teleurgesteld in hom, en terselfdertyd brand daar ineens ‘n seer in haar bors.
 
                 “Jy is verkeerd. Ek is nie ‘n lafaard nie. Ek was reguit met haar, en sy is weg, netnou al,” sê Herman en kom nog nader aan haar. Hy buk en trek haar orent sodat sy skaars ‘n halwe meter van hom af staan.
 
                 “Wat het jy vir haar gesê om haar te laat verstaan sy is nie welkom nie?” vra Aniena nou effens asemloos. Daar is ‘n lig in Herman se oë wat haar van haar asem wil beroof, haar lyf teen syne wil aangooi en haar arms om sy nek strengel.
 
                 “Ek het vir haar gesê sy is verkeerd oor wat sy dink ek en jy gedoen het, maar dat ek graag sal wil doen wat sy gedink het ons het gedoen. Sy het boosaardig geblaas, haar goed gegryp en gery. Ek is dus hier om te hoor of ek maar mag,” sê hy heserig en kom nog nader sodat sy sy warm asemhaling op haar gesig kan voel.
 
                 “Om wat te mag?” fluister sy toe haar verraderlike hart beur om by haar keel te wil uitklim van afwagting wat haar hele liggaam kom vol lê.
 
                 “’n Vryery met jou hier in die bosse te mag hê,” sê hy, en saam met die pretliggies, brand daar ook ‘n lig van erns in sy donker oë.
 
                 “Wel, as dit net ‘n bolangse soort van flirtasie vryery is, stel ek nie belang nie,” kry sy die woorde uit toe hy sy voorkop sag teen hare druk.
 
                 “Dis ook nie wat ek wil hê nie. Ek het gedink aan ‘n meer permanente soort vryery. Dit kan gedoen word as jy sou instem om my verloofde te word… vir eers sodat ons mekaar nog beter kan leer ken. Sal jy?” vra hy, en streel ‘n paar krulle van haar voorkop af weg voor sy vingers oor haar wang na haar lippe toe kruip.
 
                 “Van daardie eerste dag af wat ek jou ontmoet het, was jy omring met ‘n soet dennegeur wat my na jou toe getrek het. Elke keer wanneer ek met jou te doen gehad het, was ek bewus van hierdie wonderlike geur wat ons omring. Nou weet ek wat dit is… dis ‘n dennegeurliefde wat ons vasgevang het. ‘n Geur wat ek graag sal wil navors… soos jy jou bossie navors. Waarom dink jy het die gedagte aan jou en Dina my so gefrustreer?”
 
                 “Hm, uiteindelik erken jy waaroor haar sjokolade etery gegaan het, maar steeds het jy my nie geantwoord nie.”
 
                 “Ek raak graag verloof aan jou, Herman, baie graag,” fluister sy en gee toe aan die begeerte wat haar al van netnou af beetgepak het om haar lyf styf teen syne aan te gooi. Liefde met die eerste oogopslag het sy nog nooit aan geglo nie, maar te oordeel aan die geluk bruisend deur haar are, sal sy beslis daardie stelling in heroorweging moet neem. Om te dink dit het alles gebeur nog voor sy haar eerste Saterdagaand saam met Bertie by die karavaan kon deurbring. Nou sal dit natuurlik nie meer kan gebeur nie. Sal hy nou sy karavaan terugeis, wonder sy vaagweg, en dan nie meer nie. Sy swewe van geluk en die hunkering na hierdie groot man so styf teen haar ken geen perke nie.
 
                 Herman vou sy arms om haar, druk haar styf teen hom aan en vou dan sy lippe teer oor hare. Sy liefkosing raak meer intiem en gewillig sak sy saam met hom op die bed agter haar neer. Dennegeurliefde… dit klink so rég vir haar.
 
    
 
    
 
   WONDER BY INDAWO
 
   EEN
 
   “Oom Lourens, jy laat dit sowaar nou klink of ek my werk verloor het as gevolg van my eie doen en late. Kyk, ek weet Oom hou nie van my nie, maar Oom weet net so goed soos ek die maatskappy het bankrot gegaan en daarom is ek my werk kwyt,” sê Nikita en kyk reguit in haar oom se fletsblou oë.
 
                 “Ek het nie nodig om van jou te hou nie. Jy is nie van my vlees en bloed nie. Jy is ‘n aangenome kind met ‘n onseker herkoms. Die enigste rede waarom ek jou duld, is omdat ek my suster belowe het jy kan by my woon na haar dood. Ten minste tot na jy in jou werk gevestig is. Jy het skaars ‘n jaar gewerk, dus is ek steeds aan my belofte gebind. Ek het gehoop teen hierdie tyd sou jy al jou eie ding wou doen en jou eie blyplek kry. Nou kom vra jy my vir ‘n werk in my maatskappy, en ek moet nog ‘n jaar met jou in my huis opgeskeep sit. Is jy dus verbaas omdat dit klink of ek ontevrede is en jou blameer?” vra Lourens Potgieter met ‘n donker frons tussen sy oë.
 
                 “Ek het Oom nog nie een dag se bekommernis of onnodige moeite gegee nie. Dis jammer Oom voel so hieroor. Ek sal my eie woonplek gaan kry, as Oom my net ‘n kans wil gee in Oom se besigheid. Lui is ek nie, oom Lourens, en ek weet ek sal die werk kan doen. Komaan, Oom, na alles moet Oom onthou as dit nie vir Ma was nie, het Oom nie hierdie maatskappy gehad nie!” Nikita trek haar asem langsaam in. Vir wat moes sy dit nou sê? Die ouman gaan hom nou stink vererg.
 
                 Lourens word grysbleek en sy oë vernou terwyl hy ‘n paar oomblikke na haar kyk sonder om te praat. Sy voorkop vertrek in ‘n frons toe hy eindelik praat.
 
                 “Dit het niks met jou te doen nie. Dit was sake tussen my en my suster. Die maatskappy is nou nét myne. Mense in my maatskappy is lojale, hardwerkende mense met ‘n verantwoordelikheidsin. Jy moet eers aan my bewys jy is al daardie dinge, en daarná kan ons oor ‘n pos in my maatskappy gesels. Ek het dus ‘n proposisie vir jou. Stem jy in en jy maak ‘n sukses daarvan, kan jy terugkom en vir my kom werk. Ek sal boonop vir jou ‘n eie woonstel gee as deel van jou salarispakket.”
 
                 “Ek luister, Oom?” sêvra sy. Sy het nou haar hand oorspeel en die kilheid in haar oom se stem is die duidelike bewys daarvan.
 
                 “Jy weet van my groot plaas naby Grabouw, Indawo.”
 
                 “Dis mos die een waarheen mense hulle siek diere bring om genees te word. Ook ‘n soort losiesplek vir diere van mense wat met vakansie gaan. As ek reg onthou, kan mense ook daar kom perdry.”
 
                 “Heeltemal reg, en die plek is baie winsgewend. Indien jy bereid is om vir ‘n jaar lank daar die assistent van Brian Fourie te gaan wees, én jy maak ‘n sukses daarvan, gesels ons weer. Ek wil nie hoor van laksheid nie, ook nie van ‘n brouery nie. Brian moet eenhonderd persent tevrede met jou werk wees, en sy ma, Petra, ook.”
 
                 Nikita snak na asem. Brian Fourie! Oom Lourens weet tog hoe dinge tussen haar en Brian ten einde geloop het. Hoe kan hy nou so iets van haar verwag? Boonop is sy ma, tant Petra ook nog daar. Tant Petra wat haar wou stenig! Hierdie is die een deeltjie van Indawo waarvan sy nie geweet het nie. Hoe op aarde het dit gekom dat Brian die plek bestuur? Hy is tog ‘n prokureur.
 
                 “Oom wil hê ek moet plaaswerk gaan doen nadat ek vir hoeveel jaar op universiteit was om rekenmeesterswerk te doen? Boonop ken oom my geskiedenis met Brian. Ek dink Oom weet hy sal nooit met my werk tevrede wees nie, selfs al doen ek dit goed,” sê sy en skud haar kop in ongeloof.
 
                 “Enige slimkop kan in my kantoor gaan sit en boeke doen. Dit bewys aan my niks. Ek wil deursettingsvermoë en sukses by jou sien in heel ‘n ander area as waar jou kennis lê. En jou probleem met Brian, is nie my probleem nie.”
 
                 “Ek dink werklik Oom is nou baie onredelik. Watse werk sal ek op Indawo moet gaan doen?”
 
                 “Alles wat Brian  en Petra vir jou sê om te doen. Daar is geen perke nie. Dis my voorwaarde. Stem jy nie in nie, moet jy vandag al jou goed begin pak en elders verblyf en werk kry,” antwoord Lourens en druk sy ken nog ‘n aks vorentoe in vasberadenheid.
 
                 Nikita kan nie glo wat sy hoor nie. Is dit haar oom se manier om van haar ontslae te raak? Wat weet sy van ‘n plaas of diere af? Sy het groot geword in Kaapstad, en die stadslewe is al wat sy ken. Haar oom wat so neerhalend was toe hy gesê het sy is van onsekere herkoms. Dis mos nie iets waaroor sy enige beheer gehad het nie, so hoe kan hy haar daarvoor blameer? Sy was gelukkig by haar aanneem ma en pa, en dis al wat vir haar getel het. Om alles te kroon weet sy nou al Brian en sy ma gaan haar grootste probleem wees.
 
                 Die gedagte aan haar liefdevolle ouers laat haar meteens fier orent staan. Asof hulle eie Burger bloed deur haar are bruis, lig sy haar een wenkbrou en kyk uitdagend na haar oom.
 
                 “Ma-hulle het my goed grootgemaak, Oom. Ek skrik nie vir koue pampoen nie. Hoe moet ek op Indawo kom en wanneer moet ek daar wees?” vra sy reguit. Die momentele verbasing op oom Lourens se gesig laat ‘n tikkie lekkerkry deur haar spoel.
 
                 “Jy kan die motor wat ek vir jou gekoop het hou, en jy moet môre op Indawo wees. Dis nie eens drie ure se ry hiervandaan af nie. Jy sal hierdie salaris per maand verdien, en jy sal ‘n gratis rondawel op Indawo bewoon. Jy moet vir jouself kos maak, en alles is in die rondawel wat jy kan nodig kry. Ek gee vir jou een maand se salaris vooruit om mee te begin. Verder moet jy op geen gunste van my kant af, of van Brian-hulle staat maak nie,” sê hy, en stoot ‘n toegevoude papiertjie en ‘n koevert met note oor sy lessenaar na haar toe.
 
                 Nikita vou die papiertjie oop. Die salaris gaan presies die helfte wees van wat sy by haar werk verdien het. Dis baie min, en sy sal geen luukshede kan bekostig nie. Hier by haar oom het sy gratis gewoon en geëet, en haar salaris was groter. Daar gaan sy ook gratis woon, maar sy moet haar eie kos koop. Die onstuimigheid in haar demp sy, nie bereid om hom die genot te laat ervaar om dit te sien nie. Sy sál daar gaan werk, en sy sál ‘n sukses daarvan maak, Brian of te nie. Nikita Burger laat haar nie van Lourens Potgieter sommerso afskryf nie. Sy sál nog eendag daai pos in sy firma kry. Dit was grotendeels haar ma se firma en al is sy ‘n aangenome kind, kan sy nou nog nie verstaan waarom haar ma haar uit haar testament gelaat het nie.
 
                 “Dis reg so, oom Lourens. Ek sal my goed gaan pak,” antwoord sy dus so kalm as moontlik, tel die geld op, staan op en stap by die deur uit.
 
    
 
   “Indawo,”  lees Nikita die woord wat in blinkgepoleerde koperletters teen ‘n sierlike boog by ‘n groot ysterhek aangebring is. “H’m, indrukwekkend,” mompel sy en draai van die teerpad af. Sy staal haar vir haar ontmoeting met Brian. Sy kon hom nog nooit werklik vergeet nie, want sy was smoorverlief op hom. Hy is die aantreklikste man wie nog haar lewe betree het.
 
                 Sy wil stilhou om die hek te gaan oopmaak, maar meteens begin die hek vanself oopskuif. Natuurlik outomatiese beheer. Sy ry stadig deur toe die gaping groot genoeg is. Weerskante van die pad is rye dennebome vir so ver as wat sy ry. Om ‘n draai in die pad hou die laning bome skielik op en ‘n groot gewelhuis is die eerste wat sy raak sien. Links daarvan staan ‘n paar rondawels en reg om al die geboue is ‘n groot kleurvolle tuin en yslike swembad.
 
                 Nikita hou langs die huis stil en klim uit. Tussen die struike deur ver na agter toe word lang rye hokke sigbaar. Sy glo dis die diere se hokke. Die tuin is pragtig uitgelê, en dis duidelik hier word ‘n hand oor alles gehou. Aan die bopunt van die trappe gaan sy weer staan en laat haar oë feesvier oor die blomme, struike en paadjies tussen alles deur.
 
                 “Môre. Kan ek help?” 
 
                 Nikita draai om. Voor haar staan ‘n lenige meisie met kort, swart hare en donker bruin oë. Sy is mooi, mooier as enige meisie wat sy in ‘n lang tyd gesien het. Daar speel wel ‘n glimlaggie om haar perfek gevormde lippe, maar dit skemer beslis nie deur in daardie donker kykers nie.
 
                 “Ja, môre. Ek is Nikita Burger, en ek kom hier werk,” sê sy en steek haar hand in ‘n groetgebaar uit.
 
                 “O, dis jy. Ek is Amanda Jones. Ek werk by ontvangs en doen ook die boeke van Indawo. Kom saam na mevrou Fourie toe. Sy sal jou wys waar jy jou goed moet afpak en wat jou verder te doen staan,” sê die swartkop, draai om sonder om haar hand te gee, en Nikita stap skouerophalend agter haar aan. Het sy haar verbeel, of het die meisie se soort van glimlag geheel en al verdwyn toe sy hoor wie sy is?
 
                 Dis duidelik ‘n kombuis waar hulle instap, want kosgeure omring haar skielik en twee vroue in wit uniforms is besig met groente skil en skoonmaak.              “Tant Petra, Nikita is hier,” sê Amanda, en eers toe sien Nikita die middeljarige vrou wat by ‘n ontbythoekie opstaan en nader kom. Tussen haar donkerbruin hare skemer hier en daar ‘n grys strepie deur, maar sy het ‘n vleklose vel en lewendige bruin oë. Haar lippe neig afkeurend na onder.
 
                 “So, jy het besluit om Lourens se uitdaging te aanvaar. Jy is onnoseler as wat ek gedink het. Ek het gedink as jy hierheen sou kom, jy jou aanhangsel sou saambring vir ondersteuning. Dankie, Amanda, jy kan nou maar gaan. Kom, Nikita,” sê die vrou sonder ‘n sweem van ‘n glimlag, draai haar rug op Nikita en begin aanstap deur die huis na die stoep toe.
 
                 “Dag, tant Petra,” groet Nikita net sag. Sy het hierdie houding van die ou dame verwag en lewer liefs geen kommentaar nie. Tant Petra groet nie, stap net aan, by  Nikita se motor verby, en by die derde rondawel in ‘n ry van vier gaan sy staan en druk ‘n sleutel in die deur se slot sonder om dit oop te sluit.
 
                 “Hierdie is jou rondawel. Jy kan vandag gebruik om jou goed af te pak en vertroud te raak met jou woonplek. Die koskaste is vol, maar wanneer dinge opraak wat jy nodig het, moet jy dit self koop. Meld môreoggend om halfagt by my kantoor aan. Dis die regterkantste deur op die lang stoep van die huis. Moenie laat wees nie.”
 
                Nikita maak nog haar mond oop om te vra of sy maar op die plaas mag rondstap, maar die vrou het reeds omgedraai en stap haastig terug huis toe. Duideliker kon tant Petra dit nie gemaak het nie. Sy gaan nie ‘n voet versit om Nikita te laat welkom voel op Indawo nie.
 
                  Sy sug gelate, sluit die deur oop en stap na binne. Alles hierbinne is netjies en modern. Die kamer se beddegoed is van die beste, en die bad en stortgeriewe vertoon van die mees moderne ontwerpe. 
 
                 Van rondstaan sal niks gedaan kom nie, so sy beter maar haar goed begin aflaai. Die tasse is swaar, want alles wat sy besit is daarin. Eindelik is alles darem tot in die kamer gedra, en tog is sy glad nie begeesterd om die goed uit te pak nie. Dis of sy ‘n laksheid ervaar teen die handeling. Om alles te kroon het sy nou buite gesien dis of die weer aan die toetrek is. Sy het gehoop om bietjie buite te gaan rondstap, maar as dit nou gaan reën, sal sy nie kan nie. Nou ja, dan maar uitpak.
 
                 Gelukkig is daar baie pakplek in die kamer sowel as in ‘n ingeboude kas in die badkamer, so al haar goed gaan darem daarin. Sy sit die reistasse bo in die een kas en gaan staan voor die venster. Die wolke vertoon nou nog donkerder as vroeër. Sal sy dit tog waag om ‘n bietjie te gaan stap? Dit reën darem nog nie. 
 
                 Sy sal maar haar swart leerbaadjie aantrek net vir ingeval dit gaan reën, sodoende sal sy darem nie deurnat word nie. Die rondaweldeur klik agter haar toe toe sy uitstap.
 
                 Blomme wat haar vroeër nog oopgesig toegelag het, is besig om hulle gesiggies toe te vou omdat die son nie meer daar is om hulle te verwarm nie.  Die paadjies tussen die struike deur is netjies en lei in verskillende rigtings. Sy sal graag die hokke wil sien en mik in daardie rigting. Sy het verwag daar gaan ‘n onaangename reuk om die hokke hang, maar al wat sy ruik is die ontsmetmiddel waarmee die hokke seker skoongemaak word.
 
                 Elke hok het ‘n vierkantige sementgebou agter met ‘n oop vierkant voor wat met draad omhein is. Waterbakke met skoon water en kosbakke met verskeie soorte kos staan voor elke hok waaroor ‘n afdak gebou is. Natuurlik sodat dit nie kan natreën nie. Geen diere is sigbaar nie, en sy glo dis omdat hulle koud kry en kan aanvoel hier is reën op pad. Dis net by die laaste hok waar ‘n klein wit poedeltjie bewend teen die draad sit en kermende blafgeluidjies maak.
 
                 Nikita gaan sit op haar hurke by die wit wollerige hondjie en steek haar vingers deur die groot ogiesdraad. Onmiddellik is die hondjie stil en lek aan haar vingers asof sy haar so wil keer om tog net nie weer te loop nie. Terselfdertyd begin die reën fyn op die aarde neerstuif.
 
                 “Jy moet in jou hok gaan skuil, outjie. Jy gaan sopnat word hier buite,” praat sy met die hondjie. “Snoepie, sien ek is jou naam. Komaan, Snoepie, gaan lê in jou warm hok.”
 
                 “Sy sal nie vir jou luister nie. Sy luister vir niemand nie. Waarom mense sulke klein, jong troeteldiere hier kom afgee vir losies en dan van hulle vergeet, gaan my verstand te bowe,” praat ‘n diep stem bo haar kop en sy kyk verskrik op. Stadig kom sy orent.
 
                 Kan Brian in die afgelope twee jaar nog aantrekliker geword het as wat sy hom onthou? Fris staan hy daar, sy donker oë deurborend op haar gerig. Dit kriewel teen haar rug af, maar glad nie aangenaam nie. Verwarring rits deur haar. Sy het gedink haar maag gaan omkeer van opgewondenheid om hom weer te sien, selfs al wou hy laas niks verder met haar te doen gehad het nie.
 
                 “Hallo, Brian.”
 
                 “Waarom is jy hier, Nikita? Ek is seker oom Lourens het vir jou gesê ek bestuur die plek vir hom.”
 
                 Langs sy linkermondhoek spring die spiertjie wat sy so goed onthou. Dit was altyd ‘n teken by hom dat alles nie wel is nie. Sy oë is nou geskreef en sy lippe vorm ‘n stywe lyn. 
 
                 Wel, ook dít het sy verwag. Sy gaan niks bereik deur voor hulle in ‘n patetiese bondel te verander nie. Inteendeel, eintlik is sy die een wat vir hulle moet kwaad wees. Tog het sy heimlik gehoop hier op die plaas kan sy en Brian dalk net weer die drade optel.
 
                 “Wel, ek is seker oom Lourens het jou dus ook vertel hy het my so te sê afgedreig om hier te kom werk.”
 
                 “Jy het steeds nie nodig gehad om dit so te aanvaar nie. Kon jy nie elders werk gekry het nie?”
 
                 “En so vir hom wys ek het geen ruggraat nie? Hom bewys hy is reg in sy veronderstellings oor my? Ek het nie gedink jy ken my só swak nie, Brian. Jy en jou ma sal maar verlief moet neem daarmee dat ek hier is,” antwoord Nikita. Sy wag vir die hunkering na hom wat in haar moet opstuif, maar sy voel dit glad nie. Net daardie eienaardige krieweling wat haar wil laat glo alles is nie pluis nie. Maar wat?
 
                 “Waarom het jou… e… maat nie saamgekom nie?” vra hy fronsend.
 
                 “Watter maat, Brian? Ek het baie maats,” verstaan sy hom doelbewus verkeerd.
 
                 Hy snorklag spottend en maak sy mond oop om te praat, maar ‘n ander stem val hom in die rede.
 
                 “Nou vir wat staan julle so hier in die reën? Het julle nie geleer hierdie is ‘n siekmaakreën nie?”
 
                 Langs Brian het ‘n lang, atleties geboude man met blonde hare en effe versluierde blou oë tot stilstand gekom. Daar is geen glimlag om sy mond nie. Sou hy ook deel van Indawo wees? Indien wel,  is hier nog ‘n onvriendelike gesig.
 
                 “Ek het kom kyk hoekom Snoepie so sit en kerm, en wou hom in sy warm hok toe maak,” is Brian se kortaf antwoord.
 
                “En jy is ons nuwe assistent op Indawo,” knik die man in haar rigting. “Waarom Pa ‘n vroumens vir die werk gestuur het, sal net hy alleen weet,” sê die lang man, en Nikita trek haar asem amper geskok in.
 
                 “Jou… pa?” prewel sy.
 
                 Hy grinnik. “Natuurlik herken jy my nie Nikita. Jy het my mos nog laas ‘n monster genoem, en van my af weggehardloop, onthou jy nie?” vervolg hy sonder om ‘n gesigspier te trek.
 
    Sy het gedink die dag wanneer sy weer vir Heinz Potgieter gaan sien, gaan sy hom nie herken vanweë die vreeslike brandwonde wat hy opgedoen het nie. Hy was in sy eerste hoërskooljaar toe sy hom laas gesien het kort na hy so vermink geraak het.  Maar tot onlangs toe nog het oom Lourens gesê Heinz is in Duitsland se kantoor vir sy besigheid gevestig. Wat soek hy ook nou op Indawo, en kyk hoe lyk die man! Sy fynkam sy aantreklike gelaatstrekke op soek na die ou verminkte amper seunsgesig, maar kry niks. Hy lyk ook glad nie na die ou Heinz nie. Al wat oorgebly het, is die blonde hare en blou oë. Hierdie man is enige tyd net so aantreklik soos Brian wat stil na hulle staan en kyk.
 
   “Ek was nog jonk en het nie altyd gedink voor ek praat nie, Heinz,” antwoord sy ontsteld. Sy onthou daardie dag wat sy saam met hom en vier ander vriende gespeel het. Vier jaar is sy jonger as hulle, maar hulle het haar maar by hulle geduld omdat sy sy pa se susterskind is.  Alles het goed gegaan, tot Heinz twee keer na mekaar hulle almal gewen het in die resies hardloop. Die een kêrel het toe tergend gesê: “Hy hol seker weg vir daai lelike bakkies van hom, dié dat hy elke keer wen!”
 
   Die ander het gelag, en lelik soos ‘n kind soms kan wees, het nog ‘n meisie gesê Heinz wil seker terugvlieg na sy monstermaats in die ruimte toe. Skielik het almal gegroet en weggedraf van Heinz af, en sy het meteens benoud geraak om alleen by hom agter te bly, en saam gedraf terwyl sy vir hulle skreeu: “Moet my nie alleen by die monster los nie.”
 
   Nikita het Heinz nooit weer gesien nie. Soos die jare aangestap het, en sy volwasse geword het, het sy dikwels oneindig skaam gevoel wanneer sy daaraan terug gedink het. Dan het sy altyd onthou hoe hy haar met haar tale in haar skooltake gehelp het.
 
   “Ja, ons was jonk, en jy was deel van die groep wat nie met die monster wou saam kuier nie. Julle was darem nie té jonk om te weet hoe om die mespunt ‘n draai te gee nie, so dus ook nie té jonk om te weet hoe dit my sou affekteer nie.”
 
   “Ek is jammer jy sien dit so, Heinz. Ek het geen ander verskoning as om die kind van daardie jare in my die skuld te gee nie.” Sy wend haar na Brian toe wat hul nou met ‘n smalende grinnik staan en dophou. “Kan ek hierdie hondjie maar vir my vat? Jy hét gesê sy eienares het hom nie kom haal nie.”
 
   “Ek kan nie daaroor besluit nie. Jy sal vir Heinz moet vra,” antwoord Brian kortaf, draai summier om en stap van hulle af weg. Sy het geen ander keuse om vraend na Heinz te kyk nie.
 
   “Wat wil jy met die hond maak wanneer jy moeg word vir hom, of wanneer hy een of ander skeet opdoen en jy gril vir hom?” vra hy steeds uitdrukkingloos.
 
   Hy skimp op haar wat destyds vir hom gegril het. ‘n Warm blos van verleentheid kruip op teen haar wange.
 
   “As jy sal ophou om oor daardie jare se flopse kleinserig te wees, kan jy my antwoord. Jy vergeet gerieflik hoe jy my met speekbene en boksterte gespot het. Net ‘n ja of nee sal goed genoeg wees, dankie,” antwoord sy nou ook ietwat kortaf.
 
   “Vat die hond, en sorg goed vir hom of hy kom terug hok toe, Nikita.”
 
   Hy stap amper tot by haar en sy ligblou oë steek skerp af teen sy blonde hare toe hy voor haar vassteek. Dis ongelooflik wat hulle met Heinz se gesig gedoen het. Daar is geen teken van enige verminking nie, en sy herken geeneen van sy ou gelaatstrekke behalwe die oë  nie. Selfs sy blonde hare het effe donkerder geword. Hier waar hy voor haar staan met fyn reëndruppeltjies oor sy hare, staan sy verstom. Die rillinkie wat hierdie keer met haar rug afhardloop, is glad nie dieselfde as netnou met Brian die geval was nie. Hierdie man steel haar asem so aantreklik is hy. Gedagtig aan die aangename seun wat hy was, maak dit ‘n reuse kombinasie. Behalwe dat hierdie vreemde gesig voor haar nie ‘n tikkie aangenaamheid teenoor haar wys nie.
 
                 “D-dankie. Ek sal goed na haar kyk,” prewel sy, beur onder sy deurdringende kyk uit en sukkel om die hondehok oop te maak. Sy hande sluit oor hare, trek hulle weg en maak die hek oop voor hy opsy staan vir haar om in te gaan en die hondjie te gaan haal.
 
                 Nikita sit met opset tellings lank met die gretige, opgewonde hondjie in haar arms voor sy opstaan en omdraai. Dit het die gewenste uitwerking, want Heinz het verdwyn teen die tyd toe sy by die hok uitstap na haar rondawel toe. Op haar stoep kry sy ‘n sakkie hondekos en twee bakke vir water en kos. Dit kan net Brian of Heinz gewees het wat hiervoor gereël het. Sy is dankbaar, want om nou daarvoor te gaan vra, is sy nie lus nie. Haar gedagtes is so deurmekaar soos ‘n bol wol wat ‘n kat beetgehad het.
 
    
 
   TWEE
 
   “Siestog, ou Snoepie, laat ek jou hare droog vryf,” gesels Nikita met die wolhaarbrakkie terwyl sy met ‘n handdoek die fyn haartjies stukkie vir stukkie droog vryf. Sy wou eers die haardroër vat, maar is bang die hondjie skrik daarvoor. Later van tyd kan sy haar daaraan gewoond maak wanneer sy haar bad.
 
                 So onder die vrywery deur raak Snoepie op haar skoot aan die slaap, en Nikita se hande word stil. Hoe vreedsaam lyk die ou diertjie tog nie nou nie. Haar gedagtes kies koers.
 
                 Hoekom sou oom Lourens doelbewus nie vir haar gesê het Heinz is terug in die land en boonop op Indawo nie? Of ruik sy sommer nou ‘n dooie rot waar nie een is nie? Oom Lourens het seker doodeenvoudig gedink dit gaan haar nie aan nie. Destyds het Heinz tog vir sy pa gesê hy wil haar nooit weer sien nie.
 
                 As klein aangenome dogtertjie, het sy graag saam met Heinz gespeel die kere wat haar ma by oom Lourens gaan kuier het. Heimlik het sy die lang seun bewonder, maar omdat hy haar altyd gespot het oor haar speekbeentjies en boksterte, het sy dit nooit vir hom gewys nie. Sy het geweet hy dink sy is sommer ‘n snuiter wat te jonk is om mee te gesels en te speel. En toe jare later gebeur die dag van die monsterstorie. 
 
                 Sag skuif sy vir Snoepie van haar skoot af op ‘n kussing langs haar en staan op. Sy is dors en tee sal nou lekker wees. Gits, gaan hier werklik niemand op Indawo wees wat vriendelik met haar gaan wees nie? Almal met wie sy tot sovêr te doen gekry het behandel haar asof sy ‘n wegloophond is wat hom in hulle netjiese hokke wil kom tuismaak. 
 
                 Het iemand nou geklop, of het sy haar verbeel? Dit het so sag geklink, dit kan dalk iets anders ook wees. Dis nou al goed donker, en die onweer laat dit sommer laat lyk. Laat sy in elk geval maar gaan kyk. Sy maak die deur oop, en moet af kyk na die jongmeisie wat voor haar staan. Sy is blas van kleur met die lieflikste donker, amper swart oë en ‘n lang bos swart krulhare. In haar hande hou sy ‘n snoesige slaapmandjie.
 
                 “Naand, juffrou Burger. Ek is Aggie en bring net die mandjie vir jou vir Snoepie. Ek is so bly jy het haar vir jou gevat. Die arme dingetjie blaf aanhoudend. Sy wil nie alleen wees nie.”
 
                 “Naand, Aggie. Baie dankie. Werk jy ook op Indawo?” vra Nikita vriendelik en neem die mandjie by die meisie.
 
                 “Ja, Juffrou. Ek werk sommer oral waar hulle my nodig het. Meestal maar in die kombuis. Juffrou is baie mooi,” antwoord Aggie en glimlag skamerig.
 
                 “My naam is Nikita, Aggie. Ek is bly om jou te ontmoet, want lyk my jy’s die enigste vriendelike gesig op hierdie hele plek. Moet jy teruggaan werk toe of kan jy inkom om ‘n koppie tee saam met my te drink?”
 
                 “My werk vir die dag is klaar, Nikita. Tee sal lekker wees.”
 
                 Nikita staan opsy en verwonder haar aan Aggie se fyn postuur toe sy by haar verby na binne stap.
 
                 “Sit, en vertel my van Indawo se mense en dinge terwyl ek vir ons tee maak.”
 
                 “Wel, tot onlangs was dit Brian en sy ma wat die kitaar hier geslaan het. Sedert Heinz ‘n maand gelede hier aangekom het, is hy natuurlik die baas, want hy is die grootbaas se seun. Ek kom darem met almal goed oor die weg, maar ek is maar versigtig vir mevrou Fourie. Sy kan baie giftig wees die dag wanneer sy wil, of as iets aan haar krap.
 
                 “Amanda is ‘n besitlike en jaloerse mens. Sedert Brian hier opgedaag het, beskou sy hom as haar eiendom en wee die meisie wat dit te na aan hom waag. En dit terwyl daar nie eens ‘n verhouding tussen die twee is nie al gaan hulle so nou en dan uit. Gelukkig sien mens haar byna nooit.
 
                 “Ek weet nie hoe jy dit sal vind nie, maar vir my is dit lekker om met die diere te werk, want ek is lief vir diere. Die hokke word elke dag skoon gemaak en ontsmet sodat daar nie ‘n slegte reuk rondhang nie. Hier is ‘n klompie diere van wie die eienaars nooit weer teruggekom het om hulle te haal nie… soos Snoepie se geval. Brian wou hulle onlangs laat uitsit het, maar toe keer Heinz. Hy het ‘n advertensie in die koerante geplaas op soek na die eienaars of mense wat hulle dalk wil aanneem. Ek werk juis graag met daardie diere, want hulle is so liefdevol en smag na die geringste ou bietjie aandag.”
 
                 “So ja, hier is ons tee. Ongelukkig is hier nie lekkernye soos koekies nie. Ek moet nog vir my gaan koop. Hier is ook min kossoorte, maar nou ja, dis oukei, nou kan ek koop waarvoor ek lus is.”
 
                 “Eet jy nie by die groot huis soos al die ander nie?” vra Aggie verbaas.
 
                 “Nee, dis nie my voorreg nie. Ek word onredelik gestraf met hierdie werk hier, Aggie,” begin sy en vertel die hele verhaal vir Aggie. Om een of ander rede weet sy net sy kan hierdie jongmeisie vertrou.
 
                 “Arme mens. Ek kan glo dis nie vir jou lekker om net in onvriendelike gesigte vas te kyk nie. Ek is darem hier, en jy kan enige tyd op my knoppie druk as jy my nodig het, hoor. Nou moet ek gaan, maar ek sien jou weer môre. Slaap lekker jou eerste nag hier, hoor,” groet Aggie toe sy opstaan om te loop.
 
                 “Nag, Aggie. Jy moet lekker slaap, en dankie vir jou vriendelikheid,” sê Nikita voor sy die deur toe maak. Snoepie spring egter van die bank af en kom krap teen die deur. Nikita glimlag. Sy wil natuurlik haar ding gaan doen voor sy kom slaap. Beslis goed opgevoed, en juis daarom is dit so snaaks dat haar mense haar nie weer kom haal het nie.
 
    
 
   Iets het by haar op die bed beweeg! Nikita se oë vlieg oop en sy sit vervaard orent op die bed. Haar gespanne lyf word slap van die lag toe Snoepie nader spring en haar oraloor begin lek.
 
                 “Jou klein klits, jy het my lekker laat skrik. Ek is nie gewoond daaraan om ‘n ander lewende wese by my op die bed te hê nie. Jy moet mos in jou bedjie slaap, jong. Ag toe maar, jy is mooi skoon, en vanaand bad ek jou en poeier jou lyfie en haartjies,” gesels Nikita met die klein brakkie.
 
                 Koffie, sy het nou koffie nodig. In die kombuis skakel sy die ketel aan en gaan maak daarna die deur vir Snoepie oop om gras toe te hardloop. Daar is amper nie meer ‘n teken van die vorige aand se bietjie reën nie, en Snoepie sak laag met haar lyfie op die grasperk voor sy weer terugdraf.
 
                 Sy gaan sommer net ontbytgraan eet, anders is sy laat. Snoepie, wat van die hondjie? Tant Petra sal die stuipe kry as die diertjie saam met haar daar aankom. Sy gaan net haar veiligheidshek sluit en die deur op ‘n skreef oop los, en hoop Snoepie verstaan sy moet hier bly gedurende die dag wanneer sy werk.
 
                 Snoepie kyk haar met blink ogies aan toe sy kos en water in haar bakkies gooi en toe op haar hurke by die hondjie gaan sit.
 
                 “Ounooi se Snoepie moet nou soet hier by die rondawel bly tot ek van die werk af terugkom, hoor. Jy kan nie saamgaan nie. Dit sal my in die moeilikheid laat beland. Ek los die deur vir jou oop, maar moenie wegloop nie,” praat sy met die diertjie terwyl sy oor sy wollerige lyfie streel.
 
                 Die veiligheidshek klik in slot en Nikita sit ‘n deurstopper so neer om te keer dat die ander deur dalk heeltemal kan toe waai. Sy verwonder haar aan Snoepie wat tot by die deur gekom het en haar nou stertswaaiend met ‘n ooplagbekkie staan en agterna kyk. Presies asof sy verstaan wat Nikita vir haar gesê het. Haar hart voel ligter toe sy verder stap en by tant Petra se deur instap.
 
                 “Môre, tant Petra.”
 
                 “Jy het lankal die reg verbeur om my tante te noem. Ek is mevrou Fourie vir jou. En klop in die toekoms voor jy by my kantoor instap, selfs al is die deur oop soos vanoggend,” kom die woorde styf oor die vrou se lippe sonder om Nikita te groet.
 
                 “Dis reg so, Mevrou,” antwoord Nikita, maar in haar binneste voel sy op hierdie oomblik glad nie so kalm soos haar woorde klink nie.              Dis onregverdig van hierdie vrou om so met haar te werk, maar nou ja, hulle glo mos wat hulle wil.
 
                 “Hier kom Aggie nou. Sy sal jou gaan wys waar die hokke van die diere is wat nie regtig hier hoort nie. Jy sal van nou af verantwoordelik daarvoor wees om daardie hokke skoon te maak. Jy sal elke dag hulle kos en waterbakke skoonmaak voor jy skoon water en kos ingooi. Verstaan jy, Nikita?” vra tant Petra, en Nikita is seker dis ‘n lig van spot en lekkerkry wat in haar blou oë flits.
 
                 Sy, Nikita, wat ‘n graad op universiteit verwerf het, moet dierehokke skoonmaak en hulle versorg. Dis verregaande, en boonop is die salaris wat sy daarvoor gaan kry kleingeld in vergelyking met wat sy in haar amp kan verdien. Waarom duld sy dit? Sy het tog nie regtig nodig om so verneder te word nie. Gaan sy dit werklik doen slegs om oom Lourens op sy neus te laat kyk?
 
                 “Môre, Nikita,” groet Aggie vrolik, en Nikita draai na haar toe. Net om die vriendelike meisie te sien, laat haar gemoed effe kalmeer.
 
                 “Môre, Aggie. As jy reg is, kan ons maar gaan. Mevrou Fourie het my gesê wat ek moet doen, en jy gaan my glo touwys maak.”
 
                 “Dis presies wat sy gaan doen… jou touwys maak, nié met die werk help nie. Aggie het ander verpligtinge op Indawo,” sê tant Petra skerp en vingerwysend in hulle rigting.
 
                 “Kom, Nikita,” is al wat Aggie sê, en rem haar aan die arm by die deur uit nog voor sy iets aan tant Petra kan terugsê.
 
                 “Aggie, moet ek regtig die diere se hokke gaan skoonmaak?” vra Nikita toe hulle al ‘n entjie weg is.
 
                 “Ek verstaan nie wat aangaan nie, jong. Daar is spesiale werkers wat ál die hokke op Indawo skoonmaak. Sy het my egter uitdruklik beveel om jou voortaan daardie afdeling se hokke te laat skoonmaak.”
 
                 “So, sy wil my doelbewus verkleineer. Wel, ek sal haar wys ek skrik nie eens vir sulke soort werk nie. Dis tog al wat dit is… werk, en vir werk was ek nog nooit bang nie.”
 
                 “Ek sal jou help. Sy is naar met jou.”
 
                 “Nee, Aggie, ek wil nie hê jy moet in die moeilikheid kom deur my te help nie. Wys my net waar alles is en vertel my hoe ek te werk moet gaan. Daarna kan jy maar loop en jou werk doen waarvan sy gepraat het. Dankie vir die aanbod om te help, ek waardeer dit.”
 
    
 
   Dis warm. Haar klere klou al vas aan haar van die sweet. Nikita kyk ‘n oomblik lank terug na die twee hokke wat sy reeds skoongemaak het, en knik tevrede. Hoe laat sy gaan klaar kry, weet sy nie, maar sy sal tant Petra nie die genot laat smaak om fout met haar werk te vind nie.
 
                 “Wat dink jy doen jy?” sweepklap ‘n stem agter haar en sy swaai verskrik om met die rietbesem in die hand. Sy steier terug toe die besem Heinz met ‘n slag in die maag tref. Hy vou effens vooroor, maar kom vinnig weer regop terwyl sy blou oë broeiend op haar gerig is.
 
                 “Ekskuus, Heinz, ek het geskrik. Ek sou jou darem nie doelbewus met die besem geslaan het nie,” maak sy verskoning.
 
                 “Ek het gevra wat maak jy?” herhaal hy net kortaf.
 
                 “Ek doen my werk wat tant Petra vir my gegee het, wat anders?” vra sy nou sommer vieserig. Kan hy dan nie sien nie?
 
                 “Ek het spesiale mense wat al die diere se hokke skoonmaak. Jou werk is slegs om toe te sien dit word ordentlik gedoen, en om elke dag tyd aan elke dier te spandeer. Hulle moet aandag kry. Meer as die ander, want hulle is sonder eienaars. Binne elke hok hang ‘n boek waarin jy elke dag se tyd moet beskryf wat jy saam met elkeen deurbring. So kom jy gedragsveranderings agter, en ontdek mens gouer wanneer een dalk siek word.”
 
                 “Dis… dis nie wat tant Petra vir my gesê het nie,” antwoord Nikita nou heeltemal uit die veld geslaan.
 
                 “Ek wil jou nie weer sien hok skoonmaak nie. Kom saam met my,” beveel hy, draai om en begin huis se kant toe stap. Verstom stap sy maar saam. By tant Petra se kantoor stap hy in sonder om te klop, en sy bly huiwerig in die deur staan met haar vuil klere en skoene.
 
                 “Tant Petra, watse bog is dit hierdie van Nikita wat moet hokke skoonmaak?” vra Heinz streng toe hy voor haar lessenaar tot stilstand kom.
 
                 “Het sy by jou kom klik?” vra tant Petra skerp en trek haar oë op nou skrefies.
 
                 “Nee, Tante, ek het haar gesien dit doen. Tante weet net so goed soos almal hier op Indawo die hokke word deur spesiale werkers skoongemaak. Waar is die paar wat daardie spesifieke hokke moes skoonmaak?”
 
                 “Hulle… ek het hulle vanoggend af gegee. Jy weet hoekom Nikita hier is. Sy moet leer om bevele te aanvaar en te doen wat vir haar gesê word.”
 
                 “Kyk, Tante, ek het absoluut niks te doen met julle fete teen Nikita nie, en ek sal dit nie duld dat jy maak en breek soos jy wil nie. Jy weet net so goed soos ek wat Nikita se werk hier is, en daarby sal gehou word. Verstaan ons mekaar mooi?” vra Heinz streng.
 
                 “Ja, goed, jong. Vat net die meisiekind weg voor my oë. Hoe minder ek haar sien, hoe beter vir my bloeddruk,” brom die ouer vrou. Sy kyk na Nikita en haar  oë spuug vuur. Ten spyte van die omstandighede waarin sy haar bevind, kan Nikita tog nie die tikkie lekkerkry wat deur haar bruis keer nie, en sy moet woes sluk om ‘n klein giggel te keer wat oor haar lippe wil bars.
 
                 “Nikita, gaan stort en trek vir jou skoon aan. Ek wag vir jou by die hokke om jou touwys te maak met jou pligte,” sê Heinz, en sonder om weer na tant Petra of Nikita te kyk, stap hy by haar verby in dieselfde rigting vanwaar hulle so pas gekom het.
 
                 “Jy moet in jou spoor trap, jou merrie! Ek weet jy het by Heinz gaan kla. Ek weet nie hoekom hy so vir jou skerm nie, want ek weet hy het ook nie tyd vir jou nie,” sis tant Petra neerhalend.
 
                 “Hy wil maar net toesien sy werkers doen elkeen wat hulle veronderstel is om te doen,” antwoord Nikita en stoot haar ken uitdagend ‘n entjie vorentoe.
 
                 “Trap uit my kantoor uit. Ek waarsku jou, jy loop op dun ys, meisiekind. Ek het nog invloed by ou Lourens, en wanneer hy praat, sal Heinz se gepratery niks help nie.”
 
                 Sal sy tant Petra nou presies sê hoe sy oor die hele saak voel, of is dit nie die moeite werd nie? Nee, laat sy liefs loop. Sonder om haar dus te verwerdig om die ou dame te antwoord, swaai sy om en stap weg. Die growwe snorkgeluid wat agter haar aangesweef kom, laat ‘n grinnik oor haar lippe bars, en nou keer sy ook nie meer die lag wat netnou al wou uitborrel nie.
 
                 Tog wonder sy vaagweg oor tant Petra se laaste stelling. Watse invloed het sy oor oom Lourens? Sy hét haar nogal destyds verbeel die ou man het ‘n oog op tant Petra. Dalk is dit waarvan tant Petra praat.
 
    
 
   DRIE
 
   Die klik van die rondaweldeur wat sy toetrek weerklink nog in Nikita se oor toe sy al van ver af die opgewonde geblaf van ‘n hond hoor. Snoepie, wat sy hierdie keer maar toelaat om saam met haar te draf, lig haar oortjies en die ogies blink van opgewondenheid. Hoe nader sy aan die hokke kom waar sy moet gaan werk, hoe meer opgewonde raak die geblaf. Sy stap om die laaste struik en gaan staan stil.
 
                 Heinz is besig om met die skaaphond in die tweede hok te speel.  Hy hop ‘n bal op die grond rond en die hond probeer opgewonde die bal vang. Soms kry hy dit reg en kom staan daarna stertswaaiend met die bal in sy mond voor Heinz. Heinz kyk op en vas in haar oë waar sy steeds die toneel staan en bewonder. Nogeens tref dit haar hoe ontsettend aantreklik hierdie bekende, maar ook onbekende man vir haar is.
 
                 “Kom nader, Nikita. Ek het klaar ‘n bietjie tyd by hok nommer een se konyn, Lalie, deurgebring en aantekeninge gemaak. Kyk daarna sodat jy verstaan wat ek met die aantekeninge bedoel. Intussen skryf ek solank Vlek, die skaaphond se dinge neer waarna jy ook kan kom kyk.”
 
                 Hy het gesien hoe sy na hom staan en kyk, en skielik wil haar voete oormekaar haak toe sy haastig na die eerste hok toe begin loop. Die pragtige Lalie sit rustig en knaag aan ‘n wortel. Net haar ore draai heen en weer soos sy Nikita dophou wat die boek afhaak en begin lees. Sy hang weer die boek op, stap nader en streel sag oor Lalie se dik wollerige pels voor sy uitstap na waar Heinz steeds met Vlek se boek besig is. Snoepie kef meteens opgewonde hier langs haar bene, en Heinz kyk na die brakkie.
 
                 “Ek sal jou nou nie terugstuur met Snoepie nie, maar ek sou verkies jy bring haar nie hierheen saam nie. Hierdie paar diere het jou onverdeelde aandag nodig. Hulle moet vir hierdie rukkies saam met jou voel net hulle bestaan vir jou. Hier, lees Vlek se gegewens,” sê Heinz sonder om ‘n spier van emosie in sy gesig te trek.
 
                 “Goed, ek sal Snoepie nie weer saambring nie. Sy sal nou nie agteropskop hieroor nie, want sy het nogal gedink sy sal die hondjie nie mag saambring nie. Sy hang die boek op na sy klaar gelees het, en stap na die volgende hok waar Heinz nou plat op die grond sit met ‘n groot, wollerige gemmerkat op sy skoot. Hy beduie sy moet ook sit en versigtig tel hy die kat oor op haar skoot.
 
                 Nikita is lief vir katte en sy laat die kat toe om met sy skurwe tongetjie aan haar een hand te lek terwyl sy met haar ander hand haar vingers tussen sy lang hare inwikkel en sy lyfie streel.
 
                 “Jinne, Wollie, jy is so lekker sag en so mooi skoon,” prewel sy, buk effe vooroor en druk haar gesig kortstondig in die digte pels. Die kat skuur heen en weer teen haar maag, krul hom op in ‘n bondeltjie op haar skoot terwyl hy met sy voorpootjies saggies op haar bobeen knie. Sy tevrede purr-geluidjies vertel haar Wollie is in die sewende kathemel.
 
                 “Sy maak altyd so. Dis ‘n teken sy is rustig en tevrede, en gesond. Gewoonlik laat ek haar so vir vyftien minute lank op my skoot slaap en neem haar daarna terug hok toe.”
 
                 “Jy bedoel jy het ook al met hierdie klompie diere gewerk?” vra Nikita.
 
                 “Jy klink verbaas. Hoekom? Selfs al het ek nog gelyk soos ek gelyk het, sou ‘n dier nie omgegee het nie. Hulle soek liefde en aandag.” 
 
                 Nikita kyk stil na hom. Indien hy met daardie woorde enigsins na haar kant toe gebyt het, laat hy niks daarvan op sy gesig deurskemer nie. 
 
                 “Ek was verbaas ja, maar nie oor die rede wat jy dink nie. Jy is die baas hier, en ek het nie gedink jy sou jou verwerdig om so iets te doen nie,” kan sy nie help om tog maar te sê nie.
 
                 “H’m, jy onthou duidelik nie die ou Heinz met sy liefde vir diere nie, maar ek neem jou nie kwalik nie. Jy het nie goeie herinneringe van my nie, en ek ook nie juis van jou nie,” antwoord hy met ‘n neutrale stem.
 
                 “Kan ons nie maar van jare terug se dinge vergeet nie? Ek wil graag hoor wat jy alles gedoen het nadat ek jou laas gesien het,” sê sy sag. Sy weet net eenvoudig sy wil hierdie man nie as vyand of vreemdeling in haar lewe hê nie.
 
                 “Eintlik wil jy weet hoe hulle dit reg gekry het om my weer soos ‘n normale mens te laat lyk. Pa het my vroeg uit die skool uitgehaal, en terwyl ek privaat studeer het, was dit operasie op operasie op operasie. Dis maar al. Ek het dit alles oorsee laat doen waar niemand my geken het nie. Daar woon verlangse familie van pa. Daarna het ek daar in Pa se besigheidskantore gewerk.”
 
                 “Jy maak jou eie afleidings. Goed, ek is dankbaar jou operasies het geslaag, want jy verdien dit. Eintlik wil ek weet wat jy met jou lewe aangevang het behalwe om vir jou pa in die anderland te werk. Hoekom het jy nog nie ‘n mevrou Potgieter aan jou sy nie, en gaan jy vir altyd vir jou pa werk?”
 
                 Hy lag grof en skud sy kop toe hy hierdie keer direk na haar kyk.
 
                 “Dink jy nou vir een oomblik enige meisie sou na my gekyk het met liefde in haar oë soos ek tot onlangs toe nog gelyk het? Monster… onthou. En nee, ek werk vandat ek hier aangekom het nie meer vir Pa nie. Indawo is nou my eiendom – ek het dit by Pa gekoop.”
 
                 “Indien dit so is, waarom maak tant Petra nog asof sy en Brian die septer hier op Indawo swaai?”
 
                 “Pa het gevra ek moet hulle nog drie maande hier laat werk. Ek doen dit as vergunning vir hom, en nie omdat ek hulle hier wil hê nie. Tant Petra wil hier maak soos sy wil, en ek is nie altyd daar om te keer nie. Ek ken jou en Brian se geskiedenis, so dis ook nie ‘n goeie ding om julle saam te laat werk nie. Oor drie maande trek hulle, en ek neem nuwe werkers in hulle plek. Jy kan Wollie nou maar terugneem hok toe,” vertel hy en staan op.
 
                 “Wat bedoel jy… jy ken my en Brian se geskiedenis?” vra sy, en bly net so sit.
 
                 “Jy het hom glo met ‘n ander vrou verneuk… ‘n lesbiese een,” antwoord hy en vir die eerste keer sien sy ‘n effense grinnik om sy mond speel.
 
                 “Glo jy dit?” vra sy reguit.
 
                 “Maak dit dan saak wat ek glo?”
 
                 “Ja, dit maak saak.”
 
                 “Jy sou Brian met niemand verneuk het nie…man óf vrou,” antwoord hy nou kortaf, geen teken van ‘n grinnik meer om sy mondhoeke nie.
 
                 “Dankie.”
 
                 Sy staan op met die kat in haar arms, verloor effe balans en skuur by Heinz verby na die hok toe. In die hok huiwer sy ‘n oomblik om haar hart wat skielik woes tamboer onder bedaring te bring. Vinnig gryp sy die boek en begin sommer te skryf oor haar tydjie saam met Wollie. Toe sy klaar is, wil sy die boek toemaak en ophang, maar skielik kom Heinz se lang arm oor haar skouer en neem die boek by haar. Genugtig sy het nie eens agtergekom hy het ongemerk agter om haar beweeg nie.
 
                 “Dis reg so. Ek kan nou sien jy weet wat om te doen. Jy hoef nie vir een van hierdie hokke se diere skrikkerig te wees nie. Hulle is almal baie mak. In die volgende hok is die twee oulikste eekhorings. Ek het dit al oorweeg om hulle in die veld vry te laat, maar ek onthou goed hulle eienaar het ‘n aantekening voor in hulle boek gemaak. Sy het hulle van toe-ogie stadium af self met ‘n botteltjie groot gemaak. Hulle ken nie die buitelewe nie,” praat Heinz aaneen en hang die boek op voor hy weer direk na haar kyk.
 
                 Hy is seker nie eens bewus van sy een hand wat die hele tyd op haar een skouer rus nie. As hy maar kon weet hoe die warmte van sy hand haar dwarsdeur haar dun T-hemp skroei. Sy wil vir haar die hoenders in raak omdat sy die gevoel van opwinding so na aan hom nie afgeskud kan kry nie, maar sy wil tog terselfdertyd die oomblik uitrek en uitrek. Sy oë kyk nou vraend na haar en daar is ‘n fyn frons tussen hulle.
 
                 “Ja, siestog, mens voel jammer vir hulle,” antwoord sy vinnig, amper uitasem en beweeg onder sy aanraking by die hok uit. Buite slaak sy ‘n sug van verligting om onder die eienaardige spel van hipnose te kon wegbreek.
 
                 “Ek dink jy weet nou wat om te doen. Ek moet my werk gaan doen. Ek vat Snoepie sommer terug rondawel toe,” sê hy meteens weer kortaf agter haar, stap by haar verby sonder om weer na haar te kyk. Hy tel die hondjie op en verdwyn tussen die struike.
 
                 Onwillekeurig dwaal Nikita se hand na haar bors toe waar sy nou ‘n fyn stekie van seer voel. Wat het weereens Heinz se skielike kortaf houding veroorsaak? Kon hy dalk in haar oë sien sy vind hom aantreklik? Die afwagtende opwinding in haar aanvoel? Hiermee wou hy haar dalk duidelik laat verstaan sy sal haar tyd mors om nader aan hom te wil beweeg as wat hy sal toelaat. Tog glo hy dat sy nie vir Brian verneuk het nie!
 
                 “Mietsie en Mattie,” lees sy die twee eekhorings se name teen die hek toe sy by hulle hok instap. “Ooops!” roep sy effe benoud toe die twee wollerige langstertjies uit hul slaapplek warrel en albei binne sekondes op haar skouers sit. Hulle vroetel in haar hare en lek fyntjies aan haar oorlelletjies. Dit kielie en sy lag sag toe sy haar hande uitsteek en oor hul lyfies streel. Hulle is baie duidelik baie mak en lief vir mense.
 
                 Nikita gaan sit op die bankie in die hok se skadu en laat die twee eekhorinkies toe om oral oor haar te klouter en haar te beruik. Hulle blink kraalogies skitter, en hul lyfies is sag teen haar. Hoe kan ‘n mens sulke diertjies wat jy so afhanklik van jou gemaak het sommer so in die steek laat?
 
                 “Moenie te geheg aan die diere raak nie. Die dag wanneer hulle huise kry, loop jy in sak en as.”
 
                 Dis Brian. Sonder om op te kyk weet sy dis hy wat gepraat het. Vanwaar die vriendelike toon in sy stem? Net die vorige dag nog het hy die spot met haar gedryf en was kras met haar. Sy staan op en lig die diertjies van haar skouers af om hulle weer in hulle slaapgedeelte te sit. Enetjie klou hardnekkig vas, maar los darem einde ten laaste. Brian maak vir haar die hek oop toe sy wil uitstap, en maak dit weer agter haar toe.
 
                 “Môre, Brian.”
 
                 “Ag natuurlik. Waar is my maniere. Maar ek het my so vergaap aan jou wat aan die speel was met daai twee oulike goedjies, ‘n groet het sommer by my uitgewaai.”
 
                 “Hoekom is jy hier? Het jy vir my nog werk kom gee wat jy en jou ma vir my uitgedink het?” vra sy effe sarkasties.
 
                 “Jammer daaroor, Nikita. Ek het vir Ma gesê sy moet nie verder met jou lol nie. Kan ons vriende wees?”
 
                 “Hoekom, Brian? Net gister was jy weer sarkasties oor my sogenaamde maat wat ek dan volgens jou sou saamgebring het. Wat het intussen verander?”
 
                 “Ek… ek het uitgevind ek is verkeerd. Jy het nie destyds ‘n lesbiese verhouding gehad nie.”
 
                 “So, en net omdat jy nou volgens jou die waarheid weet, nou is ek weer goed genoeg?”
 
                 “Moenie so hardvogtig wees nie, Nikita. Jy vergeet ek ken jou, en ek weet jy het ‘n sagte hart. Vergeet nou van al hierdie voorgee en laat ons weer probeer wees wat ons was… asseblief.”
 
                 Die asseblief wat agterna amper as ‘n lokaas aangelas word, wil haar laat grinnik. Sy vertrou nie die nuwe versoek tot vriendskap nie. Miskien moet sy saamspeel en so agter die kap van die byl kom.
 
                 “Wel, ek is bly julle ken uiteindelik die waarheid. Ek sal maar nie vra hoe julle uitgevind het nie, want destyds wou jy glad nie na enige verduidelikings van my luister nie.”
 
                 “Ek was dom, Nikita. Terwyl ek nou so na jou staan en kyk, kan ek nie glo ek het sulke dinge van jou gedink nie. Dis die woorde van liefde wat julle teenoor mekaar erken het terwyl julle mekaar so styf vasgehou het wat iets in my kop laat ontplof het. Jy moet erken vir ‘n buitestaander lyk en klink so iets na ‘n lesbiese verhouding. Maar nou weet ek julle was net goeie vriendinne, en dit was ‘n simpatieke oomblik tussen julle omdat sy haar ma verloor het.”
 
                 “Wel, laat ons nie verder daaroor praat nie. Ek het nog werk om te doen. Dit laat my nou dink, ek het nog nie in Mietsie en Mattie se boek geskryf nie. Jy moet my nou verskoon.”
 
                 “Beteken dit ons is vriende?” vra hy nogtans agter haar aan.
 
                 “Goed, Brian, vriende,” antwoord sy oor haar skouer, en kyk nie weer na hom toe sy in die boek begin skryf nie. Aan sy wegsterwende voetstappe weet sy hy het geloop. Dalk is sy laf, maar die gevoel van ‘n slang in die gras wat hierdie nuwe benadering van Brian betref, wil haar nie laat los nie.
 
                 “Dis my beurt, dis my beurt,” roep ‘n growwe stem vanuit die volgende hok, en Nikita steek in haar spore vas. Deur die draad sit en kyk ‘n yslike, veelkleurige papegaai haar met sy ronde ogies aan en knik sy kop op en af terwyl hy heen en weer op die dwarsstok sit en wieg. Sy loer na sy naam.
 
                 “Jy is Grieta, en jy kan sowaar praat. Sjoe, maar jy is mooi, jong!” lagsê Nikita en stap by sy hok in.
 
                 “Grieta is mooi, baie mooi,” roep die geveerde Grieta, hou sy kop skuins en roep weer: krap, krap nou dadelik.” 
 
                 Sy stap nader en krap liggies tussen sy vere op sy kop en lyf. Dit lyk of Grieta wil omval van lekkerte. Tussenin mompel sy so nou en dan ‘n “lekker, lekker” asof sy in ‘n dwaal verkeer.
 
                 Moedswillig hou Nikita na ‘n rukkie op en kyk hoe Grieta stadig orent kom, sy lyf op en neer wieg en roep: “Grieta lief vir jou.”
 
                 “Aag, Grietatjie, ek is ook al klaar lief vir jou,” kan Nikita nie anders nie. Weereens kom die wonder in haar lê oor hoe ‘n mens so ‘n pragdier met soveel talent so kan vergete laat.
 
                 Na ‘n genotvolle halfuur saam met Grieta, skryf sy in haar boek en stap uit. Niemand het iets gepraat van ander werk wat sy hierna moet doen nie. Sal dit nou die regte ding wees om vir tant Petra te gaan vra? Die werksure van die dag is mos darem nog nie verby nie. Laat sy dit maar doen, al verwag sy sommer al klaar weer die onmoontlike van die ou tante.
 
                 Net voor sy die trappe na die kantoor toe wil opklim, hoor sy duidelik tant Petra se stem, en sy steek onwillekeurig vas.
 
                 “Is jy seker jy het haar oortuig, Brian?”
 
                 “Ja, Ma, dit was kinderspeletjies. Ek weet mos sy is nog tot oor haar ore op my verlief. Bring Ma nou net Ma se kant ook.”
 
                 “Ek wonder waarom het Lourens nie heel aan die begin vir my gesê wat sy planne nou eintlik is omdat hy vir Nikita hierheen stuur nie? Sodoende kon ons van die begin af met haar gaaf gewees het.”
 
                 “Dis nie te laat nie, Ma, sy sal binnekort weer soos klei in my hande wees.”
 
                 “Jy was destyds nogal baie verlief op haar. Hoe voel jy deesdae oor haar noudat jy haar weer gesien het?”
 
                 “Sy bly ‘n fees vir die oog, Ma, so ons sal maar sien.”
 
                 Hulle praat van haar, en as sy reg luister, is hier beslis iets aan die broei. Boonop klink dit of oom Lourens deel van dit is wat hulle ook al beplan.
 
                 “Luister jy tog nie af nie?” vra Heinz hier kort agter haar. Sy keer net betyds ‘n skril gilletjie wat uit haar keel begin, druk haar hand voor haar mond en swaai om teen Heinz vas. Hy gryp haar vas toe sy steier.
 
                 “Vreksel, Heinz! Vir wat moet jy my so laat skrik?” vra sy toe sy haar stem genoeg vertrou om sag te praat.
 
                 “Agterdog het uit jou hele ou lyfie gespreek, kinta, en ek was nuuskierig daaroor,” grinnik hy hier bo haar kop. Sy beur weg van hom af, want sy hartklop wat hier in sy breë borskas teen haar borste tamboer wil haar lawwe dinge laat aanvang. Hy het weer gegrinnik en klink nie so nors nie!
 
                 “Ek is g’n jou kinta nie. Die jare van ons kindwees is lankal verby. En moenie vir my sê jy sou nie ook afgeluister het as jy gehoor het hulle praat van jou nie.”
 
                 “Miskien is jy reg, ja. Wil jy my vertel waaroor hulle gepraat het? Jy klink nogal ietwat ontevrede daaroor.”
 
                 “Dis… dis sommer, wel dit klink of Brian sy verhouding met my wil hervat,” antwoord sy toe sy aan niks anders kan dink sonder om haar agterdog so bloot te stel.
 
                 “So? En hoe voel jy daaroor?”
 
                 “Hy het sy beurt gehad,” antwoord sy nou kortaf.
 
                 “Is jy seker? Jou wange se rooi en die onnatuurlike blink in jou paar blou oë vertel my jy is nogal opgewonde.”
 
                 “Dis van skrik. Met ander woorde, jou skuld.” Aanval is altyd die beste om dinge te probeer wegsteek.
 
                 “Wat het jy nou eintlik hier kom maak? Ek neem aan jy is klaar by die hokke.”
 
                 “Ja, ek wou kom hoor of daar daagliks nog iets is wat ek moet doen wanneer ek by die hokke klaar is.”
 
                 “Vir tant Petra vra?” Hy lag dawerend, en sy wil hom stilmaak, maar hy skud sy kop. “Sy sou jou wel weer die een of ander vuil werk gegee het om te doen. Jy moes liefs na my toe gekom het. Ek is darem meer genaakbaar.”
 
                 Sy verkyk haar aan sy gesig wat so oplewe met die lag terwyl die woorde hierdie keer ontspanne oor sy lippe vloei.
 
                 “Waaroor lag jy so lekker, Heinz?” vra tant Petra waar sy uitgekom en aan die bopunt van die trappe staan.
 
                 “Sommer vir Nikita wat my van Grieta se dinge vertel. Sy wou by Tante kom hoor of sy nog werk het om bedags te doen na sy by haar afdeling hokke klaar gewerk het.”
 
                 “Ag, ek dink sy het genoeg gedoen vir een dag,” antwoord Petra en haar oë dwaal van Nikita na Heinz.
 
                 Natuurlik sal sy nou haar houding verander, want daar speel ‘n gekonkel in haar gedagtes af wat vir haar, Nikita insluit. Sy sal voortgaan om saam te speel soos sy vroeër daar by die hokke al besluit het.
 
                 “Dis gaaf, tant Petra, maar gaan dit elke dag so wees? Ek kan nie so leeglê nie.”
 
                 “Wel, jy kan my altyd in die kantoor namiddae ‘n bietjie kom help,” begin Petra, maar Heinz val haar vinnig in die rede.
 
                 “Jammer, tant Petra, maar ek was van plan om Nikita daar in my kantoor elke namiddag vir so twee ure lank te gebruik.”
 
                 “O, nou maar dis maar goed so, maar ek het nogal uitgesien daarna om haar hier bietjie touwys te maak.”
 
                 “Wat moet ek vir jou doen, Heinz? En hoe laat moet ek kom?”
 
                 “Jy kan na jou oggendsessie met die diere eers gaan stort as jy wil en daarna kantoor toe kom.”
 
                 Sy grinnik. “Wil jy daarmee vir my sê ek stink?”
 
                 “Nee, want daai paar diere is nie vuil nie, maar ek ken ‘n vroumens. Ek weet mos jy sal wil gaan stort,” antwoord hy laggend.
 
                 Sjoe, sy hele gesig helder werklik fantasties op wanneer hy so lag, en die seksie trek om daardie lippe… 
 
                 “Jy is reg, ek sal graag eers wil gaan stort. Ek loop gou,” antwoord sy effe kortasem van die verwondering wat steeds deur haar dartel. 
 
                 “Nikita, kom eet vanaand saam met my en Brian asseblief,” roep tant Petra agter haar aan. Sy is net op die punt om in te stem gedagtig aan haar vroeëre besluit, toe dreun Heinz se stem agter haar.
 
                 “Dit sal moet wag, tant Petra, want ek het haar reeds genooi om saam met my te gaan eet.”
 
                 Nikita steek in haar spore vas. Hoor hoe lieg Heinz. Wat sal sy doel daarmee wees? Hoekom is almal nou skielik so gaaf met haar? Sy kyk nie om nie, trek net haar skouers op en draf na haar rondawel toe waar Snoepie haar stertkwispelend verwelkom.
 
    
 
   VIER
 
   Na ‘n kort kloppie stap Nikita Heinz se kantoor binne. Heinz sit diep geïnteresseerd en kyk na iets op die rekenaarskerm. Hy het sowaar nie eens haar kloppie gehoor nie.
 
   “Ek is hier, Heinz. Jy kan nou maar vir my wys watse werk ek vir jou moet doen.”
 
   Asof in vertraagde reaksie kyk hy op. Die veraf kyk in sy mooi blou oë verdwyn en hy glimlag skeefweg.
 
   “Ekskuus, ek het jou nie gehoor nie.”
 
   “Waarna sit en kyk jy so ernstig?” vra sy geamuseerd.
 
   “Ek is besig met die taalversorging van ‘n skrywer se manuskrip.”
 
   Sy lag effe ongelowig.
 
   “Ek weet jy was op skool altyd goed in tale, maar van wanneer af het jy die kwalifikasies om so iets te doen?”
 
   “Wat weet jy nou eintlik van my af, Nikita? Jy het my laas gesien toe ek in my eerste hoërskool jaar was. Wat ek alles daarna gedoen het, weet jy niks,” antwoord hy ietwat stroef.
 
   “Heinz, man, ekskuus. Ek weet ek klink ongelowig, dis net, ek’s verras. Ek het nie sleg bedoel nie.”
 
   “Ag, toe maar, ek behoort van beter te geweet het. Ek het na skool verder in tale geleer terwyl ek vir Pa gewerk het. Jy kan my maar glo, ek het die kwalifikasies om dit te kan doen,” grinnik hy nou self effe verleë.
 
   “Dis wonderlik. Doen jy die taalversorging vir individuele skrywers, of vir ‘n uitgewer?”
 
   “Individuele skrywers. Hulle betaal my om dit vir hulle te doen voor hulle die manuskrip finaal na die uitgewers toe instuur. Dis goeie geld, en ek het ‘n hele paar van hulle wat altyd van my gebruik maak.”
 
   “Nou toe nou, en so lees jy sommer gratis stories ook,” glimlag sy. “Nou toe, wat is my werk?”
 
   “Laat ek net gou hierdie stoor, dan wys ek jou,” sê hy, en maak so voor hy opstaan. Hy stap na die groot boekrak agter hom en wink vir haar. “Hierdie boeke is almal deurmekaar op die rakke. Ek wil hulle alfabeties in die rakke gepak hê volgens die skrywers se vanne. Soos jy vorder, maak jy vir my ‘n indeks van al die boeke – die name en die skrywers.”
 
   Nikita kyk na die horde boeke wat twee mure van die kantoor beslaan.
 
   “Ja, ek weet dit is baie, maar daar is geen haas nie. Gebruik jou tyd, ek sal jou nie aanjaag nie.”
 
   “Ek gee nie om nie. Dit sal ‘n ander soort afleiding wees. Ek sal eers al die boeke afhaal en die verskillende skrywers bymekaar op die vloer pak, en daarna sal ek die res doen.”
 
   “Klink goed. Daar is ‘n klein lessenaar met skryfbehoeftes as jy iets soek om aantekeninge te maak vir die indeks. O ja, ek het dit bedoel toe ek gesê het jy eet vanaand saam met my. Dit het vir my gelyk asof jy nie baie lus is vir tant Petra-hulle se uitnodiging nie.”
 
   “Jy is reg, maar daardie twee voer iets in die mou, en ek sou ingestem het om te probeer agter die kap van die byl kom,” grinnik sy oor haar skouer toe sy na die begin van die boekrak toe stap.
 
   “Wel, ek wou eers niks sê nie, maar ek dink jy is reg. Ek het hulle ook netnou gehoor praat. Tant Petra het vir Brian gesê al glo hy steeds jy het ‘n lesbiese verhouding agter sy rug gehad, moet hy nou daarvan vergeet en alles probeer om jou om te haal om met hom te trou.”
 
   Nikita is verwonderd oor die gemaklike manier waarop Heinz nou met haar praat. Dis of hierdie gemeensaamheid in verband met die eienaardige optrede van tant Petra-hulle die lug soort van gesuiwer het tussen haar en Heinz. Ook die lekker gesels oor sy taalwerk en die boeke daarna.
 
   “Wat dink jy moet ek doen? Moet ek eers saamspeel om meer te wete te kom?” vra sy en stap weer bietjie nader aan hom.
 
   “Dit sal dalk ‘n oplossing bring, maar sê nou jy word niks wyser nie, en die man raak baie vatterig en vryerig en haastig om te trou… wat dan?”
 
   “Ek sal dit maar moet hanteer, dis al.”
 
   “Dit klink nie juis asof jy sal omgee as hy wil erg vryerig raak nie,” sê hy nou en die diep frons tussen sy oë spreek boekdele.
 
   “Ag, daar is tog niemand wat sal omgee as hy met my wil vry nie. Dis ook nou nie asof die man melaats is nie,” antwoord sy laggerig.
 
   “Jy’s nou verspot, Nikita, en ek is ernstig. Hoe kan jy ‘n man aan jou laat klou as jy weet hy konkel agter jou rug met sy ma oor jou en hom?”
 
   “Mens sal sweer jy is jaloers,” giggel sy nou fyntjies en stap terug boekrak toe.
 
   “Dalk is ek… wie sal weet?” vra hy meteens kort agter haar, en swaai haar om aan haar skouers. Verskrik kyk sy op in sy oë. Wat sy daar sien, laat die bloed nou ‘n bietjie vinniger deur haar are jaag. Daar is duidelike belangstelling in sy blou kykers toe hy effens vooroor buig met sy kop en diep in haar oë kyk.
 
   Stadig trek sy haar asem diep in. Hy gaan haar soen… Heinz gaan haar soen, en sy voel nou al hoe swik haar bene onder haar wanneer dit gebeur. Sy voel absoluut lighoofdig in afwagting, en sy neig ook effe nader met haar kop terwyl haar lippe vanself effe oopgaan. Haar oë knipper en gaan toe, en nou haal sy glad nie meer asem nie.
 
   Sy strompel effens toe Heinz haar meteens los, fyn lag en terugstap na sy rekenaar toe. Haar oë het verward oopgevlieg en is nou ongelowig op sy rug gerig. Het sy nou ‘n totale gek van haarself gemaak om so in die oomblik vasgevang te wees dat sy sowaar geglo het hierdie Adonis gaan haar soen?
 
   Heinz gaan sit by sy rekenaar. Hy kyk op, direk in haar verbaasde oë, grinnik net en gaan doodluiters aan met sy werk.
 
   Hy spot met haar. Verdomp! Nou weet hy sy is soos klei in sy hande. Sy sal hom wys hy’s verkeerd! Maar is hy? Hoekom kon sy dan so effe nie onder sy aanraking wegbeweeg nie? Hoekom het sy swymelend gewag vir sy soen? Haastig draai sy om en probeer met hande wat effens bewe die boeke een vir een van die rak afpak en op die vloer rangskik.
 
   Die toetsbordsleutels kletter onder Heinz se vingers, en Nikita hou haar rug na hom gekeer. Hy het klaar van die hele ou episodetjie vergeet, en hier staan sy nog en broei daaroor.
 
   Dis ‘n hele ruk stil tussen hulle. Net die nou en dan se rekenaargeluide en die geskuifel van haar boeksorteerdery word gehoor. Geleidelik raak Nikita geïnteresseerd in die boeke, veral toe sy sien daar is skrywers van wie daar sommer heelwat meer boeke as net twee of drie is. Sommiges se hopies groei vinniger as die ander s’n.
 
   “Dis nou genoeg vir vandag. Jy kan môre na jou sessie met die diere kom aangaan. Ek kry jou so halfses by jou rondawel. Ons gaan in Somerset-Wes eet,” praat Heinz ineens agter haar, so naby, en sy het hom nie eens hoor aankom nie so ingedagte was sy besig om die agterbladteks van een van die boeke te lees. Stadig sit sy die boek eers neer voor sy omdraai en kamma haar hande afstof.
 
   “Jy het nie nodig om my regtig uit te vat vir ete nie, jy weet, nè.”
 
   “Wel, ek moet ook eet, en ek het klaar vir die kombuis gesê om nie vanaand vir my kos te maak nie. Die ding dat jy nie saam met ons eet nie, is ook bog, weer een van Pa en tant Petra se bevele waarmee ek glad nie saamstem nie.”
 
   “Los dit! Ek verkies dit ook so.”
 
   “Jy’s nou sommer koppig, Nikita!”
 
   “Nee, ek wil nie jou pa sy sin gee deurdat hy kan sê ek kan nie die mas op my eie opkom nie.”
 
   “H’m, dus nog net so eiesinnig en hardekoejawel soos toe jy klein was,” grinnik hy.
 
   “En jy is baie bekkiger as wat ek onthou,” lag sy spontaan.
 
   Daar is sowaar regte lagliggies in sy oë toe hulle net ‘n rukkie stil na mekaar staan en kyk voor hy omdraai en die rekenaar gaan afskakel.
 
   “Ek wil nog gaan stort. Ek is halfsewe by jou. Dankie vir wat jy al hier gedoen het. Ek sien uit na die eindresultaat,” sê hy, en vroetel vlugtig haar lang, blonde hare deurmekaar voor hy by die deur uitstap.
 
   Haar kopvel prikkel, en tog kyk sy hom gemaak vererg aan toe hy oor sy skouer na haar toe lag.
 
   “Hey, ek’s nie ‘n kind wie sy hare jy kan deurmekaar krap soos jy wil nie,” roep sy agter hom aan, maar intussen vroetel haar eie vingers daar waar syne oomblikke gelede was.
 
   Hy antwoord nie, maar lag net harder toe sy voetstappe geleidelik verdwyn. Sy skud haar kop, stap by die deur uit in die rigting van haar rondawel.
 
   “Nikita… kan ek gou met jou praat, asseblief,” vra Brian toe hy vanaf ‘n tuinbank orent kom neffens haar.
 
   “Waaroor, Brian. Ek is ‘n bietjie haastig om te gaan klaar maak. Ek gaan mos saam met Heinz eet, onthou.”
 
   “Ek wil jou vra om nie te gaan nie. Asseblief, Nikita. Moenie saam met hom gaan nie.” 
 
   “Waarom nie? Dis nie of hy ‘n vreemdeling vir my is nie. Ons het so te sê saam grootgeword.”
 
   “Ek… ek is jaloers, meisie. Ek wil jou nie met hom of enige ander man deel nie. Gee my weer ‘n kans, Nikita, asseblief. Jy was tog eens lief vir my. Jy kan weer wees, net soos ek steeds vir jou is. Jy sal nie weet hoe het my hart tekere gegaan toe ek jou vir die eerste keer daar by Snoepie se hok gesien het nie.”
 
   “Dit het nie juis so gelyk en geklink nie,” grinnik sy en trek haar een wenkbrou in ongeloof op.
 
   “Dis omdat ek nie nie bereid was om dadelik in te gee nie. Ek’s ook maar trots, jy weet. Gaan sê vir Heinz jy het van besluit verander. Jy gaan saam met my uit… toe, asseblief.”
 
   “Jammer, Brian, maar jy weet ek is nie so wispelturig nie. Wat my betref, het ek werklik geen rede om my afspraak met Heinz te kanselleer om joune te aanvaar nie. Ek het jou nie meer lief nie. Jy het daai saadjie laat vrek voor die plantjie behoorlik kon opkom.”
 
   “Nee, jy is nie wispelturig nie, maar jy was ook nooit hard en ongevoelig nie. Maak niks wat ek dan sê vir jou saak nie?”
 
   “En kom dit vir geen oomblik by jou op dat jy die oorsaak daarvan is as ek nie meer so sagsinnig is as wat jy my onthou nie?” beantwoord sy sy vraag met ‘n vraag.
 
   “Ek is jammer, Nikita… ek hét dit al gesê, en ek sê dit nou weer. Versag nou jou hart, en gee my nog ‘n kans.”
 
   “Ons kan vriende wees, Brian, niks meer nie. En ek gaan wel vanaand saam met Heinz. Verstaan mooi, jy het geen seggenskap oor my doen en late nie… nie jy of jou ma nie. Tot siens, Brian,” antwoord sy doelbewus streng en stap by hom verby. ‘n Gevoel van lekkerte krul deur haar toe sy flietend die amper geskokte, verbaasde uitdrukking in sy oë sien voor hy uit haar gesigsveld verdwyn. So ja, laat hy van sy eie medisyne proe.
 
    
 
   Die restaurant waarheen Heinz vir Nikita vat, is teenaan die see. Vanwaar hulle sit, kyk hulle deur die vensters na die skuimrollende branders wat vlek-vlek vertoon onder die helder straatligte. Hulle gesels oor hulle kinderdae asof daar geen stroewigheid ooit tussen hulle was nie, en toe hulle hul kom kry, is hulle klaar met die hoofgereg.
 
   “Wat van nagereg?” vra Heinz.
 
   “Ek weet darem nie. Ek is nogal versadig,” antwoord sy.
 
   “Ou sissie!” spot hy.
 
   “Wie’s jou sissie? Ek double-dare jou om saam met my ‘n groot bak roomys te eet,” antwoord sy tergend. Sy weet hy kon dit nog nooit weerstaan as iemand hom tot iets uitdaag nie.
 
   “H’m, jy het geweet ek sal nie weier nie, jou skelm. Op een voorwaarde, ons vra regtig net een bak roomys en eet saam daaraan.”
 
   “Deal!” lag sy prettig. Dis so goed om die ou Heinz in sy stem te hoor, al het daardie stem soveel meer volwassenheid in as laas toe sy hom gesien het. Sy het hom nooit werklik vergeet nie.
 
   ‘n Rukkie later rek albei se oë toe hulle sien die kelner het nou regtig ‘n yslike bak roomys met sjokolade sous oor vir hulle gebring. Saam daarmee is twee langsteel lepeltjies netjies in servette toegedraai.
 
   “Jy’s nie ernstig nie!” laat glip Nikita met groot oë na die kelner gerig wat hulle met ‘n prettige grinnik staan en dophou.
 
   “Dis waarvoor julle gevra het, Juffrou,” antwoord hy laggend en stap weg na ‘n ander tafel waar hulle hom vandaan gewink het.
 
   “Hier, hap dat jy kan bykom! Jou oë is so groot soos ghoens,” terg Heinz en hou ‘n happie roomys naby haar mond.
 
   “Ek kan self eet,” antwoord sy, maar hap tog versigtig die roomys van sy lepeltjie af. Aan die onderpunt van die lepeltjie was ‘n klontjie roomys wat nou op haar onderlip beland het, en sonder om daaroor te dink, lek sy met haar tong die wit soetigheid na binne.
 
   Heinz kyk gefassineerd na haar tong wat die roomys so smaaklik van haar lip aflek, en haar mooi, egalige wit tande wat agterna kom om die laaste taaiheid af te skraap. Jinne, hy vergaap hom aan die langbeen,  japsnoet wat hy onthou. Sy het in ‘n pragtige, seksie vrou ontpop. Eintlik het hy altyd gedink sy gaan ‘n mooi meisie word, en daarom was sy nogal gedurig in sy gedagtes.
 
   “En nou? As jy so na my sit en staar? Komaan, dis jou beurt. As ek gevoer moet word, is jy volgende,” terg sy, en skep met opset ‘n groot lepel vol en hou dit voor sy mond.
 
   Heinz gee meteens nie om dat sy sy oë op haar mond betrap het nie. Hy kyk in haar oë, lag sag en hou sy mond wyd oop. Stadig druk sy die lepel in sy mond, draai dit binne om en smeer dit af aan sy onderlip. Hy keer nie eens toe ‘n strepie wit smelt en oor sy ken begin loop nie. Inteendeel, hy lig hom effe orent en leun oor na haar toe.
 
   “Jy het gemors, jy maak skoon… met jou tong!” beveel hy ernstig.
 
   “Sit, Heinz! Jy’s laf… die mense sal vir ons kyk!” sis sy sag senuagtig.
 
   “Nope, lek!” hou hy vol en druk sy gesig byna teen hare. Vinnig gee sy ‘n lek oor die strepie, voel hoe haar tong oor sy onderlip ook gly, gryp ‘n servet en vee sy ken skoon. Trillings skiet deur haar tong in haar lyf af. Hemeltjie, sy ken nie haar eie liggaam se reaksies in die teenwoordigheid en aanrakings met die nuwe Heinz hier by haar nie. Sy weier om na hom toe te kyk toe hy met ‘n sagte gromlaggie terugsak op sy stoel. Sy lip het soos fluweel onder haar tong gevoel. Lokkende fluweel wat haar na meer daarvan wou laat soek.
 
   “H’m, jy kan my maar weer voer en met opset my ken besmeer, want jy maak dit soooo mooi skoon,” terg hy sodat sy nie juis anders kan as om op te kyk nie.
 
   “Jy’s stuitig, jong. Hoor jy nie hoe dit gons om ons nie? Al die prettige giggels en aanmerkings!”
 
   
  
 

“Ons het hulle aand vir hulle gemaak! Ek gee glad nie om nie. Dis nie aldag dat ‘n man so ‘n mooi meisie kry om roomys van sy ken en lip af te lek nie,” terg hy voort.
 
   “Ek het g’n niks van jou lip afgelek nie… net bietjie op jou ken!” stry sy omdat sy nie weet hoe om werklik hierdie bui van hom te hanteer nie.
 
   “Nou toe nou! Ek kon sweer daardie tongetjie het met opset oor my lip ook gegly.” 
 
   Nikita voel hitte uit haar nek opstroom na haar gesig toe. Sy klad haar mond met die servet, en kyk na hom met gesluierde oë.
 
   “Ek is nie meer lus vir die roomys nie. Kan ons nou maar gaan?” vra sy.
 
   “Agge nee, nou net dat ek die bak roomys saam met jou begin geniet,” terg hy voort asof hy nie haar ongemak raak sien nie. “Kom, hier is nog ‘n happie.”
 
   Sy sug effe moedeloos. Hy gaan haar nie so lig daarvan laat afkom dat sy met opset sy ken besmeer het nie. Gedwee hap sy die roomys op so ‘n manier dat sy beslis weet niks beland buite haar mond teen haar gesig nie. Hy lag al weer sag, prettig.
 
   “Jy het netjies gehap, maar nie netjies genoeg nie. Dis my beurt om skoon te maak. Kom hier,” sê hy en lok haar met sy wysvinger.
 
   “Ek… ek gaan nou loop. Die mense staar na ons. Dis… dis nou genoeg, man, Heinz,” soebat sy. Sy laggie droog op, en hy maak keelskoon voor hy ‘n servet optel en vir haar gee. Daarna staan hy op en kom trek die stoel vir haar weg toe sy opstaan.
 
   “Kom, ek’s ook skielik nie meer lus vir die roomys nie,” sê hy sag, haak haar arm deur syne se kromming en stap saam met haar by die restaurant uit asof niks snaaks daarbinne gebeur het nie.
 
   Buite die restaurant kies hy nie koers na die motor toe nie. Hy stap met haar al teen die soom van die branders op die klam sand af. Dis ‘n heerlike aand buite, en Nikita stribbel nie teë nie. Hy laat gly sy arm af teen hare en vou sy vingers tussen hare deur asof dit doodnatuurlik is dat hulle hand aan hand stap soos twee verliefdes.
 
   Sy aanraking tril deur haar, laat emosies en begeertes deur haar spoel wat sy beslis nie eens destyds in Brian se teenwoordigheid beleef het nie. Haar hand brand in syne, veral toe sy voel hoe hy met sy duim oor die bokant van haar hand streel sonder om ‘n woord te sê.
 
   “Ek is jammer as ek jou te verleë daarbinne gemaak het, Nikitatjie. Dit was nie die bedoeling nie. Ek het die hele petalje bloot geniet. Weet jy hoe eteries mooi jy gelyk het met daardie blos oor jou wange? Maar nie so mooi soos jy nou lyk met die ligte wat dansende vlekkies oor jou gelaat gooi nie,” sê hy toe hy meteens gaan stilstaan en sy een hand op haar skouer laat rus.
 
   “Dit… was nie so erg nie,” stamel sy effens. Sy vingers skroei op haar kaal skouer waar slegs dun bandjies van die bloes is. “Dankie, as die res werklik as ‘n kompliment bedoel is.”
 
   “Dit is,” sê hy sag, en trek haar stadig nader aan hom. Sy kop sak nes vroeër die dag in die kantoor nader aan hare. Sy staal haar om nie weer ‘n gek van haarself te maak nie. Nie weer sal sy swymel nie, betigtig sy haar terwyl sy in elk geval voel hoe afwagting al reeds in haar aan die opstu is. Nee, nee, nee… ja, ja, asseblief… speel dit deurmekaar in haar gedagtes af, en toe sy lippe sag oor hare vou, dink sy nie meer nie.
 
   Heinz voel hoe haar sagte lippe ontvanklik onder syne oopgaan, en sy tong vind hare se puntjie in soete aanraking. 
 
   Dit sidder liggies deur Nikita se buik toe sy tong liggies oor hare streel voor sy lippe hierdie keer meer besitlik oor hare vou. Haar arms kruip om sy nek, haar vingers strengel in sy digte hare, en sy soen hom met vuur in haar terug. Sy genotvolle kreuntjie wakker dieper liggaamsverlangens  in haar aan, en haar vingers gly uit sy hare en trek strepe oor sy rug toe sy hom vaster teen haar aan trek.
 
   Onmiddellik reageer Heinz toe hy haar teen sy lyf oplig en weer stadig teen hom laat afgly sodat sy sy volle manlikheid teen haar ervaar. Sy snak toe dit vuurwarm in haar buik klop en hewige emosies deur haar ruk. Sy klou aan hom vas terwyl sy hande haar liggaamskurwes streel, laat toe dat hy met sy lippe teen haar nek af speel en op die bogies van haar borste wat bo uitsteek verleidelik heen en weer beweeg.
 
   Skielik lig hy sy kop op, gee skiet om haar lyf en staan ‘n treetjie weg van haar af sonder om haar heeltemal te los. Sy hunker nog na hom, en probeer met asem wat jaag deur die ligskadu’s na hom kyk, maar sy uitdrukking is onleesbaar in die swak lig.
 
   “Sjoe, dat my klein vuurvreter in so ‘n vurige vrou kon ontaard! Jy is gevaarlik. Van jou af moet ek wegbly, al het ek dit geniet,” sê hy skor, neem doodluiters weer haar hand en stap terug in die rigting van die motor.
 
   Nikita is stom verslae. Hy het dit geniet! Hy moet van haar af wegbly! Is dit al wat hy te sê het? Het sy al weer ‘n totale gek van haarself gemaak om so geheel en al haar op ‘n skinkbord vir hom aan te bied. Haar gesig gloei, en sy is dankbaar vir die donker skemerte.
 
   Sy praat nie ‘n woord verder nie. Sy hoor hom nou en dan iets onbenullig sê, maar sy reageer nie. Hoe gaan sy hom môre in die oë kyk? Sy is dankbaar toe hulle op Indawo stilhou. Sy klim vinnig uit.
 
   “Nag, Heinz, jy hoef nie saam te stap rondawel toe nie,” sê sy, druk die deur toe en stap haastig weg. Hy roep agter haar aan, maar sy maak of sy nie hoor nie, sluit die deur oop en gaan in waar Snoepie opgewonde geluidjies van verwelkoming maak. Sy druk die deur toe, en leun lam daarteen aan.
 
   “Nikita… maak oop. Iets is verkeerd, ek voel dit aan. Praat met my daaroor,” hoor sy Heinz voor haar deur praat.
 
   “Gaan slaap, Heinz, want jy weet nie wat jy doen nie,” roep sy gesmoord uit, die trane brandend agter haar ooglede.
 
   “Wat bedoel jy?” vra hy, maar die keer antwoord sy hom nie. Ook nie toe hy weer en weer vra nie. Sy skakel die lig af en gaan lê net so met klere en al op die bed. Sy hoor sy voetstappe wegsterf, en dan gee sy nie meer om dat die trane vloei nie.
 
    
 
   VYF.
 
   Nikita voel effens tam toe sy die volgende oggend opstaan, want sy het min geslaap. Sy neem ‘n verfrissende stort, eet sommer muesli en joghurt vir ontbyt, versorg Snoepie en kies koers na die diere se hokke toe.
 
   By Lalie se hok stap sy in. Die konyn hop speels nader na haar toe, en sy raap hom op. Sy druk haar gesig in sy sagte pels. Dis meteens ‘n vertroosting vir haar toe Lalie haar nat neusie teen haar nek druk en fyntjies aan haar snuif. Ten minste is diere opreg, flits die gedagte seer deur haar.
 
   “Ek het gedink ek sal jou hier kry. Môre, Nikita.” Dis Brian wat net buite die hok se draad staan. Sy sug effe. Sy het werklik nie vanoggend vir hom lus nie, maar gedagtig aan die feit dat sy wil uitvind waarmee hy en sy ma besig is, plak sy ‘n glimlag om haar mondhoeke en draai om na hom toe.
 
   “Môre, Brian. Dis so ‘n mooi oggend, ek het sommer vroeër al na my maatjies toe gekom.”
 
   “Hoe was jou en Heinz se aand uit? En het jy gedink oor wat ek gister vir jou gesê het?” vra hy reguit.
 
   “Die kos en uitsig… en geselskap was nice. Wat is daar om oor te dink, Brian? Ek het mos klaar my sê gesê, dan nie?”
 
   “Dêmmit, Nikita, ek is ernstig. Ek wil jou nie weer verloor nie,” sê hy nou ietwat vererg. Die vermetelheid!
 
   “Mens kan nie iets verloor wat nie joune is nie, Brian, en ek is nie joune nie.”
 
   “Jy verstaan nie, dis nie presies hoe ek dit bedoel het nie. As jy dan nie alleen saam met my wil uitgaan nie, kom eet vanaand saam met my en ma, asseblief.”
 
   “Goed, ek kan nie sien dat dit enige skade kan doen nie. Hoe laat moet ek daar wees?”
 
   “Ons is gewoonlik teen halfsewe aan tafel. Ons sal vir jou wag, dankie, Nikita,” sê hy en draai duidelik haastig om om terug te stap huis toe. Sy sal haar kop op ‘n blok sit hy is nou haastig om die nuus aan sy ma te gaan oordra. Vinnig sit sy vir Lalie neer, gaan by die hek uit en volg hom versigtig. Hy moet asseblief tog net nie van haar bewus word nie.
 
   Naby die huis skuil sy eers agter die naaste struik en wag tot hy by tant Petra se kantoor ingestap het voor sy agter om draf en onder die oop venster gaan staan en luister.
 
   “Ten minste het sy ingestem om vanaand saam met ons te kom eet, al wil sy duidelik nie saam met my alleen gaan nie. Sy is so steeks soos ‘n skilpad wat weier om sy kop uit te steek en te loop, Ma. Soos dinge nou lyk, sal sy nooit instem om met my te trou nie.”
 
   Petra kyk vies na haar seun. Het die man dan g’n murg in sy pype nie?
 
   “Brian, sedert jou verhouding destyds met haar totniet gegaan het, het jy sowaar al jou sjarme verloor. Die ou meisietjie was mal verlief op jou. Wil jy my sê jy kan haar nie weer in jou sak kry nie? Jy sal moet, want wanneer ons binnekort van Indawo af moet padgee, is ons haweloos tot jy met jou studies klaar is. Hoe dink jy gaan ons oorleef?”
 
   “Ma vergeet ons gaan in elk geval haweloos wees tot tyd en wyl ou Lourens die emmer skop. Nikita kan nie voor daardie tyd sy miljoene erf nie.”
 
   “Met ou Lourens kan daar altyd ‘n plan gemaak word. Die wêreld is boos, en as hy een aand op pad huis toe iets oorkom, moet ons net sorg dat daar geen vinger in ons rigting gewys kan word nie,” sê Petra koelbloedig.
 
   “Ma is wragtig ernstig! Nee, ek wil nie aan moord aandadig wees nie. Dan soek ek liewer vir my ‘n tydelike werk tot my studies klaar is,” antwoord Brian ontsteld.
 
   “Moenie so ‘n ou dripperige sissie wees nie, kind! Dink aan wat ons met al daai geld kan doen.”
 
   “Ma vergeet nog iets: Die geld gaan Nikita s’n wees, en wie sê sy sal bereid wees om dit met ons te deel?”
 
   “Jy is vanoggend wragtig stomonnosel. Sorg dat julle in gemeenskap van goedere trou, dis al.”
 
   Nikita staan styf geskok. Sy het genoeg gehoor om presies te weet wat aangaan. Een ding kan sy geheel en al nie verstaan nie. Hulle praat asof sy eendag oom Lourens se erfgenaam gaan wees, en dit klink vir haar uiters onmoontlik. Kyk hoe naar het die ou man met haar gewerk! Haar selfs forseer om hier te kom werk waar hy duidelik wou maak haar omstandighede is nie so lekker nie.
 
   Sy gee nie om oor die geld nie. Sy sal vir haarself sorg, maar sy kan nie toelaat dat hierdie mense koelbloedig beplan om oom Lourens te vermoor nie. Sy moet dadelik gaan bedank en teruggaan Kaapstad toe. Sy moet oom Lourens gaan waarsku, en dan moet sy sorg dat sy van Brian af wegbly. As hy ooit weer aan haar moet raak, sal sy nie kan ophou gril nie. Hoe het hy nie ontaard in ‘n gewetenlose monster nie! Selfs al wil hy nou nie op hierdie oomblik met sy ma se planne saamspeel nie… sy ken tant Petra se oorredingsvermoë waar dit Brian betref.
 
   Haastig stap sy rondawel toe, krap ‘n opgewonde Snoepie se pelsie deurmekaar en gaan sit dan met ‘n skryfblok in die hand om haar kennisgewing uit te skryf. Klaar daarmee, pak sy haastig al haar goed in en gaan sit dit eers in die motor voor sy die briefie vat en na Heinz se kantoor toe stap. Sy staal haar vir die ontmoeting, want na gisteraand gaan dinge tussen hulle vir altyd troebel wees.
 
   Sy slaak ‘n sug van verligting toe sy die deur oopstoot en hom nie daar kry nie. Die rekenaar grom saggies en sy stoel se sitplek voel nog warm asof hy etlike oomblikke gelede nog daar was. Haastig sit sy die brief op sy tekenaar se toetsbord neer, draai om en stap vinnig terug rondawel toe. Sy gryp vir Snoepie, los die rondawel se sleutel in die deur en sit Snoepie by die passasiersitplek se voete in haar slaapmandjie neer. Sy trek haastig weg, en toe sy al amper om die naaste draai gaan, sien sy hoe Brian met waaiende arms beduie sy moet terugkom. Dit laat haar net die petrolpedaal dieper intrap.
 
    
 
   Heinz sit verslae met Nikita se bedankingsbrief in sy hande. Dit was nou skielik. Sou die bedanking iets te doen hê met wat gisteraand tussen hulle daar op die strand gebeur het? Wanneer hy daaraan dink dat sy nie die deur vir hom wou oopmaak nie, gesê het hy moet gaan slaap want hy weet nie wat hy doen nie…  Presies wat het sy daarmee bedoel? Sy het tog meegedoen aan die intieme omhelsing! Of het hy hom misgis?
 
   Ingedagte sit hy met die brief in sy hand. Hy moet mooi dink wat het direk daarna gebeur, en woord vir woord herhaal hy die kort gesprek daarna in sy gedagtes. ‘n Effense lig gaan vir hom op. Dit wat hy gesê het, kon sy só verkeerd opgeneem het! Sy kon gedink het hy het die intimiteit net vir daardie paar oomblikke geniet soos in ‘n blote flirtasie, maar dat hy sou verkies om in die toekoms dit nie weer te doen nie… van haar af weg te bly. Wat moet sy nie nou van hom dink nie? Tien teen een glo sy nou hy is iemand wat los loop en rondvry en meisies misbruik!
 
   Heinz staan ontsteld op. Hy weet net hy kan nie toelaat dat Nikita weer uit sy lewe verdwyn nie. Haastig stap hy na tant Petra se kantoor, stap in sonder om te klop. Die gesprek tussen Petra en haar seun breek stompaf en albei kyk hom vraend aan.
 
   “Weet enigeen van julle waarheen Nikita vertrek het?”
 
   “Vertrek? Is sy dan nie by die diere nie?” vra Petra en kom orent, spaning duidelik op haar gesig.
 
   “Nee, Tante. Sy het hierdie bedankingsbrief op my lessenaar gelos… sy is weg.”
 
   “Dis jou skuld! Wat het jy gisteraand aan haar gedoen dat sy nou skielik padgee?” val Brian hom sommer aan.
 
   Heinz wil hom eers vererg, maar besef skuldig dat Brian heel moontlik reg in sy veronderstelling is. Hy besluit om die opmerking te ignoreer.
 
   “Is daar enige plek waarheen julle weet sy sal gaan? Dalk terug na Pa se plek toe?” vra Heinz.
 
   “Sy en jou pa sit nie langs dieselfde vuur nie. Ek kan nie vir een oomblik dink waarom sou sy na hom toe gaan nie,” antwoord Brian nors.
 
   “Ek moet gaan. Julle het my selnommer indien enigeen van julle iets van haar hoor.”
 
   “Waarheen gaan jy?” roep Petra agter hom aan toe hy al by die deur uit is, maar hy antwoord nie, stap net vinnig aan.
 
    
 
   Na sy die deurklokkie gelui het, wag Nikita gespanne vir wat sy weet nou gaan kom. Sy weet sy is reg die oomblik toe Lourens Potgieter breed in die deur staan. Daar is ‘n breë grinnik om sy mond en sy kop knik op en af.
 
   “So, jy kon dit nie maak nie, nè! Ek moes geweet het daar is nie genoeg murg in jou pype nie. Jy dink tog nie jy kan nou maar weer sak en pak hier by my kom afpak nie, of hoe?” vra Lourens. 
 
   Sy kyk speurend na hom. Daar is iets anders aan hom wat nie voorheen daar was nie. Tesame met die grinnik en op die oog af spottende trek in sy oë, is daar ook ‘n vae teken van simpatie. Of sy verbeel haar dinge.
 
   “Dag, oom Lourens. Ek is nie hier om op jou te kom teer nie. Ek sal my eie potjie iewers gaan krap. Ek is ook nie terug omdat ek die ou werkies nie kon doen nie – inteendeel, ek het dit net begin geniet. Die diere is pragtig.”
 
   Snoepie blaf verlangend in die motor, en Lourens loer oor haar skouer na die wit brakkie wie se koppie net-net bo die halfoop ruit uitsteek.
 
   “En daai?” vra hy en beduie na haar motor toe.
 
   “Snoepie is een van die diere wat daar gelos is en nooit weer gehaal is nie. Sy is nou myne.”
 
   “Nou toe nou!” mompel hy, maar gee nie pad uit die deuropening dat sy kan inkom nie. “As jy nie gefaal het nie, waarom is jy dan terug?” vra hy nou reguit, sy oë geskreef sodat sy nie die uitdrukking daarin kan sien nie.
 
   “Mag ek inkom asseblief? Dis nie iets wat ek bereid is om hier voor jou deur met jou te bespreek nie,” antwoord sy reguit. Skielik het sy meer moed, maar sy weet nie waarom nie.
 
   “Gaan haal eers daai brakkie uit die motor uit. Dis warm, sy kan nie die heel tyd daar sit nie al is die ruit oop,” beveel hy, draai om en stap binne toe. Verbaas stap sy om Snoepie te gaan haal. Lourens is beslis anders, al kan sy nie heeltemal haar vinger op die presiese verandering lê nie.
 
   Sy los Snoepie eers op die gras dat sy haar dingetjies kan doen, en laat die hondjie daarna saam met haar by die huis indraf. Sy kry Lourens in die groot sitkamer waar hy vir hom ‘n drankie geskink het en voor die venster staan en uitkyk. Sy weet hy het haar hoor inkom, en hy moet beslis weet van Snoepie wat nuuskierig aan sy broekspyp kom snuffel, maar hy draai nie om nie.
 
   “Jy kan maar praat, Nikita, ek luister.”
 
   “Ek wil eers ‘n eerlike en reguit antwoord by Oom oor iets hê, want baie dinge hang daarvan af. Asseblief, moet Oom nie vererg as daar geen waarheid in steek nie.”
 
   Hy bly ‘n rukkie lank stil, sug dan lank en draai om. Hy neem ‘n klein slukkie van die amberkleurige drankie en knik vir haar. “Goed, ek belowe, ek sal absoluut eerlik wees.”
 
   “Wie erf Oom se besittings wanneer Oom die dag nie meer daar is nie?” vra sy sonder om te skroom.
 
   “Kind, jy weet iets belangrik anders sou jy my nooit hierdie vraag gevra het nie. Daarvoor is my mensekennis darem heel goed genoeg om dit te weet. Jy het gevra vir ‘n eerlike antwoord, en jy sal dit kry. Jy erf alles,” antwoord hy skor, gaan sit op die bank en skielik lyk hy vir haar jare ouer. Tog is sy geskok oor sy antwoord, al het sy van die feit bewus geword uit Brian en sy ma se gesprek.
 
   “Ek verstaan nie, Oom… hoekom?” vra sy sag. “Oom kan my nie verdra nie, en ek is nie vlees en bloed van Oom nie. Wat van Heinz?” vervolg sy.
 
   “Ek sal jou vertel sodra jy my vertel wat aanleiding tot hierdie vraag van jou gegee het.”
 
   “Ek het ‘n gesprek tussen tant Petra en Brian gehoor nadat Brian skielik sommer weer in my geïnteresseerd geraak het, en dit nadat hy my so verag het oor iets wat hy homself wysgemaak het,” begin sy en vertel hom dan alles wat op Indawo gebeur het. Net, sy noem niks van haar en Heinz se relletjie nie. Soos sy vertel, sien sy hoe ‘n bleekheid onder sy sonbruin gelaat verskyn. Hy staan op en stap heen en weer deur die vertrek. Toe sy klaar gepraat het, kom staan hy voor haar.
 
   “Ou Petra… ek kan nie dink dat sy so ‘n ou bedriegster is nie, en tog, alles wat jy pas gesê het, maak sin. Om te dink ek het dit op ‘n stadium oorweeg om haar te vra om met my te trou! Kom sit hier by my,” prewel hy en stap geboë terug bank toe waar hy sommer neerplof.
 
   Versigtig gaan sit Nikita ‘n entjie van hom af. Snoepie kom bedel om opgetel te word, en sy troetel die hondjie op haar skoot terwyl sy vraend na Lourens kyk.
 
   “Al my blaf teenoor jou was net blaf, kind. Ek wou nie sag met jou wees nie, want ek wou jou brei vir die ongenaakte wêreld daar buite. Vir die dag wat jy jou plek vierkant in die firma sou moes vol staan. Toe jy daardie laaste dag dit hier genoem het dat ek nie die maatskappy sou gehad het as dit nie vir jou ma was nie, het ek vir een oomblik gedink jy weet wat op jou wag. Ek het egter gou besef jy weet nie.”
 
   “Ek weet nie wat nie, Oom?”
 
   “Die enigste manier waarop jou ma destyds besluit het om my uit die gemors met die firma se sake te help, was as ek my testament geheel en al in jou guns bemaak wat die besigheid en sy sake aangaan. Indawo was myne, en daarom is dit goed dat Heinz dit by my oorgeneem het.”
 
   “Ek… ek weet nie wat om te sê nie, oom Lourens. Eintlik is ek so ietwat geskok, want dis die laaste dinge wat ek verwag het om te hoor,” prewel sy sag, maar haal nie haar oë van hom af weg nie.
 
   “Jy kan vir my sê jy vergewe my vir al die nare en harde woorde teenoor jou. Dat jy verstaan waarom ek dit gedoen het… asseblief? En jy kan my belowe dat jy nooit, ooit met Brian sal trou nie?” vra hy en probeer nie eens die nattigheid wegsteek wat nou in sy ooghoekies vorm nie.
 
   In Nikita se hart vorm ‘n lekker warm kolletjie. Nog nooit het sy so na aan hierdie man gevoel soos nou nie. Sy het dit altyd gehaat wanneer hy so naar met haar was, want sy wou gehad het hy moet van haar hou. Nou weet sy van beter, en sy glimlag fyn toe sy praat.
 
   “As oom Lourens nou vir my voortaan ook ‘n pa sal wees, my self in die besigheid oplei en touwys maak, vergewe ek Oom sommer vir alles, en ek sal beslis nie met Brian trou nie,” sê sy sag en ietwat tergend.
 
   “Kom hier, kind,” sê Lourens hees, trek haar teen sy skouer vas en sy voel hoe sy liggaam effens teen hare ruk van snikke. Sy lê haar hand teen sy bors en vryf vertroostend daaroor sonder om ‘n woord te sê.
 
   Lourens ruk hom egter gou reg. Hierdie sentimentele sy van hom het nog net sy vrou en Heinz gesien… en nou Nikita. Hy gee haar ‘n drukkie en staan op voor hy direk na haar kyk.
 
   “Nou toe, dogter, laai af jou goed. Ek bespreek vir jou by ‘n salon ‘n plek vir oor ‘n uur vir alles wat mooi maak en goed laat voel vir ‘n vrou beteken. Van môre af moet jy jou kant in die besigheid bring,” sê hy kamma ernstig, maar sy sien die sagte lig wat die eens streng lig in sy oë vervang het. 
 
   Sy spring op, gooi haar arms om sy nek en klapsoen hom teen sy wang voor sy met Snoepie op haar hakke by die voordeur uitdraf na haar motor toe.
 
    
 
   SES
 
   Met ‘n nuwe kapsel, ‘n gesig wat fantasties na ‘n maskerbehandeling voel, en ontspanne spiere na ‘n heerlike massering stap Nikita ure later by die groot huis se deur in.
 
   “Oom Lourens, ek is terug, waar is Oom?” roep sy en wag gretig om sy uitdrukking te sien wanneer hy haar nuwe voorkoms sien.
 
   “Pa is nie hier nie, Nikita, net ek,” praat Heinz meteens agter haar en sy swaai verskrik om. Voor haar staan hy in al sy aantreklikheid met diep erns oor sy gesig versprei.
 
   “Heinz! W-wat maak jy hier? En waarheen is oom Lourens?”
 
   “Pa is Indawo toe… om tant Petra en Brian in die pad te steek. Hoekom het jy van Indawo af padgegee, Nikita? En moenie vir my jok nie, want ek sal weet. Is dit my skuld? Oor wat gisteraand tussen ons gebeur het?”
 
   Die loute wat teen haar nek opstyg, slaan in haar wange vas. Sy voel verleë, maar sy staal haar toe sy haar kop ferm lig en hom reguit antwoord.
 
   “Ja, dis oor wat gebeur het. Ek laat nie met my mors nie, Heinz, en as jy gedink het ek is op Indawo om jou giere te plesier soos en wanneer jy lus voel, is jy ver verkeerd. Jy het al in jou kantoor met my begin mors, en tog het ek gisteraand saam met jou gaan eet. Maar dit wat daarna op die strand gebeur het, wel… genoeg is genoeg.” Sy is nou goed opgewarm en wag gereed om haar sê te sê as sy nie gaan hou van sy antwoord nie.
 
   Hy praat egter nie, stap net stadig nader aan haar, tot byna teenaan haar terwyl hy nie vir een sekonde sy oë voor hare laat wyk nie.
 
   “Ek het nie met jou gemors nie, Nikita. Dit was vir my moeilik om my hande van jou af te hou, maar ek is onseker van jou… hoe jy daaroor voel, en het besluit om af te koel, terug te staan om eers te sien of jy my tegemoet gaan kom,” sê hy sag.
 
   Met hierdie woorde steel hy al die spoegende woorde uit haar mond uit, en sy kyk met opgetrekte wenkbroue na hom.
 
   “Wat presies bedoel jy nou eintlik, Heinz?” vra sy asemrig om seker te maak wat in sy kop omgaan. Nie weer gaan sy sommer dinge aanvaar en nogeens ‘n gek van haar maak nie.
 
   “Al was ons kinders, Nikita, en al het ek jou geterg en vies gemaak, het ek altyd van jou gehou. Die dag op Indawo toe ek jou weer vir die eerste keer na soveel jare sien, het ek geweet ek sal altyd van jou hou. Die probleem was net dat ek, wel, met ‘n spoed besef het dat dit nie genoeg vir my sou wees nie. Ek wil jou net vir myself hê, Nikitatjie.”
 
   Haar hart klop oorverdowend toe haar bloed ruisend oor haar brein pols. Sy moet seker maak… doodseker sy het reg gehoor…
 
   “Wel, vir my is blote begeerte nie genoeg nie, Heinz. Ek is nie daardie soort meisie nie, al is dit nou ook ‘n ou geykte uitdrukking.”
 
   “Selfs nie al gaan die begeerte met ‘n innige liefde gepaard nie?” vra hy en tree nou tot teenaan haar sonder om aan haar met sy hande te raak.
 
   “Hoe moet ek weet van die liefde? Jy het my niks gesê nie, sommer net gevat wat jy wou en klaar,” rammel sy die woorde af terwyl sy nabyheid ‘n warmte deur haar stuur sonder dat hy aan haar raak.
 
   “Ek hét jou lief, en ek wil met jou trou as jy my ook wil hê,” antwoord hy ernstig, maar staan steeds bewegingloos so by haar.
 
   Nikita se binneste blom, en sy kan dit nie meer hou om hom nie styf teenaan haar te voel nie. Sy gooi haar arms om sy nek. “Ek het jou ook lief, Heinz, en ek kon dit nie verduur om te dink jy flankeer net met my nie. Natuurlik wil ek met jou trou.” Sy staan op haar tone en bied haar mond vir hom aan.
 
   “Nikita,” kom haar naam vol emosie oor sy lippe voor hy hare met syne omvou.
 
   Golf op golf ry Nikita se emosies deur haar, neem haar op ‘n sweeftog in ‘n wêreld so veelkleurig en skitterend, sy klou aan hom vas om nie te wankel onder sy tere aanraking nie.
 
   Hy draai haar sag in sy arms om, stoot haar lang hare uit haar nek weg, en troetel met sy lippe haar nek tot dit so kriewel van lekker dat sy ‘n sagte kreun uiter en terugdraai in sy arms. Haar arms gly om sy lyf soos gisteraand op die strand en trek hom teen haar vas.
 
   “Stadig, vuurvretertjie, ons het baie tyd,” sê hy tergend teen haar oor en knibbel aan haar oorlelletjie.
 
   Sy hoor hom, maar dis of die woorde haar nog net meer aanvuur, en sy vroetel sy hemp uit sy broek uit om haar hande teen sy kaal rug op te laat streel. Hy dy sy lyf teen hare uit asof sy rug hol trek by die aanraking en trek sy asem diep in. ‘n Tevredenheid rank vaag deur haar toe sy besef dis haar aanraking wat hom so driftig laat reageer.
 
   Sy tong speel meteens nie meer so sag met hare in haar mond nie. Hy verken besitlik haar tong met syne, neem oor en oor besit van haar sensuele lippe onder syne terwyl hy haar oral oor met sy hande streel. Sy hande gly ook onder haar bloes in en kruip na voor waar hy elke bors daarmee omskulp. Hy vryf sag met sy duime oor elke tepeltjie tot hulle styf orent staan.
 
   Nikita snak na asem en haar vingers trek strepe oor sy rug toe sy haar kop agteroor gooi en sy onderlyf styf teen hare aantrek. Sy begeer hierdie man met alles in haar, en aan sy gespierde manlikheid kan sy voel dis by hom dieselfde.
 
   Gretig laat sy toe dat hy haar met ‘n sagte grom in sy arms optel en op die bank neerlê.
 
   “Oom… Lourens…” prewel sy net, maar gee ook nie regtig om nie.
 
   “Hy is môre eers weer terug, jy is nou net myne,” fluister hy sag in haar oor voor hy haar met sy liggaam oorheers.
 
   “Jy… is my eerste, liefste Heinz,” erken sy eerlik terwyl sy sy hemp se knope losmaak en sy bors met haar soekende lippe liefkoos.
 
   “My liefling,” erken hy die grootsheid wat met haar woorde deur hom bruis, en versigtig en teer lei hy haar tot die hoogste kruin van bevrediging. Die wonder wat op Indawo al begin het daardie dag met die reëndruppels op sy hare, blom uit in volle glorie toe hulle saam die kruin van alle kruine bereik.
 
    
 
   ZETA SE KIND
 
   © Rika du Plessis
 
   Alle regte voorbehou
 
   HOOFSTUK  EEN.
 
   Lola sing lustig terwyl sy saam met haar mak tier, Kieta, deur die digte bosse en rotse stap. Sy is gelukkig hier op die eiland saam met Zeta en haar mense, vir vyf jaar lank al.
 
   By die soom van die digte plantegroei steek Lola langs ‘n rots vas, en Kieta volg dadelik haar voorbeeld. Dis of iets haar waarsku om nie sommer die oopte van die breë strook wit, skoon sand in te stap nie. Haar hand gaan outomaties uit na Kieta se groot kop toe, en sy krap saggies tussen haar ore. Dit maak die tier altyd rustig.
 
   Haar oë dwaal oor die wye oseaan, en steek vas op die spierwit seile van ‘n vreemde groot boot in die dieper waters. Nader na die eiland toe is ‘n kleiner bootjie op pad. Hulle kom natuurlik van die groot boot af. Sy was reg om onrustig te wees. Sy ken nie hierdie boot en sy mense nie. Vir die afgelope vyf jaar hou sy al die bote dop wat hier kom, en ken al Zeta-hulle se gereelde besoekers.
 
   Lola skuifel agter ‘n rots in, en Kieta se fyn aanvoeling vir haar nooi se gemoed en handelings laat haar onmiddellik saam beweeg. Lola hou die vier mans dop wat die bootjie nou op die sand uit trek. Selfs van hier af kan sy sien twee van hulle is netjies geklee, en die ander twee nie. Hulle is natuurlik arbeiders op die groot boot.
 
   Die twee werkers bly by die boot sit, en die ander twee mans stap in haar rigting oor die skoon, wit strand nader na die bosse toe. Hulle mag haar nie sien nie! Sy kruip nie verniet die afgelope vyf jaar al hier weg om nou deur vreemdelinge raak gesien te word nie. Tog is sy nuuskierig oor hierdie besoekers. Wie is hulle dat Zeta en haar mense nie van hulle koms geweet het nie? As hulle het, sou hulle haar gewaarsku het.
 
   Hoe nader die mans kom, hoe meer skuif sy onder die digte bos langs die rots in. Gelukkig hoef sy nie oor Kieta bekommerd te wees nie. Die makgemaakte tier ken haar so goed dat sy weet om doodstil te wees wanneer Lola nie sing of praat nie. Die groot, sagte kat sluip plat op sy maag langs haar onder die bos in. Die mans het nou tot stilstand gekom sommer hier naby, want sy kan nou uitmaak wat hulle praat.
 
   “Charles, ek kan jou nie sê hoe bly is ek dat jy my van die eiland vertel het nie. Ek kan nie glo dit is al vir so lank te koop en dis nog nie opgeraap nie. Die natuurskoon is absoluut pragtig. Van dit wat ek tot sovêr gesien het, lyk dit of dit ‘n ideale plek vir toeriste kan wees.”
 
   “Waldo, die plek het aan ‘n ou baron behoort, en na sy dood het sy vrou nie belang gestel om hier aan te bly nie. Hier woon nog ‘n gesin wat vir hom gewerk het, maar die groot ou kasarm van ‘n huis staan leeg. Laas wat ek gehoor het, is die plek erg verwaarloos, want dit staan al vir ses jaar lank so onbewoond. Die plek se prys is baie hoog, en die belangstelling om te koop dus maar skraal.”
 
   “Wel, ek stel beslis belang. Ek sal ook graag die ou werkers wil behou, want ek is seker hulle ken die eiland teen hierdie tyd soos die palms van hulle hande. Kan jy my die ou huis gaan wys?”
 
   “Ja, kom ons stap. Ek self was maar nog net een keer ses jaar gelede hier met ‘n voornemende koper, maar ek onthou darem nog waarlangs om te stap. Boonop is hier ‘n tweewielspoor paadjie na die huis toe wat deur die werkers in stand gehou word. Ek het verstaan die ou baron het ‘n jeep gehad waarmee hy oral op die eiland rond gery het, en ook strand toe vir wanneer hy met sy boot wou land toe gaan. ‘n Groot voordeel hier, is natuurlik die groot onderaardse bron van vars water. Dit is aangelê tot by die huis en ook die werkers se rondawels.”
 
   Hulle stap so na aan Lola en Kieta verby dat Lola hulle duidelik kan sien. Die een wat as Charles aangespreek word, is ‘n middeljarige man met ‘n effense boepmaag. Sy hare is bruingrys en sy gesig is effe bleek. Die ander een wat as Waldo aangespreek was, kan nie veel ouer as iewers in sy laat twintigs wees nie. Hy het ‘n lenige liggaam, blonde hare wat skitter in die son en sy vel is songetint. Skielik wens sy sy kon sy oë sien. Gits, sy’s skoon verspot! Vir wat wil sy nou die man se oë sien?
 
   Die mans is al ‘n hele entjie weg toe Lola en haar mak tier versigtig onder die bos uitkruip en die mans versigtig agtervolg. Van agter die digte bosse hou sy hulle dop terwyl hulle al om die groot huis stap. Hulle gaan ook die huis binne, en haar hart klop in haar keel. Wat gaan sy maak as die vreemde man wel die eiland koop? Zeta-hulle sal veilig hier wees, want die man het gesê hy wil hulle behou. Maar wat van haar? Hy sal vrae vra, wil weet wat sy hier soek, want sy is wit, en Zeta en haar mense is baie donker van kleur. 
 
   Miskien hou hy nie van die plek nie, hoop sy ingedagte terwyl sy kyk hoe die twee mans weer teruggestap kom. Haar hoop beskaam egter toe hulle binne hoorafstand kom en sy Waldo hoor sê: “Ek wil hê jy moet so gou as moontlik die koopkontrak vir my afhandel. Ek is baie gretig om aan die huis te kom werk voor ek ander fasiliteite ook hier laat oprig vir besoekers.”
 
   “Wel, gelukkig vir jou is al die handtekeninge vir die verkoop van die eiland reeds op kontrak, dis net joune wat kort. Ons kan dit sommer gou doen en daarna sal ek aan die werk spring om alles wettig af te handel.”
 
   “Dankie, Charles. Beteken dit ek kan maar môre weer hierheen kom om opnames te doen oor presies wat ek alles sal nodig hê om die plek te restoureer?”
 
   “Ek is seker daar sal geen besware wees nie. Hier, vat sommer nou die sleutel van die plek. Is jy seker die plek is wel dit werd wat jy daarvoor gaan betaal, ou vriend?” 
 
   “Ek ken potensiaal wanneer ek dit sien, Charles. Ek gaan van hierdie eiland ‘n baie gewilde vakansie oord maak. Boonop is ek mal oor daardie ou huis. Daar is soveel styl, maar ook soveel karakter. Ek kan nie sien hoe ek anders as gelukkig in die plek sal wees nie.”
 
   “Wat van Irina, Waldo? Hoe voel sy oor hierdie idee van jou?”
 
   “Sy loop nie oor van entoesiasme nie, maar wanneer sy eers die plek en die mooi natuurskoon gesien het, is ek byna seker sy sal net so mal hieroor wees.”
 
   “Ek hoop vir jou onthalwe so, want as die vrou in ‘n man se lewe ongelukkig op ‘n plek is, kan dit die lewe vir jou nogal veronaangenaam.”
 
   “Charles, jy moet darem onthou ek en Irina is net vriende. Daar is nog nie sprake van ‘n verlowing of troue nie. Ek hou van haar en ons gaan al vir meer as ‘n jaar lank uit, maar weet jy, dis of daar maar nog altyd iets was wat my gekeer het om my regtig aan haar te verbind.”
 
   “Solank daar twyfel is, my vriend, moenie oorhaastig optree nie. Kom, dit word laat, ons moet teruggaan.”
 
                 Die mans se stemme verdof en Lola kom traag in beweging om stadig te begin terugstap na waar Zeta-hulle se rondawels sowat ‘n half kilometer van die groot huis af tussen die digte bome en bosse staan.
 
   Van ver af ruik sy al die bredie wat Zeta gesê het sy gaan vir vanaand kook. Sy is mal oor Zeta se bredies, en sy het aangedring dat Zeta haar leer kook. Vandag is daar amper niks wat sy nie presies net soos Zeta kan gaar maak nie. Sy en Zeta maak al om die anderdag beurte om te kook.
 
   “Hmm, dit ruik so lekker, Zeta. Vanaand eet ek weer te veel,” sê Lola toe sy by die deur instap met Kieta kort op haar hakke.
 
   “Waar was jy Lola-kind? Ek was so bekommerd toe my kinders sê hulle weet nie waarheen jy gestap het nie,” sê  die donker vrou met haar amper swart oë bekommerd op Lola se gesig gerig.
 
   “Hoe dan so, Zeta? Jy weet mos ek ken die eiland en sy gevare. Boonop het ek vir Kieta by my. Jy weet sy sal my beskerm as ek moeilikheid kry.”
 
   “Hier was vreemdelinge op die eiland, my kind. Daarom was ek bekommerd. Jabe het hulle gesien aankom met ‘n vreemde boot.”
 
   “Ek weet… ek het hulle gesien. Ek het hulle gehoor praat ook. Die een man gaan die eiland koop, Zeta! Hy weet van julle wat hier woon, maar wat nou van my?”
 
   “So, dan is ons rustige bestaan hier nou iets van die verlede. Wie sê die nuwe eienaar sal ons oues hier wil behou?”
 
   “Ek het gehoor hy sê hy sal die ou werkers graag wil behou. Maar hy kan nie van my weet nie, Zeta! Wat sê ons vir hom? Wie is ek en hoekom woon ek hier? Hy mag nie weet ek kruip weg nie! Ons het mense laat glo dat ek omgekom het toe boot in die rotse vasgeloop en uitmekaar geskeur het.”
 
   “Bedaar, kind, ons sal ‘n plan maak. Jy moet voorlopig maar net uit sig bly, dis al.” 
 
   “Hoe gaan ek vir wie weet hoe lank onder die nuwe eienaar van die eiland se oë uit bly? Hy wil die plek omskep in ‘n vakansie oord – die plek gaan sommer van die mense wemel. Ek sien darem ook nie kans om gedurig in jou rondawel weg te kruip nie. Ek sal skoon gek word as ek nie bedags op die eiland kan rondloop nie.”
 
   “Word nou rustig, Lolatjie. Ons weet jou pleegouers  leef nog, en ons weet hulle glo jy is dood, so laat ons nou nie die spoke uit hulle grafte grawe nie. Hulle is glo nog net so diep in die skuld ook, so dis belangrik dat hulle glo jy is dood, anders sal hulle jou kom haal en jou nagmerrie sal van vooraf begin. Jy is nog nie mondig nie. Al weet ons wat jou naam is, noem ons jou nie so nie. Almal hier ken jou as Lola, die dogter wat ons bewusteloos op die strand tussen die rotse opgetel het. Albei my kinders is lief vir jou, en sal hul bes doen om jou te beskerm. Jy het die afgelope vyf jaar deel van ons lewe geword.”
 
   “Dis wreed om te sê, maar ek wens die ander wat op daai boot saam met my was, het in die stormsee omgekom. Ons het nooit gehoor of hulle liggame gekry is nie. Ek was gelukkig om uit te spoel en te kon oorleef te danke aan julle. O, Zeta, as daai man moet leef, en hy moet van my uitvind… ek wil nie eens daaraan dink nie.”
 
   “Ons moet maar net versigtig wees. Ek het daardie dag daar langs jou liggaam gestaan en dink ek het nog nooit so ‘n mooi meisie gesien nie. Toe jou oë oopgegaan het, was dit asof ons twee ‘n byna onmiddellike gemeensaamheid ervaar het.”
 
   “Jy is reg, Zeta. Op daardie oomblik, nog voor ek jou leer ken het, het ek ‘n aanvoeling gehad ek kon jou vertrou. Vandag is ek dankbaar ek het. Sedert daardie dag tot nou toe, het jy en jou seuns my hier veilig laat voel. Baie dankie daarvoor.”
 
   “Hoe lyk dit, Ma, is die kos al reg?” vra Jabe toe hy by die deur inloer.
 
   “Amper, seun. Julle kan maar kom aansit.  Ons het iets om vir julle te vertel,” antwoord Zeta.
 
   Hulle hou almal hande in tafelgebed, en dan is dit die jongste seun, Abri, wat na sy ma kyk en vra: “Wat wil julle ons vertel, Ma?”
 
   “Lola het die vreemde mans hoor praat,” begin Zeta en vertel vir hulle alles soos Lola dit vir haar vertel het.
 
   “Wat van Lola, Ma? Dit gaan mos nie veilig vir haar wees nie,” sê Jabe en kyk bekommerd van die een na die ander.
 
   “Moet julle nie oor my bekommer nie. Ek sal maar van dag tot dag moet wegkruipertjie speel,” probeer Lola die skielike onrustige atmosfeer verlig al voel sy self asof sy op naalde en spelde sit.
 
   “As ons haar net weggesteek kan hou tot sewe jaar verby is, dan sal sy redelik veilig wees,” sê Zeta.
 
   “Dis nog lank om weg te kruip veral as dit hier gaan begin wemel van werkers om die plek in ‘n vakansie oord te omskep,” sê Abri.
 
   “Ek weet! Ek gaan ‘n sluier oor my gesig dra van môre af, en lang rompe soos baie van julle eilandmeisies dit dra. Ek is julle suster, en Zeta is my ma. Dis julle familie se tradisie dat ‘n jongmeisie so moet aantrek tot sy die dag gaan trou. My vel is al baie donker van die son, en my oë is donkerbruin net soos Zeta s’n,” sê Lola nou opgewonde.
 
   “Mens kan aan jou gesig sien jy is nie van ons soort familie nie,” mompel Jabe.
 
   “Dis waarom ek die sluier gaan dra. Net my oë gaan gesien word.”
 
   “Dit kan miskien werk, maar jy moet nogtans baie versigtig wees en liefs uit die mense se pad probeer bly sovêr jy kan,” stem Zeta nou in. “Ek het ‘n paar mooi sluiers daar in my kas. Jy is in ‘n mate reg – ons as jongmeisies het ook sluiers gedra, baie soos die Arabiese meisies. Daar is ook nog heelwat materiaal oor van wat ons laas gekoop het om vir jou ‘n paar rompe te maak. Jy het mos darem twee om mee te begin.”
 
   “Wel, ek hoop julle plan werk, want ek kan nie sien hoe Lola vir so lank heeltemal onder die nuwelinge se oë kan uitbly nie. Gelukkig meng dié soort ryk mense mos nie eintlik met hulle werkers nie, so hy sal darem nie hier boer nie. Dankie vir die kos, Ma, dit was lekker. Ek is nogal moeg vanaand, en gaan maar inkruip.” Dis Jabe wat opstaan en groet, dan volg Abri hom.
 
   “Dis een ding wat die nuwe eienaar nie sal kan sê nie, en dis dat ek lui seuns het nie. Hulle sorg vir die netheid van die eiland se paaie en die tuin rondom die groot huis, nog al die jare. Ek hoop net nie hy het beswaar teen die groot groentetuin wat ons hier agter die rondawels aangelê het nie.”
 
   “Dis die groente wat ons aan die lewe hou, Zeta. Jabe en Abri verkoop weekliks groente aan die naaste dorp, en hulle vang vir ons vis. As die nuwe eienaar nie kan verstaan dat julle so iets moes doen om aan die lewe te bly nie, is hy sommer ‘n bobbejaan. Ek voel ook effens moeg, en ek hoop nie jy gee om as ek ook maar gaan inkruip nie?” sêvra Lola.
 
   “Natuurlik nie, kind. Jy moet lekker slaap. Môre pak ek en jy daai materiaal en haal ek vir jou die sluiers uit. Nag, Lola.”
 
   “Nag, ma Zeta,” groet Lola en piksoen die vrou sag teen die wang. ‘n Tevredenheid spoel deur haar toe sy die gelukkige kyk in Zeta se oë sien by die aanhoor van haar “ma Zeta.”
 
   Lank lê Lola in haar bed en dink aan die toekoms. Aan die een kant is die hele besigheid wat voorlê vir haar soos ‘n opwindende avontuur, maar aan die anderkant weet sy tog sy gaan ook in vrees lewe. Sy wil nie voor die tyd ontmasker word en weer uitgelewer wees aan haar pleegouers of daardie verskriklike man en sy geestelik gestremde seun nie. Dis iets wat sy ten alle koste moet vermy.
 
    
 
   Die volgende dag spring Lola en Zeta direk na ontbyt weg met die maak van drie rompe. Hulle vorder fluks en teen die namiddag is hulle klaar. 
 
   Dis Lola se beurt vir kos maak en Zeta, wat al die heeldag kla van ‘n effense hoofpyn, besluit om ‘n bietjie te gaan rus.
 
   Lola besluit om ‘n pasta gereg te maak. Dit sal die vinnigste wees, want sy wil nog voor ete ‘n draai saam met Kieta gaan maak. Sy weet die tier geniet die stappery net soveel soos sy. Die tye tussenin wat Kieta in die bosse verdwyn om vir haar te gaan kos soek, is gewoonlik wanneer Lola met iets anders in die huis besig is.
 
   Asof Kieta geweet het haar nooi gaan nog stap, lê sy voor die deur en wag toe Lola eindelik uitgestap kom. 
 
   “Kom, Kieta, weg is ons,” roep Lola, pluk ‘n rooi blom, druk dit agter haar oor in en stap met haar hand op die tier se kop die bosse in, reguit na die see toe. Sy vorder egter nie ver nie, toe sy instinktief agter ‘n bos inspring die oomblik toe sy stemme hoor. Sy is amper by die groot huis, nog ‘n hele entjie van die see af. Die stemme kom van langs die huis af. Laag bukkend sluip sy waaghalsig onder die digte struike deur tot agter die bos wat haar van die twee mense op die grasperk skei.
 
   “Irina, ek het nooit geweet jy is so bang vir ‘n ou bietjie uitdaging nie. Ons kon vannag heerlik hier uitgekamp het, en môre eers teruggegaan het.”
 
   “Waldo, die plek gee my die creeps. Waarom dink jy het ek gister die hele tyd op die boot gebly terwyl jy en die mans die plek verken het? Ek wil nie hier slaap voor hierdie kasarm van ‘n plek nie gerestoureer is nie. En selfs dan weet ek nie of ek ooit hier sal aard nie. Jy sal vir jou iemand moet kry om die oord namens jou te bestuur,” antwoord ‘n meisie duidelik omgekrap.
 
   “Hokaai nou, Irina. Dink jy nie jy draf nou ‘n bietjie ver vooruit nie? Dis mos nie asof ek jou gevra het om hier te kom bly nie. As hier iets meer van ons verhouding gaan kom, sal jy sommer nou al moet besef dat hierdie van nou af my tuiste gaan wees. Ek is mal oor die plek, en dit gaan beslis my woning wees.”
 
   “Ons kan later weer hieroor gesels. Kan ons asseblief nou net teruggaan voor dit donker word?” vra die meisie skerp.
 
   Lola trek haar asem effens skerp in. Sy is so na aan hulle, sy kan selfs die swartgeverfde naels van die meisie sien. Mooi hande, maar swart op die naels was vir haar nog altyd lelik. So asof sy rou oor iets.
 
   “Nou toe, kom laat ons loop. Jy is nou sommer net oorweldig. Jy sal nog die plek se skoonheid raak sien en van plan verander.”
 
   “Dit sal ons maar moet sien.”
 
   Waldo stap ‘n tree van haar af weg, draai om en kyk direk na Irina, maar sy ooglede sak net nie vinnig genoeg nie. Lola het sy oë gesien… blou, sy het sommer geweet hulle gaan blou wees. Helder blou saam met sy skitterende  blonde hare.
 
   “Jy moet ook altyd die laaste woord sê, meisiekind. Kom, as ons voor donker van die see wil af wees, moet ons nou draf. Môre kry ek alles wat ek nodig het om die plek reg te maak bymekaar, laat dit per boot aanstuur hierheen, en ek sal sorg dat ek voor dit hier is.” antwoord Waldo laggend.
 
   “Ja, en dan gaan jy vir wie weet hoe lank tussen die bosse en goggas en ou gebou rondkruip, en ek gaan jou nooit sien nie,” mor Irina.
 
   “Dis jou besluit, Irina. Jy is welkom om saam te kom,” terg hy en gryp haar aan die hand en begin wegdraf.
 
   Skielik is Lola se lus vir stap daarmee heen. Die blondekop meisie aan Waldo se sy lyk soos een of ander godin. So mooi het sy lanklaas gesien. Dis net jammer van daai naels! Sy is seker dié Irina kan Waldo om haar pinkie draai wanneer sy regtig gaan probeer. Hierdie gedagte ontstel haar so dat sy omdraai en terugstap huis toe. Sy voel meteens onvergenoeg sonder enige verklaarbare rede. Vanaand is dit weer vroeg bed toe. Sy en haar gedagtes alleen.
 
   Wat gaan met haar aan? Dis nie asof sy vir die eerste keer ‘n blanke man sien nie. Sy was reeds vyftien toe sy op die wrede manier op die eiland beland het. Reeds oud genoeg om aantreklik van onaantreklik te onderskei, en oud genoeg om te geweet het wanneer ‘n man haar aantrek of nie. 
 
   Gits, as hierdie Waldo moet weet hoe hy haar gedagtes omdolwe, sal hy hom wat verbeel. Niks hiervan meer nie, en klaar. Sy het reeds te veel gewaag om so onbedek dit so naby aan hom en sy meisie te waag. Van môre af is dit sluiers en lang rompe vir haar.
 
   Veel later in haar bed, is dit egter twee poele blou oë wat voor haar geestesoog lag voor sy aan die slaap raak.
 
    
 
   HOOFSTUK TWEE.
 
   Lola bekyk haarself in die spieël. Die veelkleurige, lang romp klok wyd om haar bene uit. Die styfpassende wit bloes wat netjies by haar middel ingetrek is, lyk treffend daarby. Die wit kantsluier wat sy aan het, is een van die vier sluiers wat Zeta vir haar gegee het. Sy hou die meeste van hierdie een, lekker lig en nie so warm nie.
 
                 “Jy lyk vreeslik geheimsinnig. Jou drag gaan dalk juis die aandag op jou vestig. Mense is van nature nuuskierige goed,” sê Zeta wat agter haar kom staan het.
 
                 “Hulle kan maar nuuskierig wees. Liefs dit as wat hulle sommer dadelik sien ek is ‘n blanke. Ek sal nogtans versigtig wees.”
 
                 “Ek ken jou, Lolita! Jy gaan doelbewus loop rondsnuffel daar waar die mense werk,” sê Zeta berispend.
 
                 Lola glimlag. Dis min wat Zeta haar op haar regte naam, Lolita, noem. Dit vertel vir haar die vrou is bekommerd en wil haar waarsku.
 
                 “Toe maar, ou moedertjie, ek sal oukei wees. Ons moet mos darem weet wat gaan aan hier rondom ons. Ek hoor masjiene raas en harde stemme wat tot hier weerklink. Hulle moes vroeg al aangekom en begin werk het.”
 
                 “Ja, Jabe sê hulle is besig om die huis se dak af te spuit. Dis die masjien wat so raas. ‘n Ander groep is glo besig om op tien verskillende plekke fondasies vir rondawels te grawe.”
 
                 “Genugtig, die man is omtrent haastig.”
 
                 “Volgens Jabe het ‘n groot boot met ‘n klomp toerusting en ‘n paar werkers al teen skaars ligdag hier opgedaag, en kort daarna die seiljag van die nuwe eienaar met nog werkers.”
 
                 “Nou is ek nuuskierig. Sien jou later, Zeta,” sê Lola en draf by die deur uit.
 
                 “Moenie heeldag daar rondlê nie. Jy moet nog kom stryk, hoor,” roep Zeta agter haar aan.
 
                 Lola draf vlugvoetig tussen die ruigtes deur, haar romp effe met haar hande gelig. Agter dieselfde bos van gister kom sy naby die huis tot stilstand. Kieta huiwer ook hier langs haar. Mense staan op die dak en spuit met ‘n sterk straal vloeistof die rooi teëldak skoon. Sy kan duidelik die plekke wat reeds skoon is sien, en besef nou eers hoe vuil die dak regtig was. Die amper bruinswart strale wat teen die mure afloop, getuig ook van die vullis.
 
                 Sy wonder waar Waldo is. Sy sien hom nie naby die huis nie. Sy stap versigtig in die bosse om die huis na die anderkant toe. ‘n Beweging ‘n ent voor haar trek haar aandag en sy skreef haar oë om  tussen die bome deur te kan sien. Die blonde kop trek eerste haar aandag. Dit kan net hy wees… Waldo. Hy stap vinnig en is duidelik op pad na een of ander bestemming toe.
 
                 Nuuskierigheid kry nogeens die oorhand, en sy begin hom koes-koes agter die bosse en bome volg. Onbewustelik loop sy vinniger en vinniger. Dis dus met ‘n skok toe sy agterkom hoe na aan hom sy is toe hy skielik vassteek en omkyk. Sy duik agter ‘n boomstam in en Kieta volg.
 
    
 
   Waldo tuur om hom rond. Hy is byna seker hy het takke kort agter hom hoor kraak. En op hierdie oomblik wil hy amper sy kop op ‘n blok lê dat hy so pas ‘n tier in die bosse sien verdwyn het. Niemand het vir hom gesê hier is tiere op die eiland nie. Dit kan dalk probleme afgee. Toeriste sal nie veilig voel as hulle dit moet weet nie. Hy is so te sê seker hy het hom nie verbeel nie.
 
                 Hy draai terug en stap weer aan. Hy wil graag sien hoe vorder hulle met die grawe van die rondawels se fondasies.  Hy weet hy is amper oorhaastig, maar hy is so opgewonde om alles sommer gelyk te wil klaar kry, nes ‘n kind. Hy glimlag en draai verspot in die rondte by die gedagte. Halfpad briek hy, en kan sy oë nie glo nie. Dié keer was daar ‘n gesluierde vrou by die tier wat blitsvinnig agter die bosse in probeer verdwyn het toe hy so onverwags omgeswaai het!
 
                 Sy oë kan hom nie twee keer so kort na mekaar bedrieg nie. Hy staan baie stil, sy oë turend in die rigting waar hy hulle gesien het, maar alles voor hom is roerloos. Stadig en so geruisloos moontlik stap hy in daardie rigting. Selfs nou is alles nog stil. Dis tog vir hom duidelik dat hulle vir hom wil wegkruip, so dan sal hulle tog seker nou wil padgee omdat hy nader kom. Hy gaan staan weer stil en hou sy kop skeef om beter te kan luister. Niks.
 
                 Hy stap vinnig nader en om die bos waar hulle verdwyn het. Hy steek vas. Hier kort voor hom staan die meisie met die lang romp, wit bloes en wit kantsluier. Haar hand rus op die groot tier langs haar se kop, die vingers roer liggies tussen die kat se ore. Die geelbruin kykers van die tier is stip op Waldo gerig en lyk geensins vriendelik nie. Donkerbruin oë loer by die sluier se skreef uit na hom. Hulle is groot gerek en lyk effens benoud.
 
                 “Wie is jy? Hoekom volg jy my? Woon jy hier by die werkers, en hoe kom jy aan die tier? Is hy gevaarlik, en is hier nog van hulle?” vra Waldo hard en ontevrede, maar kan nie help om haar perfekte bolyf onder die styfpassende bloes te bewonder nie.
 
                 “Ja, ek woon by Zeta-hulle. Sy’s my ma. Die tier is mak, en hier is nie nog van hulle nie. Ek moet nou loop,” antwoord Lola. Haar hart klop benoud hoog in haar keel. Sy was nalatig, het te veel gewaag. Dit sou ook nie gehelp het sy probeer wegkom toe die man nader kom nie, want hy sou die takke hoor kraak en haar gevolg het.
 
                 “Nee! Wag!” keer Waldo vinnig toe sy wil omswaai en loop.
 
                 Lola huiwer en loer sydelings na hom. Kieta se stert swaai half onrustig heen en weer.
 
                 “Wat is jou naam? En hoekom dra jy ‘n sluier?”
 
                 “Sy is Lola, en sy is my suster. Sy dra ‘n sluier omdat dit ons tradisie is dat ‘n meisie gesluier moet wees totdat sy eendag trou,” praat Jabe meteens hier langs haar. Hy het so sag nader gekom, selfs sy het hom nie eens gehoor nie. Instinktief staan sy nader aan hom en voel ‘n bietjie veiliger.
 
                 “Jy is Jabe, en jou broer is Abri. Ek het nog nie jul ma ontmoet nie, maar ek weet julle is die broers wat hier werk. Ek is Waldo Lombard, die nuwe eienaar van die eiland,” sê Waldo en steek sy hand in ‘n groetgebaar uit.
 
                 Verbasing flits oor Jabe se donker gesig toe hy huiwerig sy hand uitsteek en Waldo s’n druk. Hy het nie gedink die man sal so vriendelik wees nie. Veral nie nadat hy Lola betrap het dat sy hom agtervolg nie.
 
                 “Dis goed om met Meneer kennis te maak,” is al wat Jabe sê en los Waldo se hand.
 
                 “My naam is Waldo. Ek hou nie van die meneer nie. Ek gaan nou permanent hier woon, so julle kan my gerus op my naam noem. Bly om met jou ook kennis te maak, Lola,” antwoord Waldo en steek ook sy hand na haar toe uit. 
 
                 Vlugtig lê sy haar hand in syne, en neem dit dadelik weer weg. Die gevoel van die groot, warm hand om hare bly haar egter etlike oomblikke by.
 
                 “Aangename kennis,” prewel sy net.
 
                 “Mag ek nou maar weet hoekom jy my agtervolg?” vra Waldo dié keer met ‘n prettige glimlag.
 
                 “Jy moet Lola maar verskoon, Men… Waldo. Sy is ‘n regte nuuskierige agie. Al die verwikkelinge hier is genoeg om haar nuuskierigheid die hoogtes in te stuur,” verduidelik Jabe vinnig.
 
                 “Wel, ek kan julle net sowel inlig oor wat ek hier besig is om te doen,” begin Waldo en vertel hulle dan wat sy planne is. “Mag ek weet waar die tier vandaan kom en of mens vir haar moet bang wees?”
 
                 “Nee, Kieta is mak. Ek het haar eendag op ‘n ander eiland gekry waar sy beseer gelê het toe sy nog ‘n baba was. Zeta en Lola het haar gesond gemaak en met ‘n bottel grootgemaak. Sy volg Lola oral waar sy loop. Ek dink sy sal Lola teen gevaar beskerm, want ek het eendag gesien hoe sy ‘n bobbejaan verjaag wat te na aan Lola gekom het.”
 
                 “Dis goed. Ek sou nie wou hê my toeriste moet bang wees vir gevaarlike tiere op die eiland nie.”
 
                 “Jy het niks te vrees van Kieta nie… solank daar nie met Lola gelol word nie.”
 
                 “Ek sal die werkers waarsku,” antwoord Waldo en weer blink die pret in sy blou oë.
 
                 “Ek moet loop. Die groente is gelaai en ek moet dit wegneem,” sê Jabe en kyk na Lola. “Ma het my gestuur om jou te kom roep. Die strykwerk wag.”
 
                 Nou is Lola bly oor die sluier. Haar gesig word warm. Hoekom voel sy skielik verneder omdat Jabe van haar strykwerk praat? Is dit omdat die man hier voor hulle baie duidelik ‘n skatryk kêrel is en sy die dogter van ‘n bywoner wat hulle strykwerk moet gaan doen? Dogter? Gits sy leef haar nou glad in die dogter-storie in. Aag, bog, wie is hy in elk geval dat sy haar moet skaam vir wat sy doen?
 
                 “Ek gaan nou dadelik. Ek wou maar net sien waar grawe hulle orals slote vir die rondawels. Jy weet ek loop soms in die nag ook rond, en ek wil nie onwetend in ‘n sloot beland nie,” sê Lola nou effe uitdagend. “Dis eintlik  baie hartseer dat so ‘n mooi eiland so geskend moet word,” voeg sy dan nog meer uitdagend by.
 
                 “Ja, die eiland is mooi, en juis daarom wil ek dit aan toeriste ook bekend stel. Ek is nie so selfsugtig deur die mooi alles net vir myself te wil hou nie!” Sy stem is betigtend en sy een wenkbrou het die hoogte ingeskiet.
 
                 “En daardeur maak jy troppe geld – moet dit nie vergeet nie, want ek is seker dis die belangrikste ding in jou gedagtes. Ek loop!” Lola swaai om en sy en Kieta stap weg.
 
                 “Ek kan sien jou suster hou nie van wat ek hier doen nie. Dis nou maar jammer, maar sy sal dit maar moet aanvaar. Ek het gehoor van julle groente wat julle verkoop. Julle is welkom om daarmee voort te gaan, net solank dit nie inmeng met die werk wat ek vir julle gee nie. Jy weet natuurlik dat julle van nou af ‘n maandelikse salaris sal verdien – jy én jou broer.”
 
                 “Nee, ek het nie geweet nie. Watse werk gaan jy vir ons gee?” Jabe is nou aangenaam verras. Dalk gaan die groente inkomste nou vir hulle slegs ‘n ekstratjie wees!
 
                 “Julle moet die tuingronde reg om die huis in stand hou. Julle sal ook  sorg dat die wandelpaaie wat ek oral op die eiland gaan laat aanbring ook in stand gehou word en nie toegegroei word nie. Wanneer ek iemand op my seiljag nodig het, moet julle ook beskikbaar wees. Intussen sal ek dit verwelkom as julle my sal kom help om die huis van binne uit te verf en skoon te maak. Julle kan môre begin aangesien jy nou op pad is met jou groente. Is dit reg so?”
 
                 “Mag ek vra wat die salaris gaan wees?” vra Jabe reguit.
 
                 Waldo noem ‘n bedrag, en aan Jabe se gesigsuitdrukking kan hy sien die man is hoogs tevrede.
 
                 “Ek sal jou suster ook betaal as sy later bereid sal wees om vir my te kom kos maak. Ek is nie baie fluks agter die kospotte nie.”
 
                 “Ek kan nie namens haar besluit nie. Ma het eintlik al die sê oor haar. Jy sal maar met haar moet gaan praat. Ek moet regtig nou gaan, en ja, die salaris is goed en ons sal môre daar by jou inval. Tot siens, eers, Waldo.”
 
                 “Tot siens, en dankie, Jabe,” groet Waldo. Hy staan nog die man ‘n rukkie en agterna kyk voor hy omdraai en na die grawers toe gaan. Twee diep bruin oë spring voor sy geestesoog in. Wat het hy in daardie oë gesien wat hom so diep geraak het? Was dit vrees? Indien wel, is dit nie vir hom lekker om te dink sy koester vrees teenoor hom nie. Indien nie, waarvoor is sy bang? En aangesien hier niemand anders op die eiland is nie, is dit werklik nodig dat sy ‘n sluier dra? Of is dit net nou terwyl hy en die vreemde klomp werkers hier is dat sy dit moet dra?
 
                 Hy sal vanaand na die werkers uitgespan het daar na Lola se ma toe stap en met haar ook kennis maak. Miskien kan hy meer wys word by haar, en ook sommer hoor of sy Lola sal toelaat om vir hom te kom kos maak wanneer die huis eers klaar gerestoureer en vol meubels is. Hy haat dit om self kos te maak anders as om net vleis te braai. Tog hou hy van ‘n lekker bord gekookte kos. Kan Lola ooit kos kook?
 
    
 
   “Nee, ek is jammer, meneer Lombard, ek kan nie instem dat Lola vir jou kom kos kook nie. Ek het haar nodig hier by my. Ek is nie meer so jonk nie, en ook nie aldag gesond nie,” sê Zeta met ‘n beslistheid wat Lola verbaas. Ma Zeta jok mos nou, sy is nie sieklik nie en sy is ook nog nie regtig so oud nie.
 
                 “Dis nou jammer, Zeta, want ek sou haar goed betaal het. Die geld sou tog vir julle ook iets beteken het, dan nie? Noem my asseblief Waldo, die meneer is nie nodig nie,” antwoord Waldo teleurgesteld.
 
                 “Geld is lankal nie meer vir my alles nie… e… Waldo. Noudat albei my seuns weer gaan geld verdien, is dit oorgenoeg vir ons. Ons het nog die groentetuin ook. Dankie dat jy ingestem het dat ons dit kan behou.”
 
                 “Jy gaan nou miskien vir my sê dit het niks met my te doen nie, Zeta, maar ek is nuuskierig oor Lola se sluier draery.               Van wanneer af moes sy die sluier dra? Ek bedoel, wat sê julle tradisie?”
 
                 “Sy moes dit van veertienjarige ouderdom af dra,” antwoord Zeta effens kortaf. Die man vra te veel vrae, en hy stel te veel belang in Lola. Hier kom moeilikheid, sy kan dit aanvoel.
 
                 “As dit so is, kan ek nie verstaan hoekom sy dit hier moet dra nie. Dis tog net jou familie wat hier woon. Sien Lola ooit ‘n ander deel van die wêreld as net hierdie eiland?”
 
                 “Dis ons tradisie, en ek sal bly wees as jy nie daarmee inmeng nie,” sê Zeta weer kortaf. As hy aanhou karring, krap hy netnou dinge oop wat kon gebly het.
 
                 “Ek is jammer, ek wou jou nie ontstel nie. Dis dan maar goed so, ek sal van die naaste dorp af vir my iemand bring om vir my te kom huis hou. Dis nie net die kokery nie, jy weet, die huis self en my klere is ook daar om na omgesien te word.”
 
                 “Ek verstaan, Waldo. Die woonhuis het twee kamers aan die agterkant vir inwonende  huishulpe.”
 
                 “Ja, ek weet, dankie, Zeta. Ek moet loop, dis al amper donker. Lekker aand vir julle,” sê Waldo en knik in Zeta en Lola se rigting. 
 
                 Op pad huis toe is Waldo diep ingedagte. Dit het hom opgeval dat Lola nie ‘n woord gesê het terwyl hy met Zeta gepraat het nie. Tog het hy voortdurend haar donker, broeiende oë op hom gevoel. Zeta het ook baie vinnig melding gemaak van die huishulp se kwartiere, amper asof sy vinnig wou keer dat hy nie dalk vra of die huishulp by hulle kan kom woon nie. Hy kan ook nie verstaan waarom sy nors geword het toe hy na Lola se sluier draery uitgevra het nie. Is hy onnodig agterdogtig, of steek hulle iets vir hom weg?
 
    
 
   “Lola, jy het sommer die eerste dag al toegelaat dat die man jou uitvang. Hoekom was dit nodig dat jy na die uitgrawings toe agter hom aan loop?” Zeta klink kwaai en haar oë is streng op Lola gerig wat nou die sluier afgehaal en op die stoel neergegooi het. “En jy sal maar daai sluier voortdurend moet dra. Netnou kom hier iemand ongesiens aan en vang jou daarsonder.”
 
                 “Ek was nuuskierig, Zeta. Is dit nou so ‘n groot sonde? Bowendien weet die man niks meer as wat jy en Jabe hom vertel het nie. Ek is veilig. Ek kon selfs vir die man gaan kos kook het en ek sou veilig wees. Hy is te ordentlik om iets met my te probeer, of selfs my sluier af te haal. Ek sou maar net ‘n diensmeisie in sy oë wees, en hy my werkgewer. Dit sou vir hom ‘n skande gewees het om met my te sukkel.”
 
                 “Jy is nog so onkundig, kind. Vandag se ryk mans gebruik jong meisies soos jy, maar hulle word nie ernstig oor hulle nie. Pasop vir die man. Hy is ‘n aansienlike man, en boonop stinkryk. Moenie dat hierdie dinge na jou kop toe gaan en jy in sy strikke trap nie.”
 
                 “Sover ek kan sien, is hy glad nie besig om vir my strikke te stel nie, ma Zeta. Hy soek ‘n huishoudster, en hy is ook maar nuuskierig oor dinge, ook maar mens.”
 
                 “H’m, ek kan sien jy skerm klaar vir hom. Onthou, ma Zeta is nie onnosel nie, en ek dra net jou belange op die hart. Kom, die seuns het vergete al klaar geëet, en ons kos is seker al koud met dié dat die man nou hier aangekom het.”
 
                 Hulle eet in stilte en vir die eerste keer in haar lewe voel Lola effens ongemaklik in Zeta se teenwoordigheid. Sy wil dit nie erken nie, maar sy weet dis omdat Zeta in ‘n mate reg is. Waldo Lombard het haar op ‘n manier vasgevang in ‘n seepbel waaruit sy nie kan ontsnap nie. Dis of sy selfs die windjie sal aanhelp om die seepbel nader aan hom te blaas. Sy het nog nie eens veel met hom te doen gehad nie, en hy het klaar vir haar hierdie onverklaarbare aantrekkingskrag.
 
                 Na hulle skottelgoed gewas het, maak Lola verskoning en gaan na haar kamer toe. Sy het tyd nodig om te dink oor al hierdie vreemde gevoelens wat in haar woer-woer speel en so ongedurig maak.
 
    
 
   HOOFSTUK DRIE.
 
   Dis drukkend warm en reeds twee dae na Waldo se besoek aan Zeta-hulle toe Lola die aand na aandete besluit om te gaan swem. Sy het die afgelope twee dae in en om die huis gedwaal om Zeta gerus te stel. Sy kan sien Kieta is ook al ongedurig omdat sy nie met haar gaan stap nie. Dis al donker, en die kwartmaan gee nie veel lig nie.
 
                 “Kyk waar jy loop en bly uit die moeilikheid,” roep Zeta nogtans agter haar aan toe sy met die groot tier by die huis wegstap die ruigtes in op pad strand toe.
 
                 Kieta maak tevrede spingeluide hier langs haar, en Lola glimlag. Haar arme Kieta het duidelik hulle daaglikse stappies gemis. Toe hulle by die oop stuk, skoon strand aankom, draf Kieta voor haar uit en speel lustig in die branders. Sy kan die bewegings sien, maar dis al. Van kleins af was Kieta geensins vies vir die seewater nie, en het saam met Lola in die water gespeel.
 
                 ‘n Ruk staan Lola stil teen die soom van die water voor sy haar lang romp en bloes uittrek. Daarna laat val sy ook haar sluier op die grond en stap in haar wit tweestuk die branders binne. Zeta het hierdie swemklere vir haar gekoop, en sy hou daarvan. Sedert sy op hierdie eiland beland het, het sy nog nooit weer haar voete aan wal van enige ander land gesit nie. In ‘n mate verlang sy daarna om deel van die wêreld en sy mense te wees, maar sy is ook gelukkig hier op die eiland. Die dag wanneer sy mondig word, sal sy land toe gaan en vir haar gaan werk soek.
 
                 Die branders is woelig vanaand, besef sy sommer gou nadat sy deur die eerste twee geswem het. Kieta het reeds op die sand gaan rondrol, so sy het dit ook gou agtergekom. Kieta hou van die ligte branders, maar wanneer die see omgekrap is, deins sy ‘n bietjie terug.
 
                 So ingedagte swem en duik sy rond in die branders dat die kramp wat skielik haar een been betrek haar onverhoeds vang. Met haar kop bo water uiter sy onwillekeurig ‘n benoude kreet. Sy het dit nog net eenmaal tevore gekry, en toe was sy gelukkig reeds op die vlak kant. Nou spartel sy, want daar is geen manier waarop sy met hierdie hengse kramp kan swem nie.
 
                 Skielik is Kieta by haar, maar ‘n groot brander gooi die kat van haar af weg, en sy sak onder die water weg. ‘n Benoudheid pak haar beet en sy sluk ‘n klomp sout seewater voor sy weer bo kan lugskep. Dis so donker, sy kan niks in die water om haar gewaar nie, slegs die wit van die strand wink van ver af.
 
                 “Hier, ek het jou, hou op spartel,” herken sy Waldo se stem toe twee sterk hande haar om die lyf in ‘n greep kry, op haar rug draai en met haar begin uitswem. Sy voel steeds benoud van die water wat sy gesluk het, en sy voel hoe haar brein benewel word. Lola is bewus daarvan toe Waldo haar op die sand neersit, maar sy is onwillig om heeltemal by te kom.
 
                 Eers toe hy op haar bors begin druk en sy lippe daarna oor hare vou, besef sy hy probeer noodhulp toepas, en sy ruk onder hom weg toe die soutwater by haar neus en mond uitborrel. Onmiddellik is haar verstand helder, en sy weet sy is al weer in die moeilikheid.
 
                 “So ja, dis wat ek wou gehad het, dat die water moet uitkom. Voel jy beter?” vra Waldo en dan kom skuur Kieta tussen hulle in. Hy plak hom op die sand neer en Lola is dankbaar vir die buffer tussen haar en Waldo.
 
                 “Ja, dankie… die kramp het darem intussen verdwyn. Wat soek jy hier? Jy moet nou loop, ek wil aantrek en huis toe gaan,” antwoord sy vinnig.
 
                 “Dis my eiland, en ek het kom swem. Ek is lief vir swem, veral in die aand, en ek gaan nêrens heen voor ek nie gesien het jy is veilig by die huis nie. Vir wat kom swem jy so alleen in die donkerte. Mens kan skaars twee meter voor jou effens sien!” raas hy sommer nou met haar.
 
                 “Ek ken die eiland, en is hieraan gewoond. Dis net die kramp wat onverhoeds gekom het. Jy kan regtig maar gaan, ek is oukei saam met Kieta,” praat sy aaneen, rol van hulle af weg, gryp haar sluier en sit dit oor haar kop voor sy sommer in die opstaanbeweging haar romp ook aantrek. Dan volg die bloes. Sjoe, sy het nie geweet sy kan so blitsig aantrek nie, maar nood leer jou baie dinge anders as gewoonlik doen.
 
                 “Kom, Kieta,” beveel sy, steur haar nie verder aan die donker figuur sowat twee meter van hulle af nie, en begin vinnig terugstap huis toe.
 
                 “Wag, ek stap saam,” roep hy en draf vinnig tot by hulle, en Lola steek vas.
 
                 “Kyk, Meneer… Waldo… ek mag nie hier saam met jou of enige ander man wees behalwe my familie nie. Wil jy hê ek moet in die moeilikheid kom by my ma?” vra sy driftig.
 
                 “Ek sal jou mos niks aandoen nie. Ek is net besorg oor jou veiligheid, dis al. En sê my, wil jou ma nie hê jy moet eendag trou nie? Hoe gaan jy ooit ‘n man kry as jy nie met hulle mag gesels nie? Sy of jou broers kan jou tog nie vir die res van jou lewe oppas nie. Geen man sal mos tevrede wees om altyd ‘n oppasser in die nabyheid te hê nie.”
 
                 “Ek dink jy matig jou nou dinge aan wat niks met jou te doen het nie. Ma het gevra jy moenie met ons tradisie inmeng nie. Respekteer haar wense,” antwoord Lola effens kortaf. Sy voel nog sy vol lippe op hare die oomblik toe hy probeer noodhulp toepas het. Selfs al het sy so gou weggeruk, sal sy die tintelings wat deur haar lyf geruk het tydens daardie aanraking seker nooit vergeet nie. Die soentjies wat sy van jeugkêrels gekry het, was nooit vir haar lekker nie. Hoekom ontstel hierdie man se vlugtige aanraking van sy lippe haar so ontsettend baie?
 
                 Sy skrik toe sy meteens sy hand op haar skouer voel en ruk tot stilstand.
 
                 “Wat doen jy? Los my skouer!” beveel sy benoud terwyl sy aanraking deur haar klam bloes op haar skouer brand.
 
                 “Wat steek julle vir my weg, Lola? Ek kan jou ongemak in my teenwoordigheid met ‘n stok aanvoel. Zeta was ook glad nie ontspanne toe ek met haar oor jou gepraat het nie.”
 
                 “Jy verbeel jou dinge, man, los my nou!” Sy is skoon kortasem, en haar hart wil by haar mond uit stoomroller. Sy wil wegruk, maar terselfdertyd wil sy haar teen hom aandruk, sy stewige, dog lenige manslyf teen hare voel. Is sy heeltemal gek, of wat? “Ek… ek gaan skreeu as jy my nie nou los nie. Of ek gaan Kieta beveel om jou weg te sleep,” dreig sy, en tog voel sy meteens kinderagtig om so tekere te gaan.
 
                 “Bedaar, Lola, ek sal jou los. Gaan huis toe… na jou mammatjie toe,” antwoord hy nou effens spottend toe hy haar skouer los.
 
                 Lola draf weg met Kieta langs haar, en die trane wat onverwags agter haar ooglede brand, maak haar vies. Was dit nodig dat hy haar spot? Maak asof sy mamma se dogtertjie is? Sy is nie meer ‘n kind nie, een van die dae al mondig en sy het die gevoelens van ‘n volwassene.
 
                 Ja, maar jy het soos ‘n bakvissie opgetree, Lolita, en dis wat hy jou wou laat verstaan! raas haar innerlike stemmetjie met haar.
 
                 “Hy kan gaan vlieg!” roep sy skor uit en begin stadiger stap. As Zeta nog nie slaap nie, mag sy haar nie so sien nie. Zeta het nog altyd geweet wanneer sy gehuil het, selfs al is die trane al droog.
 
                 Onder die naaste groot boom by die rondawel gaan sit sy en Kieta vlei haar langs haar neer. Die lig in die rondawel brand nog, dus is Zeta nog wakker. Die lig in die twee seuns se rondawel is al uitgedoof. Dit sal veilig wees om eers ‘n ruk lank hier te sit en dan in te gaan.
 
    
 
   Lola vlieg uit die bed uit op. Sy het wraggies verslaap, want die son skyn al by haar kamervenster in. Gou gesig was, tande borsel, aantrek en kombuis toe gaan waar sy vir Zeta hoor werk.
 
                 Sy stap effens sku die kombuis oomblikke later binne. Haar voete steek outomaties vas toe Zeta haar gewaar en direk na haar kyk. Daar is ‘n onpeilbare uitdrukking in die donker vrou se oë, en sy praat nie dadelik nie.
 
                 “Waarom het jy my nie uit die bed geskop nie, ma Zeta? Ek het skandelik verslaap,” sê Lola verleë.
 
                 “Jy het laat ingekom laas nag. Jy het die slaap nodig gehad, maar ek wil weet waar was jy vir so lank, Lola?” Zeta se stem is op die oog af kalm, en Lola weet dis dan wat sy versigtig moet trap. Lieg kon sy nog nooit werklik vir Zeta nie – die vrou ken haar te goed.
 
                 “Ek en Kieta het gaan swem, Zeta. Ek… ek het ‘n kramp gekry vir die eerste keer weer in al die jare.” Sy huiwer en toe sy die aanmoediging in Zeta se oë sien, weet sy net sy kan nie anders as om vir die vrou die waarheid te vertel nie.
 
                 “Waldo het my uit die see gered. Ek sou verdrink het. Ek het regtig nie geweet hy is daar nie. Dit was donker, en ons kon nie eens mekaar se gesigte sien nie, feitlik net ons donker silhouette. Kieta wou help, maar die branders het haar van my af weggeslinger.”
 
                 “Het hy saam met jou huis toe gekom? Het hy jou aangeraak op intieme wyse?” vra Zeta nou effens onstuimig.
 
                 “Nee! Nee, Zeta. Hy het my na die sand toe geneem, en gedurende daai tyd het ek effens my bewussyn verloor. Hy… hy wou noodhulp toepas, dis… dis al. Ek het gou padgegee van hom af, want die water wat ek gesluk het, het uitgeborrel. Toe het ek hom gesê hy moet loop, ek mag nie by hom wees nie.”
 
                 “Jy laat dinge te ver gaan, Lolita! Moenie by my kom kla as die man besef jy is nie my kind nie. Dis vir jou eie beswil dat jy hom ontwyk. Daar is ‘n kyk in jou oë, kind… ‘n kyk wat vir my vertel jy is veels te geïnteresseerd in Waldo Lombard.”
 
                 “Die… die man trek my aan, ma Zeta, ek erken dit. Ek het nog nooit so in ‘n man se nabyheid gevoel nie, en dis tog nie asof ek van kleins af nie met mansmense te doen gehad het nie. Maar hy dink ek is ‘n mamma se dogtertjie, so jy hoef nie bekommerd te wees hy sal met my lol nie.”
 
                 “Jy wil nie hê hy moet so voel nie, nè! Eintlik wil jy hê hy moet jou wys hy vind jou begeerlik. Pasop, kind, pasop, jy speel met vuur. Jy is nie in sy klas nie, en sy soort speel net met meisies soos jy, maar trou nie met hulle nie.”
 
                 “Jy… is reg, Zeta. Ek is net ‘n bywonersdogter en hy die vername eienaar van hierdie indrukwekkende eiland met hope geld. Genoeg nou van dit alles… waarmee kan ek help?” vra Lola, maar in haar keel dam die hartseer meteens dik op.
 
                 “Vat vir Kieta en gaan stap. Nie na die huis of uitgrawings toe nie. Stap in die teenoorgestelde rigting, en kry jou kop skoon. Ek het jou nie vandag hier nodig nie, ek sal regkom.”
 
                 “Dankie. Baie dankie, Zeta,” antwoord Lola gesmoord en trek die sluier wat sy nog die hele tyd in haar hand vasgehou het oor haar gesig. Sy druk Zeta vlugtig teen haar vas en stap dan by die deur uit. Kieta is nie daar nie, en sy vermoed hy het gaan jag, so sy stap blindelings die bosse in.
 
                 Zeta praat die waarheid, dreun die gedagtes deur haar, en Zeta het nog altyd die beste geweet wat alles aangaande haar betref. Van nou af sal sy sorg dat sy uit Waldo se pad bly. Tog het sy hom nie gisteraand doelbewus gaan opsoek nie. Hy was toevallig ook besig om te swem en was naby toe sy gegil het van die kramp. Toeval is soms ‘n nare ding, gebeur wanneer jy dit die minste verwag.
 
                 Eers toe sy hoor hoe haar asem jaag, besef sy hoe ver en vinnig sy gestap het. Sy stap stadiger en bekyk haar omgewing. Sy is iewers naby die plek waar die ondergrondse waterbron se gat in die rotse is. Ja, daar is die pomp en pype wat na die huis toe aangelê is. Sy gaan sit plat op die malse groen gras onder ‘n boom naby die pomp. Haar bors dein vinnig op en neer, maar geleidelik bedaar haar asemhaling en sy word rustiger.
 
                 Lola kry warm, en die lang romp en sluier maak dinge nie beter nie. Sy baklei teen die versoeking om die sluier af te haal. Hier is tog niemand naby nie, maak sy haarself wys, maar tog is die huiwering daar en sy staan effens onrustig op. Sy leun teen die dik boomstam aan en kyk ingedagte na twee duiwe wat bo haar in die boom vir mekaar sit en koer.
 
                 Hulle lyk so gelukkig bymekaar. Hulle is nie alleen soos sy nie. Sy het wel vir Zeta en haar twee seuns, maar dis skielik nie meer vir haar genoeg nie. Dis of Waldo se koms na die eiland iets in haar kom oopkrap het wat liefs kon gebly het, want hierdie ongedurigheid in haar het begin posvat kort na sy hom die eerste keer gesien het.
 
                 Sy skrik toe sy die voetval iewers naby hoor. Sy druk haar lyf styf teen die boomstam aan en loer versigtig om die stam in die geluid se rigting. Waldo is vinnig op pad hierheen. Sy hare skitter in die sonstrepe wat tussen die bosse deur op hom val. Versigtig skuifel sy al om en om die boom soos hy nader kom dat hy haar nie moet sien nie. Hy stap reguit na die pomp toe. Daar huiwer hy en bekyk alles wat daar gekoppel is van kant tot kant.
 
                 Lola kan haar oë nie van hom af neem nie. Sy weet sy moet padgee, maar sy weet ook as sy nou loop sal hy haar beslis sien en ook hoor. Oral lê droë takkies en blare wat onder haar voetsole sal knars. Sy loer om haar rond om te kyk wat die veiligste rigting sal wees om pad te gee die oomblik wat hy loop.
 
                 “Lola, wat maak jy hier? Agtervolg jy my al weer?” vra hy meteens hier by haar. Weer was sy agterlosig, want terwyl sy staan en rond kyk het, het hy haar gewaar en stil nader gekom.
 
                 “Moenie verspot wees nie, Waldo! Ek was voor jou hier!” hyg sy amper die woorde uit van skrik.
 
                 “As dit so is, hoekom het jy dan probeer wegkruip?” vra hy uitdagend.
 
                 “Ek was nie lus om met jou te praat nie,” jok sy skaamteloos.
 
                 Hy lag skielik sag, en sy blou oë skitter van pret.
 
                 “Jy jok, Lola. Ek sien die belangstelling in jou oë wanneer jy na my kyk. Hoekom skram jy daarvan weg, Lola, h’m? Daar is niks mee verkeerd om te wys as jy in ‘n man belang stel nie.” Hy is ernstig, maar die terg is ook terselfdertyd nog daar.
 
                 “Jy is verwaand, Waldo. Net omdat jy ryk en boonop aantreklik is, beteken nie al wat meisie is moet voor jou swig nie. En jy weet ek mag nie alleen by jou wees nie, ons tradisie –“
 
                 “Ja, ja, ja, julle tradisie. Dis sommer bog, Lola, dis nie meer jaar toet se tyd nie. En nee, ek is nie verwaand nie, net reguit. Kan jy eerlik sê jy stel nie in my belang nie?” Die uitdaging is al weer in sy sterk stem.
 
                 “Ek moet nou loop. Daar wag werk by die huis,” rammel sy vinnig die woorde af om hom nie op sy vraag te antwoord nie. Sy wil omswaai en loop, maar hy stap met twee lang hale voor haar in en stuit haar met sy hande op haar skouers. Voor sy iets kan sê of doen, het hy die sluier van haar kop afgetrek, en sy staar verskrik in sy oë wat oombliklik effens vernou.
 
                 “Gee my sluier! Is jy van jou sinne beroof om dit af te haal? Ma Zeta sal jou lewendig afslag hiervoor!” raas sy en gryp na die sluier, maar hy druk dit agter sy rug in.
 
                 “So, ek was reg. Julle steek iets vir my weg. Jy is nie Zeta se dogter nie, Lola, of jy het ‘n wit pa. Wat is die waarheid, Lola? Ek wil nou weet, dadelik. Julle bly op my eiland, en ek het die reg om te weet wie saam met my hier woon.” Hy is gebiedend, en haar ingewande trek op ‘n knop. Hoe gaan sy uit hierdie situasie kom?
 
                 Sy sug lank en sidderend, draai onder sy hande uit en gaan leun weer teen die boomstam.
 
                 “Goed, ek is nie Zeta se eie kind nie, maar dit is al wat ek jou kan vertel,” sê sy eindelik.
 
                 “Is dit die eintlike rede vir die sluier? Julle wil nie hê buitestanders moet weet jy is wit en hoort nie eintlik by hierdie mense nie?” vra hy nou sag en staan effe nader aan haar.
 
                 “Ja… ja, dis die rede.”
 
                 “Hoekom nie, Lola? Hoekom mag mense nie van jou hier weet nie? Waarvoor is jy… julle… bang? Vertel my, ek kan dalk help.”
 
                 “Nee! Moet my asseblief nie verder uitvra nie, ek kan nie hieroor praat nie. Probeer verstaan, ek vra mooi,” pleit sy nou en kyk smekend na hom.
 
                 “Jy is ‘n pragtige meisie, Lola, maar jy dra baie duidelik ‘n donker geheim met jou saam. Is Lola ooit jou regte naam?”
 
                 “Dis… dis ‘n noemnaam afkomstig van Lolita.”
 
                 “Dink jy noudat ek deel van jou geheim ken Zeta sal instem dat jy vir my kom kos kook?” vra hy en die terg is terug in sy stem.
 
                 “Ek wil nie vir jou kom kos kook nie, al stem sy ook in,” antwoord Lola nou koppig. Dis duidelik Waldo geniet haar situasie terdeë, maar daar is ook iets diep agter in sy oë wat haar wys hy vind haar aantreklik. Dit maak dat sy nog meer tot hom aangetrokke voel, en sy weet sy moet hier van hom af weg kom.
 
                 “Hoekom nie? Jy kan tog kos kook, kan jy nie? Of is jy bang vir my? Dalk gryp ek jou daar in my groot huis en vat jou sommer vir my?” Hy lag sagtergend. 
 
                 “Jou ego is so groot soos ‘n olifant. Jy is nie onweerstaanbaar nie, Waldo, kry dit in jou kop!” vererg sy haar meteens omdat hy weer die spot met haar dryf, en eintlik is hy reg.
 
                 “Ek het nog nooit gesê ek is onweerstaanbaar nie. Ek weet net wanneer ek ‘n meisie mooi vind, en ook wanneer ‘n meisie dink ek is sag op die oog. En dis nou ek en jy, daai.”
 
                 “Jy verbeel jou dinge. Dis oukei as jy dink ek is mooi, maar jy kan nie in my kop inklim en vertel wat ek van jou dink nie. Eintlik hou ek glad nie van jou nie. Van dag een af het jy my die hoenders in gemaak.”
 
                 Hy tree vinnig nader, en voor sy haar kom kry, is sy arms om haar en druk hy haar styf teen sy bors vas. Haar hart gaan so tekere, sy is seker hy kan dit teen sy bors voel. Sy staar in sy tartende oë en beur weg, maar sy greep is te stewig.
 
                 “Los my, Waldo!” kreun sy dit amper uit, want die magteloosheid wat haar beetpak kan sy nie hanteer nie.
 
                 Hy praat nie, kyk net na haar hier so kort by sy gesig. Die tarting in sy oë maak plek vir versigtigheid en huiwering. Sy arms gee geleidelik skiet om haar en laat haar eindelik los sonder om ‘n woord te sê.
 
                 “Soos ek gesê het, jy is ‘n mooi meisie, Lola, so moenie mans aanleiding gee en dan wil skreeu as hulle jou beetpak nie,” spot hy skor.
 
                 “Ek… het jou g’n aanleiding tot enigiets gegee nie. Jy… is… is sommer ‘n… ‘n ou seekoei!” hyg sy die woorde uit, gryp die sluier wat hy waaiend voor hom na haar toe uithou, swaai om en draf van hom af weg so vinnig as wat die lang romp haar toelaat. 
 
                 Sy tartende lag kom nog ver agter haar aangeswewe.
 
    
 
   HOOFSTUK VIER.
 
   Lola kies koers by die rondawels verby. Weer is sy in die situasie dat sy nie wil hê Zeta moet haar sien nie. Sy is hewig ontsteld, en Zeta sal onmiddellik sien daar is fout.
 
                 ‘n Ent verby die rondawels stap sy stadiger. Sy kry verskriklik warm en die lang romp en sluier maak dit erger. Sy is weg van die huis en rondawels af, redelik naby die see. Niemand gaan haar tog nou sien nie. Waldo het sy by die pomp agtergelaat en al die ander mense is met werk besig. Sy neem die wye romp, lig hom effe op en knoop dit hoog teen haar bene vas sodat haar bene vanaf die knieë kaal is. Die sluier haal sy af en druk dit by die band van die romp in.
 
                 Salig, dis soveel koeler. ‘n Ligte briesie waai van die see se kant af en stoot louwarm, maar tog verfrissend oor die kaal dele van haar liggaam. Sy gooi haar kop agteroor, sluit haar oë en haal diep asem. 
 
                 “Wie is jy?” vra ‘n skerp vrouestem meteens naby haar, en Lola se kop ruk terug in posisie. Haar oë vlieg oop en sy kyk vas in Irina se ligblou oë wat stip op haar gerig is. Die meisie se rooibruin hare hang welig oor haar skouers, en die wit kortbroek en skouerlose ligblou bloes pas aan haar soos ‘n handskoen. Haar bene en arms is egalig songetint, en sy het ‘n regte wilgerlatlyf. Sy het twee tasse in haar hande wat sy nou op die grond neergesit het.
 
                 “Kan jy nie praat nie?” vra Irina weer en haar wenkbroue skiet die hoogte in.
 
                 “Sy is Lola, my suster,” word Lola die keer van Abri gered.
 
                 “Bog, sy’s g’n jou suster nie! Enige aap kan sien sy is wit en jy nie.”
 
                 “Ek is ‘n aangenome kind,” antwoord Lola nou vinnig en kyk dankbaar na Abri. Sy staan effe nader aan hom.
 
                 “Weet Waldo van jou?” vra Irina nou, en haar ooglede sak effens oor haar oë, duidelik agterdogtig.
 
                 “Natuurlik weet Waldo van haar. Dis net ek, my ma, Lola en my broer wat hier woon. Wie is jy?” vra Abri nou fronsend.
 
                 “Sy is Waldo se vriendin, Abri,” antwoord Lola vinnig.
 
                 “Ek is sy aanstaande, en ek het kom kuier. Aangesien jy hier werk, Meneer, kan jy nou my tasse huis toe dra. Die simpel man van die boot het geweier om my te help, en die goed is swaar.”
 
                 “Sekerlik sal Abri jou tasse vir jou verder dra,” antwoord Lola weer vinnig en onderskep vlugtig Abri se broeiende ontevrede oë. Sy knik liggies vir hom, en kan sien hy verstaan. Hy moenie die vroumens nou omkrap nie, want om een of ander rede is hierdie meisie op die oomblik geensins ‘n tevrede mens nie.
 
                 “Jy moet huis toe gaan, Lola, Ma soek jou, en laat sak jou romp en dra jou sluier,” sê Abri kortaf, vat die tasse en stap terug in die huis se rigting.
 
                 “Waarvan praat die mansmens? Watse sluier moet jy dra?” Die agterdog in die blou oë verdiep.
 
                 “Dis hierdie mense se tradisie dat ‘n jongmeisie ‘n sluier en lang rompe moet dra voor sy getroud is.” Lola se hart klop onrustig. Het sy nou hier met nog ‘n probleem te kampe?
 
                 “Maar jy is nie een van hulle nie, so waarom moet jy dit dra?”
 
                 “As aangenome kind, is ek ‘n dogter in hulle familie, en hulle verwag dit van my.”
 
                 “Hoekom het jy dan jou romp opgelig en die sluier af gehaal? Is dit om jou bene ten toon te stel, en jou popgesiggie voor Waldo rond te swaai? Ek waarsku jou, bly weg van hom af!” Irina is nou ooglopend onvriendelik en klink werklik dreigend.
 
                 “Ek het net warm gekry, en was tog ver van die huis en die werkers af, dis al rede. Ek het niks met Waldo te doen nie.”
 
                 “Weet Waldo jy is ‘n wit meisie?” vra Irina en tree nader aan Lola.
 
                 “Ja, hy weet,” sê sy, maar noem nie dat hy dit van oomblikke gelede af eers weet nie.
 
                 “Hoe kan hy dit weet as jy gesluier was en jou bene was met die romp bedek? Jy staan en lieg vir my. Hier is iewers ‘n kraak in die hele situasie, en ek wil weet wat dit is.”
 
                 “Hy… Waldo het per ongeluk my ontblote gesig gesien,” sê Lola, maar vertel nie dat hy haar sluier afgeruk het en wat daarop gevolg het nie.
 
                 “Per ongeluk se voet! Jy het dit natuurlik so bewimpel dat hy jou gesig moes sien. Jy wil hê hy moet weet jy is nie een van hierdie mense nie. Lyk my ek het net betyds hier aangekom, want ek sal nie toelaat dat jy jou wulpse lyfie hier voor Waldo kom staan en rondswaai nie.”
 
                 “Jy is verkeerd, Juffrou. Ek doen niks van die aard nie, en ek is ook nie van plan om so iets te doen nie. Los my net in vrede… ek pla niemand nie. Ek moet nou loop, jy het gehoor Ma soek my,” antwoord Lola nou vies vir hierdie meisie wat so onmanierlik met haar praat. Sy pluk die romp terug in posisie en ruk die sluier terug oor haar gesig voor sy haastig van Irina af wegstap.
 
                 Lola is nie voorbereid toe die meisie haar meteens op die een skouer gryp en omswaai nie. Sy steier teen Irina vas, en hulle verloor hulle balans en beland op die grond.
 
                 “Is jy gek, vroumens? Vir wat storm jy my so?” bars die woorde oor Lola se lippe. Sy rol weg van Irina af en spring soos ‘n veer orent terwyl Irina nog sukkel om van die grond af regop te kom. Onmiddellik spuug Irina se blou oë vuur en haar asem jaag oor haar lippe toe sy met haar wysvinger na Lola wys.
 
                 “Hiervan sal Waldo hoor! Jy is so goed soos ‘n diensmeisie op hierdie eiland, dus in sy diens. Wat gee jou die reg om so met my te praat, my boonop onderstebo te stamp!”
 
                 “Ek het jou nie gestamp nie, en jy weet dit. Dis jy wat alles begin het, so doen of maak wat jy wil. Ek gee nie ‘n duiwel om wat jy vir Waldo vertel nie, want ek werk nie vir hom nie Hy het gevra, en Ma het geweier.” Lola swaai om en stap weg. Sy steur haar nie aan die meisie wat gebiedend agter haar aanroep nie. Sy het nou net mooi genoeg van hierdie vroumens gehad. Sy is duidelik ‘n bedorwe rykmansdogter en boonop net so duidelik bang dat sy, Lola, dalk Waldo se belangstelling kan wek.
 
                 Lola stoomroller by die rondawel in en loop byna vir Zeta onderstebo. Sy gryp haar vas, en Zeta lag. Lola soen haar skuinsweg op die wang en lag ook.
 
                 “Dis lekker om vir ‘n slag ‘n vriendelike gesig te sien, Zeta,” borrel die woorde sommer onoordag oor haar lippe.
 
                 “Nou hoekom sê jy so? Met wie was jy slaags? Kyk hoe lyk jou romp? Het jy tog nie op die vuil grond gaan sit met hom nie?”
 
                 “Nee, Zetatjie,” sê sy en vertel vir Zeta wat tussen haar en Irina gebeur het. Na ‘n kort huiwering bieg sy ook oor wat tussen haar en Waldo by die waterpomp gebeur het.
 
                 “Ag jittetjie tog, Lolita! Ek weet jy soek nie doelbewus moeilikheid nie, maar nou het jy nog iemand om mee rekening te hou. Jy kan nou net sowel maar die sluier wegpak en jou gewone klere dra. Hier is nou al twee vreemdelinge wat van jou weet. Probeer tog onder Waldo se oë uitbly, dis vir jou eie beswil, veral noudat Irina hier is.”
 
                 “Ek het ook gereken dit sal belaglik wees om verder die goed te dra, so ek gaan dit nou dadelik uit trek.”
 
                 “Wat gaan jy dan oor ons sodanige tradisie sê?” vra Zeta toe sy agter haar aanstap kamer toe.
 
                 “Ek sal bloot sê ek moes dit dra omdat hier vreemdelinge na die eiland toe gekom het, maar aangesien hy en sy meisie my nou al daarsonder gesien het, sien ek nie meer die rede om dit te dra nie. Eintlik het ek nie nodig om enigiets aan hulle te verduidelik nie. Nie een van hulle het enige sê oor my nie!”
 
                 “Versigtig, Lola. Moet liewers niemand se argwaan vir jou op die hals haal nie, veral nie daai meisie s’n nie. Ek dink as sy jou in die moeilikheid kan laat beland, sal sy. Na wat jy my vertel het oor hoe sy met jou gepraat het, kan ek slegs aflei dat sy jaloers op jou is. Jy is mooi, Lola, en sy sal hand en tand baklei dat Waldo nie sin in jou moet kry nie.”
 
                 “Waldo stel nie in my as meisie belang nie, Zeta. Hy spot en tart my gedurig, ek kan my so vir hom vererg. Verbeel jou… ek hom aanleiding gegee! Hy sal hom wat verbeel.”
 
                 “Jy het erken die man trek jou aan, Lolita, so dalk het hy die belangstelling in jou oë gelees en sy eie afleiding gemaak. Moenie dat hy met jou mors nie, my kind. Moenie dat jou gevoelens veroorsaak dat hy besef hy kan dalk met jou maak wat hy wil nie. Jy gaan die een wees wat gaan seerkry.”
 
                 “Jy is verniet bekommerd, Zeta. Ek kan dieselfde speletjie speel as hy, en dis wat ek van nou af gaan doen. Laat hy maar dink ek kyk met skaap oë na hom, en laat hy maar sy make maak. Ek sal hom op die end goed laat verstaan dis hy wat die onnosel een was, dat ek eintlik met hom gemors het.” Hoe langer Lola praat, hoe vinniger en driftiger praat sy.
 
                 “Vir wat, Lola? Jy speel met vuur. Los dit liewer. Lyk my jy het te min werk vir jou hande en gedagtes. Ek weet jy het jou skoolopleiding goed geslaag met jou studies per pos, maar dit kan nie kwaad doen as jy in iets anders verder wil studeer nie. Dit sal jou uit die kwaad hou.”
 
                 “Ma Zeta het laas gesê ons kan dit nie bekostig nie. Onthou? Ek wou graag nog ‘n taal aanleer.”
 
                 “Toe het die seuns nie werk gehad wat hulle betaal het nie. Nou het hulle, en ek sal my deel kry. Jy kan dit nou maar doen.”
 
                 “Dankie, Zeta, ek sal, maar ek gaan ook steeds voort met my plan. Hy moenie dink ek is ‘n ou onskuldige eilandmeisietjie wat nie die wolwe in die lewe kan uitken nie. Jy moet nou net toelaat dat ek vir hom gaan kos kook, dan is my taak sommer baie vergemaklik.”
 
                 “Nee, ek help jou nie in jou kwaad nie, en daai vroumens sal maalvleis van jou maak in daai huis. Ag, kind, wat moet ek tog met jou maak? Gaan haal vir my die wasgoed van die draad af,” sê Zeta en stap kopskuddend van haar af weg kombuis toe.
 
                 Lola lag sag. In haar bruis ‘n opgewonde gevoel. Eintlik het sy Zeta se been getrek, maar aan die anderkant het sy hierdie opstuwende gevoel om tog doelbewus Waldo se belangstelling in haar aan te wakker. 
 
                 Sy stap uit om die wasgoed af te haal, en voor die deur steek sy vas. Kieta! Waarom is Kieta steeds nie hier nie? Sy vat die wasgoed in, vou dit op en stap na Zeta toe.
 
                 “Zeta, het jy al vandag vir Kieta gesien?”
 
                 “Sy was vroeg vanoggend hier, maar nou dat jy van haar praat… ek het haar nog nie weer gesien nie. Ek het gedink sy het saam met jou gestap soos gewoonlik.”
 
                 “Nee, sy het nie. Sy was nie hier toe ek geloop het nie. Sy bly nooit so lank van die huis af weg nie. Ek moet haar gaan soek, Zeta, want skielik is ek nou baie bekommerd. Kon sy dalk iets oorgekom het?”
 
                 “Ek weet darem nie, jong. Sy ken die eiland net so goed soos jy, maar nou ja, jy is reg, sy bly nooit so lank weg nie. Dalk moet jy maar ‘n draai loop en kyk as jy haar roep of sy nie kom nie.”
 
                 “Ek gaan net gou eers ‘n langbroek aantrek. Ek kan g’n behoorlik loop met hierdie romp nie.”
 
                 “Gaan jy nou regtig maar voortaan jou gewone klere dra?” Zeta kyk bekommerd na haar.
 
                 “Ja, Zeta. Dis regtig onsinnig om met die ongemaklike klere in die bosse te loop terwyl Waldo-hulle tog nou weet ek is nie regtig jou eie dogter nie.” Sy draf vinnig kamer toe en verruil die romp vir ‘n wit langbroek en bloes. 
 
                 Buite die huis huiwer sy ‘n oomblik en kyk in alle rigtings. Dis toe sy haar kop na links draai dat sy in Waldo se verbaasde gesig vas kyk. Sy een wenkbrou is die hoogte in terwyl hy na haar staar.
 
                 “Nou toe nou… die papie het uit haar omhulsel gekruip. Wat het dan nou van die tradisie geword?” spot hy en kom stadig nader.
 
                 “Jy was reg. Dis simpel om die goed te dra terwyl dit net ons hier is. Jy 
 
   en jou meisie het my tog ook nou albei sonder die goed gesien, so wat maak dit saak. Dis ongemaklik en warm. Ek sal by jou werkers wegbly. Verskoon my, my Kieta is weg en ek moet haar gaan soek,” rammel Lola die woorde af, draai om en draf tussen die struike in.
 
                 Die oomblik toe sy die geknars van skoensole agter haar hoor, weet sy Waldo volg haar. Sy steek vas en draai om.
 
                 “Wat dink jy doen jy?”
 
                 “Ek kom help soek die tier, wat anders?” vra hy doodluiters.
 
                 “Dis nie nodig nie. Ek ken al haar rondloop plekke, en is heel mans genoeg om dit self te doen.”
 
                 “Wat is fout, Lola? Is jy bang om my naby jou te hê? Ek byt regtig nie, en is ook nie van plan om jou in die bosse te oorrompel nie.”
 
                 “Maar jy pluk my darem rond en ruk my sluier af soos jy lus het,” spuug sy amper die woorde uit.
 
   “Dit was nie so erg soos jy dit laat klink nie. Ek moes net eenvoudig sien wat skuil agter daardie sluier, en ek is nie spyt ek het dit gedoen nie,” antwoord hy nou nogal heel ernstig.
 
                 Lola wil hom nogtans invlieg, onthou dan wat sy besluit het, en glimlag stadig terwyl sy hom op en af bekyk. Laat hy bietjie van sy eie medisyne kry.
 
                 “’n Meisie kan begin wonder as so ‘n aantreklike ou haar oral raak loop en volg.”
 
                 “Behalwe dat jy vergeet dis eintlik jy wat my gevolg het,” spot hy, maar sy ooglede vernou tog by die aanhoor van haar antwoord.
 
                 “Dit was net daai een en eerste keer, so jy oordryf. Maar stap gerus saam, dalk gebeur dit tog dat ek jou hulp nodig kry. Ek is na alles tog maar net ‘n meisie, jy weet.”
 
                 “Ja, dit kan ek na vandag duidelik sien. Om darem so ‘n mooi liggaam agter lang, wye rompe en sluiers weg te steek is ‘n skande.”
 
                 “As dit as kompliment bedoel was, sê ek baie dankie. Kom nou, ek’s haastig.”
 
                 “Dis beslis ‘n kompliment. Ek het lanklaas so ‘n mooi meisie soos jy gesien.”
 
                 “Probeer jy by my aanlê, Waldo? Jy het ‘n baie jaloerse meisie, onthou dit,” sê sy en kyk sydelings effe uitlokkend na hom.
 
                 Waldo val langs haar in toe sy begin stap, maar hy verstaan nie waarom Lola se optrede jeens hom sommer so handomkeer verander het nie. Skielik is sy heel geselserig sonder om gedurig in sy keel te wil afspring. Wat het verander? Hy vertrou nie die vrede heeltemal nie.
 
                 “Hoekom sê jy Irina is jaloers? Jy ken haar mos nie,” antwoord hy en laat na om haar eintlike vraag te beantwoord.
 
                 “Het sy jou nie vertel sy het my raak geloop netnou nie? Sy het my behoorlik laat verstaan ek moet by jou wegbly asof ek besig was om jou van haar af te vry.”
 
                 “Netnou? Jy het so effe ook gesê sy weet ook nou hoe jy lyk… waarvan praat jy? Irina is nie hier nie.”
 
                 “So, jy weet nie eens sy het netnou hier met ‘n boot aangekom nie. Abri het nog haar tasse vir haar huis toe gedra. Ek sou voorstel jy gaan liewer huis toe en gaan onthaal jou geliefde in plaas daarvan om saam met my in die bosse rond te loop. Sy sal hiervan net mooi niks hou nie,” spot Lola en stap al hoe vinniger.
 
                 “Sy het my niks laat weet nie, so nou kan sy gerus maar wag. Ek hou van jou tier, so kom ons soek hom. Het sy al voorheen sommer net weggebly?”
 
                 “Nee, sy het nie,” antwoord Lola en wonder waarom Waldo meteens half nors klink. Dis net vandat sy vir hom gesê het Irina is hier. Is dit omdat Irina hom nou sal briek as hy terselfdertyd sy flikkers vir haar, Lola, wil gooi? Innerlik grinnik sy. Sy verdiende loon omdat hy gedink het hy kan met die eilandmeisie speel solank sy meisie nie sien nie.
 
                 Lola roep na Kieta en Waldo volg haar voorbeeld, maar niks gebeur nie. Lola is nou regtig bekommerd. Dis net nie soos Kieta is nie.
 
                 “Ek dink ons moet in verskeie rigtings soek. Dit word netnou donker en dan kan mens niks meer sien nie,” raai sy hom aan, en hy knik.
 
                 “Goed, ek sal diékant toe gaan,” beduie hy na regs, en sy swaai na links toe weg.
 
                 Dis meer as ‘n halfuur later toe Lola besef iets moes definitief met Kieta gebeur het. Haar hart klop benoud en haar oë word branderig. Sy is lief vir hierdie ou groot tier wat so lieftallig is. Sy sal skoon verlore sonder hom wees as hy iets oorgekom het.
 
                 “Lola…! Lola…!” hoor sy Waldo roep. Dis nie ver weg nie, en sy draai in die klank se rigting.
 
                 “Ek hoor jou, Waldo. Het jy haar gekry, of wat?” roep sy terug.
 
                 “Bly net daar, ek kom na jou toe. Roep net so nou en dan dat ek kan koers hou,” roep hy terug en sy maak so. Binne ‘n paar minute is hy by haar. Hy stap tot by haar, en nou is daar geen tekens van spot en terg by hom nie.
 
                 “Hoekom lyk jy so? Wat is fout?” vra sy sag. Iets vertel vir haar hierdie is nie ‘n oomblik van speletjies speel nie.
 
                 “Ek is jammer, Lola, maar jou Kieta is dood. ‘n Slang het hom gepik teen sy agterbeen. Dis dik opgeswel, en die merke sit daar.” Waldo se stem is nou effens skor, en hy lê sy een hand sag op haar skouer.
 
                 “Nee! Sy… sy kan nie wees nie. Het jy seker gemaak sy is dood? Kan ons haar nie red nie?” fluister Lola nou met ‘n stem dik van trane.
 
                 “Jammer, Lolatjie, maar sy is beslis dood. Sy begin al styf word, so sy lê al ‘n geruime tyd daar. Wil jy haar sien, of moet ek reël dat sy iewers begrawe word?”
 
                 Die teerheid in sy stem wil haar oorweldig. Arme, arme Kieta… hoe alleen moes sy nie gewees het toe sy besef het sy gaan dood nie. ‘n Snik glip oor haar lippe en toe sy haar weer kom kry, staan sy in die kring van Waldo se sterk arms. Haar arms is om sy lyf geklem, en haar gesig teen sy bors vasgedruk. Sy gee nie eens om dat haar trane sy hemp natmaak nie. 
 
                 Waldo vryf sag oor haar rug. Hy kry haar jammer. Sy was duidelik baie lief vir die tier. Weg is die amper wilde meisie van die eiland, en hier is die sagte mens nou in sy arms wat sy blykbaar kan wees. Hy het gemengde gevoelens wat deur hom rank. Hy het net die speletjie tussen hom en haar begin geniet, die skerts, soms bitsig, soms verleidelike aanmerkings waaraan hy seker is nie een van hulle werklik waarde geheg het nie. Maar op hierdie oomblik voel hy niks daarvan nie, daar is net die duidelike gevoel van beskerming wat hy teenoor haar.
 
                 Eindelik bedaar sy en beur van hom af weg, en draai haar rug op hom.
 
                 “Nee, ek wil haar onthou soos sy was. Ek sal dit waardeer as jy kan reël dat sy iewers tussen die rotse begrawe word. Sy was lief om tussen die rotse rond te speel. Jy… kan later net vir my haar graf gaan wys sodat ek iets daar kan gaan opsit. Ek gaan nou huis toe,” sê sy sonder om een keer na hom toe te kyk, en begin wegstap.
 
                 Hy los haar, weet sy wil nou alleen wees. Hy sal gou van die werkers gaan haal om hom te help met die dier. Hy sal moet gou maak, want die werksdag is amper om, en hy weet hierdie mense werk nie graag na ure nie. Hy sal maar ekstra geld aanbied as dit lyk na lol.
 
    
 
   HOOFSTUK VYF.
 
   “Lola, Waldo is hier om jou te gaan wys waar hulle vir Kieta begrawe het,” sê Zeta waar sy in die meisie se kamerdeur na haar staan en kyk. Sy kry Lola so jammer, want sy en Kieta was onafskeidbaar wanneer Lola buite was. 
 
                 Lola draai om. Zeta staan met twee spierwit lelies in haar hand wat sy na Lola toe uithou.
 
                 “Ek het die mooiste twee vir jou gepluk,” sê Zeta sag.
 
                 “Dankie, Zeta… hulle is pragtig. Ek sal hulle op Kieta se graf gaan neersit,” antwoord Lola gesmoord, stap by haar verby na die oop voordeur toe waar Waldo vir haar wag. Stil val sy langs hom in toe hy begin see se kant toe stap. Dis op hierdie oomblik of woorde tussen hulle oorbodig sal wees. Dit voel ook heel natuurlik toe sy groot hand oor een van hare vou sonder om ‘n woord te sê.
 
                 By die hopie grond steek Lola langs Waldo vas. Hy het ‘n ruwe houtkruis gemaak en by die hopie grond ingedruk. Sy kyk vlugtig na hom en los sy hand. “Dankie,” prewel sy en sak op haar knieë by die hopie grond neer. Die twee vleklose wit lelies sit sy langs die kruis neer.
 
                 Sy kan nie meer huil nie. Dis of sy effe dof voel van binne, en tog hou haar gedagtes nie op om in haar rond te kring nie. Voor haar kyk sy vas in Waldo se skoene, en sy weet hy staan doodstil daar vir haar om eerste te beweeg. Op hierdie oomblik kan sy glad nie verstaan waarom sy so ‘n simpel besluit geneem het om Waldo in eie munt terug te wil betaal nie. Dis so belaglik en kinderagtig in die lig van wat pas met Kieta gebeur het.
 
                 Erken dit maar, Lola… Waldo het iets in jou vasgevang wat jy nie bereid is om sommer so te laat gaan nie… nie sommer so aan Irina wil afstaan nie. Jy het nie geweet… en weet steeds nie hoe om die gevoel te hanteer nie.
 
                 Lola stry nie eens met haar innerlike stemmetjie nie. Daar is geen voorgee in haar in hierdie uur nie. Stadig staan sy op en stap tot voor Waldo.
 
                 “Baie dankie dat jy haar begrawe het. En, Waldo, ek is jammer oor my optrede van vroeër. Ek wil hê jy moet weet dis nie soos ek is nie. Ek flankeer nie met mans nie. Dit… dit was eintlik sommer verspot van my om dit te gedoen het, en ek weet nie wat in my gevaar het nie.”
 
                 Waldo kyk na haar lang, swart kartelhare wat soos ‘n waaier om haar bleek gesig golf.  Hy ken haar nog nie behoorlik nie, maar hy kan nie stry dat sy in die kort rukkie skielik vir hom belangrik geword het nie.
 
                 “Jy het nie nodig om om verskoning te vra nie. Ek kan jou nie kwalik neem daaroor nie, ek het jou dan gedurig getart. Eie medisyne, sê hulle mos…” eindig hy met ‘n skewe glimlaggie. “Kom ek gaan skink vir ons lekker koue koeldrank by my huis. Daar is darem al ‘n leefbare vertrek gereed.”
 
                 “Was jy al by Irina? Sy sal nie daarvan hou as ek saam met jou daar aankom nie.”
 
                 “Gits, ek het skoon vergeet jy het my vertel sy is hier. Dit maak egter nie saak nie. Ek is nou dors en jy sekerlik ook. Kom,” sê hy, steek sy hand na haar toe uit, en weereens is dit vir haar die natuurlikste ding om haar hand vertrouelik in syne te lê toe hulle begin aanstap.
 
                 “Waldo, het niemand vir jou gesê ek is hier nie? Waar loop jy rond? En hoekom is sy by jou? Jy het my nie eens van haar vertel nie,” rammel Irina die woorde ontstoke af waar sy aan die bopunt van die huis se trappe staan en kyk toe Waldo en Lola met die trappe van onder af besig is om stoep toe te stap.
 
                 Lola rem nou om sy hand te los, maar Waldo hou dit net stywer vas en stap eers tot by Irina voor hy praat. Irina se blou oë spuug vuur toe sy na Lola kyk en dan na hulle hande wat steeds inmekaar gevou is.
 
                 “Irina, jy het my nie laat weet jy kom nie. Toe ek hoor jy is hier, het ek ander dinge gehad wat ek moes doen, en ek het tog geweet jy is veilig hier by die huis. Hoekom is jy hier?”
 
                 “Ek het vir jou kom kuier – jy het tog gesê ek kan kom. Nou kom kry ek jou hier met… met hierdie eilandvrou aan die rondstap. Makeer sy iets, of vir wat klou sy so aan jou hand?”
 
                 “Irina, Lola het so pas haar groot tier verloor. ‘n Slang het haar gepik en die tier is dood. Ons het hom begrawe en kom soek koue koeldrank, dis al,” antwoord Waldo, en Lola is seker sy hoor ‘n ergerlike klankie deurskemer.
 
                 “So die tier is dood, wat daarvan? Dis net nog ‘n dier, en dit het bowendien niks met jou te doen nie, Waldo. Sy kan nou maar teruggaan na haar mense toe, dis waar sy hoort. Jy het nie nodig om jou oor haar te ontferm net omdat sy op die eiland woon nie. Ek en jy het belangrike dinge om oor te praat, en het nie ‘n toeskouer nodig nie.”
 
                 Lola trek hierdie keer haar hand met ‘n besliste beweging uit Waldo s’n. Haar gemoed is nog te rou om in stilte na die getier van ‘n jaloerse meisie te staan en luister. Laat hulle maar die probleem tussen hulle uitsorteer.
 
                 “Dankie weereens vir wat jy gedoen het, Waldo, maar ek dink ook dis beter as ek nou huis toe gaan. Dis amper donker en ek is nogal moeg.”
 
                 “As dit is wat jy wil doen, sal ek jou nie keer nie, Lola. Jy lyk moeg en het die rus nodig. Moet ek saamstap tot by die rondawels?” vra Waldo sag.
 
                 “Genugtig, Waldo! Die meisiekind het hier groot geword en ken sekerlik die eiland beter as jy. Vir wat moet jy saam loop?” tier Irina weer.
 
                 “Nee dankie, Waldo, dit sal nie nodig wees nie,” sê Lola, draai om en stap vinnig met die trappies af van hulle af weg. Nou het sy net een mens nodig, en dis Zeta… dierbare, moederlike Zeta wat vir haar so baie beteken.
 
    
 
   Dis reeds twee dae na Kieta se dood, en die werkers het ver gevorder met die rondawels se fondasies. Lola het vroeër vanaand daarna gaan loer toe al die werkers al na hulle tente toe was. Nou sit sy hier op ‘n rots naby Kieta se graf en tuur oor die skemerwordende see uit.  
 
                 “Jy moet Kietatjie nou laat rus, Lola. Sy is op ‘n goeie plek, en sy weet jy was lief vir haar,” praat Jabe meteens agter haar.
 
                 Sy draai om, en Zeta en albei haar seuns staan voor haar.
 
                 “Ek weet ma Zeta is reg, maar ek het maar net ‘n bietjie hier kom sit om regtig afskeid te neem.”
 
                 “Ons was almal lief vir haar, Lola,” sê Abri ook nou.
 
                 “Ek weet, Abri, ek weet.”
 
                 “Gaan julle twee seuns en gaan maak vir ons ‘n vuur. Ek is lus om ‘n stukkie vleis te braai. Ek wil nog ‘n bietjie met Lola gesels,” sê Zeta, en druk-druk aan haar twee seuns om te wys hulle moet loop.
 
                 “Moenie te lank hier sit nie,” roep Jabe nog oor sy skouer en dan verdwyn hulle in die skemer.
 
                 “Ai, Lolita, hoe goed onthou ek nie die dag toe ek jou hier onder tussen die rotse gekry het nie. Ek het gedink jy is dood, en was so verlig toe Jabe ontdek jy is nie dood nie. Jy het vir my die dogter geword wat ek nooit kon hê nie, en ek voel saam met jou hartseer oor Kieta. Jy moet dit weet.”
 
                 “Ek weet, ma Zeta, ek weet. En ek is gelukkig hier. Wanneer ek terugdink aan die skeepskaptein wat my in die huwelik bevestig het op die boot, kry ek skoon hoendervleis. Ek kan nie teruggaan na daardie mense toe nie, Zeta, en ek is so oneindig dankbaar ek het by julle uitgekom.”
 
                 “Toe maar, jy het nie nodig om terug te dink nie. Jy is veilig by ons, en ons is lief vir jou. Kom ons gaan huis toe, my kind,” sê Zeta sag, slaan haar arm om die jongmeisie se rug en begin aanstap huis toe.
 
    
 
   Irina wag tot die twee vroue in die skemerdonker ver voor haar verdwyn het voor sy heeltemal orent kom agter die groot rots. In haar borrel en bruis dit oor dit wat sy so pas aangehoor het. Daardie klein merrie is ‘n getroude vrou, en soos dit vir haar klink, kruip sy op hierdie eiland by hierdie mense weg vir haar man. Wat sal Waldo sê as hy dit moet hoor? Sy gaan hom nou dadelik vertel sodat hy kan weet dié Lola is nie wat sy voorgee om te wees nie. Dan sal hy haar, Irina, weer respekteer vir die vrou wat sy is. 
 
                 Waldo was die afgelope twee dae baie stug teenoor haar. Hy kon nie saans gou genoeg nag sê en gaan slaap het nie. Sy het nog geskimp dat sy bang is, hopende hy gaan haar toelaat om by hom te slaap. Hy was egter horende doof vir hierdie skimp, en sy moes maar teleurgesteld op haar eie gaan slaap het.
 
                 “Waar stap jy so in die donker rond? Jy sê dan jy is bang op die eiland vir die donkerte,” sê Waldo toe sy by hom aansluit waar hy besig is om vis op die kole te braai.
 
                 “Dis darem nog nie heeltemal donker nie. Gaan ons net vis eet vanaand?”
 
                 “Ja, is dit nie genoeg nie?” vra hy verbaas.
 
                 “Wel, daai vis lyk so… so vuil daar op die oop rooster. Moes jy nie dit eers skoon gemaak het nie?”
 
                 Waldo bars uit van die lag.
 
                 “Dis ‘n snoek, en mens sny hom oop, maak hom van binne skoon, gooi speserye oor en braai hom net so met sy skubkant op die rooster. Mens kan hom ook met ‘n vulsel binne braai, en dan net die vis toemaak en beide kante teen die skubkant braai.”
 
                 “Ek ken dit nie. Ek dink ek sal maar vir my iets anders vat, al is dit net joghurt.” Sy kyk vieserig na die vis op die rooster.
 
                 “Moenie laf wees nie, Irina. Hier is niks met die vis verkeerd nie. Jy sal sien hoe lekker is dit. Kom sit hier, ek skink vir jou ‘n glasie wyn.”
 
                 Irina stap nader, neem die wyn, maar gaan nie sit nie. Sy kom staan by hom by die vuur, en draai haar rug op die vis.
 
                 “Daar is iets wat jy moet weet, Waldo.”
 
                 “Wat?” vra hy en skuif die rooster effens.
 
                 “Hierdie Lola-meisie kruip weg op jou eiland. Sy is glad nie daai vrou se aangenome kind nie. Sy is getroud, en sy kruip weg vir haar man. Jy kan dit nie toelaat nie! As dit eendag uitkom, dan is jy ook in die moeilikheid omdat dit op jou eiland is wat sy versteek word.”
 
                 “Waar kom jy aan die stories, Irina? Dit klink absurd.”
 
                 “Dis die waarheid. Ek het self gehoor hoe sy met daai kamma ma van haar daaroor praat.”
 
                 “Vertel my presies wat jy gehoor het,” sê Waldo. Hy wil dit nie glo nie. Lola lyk so onskuldig en boonop baie jonk. Hoe kan sy ‘n getroude vrou wees wat boonop van haar man vlug?
 
                 “Wel, ek het hulle daar by die tier se graf hoor praat terwyl ek op die sand agter die groot rots gesit het,” begin Irina en vertel vir hom die hele gesprek wat sy tussen Lola en Zeta gehoor het.
 
                 “En toe? Gaan jy iets hieraan doen?” vra Irina toe Waldo te lank stilbly na sy vertel het.
 
                 “Jy is reg. Ek sal met haar moet gaan praat,” sê hy effens kortaf.
 
                 “Nie net praat nie, Waldo! Jy moet haar van die eiland af wegjaag! Jy kan nie deel wees van haar bedrog nie!”
 
                 “Ons ken nie die regte omstandighede nie, Irina! Ek is nou terug,” sê hy weer kortaf, skuif die rooster van die kole af en begin wegstap.
 
                 “Wag, ek gaan saam,” sê sy en draf agter hom aan, maar hy steek vas en kyk na haar.
 
                 “Nee! Jy bly hier. Dis ‘n saak tussen my en my werkers en hulle doen en late.”
 
                 “Maar sy werk nie vir jou nie,” mor Irina.
 
                 “Haar ma en seuns werk vir my.”
 
                 “Hemel, Waldo, dis g’n haar ma nie, jy weet mos!” Sy is sommer vies omdat hy nie wil hê sy moet saamgaan nie. Sy wil die uitdrukking van skok op daai klein merrie se gesig sien wanneer Waldo haar van die eiland af wegjaag. 
 
                 “Dit maak nie nou meer saak nie. Skink vir jou nog wyn, ek loop eers,” antwoord hy, draai vasberade om en stap die donkerte in. Irina kners op haar tande en voel lus om die glas van pure frustrasie in die vuur aan skerwe te gooi.
 
    
 
   Dis Lola self wat die deur oopmaak nadat Waldo geklop het. Haar donker oë dra steeds die hartseer van toe hy haar laas gesien het.
 
                 “Naand, Lola. Is jou ma en broers hier?”
 
                 “Naand, Waldo. Zeta is hier, maar die seuns het gaan vroeg slaap. Hoekom vra jy? Hoekom is jy hier?”
 
                 “Ek wil graag met jou en jou ma praat. Kan ek inkom, asseblief?”
 
                 “Natuurlik,” antwoord sy en staan opsy vir hom om verby te kom. Sy stap agterna tot waar Zeta hulle inwag. “Zeta, Waldo het iets  waaroor hy met ons wil praat.”
 
                 “Naand, Waldo. Sit gerus en praat maar.”
 
                 “Naand, Zeta. Nee, dankie, ek staan sommer. Ek is ietwat ontsteld na die nuus wat ek so pas gehoor het. Ek het net een vraag: is Lola getroud, en kruip sy op my eiland vir haar man weg?”
 
                 Die stilte wat volg laat die teleurstelling in Waldo vergroot. Hulle lyk skuldig, so hier is beslis ‘n slang in die gras.
 
                 “Ek weet nie waar jy wat gehoor het nie, Waldo, maar ja, Lola is getroud, en ja, sy kruip hier weg,” antwoord Zeta en staan nader aan Lola wat nou met wydgerekte oë na Waldo kyk.
 
                 “Julle weet natuurlik dat ek dit nie kan toelaat nie, of hoe? As die nuus uitlek, is ek net so skuldig aan hierdie ding soos julle. Hoekom kruip jy weg vir jou man?” vra Waldo reguit. Hy wil hard teenoor haar wees, maar die brandkol in sy hart laat hom nie toe nie al wys hy niks op sy gesig nie.
 
                 “Lola, ek dink jy moet vir Waldo die hele verhaal vertel. Dis beter as hy die hele waarheid weet as net skinderstories wat gelas en gelap by hom op die een of ander manier aangekom het,” raai Zeta aan. “Ek gaan maak vir ons koffie.” Sy stap kombuis toe en los hulle alleen.
 
                 “Wel, Lola?” vra Waldo en gaan sit.
 
                 Lola sug lank en hard voor sy heen en weer in die vertrek begin stap, en eindelik begin praat.
 
                 “Ek is ‘n weeskind wat by pleegouers geplaas was. My pleegouers het dit nie breed gehad nie, en later het dit finansieel broekskeur gegaan. Ek moes dikwels aanhoor dis omdat hulle nou nog vir my ook moet sorg, en ek het geweet hulle duld my net omdat hulle betaal word om my te versorg. Die geld wat hulle vir my gekry het, het hulle nie altyd vir my of die huishouding gebruik nie. Pa was lief vir dobbel.
 
   “Pa het vir die ryk staalmagnaat, Denzil Hays, in een van sy fabrieke gewerk. Pa het by hom geld geleen… en weer geleen tot hy so diep in die skuld was dat hy later slegs aan die rente afbetaal het. Een aand was Hays daar by ons huis, en ek het hom en Pa-hulle hoor praat. Hy het vir Pa gesê as hy en Ma anderpad sal kyk en toelaat dat hy my daar wegvat sodat ek met sy seun kan trou, sal hy al Pa se skuld afskryf. Pa-hulle het feitlik dadelik ingestem.
 
   “Ek het koud geword van vrees. Ek het al gehoor Hays se seun is verstandelik effe vertraag en al was hy al in sy dertigs, nog nie getroud nie. Hays wou kleinkinders vir erfgename hê, en hy wou my daarvoor gebruik. Ek wou weghardloop en by die polisie gaan kla, maar hulle het my beetgekry en die man gehelp om my in sy motor se kattebak toe te sluit. Hulle is daar weg met die geld wat hy hulle gegee het, en die man het met my weggery. By sy huis het hy my met eter bedwelm, en vir twee dae in sy huis toegesluit.
 
   “Toe ek weer bykom, was ek op Hays se luukse boot saam met sy seun, Rickert en die kaptein van die boot. Ek het gegril vir Rickert wat my aangestaar het soos ‘n slang na ‘n klein voëltjie wat geen uitkomkans het nie. Ek het dit oorweeg om oorboord te spring, maar daarvoor was ek nie dapper genoeg nie.
 
                 “Ver in die diepsee het Hays my gedwing om met sy seun te trou. Hy het gesê as ek dit nie doen nie, verhoed niks hom om my oorboord te gooi nie. Sy skeepskaptein het die seremonie behartig. Die see het intussen rof geraak, en storms het oor ons uitgebreek. Die kaptein wou ophou en aandag aan die boot gee, maar die man het aangedring hy moet klaarmaak. Toe hy ons as man en vrou verklaar, selfs al het ek nie ja gesê nie, het die skip reeds te ver van koers af gewees en kort daarna is die skip teen die rotse vas geslinger. Ek het na die punt van die boot gehardloop en daar probeer vashou, terwyl hulle onder in die kajuit loop skuiling soek het.
 
                 “Ek het gesien hoe die rotse die boot in stukke slaan, en die voorpunt was los van die res. Ek is daarmee saam die stormsee ingeslinger. Zeta en die seuns het my later tussen die rotse gekry waar ek uitgespoel het. Baie beserings, maar niks gebreek nie. Ek het hulle vertel wat gebeur het, en hulle het besluit ek is van toe af deel van hulle familie. Ons het saam besluit ek sal nie van die eiland af kan padgee voor sewe jaar nie verby is nie. Ons het gehoor Hays en sy seun het ook iewers uitgespoel en leef. Die Kaptein is dood. Dit was vyf jaar gelede. Ons was bang Hays of my ouers kry my weer in die hande. Dis hoekom ek vandag nog hier is,” eindig Lola haar verhaal.
 
                 “Ek weet wie Hays is. Het hy jou dan nooit probeer soek nie?”
 
                 “Volgens die berigte in die koerante wat Jabe hier aangebring het, het hy na sy seun se nuwe, jong vrou gesoek. Die dag toe hier ‘n soekgeselskap op die eiland aangekom het, het Zeta my in die kelder van jou huis weggesteek.  Moet my asseblief nie wegstuur nie, ek vra  mooi. Ek sal enigiets hier doen.”
 
                 “Bedaar, Lola. Ek is nie van plan om jou weg te stuur nie. Jy besef dit nie, maar as dit is hoe jy kamma getroud is, is dit nie wettig nie, tensy jou ouers ‘n toestemmingsbrief gegee het omdat jy nog nie mondig was nie. Die kaptein wat die seremonie behartig het, is dood, dus is dit Hays en sy seun se woord teen joune.  Jy kan bewys dat jy gedurende daardie tyd nog nie mondig was nie.”
 
                 “Nee, daar was nie ‘n brief sovêr ek weet nie, maar wat verhoed Hays om intussen een by hulle te gekry het? Hy is nie onnosel nie, en sal aan sulke goed dink vir ingeval hy my kry. Pa-hulle sal dit moet gee, want anders sal die vent sy geld terug wil hê.”
 
                 “Dis hoekom jy steeds moet wegkruip, hulle moet glo jy is dood. Na sewe jaar vermis, gaan jy in elk geval as dood verklaar word. Ek neem aan jy weet dit, en dis waarom jy netnou gepraat het van sewe jaar. Noudat ek jou hele storie ken, sal ek jou nie hier wegjaag nie… die besluit oor jou toekoms sal jou eie bly.”
 
                 Lola se hart klop ‘n bietjie vinniger.
 
                 “Dankie, Waldo, baie dankie dat jy verstaan,” prewel sy sag. “Waar het jy die stories gehoor?” vra Lola.
 
                 “Irina… sy het julle by Kieta se graf hoor praat,” erken hy eerlik.
 
                 “En wie sê vir jou sy sal hieroor stilbly? Sy wil my juis nie hier hê nie.”
 
                 “Ek sal haar gaan vertel sy moes verkeerd verstaan het. Jou man is in die ongeluk dood, en dat jy nie na die skoonfamilie toe wil teruggaan nie.”
 
                 “Jy… ons is byna nog vreemdelinge vir mekaar, en jy het nie regtig nodig om my te help nie, Waldo.”
 
                 “Ek hou nie van onregverdigheid en skurke nie, en dis ook nie al rede hoekom ek jou help nie.”
 
                 “Watter redes het jy dan nog?” vra sy grootoog.
 
                 “Dit sal ek jou eendag vertel wanneer ek dink dis nodig. Slaap lekker, Lolita. Dankie vir die vertroue in my,” antwoord hy sag, sy blou oë ernstig in hare gerig. Hy tik saggies met sy wysvinger op haar neus, glimlag effens, draai om en stap by die deur uit.
 
                 
 
   Waar Irina onder ‘n struik by Lola-hulle se rondawel wegkruip, speel daar ‘n sardoniese glimlag om haar mondhoeke. Denzil Hays… wie weet nou nie wie die vername man is nie! As hy bereid is om goed te betaal, vertel sy hom waar hy sy seun se jong bruidjie kan kry! Sy gaan nie toelaat dat ‘n bogsnuiter wat by Waldo se bywoners bly ‘n wig tussen haar en Waldo kom indruk nie.
 
    
 
   HOOFSTUK SES.
 
   Die dae op die eiland gaan rustig verby. Lola help vir Zeta om potte vol groenbone in te lê. Waldo het haar vertel dat Irina sy storie oor haar, Lola, se man geglo het. Irina is vir eers terug na haar huis toe, maar sy kom glo vandag terug. Waldo kom ook vandag terug nadat hy vir ‘n paar dae weg was. Hierdie keer kom Irina glo om sommer vir lank te kuier, en Lola ervaar ‘n jaloesie teenoor die mooi vrou wat nie eie aan haar is nie. Sy weet dis omdat Waldo ‘n deel van haar hart gevange hou, en sy is sku om hom met ‘n ander vrou te deel.
 
                 Lola grinnik terwyl sy die laaste pot op die rak sit. Dis nou nie asof Waldo hare is om te deel nie. Hy behou sy afstand, maar is altyd vriendelik wanneer hulle mekaar raak loop. Volgende week word sy mondig, en hy het reeds vir Zeta gesê dat sy moet sê wat sy alles nodig sal hê om vir Lola ‘n behoorlike mondigwordingsviering te hou. Teen hierdie tyd ken die werkers ook almal vir Lola, en aanvaar dat sy Zeta se aangenome dogter is. Hulle sal almal die viering bywoon, en Waldo ook. Natuurlik sal Irina nou ook hier wees, dink Lola afgetrokke.
 
                 “Kyk hier, Lolatjie, dis vir jou,” sê Zeta meteens hier naby haar, en sy kyk om.
 
                 Zeta staan met ‘n silwerkleurige, nousluitende rok met dun skouerbande in die hande voor haar. Lola trek haar asem in verwondering in. Nog nooit het Zeta vir haar iets so pragtig vroulik gemaak nie. Sy stap nader en streel met haar hand oor die gladde materiaal.
 
                 “Ma Zeta, dis pragtig, so baie, baie mooi!”
 
                 “Dis vir jou mondigwordingsparty,” antwoord Zeta en haar oë straal van liefde vir Lola.
 
                 Lola gooi haar arms om Zeta se lyf en druk haar styf teen haar vas. 
 
                 “Jy is die beste ma wat enige meisie ooit kan begeer. Dankie, Zeta.”
 
                 “Kyk daar in die skoendoos…” sê Zeta en beduie na die doos op die tafel.
 
                 Lola lig die deksel en kyk vas in silwerkleurige hoëhak sandale wat perfek by die rok pas.
 
                 “Dis net so mooi, Zeta. Wanneer op aarde het jy dit gekoop?”
 
                 “Laasweek toe ek saam met Abri die groente gaan wegbring het. Ek is bly jou hou daarvan. Watse lawaai hoor ek dan nou?” Zeta stap venster toe en kyk na buite. Sy draai met ‘n kreet om na Lola toe. Dan hoor Lola haar naam word buite uitgeskreeu.
 
                 “Lolita…! Kom uit, ek weet jy’s daar binne, kom uit!”
 
                 “Denzil Hays! Zeta, hoe kon dit gebeur het? Hoekom is hy terug hier op die eiland?” fluister Lola skor.
 
                 “Kom, maak gou,” sê Zeta en gryp haar aan die arm. Sy vlug met Lola in haar eie kamer in, en voor Lola se verbaasde oë, skuif Zeta ‘n matjie weg, lig ‘n valdeur op, en druk Lola by die gat in waar ‘n trapleer na onder gaan.
 
   “Wat… hoe…” begin Lola, maar Zeta val haar in die rede.
 
   “Die seuns het dit jare gelede vir my gemaak vir stoorplek toe die ou baron geweier het dat ons ‘n stuk aan die rondawel bou. Dit word lankal nie meer gebruik sedert die seuns hulle eie rondawel het nie. Toe, weg is jy!” 
 
   Verwilderd, maar gehoorsaam klouter Lola af en hoor hoe die deur bokant haar kop toegaan op dieselfde oomblik toe ‘n lig in die klein ondergrondse vertrekkie aangaan. Sy gaan sit op ‘n hopie aan die voet van die leer. Hoekom sou Zeta haar nooit van die klein vertrekkie vertel het nie?
 
                 Hoekom het Hays weer op die eiland kom soek? Hy was jare gelede al hier en toe hy haar nie kry nie, het sy nie gedink hy sou ooit weer hierheen kom nie. Sal Zeta dit die keer weer regkry om die man te laat omdraai sonder dat hy haar kry? Haar hart klop so benoud in haar keel dat sy sukkel om asem te haal. Sy hoor die harde stemme bokant haar kop, maar kan nie alles hoor wat daar gesê word nie. Dit wil egter klink asof Hays nie die keer vir Zeta sommer so wil glo nie. Sy begin effe benoud in die klein ruimte voel.
 
                 Die volgende oomblik word die valdeur bo haar kop oopgeruk en sy kyk verskrik boontoe. Denzil Hays se oë boor in hare, en hy grynslag.
 
                 “Kom uit, Lolita… jou klein pes. Vir jare het jy my laat glo jy is dood, en toe kon jou ou pa nie eens meer daai geld vir my teruggee nie. Hy het reeds alles weer uitgemors. Jy sal jou plig as Rickert se vrou nakom… julle is getroud!” skreeu die man met ‘n gesig wat nou pers van woede vertoon.
 
                 “Ek het nooit ja gesê nie, en daar is niks op papier nie,” probeer Lola, maar sy oordonderende lag weergalm tot in die klein vertrekkie.
 
                 “Dis my en Rickert se woord teen joune. Die ou kaptein is dood, maar dit was kinderspeletjies vir my om ‘n geldige huweliksertifikaat te organiseer, en boonop ‘n toestemmingsbrief tot die troue van jou ouers te kry. Jy is vas, en jy weet dit. Jy het tog nie gedink ek sal sommer so vergeet van die spul geld wat ek jou outoppie betaal het nie, of hoe? Kom jy nou daar uit of moet ek iemand instuur om jou te kom uithaal? My geduld is min.”
 
                 Lola kom met ‘n verslane gevoel orent. Waar sou Waldo wees? Weet hy Hays is hier? Of is hy nog nie terug nie? En is Irina al hier? Met loodswaar voete klim sy met die trapleer na boontoe. Toe sy byna bo is, gryp hy haar aan die skouers en pluk haar behoorlik by die gat uit.
 
                 “Maak haar vas, en vat haar boot toe,” beveel hy drie mans wat net agter hom staan. Een het vir Zeta in ‘n stewige greep beet, en die vrou huil soos ‘n baba.
 
                 “Nee, nee, julle kan dit nie doen nie, asseblief los haar hier by my,” roep Zeta nog agter hulle aan en sy huil hartverskeurend.  Lola se hart pyn vir haar en in haar self broei die angs tot oorweldiging terwyl sy voortstrompel tussen die drie mans met Hays agter hulle aan.
 
                 Sy kyk verwilderd rond, maar Waldo is nie iewers in sig nie. Hy is dalk nog nie terug op die eiland nie.  Sy kan nie verstaan hoe Hays haar gekry het nie. Hoekom nou na soveel jare weer hier kom soek, so asof hy vir ‘n feit geweet het sy is hier. Sou Waldo dalk tog nie so opreg wees soos hy voorgekom het nie en die man laat weet het?
 
                 Nee, sy kan dit nie glo nie. Hy is nie so ‘n tweegesig nie. 
 
                 Hulle is nou by die sandstrook, en Lola sien dieper die see in wieg ‘n yslike boot, duidelik nuut. Op die sand lê ‘n reddingsboot wat twee mans nou in die vlak water teen die kant instoot terwyl een haar nog in ‘n knelgreep beet het. Nou du hy haar vorentoe, sy moet gaan inklim, en Lola se laaste hoop verdwyn soos ‘n druppel water in die oseaan.
 
                 ‘n Geweerskoot klap meteens en almal ruk geskok tot stilstand. Uit die bosse kom Waldo, Jabe en Abri gehardloop met Zeta o ‘n afstand agterna. Waldo en Jabe het elkeen ‘n geweer in die hande.
 
                 “Laat los die meisie,” roep Waldo en kom reg voor Hays tot stilstand. Sy geweer is nou op Hays gerig, en Jabe s’n op die mans by haar.
 
                 “Wie de hel is jy om vir my te kom sê ek moet my skoondogter los? Sy hoort by haar man!” skreeu Hays.
 
                 “Lola en jou seun is nie wettig getroud nie. Jy kan haar nie dwing nie,” antwoord Waldo met ‘n  sterk stem. Haar oë is groot op hom gerig, dankbaarheid vloeiend deur haar liggaam.
 
                 “Ek kan dit met die huweliksertifikaat bewys… en haar ouers se toestemmingsbrief omdat sy nog nie mondig was nie.”
 
                 “’n Vervalste een, ja! Jy mag invloedryk in baie plekke en lande wees, Hays, maar ek het ook my informante in hoë plekke. Ek kan bewys daardie sertifikaat is vervals, en ook dat jy Lola se ouers geforseer het om ‘n toestemmingsbrief tot die troue te skryf.”
 
                 “Dit lieg jy! Daai ou man en vrou skuld my… hulle sou jou niks vertel het nie. Waar kom jy aan al die bog?” Hays is al weer pers in die gesig van woede.
 
                 “Abri, bring daardie dokumente en gee dit vir Hays. En, Hays, hierdie is afskrifte van die oorspronklike bewyse, so dit sal nie help om dit op te skeur nie,” antwoord Waldo met ‘n tartende grinnik.
 
                 Hays gryp die papiere by Abri, laat sy oë vinnig oor die inhoud gly, en smyt dit dan in die see. Hy is steeds woedend, maar ook verslae.
 
                 “Los die vroumens dat ons kan huis toe gaan,” sê hy vir sy manne, en Lola struikelval vorentoe. Waldo gryp haar vas, maar haal nie sy oë van die ander mans af weg nie, die geweer steeds dreigend in sy een hand. Zeta skuifel nader en slaan ook haar arms om Lola. Waldo los haar by Zeta en stap agter Hays-hulle aan.
 
                 Eers toe almal in die reddingsboot op pad na die groot boot toe is, gaan hy staan, draai dan terug en kom nader gestap.
 
                 “Lolitatjie, jy kan nou ontspan. Jy het nie meer nodig om vir hom of jou ouers bang te wees nie. Alles is uitsorteer. Ek het werklik die bewys dat Hays daai sertifikaat laat vervals het, en ek het jou ouers by die polisie laat sweer dat Hays hulle afgepers het om daai brief te skryf en om jou te help ontvoer.”
 
                 “Hoe… wanneer…?” prewel sy en kyk met betraande gesig op na hom toe.
 
                 “Hierdie laaste paar dae wat ek nie hier was nie. Ek het dit alles gaan doen met die hulp van my informante in die regte poste. Ek het jou ouers meer betaal as wat Hays hulle betaal het om hulle so ver te kry om alles te erken. Jy is veilig om te maak net soos jy wil.”
 
                 Lola wil jubel. Haar nagmerrie is verby.
 
                 “Hoe het Hays geweet om weer hier te kom soek?” wil sy nogtans eers weet.
 
                 “Al weer Irina. Sy het ons daai aand by die rondawel afgeluister. Sy het gereken sy kan Hays vir ‘n klomp geld vra vir die inligting. Hy het die inligting uit haar laat wurg en sy is daar sonder ‘n sent weg. Wat gaan jy nou doen, Lola?”
 
                 “As… as jy nie omgee nie, sal ek graag wil bly tot na my mondigwording. Ma Zeta het tot sovêr al so baie moeite daarvoor gedoen.”
 
   “Natuurlik gee ek nie om nie. Gaan nou huis toe saam met Zeta, en ontspan.”
 
   “Is… is Irina ook terug hier?” vra Lola huiwerig.
 
   “Nee, ek het haar gesê ek wil haar nooit weer hier sien nie. Ek het vir julle ‘n geskenk gebring, en sal dit later rondawel toe bring. Gaan saam met Zeta, sy was so bekommerd oor jou,” antwoord Waldo, draai om en stap saam met Jabe-hulle terug in sy huis se rigting.
 
   “Zeta, hoekom het jy my nooit van daai ondergrondse vertrekkie vertel nie?” vra Lola toe sy en Zeta al amper by die rondawel is.
 
   “Die plekkie hou vir my slegte herinneringe in, Lolita. Ek het myself een keer per ongeluk daar toegesluit. Ek het nie gekyk dat die valdeur behoorlik oopgeval het nie, en haastig na onder geklim. Toe klap die deur bo my toe, en as dit toegeval het, kan dit net van bo af oopgemaak word. Daar kom nie juis vars lug in die plekkie nie, en die seuns was land toe om vir ons voorrade te gaan koop. Hulle sou ‘n week lank wegbly.
 
   “Ek het baie benoud geraak, later honger en dors. Teen die tyd dat hulle my daar gekry het, was ek baie swak. Ek het die plek toegemaak en nooit weer daar ingegaan nie.”
 
   “Ai, Zeta, dit moes erg gewees het.”
 
                 “Dit was, maar toe Hays hier aankom, het ek geweet ek sal die plek nog een laaste keer moet oopmaak. Ek was egter nog besig om die mat oor die deur te skuif, toe het Hays en sy manne by die kamer ingebars, en dadelik besef waarmee ek besig was. Ek is jammer, kind, maar gelukkig was Waldo darem hier om alles beter te maak.”
 
   “Ja, as dit nie vir hom was nie, weet ek nie wat alles met my sou gebeur het nie. Ek wil graag gaan bad, Zeta… ek voel so vuil van daai mans se klewerige hande.”
 
   “Gaan bad gerus, Lolatjie.”
 
    
 
   “Waldo, hoe het jy geweet ons ou yskas se dae is getel? Die nuwe yskas is darem ‘n yslike groot geskenk. Baie, baie dankie,” sê Zeta nadat Waldo en die seuns ‘n splinternuwe yskas in die kombuis kom neersit het.
 
   “Abri het eendag so iets genoem. Ek is bly jy hou daarvan. Is Lola hier? Ek wil graag met haar praat.”
 
   “Natuurlik. Sy is in haar kamer. Ek gaan roep haar gou, en dan wil ek maar gaan bad en kamer se kant toe staan.”
 
   “Dankie, Zeta, en dankie, Abri en Jabe vir die help met die yskas.”
 
   “Dis reg so, Waldo. Ons gaan ook maar.”
 
   “Zeta sê jy wil met my praat,” praat Lola agter hom na die seuns geloop het.
 
   “Ja, as jy nie te gedaan is nie?” sêvra hy en stap tot by haar.
 
   “Nee, dis alles reg. Wat is dit?” vra Lola en sy nabyheid werk al weer vreemd op haar in. Haar asem kom in kort golfies oor haar lippe, en skielik voel hulle ook baie droog. Sy kan nie van hom af weg kyk nie, dis of haar oë sy figuur wil indrink vir solank as wat hy voor haar is.
 
   “As ek jou sou vra om glad nie van die eiland af pad te gee nie, sal jy bly?” vra hy sag, en kom tot byna teenaan haar.
 
                 “Ek kan nie hier vir my ‘n toekoms bou nie, Waldo. Ek moet gaan werk soek en vir my self sorg. Wat moet ek vir die res van my lewe hier doen?” vra sy sag en verkyk haar aan hoe die skakerings van sy blou oë verander asof hy daarmee vir haar ‘n geheimsinnige boodskap wil oordra.
 
                 “Jy kan met my trou.”
 
                 Sy antwoord kom so eenvoudig en reguit dat sy nie seker is sy het reg gehoor nie.
 
                 “Ek glo nie ek het nou reg gehoor nie…” prewel sy terwyl haar hart oorverdowend begin hamer.
 
                 “Jy het. Ek vra jou om met my te trou. Ek het jou so gou liefgekry dat my kop nou nog daarvan spin. Ek wou wag tot jy verjaar om jou te vertel, maar nou wil ek nie meer wag nie. Ek het jou amper aan daardie skurk verloor, en ek wil jou nie weer onder my oë laat uitgaan nie. Ek weet jy is nog jonk, en ek is al diep in die twintig, maar ek sal goed vir jou wees, Lola.”
 
                 Lola begin eers sag lag, dan klingel haar helder laggie deur die rondawel toe sy haar arms om sy nek gooi, op haar tone staan en haar lippe vir hom aanbied.
 
                 “Hierdie verspotte hart van my het jy lankal in die holte van jou hande, Waldo. Jy kan met hom maak net wat jy wil, en ja, ek wil so graag met jou trou,” rol die woorde oor haar lippe voordat syne oor hare vou in ‘n vurige soen. Die wêreld draai om Lola en sy klou stywer aan hom vas. Sy warm, sensuele lippe koester hare vir etlike minute lank voor hy hare traag los, maar sy arms bly om haar.
 
   “Ek is so bly ek het die eiland gekoop, maar ek het nooit gedink ek sou vir my ‘n vrou saam daarmee koop nie,” terg hy sag met liefde vonkelend in sy oë.
 
   “Jy sou nie nodig gehad het om my te koop nie, ek is sommer ‘n pasella vir jou,” antwoord sy gelukkig, en hy neem haar weer in sy arms. Lola weet sy is nie meer Lola van die eiland nie, maar vir ewig Waldo se Lolita.
 
    
 
   GEKNEUSDE  HARTE
 
   EEN.
 
   “Gaan ek gestraf word omdat ek byna verlig is oor sy dood,  Petro?” Marinda skuif die koppie tee voor haar vriendin op die tafel in en gaan teenoor haar sit.
 
                 “Niemand kan jou kwalik neem oor jou gevoelens nie, Marinda. Henk het jou van dag een af ‘n rat voor die oë gedraai. Geen vrou kan werklik verduur waardeur jy saam met hom is nie. Ek kan steeds nie verstaan waarom jy destyds jou erfgeld vir hom gegee het nie.”
 
                 “Jy vergeet, ek en Henk was die vyf maande voor ons huwelik en ook die twee daarna sprokiesgelukkig, Petro. Henk het my op die hande gedra en ons was so verlief. Hy het getrou elke dag sy werk gaan doen sonder enige klagtes, en saans het hy my laat voel ek is die enigste vrou vir hom in die heelal. Ek kon nie weier toe hy my vra om die geld vir hom te leen om sy eie eiendomsbesigheid te begin nie.”
 
                 “Ja, en toe hy eers die geld op sy naam het, los hy sy werk en begin geen besigheid nie, behalwe om sy lewe om te dobbel. As dit nie die perde was nie, was dit die casino se tafels wat sy… jou geld ingeslurp het. Snags wie weet watse tyd kom hy besope huis toe en dan moes jy dit ontgeld. Wat het jy vandag oor, Marinda? Absoluut niks. Jy krepeer in ‘n klein woonstel na hy ook jou ouers se huis onder julle uitgedobbel het. Vandag moet jy werk om ‘n bestaan te kan maak. Dank die Vader julle het nie kinders nie. Gelukkig het die Here daar voorsien.”
 
                 “Jy klink bitterder as ek, Petro. Ja, ek weet Henk het my die afgrond ingefoeter en glad nie vir my lief gewees nie. Hy het twee van my beste jare gesteel en my sentloos gelaat. Dit gaan my nie help om daaroor te sit en tob nie, my maat, dis gedane sake en my lewe moet voort. Genoeg van my, vertel my hoe gaan dit met jou? Wanneer is jou kraamdatum nou weer?”
 
                 “Oor minder as ‘n maand, en ek weet nog steeds nie wat ek daarna gaan doen nie. Ma-hulle het wel aangebied ek kan by hulle woon, maar dit sal beteken ek moet my kind in ‘n enkelkamertjie grootmaak. Ma sal bedags na hom of haar moet kyk terwyl ek sal moet gaan werk soek. Ja, ek is bitter, Marinda, en nie net oor wat Henk jou aangedoen het nie, maar ook oor Darren wat my swanger voor die kansel gelos het om agter ‘n ander flerrie aan te gaan. As my vertroue in die Here nie so sterk was nie, het ek nou reeds in sak en as gesit, maar ek vertrou daar sal op een of ander manier uitkoms wees.”
 
                 “As ek nou nog Ma-hulle se groot, ruim huis gehad het, het ek gesê jy moet by my kom bly.”
 
                 “Natuurlik sou jy so iets gedoen het. Dis die dierbare soort mens wat jy is, en dat ‘n skarminkel soos Henk jou so om die bos gelei en leeggesuig het, bly aan die waai soos ‘n rooi vlag voor my.”
 
                 “Ek wil sy goed in dose pak en aan een of ander tehuis skenk. Daar is ‘n klomp duur en goeie klere in Henk se kas. Gaan jy my kom help?” vra Marinda na ‘n rukkie stilte tussen hulle.
 
                 “Met plesier. Hoe gouer sy goed alles hier uit is, hoe meer plek is daar vir jou oor.”
 
                 “Nou toe, kom, ek het reeds dose by die winkel gekry.” Marinda staan op en Petro kom met haar hoogs swanger lyf agterna.
 
                 “Hier is die sakkie met sy persoonlike items ook wat die polisie gister vir my gebring het. Hulle het nog om verskoning gevra omdat hulle dit nou eers bring en nie direk na Henk se dood dit gedoen het nie. Ek het gesê dit maak nie saak nie. Wat kan tog nou daarin wees wat ek sal wil hê. Henk het veertien dae gelede al verongeluk op pad huis toe. Ek mis hom nie, Petro, glad nie. Van my liefde vir hom is daar al veel langer as ‘n jaar lank niks oor nie.”
 
                 “Ek, van alle mense, kan dit verstaan, Marinda. Jy het nie nodig om teenoor my verskonings te maak nie,” sê Petro en vroetel die sakkie met die polisiestempel daarop oop. Sy keer die inhoud op die spieëlkas uit.
 
                 “Wel, hier is sy horlosie. Jy kan dit ook skenk. Kan jy glo, hier steek nog ‘n paar note uit by sy beursie ook. Min, maar dit behoort aan jou. Sy identiteitsboekie, sakdoek, sleutels en pepermente.”
 
                 Marinda tel die identiteitsboekie op. Hy lyk so anders hier. Die gesig skoon, geen teken van die geldgierigheid wat gedurig in die laaste maande in sy oë gebroei het nie. Hier is ‘n effe verdikking tussen die boekie en die omslag.  Sy haal die omslag af en kyk vas in ‘n vrou se gesig – een wat op so ‘n skamele manier geklee, en so vol grimering is, dat dit vir haar na een van die vele nagvroue op straat lyk. Wag, hier is nog iets, baie klein opgevou. Natuurlik, wat anders… ‘n lotto kaartjie. Daar is altyd iets aan hom gewees wat iets met dobbel te doen gehad het. Sy stryk die kaartjie oop en plat en gooi dit op die tafel neer.
 
                 Petro buig effe vooroor, kyk na die kaartjie en tel dit dan op. Haar mond val effe oop en sy kyk na Marinda.
 
                 “Wat is dit nou? Hoekom lyk jy so?” vra Marinda geamuseerd. Dis maar net een van sy dobbelgiere wat na sy dood ‘n bewys van hoe hy my geld uitgemors het voor my kom neergooi.” Sy lag effe skor.
 
                 “Sien jy nie wat ek sien nie, Marinda… kyk!” Sy hou die kaartjie weer na Marinda toe uit en sy kyk.
 
                 “Die… die nommers… daar is by elkeen ‘n potloodregmerkie!” Marinda gaan sit verslae op ‘n stoel.
 
                 “En die datum is die nag wat hy verongeluk het. Wag, gee dit hier,” sê Petro nou opgewonde en haal haar selfoon uit haar sak uit. Marinda sit met slap hande en kyk en luister na haar vriendin se kort gesprek.
 
                 “Marinda…! Hierdie is werklik ‘n wenkaartjie. Hy het dit nog nie gaan eis nie. Die polisie het juis gesê hy was stormdronk toe hy deur ‘n motor omgery is. Hy het natuurlik die wen behoorlik gevier en sou die volgende oggend hiervan werk gemaak het. Besef jy wat dit beteken? Al jou geldelike probleme is opgelos. Hierdie miljoene is nou joune!”
 
                 “H-hoeveel?” prewel Marinda. Die nuus is oorweldigend. Alhoewel sy nooit gedobbel het nie, kan hierdie geld wel al haar finansiële probleme oplos, en sy sal dit as ‘n terugbetaling van Henk se lening by haar beskou.
 
                 “Hier, kyk, ek het dit agter op die kaartjie neergeskryf.”
 
                 Marinda trek haar asem so geweldig in, sy sluk amper haar kleintongetjie. Dis veel, veel meer as wat sy gedink het. Dit moes een van die spesiale lotto trekkings gewees het waar dit meer as die gewone twee na drie miljoen was.
 
                 “Ek sal nooit hierdie geld opgeleef kry nie, Petro.”
 
                 “Wat gaan jy nou doen, vriendin?” Petro is amper meer opgewonde as syself. Sy dink sy is nog te geskok oor die skielike wending van sake.
 
                 “Snaaks die polisie het nie die kaartjie gekry nie,” prewel sy.
 
                 “Ek dink toe hulle sy identiteit vasgestel en jou van sy dood laat weet het, het hulle nie veel verder in die paar goedjies van hom gekrap nie. Jy moet dankbaar wees… een of ander korrupte kon dit dalk gevat het as hy of sy dit gekry het. Almal is nie so eerlik soos jy nie. Ek vra weer… wat gaan jy nou doen?”
 
                 “Eers gaan ons werk maak van die kaartjie.”
 
                 “Nou kom, laat ons weg wees. Vat jou handsak… jou identiteitsboekie is mos daarin. Ek het vir die ou gesê ons is sommer nou-nou daar. Ek sal bestuur. Kyk hoe bewe jy en die tyd van die dag in die stad is die verkeer bedrywig.” Petro neem haar aan die arm en lei haar by die woonstel uit na haar motor toe.
 
    
 
   “Ek kan dit steeds nie glo nie, Petro. Binnekort gaan al daardie geld in my bankrekening wees. Hier het ek die bewys daarvan swart op wit. Ek gaan nie skuldig voel om met daardie geld te maak net wat ek wil nie. Dis soos vergoeding vir my na hy my geld uitgemors en ook byna my lewe vernietig het.”
 
                 “Natuurlik het jy g’n nodig vir ‘n skuldgevoel nie.” Petro vleg behendig deur die stadsverkeer en kort daarna is hulle terug by Marinda se woonstel. “Kyk, ekself het nog nooit ‘n lotto kaartjie gekoop nie, en ek stel ook nie belang om dit te doen nie, maar dis asof hierdie geld vir jou aangebied word met ‘n doel sonder dat jy self ‘n kaart uitgeneem het. Nou kan jy begin planne maak, jong. Los daai eenvoudige werk wat jy het. Jy het dit nie meer nodig nie. Jou ou baas maak hoeka misbruik van jou goedheid en betaal jou nie genoeg vir al jou ekstra werk wat hy op jou aflaai nie.              
 
                 “Kom slaap vannag by my, Petro. Ek voel soos ‘n opgewende veer. Hierdie verwikkeling is die heel laaste ding wat ek verwag het na sy dood.”
 
                 Petro hoor die bewing in haar vriendin se stem. Haar hart word nog sagter teenoor haar jarelange vriendin.
 
                 “Natuurlik sal ek. Kom ons gaan maak vir ons tee.”
 
                 “Ek dink ons het iets om te vier. Daar moet nog ‘n bottel wyn in die yskas wees. My brein werk oortyd, Petro. Meteens vlieg allerhande idees soos ‘n swerm bye heen en weer in my kop.” Marinda sluit die deur oop en hulle stap in.
 
                 “Jy is reg. Hier is ‘n bottel rooiwyn in die kas. Ek skink vir ons,” sê Petro en haal langsteelglase uit die kas uit. Die rooi vog spiraal in die rondte toe sy dit ingooi, en dit lyk vir Marinda soos ‘n welkomsgroet wat na haar toe mik.
 
                 “Op my skielike skatryk vriendin.” Petro lig haar glasie en klink dit teen Marinda s’n. “Ek weet ek moenie eintlik die wyn drink nie. Dis nie goed vir my swangerskap nie, maar ek het net ‘n leksel vir my ingegooi om ‘n glasie met jou te klink.”
 
                 “Kom ons gaan sit op die balkon.”
 
                 Die stadsgeluide is op die balkon duideliker as binne die woonstel, en skielik irriteer dit Marinda. ‘n Idee skiet haar gedagtes binne en sy skuif opgewonde tot op die punt van die stoel en kyk na Petro.
 
                 “Ek het dit, Petro! Ek weet wat ek wil doen. Kom ons gaan eet iewers in ‘n restaurant.”
 
                 “Marinda…? Wat broei in daai mooi kop van jou? Gaan jy my vertel?”
 
                 “Nee, nie voor ons lekker sit en eet nie. Daai geld in Henk se beursie betaal vir vanaand se ete. Dis ‘n bonus. Toe, kom!”
 
                 “Waarheen gaan ons?”
 
                 “Dit maak nie saak nie. Net solank ons nie so tussen ‘n gedruis van mense sal wees nie. Ek weet… daai restaurant wat sitplekke buite onder die bome ook het. Hulle tafels is ver van mekaar af, juis vir die privaatheid van gaste. Die Seemeeu daar naby die see.”
 
                 “Moet ek huis toe gaan en iets anders gaan aantrek?” Petro vryf oor haar boggelmagie.
 
                 “Nee wat. Jy lyk alte mooi in daardie rok. Ek gaan ook sommer net so in my denim. Die Seemeeu is gewoond aan toeriste wat aantrek soos alledaagse vakansiegangers. Kom ons waai.”
 
                 Die opgewondenheid in Marinda se stem is aansteeklik en Petro haak gewillig by haar in toe hulle by die woonstel uitstap en in Marinda se motor gaan klim.
 
    
 
   “Hier sit ons nou elkeen met ‘n glas vonkelende mineraalwater in die hand, en ek weet nog steeds nie hoekom ek met ‘n ete bederf word nie.” Petro skud haar dik bos blonde hare terug oor haar skouers en haar groot blou oë is vraend op Marinda gerig.
 
                 “Soos ek reeds gesê het, hierdie geld sal ek nooit kan opleef nie. Ek wil iets daarmee doen wat vir andere soos ons iets kan beteken.”
 
                 “Soos ons? Wat bedoel jy nou eintlik, Marinda?”
 
                 “Vroue soos ek en jy wat al ‘n taai klap deur die lewe toegedien is. Ek het gedink aan ‘n soort veilige hawe wat ons tot stand kan bring om ander vroue soos ons te huisves totdat hulle weer self op eie voete kan staan. As ons ‘n groot huis wat baie kamers en geriewe het kan koop, sal dit ideaal wees. Elkeen sy eie kamer en genoeg badgeriewe vir almal. Dis net ‘n idee… wat dink jy daarvan?” Marinda se hande gesels lustig saam soos sy probeer beduie wat sy nou eintlik sê.
 
                 “Hoekom is ek nie verbaas dat jy met so iets vorendag kom nie, Marinda? Jy sal nooit eerste aan jouself dink nie, maar eerder oor hoe jy ander mense kan help. Dis waarom hierdie geld nou in jou skoot geval het. Jy het geen selfsug in jou nie. Ek dink jy het ‘n baie goeie idee daar beet. Nou wil ek weet… jy praat van ons… bedoel jy ek moet deel daarvan wees?” vra Petro.
 
                 “Sonder jou sal ek nie so iets alleen kan aanpak nie. Jy sal moet help met die bestuur van so ‘n plek en terselfdertyd kan jy dit doen wat jy tog so graag wil doen, maar nooit die tyd daarvoor het nie.  Hoe lank skryf jy al aan daardie boek wat jy so graag wil laat publiseer?  Ek sal jou twee keer soveel betaal soos wat jy verdien het toe jy nog kon werk. Ons kan die werk wat gedoen moet word tussen ons verdeel en ons kan dit doen wanneer dit ons pas. Sodoende het ons oorgenoeg tyd oor om ook iets anders te doen.”
 
                 “Ek wil nou sommer huil. Net vroeër vandag het ek my so bekommer oor wat van my ou kindjie gaan word as ek voltyds moet werk en Ma na haar moet kyk. Hier kom hierdie wonderlike oplossing uit die goedheid van jou se hart, so hoe kan ek ooit hiervoor nee sê? My vertroue was toe tog nie verniet nie.” Petro klad haar oë met ‘n sneesdoekie.
 
                 “Is julle meisies gereed om te bestel?” vra ‘n kelner meteens hier by hulle.
 
                 Marinda gee die spyskaarte aan die jongman terug na sy vir hom beduie het waarop hulle vroeër besluit het. Hy stap weg en haar aandag is dadelik weer by haar vriendin.
 
                 “Ek lei af aan jou reaksie jy dink ook dis ‘n goeie plan?” sêvra sy.
 
                 “Briljant, liewe mens. Hoe kan ek jou ooit bedank?” Petro neem Marinda se hand in hare en gee dit ‘n sagte drukkie.
 
                 “ Môreoggend gaan ons op ‘n soektog. Ons moet die ideale plek kry.”
 
                 “Vannag, wanneer jy gaan lê en dalk nie kan slaap nie, dink solank aan maniere waarop ons hierdie taak kan aanpak en dit laat werk. Hier kom ons kos. Nou is ek lekker honger.” Marinda is verbaas, want vroeër was daar geen teken van hongerte by haar nie.
 
                 Petro smak haar lippe sag na die eerste sappige happie vleis. “Ek dink ek leef nog in ‘n droomwêreld. Ek probeer myself nog oortuig dat die gebeure werklik is. My lewe gaan verander… en ek gaan daai boek van my klaar skryf.  Dankie, Marinda, jou dierbare mens.”
 
                 “Jy sal nie weet hoeveel plesier ek hieruit put nie. Praat nie eens oor hoe ons daai kleinding van jou eendag gaan bederf nie.”
 
                 “O nee, die mensie sal vroeg-vroeg leer die lewe is nie uit goud gegiet nie!” lag Petro en steek nog ‘n happie vleis in haar mond.
 
   Hulle eet ‘n ruk in stilte, drink daarna koffie en babbel aaneen oor toekomstige planne. Selfs tot na Marinda die lig daardie aand afgesit het, babbel sy en Petro nog oor en weer tot dit geleidelik tussen hulle stil word.
 
    
 
    
 
   TWEE.
 
   “Môre. Jy is vroeg op en aan die gang, Marinda. Ek het soos ‘n dooie geslaap en is skoon traag vanoggend om op te staan.” Petro vryf oor haar oë.
 
                 “Môre, Petro. Kom sit. Kry vir jou ontbyt. Hier is roosterbrood, roereiers en spek en tamatie.”
 
                 “Waarin is jy so geïnteresseerd in die koerant?” vra Petro en vryf sagkens met ‘n vinger oor een groot, blinkrooi tamatie. Sy is mal oor tamaties.
 
                 “Ek sit en dink hier aan ‘n splinternuwe idee, maar ek wil nie reageer alvorens ek weet hoe jy daaroor sal voel nie.”
 
                 “Vertel, Marinda. Jy maak my nou net nuuskierig. Jy moet ook onthou hierdie projek is jou idee. Ek lewer graag ‘n bydrae, maar dit moet wees soos jy dit wil hê.” Die roosterbroodjie kraak onder die mes toe sy die botter opsmeer.
 
                 “Ek boer al lankal met die gedagte om uit die stad uit pad te gee. Nou nie heel uit die beskawing uit nie, maar iewers waar mens nie so ingehok voel nie. Hier in die koerant is ‘n advertensie van ‘n groot plaashuis wat op ‘n erf net buitekant Somerset-Wes geleë is. Tussen hom en Gordonsbaai. Wat my aandag eintlik getrek het, is dat daar agt rondawels rondom die huis gebou is. Die vorige eienaar het glo toeriste daar ontvang gedurende seisoentye. Die huis self het vier slaapkamers en twee badkamers. Elke rondawel het sy eie badgeriewe, kombuis en wat ‘n mens ookal nodig het vir twee inwoners. Die plek is in die mark. Die eienaar se vrou is oorlede en die man het nie lus om met die besigheid aan te gaan nie.”
 
                 “Dit klink perfek! Somerset-Wes is ‘n mooi plek. Die Strand en Gordonsbaai is sommer so byna teenaan hom en dan is daar Stellenbosch net ‘n paar kilometer van hom af. Ek sal glad nie omgee om te trek nie. Kan ons na die plek gaan kyk?” Petro se bruin oë flits lewendig oor Marinda terwyl sy salig weglê aan die sappige tamatie.
 
                 “Ek het klaar gebel. Die man sê ons is welkom om te kom kyk. Wanneer jy klaar geëet het, kan ons ry.”
 
                 “Ons kan maar ry.” Petro gryp nog ‘n sny roosterbrood, plak sommer met haar vingers drie stukkies spek daarop en stap agter Marinda aan by die voordeur uit. Marinda glimlag net. Dis goed om te sien Petro het ‘n gesonde eetlus. Sy moet aan die baba dink.
 
                 Marinda gee ook nie om toe Petro die hele pad aanhoudend klets oor moontlike vooruitsigte nie. Dis goed om haar vriendin so entoesiasties te hoor. Nou weet sy sommer sy het die regte besluit geneem. Die pad Somerset-Wes toe is vandag vir  Marinda glad nie ver nie, want sy is nie alleen nie. So nou en dan het Petro haar ook by haar alleengesprekke betrek, en dan weer soos ‘n vink gekwetter. Marinda glimlag en voel vir die eerste keer in ‘n lang tyd hoe die glimlag ook by haar hart se hoeke inkruip.
 
                 Marinda ry stadiger toe sy ‘n entjie voor hulle die naambord van die kleinhoewe, Bloeisellaan, sien. Volgens die advertensie is dit die plek se naam. Dis ‘n netjiese sementpad waarin sy afdraai en sy is beïndruk deur die sierlike boogingang wat van dik stompe gemaak is. Die area is boomryk en alles lyk groen en lewendig.  Die pad kronkel in die see se rigting, en sy glimlag wyd toe sy oomblikke later die see kan sien. Dit beteken die geboue is naby aan die see.
 
                 Marinda het pas om ‘n draai in die pad tussen die bome gery, toe die geboue voor hulle opdoem en te midde van Petro se oe’s en aa’s ry sy tussen die netjiese rondawels deur tot langs die groot rietdakhuis. Sy sluit die enjin af en sit roerloos om haar en rondkyk.
 
                 “Marinda, ek dink nou eers daaraan… hierdie plek moet seker ‘n fortuin kos. Ek het nie so ‘n spoggerige plek verwag nie. Alles hier praat van geld. Is dit ooit die regte plek?” Petro fluister die woorde en haar oë is in verwondering gerek terwyl sy stadig uit die motor uitklim. 
 
                 “Dis die regte plek. Ja, dit kos ‘n fortuin, maar ons weet mos dis nie op die oomblik vir ons ‘n probleem nie. Eergister sou ek nie eens oor so iets gedroom het nie, maar nou… wel, nou is dit moontlik.”
 
                 “Goeiedag, dames. Ek is Helgaardt de Weerdt, die eienaar van Bloeisellaan. Ek neem aan een van julle is mevrou Burger?”
 
                 Soos een man draai die hulle om. Die man wat voor hulle staan kan in sy dertigs wees . Donker hare met grys spikkels wat hier en daar deurslaan, sien Marinda. Nog uiters aantreklik en beslis fiks ook, rank die gedagte onwillekeurig deur haar toe sy knik.
 
                 “Ja, ek is Marinda Burger. Hierdie is my vennoot, Petro Marais.” Marinda sien so met ‘n glimps die verbasing op Petro se gesig ten aanhore van die woord vennoot.
 
                 “Welkom hier. Die huis is oop en so ook die rondawels. Gebruik julle tyd en stap gerus deur alles. Ek is net op pad om te gaan kyk of alles reg is by die vier perde. Een van hulle het ‘n rukkie gelede baie luid gerunnik wat nie eie aan enigeen van hulle hier is nie.”
 
                 “Hier is perde ook? Behoort hulle aan die plek of neem jy hulle weg wanneer jy die plek verkoop?” Marinda staan ‘n tree nader.
 
                 “Indien die nuwe eienaar hulle nie wil hê nie, sal ek hulle ook verkoop kry. Dis pragtige perde en drie van hulle baie mak en goeie ryperde. Die ander een is so ietwat wild en ek kon hom nog nooit regtig getem kry nie. Ek sien julle netnou weer.” Hy stap weg en Marinda kyk na haar vriendinn.
 
                 “Perde! Van kleins af begeer ek my eie perd. O, ek weet sommer hierdie plek gaan myne wees… perde en al. Kom, vennoot, laat ons gaan kyk hoe lyk ons plek van binne.”
 
                 “Is jy ernstig oor die vennootbesigheid, Marinda? Ek het beslis nie geld om in so ‘n onderneming in te steek nie.” Kommer spreek uit Petro se woorde.
 
                 “Ons gaan saam hier werk, so ons is vennote. Nie in die sin dat dit geldelik vir ons veel gaan beteken nie, want jy verstaan dat ek hierdie ding vir liefdadigheid doen terwyl ekself ‘n dak oor my kop het en nie hoef te bekommer oor waar môre se kos en klere vandaan gaan kom nie. Vir jou sal dit dieselfde beteken, behalwe die salaris wat ek jou gaan betaal om met die werk te help.”
 
                 “Ek kan dit steeds nie glo nie. Ek gaan in ‘n mansion woon, elke dag goeie kos eet, heerlike werk doen en boonop kan skryf. Om daarvoor te betaal word, is ‘n hemelse bonus.” Petro se oë raak vogtig en sy gooi haar arms om Marinda se nek.
 
                 “Oeps, die kleinding hou nie daarvan om so styf vasgedruk te wees nie,” vervolg Petro en staan opsy met haar hande oor haar geswolle buik, ‘n breë glimlag breek deur.
 
                 “Ek het hom gevoel skop,” roep Marinda uit. “Het jy nog nooit belang gestel om uit te vind of dit ‘n seun of dogter is nie, Petro?” Marinda streel sag oor Petro se maag en voel die wilde bewegings van klein handjies en voetjies.
 
                 “Nee, solank dit ‘n gesonde baba is, maak dit nie saak nie. Kom, ek is nuuskierig.” Petro loop voor haar uit na die huis toe.
 
                 “Stap solank in en kyk rond. Ek kom nou-nou,” roep Marinda en draai om. Sy wil eerste na die rondawels gaan kyk.
 
                 In die tweede rondawel staan Marinda nog so en rondkyk toe ‘n skadu die deuropening vul. Dis Helgaardt en hy glimlag vriendelik.
 
                 “Hoe lyk dit tot sover vir jou?”
 
                 “Baie goed. Ek dink die plek het klaar my naam op. Dis nie eens nodig om verder te kyk nie. Jy kan maar die papierwerk regkry.”
 
                 “Ek het gedink jy gaan hou van wat jy sien. Wil jy hê ek moet my huishoudster en haar man kennis gee, of wil jy dit dalk oorweeg om hulle by my oor te neem. Hulle is albei in hulle dertigs en baie goeie werkers.”
 
                 “Wonderlik. Hulle kan bly. Dit spaar my ‘n gesoekery na hulp. Waar woon hulle?”
 
                 “Sowat tien meter anderkant daardie rondawel, meer tussen die bome in. Ek sal na die plek verlang. Het nooit gedink ek sal ooit hier hoef pad te gee nie, maar die eensaamheid vang my en ek sien nie kans vir toeriste so op my eie nie.”
 
                 Daar is verlange in die aantreklike man se stem, en ‘n tikkie simpatie vir hom neem plek in haar hart in. Al het sy pas ‘n onaangename huwelik agter die rug, maak dit nie dat sy nie kan sien hierdie man het sy vrou baie liefgehad en dat hy haar mis nie.
 
                 “Kom besoek gerus die plek net wanneer jy wil. Nou moet ek gaan. Laat weet wanneer ek moet kom teken en wanneer ek kan begin intrek.”
 
                 “Ek woon reeds in ‘n hotel. Jy kan maar intrek net wanneer jy wil. Die papiere sal oormôre gereed wees,” antwoord hy en noem die prokureurskantoor se naam waarheen sy sal moet gaan.
 
                 “Baie dankie. Ek sien jou dan,” groet sy en stap na die huis toe om by Petro te gaan aansluit.
 
    
 
   “Nou besef ek regtig eers die meeste van my probleme is op ‘n end. Om hier op Bloeisellaan se stoep saam met jou te sit en tee drink en na die mooi sonsondergang te kyk, is hemels. Jou plek is pragtig ingerig. Niemand sal enigiets te kort skiet hier nie. Die rondawels is nog vir my amper mooier as die groot huis. ‘n Nessie so intiem en tog so modern. Nou moet hierdie bondeltjie in my maag nog net sy verskyning maak, dan kan ek uiteindelik die nare vernedering en seerkry van die verlede opsy skuif. Hierdie mensie gaan my finaal genees,” Petro kyk dromerig die verte in terwyl sy klein slukkies van die tee neem.
 
                 Marinda se hart swel. Dis so lekker om Petro so rustig en tevrede te sien. Hierdie jarelange vriendin van haar verdien dit om ‘n slag kommerloos te wees.
 
                 “Dis vir my ook lekker, en ek wil hê jy moet weet dit sou vir my nie so aangenaam sonder jou hier gewees het nie.” Marinda bedoel elke woord wat sy sê. ‘n Geluid wat teen die rustigheid om hulle inwerk laat haar orent sit en haar kop skeefhou om beter te probeer luister.
 
                 “Wat is dit? Waarna luister jy?” Petro praat sag asof sy kan aanvoel iets is nie pluis nie.
 
                 “Daar is dit weer. Dit klink soos iemand wat kreun.” Marinda staan op en stap met die stoeptrappe af na onder. “Bly daar, laat ek eers kyk wat dis. As ek skielik moet padgee, kan ek, maar jy moet jou beweeglikheid op die oomblik in ag neem.”
 
                 Marinda staan weer stil en luister. Dis definitief die gekreun van ‘n mens en dit klink nou soveel nader. Stadig stap sy in die geluid se rigting. Die grond regom die huis is helder verlig, maar die rondawels se ligte is almal afgeskakel omdat hulle nie bewoon word nie. Tog sien Marinda die donkerder vlek teen die een rondawelmuur… die patroon van ‘n mens.
 
                 “Wie is daar?” roep Marinda, staan weer stil en wag. “Ek sien jou by die rondawel staan. Wie is jy en wat maak jy hier?”
 
                 “H-help my… asseblief.” Dis meer ‘n hees fluistering as iets anders, maar Marinda herken dit as ‘n vrouestem en dan sak die figuur teen die muur af om op ‘n donker bondeltjie op die grond te lande te kom. Sy stap nou vinnig nader.
 
                 By die persoon gaan staan sy sowat ‘n meter van haar af. Swaar asemhaling gepaard met fyn kreune bereik haar ore en sy sak op haar hurke by die figuur neer.
 
                 “Wat makeer jou? Is jy siek? Hoe het jy hier gekom?” Marinda steek haar hand uit en vat aan die mens se voorkop. Dit gloei onder haar handpalm. Hierdie mens is baie koorsig. Sy streel oor haar gekoekte hare en skok ruk deur haar toe sy aan ‘n harde kors soos gestolde bloed vat.
 
                 “D-doreen… my naam… h-help… my…” Die woorde kom die keer sagter en Marinda moet mooi luister om wel te kan hoor.
 
                 “Wees rustig. Ek sal jou help. Ek gaan kry net gou hulp, want ek sal jou nie alleen kan help nie.”
 
                 Daar kom geen antwoord van die vrou nie, en Marinda spring vlugvoet op en hardloop terug huis toe.
 
                 “Dis ‘n vrou. Ek skat eerder ‘n jongmeisie. Sy is baie siek. Ek gaan haal gou vir Lita om my te help om haar in die huis te kry.”
 
                 “Ai, en nou kan ek nie eens help nie. Ek gaan solank na haar toe. Sy moet weet sy is nie alleen nie,” roep Petro agter haar aan.
 
                 “Bel eers die dokter,” roep Marinda terug, en Petro stap telefoon toe. Die dokter belowe om dadelik uit te kom Bloeisellaan toe.
 
    
 
   “Hierdie meisie het ‘n baie harde hou teen die kop weg en soos dit my lyk, ook redelik baie bloed verloor. Sy is ook ondervoed. Aan haar algehele toestand kan ek sien sy dwaal al ‘n ruk lank rond nadat sy seergekry het. Sy sal moet hospitaal toe gaan vir ‘n behoorlike ondersoek. Sy het ook ‘n hoë koors.” Die dokter kyk beurtelings na Marinda en Petro.
 
   “Nee-nee… nie hospitaal toe… nie, seblief.”
 
                 Marinda kyk af na die verslonsde jongmeisieliggaam op die bed. Sy is vuil, en ruik onaangenaam, maar in die twee groot blou oë is ‘n smeekroep wat aan haar hart kanker.
 
                 “Kan ons haar nie hier versorg nie, Dokter?” pleit Marinda.
 
                 “Weet enigeen van julle hoe om met binneaarse koppeling te werk?” Die middeljarige dokter se grys wenkbroue skiet die hoogte in.
 
                 “Ek kan, Dokter. Ek was ‘n suster in die hospitaal voor ek saam met my man Bloeisellaan toe getrek het.” 
 
                 Marinda kyk verras na Lita wat met ‘n groot glimlag na die dokter kyk.
 
                 “Dis natuurlik nie hoe dinge gedoen word nie, maar ek sal julle tegemoet kom omdat mevrou Burger so ‘n groot donasie aan ons hospitaal geskenk het. Ook omdat ons op die oomblik ‘n tekort aan beddens het weens die varkgriep wat die mense so platgetrek het.
 
   “Ek het haar ingespuit om die koors te breek en ook iets vir pyn. Die gat teen die kop sal ons moet skoonmaak en skoon skeer. Daar moet steke inkom. Sal jy kan help, Suster?” Hy kyk na Lita.
 
   “Ek is nou terug met die nodige, Dokter,” antwoord Lita en verdwyn vinnig net om kort daarna met warm water, handdoek, ontsmetmiddel, watte en ‘n skeermes terug te keer. “Ek sal regkom, Dokter.”
 
   “Dis gewoonlik ‘n suster se teken dat ons moet padgee. ‘n Koppie tee sal nou lekker wees, mevrou Burger.” Die gryskopdokter glimlag en hy stap saam met haar en Petro kombuis toe.
 
   “Wat weet julle van die meisie af?” vra hy terwyl hy by die tafel gaan sit en Marinda die tee maak.
 
   “Entlik niks, Dokter. Sy het iets gefluister van haar naam is Doreen, verder niks.”
 
   “Ek voel nie baie gelukkig daaroor dat julle haar hier gaan hou nie, maar ek sien nie verder met haar iets verkeerd behalwe die hou teen die kop en dat sy ‘n ruk beslis dwalend was nie. Die aarvoeding behoort gou te help en ek los vir haar antibiotika en pynstillers.” Hy drink stadig aan die tee wat sy vir hom gee, maar sluk dit daarna vinnig weg toe Lita kom sê sy is klaar.
 
   In die siekekamer sit hy behendig steke in die wond.
 
   “So ja. Voel jy effe beter?” Hy kyk af in die meisie se groot blou oë en sy knik net. “Kan iemand agter my aan ry en die nodige kom kry vir die aarvoeding, Mevrou?” Hy kyk direk na Marinda.
 
                 “My man David kan, Dokter.” Lita kyk ernstig van Marinda na die dokter toe.
 
                 “Dankie, Lita. Sê vir David hy moet met my motor ry. Jy weet waar hang die sleutels,” raai Marinda haar aan. Lita knik en stap haastig weg.
 
                 “Ek sal voor die huis wag tot David gereed is. Daar is medikasie wat julle streng volgens voorskrif vir haar moet gee. Julle kan intussen ‘n baie flou hoendersop vir haar maak en sorg dat sy net klein slukkies met tussenposes daarvan neem. Ons weet nie hoe lank sy al sonder kos en water is nie.” Die dokter beduie na botteltjies wat hy op die bedkassie neergesit het en groet dan.
 
                 “Ek sal die hoendersop gaan maak.”
 
                 “Dankie, Petro. Ek en Lita sal haar was en skoon aantrek. Doreen, ons gaan jou sommer hier op die bed was, want ek dink jy is te swak om in ‘n bad te klim.” Marinda kyk na die meisie se effe hortende asemhaling en haar hart pyn.
 
                 “As… as jul my help… die bad… dit sal so… so lekker wees. Lyf pyn… so dors…” kom die woorde prewelend en pleitend.
 
                 “As jy kans sien, natuurlik tap ek vir jou ‘n lekker bad water in. Lita, wag hier by haar asseblief en help haar om versigtig bietjie water te drink.”
 
                 Marinda gooi verfrissende badsoute en olies in die water, stap terug en help dan versigtig vir Lita om die swak liggaam tot in die bad te kry. Marinda laat sak Doreen se liggaam na agter, druk ‘n groot sponskussing agter haar nek in sodat sy net gemaklik in die bad water lê.
 
                 “Dankie… so lekker,” kom die fluisterwoorde. ‘n Amper onwaarneembare glimlaggie wil-wil aan die fyn lippe pluk en die groot blou oë gaan toe. Op die vuil gesig begin ‘n sagter lyn van rustigheid vorm aanneem.
 
                 Versigtig begin Marinda die skraal lyfie was. Sy was ook haar hare en werk uiters versigtig rondom die wond. Die hare het vaal gelyk, maar vertoon nou helderblond.
 
                 “Ek weet jy lê nou baie lekker, maar ons moet jou nou afdroog en in nagklere kry sodat ons vir jou sop kan gee.” Marinda se stem is teer en die meisie se oë gaan vir die eerste keer weer oop.
 
                 “Jy… moet ‘n… engel gewees het,” prewel sy, en laat toe dat Lita haar orent help en Marinda haar sag afdroog en nagklere aantrek.
 
                 Marinda lei haar bed toe met Lita se hulp, en eers toe sy gemaklik lê, gaan sit sy op die stoel langs die bed.
 
                 “Ek hoor Mevrou se kar. David is terug. Ek sal die goed by hom gaan haal,” sê Lita en stap uit.
 
                 “Hier is haar sop. Klaar genoeg afgekoel sodat sy kan sluk.” Petro kom met die bakkie geurige hoendersop die kamer binne en gee dit vir Marinda. 
 
                 “Doreen, sien jy kans om ‘n slukkie te neem?”
 
                 Doreen knik en hou haar mond oop. Marinda gee versigtig ‘n lepel sop en die meisie sluk. Sy gee nog ‘n lepel en dan sit sy eers die bakkie neer.
 
                 “Net bietjies-bietjies. Ons wil nie hê jy moet naar word nie. Kan jy vir ons vertel hoekom jy in so ‘n toestand is? Waar jy vandaan kom en hoe jy hier beland het? Wat jou van is?” Marinda praat sag om nie die meisie bedreig te laat voel nie.
 
                 “Doreen Welgens. Het net ‘n ma gehad… rowers het… haar geskiet. Ek’t gevlug… hulle het my gevang… toegesluit in kelder… niks kos, net water… een keer per week… en snye droë brood. Weet nie vir hoe lank.” Sy haal hortend asem en sluit weer haar oë. Sy is duidelik uitgeput.
 
                 Marinda is geskok en aan Petro se gesigsuitdrukking sien sy ook die ontsteltenis oor die meisie se verhaal.
 
                 “Rus eers ‘n bietjie. Jy kan later verder vertel. Jy is veilig hier. Ons sal nie dat jy iets oorkom hier nie. Hier is jou aarvoeding ook nou. Lita sal dit vir jou koppel. Mooi, ek sien dokter het ‘n driepootstaander saamgestuur.” Marinda staan op en maak plek vir Lita om die koppelings te doen.
 
                 “Dokter het ook hierdie ampules saamgestuur. Ek moet haar vir die volgende drie dae elke oggend een daarvan inspuit,” vertel Lita terwyl sy flink die binneaarse voedingkoppeling opstel en dan eenkant toe staan. “Dit lyk goed. Alles loop mooi. Mevrou kan my enige tyd roep as iets nie reg lyk nie. Nag, almal.”
 
                 “Nag, Lita, en baie dankie vir julle hulp. Sê vir David ook dankie,” groet Marinda.
 
                 “Sy is knap, nè.” Petro kom nader.
 
                 “Ja, ek was verbaas en baie dankbaar anders sou Dokter nie vir Doreen hier gelos het nie. Nog ‘n slukkie sop, Doreen?”
 
                 Die meisie knik en weer voer Marinda haar twee lepels sop.
 
                 “Ek dink jy moet nou probeer slaap. Jou liggaam word gevoed en die koors word bestry, en ek glo die antibiotika doen hulle werk. Jy kan nou rustig word. Ons los die bedliggie by jou aan.” Marinda staan op.
 
                 “Ek het gedink om die klokkie by haar te los.” Petro sit ‘n klokkie wat eintlik ‘n ornamentjie is op die bedkassie neer en glimlag.
 
                 “Julle is so goed… hoe kan ek… dankie sê?”
 
                 “Deur nou jou oë toe te maak, rustig te slaap en gesond te word. Nag, Doreen.” Petro groet ook en hulle stap uit.
 
                 In die sitkamer skink Marinda vir hulle elkeen ‘n koue koeldrank.
 
                 “Doreen is ons eerste gekneusde hartjie wat versorging nodig het. Ek dink dis ‘n teken dat ons reg gedoen het om hierheen te kom om te doen wat ons wil doen.” Marinda kyk vraend na Petro.
 
                 “Jy is reg. Ek voel ook so. Die arme, arme mensie. Volgens haar het sy net ‘n ma gehad… familieloos dus ook nou nog. Sy is so verwaarloos, dis moeilik om te skat hoe oud sy is. Sy klink jonk. Ek kan net dink hoe mooi daardie pragtige, groot blou oë van haar in ‘n gesonde gesig met ‘n blos op die wange moet lyk. Ooo, eina…!” Petro buig meteens vooroor, kyk dan met wydgerekte oë na Marinda. “Kry ‘n ambulans… dis tyd!” vervolg sy en beduie na haar water wat gebreek het.
 
                 “Ons baba is op pad! Wonderlik,” jubel Marinda terwyl sy met vingers wat effe bewe die hospitaal skakel. “Ai, ek sal nie met jou kan saamgaan nie, want ek moet aan Doreen dink. Môreoggend los ek vir Lita by haar en kom ek jou besoek,” vervolg sy terwyl sy oor Petro se rug streel.
 
                 Sy haal saam met Petro asem soos dit by ‘n kraamgeval hoort tot hulle die ambulans hoor. Daarna gebeur dinge vinnig onder die bekwane hande van die ambulanspersoneel, en toe Marinda weer sien, is alles om haar stil. Sy is alleen op die stoep, die liggies van die ambulans het reeds verdwyn. Sy stap in huis toe, sluit die deur, loer by Doreen in en gaan na haar eie kamer toe toe die meisie vir haar heel rustig lyk.
 
    
 
    
 
    
 
   DRIE
 
   Marinda skrik wakker. Haar selfoon lui. Dis nog donkernag. Iets is verkeerd! Sy skakel die bedlig aan en staan in dieselfde beweging op. Sy gryp die foon en antwoord.
 
                 “Mevrou Burger, dis suster Louw by die hospitaal se kraamafdeling. Ons het ‘n pasiënt hier met die naam Petro Marais. Ken jy haar?”
 
                 “Ja, natuurlik ken ek haar. Wat is fout?”
 
                 “Petro het gevra ons moet jou bel.  Sy vra of jy ‘n plan kan maak om hierheen te kom.”
 
                 “Suster, moet nou nie dat ek dinge uit jou moet trek nie. Petro weet ek het op die oomblik ‘n probleem hier op Bloeisellaan en sy sou my nie onnodig laat roep nie. Wat is verkeerd?” Benoudheid en ergernis stoei in Marinda.
 
                 “Ja, wel, miskien is dit beter dat jy weet voor jy hierheen kom. Petro se baba is doodgebore. ‘n Pragtige mensie, maar met die naelstring om die nekkie wat haar verwurg het.”
 
                 Marinda se bene vou en sy plof terug op haar bed. Dis die heel laaste soort nuus wat sy nou verwag het.
 
                 “Mevrou Burger… is jy nog daar?”
 
                 “Ja… ja, dankie, Suster. Sê vir haar ek maak ‘n plan… ek kom.” Sy maak die foon toe en sit dit terug op die bedkassie. Sy moet vir Lita gaan roep. Sy kan nie net hier wegry en Doreen alleen los nie. 
 
                 Met haar gedagtes nou weer georganiseerd genoeg, vlieg sy op, trek in die verbygaan na die deur toe haar kamerjas aan, slof haar pantoffels aan en drafstap dan by die huis uit na Lita en David se huis toe.
 
                 Marinda is meer as dankbaar toe Lita ‘n rukkie later heel gewillig saam terugstap huis toe om by Doreen te gaan bly. Sy trek vinnig aan, gryp haar motorsleutels en is binne enkele oomblikke op die pad dorp toe. By die hospitaal parkeer sy en stap vinnig die gebou binne.
 
                 Sy huiwer by Petro se kamerdeur. Petro se gesig lê bleek teen die ligroos hospitaalkussing. Haar oë is toe. Sy stap sag nader. Traanstrepe wat reeds droog geword het, is nog sigbaar teen haar wange.
 
                 “Petro…” Sy fluister haar naam net vir ingeval sy slaap, maar Petro se bruin oë gaan byna onmiddellik oop. Feitlik onmiddellik swem die kykers in poele en ‘n snik ruk deur Petro se lyf toe sy haar arms na Marinda toe uitsteek.
 
                 Marinda sit op die bed en vou haar arms styf om haar vriendin se lyf. Sy druk haar kop onder haar ken vas en streel oor haar hare. Hoe troos ‘n mens iemand wat die koms van haar baba as verlossing uit haar reeds gekneusde toestand beskou het? Iemand wat uitgesien het om die bondeltjie vreugde vas te hou, te troetel en lief te hê en sodoende jou seerkry agterweë te laat? Daar is nie woorde nie. Sy hou haar net styf vas en wieg haar liggies heen en weer.
 
                 Lank na Petro se snikke bedaar het, beur sy sag weg van Marinda af en leun terug teen die kussings. Smart teken verouderingstekens op haar mooi gesig en haar oë kyk verslae en vol seer na Marinda.
 
                 “Wat nou, Marinda? My ankertjie waarna ek so reikhalsend uitgesien het, is meteens van my af weggepluk. Hoekom het die Here wat ek so vertrou dit aan my gedoen?” Haar stem is steeds hees van trane.
 
                 “Ek is so jammer, Petro. Onthou net dat ek altyd daar is vir jou. Jy gaan steeds help om Bloeisellaan die hawe vir gekneusde harte te maak. Jy is nou self een van hulle en ook jy sal daardie hawe gebruik om weer heel te word. Daar sal iets anders wees wat jou aandag sal vasvang wat jou verlies geleidelik dowwer sal maak. Jy moet dit net glo. Jou geloof was nog altyd sterk, glo ook dat Hy hiermee ‘n goeie doel het.”
 
                 “Miskien was dit die Here se manier om my geen bande met Darren te laat behou nie. Darren wat die eintlike oorsaak van al my probleme is.”
 
                 “Dit sal ons nie weet nie, my vriendin, maar glo net Hy sal jou nie ‘n pad laat loop wat jy nie sal kan loop nie.”
 
                 “Ek kan later vandag huis toe gaan nadat die dokter weer by my was. Kan jy hier bly tot dan en my saam terugneem?” vra Petro na sy ‘n rukkie gelê en dink het.
 
                 “Ek sal net vir Lita bel en vra sy moet nog by Doreen bly.” Marinda haal haar foon uit en bel vir Lita. Sy reël met haar om nog te bly en glimlag dan met Petro. “Lita sê dis geen probleem nie.
 
                 “Nou kry ek skaam. Ek is selfsugtig en het nie eens aan Doreen gedink nie. Die arme kind.”
 
                 “Nee, moenie so daaroor dink nie. Dink liefs daaraan hoe ons die meisie weer gesond gaan maak, deel van die lewe maak en laat probeer vergeet van die nare ding waardeur sy is. Sy gaan die projek wees wat ons albei weer gaan laat vorentoe kyk en die verlede agter laat. Ek gaan vir my koffie haal. Kan ek vir jou ook bring?”
 
                 “Asseblief, dankie.”
 
                 Marinda stap weg en stuur stil ‘n gebed na Bo. Dankie, Here. Dis duidelik dat U sommer gou kalmte in Petro gebring het. 
 
                 By die koffiemasjien wil sy net omdraai met die twee koffies, toe iemand hier agter haar praat.
 
                 “Môre, Marinda. Wat maak jy so vroeg by die hospitaal? Hoop nie dis enige slegte nuus nie.”
 
                 Helgaardt de Weerdt. Hy tap vir hom ook ‘n koppie koffie. Sy glimlag en wonder oor die wit jas wat hy aan het.
 
                 “Môre, Helgaardt.” Sy vertel hom van Petro en vra dan waarom hy daar is.
 
                 “Jammer om dit te hoor. Ek het besluit om weer te kom praktiseer. Op Bloeisellaan saam met my vrou was ek te bedrywig en ek het uitgetree. Nou is ek verveeld en ek vind my werk so bevredigend soos voorheen.”
 
                 “Ek het nie geweet jy is ‘n dokter nie. Dit moet sekerlik vir jou wonderlik wees om weer te doen wat jy aanvanklik gedoen en geniet het.”
 
                 “ Dit kan jy weer sê. Kan ons ‘n rukkie gesels, of wil jy liefs Petro se koffie vir haar neem en by haar wees?”
 
                 “Ek neem gou haar koffie en dan kom ek weer.”
 
   
  
 

              By Petro verduidelik sy van Helgaardt wat bietjie wil gesels en stap weer uit toe Petro geen besware het nie.
 
                 “Kom ons sit sommer hier voor in die tuin op daai bankie. Die ligdag is reeds aan die deurbreek… die beste tyd van die dag hier buite,” stel hy voor en hulle gaan sit onder ‘n wilgerboom met laaghangende takke. Die paddas en krieke se naggeluidjies is besig om een vir een minder te word.
 
                 “Afgesien van die teleurstelling van jou vriendin se doodgebore baba, woon julle darem lekker op Bloeisellaan?”
 
                 “Die plek is ‘n paradys. Ek is so dankbaar dat ek juis dié plek in die hande gekry het. Jy verlang na die plek, nè?”
 
                 “Meer as wat jy kan dink, ja.”
 
                 “Jy moes dit dalk nie verkoop het nie. Dit laat bestuur het en steeds kom praktiseer het. Sodoende kon jy steeds naweke of aftye daarheen weggebreek het.”
 
                 “Dit kon gewerk het, ja. Noudat die herinneringe aan my vrou en my daar saam vaer begin word, besef ek dit. Jy sal dit natuurlik nou nooit aan my terugverkoop nie, nè?”  ‘n Plaerige laggie plooi om sy mondhoeke.
 
                 “Jy’s reg. Ek sal nie, maar jy is baie, baie welkom om gedurende jou aftye Bloeisellaan te besoek en een van die leë rondawels daarvoor te gebruik. Ek is nie ‘n monster nie, en verstaan hoe jy voel.”
 
                 “Nou dis wat ek nou ‘n gawe voorstel en aanbod noem. Moenie verbaas wees as ek regtig daarvan gebruik gaan maak nie. Dankie, Marinda.” Hy trek liggies sy vingers deur sy blonde kuif wat effe te lank is en sy donkerbruin oë kyk ernstig in haar bloues.
 
                 Marinda kyk weg. Die ineense ligte bewing wat hierdie oogkontak in haar ingewande veroorsaak, verwar haar. Sedert die dae toe sy besef het haar liefde vir Henk is so dood soos kan kom, het sy besluit geen man sal ooit weer haar hartsnare aanraak nie… nie in so ‘n opsig dat sy totaal onder sy bekoring sal kom en geen realistiese besluite sal kan neem nie. Sy sal nie dat hierdie innige oogkontak van Helgaardt de Weerdt haar nou van besluit laat verander nie, selfs al fladder die vlerkies steeds onkeerbaar in haar maag.
 
                 Sy staan vinnig op. “Soos ek gesê het, jy is welkom. Nou moet jy my asseblief verskoon. Petro het my nodig en dis waarom ek hier is. Tot siens, Helgaardt.”
 
                 “Tot siens, Marinda, en dankie vir die geselsie.” Sy groet kom agter haar aangerol, want sy is al amper by die deur in. Dis of haar voete sommer rollers onder gekry het en sy nie vinnig genoeg kan wegkom van die nuwe oorsaak van onrustigheid wat haar so pas beetgepak het nie.
 
                 
 
   “Julle sit lekker in die son. Ai, ek kan nie glo jy lyk reeds so goed nie, Doreen. Lyk my Bloeisellaan doen jou goed.” Marinda sit die glase lemoensap op die stoeptafel neer en gaan sit by Doreen en Petro. Petro is al meer as ‘n week terug op Bloeisellaan. Sy was baie stil in die begin, maar Doreen het gereeld haar geselskap opgesoek en Petro het weer begin belangstelling toon oor wat rondom haar aangaan.
 
                 “Bloeisellaan en sy wonderlike mense. Ek voel goed en my maag skreeu nie meer om hulp nie. Baie dankie aan almal van julle.” Doreen se groot blou oë het ‘n blinkigheid in terwyl sy van Marinda na Petro kyk.
 
                 “Marinda, het jy geweet Doreen is maar nog net vyftien jaar oud?” vra Petro en vou die jongmeisie se een skraal handjie in hare toe.
 
                 “Soos sy nou daar sit kan ek dit glo. Toe sy hier aangekom het was dit moeilik om haar ouderdom te bepaal. Ek het juis gewonder, Doreen, kan jy ons nou presies alles vertel wat gebeur het. Ons wou jou nie aanhoudend vroeër hieroor pla nie.”
 
                 “Ek en Doreen het klaar daaroor gepraat, Marinda. Doreen het geen ander familie behalwe haar ma en pa gehad nie. Soos jy reeds weet, is haar ma doodgeskiet en haar pa… wel, Doreen het haar pa laas gesien toe sy agt jaar oud was. Hy het Amerika toe gegaan in verband met besigheid, en hulle het hom nooit weer gesien nie. Sy e-posse aan hulle het summier opgehou asook telefoonoproepe. Die speurder wat haar ma aangestel het om na hom te soek, het niks opgelewer nie. Hulle kon nie langer bekostig om in die woonstel te bly nie, en haar ma het die huishoudsterwerk aanvaar. Hulle het daar in ‘n tuinwoonstel van die vrou gewoon.”
 
                 “Arme mens! So jy weet nie of jou pa nog leef en indien wel hoekom hy nooit na julle toe teruggekom het nie?” Marinda praat sag. Haar hart bloei vir hierdie klein meisie wat so dapper hier sit.
 
                 “Nee, ek weet nie. Petro het gesê ek moenie bekommerd wees nie, ek kan hier woon so lank ek wil. Is dit reg so met jou ook, Marinda?” Smeking in die onskuldige groot kykers laat haar hart pyn en sy knik.
 
                 “Beskou Bloeisellaan as jou tuiste. Jy gaan seker nog skool, of hoe?” Marinda moet haar keel skraap om die heserigheid te verwyder.
 
                 “Ek… ek het nie die laaste jaar klaargemaak nie. Mams kon nie meer kop bo water hou met haar klein inkomste nie en ek moes help. Ek het halfdag as kassiere by ‘n winkel gewerk.”
 
                 “Wil jy graag teruggaan skool toe?” Marinda sien hoe Doreen se hand stywer aan Petro s’n vasklou en hoe Petro vertroostend met haar duim oor die meisie se hand streel.
 
                 “Ek is te bang om in die openbaar uit te gaan. Daardie mans gaan my soek. Hulle gaan my nie met rus laat nie.”
 
                 “Jy het nie nodig om te gaan nie, Doreen. Jy kan tuis studeer. Hier is twee rekenaars. Moenie bang wees nie,” keer Petro vinnig en slaan haar ander arm om die skraal lyfie.
 
                 “Petro is reg. Jy kan maar rustig word.” Siestog die meisie bewe. “Wat ek nie kan verstaan nie, is waarom hulle jou aan die lewe gehou het, al was dit met droë brood en water. Hoekom het hulle jou nie ook doodgemaak nie. Weet jy dalk, Doreen?”
 
                 “My ma was die huishoudster van baie ryk mense. Die rowers het daar ingebreek om die vrou se juwele te steel en die kluis oop te breek. Toe kom hulle op my en my ma af waar ons sit en televisie kyk het. Mams wou die polisie bel, maar was nie vinnig genoeg nie. Hulle het haar geskiet en ek het probeer vlug soos julle reeds weet. Ek is gevang.
 
                 “Hulle wou gehad het ek moet teruggaan na die vrou se huis toe en die juwele vir hulle steel. Die vrou sou my met ope arms ontvang, want sy het ‘n beloning in die koerante aangebied vir enigeen wat my kon opspoor… dood of lewendig. Sy was baie lief vir my. Ek moes ook na die brandkluis se kombinasie soek en vir hulle gee. Ek wou nie, en hulle het gedink as hulle my laat hongerly en laat swaarkry, ek een of ander tyd sal ingee en dit doen.”
 
                 “Moet ons haar laat weet jy lewe?” vra Petro sag.
 
                 “Sal jy dit doen? En kan ek dan nog steeds hier bly?” Doreen se ander hand soek ook nou na Petro s’n en haar oë is stip op haar gerig.
 
                 “Ontspan, my mensie. Ek sal nie toelaat dat enigeen jou hier wegvat nie. Ek sal haar laat weet.” Petro trek die meisie teen haar bors vas.
 
                 Marinda kyk effe verslae na die twee mense. Haar jarelange vriendin en die amper vreemde meisie. Hier het beslis iets tussen hierdie twee vroue gebeur.’n Soort band gevorm, en dis duidelik dat Petro alles vir die kind sal doen. Kan dit dalk wees dat Petro nou vir Doreen gebruik om haar doodgebore baba se plek te vul? Moet sy iets hieroor sê, of moet sy dinge laat soos dis? Dit kan tog seker nie kwaad doen as Doreen op hierdie manier vir Petro kan berusting bring nie. Doreen self het ook duidelik nou iemand soos Petro in haar lewe nodig. Miskien werk alles ten goede uit… is hierdie hele toeloop van sake net eenvoudig ‘n wonderlike bestiering.
 
                 “Kom, jy kan saam met my gaan en dan bel ek.” Petro staan op en trek Doreen aan die hand agter haar aan. Marinda bly agter en kyk die twee peinsend agterna.
 
                 Marinda oortuig haarself nie heeltemal nie. Diep binne haar weet sy Petro het die dood van haar baba amper té gelate aanvaar. Daar was byna geen trane nie, en sy wou ook nie veel daaroor praat nie. En nou is Doreen daar. Doreen wat duidelik liefde en aandag broodnodig het.
 
                 By die venster uit sien sy die aandskemering in aantog, sug gelate en stap by die deur uit. Reeds is die nagdiertjies se geluidjies hier en daar hoorbaar. Sonder waarskuwing bring dit ‘n knop in haar keel waarteen sy sluk om hierdie ongevraagde emosies onder bedwang te bring.
 
                 Dit word vinnig donker en die maan begin sy geelwit melkspatsels tussen die bome en struike deur op die grond gooi. Agter haar hoor sy die sagte kliek van die outomatiese skakelaar wat op ‘n sekere tyd die spreiligte rondom die huis aanskakel. Die verligte trappe lok haar na onder toe en sy stap tussen die struike deur in die rigting van die see. Selfs van hier af hoor sy al die knalgeluide wat die groot branders teen die rotse maak.
 
                 Die spreiligte se buitekring stop waar die struike en bome rondom die huis eindig, en nou stap sy op die sand tussen die rotse deur nader na die see toe. Die maan verlig die uitgetrapte paadjie goed genoeg sodat sy kan sien waar sy loop. Waar die gladde kaal strook sand begin, trek sy haar sandale uit en stap kaalvoet verder. Die sand kriewel louwarm onder haar voete en elke tree is soos ‘n massering wat kalmte in haar gemoed bring.
 
                 Rotse doem weer voor haar op en in hulle donker skadu gaan sy op die sand sit met haar rug teen die regop rots agter haar gesteun. Met haar oë toe kan sy hoor dis besig om laagwater te word, want die branders se doef-doefgeluide teen die rotse word al sagter en al minder. Sy is veilig hier, sy kan maar ontspan, sweef die gedagtes vaag deur haar toe ‘n salige loomheid haar oorval.
 
    
 
                               
 
                 
 
    
 
    
 
    
 
    
 
    
 
   VIER.
 
   Dis definitief ‘n hand wat aan haar skouer vat. Sag, maar dis daar. Marinda se oë vlieg oop. Dis steeds nag, en die maan is nog helder op sy pos. Gebukkend oor haar staan ‘n mansfiguur met sy hand op haar skouer waar sy nog teen die rots sit. Haar spiere ruk styf, gereed vir aksie. Sy is hoe ver van die huis af alleen hier in die donker teen die see. Hierdie persoon weet dit. Beangs klop haar hart in haar keel en sy kry geen woord uit nie.
 
                 “Moenie bang wees nie… dis net ek, Helgaardt.” Sy stem is gerusstellend in die bekendheid daarvan. Sy slaak ‘n sug van verligting en beur orent.
 
                 “Ek het wraggies aan die slaap geraak. Hoe laat is dit al?”
 
                 “Toe maar, jy het net sowat ‘n driekwartuur geslaap en ek was die hele tyd naby.  Ek moes jou nou wakker maak, want die weer is aan die opsteek en ek wil nie hê die reën moet jou onverwags oorval nie.”
 
                 “Wat maak jy hier, Helgaardt? Die tyd van die nag?” Hulle begin terugstap soos sy gekom het.
 
                 “Ek het besluit om van jou aanbod gebruik te maak en het laataand Bloeisellaan toe gery. Ek het by die rondawel die verste van die huis af ingetrek. Daarna besluit om hierheen te stap. Dit was my geliefkoosde plek vir weke na my vrou se dood. Toe ek jou hier kry en besef jy slaap, het ek jou so gelos en ook hier gebly. Skielik het ek uit jou teenwoordigheid hier saam met my ‘n soort kalmte, berusting geput.”
 
                 “Dankie vir die wakker maak. Die weer dreun. Ek dink jy is reg, dit gaan reën. Daar lê my skoene. Ek trek hul gou aan en dan sal ons moet draf as ons nie wil natreën nie.” 
 
                 “Ons is klaar te laat,” antwoord hy laggend toe sy orent kom na sy haar skoene aangetrek het. Groot enkel druppels plof op hulle neer, maar dit word vinnig meer en aaneen.
 
                 Hulle betree die lig van die sproeiligte, en sy kyk na sy laggende gesig. Reeds is sy bruin hare teen sy kop vasgeplak. ‘n Uitbundige laggie kriewel in haar keel en sy proes effens. Dan lag sy en gooi haar arms in die lug. Wanneer laas het sy reën op haar liggaam gevoel? Wanneer laas het so so vry en en sonder sorge na ‘n man gekyk wat teenoor haar staan en lag?
 
                 Helgaardt se hand neem hare, sy vingers styf om hare gevou en sonder haas, stap hy saam met haar deur die bome en struike na die rondawel toe waar die ligte brand. Net binne die deur gaan hy staan, neem haar ander hand ook en kyk nou met erns in sy diepbruin oë na haar.
 
                 “Nou weet ek ek het die regte ding gedoen om vanaand hierheen te kom. Ek het so iets nodig gehad om my weer helder te laat dink. Om daar by jou te gesit het, saam met jou nat te reën en so sorgvry te lag sonder dat ons veel gesels het, was soos moeti vir al my dwalinge, Marinda.”
 
                 Die heserigheid in sy stem ontgaan haar nie. Daar is ‘n erns in wat grens aan ‘n versoek van gemeensaamheid. ‘n Soortgelyke gevoel oorval haar. Op hierdie oomblik weet sy hulle deel dieselfde soort ontlading vir die eerste keer na hulle onderskeie traumatiese verledes. Haar oë raak verkleef aan syne. Sy verloor haarself in die diep donkertes daarvan sonder om ‘n woord te praat.
 
                 Sy arms gly om haar nek, vroetel met die knopies agter haar rug en sy laat toe dat hy oomblikke later die nat bloes laat grond toe val. Haar hande voel-voel na sy hempsknope en maak hulle een vir een los. Sy oë los hare nie. In daardie dieptes lees sy dieselfde hunkering as wat sy op hierdie oomblik ervaar… om aan iemand te behoort wat jy weet jou ook nodig het.
 
                 Die nat hemp plof op die vloer neer en Helgaardt raak ontslae van sy sopnat denim. Net ‘n oomblik huiwer sy en volg dan sy voorbeeld. Hy stap tot teenaan haar, tel haar in sy arms op en stap na die storthok toe waar hy die krane oopdraai. Heerlike louwarm strale piets oor hulle lywe. Hy neem die seep en begin daarmee oor haar skouers was. Lewenslus en opgewondenheid stroom deur haar are en sy gooi haar kop effe agteroor.
 
                 Strelend gly sy gladde seephande oor haar hals. Dit  huiwer in haar kuiltjie en sak dan vlindersag laer waar sy hande liggies oor haar borste skulp voordat sy vingers sagte, sensasiewekkende kringetjies om haar borspunte trek. Marinda kan die ligte snak oor haar lippe nie keer nie. Hy kreun sag toe hy daarmee ophou en haar net styf teen hom vastrek. Met sy gesig in haar nek gedruk, hou hy haar sekondes lank net so doodstil vas terwyl die strale steeds oor hulle loop. Sy liggaam straal begeerte teen haar uit, en sy weet as hy haar nou hier vir hom wil neem, sy geen weerstand sal hê nie.
 
                 Helgaardt sug sidderend hier teen haar lyf en hy draai terselfdertyd die krane toe. Hy gryp ‘n groot handdoek net buite die stortdeur en draai dit styf om haar lyf, vou haar hande daaroor en  draai ook ‘n handdoek om sy lyf. Hy lei haar na binne en gaan staan dan voor haar.
 
                 “Marinda, ons kon so maklik vanaand van alles en almal om ons vergeet het en toegegee het aan ons vleeslike hunkerings. Jy is ‘n pragtige, begeerlike vrou en dan het jy boonop ‘n lieflike geaardheid. As jy maar kan weet hoeveel selfbeheersing ek moes toepas om halt te roep. Ek vra om verskoning hiervoor, vergewe my asseblief.”
 
                 Marinda is verward. Verligting en begrip stry teen die hunkerings wat steeds deur haar liggaam rank.
 
                 “Moenie om verskoning vra nie. Daar is niks om te vergewe nie. Ek is net so skuldig soos jy. Ons wou mekaar gebruik om die vry gevoel wat ons ineens betrek het uit te leef. Is dit nie waar nie?” Haar stem is sag.
 
                 “Ek kon dit nie beter uitgedruk het nie. Vir die eerste keer in maande het ek gevoel die verlede is besig om my te los. Dit was oorweldigend en ek wou dit saam met jou meemaak. Glo my asseblief, jou teenwoordigheid het baie daarmee te doen, en ek is dankbaar vir dit wat jy wel met my gedeel het.”
 
                 Marinda voel ineens effens ongemaklik. Hy was die sterkere een. Sy besef sy sou enduit toegegee het, maar noudat sy weer helderheid het, weet sy dit sou ‘n fout gewees het. Dis nie soos sy is nie. Om seks as uitlaatklep te gebruik vir wie weet wat ookal nie. Tog is sy nie spyt oor wat wel gebeur het nie. Helgaardt is ‘n goeie man, en dis duidelik dat hy vir haar respek het.
 
                 “Helgaardt, ek is nie spyt hieroor nie. Dit laat my goed voel dat jy genoeg respek vir my gehad het om nie bloot seks met my te hê om ‘n drang te bevredig nie,” verwoord sy haar gedagtes.
 
                 “Ek is bly, want ek voel ek het in jou ‘n vriendin ontdek… een wat ek nie graag sal wil verloor nie.”
 
                 “Jy sal nie, maar nou moet ek gaan. Vir al wat ek weet soek Petro en Doreen al die wêreld vol na my. Die reën het opgehou, so ek stap sommer net so met die handdoek. Ek sal môre my nat klere kom haal. Nag, Helgaardt.”
 
                 “Nag, Marinda, en dankie… dankie dat jy verstaan.”
 
                 Sy draf haastig huis toe, maar vind alles rustig. Selfs die kamerligte is al afgeskakel. Sy loer by Petro se kamer in en staan ‘n oomblik lank doodstil. Doreen se skraal lyfie is styf in Petro se arms toegevou en albei slaap. 
 
                 In haar kamer droog sy haar verder af en vryf haar hare droog. Sy is tog maar bekommerd oor hierdie vinnige, hegte verwikkeling tussen Petro en Doreen. Sy hoop nie een van hulle gaan later seerkry nie.
 
                 Dis egter met die gedagte aan Helgaardt se strelende seephande oor haar lyf waarmee sy ‘n rukkie later aan die slaap raak.
 
    
 
   “Noudat Doreen nie meer so uitgeteer is nie, is sy eintlik ‘n pragtige jongmeisie. Ek is so trots op haar, Marinda… sy leer so fluks en sy is nie dom nie.” Petro se oë blink. Doreen is daarvoor verantwoordelik.
 
                 “Waar is sy dan vanoggend? Alles is so stil hier.” 
 
                 “Sy het gevra of sy kan gaan perdry. David sou vir haar die perd gaan opsaal. Eintlik bly sy nou te lank weg na my sin.” Die blink in Petro se oë maak plek vir ligte kommer.
 
                 “Solank David net nie die befoeterde perd vir haar opgesaal het nie. Die ander is mak en veilig om te ry. Hier, ek het vir ons tee gemaak.” Marinda skuif ‘n koppie tee oor die tafel na Petro toe.
 
                 “Dankie. Ek sien Helgaardt kom dikwels besoek aflê. Is dit bloot omdat hy na Bloeisellaan verlang, of broei daar iets tussen julle twee?” Petro neem ‘n slukkie tee en kyk tergend na Marinda toe.
 
                 “Moenie verspot wees nie, Petro! Helgaardt is ‘n goeie man en ek hou van sy geselskap, maar dis al. Hy verlang sommer na die plek se rustigheid en ek gee nie om as hy so nou en dan een van die rondawels gebruik nie. Dis nie asof ons mense het om in almal te woon nie.”
 
                 “Oe-ooo, jy protesteer te veel, pasop!” Petro terglag.
 
                 “Jy’s nou sommer laf. Daar lui die deurklokkie. Wonder wie dit kan wees?” Marinda stap weg terwyl Petro se laggie nog agter haar aandraal. Hoekom sou Petro se ligsinnige geterg dan nou so aan haar krap? Die handvatsel is koud in haar hand toe sy die deur oopmaak.
 
                 Voor haar staan ‘n vreemde man. Die oggendson toor ligte vonkies uit sy blonde krulhare. Hy is netjies aangetrek en met ‘n glimps sien sy die spoggerige motor agter hom langs die huis staan. Eienaardig, sy het nie ‘n voertuig gehoor nie. Maar dan weer, daardie klas motor lawaai nou nie juis nie.
 
                 “Môre, Meneer. Kan ek help met iets?” Sy kyk in sy blou oë wat vriendelik op haar gerig is.
 
                 “Ek is Horst Welgens, en as my inligting reg is, moet jy Marinda Burger wees.” Sy neem sy aangebode hand  en hy druk dit liggies voor hy los.
 
                 “Jou inligting is reg. Jy sê… o, my wêreld… jou van is Welgens het jy gesê?” Marinda kyk dringend na die aantreklike man. Hy is nie meer jonk nie, sy skat hom so in sy laat dertigs.
 
                 “Dis reg, en ja, ek is Doreen se pa. Dis wat jy wil weet, dan nie?” Sy gesig is nou die ene erns.
 
                 Marinda voel hoe opgewondenheid gemeng met ontevredenheid by haar posvat.  As hierdie Doreen se pa is, waar was hy al die jare wat Doreen en haar ma nooit van hom gehoor het nie?
 
                 “Het jy jou vrou en kind in die steek gelaat, meneer Welgens, of het jy ‘n logiese verklaring vir jou jarelange stilswye? Besef jy hoe jou vrou en kind gespartel het om kop bo water te hou? Weet jy deur watter hel Doreen gegaan het na haar ma se dood?” Marinda kan die stortvloed woorde nie keer nie.
 
                 “Wat gaan aan, Marinda? Met wie baklei jy so?” Petro verskyn langs haar in die deuropening.
 
                 “Hierdie is Horst Welgens… Doreen se pa. Meneer Welgens, dis my vriendin Petro Marais.”
 
                 “Doreeentjie se pa? Wat kom soek jy nou hier? Na al die jare waarin Doreen en haar ma alleen deur die lewe moes spook en spartel?” Ook Petro is onmiddellik omgekrap.
 
                 Horst hou sy hande afwerend in die lug voor hom en glimlag effens. Sy blou oë lyk net soos Doreen s’n en Petro ervaar ‘n eienaardige hol kol op haar maag. Gaan hy Doreentjie nou hier kom wegvat?
 
                 “Mevrou Burger… of kan ek maar Marinda sê? En Petro… Ek kan verstaan dat dit julle reaksie is. Tog kan ek julle die versekering gee dat my lewe geensins die van Doreen se pa en my vrou se man was sedert ek by hulle weg is nie. Daar in die vreemde land is ek deur ‘n nare ervaring.
 
                 “Ek was pas daar toe ek gevange geneem is deur korrupte amptenare. Hulle wou ‘n losprys eis vir my vrylating aangesien hulle onder die wanindruk verkeer het dat ek ‘n ryk man is en ook ryk familie het. Hulle wou my eers nie glo nie, en het my vreeslik verniel. Geen kos, geen water en geen toegang tot ‘n telefoon. Die dag toe hulle uiteindelik besef ek het die waarheid gepraat, het hulle my iewers in die veld teen kranse gaan afgooi.
 
                 “Ek het dit oorleef, maar my geheue was weg. Vir my het ekself net van daardie dag af bestaan. Ek het begin aanstap na wie weet waar, want ek was verdwaal. Dit blyk toe dat ek op die groot gronde van ‘n edelman se plaas is. Van sy werkers het te perd op my afgekom en my na die man se huis toe geneem.
 
                 “Ek was vodde en die man het sy eie dokter laat kom om na my te kyk. Om ‘n lang storie kort te maak, ek is genees, maar steeds sonder geheue. Die edelman het van my gehou en my in sy diens geneem. Ons het goed klaargekom met mekaar en ek het al meer en meer van sy werk by hom oorgeneem namate hy ouer en siekliker geword het.
 
                 “Die dag toe hy oorlede is, was daar vir my so ‘n groot erfenis dat ek dit byna nie kon glo nie. Ek het in die stad gaan woon aangesien die man se kinders sy landgoed gekry het. Daar het ek my eie besigheid begin soos ek deur die jare by hom geleer het, en ‘n groot sukses daarvan gemaak.
 
                 “Laasweek het ek gaan swem, my misgis en te diep die see ingeswem waar ‘n seestroom my gegryp en begin rondgooi het. Ek is heelwat later teen die rotse teen die kant uitgeslinger en was bewusteloos. Twee tienerseuns het my daar gekry en na hul pa se huis toe geneem. My beserings was lig. Net ‘n hou teen die kop – soos julle nog hier sal kan sien – en ‘n gebreekte rib, maar ek het nie meer aan geheueverlies gely nie!
 
                 “Ek het onmiddellik hierheen teruggekeer en na my vrou en kind begin navraag doen, en my hart wou breek toe ek van my vrou se grusame dood en my kind se verdwyning uitvind. Gelukkig kon die vrou by wie my vrou gewerk het vir my hier na julle toe beduie. Petro, jy het haar bleikbaar gebel en gesê Doreen woon nou hier by julle. Is sy hier? Kan ek haar sien asseblief?”
 
                 Marinda voel sleg dat sy Horst so ingevlieg het. Hoe moes sy tog dan ook nou geweet het hierdie man is deur so ‘n traumatiese tydperk. Sy loer na Petro. Die vrou se gesig is wasbleek en staar net van Horst na haar, Marinda.
 
                 “Doreen het gaan perdry. Eintlik is sy nou al baie lank weg en ons het al begin bekommerd raak. Kom asseblief in, meneer… Horst. Jammer dat ek jou kop wou afbyt, maar Doreen het vir ons belangrik geword en ons het gedeel in haar smarte.” Marinda staan opsy dat hy kan inkom en Petro loop vooruit.
 
                 In die sitkamer steek Petro vas, draai om en kyk Horst vierkant in die gesig.
 
                 “Al kon jy nie help vir die omstandighede waarin jy verkeer het nie… jy gaan Doreen nie nou hier by my wegvat nie, verstaan jy, Horst?” Petro se stem is dik van heesheid en drif.
 
                 “Stadig nou, Petro. Doreen is sy dogter en jy kan haar nie van hom af weghou nie. Ek dink ons moet Horst vra om ‘n ruk lank saam met ons hier te woon sodat hy en Doreen mekaar eers van vooraf kan leer ken. Dan is die besluit Doreen s’n of sy hier wil bly en of sy saam met haar pa wil gaan.”
 
                 Daar is opstand in Petro se oë en sy maak haar mond oop om te protesteer, maar op daardie oomblik word daar hard aan die deur geklop.
 
                 Marinda stap deur toe en maak oop. Dis David wat voor haar staan en sy oë is wild in sy kop.
 
                 “Mevrou… Marinda… dis Doreentjie. Sy het van die perd afgeval. Haar kop het ‘n klip getref en toe het die perd boonop op haar kop getrap ook. Sy lê net daar. Lita het die ambulans gebel. Daar kom hy juis aangejaag.”
 
                 “O, my Here… nee, nie my Doreentjie nie!” Petro se angsgil klim teen die mure uit en sy wil by die deur uithardloop, maar David keer haar.
 
                 “Juffrou… Petro, jy kan nie daarheen gaan nie. Dis baie ver in die veld in en Lita het vir die ambulans die pad daarheen beskryf. Gaan liewers hospitaal toe, want hulle sal haar daarheen neem.”
 
                 “David is reg, Petro. Kom laat ons gaan.” Marinda gryp haar motorsleutels.
 
                 “Ry julle sommer saam met my. My motor staan reg hier voor die deur,” sê Horst en ook hy het sy gesonde bruin kleur in sy gesig nou verloor.
 
                 Marinda stribbel nie teë nie, gryp Petro aan die arm en draf agter Horst aan na sy motor toe. By die motor prop sy Petro voor by Horst in en sy gaan klim agter in. Sy haal haar selfoon uit. Sy moet vir Helgaardt bel. Hy sal aan diens wees. Hy antwoord en sy vertel hom wat aangaan. Verder word daar gedurende die rit nie in die motor gepraat nie.
 
                 Hulle stop net voor die ambulans by die hospitaal en storm aldrie nader toe Doreen op ‘n trollie uitgestoot word. Dan is Helgaardt ook daar.
 
                 “Is… is sy dood?” wurg Petro die woorde uit en staar na die bloed wat by Doreen se neus en mond uitstroom. Onbewustelik gryp sy Horst se hand vas wat langs haar kom staan en op sy dogter se vernielde gesig af kyk. Hy klem haar hand vas en sy kyk vlugtig in sy gesig op. Hulle oë ontmoet en in daardie oomblik weet Petro dat hierdie man opreg is, dat hy sy kind liefhet en dat hierdie toneel vir hom net so afgryslik en onuithoudbaar is soos vir haar.
 
                 “Sy lewe, maar sy is in ‘n koma. Vat haar in,” beveel Helgaardt. “Wag julle in die wagkamer.”
 
                 Nie een van hulle kry dit reg om lank stil te sit nie, en toe Helgaardt weer sy verskyning maak, pyl hullle aldrie op hom af.
 
                 “Sy sal na Vergelegen Medi-kliniek toe geneem moet word. Hierdie hospitaal is nie goed genoeg ingerig om haar te kan help nie. Ek ry saam met die ambulans. Julle kan agterna kom as julle wil.” Hy drafstap weg en Horst stap terug na sy motor toe nog net so met Petro se hand in syne. Marinda kyk daarna en stap agterna. Dis goed as Petro nou kan krag vind by Doreen se pa in hierdie oomblikke. Wie weet wat nog gaan gebeur en sy weet Petro se gemoed het van haar doodgebore baba nog nie herstel nie, en nou weer dit. Doreen wat haar anker na vorentoe geword het, lê nou daar en veg vir haar lewe.
 
                 In die wagkamer praat nie een van die drie nie, maar Marinda let op dat Horst steeds nie Petro se hand laat los nie.
 
                 “Kan ons bid?” vra Petro hees en pleit met haar oë na Horst en dan na Marinda.
 
                 “Natuurlik,” stem Horst dadelik in en Marinda stap nader om Petro se ander hand vas te hou.
 
                 Elkeen praat met die Here op sy eie manier voordat Marinda weer op haar plek gaan sit.
 
                 “Ek voel nou bietjie kalmer,” sê Petro en kyk na Horst. Sy blou oë rus sag, maar bekommerd in haar bruines en hy druk haar hand liggies.
 
                 “Dis goed. Ons moet glo sy gaan hier deur kom… herstel.”
 
                 Die neuroloog stap later eindelik die wagkamer binne. Aldrie vlieg op en stap nader, kyk hom vraend aan.
 
                 “Julle moet bid dat sy die volgende vier dae net bly lewe, want dan is daar hoop vir haar. Dis al wat ek op die oomblik vir julle kan sê. Goeie raad is om huistoe te gaan en te gaan rus.”
 
                 “Nee! Ek bly hier!” Petro is beslis.
 
                 “Ek ook!” Horst neem weer haar hand en staan langs haar. “Miskien kan Marinda huis toe gaan en gaan rus, en dan kan julle môre omruil, Petro.”
 
                 “Miskien,” antwoord sy vaag.
 
                 “Kom, Marinda, ek neem jou huis toe. Julle het mos met Horst se motor gekom, so jy het nie vervoer nie,” bied Helgaardt aan wat ook nou by hulle aangesluit het.
 
                 “Dankie, Helgaardt, ek sal dit waardeer. Horst, Petro, laat weet my dadelik as daar enige verandering in haar toestand is asseblief.”
 
                 “Ek belowe, Marinda. En, Marinda… Petro… baie dankie dat julle julle oor Doreen ontferm het toe sy dit nodig gehad het. Ek sal dit nooit vergeet nie.”
 
                 “Sy is reeds vir my soos ‘n eie dogter, en ek weet Marinda het ook vir haar lief geword. Sy is deur die Here na my toe gestuur toe ek so iemand dringend in my lewe nodig gehad het. Hy kan haar nie nou van my af wegneem nie. Kom, ek wil na haar toe gaan.” Petro se stem klink nou dun en Marinda weet die trane sit vlak. Het hierdie gebeurtenis nou dalk ‘n knak in Petro se geloof veroorsaak? Sy groet dus en stap saam met Helgaardt na buite toe.
 
                 Die stilte in die motor op pad Bloeisellaan toe krap nie aan Marinda nie. Sy voel kalmer met Helgaardt hier langs haar en glo hy verstaan dat sy nie nou vreeslik in ‘n geselsbui is nie. By die huis klim hy uit en kom maak vir haar die deur oop. Saam stap hulle tot op die stoep waar hy by die voordeur vassteek.
 
                 “Wil jy hê ek moet vannag in die rondawel bly vir ingeval jy my nodig kry?” vra hy sag. Sy donker oë rus sag op haar, vol simpatie.
 
                 “Sal jy? Asseblief?” Die woorde is amper smekend uit voor sy dit kon oordink, en sy besef meteens dat Helgaardt besig is om vir haar te belangrik te word. Tog wil sy vanaand nie teen hierdie gevoel stry nie. Die dag se gebeure het haar gestroop van logiese denke oor wat die beste vir haar is.
 
                 “Natuurlik sal ek. Daar is nog ‘n stel skoon klere vir my in die rondawel. Jy moet lekker slaap en praat gerus as jy sukkel om te slaap. Nag, Marinda.” Hy buig net effe vooroor en raak lig met sy lippe haar voorkop aan voor hy omdraai en rondawel toe stap.
 
                 Marinda prewel ‘n naggroet, betas die plek waar sy lippe haar aangeraak het sag met haar vingers. ‘n Vlugtige aanraking, dis al wat dit was, maar sy besef maar alte deeglik as dit haar so lank bybly en selfs fladderings in haar maag teweegbring, sy in haar pasoppens sal moet wees. Dit sal so maklik wees om op Helgaardt verlief te raak, en sy wil nie. Die jare saam met Henk het haar uitgemergel, en die besluit om voortaan solo te vlieg, het nie ligtelik gekom nie. Net die gedagte om nou toe te laat dat ‘n aantreklike en boonop goeie man soos Helgaardt daardie vlug onderbreek om deel daarvan te word, kom nie sag in haar gemoed lê nie.
 
                 Marinda sug lank en rukkerig, draai om en stap die huis in. Sy staan lank onder die stortkraan se kalmerende strale voor sy afdroog en gaan inkruip. Vir kos het sy nie vanaand lus nie, en sy weet sy gaan die hele nag boonop wakker lê – wag vir die telefoon om te lui.
 
    
 
    
 
    
 
    
 
    
 
    
 
   VYF.
 
   Marinda voel tog teleurgesteld toe sy die volgende oggend ontdek Helgaardt het al werk toe gery toe sy die kombuis binnestap. Op die tafel lê net ‘n nota om te sê hy is al werk toe. Sy is jammer hy werk in Somerset-Wes se ander hospitaal, want as hy by Vergelegen se een was, kon hy haar lekker op hoogte van Doreen se toestand gehou het.
 
                 Sy was van plan om vir haar en Helgaardt ‘n lekker ontbyt te maak, maar nou maak sy net koffie en roosterbrood vir haar. Sy is haastig om hospitaal toe te gaan. Arme Petro moet gedaan wees. Gelukkig is Horst ook daar.
 
                 Haar gedagtes vlieg in alle rigtings terwyl sy ry. Geen oplossings, geen vaste besluite, sommer net al in die rondte dwarrel hulle. By die hospitaal kry sy darem ‘n parkeerplek en stap na binne. Horst en Petro sit elkeen op ‘n gemakstoel langs mekaar by Doreen se bed. Albei sit en slaap, hulle vingers steeds vervleg in mekaar. Sy raak liggies aan Petro wat dadelik wakker skrik.
 
                 “Jy lyk gedaan, Petro. Hoe gaan dit hier?” vra Marinda en dan word Horst ook wakker en sit meer orent.
 
                 “Sy is steeds kritiek. Baie geswel en gekoppel aan ‘n respirator en hartmasjien. Sy kry aarvoeding. Horst het so gebid, en ek saam met hom, Marinda. Die Here mag Doreen nie nou van ons af wegvat nie.” Petro se stem is weer dun en Marinda trek haar orent in die kring van haar arms in. Sy weet Petro spartel om steeds haar vertroue te behou.
 
                 “Ons moet net glo en vertrou, Petro,” fluister Marinda self aangedaan.
 
                 “Daar is erge drukking op haar brein. Die dokter het gesê as sy tot môre toe leef, dit ‘n wonderwerk sal wees. Ek kan op haar gesig sien sy veg, maar die dokters het nie hoop nie.” Nou is Petro se stem feitlik weg en sy snik teen Marinda se bors.
 
                 “Horst, ek dink regtig jy moet Petro huis toe vat dat julle kan bad, eet en gaan rus. Ek sal nou hier bly en ek belowe om te bel by die geringste verandering wat ek bespeur.” Marinda kyk direk in Horst se oë, sien ook die moeë trekke daar, en tog lyk hy vertwyfeld. “Asseblief, Horst, dis nie net in julle eie belang dat julle moet sterk bly nie, maar ook vir Doreen se onthalwe.”
 
                 “Ja… ja, ek dink jy is reg. Kom, Petro, ons kan nou niks verder hier doen nie, en jy het gehoor wat Marinda sê.” Hy praat sag met haar en trek haar net so sag weg van Marinda af. Petro loer nog oor haar skouer na die roerlose figuurtjie op die bed en laat dan toe dat Horst met sy arm om haar skouers haar by die deur uitlei.
 
                 Marinda gaan sit in die stoel en staar na die vernielde meisie wat van die masjiene afhanklik is. Dis vir haar erg om die kind so te sien, maar sy weet dis vir Petro erger. Petro het té geheg aan hierdie meisie geraak. Sy is bevrees as Doreen dit nie gaan oorleef nie, gaan Petro knak en haar geloof daarmee heen.
 
                 Gedurende die dag lees sy deur die een tydskrif na die ander. Staan soms op en loop ‘n draai deur die tuin en gaan dan maar weer by die bed sit. Die hospitaalpersoneel is so vriendelik, hulle het selfs vir haar ‘n bord kos aangebied. Teen die aand bel Petro, maar sy verseker haar daar is geen verandering nie. Nadat die nagpersoneel hulle pligte afgehandel het en die meeste ligte verdoof, maak Marinda haar gemaklik in die stoel en maak ook haar oë toe.
 
                 
 
   Marinda skrik wakker toe iemand liggies aan haar skouer vat. Sy sit orent, vryf die vaak uit haar oë en sien dan vir Helgaardt saam met die neuroloog by die bed staan. Sy staan op.
 
                 “Dokter?” sy kyk vraend na hom sonder verdere woorde.
 
                 “Mevrou, dis ‘n wonder dat sy nog leef. Ek het nie gedink sy gaan hierdie dag haal nie. Sy het ‘n fraktuur van die skedel aan die een kant, en bloeding aan die anderkant. Tussen die vliese in die brein het dit geskeur en die basis van die skedel is gekraak. Ons sal haar met ys moet bepak om die liggaam af te koel en die swelsel te laat sak. Daar sal weer geopereer moet word.”
 
                 “Sal sy nog ‘n operasie oorleef, Dokter?” Marinda bewe liggies van ontsteltenis en vou haar vingers dankbaar om Helgaardt s’n wat stil na hare kom soek het.
 
                 “Ek weet nie, Mevrou, ek weet nie,” antwoord hy en stap uit net toe Petro en Horst die kamer binnekom.
 
                 “Wat sê die dokter? Het jy met hom gepraat?” Petro se oë is vol angs.
 
                 “Ja, ek het,” sê Marinda sag en vertel dan alles vir Petro en Horst.
 
                 “Sy sal dit maak, sy moet. Horst… sy moet… die Here sal haar bystaan as die grootmanne hier in die hospitaal dan nie kan help nie,” prewel Petro en Horst trek haar sag teen sy bors aan. Ook in sy oë is daar ‘n onnatuurlike blinkigheid.  Marinda is dankbaar toe Helgaardt haar sag aan die hand by die kamerdeur uitlei.
 
                 “Kom ons gaan eet ontbyt. Hier is ‘n oulike plekkie met die lekkerste ontbyt nie ver hiervandaan nie.” Helgaardt hou sy motordeur vir haar oop en sy klim in sonder om ‘n woord te praat. Haar keel voel te dik van die trane.
 
                 By die restaurant trek hy vir haar ‘n stoel uit by ‘n tafel vir twee, sit sy hand op haar skouer toe sy gaan sit het en kyk na haar.
 
                 “Bestel solank vir ons net wat jy wil. Ek kom nou-nou weer.” Hy draai om en stap weer by die deur uit. Sy trek haar skouers liggies op toe sy nie die handeling van hom verstaan nie, en bestel sommer twee plaasontbyte toe die kelnerin die spyskaart bring.
 
                 Sy sit en staar na die patroontjies op die tafeldoek na die kelnerin weg is, en kan nie ophou dink aan die toneel in daardie hospitaalkamer nie. Dan skuif daar ‘n vars rooi roosknop tussen haar hande in. Doudruppels kleef nog aan hom vas en skitter in die sagte sonstrale wat deur die venster skyn. Asof in vertraagde reaksie bewonder sy die volmaaktheid voor haar voor sy opkyk. Helgaardt se oë is twee donker poele, onleesbaar, maar sy meegevoel is amper tasbaar sodat sy alweer moet sluk teen die knop in haar keel. Hy kyk weg en gaan sit toe die kos voor hulle neergesit word.
 
                 “Ek het gedink jy het nou so iets pragtig en volmaak nodig.” Dis al wat hy sê voor hy rustig sy eetgerei optel en begin eet.
 
                 “D-dankie, dit was baie bedagsaam van jou. Ek sal die roos in water sit en langs Doreen se bed neersit. Wat het jy by die hospitaal kom maak?”
 
                 “Ek het Bloeisellaan toe gebel en gehoor jy sit by Doreen. Ek wou kom hallo sê en kyk hoe dit met haar gaan.” 
 
                 “Dis gaaf van jou.”
 
                 Sy eet en kom dan agter hoe honger sy is. Sy het mos net gister daai bietjie kos in die hospitaal geëet.
 
                 “Dankie. Ek is bly jy het geëet. Nou kan ek jou weer huistoe neem sodat jy behoorlik kan rus.” Helgaardt glimlag vriendelik en knik goedkeurend toe daar nie veel op haar bord oorbly nie.
 
                 “Hulle gaan weer opereer. Dink jy nie ek moet liefs naby Petro bly nie?” vra sy huiwerig.
 
                 “Horst is by haar. Daardie twee mense het in ‘n baie kort rukkie baie verknog aan mekaar geraak. Het jy gesien hy los nooit haar hand nie? Die sagte lig in sy oë wanneer hy na haar kyk? Die afhanklikheid in hare wanneer sy na hom kyk? Hulle is eienaardig deur middel van Doreen aan mekaar gebind, en ek dink nie daardie band gaan sommer breek nie, selfs al oorleef Doreen nie.”
 
                 “Jy… jy is reg. Ag, Vader, Petro is reeds so seergemaak deurdat Darren haar in die steek gelaat het, en toe verloor sy nog die baba ook. Toe kom Doreen asof sy gestuur is om Petro se lewe weer nuwe sin te gee, en daarna die ongeluk om haar weer in sak en as te laat. Ek wil graag glo dat Horst juis op daardie dag by die huis moes aankom… om by Doreen oor te neem waar dit die heil van Petro betref. Petro is ‘n gelowige, maar selfs ek kon by tye sien sy wil-wil wankel. Ek sal huis toe gaan, maar jy het nie nodig om my te neem nie. Ek is mos met my motor hier.”
 
                 “Ek wil jou graag neem as jy nie omgee nie.” Hy praat sag en sy kyk vinnig na hom. Daar is meer as vriendskap in sy oë. Dit maak haar bang. Hier sit sy en hoop en bid dat Horst nie vir Petro in die steek sal laat soos Darren met haar gedoen het nie, en sy vergeet van haar eie geveg teen die ongevraagde gevoelens wat Helgaardt besig is om in haar aan te wakker.  Sy moet daarteen baklei, want vir nog ‘n seerkry sien sy ook nie kans nie. Daarvoor het Henk alte deeglik gesorg.
 
                 “Jammer, Helgaardt, maar ek het nog ‘n paar draaie om in Somerset Wes te ry voor ek huis toe gaan. Dankie vir die aanbod in elk geval.” Sy staan op en stap solank by die deur uit terwyl hy die rekening betaal.
 
                 By haar motor laat sy toe dat hy die deur oopsluit en die sleutel vir haar gee. Hy hou haar liggies terug toe sy wil inklim. 
 
                 “Marinda, ek weet jy kan dit aanvoel… hierdie gevoelens wat ek jeens jou ontwikkel, en ek weet jy is bang daarvoor. Ek is ook bang, maar gaan ons toelaat dat hierdie vreesgevoel vir die onbekende ons dalk ontneem van iets wat baie mooi en baie suksesvol kan wees?” Hy praat sag, effens hees.
 
                 “Dis juis vir daardie dalk waarvoor ek bang is. Ek is nie bereid om die kans te waag nie. Ek het pas herstel van die nagmerrie waardeur ek is en ek wil my nie weer blootstel nie. En jy… jy soek dalk net ‘n plaasvervanger vir die vrou wat jy so liefgehad en aan die dood moes afstaan. Ek sien nog minder kans om daardie plaasvervanger te wees as wat ek kans sien om ‘n moontlike verhouding te laat probeer werk. Tot siens, Helgaardt.” Sy klim in, maak die deur toe en trek weg sonder om weer na hom te kyk.
 
    
 
   “Petro… moenie so huil nie. Ek kan nie hoor wat jy vir my sê nie,” sê Marinda en druk die telefoon nog stywer teen haar oor aan. Sy was besig om die wasgoed uit die tuimeldroër te haal toe Petro gebel het.
 
                 “Die operasie is verby. Die dokter s-sê Doreentjie is… is feitlik breindood. S-sy reageer nie meer op lig nie en… en daar is drukking op haar breinstam. Ek het hom gesê sy sal bly leef, en… en hy het net sy kop geskud… weggestap. Ek… ek het by haar gaan staan, haar gesmeek om… om nog net een dag uit… uit te hou. Het haar gesê as… as die dokters haar dan nie meer kan help nie, is dit nog net God wat kan, en… en sy moet Hom die kans gee. Ja… ja, ek weet ek het gister op Hom geskreeu, want ek was kwaad… kwaad omdat Hy toelaat dat dit met Doreentjie gebeur, maar ek weet ek was verkeerd.” Petro se stem eindig in ‘n fluistering.
 
                 “Ai, Petro, my vriendin, wil jy hê ek moet hospitaal toe kom? Is daar iets wat ek vir jou kan doen?” Marinda se hart pyn vir haar vriendin se magteloosheid en tog bewonder sy haar vir haar sterk geloof wat weer na vore getree het.
 
                 “Nee. Nee, dis nie nodig nie. Horst is hier. Hy… hy is ‘n wonderlike mens, Marinda. Ek weet nie of ek die hele tyd by my sinne sou bly sonder sy onderskraging en bedagsaamheid nie.”
 
                 “Goed dan, maar bel my as jy my nodig het.” Hulle groet en Marinda gaan voort met haar wasgoedtaak.
 
                 “Marinda, hier is iemand wat ek aan jou wil voorstel asseblief,” praat Lita meteens agter haar en sy swaai om. Voor haar staan Lita met ‘n middeljarige vrou met ‘n afgeremde gesig en geslyte klere aan haar lyf. Skeefgetrapte skoene met ‘n gaatjie waar een toon deur loer.
 
                 “Hallo, Lita.”
 
                 “Dag, Marinda. Dis Aggie Lindt. Aggie, dis Marinda Burger. Hierdie plek, Bloeisellaan, behoort aan haar.”
 
                 “Bly om met jou kennis te maak, Aggie.” Marinda druk saggies die hand waar mens reeds die veroudingsvlekke op kan begin sien.
 
                 “Dag, Mevrou,” groet Aggie sag.
 
                 “Marinda, ek het gewonder of jy ‘n rukkie lank vir Aggie ‘n rondawel kan gee. Aggie het het vyf maande gelede haar man aan die dood afgestaan en sy het geen heenkome nie. Ek het haar onder ‘n brug in ‘n kartondoos gevind waar sy al ‘n hele ruk lank probeer oorleef.”
 
                 “Natuurlik is Aggie welkom hier. Neem haar dadelik na die rondawel van haar keuse, behalwe die een waarin meneer de Weerdt gereeld tuisgaan, en tap vir haar ‘n lekker skuimbad. Daarna kom haal jy vir haar skoon klere hier by my en ek maak solank vir haar kos.”
 
                 “Dankie, Mevrou, baie, baie dankie.” Daar is trane in Aggie se oë en sy stap saam met Lita by die deur uit.
 
                 “Is dit dan nie waarvoor ek juis hierdie pragtige plek aangeskaf het nie? Om al die gekneusde harte van die lewe wat my pad kruis hier ‘n kans op herstel te gee nie? Dankie, Here, dat U dit vir my moontlik gemaak het,” prewel Marinda toe sy fluks wegspring en vir Aggie ‘n gesonde bord kos voorberei. 
 
                 Marinda haal twee stelle van haar eie klere uit die kas en gee dit vir Lita toe sy dit kom haal asook die bord kos. Sy dink die klere gaan dalk bietjie te groot vir Aggie wees, maar dis beter as niks.
 
    
 
   “Jy moet weer ‘n slag Bloeisellaan toe gaan en gaan rus. Lekker bad, van Lita se goeie kos eet en behoorlik slaap, Petro. Jy kan nie dag in en dag uit hier by die hospitaal bly nie. Kyk hoe lyk jy al! Horst, asseblief, praat met haar. Jy behoort ook saam te gaan en te gaan verfris en rus.” Marinda pleit, want haar vriendin het donker kringe onder haar oë en sy lyk afgerem. Haar hare is onversorg en feitlik alle tekens van grimering is weg.
 
                 “Ek sal vir Petro huis toe neem, maar ek kom terug. Ek kan nie my kind in die steek laat noudat ek haar so pas maar eers weer gevind het nie.” Horst pleit ook met sy oë.
 
                 “As Horst nie gaan nie, gaan ek ook nie,” sê Petro vasberade.
 
                 “Asseblief, Horst, al bly jul net ‘n paar uur weg. Wat kan julle tog vir haar doen in julle toestand? Kyk hoe tam lyk julle! Ek belowe ek sal hier bly en julle onmiddellik laat weet as enigiets hier verander.” Marinda gaan sit in die stoel langs Doreen se bed en kyk beurtelings na die twee moeë mense by haar.
 
                 “Nou… nou maar goed. Kom, Petro. Ons gaan bad, trek skoon aan, eet behoorlik en rus ‘n bietjie. Dit wat Marinda sê maak sin,” sê Host sag, slaan sy arm om Petro se skraal lyf en ly haar by die kamer uit.
 
                 Marinda kyk na die tenger meisie op die bed gekoppel aan soveel pype. Sy dink aan die oomblik wat sy vir Petro die donker wolk met die silwer rand gewys het, vir haar gesê het daar sal weer so ‘n randjie vir Doreen ook kop uitsteek. Petro het uitgevaar teen die Here in daardie oomblik wat sy so moedeloos gebroke gevoel het dat sy glad nie die vertroosting in haar bemoediging wou raaksien nie. Marinda sluit haar oë en bid sag. 
 
                 “Dankie, Here, dat U Petro weer kalmer gemaak het, dat sy weer in U glo.”
 
    
 
    
 
   SES.
 
   Marinda stap uit in die son en vryf haar hare met die handdoek droog. Dis so ‘n lieflike dag. Die son skyn nie te warm nie. Daar is slegs ‘n ligte briesie wat haar bloespante laat wapper. Tot hier hoor sy die brandergeruis en dit lok haar soos tevore. Sy gooi die handdoek op ‘n stoepstoel neer en stap met die paadjie af na die see toe. Hoe nader sy kom, hoe harder gesels die branders met haar.
 
                 Op die skoon seesand ‘n end van die watersoom af gaan sy sit met haar bene lank voor haar uitgestrek. Seevoëls draai hoog bokant haar in die lug en hulle gekrys klink vaagweg. Hoe wonderlik rustig en kalm voel sy hier. Sy gooi haar kop agteroor, sluit haar oë en alles anders om haar vervaag behalwe die seegeruis en meeue se roepe.
 
                 Elf dae het Doreen in ‘n koma gelê met weinig hoop op herstel. Elf dae waarin sy haar bes gedoen het om vir Petro en Horst by die hospitaalbed af te los. Dit was nooit maklik nie, want sy moes elke keer soebat. En gister, die twaalfde dag… sy sal gister nooit vergeet nie.
 
                 Doreen het haar arms en bene effens gelig. Almal was verstom. Toe Petro meteens begin huil, het sy hardop vir die Here gevra dat as Hy Doreen gaan laat lewe, maar dat sy abnormaal gaan wees, moet Hy haar liewer neem. Sy wil nie hê haar selfsug moet Doreen deur ‘n lewe van hel laat gaan nie. Toe maak Doreen haar oë oop, kyk na hulle en ‘n traan rol uit haar oog. Sy het hulle herken!
 
                 “God het met Sy meesterwerk begin! Julle sal sien, nou sal alles vinnig beter gaan,” het Petro gejubel. Sy het Horst omhels, nader getrek na Doreen toe en sag met Doreen begin gesels. Marinda het stil die kamer verlaat om die drie mense die privaatheid te gee wat hulle verdien.
 
                 “Ek het nogal gedink ek sal jou hier kry,” dring Helgaardt se stem tot Marinda se verdwaalde gedagtes deur en sy maak haar oë oop en sit orent net toe hy langs haar op die sand kom sit.
 
                 “Hallo, Helgaardt. Ja, ek was lus vir die see se geluide.”
 
                 “Dag, Marinda. Ek het die wonderlike nuus oor Doreen gehoor en ek kon nie meer wegbly nie. Ses dae is lank, Marinda, ses dae waarin ek probeer verstaan waarom jy nie wil probeer om ons twee saam ‘n kans te gee nie. Dalk is ek selfsugtig, en daarom wil ek nie regtig verstaan nie.” Sy mooi donker oë pleit in haar bloues.
 
                 Marinda wil haar arms om sy nek gooi, haar kop onder sy ken inwikkel en die vrede en rustigheid van hierdie plek met hom deel. Sy wil haar hartklop teen syne voel, weet dat dit dieselfde taal praat, en tog… tog kan sy haar nie sover kry nie. Dis of ‘n onsigbare hand haar terugdruk, en sy weet dis die vrees wat dit veroorsaak. Dis ‘n vrees wat baie vroue in haar posisie seker al beleef het, en ineens wonder sy hoeveel van hulle het dit reggekry om daardie vrees te besweer en nuwe geluk te soek.
 
                 “Helgaardt, dit sal so maklik wees om in te stem. Jy is ‘n wonderlike man, en ek is seker daar sal baie vrouens wees wat sal spring om joune te wil wees. Hoekom wil jy jou tyd mors met iemand reeds geknak soos ek wat allerlei probleme oor die lewe vorentoe sien?”
 
                 “Ek soek nie sommer enige vrou nie. Ek soek jou. Ek weet jou huwelik was ‘n nagmerrie, en ek weet jy is diep binne jou bang dieselfde sal met ons gebeur. Ek kan jou verseker, Marinda, ek weet hoe om ‘n vrou te respekteer. Ek sal nooit met jou doen wat hy aan jou gedoen het nie. Ek weet my woorde op hierdie oomblik is seker nie genoeg versekering vir jou nie, en daarom vra ek nie nou vir ‘n verbintenis nie. Ek vra slegs om jou vriend te wees. Een wat kan kom kuier en met wie jy so nou en dan kan saam uitgaan. Leer my dan ken en toets my net soos jy wil. Moet my nie ontwyk of uit jou lewe stuur nie. Is dit te veel gevra?” Sy stem was deurentyd sag en gevoelvol. Marinda se ingewande bewe liggies. Sy het hierdie man lief, en tog kan sy dit nie vir hom sê nie.
 
                 “Nee… dis nie te veel gevra nie. Ons kan vriende wees,” antwoord sy sag en laat toe dat hy haar hand in syne neem en sag druk toe hulle saam opstaan. “Kom ons gaan huis toe. Ek is nou lekker dors.”
 
                 “Dankie, Marinda. Jy sal nie spyt wees nie.”
 
                 “Die een wat laaste by die huis aankom, maak die tee,” ignoreer sy ‘n antwoord, los sy hand en begin hardloop.
 
                 Aan sy lag kan sy hoor dat hy haar vinnig inhaal, en toe hy haar van agter om die lyf gryp en tot stilstand bring, kyk sy ook laggend op in sy oë. Sy aanraking is heerlik. Op hierdie oomblik begeer sy sy lippe op hare, wil sy hom wys hoe sy die afgelope paar dae na hom verlang het, en gee sy nie om dat hy dit weet nie.
 
                 “Marinda… Marinda…!” Dis Lita se opgewonde stem wat tot haar deurdring en sy draai teleurgesteld van Helgaardt af weg. Lita wink vir die vale en sy begin weer draf.
 
                 “Wat roep jy so ernstig, Lita? Wat’s fout?” Marinda is nou uitasem.
 
                 “Nee, niks fout nie. Petro wil met jou praat. Hier is die telefoon.” Lita lag en stap weg.
 
                 “Petro? Ek het gedink jy slaap nog? Is jy al weer by die hospitaal?”
 
                 “Ja, ek en Horst is al weg voor jy opgestaan het. Dis so wonderlik, Marinda, Doreen sit regop. Sy het haar kos geëet en al die masjiene is van haar weggehaal. Sy herken ons steeds en onthou wat ons haar van Horst vertel het. Sy gaan nou vinnig herstel, ek weet sommer, want God is so goed vir ons. Weet jy hoeveel mense het my al in die dorp voorgekeer, net om te sê Doreentjie se geval het vir hulle so baie beteken… hul weer van vooraf laat besef hoe magtig die Here is. Almal weet die dokters het geen hoop meer gehad nie.” Petro praat jubelend aaneen.
 
                 “Ag, ek is so bly, Petro. Sê baie groete vir haar en ek kom weer môre kuier.” Marinda glimlag, steek die foon in haar broeksak en vertel vir Helgaardt die nuus.
 
                 “Ja, ek het vroeër vanoggend met haar dokter gepraat. Hy is baie verbaas oor Doreen se herstellingsproses. Hy erken dat hulle niks meer vir haar kon doen nie, dat haar herstel ‘n wonderwerk is. Sy sal net oor ‘n rukkie nog ‘n operasie moet kry, want haar oor is van binne vergruis. Splinters van die skedel het deur die oorkanaal gesteek. Daarna sal sy kan huis toe kom. Daar sal nog hier en daar probleme met haar korttermyngeheue wees, maar dit sal ook regkom.”
 
                 “Ek kan steeds nie glo dat alles so vinnig gebeur nadat sy uit die koma wakker geword het nie. Maar nou ja, die Here werk in vreemde wyses en ons moenie vra hoekom of waarom nie. Ek is net dankbaar. Kom, nou sal ons die tee maar saam moet maak.”
 
                 Helgaardt lag en stap saam kombuis toe. “Ek sal die koppies regsit, en jy kan die tee maak.”
 
                 “Net as jy die suiker en melk ook ingooi,” terg sy en skakel die ketel aan. “Bloeisellaan het nog ‘n inwoner gekry,” vervolg sy dan ernstiger.
 
                 “Vertel ‘n bietjie.”
 
                 Marinda vertel hom van Aggie.
 
                 “Jy is regtig ernstig met jou voornemens vir Bloeisellaan, nè, Marinda?”
 
                 “Ja, ek is. As ek net terugdink aan alles wat al hier afgespeel het in die kort rukkie wat ek hier is, en wat hierdie plek daarvoor beteken het, weet ek dis die regte besluit.”
 
                 “Indien jy weer eendag sover sal kom om  genoegsaam te vertrou, en jy raak weer lief vir ‘n man… wat gaan jy dan hiermee doen?”
 
                 “Presies wat ek nou doen. Die man wat my dalk eendag sal wil hê, sal hiermee tevrede moet wees. Ek het dit vir my as lewenstaak gestel. Daardie klomp geld is tog nie regtig myne nie, so ek probeer doen goed daarmee.”
 
                 “H’m, ek het eintlik geweet dit gaan jou antwoord wees. Daar is ‘n man wat jou wil hê, Marinda. Nie eendag nie, maar nou. Ek. En ek sal jou met liefde laat voortgaan met jou taak.” Hy is so ernstig. Sy het moeite om die hand stil te hou wat sy koppie tee aangee voor sy by die tafel teenoor hom gaan sit.
 
                 “V-vriende, onthou?” prewel sy, staar na die kringetjies in die koppie tee soos sy dit om en om roer. Dit raak al moeiliker om sy attensies te ontwyk, en sy raak ook al onsekerder of sy dit werklik wil ontwyk. Wat keer haar regtig om hierdie geluk te probeer aangryp?
 
                 Die ineense stilte wat tussen hulle insluip, laat haar vir die eerste keer in sy geselskap ongemaklik voel. Sy kan nie anders as om na hom toe op te kyk nie. Sy mooi oë is onleesbaar en effe gesluier op haar gerig. Sy voel magteloos en trek haar skouers liggies op.
 
                 Helgaardt sug sag en amper gelate. Hy sluk sy laaste bietjie tee weg en staan op.
 
                 “Marinda, ek gaan nie druk op jou plaas nie, maar ek gaan ook nie vir altyd wag dat jy moet wakker word en besef nie alle mans is sleg nie. Jy weet hoe ek voel. Ek het nog netnou gedink om voorlopig net vriende te wees sal genoeg wees vir my, maar ek besef nou dit is nie. Ek het jou liefgekry en ek sal jou graag my vrou wil maak. En nee, jy is nie ‘n plaasvervanger vir my oorlede vrou nie, jy is jou eie unieke self wat in my hart ingekruip het. As ek nie vir jou dieselfde beteken nie, ja, dan kan ek verstaan as jy nie saam met my ‘n kans wil waag nie. Kom na my toe die dag wanneer jy dalk besluit jy gee genoeg vir my om om te probeer. Ek sal jou nie weer pla nie. Dankie vir die tee, en voorspoed verder met jou onderneming. Tot siens, Marinda.” Hy draai kortom op sy hakke en stap met ferm treë van haar af weg.
 
                 Haar liggaam ruk liggies toe die voordeur agter hom toegaan. Dis of hy iets van haar met hom saamgeneem het. Sy weet nie wat nie en sy weet ook nie of sy sonder daardie iets haar lewe hier wil of kan voortsit nie. Na sy versoek van net vriende wees, is hierdie die laaste handeling van hom wat sy nou verwag het. Kan sy hom regtig kwalik neem?
 
                 “Ag, Vader, wat is dit wat my terughou? Waarom kan ek nie agter hom aanhardloop en vra om terug te kom nie. Hom sê ja, ek wil met hom trou en ja, ek het hom ook lief nie?” fluister sy skor, laat sak haar op op haar hande op die tafel en laat toe dat rou snikke uit haar keel bars.
 
    
 
   “Marinda, daar is iets wat ek… ons, vir jou wil vertel.” Petro, Horst en Doreen staan in die studeerkamer se deur en kyk na Marinda wat by die rekenaar sit en werk.
 
                 “Julle lyk almal so skuldig asof julle iets ongehoords aangevang het.” Marinda glimlag tergend.
 
                 “Petro is jou vriendin, en ek voel skuldig, want ek wil haar nou wegvat hier by jou. Ek het haar gevra om met my te trou, en natuurlik kom my liefste Doreentjie saam met ons.” Horst is ernstig en kyk vraend na haar.
 
                 “Ons wil jou nie alleen hier los nie, Marinda. Jy was daar vir my toe ek iemand so broodnodig gehad het,” sê Petro en haar vingers wat om Horst s’n klem, skyn wit by die kneukels deur.
 
                 “Ontspan, Petro! Solank julle seker is dat julle mekaar wil hê, is ek baie gelukkig om julle onthalwe. Julle ken mekaar nog baie kort, so ek hoop julle is baie, baie seker van julle saak. Horst, as jy ooit hierdie maat van my seermaak, sal jy met my te doen kry!”
 
                 “My pa sal nie, Marinda. My pa is ‘n goeie mens,” is Doreen die een wat gevoelvol antwoord en haar tussen Petro en Horst gaan inwurm. Die twee grootmense omvou haar met liefde in hulle oë.
 
                 “Doreen is reg. Ek is nie ‘n slegte mens nie, Marinda. Jou maat sal veiliger by my wees as wat sy nog ooit in haar lewe was. Sy en Doreen maak my lewe weer heel en gelukkig.” Horst kyk met liefde af na die twee vroue in sy arms.
 
                 “Baie geluk, ek is bly. Petro verdien nog ‘n kans, en jy en Doreen ook, Horst. Wanneer wil julle trou?”
 
                 Skuldigheid trek weer oor aldrie se gesigte.
 
                 “Ons… is vanoggend sommer in die landdroskantoor getroud, want Horst moet oor drie dae terug by sy werk wees. Ons vlug is vir môreoggend bespreek,” erken Petro.
 
                 “Genugtig, en ek hoor nou eers van alles! Toe maar, julle is vergewe.” Marinda voel hoe haar maag ‘n draai maak. Sy gaan alleen op Bloeisellaan met Lita, David en Aggie agterbly.
 
                 “Ek gaan jou mis, Marinda,” sê Doreen en kom gooi haar arms om Marinda se nek.
 
                 “En ek ook vir jou, outjie. Ek is so baie dankbaar dat jy herstel het. Jy het ons baie groot laat skrik.”
 
                 “Ja, die Here is goed vir my. Hy gee toe boonop sommer my pa ook terug toe ek weer bykom.” Doreen se oë skitter en om Host en Petro se lippe speel geluksalige glimlagte.
 
                 “Wat gaan jy doen, Marinda? Gaan jy so alleen hier agterbly?” Petro lyk nou bekommerd.
 
                 “Bloeisellaan is nou my huis, Petro. Daar sal nog sulke mense soos Aggie wees wat my hulp gaan nodig kry, en dan sal ek hier wees vir hulle. Ek sal nooit alleen wees nie. Die wêreld lewer gedurig gekneusde harte op wat aandag nodig het. Bloeisellaan is die plek vir hulle.”
 
                 “Daarvan gepraat. Ek wou jou nog vertel van die meisie wat in die laaste ruk saam met Doreen in die hospitaalkamer was. Sy het haar ouers in ‘n motorongeluk verloor, het net ‘n broer wat skaars vir homself kan sorg en sy is besig met haar matriekjaar. Dink jy jy sien kans vir haar?”
 
                 “Natuurlik. Jy moes my lankal vertel het. Is sy nog in die hospitaal?”
 
                 “Ja, sy word oormôre ontslaan. Haar naam is Ria Venter. Dus genoeg tyd vir jou om dinge met haar te gaan reël. En nou moet ons wikkel as ons al ons goed nog vanaand wil ingepak hê. Kom, julle twee.” Petro gryp Horst en Doreen aan die hande en trek hulle by die studeerkamer uit.
 
                 
 
   Marinda staan en staar die vliegtuig agterna tot dit in ‘n stippeltjie in die verte verdwyn. Daar is wolke in die lug wat al donkerder word. Dit gaan sekerlik binnekort reën. Sy draai om en stap by die lughawe uit. Nou moet sy teruggaan Somerset-Wes toe en met Ria gaan gesels. Sy kan vaagweg onthou hoe die meisie lyk vanweë die kere wat sy vir Doreen besoek het. 
 
    
 
   Die dae op Bloeisellaan verloop rustig en tog is Marinda gedurig bewus van iets wat hier ontbreek. Van Helgaardt hoor sy niks, en sy weet dat hy bedoel het wat hy gesê het. Hy gaan haar nie weer kom sien nie. Sy mis hom. Dit help nie om daarteen te baklei nie, maar sy is steeds bang om weer haar hart so volkome aan ‘n man toe te vertrou.
 
    Ria is ‘n lieflike meisie en het ten spyte van haar hartseer goed hier aangepas. Sy studeer hard en is uiters dankbaar en gelukkig oor die feit dat Marinda haar na matriek verder gaan laat leer.
 
   Marinda glimlag toe sy aan Ria se broer dink. Sy het hom genader om te hoor of sy hom op enige manier kan help. Hy is ‘n leerlingmotorwerktuigkundige en sy salaris is maar swak. Die mannetjie wou niks weet van welsyndinge nie, maar was baie dankbaar dat sy bereid is om Ria so by te staan. Kort daarna het hy vir hulle kom kuier en by Ria gespog dat hy nogal ‘n lekker verhoging gekry het. Marinda het niks gesê nie, maar was dankbaar dat die motorhawe se eienaar sy belofte aan haar nagekom het. Sy betaal nou elke maand ekstra geld in die motorhawe se bankrekening wat die eienaar dan vir die seun by sy salaris sit.
 
                 “Ek moet dorp toe gaan vir kruideniersware. Wil jy saamgaan, Ria?” vra Marinda en kyk na die meisie wat by haar rekenaar sit.
 
                 “Nee dankie, tannie Marinda, ek het nog te veel skoolwerk.”
 
                 “Nou maar goed, ek is sommer gou weer terug.” Marinda vat haar motorsleutels en handsak en stap by die deur uit.
 
                 Dit reën nog steeds. Sedert sy die dag by die lughawe weg is, het dit al begin en slegs met tussenposes van hier en daar ‘n halwe dag opgehou. Die aarde is nat en aan die poele water wat hier en daar staan, lyk dit of die grond versadig is. Nou is sy eers dankbaar dat dit nie ‘n grondpad tot by die grootpad is nie.
 
                 Alles rondom haar is pragtig groen en plek-plek vorm die bome se takke ‘n dak oor die pad so dig groei hulle. ‘n Beweging na links vang haar oog en die volgende oomblik land ‘n bobbejaan op die enjinkap. Marinda skrik so groot dat sy onwillekeurig die stuurwiel na regs ruk. Sy is af van die pad af, en gly in die modder. Angs maak haar paniekbevange. Sy weet sy het nou geen beheer oor die voertuig nie. Dit gly en gly teen ‘n spoed wat uiteindelik die voertuig aan die linkerkant hard teen ‘n dik boomstam aanslinger.
 
                 Marinda se liggaam word vooroor geruk, haar kop tref die stuurwiel met geweld en sy word weer terugeslinger waar haar kop weer teen iets stamp. Dan is alles stil. Haar kop draai en sy is net vaagweg bewus van die reëndruppels wat op die dak neerplof. Pyn… sy voel pyn in haar kop. Sy beur orent, lig haar arms met moeite en druk haar palms vas teen die kante van haar kop. As haar kop net nie so wil klop nie! Nat… daar is nattigheid aan haar regterhand. Die venster is mos nie oop nie, so dit kan nie reënwater wees nie.
 
                 Toe sy haar hand laat sak, bewe die beeld van haar bebloede hand voor haar oë. Haar kop het iewers stukkend gestamp. Sy sluit haar oë en probeer kalm word. Haar hart klop in haar keel, maar geleidelik kom bedaring. In haar handsak moet hoofpynpille wees en sy het altyd ‘n botteltjie water in die voertuig. Haar hande bewe steeds toe sy die pille in die hande kry en met die water afsluk. Die deinserigheid het darem nou gewyk. Sy wonder hoe erg is die voertuig beskadig. Sal sy hom aan die gang kry en met hom kan ry?
 
                 Marinda weet dat dit ‘n onbegonne taak gaan wees toe sy na links kyk. Die boomstam het die deur heel ingeduik na binne. Dit lyk amper asof die motor half om die boomstam gevou is. Sy sal iemand moet bel, maar vir wie? David. Sukkelend kry sy haar selfoon uit haar handsak uit en bel, maar Lita en David se foon lui en lui net. Hulle is natuurlik nog in die rondawels besig om die ekstra muurkassies wat sy gekoop het vas te sit.
 
    Sy moet vir Ria bel om vir David te gaan roep. Hy kan haar kom haal en daar kan later plan gemaak word met haar motor. Gelukkig antwoord Ria gou.
 
                 “Ria, dis Marinda. Ek het so ‘n klein ongelukkie gehad en my motor kan nie ry nie. Kan jy asseblief vir David gaan vra om my te kom haal? Ek is nog op Bloeisellaan se grond.”
 
                 “Is Tannie oukei? Is dit ernstig?” Ria klink ontsteld.
 
                 “Alles reg, Riatjie. Ek het net ‘n stampplekkie teen my kop, maar die motor dink ek is gedaan. Gaan roep asseblief vir David nou, hoor.”
 
                 “Ek hardloop so gou ek kan, Tannie.” Haar foon maak krapgeluide en toe sy nog vir Ria wil antwoord, is hy meteens morsdood. Natuurlik, sy wou hom gisteraand aan die krag koppel vir opwek, en sy het skoon vergeet.
 
                 Marinda leun agteroor en sluit weer haar oë. Nou moet sy net wag tot David kom dat sy by die huis kan kom. Nou eers tref die volle omvang van wat hier gebeur het haar. Sy begin van vooraf bewe. Sy kon so maklik haar lewe verloor het, en daar is nog so baie wat sy wil doen. En Helgaardt… daar is Helgaardt wat nog nie eens werklik deel van haar lewe is nie.
 
                 Sy ruk orent, gryp haar kop vas toe pyne deur hom skiet, maar haar oë is wydoop. Helgaardt! Het dit ‘n hou teen die kop geverg om haar te laat besef dat sy Helgaardt permanent in haar lewe wil hê? Dat sy bereid is om die kans te waag om ‘n lewe saam met hom te bou eerder as om vir die res van haar lewe te wonder of dit kon gewerk het of nie? 
 
                 Sy laat sak weer haar kop teen die rugleuning en sluit nogeens haar oë. Sy is so moeg en die plek bloei nog steeds. 
 
                 “O, Helgaardt, wat ‘n dom vrou was ek tog nie! Ek hoop nie dis te laat om dit vir jou te sê nie. As my geloof maar so sterk soos Petro s’n gewees het, sou ek geweet het dis wat ek moet doen.” fluister sy en voel dan hoe sy in ‘n newelrigheid wegraak.
 
    
 
    
 
    
 
    
 
    
 
   SEWE.
 
   Eerste waarvan Marinda bewus word, is die sagte bed onder haar en die skoon reuk van ‘n hospitaal. Dan onthou sy! Die ongeluk. David moes haar hospitaal toe gebring het. Haar oë is traag om oop te gaan, maar toe sy eindelik daarin slaag, is dit Helgaardt op wie haar oë eerste rus.
 
                 Die kamer is dof verlig deur ‘n nagliggie by die bed, en Helgaardt sit in ‘n stoel langs die bed. Sy kop rus op die bed naby haar hand waaroor syne gevou is. Sy rustige asemhaling vertel haar dat hy slaap. Versigtig lig sy haar ander hand en streel liggies oor ‘n paar van sy haartjies wat weerbarstig tussen die ander orent staan. Sy kop beweeg onrustig, en lig dan op.
 
                 “Mooi, jy is weer in die land van die lewendes. Jy het my groot laat skrik. Om jou bewusteloos daar in die motor te kry met ‘n bebloede kop was nou nie juis hoe ek my dit voorgestel het om jou weer te sien nie. Hoe voel jy?” vra hy sag, maar bly sit met haar hand in syne.
 
                 “Ek voel goed. Dis seker net ‘n ou skrapie wat so gebloei het. Hoe bedoel jy jy het my by die motor gekry?”
 
                 “David het my gebel. Hy was bang hy kon nie alles hanteer nie. Ook maar goed, want toe hy by jou gekom het, was jy bewusteloos.”
 
                 “O, ek sien. Kan ek maar huis toe gaan?” Sy kan nie van hom af wegkyk nie. Dis of sy hom nou werklik vir die eerste keer eers regtig sien en bang is hy verdwyn.
 
                 “Nee, dis nie net ‘n skrapie nie. Jy het ‘n hele paar steke oor die wond en jy kan môre huis toe gaan. Vannag bly jy hier. Jou motor is afgeskryf. David sou reël dat hulle hom wegsleep,” vertel hy en los dan haar hand toe hy opstaan.
 
                 “Moenie loop nie, Helgaardt… asseblief?” vra sy vinnig toe haar hart saamkramp van vrees dat hy enige oomblik by daardie kamerdeur gaan uitstap.
 
                 “Hoekom nie, Marinda? Dis nag en jy moet slaap en rus. Dis al. Verder kan ek vir jou niks doen nie. Jy is oukei.” Hoekom klink sy stem skielik nie meer so sag en intiem soos toe hy nog met haar hand in syne gesit het nie?
 
                 “Helgaardt, is… is dit te laat vir my om na jou toe te kom om vir jou te vertel dat ek graag wil probeer? ‘n Lewe saam met jou wil probeer?” Haar stem is skor en sy wag gespanne op sy antwoord.
 
                 Hy antwoord nie dadelik nie. Staan net daar na haar en kyk deur die skemerte. Hy wil natuurlik nie meer probeer nie. Sy het te lank gesloer om haar besluit te neem, rondomtalie die gedagtes deur haar.
 
                 “Hoekom nou, Marinda? Na jy vir so lank niks van jou laat hoor het nie, hoekom nou?” Sy stem is hees, maar hy beweeg nie.
 
                 “Dit het ‘n hou teen my kop gekos om my wakker te skud, Helgaardt. Ek het eintlik altyd geweet dat ek ook vir jou liefgeword het, maar ek wou dit nie erken nie omdat ek bang was. Bang my lewe kan weer dieselfde draai loop as saam met Henk. Hoe kon ek so dom gewees het? Jy is nie Henk nie. Jy is ‘n goeie man, lief en dierbaar en ek voel goed wanneer ek by jou is. Sê my dis nie te laat nie, Helgaardt, asseblief?” Sy weet sy pleit nou, maar sy gee nie om nie. Dis die moeite werd om vir ‘n man soos hierdie te pleit.
 
                 Hy kom stadig nader, sit op die bed langs haar en trek haar sagkens aan haar skouers orent. Selfs deur die skemerlig kan sy die broeiende emosies in sy donker oë sien. Haar hart galop meteens wild. 
 
                 “As jy maar weet hoe ek die afgelope tyd vir jou gewag het om na my toe te kom en daardie woorde vir my te sê. Ek het jou lief, Marinda. Ek sal jou nooit seermaak nie,” fluister hy en vou dan teer sy lippe oor hare.
 
                 Hy  troetel haar lippe ‘n paar sekondes lank terwyl sy hande sag oor haar rug streel, en dan druk hy haar kop liefdevol onder sy ken teen sy bors vas.
 
                 “Ek sal jou nooit weer laat gaan nie. Dankie dat jy bereid is om jou lewe met my te deel, Marindatjie.”
 
                 “Dankie vir jou geduldigheid om vir my te gewag het tot ek wakkergeskud moes word. Sal jy vannag by my bly, asseblief?” prewel sy met haar lippe teen sy nek.
 
                 “Daar is ‘n leë bed, ek sal daar slaap.”
 
                 “Lê eers hier by my tot ek slaap, asseblief. Ek wil jou by my voel, en dan sal ek rustig raak.”
 
                 Hy draai effens en wikkel hom dan langs haar op die bed op steeds met sy arms om haar. Sy sug sag en salig toe sy haar kop in sy nek invroetel en haar oë sluit. Is dit geluk, of is dit die nagevolge van die ongeluk wat haar hierdie keer ook laat voel of sy wegsweef? Haar gekneusde hart het weer heel geword. Ook vir haar het die Here op Sy wonderlike wyse gesorg. Natuurlik is dit die geluk en die liefde wat nou hier alles oorheers!
 
    
 
   SKOENLAPPERVROU
 
   EEN.
 
   Amalia Reynders bekyk ‘n oomblik lank die mooi gekerfde houtdeur van die spogwoning voor haar. Sy het altyd gewonder hoe ‘n mensehand sulke pragtige engele in hout kan uitkerf. Elke keer wanneer sy tuis gekom het, het die gesigte van die engele haar vriendelik toegelag, maar vandag is dit vir haar soos die grynslagte van ‘n duiwel.
 
                 Genoeg is vandag net eenvoudig genoeg en klaar. Sy maak die deur oop en gooi dit met ‘n heftige beweging toe. Dit knal deur die groot voorportaal en haar jarelange geselskapsdame kom uit die kombuis nadergestorm.
 
                 “O, mevrou Reynders, dit is jy. Ek het gewonder of hier ingebreek word of wat.” Die mooi, effe statige vrou se groot bruin oë is vraend op haar gerig.
 
                 “Ek gaan die huis verkoop, Mary. Jy sal vir jou ander werk moet kry. Ek gaan weg.”
 
                 “Waarheen wil jy gaan? Jy woon jou hele lewe na jy op universiteit was nog in hierdie huis, Amalia.” Mary klink uiters geskok.
 
                 Amalia grinnik.
 
                 “Nou weet ek hoe om jou te kry om my op my naam te noem… ek moet die lewe ‘n bietjie in jou terugskok.”
 
                 “Ek is ernstig, Amalia!” Mary dink beslis nie sy is nou snaaks nie.
 
                 “Miskien is dit die probleem, Mary. Ek moes na my eerste egskeiding hierdie huis al verkoop het. Maar nee, Herman se skikkingsakte was my so genadig, ek het nie net die huis gekry nie, maar ook die spogmotor en ‘n spul geld wat ek nooit sal kan opgebruik nie. Ek het te lekker in gerief hier gewoon. Dalk daarom dat ek te gou weer ‘n man vertrou en nogeens getrou het.
 
                 “Net om na ‘n jaar saam met Ben uit te vind hy is byna ‘n replika van Herman wat libido betref. Is ek dan te veel van ‘n plain Jane vir die mans, Mary? Hoekom moet hulle met my trou en dan hul oortollige seksdrange by die hoere in die lewe gaan soek?”
 
                 “Moet jouself nie vir jou twee mislukte huwelikke blameer nie, Amalia. Jy vergeet, ek was van dag een af saam met jou in hierdie huis, en ek het oë in my kop wat niks miskyk nie. Jy was nooit anders as ‘n goeie vrou vir jou mans nie. Miskien té goed, ja. Al daardie kere wat Herman jou kamma vir ‘n vakansie weggestuur het, was hy nooit sonder een of ander tert hier nie. Ben was net slimmer. Hy het jou by die huis gelos en saam met een of ander skarlakenvrou gaan naweek hou. Hy het jou nooit werklik liefgehad nie. Hy wou net deel in jou rykdom.”
 
                 “Dankie, dierbare Mary. Ek het geweet jy weet van alles, en as dit soms nie vir jou teenwoordigheid hier was nie, het ek Ben seker al te lyf gegaan.”
 
                 “Toe maar, jy sal nog eendag die werklike regte man vir jou ontmoet. Boonop het jou prokureur weereens gesorg vir ‘n uiters winsgewende skikking.”
 
                 “Jy is nie nou ernstig nie, is jy, Mary? Ek moet so wragtie van my sinne beroof wees as ek ooit weer enigiets sal glo wat ‘n man vir my vertel. Nee, die leë beloftes geskilder met soet woorde van ‘n man, sal nooit weer sag op my ore val nie. Ek sal veel gelukkiger sonder hierdie spesie wees. Ek wou nie eens Ben se geld gehad het nie. Ek het meer as genoeg. Ek wou net van hom en sy liegstories en flankeervroue ontslae wees.”
 
                 “Jy het nog nie my vraag geantwoord nie. Waarheen wil jy gaan en wat gaan jy doen indien jy hierdie huis verkoop?” Mary lyk effe bekommerd, en Amalia weet dit is nie slegs kommer oor haar, Amalia nie, maar ook omdat Mary aan haar eie toekoms dink. Na vyf jaar in haar diens, sal Mary van vooraf moet gaan werk soek. Vier jaar saam met haar en Herman en nog ‘n jaar saam met haar en Ben het sy getrou hier bly werk. Dit is ook net die rykes wat nog geselskapsdames in diens neem.
 
                 “Ek wil weg uit die stad uit, Mary. Hier waar die glitz en glamour gierigheid laat seëvier en onskuldige mense daaronder laat ly. Tant Ida is nie meer gesond nie, en sy sien nie meer kans om Vlinderland te bestuur nie. Sy het na ‘n tehuis vir bejaardes toe verhuis. Sy het twee jaar gelede al gesê sy gee Vlinderland vir my om mee te maak wat ek wil die dag as sy daar weggaan. Wel, ek het besluit Vlinderland sal van nou af my tuiste wees. Die plek staan juis nou al vir ‘n jaar lank sonder enigiemand daar wat daarna kan kyk sover ek weet.”
 
                 “Amalia, genugtig, daardie wêreld is darem in groot kontras met jou lewe hier! Was jy al ooit op Vlinderland? En as die plek al so lank sonder mens is, wie weet nie hoe verwaarloos lyk alles dalk nie?”
 
                 “Nee, tot my skande was ek nog nooit daar nie. Ek gee nie om of die plek verwaarloos is nie. Enige plek sal nou beter wees as om nog een dag langer hier te moet bly. Die foto’s wat tant Ida my van dele van Vlinderland gestuur het, is baie mooi.”
 
                 “Ja, dit is die natuur wat mooi is. Ek het dit ook gesien, onthou. In watse omstandighede woon sy daar? Die huis en geriewe ensovoorts? Jy is nie gewoond sukkel nie.”
 
                 “Jy vergeet ek het geld wat byna alles kan regmaak wat krom is. Ek sal nie nodig hê om te sukkel nie. Hoekom kom jy nie saam nie, Mary? Jy kanmy mos steeds geselskap hou. Toe, dis ‘n blink gedagte. Ek moes eerder daaraan gedink het.”
 
                 “Jy wil hê ek moet al my vriende en familie hier in die Kaap verlaat om saam met jou na ‘n stuk bosveld naby die Krugerwildtuin toe te trek?” Daar is ongeloof op Mary se mooi gladde gesig. “En hoe dink jy moet ek eendag man kry as ek daar afgesonderd in die boendoes saam met jou gaan sit?”
 
                 “Ek het nie ‘n man nodig nie, en wat jy nog met een wil maak na jy gesien het waardeur ek is, gaan my verstand te bowe.”
 
                 “My verstand is nog helder, Amalia. Net omdat jy dit twee keer so sleg getref het met mans, beteken nie ek gaan dieselfde paadjie loop nie. Ek sal jou ‘n ruk lank daar gaan help totdat jy jou voete gevind het, maar dan kom ek terug Kaap toe.”
 
                 “Mooi. Gaan pak jou klere. Ander besittings wat jy hier het, moet jy ook pak. As jy dit aangestuur wil hê, reël ek daarvoor, of as jy dit na van jou familie wil stuur, reël ek daarvoor ook. Ek vat net my klere. Die ander goed wat ons nodig kry, koop ons daar. Op dié manier kan ons dan net met my vier by vier ry. Op pad hierheen het ek reeds die huis by ‘n agentskap opgegee om dit te verkoop met meubels en al.”
 
                 “Is jy so haastig? Wanneer wil jy ry?”
 
                 “Môreoggend sodra ek my eerste koppie koffie in het. Toe, jong, roer jou,” sê Amalia en draf laggend die trappe op na haar kamer toe.
 
                 Ineens voel haar gemoed soveel ligter as toe sy vanoggend by die skeihof uitgestap het. Mans! Nie weer vir haar nie. In elk geval, hul moet haar nog die man wys wat sommer met ‘n vrou sal wil trou wat reeds twee mislukte huwelike agter die blad het. Natuurlik sal hul dink daar moet iets met haar verkeerd wees. Al vertel sy die waarheid, sal hulle steeds katvoet vir haar wees. Sy weet, want haar een niggie is in dieselfde bootjie en sy kry nie daai stigma van twee egskeidings van haar afgeskud nie. Mense kyk met agterdog na haar. Hoekom sal dit nou met haar anders wees?
 
                 Amalia pluk die groot reistasse uit die kas, gooi hulle op die bed neer en begin stelselmatig alle klere inpak wat sy dink geskik is vir ‘n bosserige lewe. Van al die vele aanddragte en skoene, pak sy slegs ‘n klein bietjie in. Of sy dit ooit daar iewers sal nodig kry, glo sy nie. Die tasse staan sommer gou aldrie met boeppense en sy sukkel om hulle toe te kry, maar sy is tevrede. Nou ‘n lekker warm bad, ligte aandete en dan in die bed. Môre wil sy uitgerus wees vir die lang pad om haar nuwe lewe te begin.
 
                 ‘n Ruk later is sy reeds in die kombuis besig om vir haar kos te maak toe Mary daar aankom.
 
                 “Nou vir wat maak jy vir jouself kos? Ek wou net eers klaar pak en sou self kom kos maak het, Amalia.”
 
                 “Moenie so ontsteld oor ‘n nietigheid klink nie, Mary. Jy is nie my huishoudster nie. Dis nie asof ek nie kan kos maak nie, en ek is lus vir pasta. Kry vir jou ook. Hier is genoeg vir ons albei.”
 
                 “Ek het twee yslike tasse vol goed. Is daar plek in die vier by vier vir alles? Jy het sekerlik baie meer tasse as ek.” Mary kyk vraend na haar.
 
                 “Ek het drie wat lyk of hulle opgestop is, maar die vier by vier het oorgenoeg plek, en hy het nog die rak op die dak ook as ons sukkel. Die ding is nog splinternuut en sal handig te pas kom in daardie wêrelddeel.”
 
                 Hulle gesels nog ‘n bietjie oor dinge wat gedoen moet word en Amalia kry die indruk dat Mary selfs nou begin uitsien na die nuwe lewe wat hulle gaan aanpak. Innerlik glimlag sy. Mary is jonger as sy en nogal mooi ook. Sover sy weet, het Mary nog nie ‘n vreeslike ernstige verhouding met enige man gehad nie. Sy sien die liefdeslewe dus nog deur ‘n rooskleurige bril. Arme mens, wie weet wat nie dalk alles op haar eendag wag nie.
 
                 Hulle groet en Amalia kruip met ‘n lang sug onder die lakens in en skakel die lig af.
 
    Met oop oë lê sy en dink aan Vlinderland, die plek waarheen soveel toeriste kom net om in daardie stukkie natuur vlinders te bestudeer of sommer net dop te hou. Sy het van tant Ida verstaan dat daar ses rondawels is waar sulke toeriste gewoonlik tuisgaan. Dit was tot sover toe ‘n goeie inkomste vir haar tante. Tant Ida het saam met ‘n huishoudster amper net so oud soos syself eenkant in ‘n houthuis gewoon. Sy is haar oorlede pa se suster en volgens haar pa was die tante maar altyd bietjie suinig. Het niks aan die luukshede van die lewe geglo nie, so sy weet nie wat om regtig op Vlinderland aan te tref nie. 
 
   “Ek gee nie om nie. Dit sal van nou af my tuiste wees,” brom sy hardop, draai op haar sy, maak haar oë toe en sluit haar gedagtes af om te slaap.
 
    
 
   “Dit is baie goed dat ons langs die pad oorgeslaap het. Nou gaan ons darem nog ligdag by Vlinderland aankom,” sê Amalia en loer net vlugtig na Mary wat langs haar sit en by die venster uitkyk. “Jy het nie dalk al spyt gekry jy het besluit om saam te kom nie, of hoekom is jy so stil?”
 
                 “Nee, niks het mos darem al gebeur wat my kon laat spyt kry nie. Ek moet erken ek het nie regtig besef hoe ver dit van die Kaap af is nie. Hoe lank dink jy gaan ons nog op die pad wees?”
 
                 “As ek reg uitgewerk het, behoort ons nou enige oomblik die afdraaipad na Vlinderland te kry. Ek verstaan dit is ‘n grondpad, maar vir die vier by vier behoort dit nie ‘n probleem te wees nie. Aha, daar… daar’s die bord.” Sy ry stadiger en beduie na die heldergeel bord met die groot swart letters, Vlinderland, daarop.
 
                 Amalia draai in by die bord en stop.
 
                 “Daai hek is toegesluit. Hoe het my tante gedink moet ek hier inkom as sy die hek laat sluit het.” Amalia voel effens vies.
 
                 “Wil jy vir my sê jy het haar nie laat weet jy kom nou hierheen nie?” Verbasing lê wyd oor Mary se gesig.
 
                 “Natuurlik. Ek het gister lank met haar oor die foon gepraat. Sy klink maar deurmekaarderig, en ek het die idee gekry sy wou my iets vertel, maar haar gedagtes dwaal kort-kort weg. Wag, laat ek uitklim. Dalk is dit net die ketting en slot wat daar hang en is dit nie gesluit nie.”
 
                 By die hek kom sy tot stilstand. Dis duidelik dat die hek wel gesluit was, maar dat iemand die slot stukkend geknip het om hier in te kom. Die geknipte slot hang nutteloos aan een van die ketting se ringe. ‘n Ligte onrustigheid blerts teen haar rugstring af. Wie het dit nodig geag om die slot te knip om hier in te kom sonder haar tante se toestemming?
 
                 Sy haak die ketting los en maak die hek oop. Die hek is ietwat geroes, maar hy gly maklik oop, en sy sien die duidelike donkerder kol van olie by sy skarniere. Sy stap terug en terwyl sy deur ry, vertel sy vir Mary van die geknipte slot.
 
                 “Dit is ‘n voorbode, Amalia. Ons moet omdraai na die naaste dorp toe. Kom ons gaan soek eers jou tante op.” Mary klink benoud.
 
                 “Moenie laf wees nie, Mary. Ons is nou hier, so ons druk deur. Kyk, die pad lyk asof dit nog gery word en iemand het beslis daardie hek se skarniere geolie. Dalk is hier tog iemand wat tant Ida aangestel het om na die plek te kyk. Gaan maak jy gou weer die hek agter ons toe. Daar moet ‘n rede wees waarom die hek toegehou word.”
 
                 “Jy is seker reg, Amalia,” sê Mary toe sy terugklim in die voertuig. “Ek is altyd geneig om spoke uit te grawe waar hulle nie is nie. Hoekom sal iemand met kwade bedoelings die pad in stand hou en die hek olie.”
 
                 “Daar’s hy, sien jy nou? Jy het jou verniet opgewerk.” Amalia lag.
 
                 “Stop, stop, stoooop.” Mary gryp die paneelbord vas toe sy skreeu en Amalia trap remme dat wolke stof onder die wiele opslaan en om die voertuig dwarrel. Voor hulle in die pad staan twee zebras.
 
                 “Heng, nou het ek geskrik. Ek het nie geweet hier is wild ook op Vlinderland nie.” Amalia frons. Waarom sou tant Ida niks hieroor aan haar gesê het nie, of het sy soos gewoonlik half na haar tante se gesprekke geluister.
 
                 “Hulle is ook nie juis wild nie. Kyk, hulle stap uit die pad uit asof niks hulle jaag of laat skrik het nie. Iets vertel my hulle is gewoond aan voertuie en mense.”
 
                 “Jy’s reg, Mary. Nou kan ons darem weer ry. Ons is nou al sowat ‘n kilometer op die grondpad, en volgens tant Ida is die huis twee kilometer vanaf die teerpad af. Dit is warm. Toe ek die hek oopgemaak het, het ek gevoel hier gaan mens uitbraai. Gelukkig het die vier by vier lugreëling, maar ek wonder of tant Ida se huis so iets het.”
 
                 “Kyk, daar voor sien ek ‘n paar rondawels tussen die bome. Dit moet seker die plek wees,” sê Mary en leun vorentoe op die sitplek om beter te kan sien.
 
                 Amalia ry stadiger. Haar oë soek rond en bont tussen en naby die rondawels, maar geen huis is in sig nie. Die naaste rondawel se deur staan oop en sy hou langs dit stil. Al die ander se deure is toe. Sy klim uit, maar Mary bly sit, alweer met ‘n kommerfrons tussen die oë.
 
                 Nog voor Amalia aan die oop deur kan klop, vul ‘n groot man die deuropening en stap uit in die son tot voor haar. Die bruin broek en hemp met die kenmerkende groen blertse op vir die algemene bosklere sit netjies aan hom asof dit juis net vir hom gemaak is. Sy goudblonde hare blink lewendig in die son, maar die paar eienaardige blou oë met hul klein bruin spatseltjies in is koel op haar gerig.
 
                 “Middag. Kan ek help?” Sy stem is kortaf en nie juis vriendelik nie.
 
                 “Wie is jy, Meneer? Hierdie is mos Vlinderland, dan nie?”
 
                 “Ja, dit is. Ek is Retief Human.”
 
                 “Ek bedoel eintlik wat maak jy hier, meneer Human?”
 
                 “Ek kan nie sien wat het my make hier met jou te doen nie… e… Mevrou. Hoekom is jy hier? Sover ek weet het niemand ‘n rondawel bespreek nie, en almal weet as jy na Vlinderland toe wil kom, moet jy vooraf bespreek.” Sy vinnige loer na haar ringvinger het nie haar oog ontsnap nie. Gits, sy het sowaar nog haar trouringe aan.
 
                 “Wag, hokaai. Kom ons begin voor. Ek is Amalia Reynders en Vlinderland behoort aan my tant Ida Reynders. Ek kom nou hier woon. So, kan jy nou vir my vertel wat maak jy hier, meneer Human?” Amalia probeer haar bes om kalm te bly, maar die hitte om haar en die lang pad agter die stuurwiel is besig om aan haar geduld te krap.
 
                 Die groot man voor haar bars uit van die lag.
 
                 “Wat is so snaaks?” Nou is sy vies.
 
                 “Jy… jy is snaaks. Jy kom nou hier woon? Permanent? Jy is die broerskind wat in weelde in die stad gewoon het? Jy gaan dit nie in hierdie boswêreld uithou nie, vroumens. Die plek is nie vir sissies nie.”
 
                 “As ek jou opinie oor my verblyf hier wou gehad het, het ek daarvoor gevra. Jy het nog steeds nie my vraag geantwoord nie.” As sy nog een keer tot tien moet tel voor sy hom antwoord, ontplof sy.
 
                 “Tant Ida het die een rondawel vir ‘n jaar lank aan my verhuur. Ek is besig om ‘n boek oor die wêreld se skoenlappers te skryf, en aangesien hier baie verskillende soorte van hulle op Vlinderland is, is dit die ideale plek vir my. En nee, ek hou nie die plek in stand nie. Dit is nie my werk nie. Ek betaal tant Ida vir my verblyf hier. Wat wil jy nog weet?” Is hy nou sarkasties, of verbeel sy haar sommer? Wag, laat sy maar haar humeur in toom hou.
 
                 “Ek sien. Waar is tant Ida se huis? Ons sal graag ons goed wil aflaai. Ek hoop die plek het lugreëling in, want die hitte is erg.”
 
                 “Hie-hieee,” grinniklag hy onderlangs, vee dan met sy hand oor sy mond en ken voor hy kamma ernstig na haar kyk, maar daardie oë spot met haar. “Daar is jou tante se woning. Jammer, geen lugreëling.” Sy vinger beduie na regs en dan glip haar mond oop van verstomming. Sy kan net staar.
 
                 Houttrappe sowat drie meter die lug in eindig op ‘n houtstoep van ‘n boomhuis. Glad nie baie groot nie en van hier af lyk die plek effe bouvallig en geanker aan die yslike dik takke van ‘n boom asook op pale wat in die grond onder die boom geplant is.
 
                 “My tante het daar gewoon? In ‘n bouvallige boomhuis? Jy maak seker ‘n grap. Hoe het sy elke dag daardie trappe geklim? Sy was tog al siek en oud teen die tyd dat sy hier weg is. Skeer jy die gek met my?”
 
                 “Nee, Amalia Reynders, ek skeer nie die gek nie. Dit was jou tante se woonplek, maar gedurende haar laaste jaar hier, het sy in een van die rondawels gewoon. As jy my sal verskoon, ek was op pad veld toe.” Hy draai kortom, trek die rondaweldeur toe en stap sonder ‘n verdere woord van haar af weg.
 
                 “Onbeskofte vent,” brom sy en dan staan Mary langs haar.
 
                 “Ek het alles gehoor. Moet ons in daai takkerige ding in die lug gaan woon?” Mary se oë is wyd gerek.
 
                 “Laat ons gaan kyk hoe dit regtig daar lyk voor ons enige besluite neem.” Amalia is nie nou nog lus om met Mary se onsekerhede ook te deel nie. Die hitte is besig om haar onder te kry en sy is skaars ‘n halfuur uit die voertuig uit.
 
    
 
   TWEE.
 
   “Ten minste is die trappe darem nog stewig,” sê Amalia toe sy en Mary op die vierkantige houtstoepie van die boomhuis tot stilstand kom.
 
                 Mary druk die houtdeur wat op ‘n gleuf oopstaan verder oop en sy gril vir die spinnerakke wat soos ‘n dun kantgordyn voor haar oopskeur.              
 
                 “Jig, Amalia! Hier gaan jy saam met spinnekoppe en slange moet woon. Ek verkies om in een van die rondawels te woon. Ek weier beslis om tussen hierdie… hierdie paar krom en skewe plankmure te bly.”
 
                 “Bedaar, Mary. Jy kan vir jou ‘n rondawel vat, maar ek wil hier woon waar tant Ida gewoon het.” Amalia stap ook maar versigtig in en kyk om haar rond. Spinnerakke is oral en in sommige hang van die lelikste spinnekoppe wat sy nog gesien het. Sy gril, maar beweeg tog versigtig tussen hulle deur om die res van die plek te bekyk. Dit bestaan uit ‘n leefarea wat die kombuisdeel insluit. Daar is ‘n slaapkamer en ‘n stort en toilet. Niks meer nie. Die plek is oog leeg – geen meubels in nie.
 
                 “Jy kan g’n hier woon nie. Hier is niks in die plek nie. “
 
                 “Ek sal vir eers saam met jou in ‘n rondawel woon terwyl ek vir my alles kry wat ek hier sal nodig hê. Die plek se houtwerk kort ook aandag. En aangesien hier krag is, gaan ek beslis vir my lugreëling laat insit. Ek dink die naaste dorp moet omtrent Matidza wees waar ek alles behoort te kry. So nie, sal ek Messina toe moet gaan. H’m, hoe meer ek hierna kyk, hoe meer dink ek dat ek die ou plekkie heel spoggerig kan maak. Ek sien uit daarna, maar nou smag ek na ‘n stort. Kom ons loop kyk hoe lyk die rondawels.”
 
                 “Jy sal dit nie lank hier hou nie, Amalia. Hier is geen siel in sig nie. Net bosse, jou skoenlappers en wie weet watse diere, dalk gevaarlike diere ook. Jy is gewoond tussen mense en luukshede.” Mary klink waarskuwend.
 
                 “Jy verstaan nie, Mary, dis dan juis die omstandighede waarvandaan ek wil wegvlug. Vlinderland klink al hoe meer ideaal. Ek sal dit maak werk. Ek sal selfs nog rondawels laat bou om meer toeriste te lok. Die plek kan winsgewend raak. Nie dat ek omgee vir die geld nie, maar dat ek iets kan bied aan mense wat vir die natuurlewe omgee. Geen skoenlapperkyker sal die natuur skade aandoen nie. Die inkomste sal ek elke keer terugploeg in Vlinderland in deur dit geriefliker vir besoekers te maak,” gesels Amalia geesdriftig so tussen die sweet afvee wat gedurig in haar oë wil inbeur, en die stap na die rondawel die naaste aan Retief s’n.
 
                 “Hy het vir jou gejok, kyk daar,” sê Mary toe hulle die rondawel binnestap. Sy wys na ‘n lugreëlaar bo teen die muur.
 
                 “Eintlik het hy nie. Ek het gevra of die huis lugreëling in het, en nou ja, dit het nie. Dankie tog vir hierdie in die rondawels. Die rondawels is nie baie groot nie, maar dit het darem twee slaapkamers, so ons pak maar eers hier af. Sommer môre ry ons dorp toe en gaan ek al my goed koop en reëlings tref vir herstelwerke. Kom ons pak af.” Hulle stap by die deur uit in die voertuig se rigting.
 
                 “Ek kan nie glo ek laat my deur jou ompraat nie. Eintlik moet ek sommer môre weer pad vat. Jy kan my in die dorp aflaai. Ek sal ‘n vlieguig terug huis toe neem,” mompel Mary, maar vlieg meteens vervaard om. “Hieeeeeeu… w-wat nou… k-kyk daar,” gil sy en wys met ‘n bewende vinger na ‘n leeumannetjie wat net sowat  vyf meter van hulle af met ‘n kwispelende stert staan.
 
                 Is dit hoe mens voel as jy weet jy het net ‘n paar minute oor om te leef? Amalia het in ‘n standbeeld verander en sy is te bang om asem te haal. Die geelbruin kykers van die leeu is stip op hulle gerig, maar hy beweeg nie. Dis ‘n yslike groot mannetjie en dit lyk of hy haar sommer met ‘n klap van sy een voorpoot kan bokveld toe stuur. Dan beweeg hy stadig nader, reguit na hulle toe. Mary klem haar aan die arm vas, maar steeds beweeg Amalia nie.
 
                 “O, heng tog, Amalia, ek het nie eens my ma gegroet toe ons in die Kaap weg is nie.” Mary se arm bewe hier teen haar van vrees.
 
                 “Bly tog net stil, Mary. As ons hom nie aanval of weghardloop nie, doen hy ons dalk niks,” fluister Amalia, maar selfs sy hoor die onsekerheid en angs in haar eie stem. Die leeu is nou so naby dat sy selfs die spikkels in sy amberkleurige oë kan sien. Nog twee tree… nog net een… sy knyp haar oë toe en wag vir die aanslag.
 
                 Die spingeluid wat volg is soos die van ‘n enorme kat wat van tevredenheid spin en dan skuur die leeuhare teen haar lyf. Amalia se oë vlieg oop. Die leeu se maanhare skuur teen haar arm, hy stap om hulle en kom skuur weer teen hulle voorlywe voor hy op sy agterstewe voor hulle gaan sit. Sy mond sak oop en soos ‘n hond koel hy blykbaar af deur ‘n rooi tong wat die buitelug opsoek. Nou lyk dit vir haar of sy oë in hare lag.
 
                 “Hallo, ou grote… lyk my jy is mak,” sê sy die woorde gewoonweg, maar stoei nog met die angs in haar wat oomblikke tevore wou oorvat. Mary los ook nou haar arm en bekyk die leeu wat nou so sedig voor hulle sit.
 
                 “In my lewe het ek nog nooit tien dode gelyk gesterf soos in die afgelope paar minute nie.” Mary se stem is hees soos sy sukkel om die woorde uit te kry.
 
                 “Hy het ‘n band om sy nek. Hy is beslis mak.” Amalia stap versigtig nader, steek haar hand uit en vroetel in die leeu se maanhare. Die dier se oë gaan toe en weer volg die spingeluid. Sy lag sag. Dit is van tevredenheid. Sy draai aan die nekband, sien die plaatjie vasgeheg en lig dit op. Wagter.  “Sy naam is Wagter.”
 
                 “Wagter is ‘n hond se naam,” sê Mary en kom nou ook tot by die groot dier.
 
                 “En dit is presies wat hy is. Hy is die kamp se wagter. Hier sal nie sommer iets of iemand naby die rondawels en huis kom sonder dat Wagter iets van hom laat hoor as hy hier is nie. Soms brul hy, maar soms kom waarsku hy jou persoonlik sonder geluid.” Die diep stem agter hulle is ernstig.
 
                 Retief Human. Hy staan daar met sy voete stewig uitmekaar geplant na hulle en die leeu en kyk. Darem nie spot in sy kykers op die oomblik nie, dink Amalia effe grimmig. Sy het nog nie sy kortaf houding van netnou vergeet nie.
 
                 “Ek begin solank uitpak,” mompel Mary en skarrel van hulle af weg. Soms sweer sy Mary is bang vir mans al het sy so ‘n groot mond van eendag wil trou en ‘n streep kinders hê.
 
                 “Hoe het dit gekom dat hy so mak is?” Amalia los nie die leeu se maanhare nie, maar kyk nou na Retief. Die man het voorwaar ‘n fris lyf en sy arms en gesig is diep songetint. Hy is duidelik ‘n buitelugman.
 
                 “Jou tant Ida het hom met ‘n bottel grootgemaak. Een van Vlinderland se gaste het eendag uit die veld hier aangekom met die klein leeuwelpie wat halfdood was. Sy het hom gedokter soos ‘n baba, en hom Wagter genoem. Hy het oral agter haar aangedrentel en toe hy groter geword het, gesorg dat hy altyd naby aan haar is. Hy het eendag ‘n luiperd verskeur wat haar wou aanval toe sy in die veld was.”
 
                 “Hemel! Is hier dan sulke gevaarlike diere op Vlinderland?” Hierdie gedagte is nie aangenaam nie. Hoe moet gaste en sy en Mary veilig voel as dit die geval is?
 
                 “Nie meer nie. Jou tante het wildsdraad regom Vlinderland laat opsit en daarna wildbewaring gevra om al die gevaarlike diere vir hulle te kom vang. Diere soos zebras, bokke ensovoorts wat mense nie kwaad aandoen nie, loop nog vryelik hier rond. Die enigste wat hulle so dan en wan pla, is wanneer Wagter vir hom ‘n stukkie vleis gaan vang.”
 
                 “Wat ‘n verligting. As Mary nou moes gehoor het van die luiperd, het sy nou my vier by vier gegryp en die hasepad gekies.”
 
                 Retief lag en stap nader. Hy steek sy hand uit in ‘n groetgebaar.
 
                 “Laat ons voor begin. Jammer ek was netnou so bietjie kortaf en onvriendelik. Ek het jou… julle nie verwag nie en ek het met ietwat van ‘n probleem te kampe gehad waaraan ek dadelik moes gaan aandag gee. Bly te kenne, Amalia.”
 
                 “Selfde diekant, Retief. Het die probleem met Vlinderland te doen?”
 
   
  
 

              “Nie juis nie. Ietwat van persoonlik. Kan ek julle help afpak? Ek sien julle verkies maar eerder die rondawel?” sêvra hy nou met ‘n terggrinnik.
 
                 “Jy kon my maar gesê het die boomhuis is leeg en verwaarloos en vol spinnerakke!” verwyt sy.
 
                 “En so al my pret bederf?” Hy lag en stap saam na die vier by vier.
 
                 “Ek gaan in elk geval die boomhuis vir my laat regmaak. Ek sal graag daar wil woon.”
 
                 “Is jy nou ernstig? Hoekom al die moeite en onkostes aangaan? Jy gaan tog nie hier bly nie.”
 
                 “Nou wat laat jou nou so iets sê?”
 
                 “Jy is duidelik ‘n stadsvrou wat nie hier sal aard nie. Bowendien, waar is jou man dat hy nie ook hier is nie?”
 
                 “Ek het nie meer ‘n man nie. Net vergeet om die ringe af te haal,” mompel sy, pluk die ringe van haar vingers af en prop dit in Mary se hand toe sy by haar verby stap met ‘n swaar tas.
 
                 “Ekskuus, ek het nie geweet nie. Is hy… dood?”
 
                 “Vier iemand wat so baie van my tante af weet, weet jy beslis niks van my af nie. Het sy jou dan nie alles vertel nie?” Sy weet sy is nou sarkasties, maar die verwysing na haar man en die ringe kook soos sooibrand in haar keel op.
 
                 “Jou tante het my van haar lewe vertel, nie van ander geskinder nie. Ek het haar goed leer ken. Hierdie is al my derde besoek aan Vlinderland.” Nou klink hy weer kortaf soos tevore.
 
                 “My man is nie dood nie. Ons is geskei. En dit is nie my eerste nie, maar my tweede egskeiding. Wat wil jy nog weet van die nuwe eienares van Vlinderland? Want dis wat ek is en dis wat ek gaan bly.”
 
                 “Geen wonder jy’s al twee maal geskei nie. Jy is ‘n rissiepit met nog tobascosous ook daaroor,” brom hy, maar sy hoor elke woord.
 
                 “Los die tasse. Ons sal regkom. Jy is ‘n gas hier… nie ons hulp nie,” snerp sy na hom toe, draai om, gryp ‘n tas en stap terug rondawel toe sonder om haar verder aan hom te steur. Toe sy terugstap, kom hy aan met twee tasse, stap by haar verby sonder om na haar te kyk en sy snuif verontwaardig die lug in toe sy die laaste tas gryp en weer terugstap rondawel toe. Hy is weg, geen teken van hom nie, net Mary wat besig is om haar tasse se inhoud in die een kamer se kaste uit te pak. Sy maak die deur toe en skakel die lugreëling aan voor sy Mary se voorbeeld volg.
 
                 “Ons sal nie al ons klere in hierdie kaste kry nie. Ek sal net vir my eers die nodige uitpak tot ek in die boomhuis kan intrek. Daarna kan jy hierdie kamer se kaste ook gebruik, Mary.”
 
                 “Dis reg so, dankie. Dit raak nou vinnig donker. Is maar goed ons het langs die pad wegneemetes gekoop, want vir kosmaak is ek nie nou lus nie. Mag ek vra waaroor jy jou vir Retief gewip het?”
 
                 Mary se vraag kom uit die bloute, en sy vererg haar so bietjie.
 
                 “Mary, jy verwag tog nie ek moet elke dingetjie wat van nou af met my gebeur en met wie ek praat en waaroor ons praat vir jou vertel nie, of hoe?”
 
                 “Jene, Amalia, jy is omtrent omgekrap. Natuurlik hoef jy my niks te vertel as jy nie wil nie. Ek werk maar net vir jou.” Mary klink ietwat afgehaal en Amalia voel lus om haarself te skop.
 
                 Sy stap nader en gooi haar arms om die jongmeisie se nek en gee haar ‘n drukkie.
 
                 “Skuus, Mary, dit was lelik van my. Jy was nog altyd net goed vir my. Retief het my sommer verkeerd opgevryf en jy weet hoe voel ek op die oomblik oor mans. Hulle moenie met my skeef sukkel nie.”
 
                 “Toe maar, jy’s net oormoeg van al die bestuur. Gaan bad, en ek sal die kos solank opwarm. Retief het hier weggery met sy jeep, so ons is alleen. Wanneer ons klaar geëet het, gaan ons vroeg bed toe sodat jy behoorlik kan rus.”
 
                 Sonder teenstribbeling stap Amalia badkamer toe. Mary mag jonk wees, maar sy het nog altyd die regte woorde geken om haar bietjie af te koel wanneer sy ietwat opgewerk geraak het.
 
    
 
   Amalia is onmiddellik wakker toe die skoot klap. Dit is stikdonker om haar toe sy orent in die bed sit. Dit was ‘n geweerskoot, daarvoor sal sy haar kop op ‘n blok lê. Sy swaai haar voete van die bed af en sonder om die lig aan te skakel, beweeg sy na die kamervenster toe. 
 
                 Al die ligte buite is afgesit. Sy is seker daarvan sy het die rondawel se stoeplig laat brand. By die boomhuis het ook ‘n lig op ‘n hoë paal gebrand en dit is ook dood. Voel-voel stap sy na die voordeur toe, sluit so sag moontlik oop en stol in haar voetspore toe die fyn skreeugeluidjie van die deur se skarniere ongelooflik hard in die skielike stilte om haar klink.
 
                 Toe die deur wyd genoeg oop is, sluip sy na buite en boor met haar oë die nagdonkerte in. Hier en daar maak die effe maan darem sulke melkerige spatsels tussen die bome op die grond. Dan ruk al die spiere in haar lyf styf.
 
                 Daar was baie beslis ‘n beweging tussen die verste twee rondawels, en dit was die gebukkende wegsluiphouding van ‘n mens. Mary kan dit nie wees nie, want sy is nie so lank nie. Retief Human? As dit hy is, vir wat sluip hy hierdie tyd van die nag hier buite rond? Hier is tog nie ander mense op Vlinderland op die oomblik nie.
 
                 Vasberade stap sy skuil-skuil tussen die bome en rondawels in die rigting waar sy die beweging gesien het. Net toe sy weer agter ‘n boomstam wil uitbeweeg, gryp ‘n arm haar om die lyf en ‘n hand klap toe oor haar mond. Sy word teen ‘n gespierde mansliggaam vasgedruk en die arm voel soos ‘n staalband. Amalia lig haar voet en skop teen die persoon se been en waaier met haar arms om sy gesig hier agter haar by te kom.
 
                 “Hou op so tekere gaan, magtig, meisiemens! Dis ek, Retief. Wat besiel jou in elk geval om die tyd van die nag hier rond te loop? Staan nou stil. Ons is nie alleen nie, Amalia. Ek sal my hand wegneem, maar moenie raas nie – vir ons albei se beswil, sis hy sag tussen sy tande deur”
 
                 Retief se stem klink waarskuwend en vol irritasie. Tog besef Amalia nou die sluiper was dus nie hy nie, en hy wil haar duidelik nie skade aandoen nie.
 
                 “Wat soek jy dan ook hier? Ek het ‘n skoot gehoor klap, en iemand in daardie rigting sien wegsluip,” sê sy net so sag soos hy toe haar mond vry van sy hand is.
 
                 “Ons kan nie hier praat nie. Kom!” Hy los haar, gryp haar arm onnodig styf vas en trek haar agter hom aan na sy rondawel toe. Na hy die deur agter hul toegemaak het, wil sy die lig aanskakel, maar sy hand lê reeds oor die skakelaar gevou. “Is jy nou laf? Ons kan nie nou lig maak nie! Ek het juis die buiteligte ook afgeskakel voor ek uitgegaan het. Kom sit hier,” weer lei hy haar en druk haar op iets wat soos ‘n bank voel neer.
 
                 “Wat gaan aan, Retief?” Sy raak nou omgekrap. Die man hiet en gebied haar hier rond asof die plek aan hom behoort.
 
                 “Ek weet nog nie. Dit is egter die tweede keer dat ek gedurende die nag beweging van mense om die rondawels gewaar. Sover ek weet, is hier geen ander mense op Vlinderland nie.”
 
                 “Natuurlik is hier nie, anders sou hulle mos hier ingeboek gewees het. Wie het geskiet en waarna?” Haar ergernis styg.
 
                 “Die skoot wat afgevuur was, was nie hier by die kamp nie. Dit was effens dieper die bosse in, maar nie baie ver van hier af nie. Ek weet dus nie waarna daar geskiet is nie.”
 
                 “Kan dit dalk wilddiewe wees? Of jagters sonder toestemming?”
 
                 “Dit is ‘n moontlikheid wat nie uitgesluit kan word nie, maar dit is nie ‘n besliste feit nie. Ek sal môre in kringe om die kamp stap om te kyk of ek enigiets kan wys word.”
 
                 “Nee, ons moet die polisie hiervan laat weet. Netnou kom jy iets oor op Vlinderland en dan word ek daarvoor verantwoordelik gehou.”
 
                 “Amalia, glo my, dit is nie nou die beste tyd om die polisie hierby te betrek nie. Kyk, ek weet ons twee vryf mekaar verkeerd op, maar luister net hierdie een keer asseblief na my.”
 
                 “Hoe kan ek sommer so net luister? Jy is ‘n gas hier en die plek is nie jou verantwoordelikheid nie. Wat is verkeerd met die tyd… die nou? Hier is mos nou dinge aan die broei, so ek kan nie sien waarom ons moet wag nie. Ja, jy het ‘n manier om my bloedruk op te jaag, want jy hanteer my soos ‘n kind wat nie vir haarself kan dink en besluite neem nie. Jy wil jou gewig rondgooi waar dit nie welkom is nie. Vlinderland is myne, en ek dink die logiese en beste ding om te doen, is om die polisie te bel en te vertel wat aangaan.”
 
                 “Was jy so bosserig met jou twee mans ook? Dan kan ek verstaan dat hulle nie meer gelukkig saam met jou was nie,” brom hy.
 
                 “Ek is nie bosserig nie. Ek wil net die regte ding gedoen hê. En vir jou informasie, dis nie die mans wat my nie meer wou hê nie, maar ek wat dit nie meer met hulle kon uithou nie.”
 
                 “Natuurlik, want hulle wou nie maak soos jy beveel het nie.”
 
                 “Sal jy jou nou uit my privaatlewe hou en jou bepaal by die onderwerp van die nagsluipers?” Amalia voel lus om wild na hom te klap hier in die donkerte, maar sy byt op haar tande en beteuel haar humeur. Wie de hel dink hy is hy om so met haar te praat.
 
                 “Ek wou jou nou met ‘n geheim vertrou het, maar jou rissietong wil my al klaar soos ‘n oerdier se gesplete tong gesel, so hoe weet ek jy blaker dit nie môre teenoor al wat leef uit nie?” Hy klink bars en omgedol.
 
                 Amalia tel stadig tot tien, sug dan en leun terug teen die bank.
 
                 “Ons kom tot ‘n ooreenkoms. Jy los my verlede uit, en ek verklap nie jou geheim nie. Is dit ‘n ooreenkom?” Sy is self verbaas oor die mate kalmte wat haar stem ingesluip het.
 
                 “H’m, dit kan seker werk. Die plek is immers nou joune.”
 
                 “Ek is bly jy erken darem ten minste dit.”
 
                 “Tsk, tsk, sarkasme maak van jou ‘n lelike mens.”
 
                 “Ag, hel, Retief, kry end en vertel my die sodanige geheim.” Hoekom kry hierdie lummel dit reg om haar telkens so die harnas in te jaag?
 
                 Hy lag sag voor hy praat.
 
                 “Ek is speurder Retief Human. Ek is aangestel deur jou tant Ida om vas te stel wat hier op Vlinderland aan die gebeur is. Niemand mag dit weet nie. Vir diegene wat wil weet, bestudeer ek die plek se skoenlappers.”
 
                 Dit is die laaste antwoord wat sy van hom verwag het. Dit maak egter nou vir haar sin. Ook die feit dat hy dit nie dadelik vir haar wou vertel nie.
 
                 “Ek sien. Hoe lank vermoed julle, of my tante dan, al dat hier iets snaaks op Vlinderland aan die gang is?”
 
                 “Toe tant Ida nog hier was, het sy dit al vermoed. Die tye wat sy geen gaste hier gehad het nie, was hier ‘n oop en bloot gesluipery rond, maar sy het dit nie gewaag om uit te gaan nie. So vrou alleen en boonop oud en sieklik, sou dit in elk geval ‘n fout gewees het. Sy het manne met koplampe gesien en in die lig daarvan gewere in hulle hande.
 
                 “Sy het gereël dat sy in die dorp se tehuis opgeneem word en my toe laat kom. Na sy my alles vertel het, het sy my gehuur om hier te kom woon totdat ek agter die gespuis se doen en late kan kom. Ek is maar nou twee dae hier en weet nog nie veel meer nie. As jy nie vanaand agter hulle wou aansluip in jou dommigheid nie, sou ek dalk nou al iets wys geword het.”
 
                 “O nee, nee, nee, jy gaan my nie beskuldig dat ek jou in jou ondersoek gepootjie het nie. Jy kon my gelos het waar ek was en jou ondersoek voortgesit het.”
 
                 “So? En as een van hulle nog hier rond was en jou iets aangedoen het? Moes ek seker met my gewete saamleef wetende dat ek dit kon verhoed het?”
 
                 “Man, hou op om na my te hap en laat my liefs met jou saamwerk.” Daar is ‘n bevel in haar stemtoon, en nog voor hy praat, weet sy al wat kom.
 
                 “Solank jy nie dink jy kan my rondbeveel soos jy met jou mans gedoen het nie. En ek verkies om op my eie te werk. Ek het nie die hulp van ‘n stadsvrou wat niks van hierdie harde wêreld weet om net in my pad te wees nie.”
 
                 “Jy kan jou maar net nie keer om jou geseltong uit my verlede te hou nie, nè! Wel, jy word deur my tante betaal vir jou werk, so moenie my hier sit en slegsê terwyl jy jou werk moet doen nie. Ek kan na myself kyk. Ek het baie beslis nie ‘n mansmens nodig om dit vir my te doen nie. Ek loop nou!” sy staan vinnig op en mik vir die voordeur. Dit word al effens lig en sy kan darem die meubels en goed se buitelyne uitmaak. Hy probeer haar ook nie die keer keer nie, lag net spottend agter haar voor sy die deur agter haar toeklap.
 
                 Alles om haar is nagstil terwyl sy terugstap rondawel toe. Langs die pad kom sy Wagter teë wat lig teen haar kom aanskuur.
 
                 “Jy is ‘n regte wagleeu, ou staatmaker. Ek is al klaar lief vir jou,” sê sy sag en vroetel in sy maanhare.
 
                 By die voordeur gaan Wagter teen die muur lê en Amalia sluit die deur agter haar voor sy terugstap kamer toe.
 
    
 
   DRIE.
 
   Amalia is baie tevrede met die meubels en goed wat sy vir die boomhuis gekoop het. Ook was die meubelwinkeleienaar so gaaf om die goed vir haar te hou en eers te kom aflewer wanneer sy die boomhuis klaar laat restoureer het. Sy is in haar noppies dat sy ‘n span werkers gekry het wat bereid is om sommer die volgende dag al met die werk op Vlinderland te begin.
 
                 Die voorman van die groep het met haar saamgegaan om aanbevelings te doen oor die tipe aankope wat hy sal nodig hê vir die verskeie werke wat sy gedoen wil hê.
 
                 Sy het vir Mary by ‘n kruidenierswarewinkel afgelaai met ‘n yslike lys goed wat sy moes koop, en nou is hulle op pad terug Vlinderland toe met ‘n volgelaaide vier by vier.
 
                 “Ek wou jou nog vertel, Amalia. Ek het laasnag pas aan die slaap geraak en wakker geskrik met ‘n slag in my ore wat amper soos sagte donderweer geklink het. Daarna was alles doodstil en ek het nog geloer, maar geen teken van onweer in die lug gesien nie. Kon ek my dit verbeel het?”
 
                 “Hoe laat was dit? Jy sê jy het pas aan die slaap geraak.”
 
                 “Ja, dit was lank voor middernag.”
 
                 “Dan is dit wat jy gehoor het nie dieselfde as wat ons gehoor het nie – ek en Retief,” sê Amalia en vertel vir Mary wat in die nanagure aangegaan het.
 
                 “En jy vertel my nou eers?” Mary is verontwaardig.
 
                 “Jy het my ook nou maar eers van jou ervaring vertel.”
 
                 “Jy sal die polisie moet kry om ondersoek te kom instel.” Mary klink baie beslis hieroor.
 
                 “Nee, nie nou al nie. Ek wil eers self sien of ek iets kan vasstel.” Sy moet dan nou Retief se geheim behou, hoe nou gemaak? Mary is soos ‘n bulldog, los nie as sy eers vasgebyt het nie.
 
                 “Is jy van lotjie getik, Amalia? ‘n Skietery is ‘n gevaarlike teken. Jy kan nie loop inbodder by sulke gevaarlike goed nie. Nee, ons moet die polisie kry om te kom kyk. Hou stil by die volgende plek se polisiekantoor.”
 
                 “Nee, Mary, en basta nou daarmee,” antwoord sy kortaf.
 
                 “Jy is wragtig ernstig! Jy wil self gaan polisieman speel? Jy gaan jou derms geknoop kry, vrou, en moenie sê ek het jou nie gewaarsku nie. Van nou af slaap ek met my pistool onder my kopkussing.” 
 
                 “Doen dit gerus, Mary. Jy sal veiliger voel. Ek sal maar myne ook byderhand hou, selfs bedags.”
 
                 “Wat van Retief? Al is hy net ‘n gas hier, kan hy nie help nie?”
 
                 Genugtig, sy het geweet Mary sal nie sommer so laat los nie. Die beste is om maar vir Mary te vertel, voor sy iewers haar mond verby praat en alles bedinges.
 
                 “Mary, ek gaan jou nou mooi vra, gee my kans om met Retief te praat wanneer ons op Vlinderland aankom, en daarna gesels ek weer met jou hieroor. Nou is ek moeg en gedaan en smag na ‘n stortbad.
 
                 Die vier by vier se breë bande girts oor die gruis toe sy van die teerpad afdraai in Vlinderland se grondpad. Sy hoor Mary se lang sug, steur haar nie daaraan nie en ry net dat sy kan tuis kom. By die rondawel help sy eers vir Mary al hulle pakkies aflaai en storm dan die badkamer binne. Gelukkig het hulle die lugreëling aan gelos en die rondawel is dus lekker koel.
 
                 Dit is met die uitstap onder die stort na sy die krane toegedraai het, dat sy die gelag in die kombuis hoor. Dit is beslis Mary en sy praat met iemand. Die man wat antwoord, is definitief nie Retief nie. Sy draai ‘n handdoek om haar lang, nat hare, trek ‘n kortbroek en koel bloes aan en stap kombuis toe. In die deur steek sy vas. By die kombuistafeltjie sit Mary en ‘n wildvreemde swartkopman en koeldrank drink. Ysblokkies rinkel in hulle glase toe hulle dit neersit en albei na haar kyk. Die man staan op en glimlag wyd terwyl hy nader aan haar stap. Hy steek sy hand in ‘n groetgebaar uit.
 
                 “Goeiedag, Mevrou. Jy is natuurlik Amalia. Tant Ida het so baie van jou gepraat dat dit vir my voel of ek jou persoonlik ken. Ek is Len Botha en het altyd vir jou tante handy man werkies op Vlinderland kom doen die kere wat sy so iemand nodig gehad het.”
 
                 “Bly te kenne, Len. Is jy weer op haar versoek hier? Of waarom is jy anders hier? Vlinderland is nou myne en ek het reeds ‘n span werkers gekry om môre die boomhuis vir my te kom herstel voor ek daar intrek.” Sy ervaar ‘n onrustige rillinkie teen haar ruggraat af toe die man haar hand in groetgebaar druk.
 
                 “Jou tante is so dankbaar dat jy nou die plek gaan kom bestuur nadat dit so lank onbeman gewees het. Sy het gereken jy behoort nou al hier te wees en het my gevra net om te kom gesig wys om seker te maak alles is oukei hier met jou. Toe loop ek my vas in hierdie pragtige meisie, Mary. Sy het my vertel julle is nie alleen nie. Hier gaan glo ook ‘n skoenlappervanger tuis. Miskien moet ek en my goeie ou vriend, Jack, een aand saam met julle kom vleis braai.”
 
                 “Retief vang nie skoenlappers nie. Hy bestudeer hulle vir navorsingsdoeleindes. Jy kan maar vir tant Ida sê alles is doodreg hier en sodra ek in die boomhuis ingetrek het, kom ek haar haal vir ‘n kuiertjie.”
 
                 “Sy sal baie daarvan hou. Sy verlang na die plek, maar nou ja, sy is sieklik en oud en ek kan verstaan dat sy moes trek. Ek wil maar weer ry. Dankie vir die heerlike koeldrank. Mary, sal jy met my saamstap na my landrover toe asseblief?”
 
                 “Natuurlik, Len. Ek kom nou weer, Amalia.” Die twee stap by die deur uit en Amalia skud net haar kop toe Mary oplag in die lang man se gesig terwyl hulle na sy voertuig toe stap. Noem dit maar die ewigdurende oortollige sintuig, maar haar hele liggaam het in ‘n spanningsmode oorgegaan die oomblik toe sy in Len Botha se fletsblou oë vasgekyk het.
 
                 “Wat dink jy van Len, Amalia?” vra Mary skoon opgewonde met rooskleurwange toe sy terugkeer en die rondaweldeur toemaak.
 
                 “Verwag jy tog nie ek moet ‘n opinie oor die man uitspreek terwyl ek hom skaars vyf minute gesien het nie? Hy is op sy manier aantreklik, en dis al wat ek kan sê.”
 
                 “Ons het sommer gou met mekaar gekliek terwyl jy gestort het. Hy wil weet of ek nie saam met hom wil gaan uiteet in die dorp nie. Jy sal mos nie omgee as ek gaan nie, of hoe?”
 
                 “Jy ken die man skaars, Mary! Jy wat altyd so sku vir mans was – wat gaan nou met jou aan?”
 
                 “My ouma het gesê ek sal weet die dag as die regte een by my aankom.”
 
                 “Ha-ha, en jy wil nou kom vertel Len is die regte een na jy plus-minus ‘n halfuur met hom oor koeitjies en kalfies geklets het? Ek glo nie wat ek hoor nie!”
 
                 “Ek weet wat ek weet, en gaan my nie deur jou swartgalligheid of afsku vir die mansgeslag laat sleg voel nie. Daar kom Retief aan. Ek het hom netnou daar buite gesê jy soek hom. Praat jou prate met hom solank ek gaan stort, en daarna… jy het belowe ons kan oor die vreemde gebeure hier om ons gesels.” Mary stap badkamer toe sonder om Amalia kans te gee om nog iets te sê.
 
                 “Mary sê jy wil met my praat,” kondig Retief aan toe hy binnestap.
 
                 “Ja, ek wil.” Sy vertel hom wat Mary gehoor het en dat Mary wil polisie toe gaan. “Ons sal haar in ons vertroue moet neem. Sy sal nooit in der ewigheid verstaan waarom ek nie wil polisie toe gaan nie.”
 
                 “As jy dink jy kan haar vertrou, moet jy maar so maak. Wie was die man wat sy netnou by sy voertuig gegroet het?”
 
                 Amalia vertel hom wie Len gesê het hy is. Hy frons diep en daar is iets in sy spikkeloë wat vir haar vertel hy is ietwat verbaas.
 
                 “Eienaardig, maar tant Ida het altyd vir my gesê sy maak van die buurplaas se handy man gebruik as sy iets gedoen wil hê. Dink jy nie dit het tyd geword dat jy ‘n slag jou tant Ida gaan besoek nie?”
              “Ek wou eers die boomhuis regkry en haar dan gaan haal het vir ‘n kuiertjie.”
 
                 “Jy sal nie kan nie, Amalia. Ek wou dit eers nie noem nie, maar jou tante is gekoppel aan ‘n suurstofkan omdat sy gedurig moet suurstof kry. Nie net dit nie, sy kan ook nie meer opstaan nie en bring haar tyd in ‘n rolstoel en die bed deur. Haar bene het totaal ingegee.”
 
                 Amalia sak verslae op die bank agter haar neer. Hoekom het tant Ida hierdie dinge vir haar weggesteek? Hulle het tog gereeld telefonies met mekaar gepraat. Tog het haar tante ook nie nou die dag vir haar van Retief hier vertel nie. Sy moet dus aanneem tant Ida se gedagtes is ook soms al dwalend.
 
                 “Ek is nou so geskok. Ek het niks hiervan geweet nie. Kan… kan ek jou ‘n guns vra?”
 
                 “Natuurlik… wat is dit?”
 
                 “Hier kom môre ‘n span werkers met materiaal aan wat die boomhuis moet kom regmaak. As ek vir jou wys wat ek gedoen wil hê, sal jy toesig kan hou vir ‘n ruk lank net sodat hulle aan die gang kan kom? Ek wil na tant Ida toe ry. Ek haat dit om dit van jou te vra, maar jy sal darem seker nie so onmenslik wees om te weier nie, sal jy?”
 
                 “Ek is nie kleinlik nie, Amalia. Kom wys my. Ek sal kyk dat hulle nie brou nie. O ja, ek wou nog sê, ek het ‘n plek, nie ver van hier af nie, gekry waar mens kan sien daar was een of ander iets geskiet. Daar is bloedstrepe en iets was baie duidelik oor die gras gesleep waar verdere bloed gesien kon word. Ek het ‘n monster van die bloed geneem. Ek sal bly wees as jy dit by my ou vriend, Dan Louw, by die laboratorium kan afgee. Ek sal vir hom ‘n briefie daarby skryf. Ek sou dit self môre geneem het, maar aangesien jy nou gaan en ek bly, is dit die logiese ding om te doen.”
 
                 “Dit is dan die skoot wat ons gehoor het. Dit kan tog seker net ‘n dier wees wat hul geskiet het, of hoe? Maar wat dan daarna hier by die kamp kom soek?”
 
                 “Op hierdie stadium wil ek geen bespiegelings maak nie. Kom ons gaan boomhuis toe.”
 
                 By die boomhuis verduidelik sy breedvoerig vir hom wat sy gedoen wil hê en hoe verder sy praat, hoe meer lig sy een wenkbrou, maar hy praat nie voor sy nie klaar is nie.
 
                 “Jy gaan die plek moderniseer soos ‘n stadswoonstel. Dit gaan nie hier in die boendoes pas nie.”
 
                 “Buite gaan dit nog lyk soos nou. Net netjies en heel. Binne maak ek dit soos ek dit kan geniet – gerieflik en mooi. Niks daarmee verkeerd nie,” wil-wil sy haar alweer vir hom vererg.
 
                 “Trek terug jou naels, katwyfie, ek trek net jou been. Soos jy verduidelik het, gaan dit mooi lyk.” Hy grinniklag toe sy potsierlik vir hom ‘n gesig trek. Ek is lus om vleis te braai. Jy en Mary is welkom om te kom saameet as julle wil,” vervolg hy toe hulle terugkeer rondawel toe.
 
                 “O, dit sal lekker wees. Ek is al hoe lank lus vir braaivleis,” lewer Mary vanuit die deur kommentaar.
 
                 “Is nie, jy is net lui om vanaand kos te maak,” terg Amalia.
 
                 “Ek sal ‘n slaai maak, ek belowe,” antwoord Mary laggend.
 
                 “Afgespreek. Kom maar wanneer julle lus het na ek die vure aangesteek het.” Retief skud sy kop geamuseerd terwyl hy na hulle kyk en stap dan weg.
 
                 “Toe, toe, toe, praat, suster! Vertel my alles. Jy het mos nou met Retief gepraat.”
 
                 “Van wanneer af is jy so bevelerig?” grinnik Amalia.
 
                 “Vandat jy my geboelie het om saam boendoes te kom.”
 
                 Amalia lag en vertel dan vir haar van Retief. “Jy mag geen woord hieroor teenoor enigiemand praat nie. Ook nie teenoor jou nuutgevonde vriend Len Botha nie, verstaan jy mooi?”
 
                 “’n Speurder, hier reg onder ons neuse. Ek moet sê, hy het dit reggekry om my te bluf en ek is seker vir jou ook. Skoenlappernavorsing, ga, hy kan lieg, hoor!”
 
                 “Die leuen was nie met slegte bedoelings nie,” kan Amalia nie help om te sê nie.
 
                 “Oe-ooo, ons trek nou al vir die man party! Ek dog jy vertrou g’n man ooit weer in jou hele ganse res van jou lewe nie,” spot Mary.
 
                 “Spotters se huise brand af, jy ken tog daai ou gesegde. Moet jou nie daaraan blootstel nie.”
 
                 “Aikôna, jy’s nou net vies omdat ek jou uitgevang het.”
 
                 “Uitgevang se voet. Toe, maak daai slaai. Retief se vuur brand al hoog. Ek vat vir ons die bottel rooiwyn saam.”
 
                 “Bring jou kitaar, ek sal die slaai maak,” raai Mary haar aan.
 
                 Saam stap hulle by die deur uit nadat hulle toe in elk geval sommer so saam-saam die groenslaai aanmekaar geflans het. Retief sit luilekker agteroor op ‘n seilstoel en staar in die rooi vlamtonge. 
 
                 “Sit gerus. Kan ek vir julle ‘n drankie aanbied? O, ek sien julle het self saamgebring. Gee dat ek skink.” Hy staan op, neem die bottel by Mary en kyk dan na Amalia met die kitaar in die hand. “Speel jy daardie ding?” Hy is sowaar skepties.
 
                 “Ja, en ek hou daarvan. Die diere hier rond sal maar daaraan moet gewoond raak, en basta.”
 
                 “Ek val jou nie daaroor aan nie. Is net verbaas jy is nie bang om ‘n nael te breek op die snare nie.”
 
                 “Komaan, julle twee. Stop jul nonsies. Amalia, speel heel eerste my gunstelingliedjie asseblief.” 
 
                 Amalia besluit om liefs haar tong in toom te hou. Vir die eerste keer sedert sy hier aangekom het, voel sy ietwat rustig. Retief se stekelrigheid ten spyte en ook die onrus oor die vreemde dinge wat op Vlinderland gebeur. Sy skryf dit toe aan die gesellige vuur wat klap, knetter en kraak. Sy gaan sit en laat haar vingers  oor die snare dartel terwyl sy met toe oë agteroor sit.
 
                 Haar oë vlieg oop toe sy pas die tweede lied begin speel het en Retief se diep stem die woorde daarvan saamsing. Sy speel aan, maar haar oë bly op Retief wat rustig in die kole staan en krap terwyl hy sing asof dit vir hom iets alledaags is. Hy het voorwaar ‘n pragtige sangstem erken sy effe teësinnig. Toe breek hy stompaf en hou sy kop skuins soos hy luister. Hy hou ook sy hand in haar rigting omhoog en sy besef hy wil hê sy moet ophou speel.
 
                 Vaagweg klink die laaste stuiptrekkings van iets soos sagte donderweergerammel. Sy staan op en Mary is meteens langs haar.
 
                 “Dit is so iets wat my wakker gemaak het, Amalia. Retief, die lug is dan so skoon, vanwaar dus die donderweergeluide?” vra Mary.
 
                 “Dit was beslis nie donderweer nie, Mary. Dit is ook nie die eerste keer wat ek dit hoor nie, en dit is ook elke keer in die nag.”
 
                 “Nou wat is dit dan?” Amalia staan nader aan hom. As hy so beslis daaroor is dat dit nie donderweer is nie, moet hy ‘n vermoede hê van wat dit kan wees.
 
                 “Dit klink meer soos ‘n geringe ontploffing, maar nie baie naby nie.”
 
                 “Wel, dalk het ons nie nodig om daaroor bekommerd te wees nie. As dit so ver vandaan kom, is dit tien teen een by een van die bure.” Amalia probeer haarself oortuig, maar omdat sy reeds nie te gerus voel oor die mans wat sy gesien het en die skoot wat gehoor is nie, kry sy dit nie juis reg nie.
 
                 “Ek dink jy is reg. Kom, kry vir julle vleis sommer so hier van die rooster af. Julle slaai lyk baie lekker,” praat Retief weer rustig en neem sommer die voortou.
 
                 “Die leuen wat jy ons vertel het oor jou kamma navorsing van die skoenlappers hier… wat het jou op so iets laat besluit?” vra Amalia na hulle ‘n ruk in stilte geëet het.
 
                 Hy lag. “Dit was darem net so ‘n halwe verdraaide leuen. Ek is besig om ‘n boek te skryf oor hierdie wêrelddeel se skoenlappers en dit is ook so dat baie van die spesies hier op Vlinderland te vinde is. Dit is waar die plek sy naam vandaan gekry het. Jou tant Ida het daarmee begin en die vuur in my aangesteek. Toe sy nie meer kans gesien het om in die bosse rond agter die vlinders aan te loop nie, het sy haar half voltooide werk vir my gewys toe ek een vakansie hier was.
 
                 “Die gogga het gebyt en ek het haar aantekeninge en sketse oorgeneem. Indien daar ooit eendag iets van kom, sal ek haar naam saam met myne in die boek wil hê.”
 
                 “Dit is nice van jou. Jy moet my asseblief eendag wys.”
 
                 “’n Mens moet hulle eintlik in die veld in hulle natuurlike habitat sien om hulle na regte te kan waardeer. Jy kan dalk eendag saamstap as jy wil.”
 
                 Amalia is effens verbaas. Hier sit sy en Retief ewe beskaafd met mekaar en praat asof hulle nie nog netnou mekaar met woorde getakel het nie.
 
                 “Ek dink ek sal dit geniet, dankie. Nou is ek versadig en as julle nie omgee nie, gaan ek nou die bed opsoek.”              
 
                 “Ek moet sê ek voel ook nogal vanaand gedaan. Ek stap saam met jou, Amalia.” Mary staan ook op.
 
                 “Dankie vir die vleisbraai, Retief, dit was lekker. Nag, groet Amalia en Mary beaam.
 
                 “Nag julle, lekker slaap en dankie vir die kitaarspeel, Amalia. Dit was nice.”
 
                 “Jy sing mooi,” roep sy terug oor haar skouer en hy lag net.
 
                 By hul rondawel stap hulle elk na hul eie kamer toe. Dan rol Mary se stem na haar toe. “Jy en Retief sal ‘n mooi paartjie maak.”
 
                 Amalia pluk die bloes oor haar kop en frons. “Jy is beslis oormoeg en simpel,” roep sy terug. Mary lag net lekker en dan word alles sti.
 
                 In haar bed lê Amalia met wydoop oë. Wat het sy nou eintlik teen Retief? Behalwe dat sy haar vir die geringste dingetjie wat hy sê wat dalk net klink dit is neerhalend teen haar gemik, vererg? Die man is amper onbehoorlik aantreklik, sing pragtig, sag teenoor haar tant Ida en op sy eiesoortige manier baie behulpsaam.
 
                 Dis omdat jy na jou mislukte huwelike niks goeds meer in enige man wil sien nie, Amalia. Jy skram weg van enige moontlike geneëntheid wat weer tussen jou en ‘n man kan ontstaan. Haar versteekte stem iewers diep in haar irriteer haar soms wanneer hy haar so kaalkop aanpak, maar vanaand is dit of hierdie betigtiging haar effe reddeloos en kwesbaar laat voel.
 
    
 
   VIER.
 
   Amalia hou sommer by Retief se rondawel stil toe sy laat die volgende dag van haar tante af kom. Sy moet met Retief praat en sy hoop hy is hier. Daar is geen antwoord toe sy aan sy deur klop nie, en sy draai teleurgesteld om. 
 
                 Die werkers was duidelik hier. Die herstelwerk by die boomhuis het goed gevorder. Sy stap teen die houttrappe op en bekyk alles. Alles lyk tot sover baie goed. Hulle het selfs die spinnerakke verwyder en die plek skoon uitgevee. Die werk is deeglik gedoen en sy begin al hoe meer uitsien na hierdie amper sprokieshuis as haar tuiste.
 
                 Sy ry na haar en Mary se rondawel en tref die plek ook stil en leeg aan.
 
                 Natuurlik, Mary se date het haar seker al kom haal. Len Botha. En dit is juis oor die Len Botha wat sy onrus ervaar. Sy hoop Mary is veilig by hom… dat hy haar nie met een of ander spesifieke lelike doel vanaand hier wou wegneem nie.
 
                 Sy sal maar vir haar aandete maak en hoop Retief keer intussen terug. Sy voertuig is by sy rondawel, so sy neem aan hy is te voet die veld in. Dalk op vlinderjag, dalk om ‘n ander rede.
 
                 Die frikkadelle is gaar. Nou nog bietjie groente. So ingedagte staan sy by die stoof en roer die braaigroente dat sy eers van Retief bewus word toe hy haar gesigsveld betree. Die skrik is so groot sy stamp amper die pan van die stoof af.
 
                 “Retief! Het jy sponse onder jou voete? Ek het jou nie gehoor nie.”
 
                 “Jou deur het oopgestaan en die reuk van jou kos het my gelok. Jy moenie die deur so oop los as jy heeltemal alleen is nie. Ook moet jy onthou hierdie is slangwêreld en sommige van hulle soek graag die huise op. Waar is Mary?”
 
                 “Ek neem aan Len het haar klaar kom haal. Hulle sou mos gaan uiteet vanaand. Ek het laat teruggekom van tant Ida af en wou dringend met jou oor iets praat, maar jy was ook nie hier nie.”
 
                 “Ek is nou hier, praat gerus. Het jy gesien hoe mooi het die herstelwerk aan die boomhuis gevorder? Hoe gaan dit met die tante?”
 
                 “Sit, ek skep sommer vir jou ook in. Dit is heeltemal te veel vir my. Ja, ek is baie tevrede met die werk by die boomhuis. Van nou af behoort alles gou te gaan. Tant Ida is baie swak. Ek het geskrik toe ek haar sien. Sy praat soms ietwat deurmekaar. Sy het darem nogtans met my gesels en ek moes haar alles van my planne hier vertel.”
 
                 “Dankie, dit sal lekker wees.” Hy trek ‘n stoel onder die tafel uit en gaan sit terwyl sy sommer vir hul albei inskep.
 
                 “Onthou jy dat Len Botha gesê het sy het hom altyd vir handy man joppies gebruik? Wel, hy het gelieg. Tant Ida sê sy het nog nooit iemand anders as die man van die buurplaas vir sulke dingetjies gebruik nie. Hoekom sou Len oor so iets lieg? Ek is bekommerd oor Mary wat by hom is. Mary het die skoot ineens hoog deur wat die man betref en hy weet dit. Ek is bang hy gebruik haar vir een of ander iets aakligs en sy is te naïef om dit te besef. Dalk eers té laat besef. Laat ek maar liefs hoop my tante was daar ook ietwat deurmekaar – dat sy nie reg onthou nie.”
 
                 “Jy is dalk reg, maar ook dalk nie. Tant Ida onthou mense besonder goed, selfs in haar toestand. Dit is ‘n onrusbarende gedagte, veral in die lig gesien van wat ek jou nou weer moet vertel. Eers wil ek weet… het jy geweet op die noordelikste punt van Vlinderland is ‘n ou toegemaakte myn?”
 
                 “Nee, nog nooit daarvan gehoor nie. Hoe weet jy dit?” Amalia se hande lê stil op haar eetgerei. Sy kan voel hier is iets met ‘n onaangename reuk aan die broei,
 
                 “Ek het intussen van my vriend gehoor dat daardie bloedmonster wat ek lab toe gestuur het, die bloed van ‘n dier is. Terug in die veld het ek die spoor noukeurig gaan volg vir sover as wat daar bloed was. Ek het afgekom op ‘n plek waar die dier afgeslag en duidelik oor kole gebraai was. Dit was ‘n kleinerige rooibok. Die vel, kop en bene lê daar as bewys.
 
                 “Terwyl ek daar rondgestaan het, het ek weer die donderweergerammel gehoor – dié keer baie nader as aan die kamp. Ek het in die gerammel se rigting gestap en op twee bruin tente afgekom. Daar was niemand in nie, maar die duidelike tekens van ‘n paar mans wat daarin woon. Ek het in kringe rondom die tente begin soek en op die ou mynskag afgekom. Ek kon my oë nie glo nie toe ek sien daar is besliste tekens van ‘n werkery daar. Ou myne is veronderstel om toegemaak te wees, maar hierdie tonnel is wawyd oop. Die fyn stofwolkies wat by die bek uitgetrek het, het my laat besef daardie gerammel wat ons soms hoor, moet wees wanneer hulle nuwe plekke dieper in oopskiet.
 
                 “Ek het ‘n entjie ingestap tot waar dit begin donker word. Vorentoe het ek stemme gehoor van ‘n paar mans. Ek kon aflei hulle delf vir kwarts kristalle. Ek weet die Messina myn was bekend vir sy rykdom in kwars kristalle, maar nie geweet hier rond is ook so iets nie. Hulle stemme het nader geklink en ek het geweet ek moet padgee voor hulle my daar kry. Ek is alleen en hulle is ‘n hele paar bymekaar.”
 
                 “Wat gaan ons doen? Hulle delf tog onwettig op Vlinderland, dan nie?”
 
                 “Beslis. Wat my nou saam met jou bekommer, is dat hulle een ou op die naam van Jack aangespreek het. Het Len Botha nie nou die dag van sy vriend Jack gepraat nie? Goed, ek weet daar is baie Jacks in die wêreld, maar sê nou maar net in hierdie geval is dit dieselfde Jack. Dit sou beteken Jack en Len het ‘n verbintenis met mekaar en nou is Mary by hom.”
 
                 “Skielik kry ek koue rillings, Retief. Ek gaan nou vir Mary bel.”
 
                 “Pas net op wat jy sê. Hierdie is net bespiegelings en ons wil nie die ystervark uit die gat jaag voor ons nie gereed is vir hom nie.”
 
                 “Sy antwoord nie haar selfoon nie, Retief. Dit is nie soos Mary is nie. Sy sal altyd antwoord al is sy ook waar en met wat besig.”
 
                 “Wag, moet nou nie kop verloor nie. Hulle is dalk iewers waar dit raserig is en sy die foon nie kan hoor nie.”
 
                 “Ek weet nie eens waarheen hulle is nie. Wat gaan ons doen?” Weg is die nuwe Amalia se braafheid en sy kyk amper smekend na Retief vir ‘n oplossing vir die situasie.
 
                 “Ek het net voor ek hier na jou toe gestap het my ou vriende van die polisie gebel. Ek het hulle alles vertel wat ek weet, en hulle het belowe dat drie van hulle nog vannag daar gaan toeslaan. Hulle sal nie tot daar kan ry nie. Hulle sal tot hier kom met net een voertuig om nie te veel aandag te trek nie. Ook sal hul nie tot by die kamp kom nie. Ek gaan vir hulle sowat ‘n kilometer van hier af wag en hulle dan na die myn toe lei. Daarna kan ons aandag skenk aan Mary as sy nog nie terug is nie.”
 
                 “Ek gaan saam met jou. Ek sal mal word as ek hier moet sit en wonder wat gaan aan.”
 
                 “Nee, nee, jy moet hier bly. Ek sal nie toelaat dat jy in die gevaar instap saam met ons nie.” Retief klink streng en sy spikkeloë kyk met gesag in hare.
 
                 “Maar, Retief…”
 
                 “Nee, Amalia. Kyk, ek weet jy wil help, en ek weet jy bekommer jou erg oor Mary, maar ek sal jou nie laat saamgaan nie. Hierdie soort skelm delwers is gewoonlik gevaarlike mense, en ek wil nie hê jy moet iets oorkom nie. Bly liefs hier vir ingeval Mary opdaag.” Hy sit sy een hand op haar skouer en lig haar ken met sy ander hand omdat sy nou haar kop laat sak het. “Hey, alles sal regkom,” vervolg hy sag.
 
                 “As… as jy so sê,” prewel sy. Hoe sag voel sy aanraking, en hoe verskriklik lekker verstrengel hy sy oë met hare. Dis of hy so sy krag en sterkte ook aan haar wil oordra.
 
                 Hy trek haar sag tot teenaan sy bors.
 
                 “Jy is ‘n vreeslike mooi vrou, Amalia Reynders, en ek sal jou so graag baie beter wil leer ken. Ek kan dus nie nou toelaat dat iets met jou gebeur nie, verstaan jy?” Sy stem klink teer. So het sy hom in die kort rukkie nog nie hoor praat nie. Die woorde rank rinkelend deur haar lyf, maar sy staan versigtig terug uit sy omarming.
 
                 “Moenie, Retief, moenie… ek het twee keer al te seer gekry. Ek is wat hulle noem damage goods en hierdie damage mens is bang vir nog seerkry en verdere damaging.”
 
                 “Ek weet van alles. Ek het gejok. Tant Ida het my alles van jou vertel. Ek het daarna maar net telkens jou been getrek – jy het so mooi gelyk wanneer jy jou vir my vererg het. Moet haar nie kwalik neem nie. Die oumens is baie lief vir jou en sy wil jou net help. Al wat ek vir jou kan sê, is dat ek presies weet hoe jy voel. In my huwelik was die situasie presies dieselfde, behalwe dat ek die ingeloopte een was. Ek sal nooit so iets aan jou doen nie. Mens doen nie aan ‘n ander wat jy nie aan jouself gedoen wil hê nie. Belowe my ons kan probeer. Sonder enige haas.”
 
                 Amalia kyk lank in sy oë. Hy wyk nie ‘n aks voor haar nie. Hy lyk opreg, klink opreg, en die Vader weet, sy het troeteling so nodig soos nog nooit tevore nie. Kan dit wees dat Retief op haar pad gestuur is om die lewe weer vir haar mooi te maak? Hierdie keer permanent mooi te maak?
 
                 “As… as ons nie probeer nie, sal ek dalk vir altyd wonder of ek deur middel van my vrese die een keer op werklike geluk weggegooi het. Goed, Retief, ons kan probeer as al die bangmaakdinge hier op Vlindervlei eers afgehandel en opgelos is.” Haar stem is sag, maar sy kyk nie van hom af weg nie. 
 
                 Daar kruip ‘n sagtheid oor sy gesig en sonder om weer nader te kom, buig hy vooroor en soen haar sag teen die voorkop.
 
                 “Dankie, Vlindervrou. Nou moet ek loop, anders moet die manne vir my wag. Sluit toe jou deur en dankie vir kos.”
 
                 Voor sy werklik tot verhaal kan kom, is hy by die deur uit en sy draai die sleutel in die slot.
 
    
 
   Die minute word ure en Amalia se hart word al hoe meer onrustig. Mary antwoord steeds nie haar foon nie, en van Retief se kant af is alles ook doodstil. Sy kan nie net so sit nie. Sy moet iets doen. Sy spring op, trek tekkies en ‘n baadjie saam met haar denim en bloes aan en sluit die voordeur oop. Dan steier sy terug.
 
                 “En toe maak sy sommer die deur oop nog voor ek kon klop. Is sy dan nie nice nie, hê ou Lennie?” Die groot, growwe man lag uit sy maag uit.
 
                 Amalia se oë rek toe Len en Mary langs die vreemdeling verskyn. Oor Mary se mond is ‘n stuk kleefband geplak en die meisie se bruin oë is groot gerek en vol vrees toe sy na Amalia kyk. Haar hande is duidelik agter haar rug vasgebind.
 
                 “Wie is jy en wat doen julle met Mary. Maak haar dadelik los!” beveel Amalia, maar haar innerlike gaan vreesbevange aan die bewe toe sy die pistool in die vreemdeling se hand sien blink.
 
                 “Wat sê jy, ou Jack, sal ons die ou dingetjie losmaak?” vra Len spottend.
 
                 “Nee, ek sê ons maak eerder die twee aan mekaar vas en hulle dan aan ‘n boomstam vas. Sodoende weet ons hulle kan nie roer nie en nie vir ons moeilikheid maak nie. Hulle gaan ons insurance wees,” spot Jack terug.
 
                 Jack! Die man wat ook moontlik in die myntonnel was wat Retief hoor praat het. O, liewe hemel, waarin word hulle nou gedompel? Amalia mik om die deur toe te slaan, maar Jack druk sy groot bosskoen in die pad en stamp haar hard met die deur terug sodat sy agteroor steier en vallend rol om op haar maag te eindig. Dan is hy bo-op haar.
 
                 “Moenie jou tricks op my probeer uithaal nie, vroumens! Vir wat moes jy en jou treksel nou juis hier kom inbodder? Noudat ons amper klaar is met die verdomde myntonnel. Ons sal nie dat julle alles vir ons opfoeter nie. Daai kristalle bring veels te veel vir ons in dat ons bereid is om alles sommer so prys te gee.”
 
                 Jack te tande wys geel daar waar sy lippe van mekaar af in ‘n gryslag weggetrek is en Amalia gril. Sy kan ‘n kreet van pyn nie keer toe hy haar arms agter haar rug inruk en vasmaak nie. Sy probeer skop, maar omdat sy op haar maag lê, is dit nutteloos. Sy word orent geruk en saam met Mary na buite gedwing waar hulle stewig aan ‘n boomstam vasgemaak word. Rug teen rug. Mary se kleefband word darem afgeruk.
 
                 “Wat gaan julle met ons doen?” huilskreeu Mary dadelik, maar Jack klap haar hard deur die mond sodat sy aan die snik gaan.
 
                 “Hou jou bek, vroumens. Ek het nie jou band afgehaal dat jy die hele wêreld kan laat weet ons is hier nie. Daai ou drie poliesmantjies en speurdertjie weet maar net nie wat op hulle wag nie.”
 
                 “Wat bedoel jy?” vra Amalia angstig.
 
                 “Julle kan net sowel weet,” lag Len uit sy maag uit. “Ons weet van hulle aanval vannag. Ons het ‘n pimp by die polisiestasie. Die manne gaan hulle in die tonnel inlok, dan by ‘n ander opening uitgaan en die tonnel op die ou spulletjie toeblaas.” Albei manne lag nou asof hul pas die grap van hulle lewe aangehoor het. “Daarna gee ons pad met die laaste groot klomp kwarts kristalle wat ons uitgehaal het en gee oor die grens pad.”
 
                 “Wat van ons? Ons weet nou wie julle twee is, en ons sal julle nie laat wegkom nie,” probeer Amalia braaf. Weer lag die twee tartend.
 
                 “Teen die tyd dat iemand julle hier kan kom losmaak, of hier ontdek, is ons lank vergete al oor die grens waar niemand ons sal kan kry nie. Ons is net aangesê om seker te maak dat julle hier vasgekluister is tot ons die ontploffing hoor. Dan los ons jule net so hier en gaan sluit by ons pals aan, en weg is ons.”
 
                 Jack vertel die hele storie met soveel trots dat dit haar eintlik wil naar maak. Tipies van hierdie soort swakkeling. Spog net wanneer hy die hef in die hand het. 
 
                 “Julle is satans. Hoe kan julle die lewens van vier manne sommerso ligtelik opneem? Hulle laat sterf vir die armsalige paar kristalle waarmee julle onwettig smokkel? Asseblief, julle kan dit nie doen nie!” In haar bewe dit van angs vir Retief en sy makkers. Nou net dat dit gelyk het of sy dalk in Retief die man gaan kry wat sy al begin dink het bestaan nie, gaan hy doodgemaak word, en daar is niks wat sy daaraan kan doen nie.
 
                 “Bly stil. Jy dink tog nie ons sal vir jou luister nie. Ons het lank en hard gewerk om te kry wat ons wou gehad het,” brom Jack en Len beaam dit voor albei agteroor op die gras gaan lê met hulle hande agter hulle koppe.
 
                 Uit die hoek van haar oog sien Amalia ‘n vae gelerige kol naderkom. Versigtig, sluipend. Wagter! Sy het gedink Wagter het agter Retief aangeloop. Sy hou haar asem op, loer na die twee mans en dan weer vlugtig na die groot maanhaar wat steeds stadig naderkruip.
 
                 Die twee mans vermoed nog niks. Hulle is besig om skurwe grappe aan mekaar te vertel en vieslik daaroor te lag. Toe die geel boog deur die lug trek en eerste vir Jack aan die keel gryp en byt dat die bloed in ‘n boog by sy slagaar uitspuit, wil Len nog al gillende orent spring, toe klap Water se groot poot hom oor die bors. Sy naels skeur die klere oop en los diep bloedhale oor die man se bors. Wagter los vir Jack wat in sy eie bloed lê en roggel en druk vir Len op die grond vas. 
 
                 Mary gil en gil asof sy nooit weer gaan ophou nie. Stom van die grusame toneel wat voor hul afgespeel het, is Amalia ‘n oomblik lank roerloos. Dan ruk sy aan die toue.
 
                 “Mary…! Hou op! Ons moet hier loskom,” skreeu sy en dit lyk of sy tot die jonger vrou deurdring toe sy ophou gil, maar steeds rou snikke los.
 
                 Wagter kyk na hulle, grom saggies en kwispel sy stert.
 
                 “Dankie, Wagter, baie dankie, maar nou sal jy ons verder moet help. Ons moet hier loskom,” prewel Amalia en spook om die toupunte met haar vingers beet te kry, maar kry dit nie reg nie. Sy hou egter nie op probeer nie.
 
                 Die leeumannetjie los Len en kom nadergestap na hulle toe. Hy lek teen hulle arms en grom saggies asof hy vertroosting bied. Agter hom kom Len orent en mik vir die pistool eenkant op die gras.
 
                 “Wagter… pasop!” skreeu Amalia. Die leeumannetjie ruk sy kop om net toe Len die pistool opraap. Weer trek die massiewe geel lyf deur die lug en spring Len plat, die keer met dieselfde wrede nagevolge as waardeur Jack is. Eers toe Len bewegingloos lê, kom Wagter weer met ‘n bebloede bek na hulle toe aangestap. By hulle kom hy sit en kyk van die een na die ander. Daar is vraagtekens in die groot geelbruin oë en sy stert swaai heen en weer van onrustigheid.
 
                 “Ek het die een punt van die tou, Mary! Kan jy iets bykom? Ons moet dit probeer losmaak.”
 
                 “Ek kry ook een punt beet, maar dit voel of ek dit net vaster trek,” huil Mary steeds troosteloos.
 
                 Amalia wil later ook van moedeloosheid opgee en haar aan trane oorgee, maar juis op daardie oomblik voel sy Wagter se harige kop tussen hulle hande inbeur. Wagter knaag aan die toue! Wagter gaan hulle wragtig help.
 
                 “Kou, my leeutjie, kou so wat jy kan. Hemeltjie, jy is ‘n slim kêrel. Ou, Wagter, dankie, dankie, jy is my ewige held,” prewel Amalia aaneen en toe die eerste tou losskiet en haar een arm los is, vryf sy die maanhare deurmekaar sodat Wagter spin van genot, maar hy los nie die geknaag aan die toue voor albei nie los is nie.
 
                 Asof hy niks watwonders gedoen het nie, sit Wagter op sy boude en kyk na hulle. Mary storm vorentoe en gooi haar arms om sy nek en Amalia doen dieselfde. Sy druk haar gesig in sy nek en gee nie eens om dat sy met die bloed aan hom besmeer word nie. Sy skurwe tong lek-lek oor hulle wange en hy spinrommel sag.
 
                 “Mary, ons moet die mans gaan waarsku. Ons kan nie toelaat dat hulle vannag vermoor word nie. Ek sal nooit met my kan saamleef as ek nie iets hieraan probeer doen nie,” sê Amalia toe sy meteens opstaan.
 
                 “Ek is bang, Amalia, vrek bang. Wat kan ons twee vroumense doen teen so ‘n klomp moordenaars en barbare?”
 
                 “Hier, ons het ‘n pistool en ek gaan myne en joune ook haal. Flitsligte ook. Ons moet daarheen stap, kyk wat ons kan doen om te help.”
 
                 Amalia hardloop by die rondawel in, keer terug met hulle skietgoed en flitse en rem Mary aan die arm om saam met haar weg te stap. Oor haar skouer roep sy die leeumannetjie wat onmiddellik aangehardloop kom en saam met hulle die bosse instap.
 
                 “Weet jy ooit waarheen om te stap?” wil Mary weet.
 
                 “Retief het my beduie waar dit is. Ek is goed met rigting hou. Ons sal dit kry. Die vraag is wat ons gaan doen as ons daar aankom. Ek wil dink, so moenie nou allerhande spoke opjaag nie. Stap net vinniger asseblief.”
 
                 In die flitsligstrale stap hulle redelik vinnig en Wagter bly by hulle. Bosse en takke krap en skeur aan hulle, maar Amalia het nou geen genade vir Mary se kort-kort kermgeluide nie. Sy beur onverpoosd voort en laat nie toe dat Mary agter raak nie.
 
    
 
   VYF.
 
   “Wat het gebeur nadat Len jou kom haal het?” vra Amalia na ‘n ruk toe sy hoor hoe Mary ophou huil.
 
                 “Ons het hier weggery, maar nie eens van Vlinderland af weg nie. Hy het iewers naby die teerpad in ‘n tweewielspoorpaadjie afgedraai en die voertuig onder digte bosse ingery. Hy wou dan kamma eers ‘n rukkie met my alleen wees en het my in sy arms geneem.
 
   Meteens het hy hy my arms vasgegryp en vasgemaak. Ek was so geskok, want ek het nie so iets verwag nie. Sy soene het nog op my lippe gebrand. Ek het gesoebat, maar hy wou niks weet nie. Hy het buite gaan sit en rook en lank weggebly voor hy terug hierheen gery het. Net tot amper by die boomhuis waar jy ons nie sou kon sien nie. Daar het hy vir Jack gewag voor ons na jou toe gekom het. Hulle het my mond toegeplak dat ek jou nie kon waarsku nie. Ek weet verder niks meer as jy nie.”
 
   “Sjuut, ek hoor stemme. Vaag, maar definitief stemme.” Amalia ruk tot stilstand toe sy die woorde fluister. Wagter gaan doodstil langs haar sit. “Nou moet ons uiters versigtig, geluidloos probeer nader gaan. Ons moet eers hoor waaroor hulle praat, sien hoeveel hulle is en dan besluit wat ons gaan of kan doen,” vervolg sy sag en begin versigtig weer vorentoe beweeg.
 
   Die stemgeluide word harder en harder soos hulle nader beweeg. Amalia steek weer vas, en Mary en Wagter langs haar doen dieselfde. In die dowwe lig van ‘n klein gaslamp staan drie mans sowat vyftien meter voor hulle.
 
   “Bly hier, Mary. Jy ook, Wagter. Ek wil gaan luister waaroor hulle praat,” fluister Amalia en Mary sit haar hand gerusstellend op die leeumannetjie se kop.
 
   Voetjie vir voetjie, haar oë priemend deur die donkerte sluip Amalia nader aan die drie mans. Sy hoor die een se naam… Dries… en verskuil haar agter ‘n boomstam. Sy kan hulle nou hoor.
 
   “Ou Retief-hulle behoort nou al diep genoeg in die tonnel te wees. Waar bly Jenkins-hulle dan weg? As hulle nie gou maak nie, gaan die spul cops agterkom iewers is iets nie lekker nie en weer uitkom. Dan was al ons planne om hulle hier in te kry en op te blaas verniet.”
 
   “Hou tog op kerm, Dries. Jy’s net bang hulle vind agterna uit jy’s ons pimp by die polisie. Daar kom Jenkins-hulle in elk geval nou. Hoe lyk dit, Jenkins, kan ons maar die tonnel opblaas? Is die ouens diep genoeg in?” vra ‘n growwe stem.
 
   “Ja, hulle is. Hulle weet nie van ons nie. Ons is stil anderkant uit. Het jul al ons goed al gelaai?”
 
   Amalia sluip terug en vertel vlugtig vir Mary wat sy gehoor het.
 
                 “Nou moet jy my help, Mary, ons moet hulle stop voor hulle daai tonnel kan opblaas. Ons sal hulle net eenvoudig moet aanhou met die pistole tot Retief-hulle weer uitkom en kan help.”
 
                 “O, hemel tog, Amalia. Hierna… as ons dit oorleef… bly ek nie ‘n dag langer saam met jou in hierdie ongenadige, ruwe plek nie,” prewel Mary sag, maar sluip saam met haar nader aan die mans. Asof Wagter weet wat aangaan, is sy hele houding ook nou die een van jagter.
 
                 ‘n Tak knak onder Mary se skoen en die twee meisies ruk tot stilstand toe een van die mans brul.
 
                 “Wie’s daar?” Onmiddellik is daar skietgoed in al die mans se hande terwyl hulle om hul rondkyk.
 
                 “Sjuut,” is al wat Amalia sê en rondom hulle is alles ineens ook doodstil.
 
                 “Seker maar ‘n nagdier van een of ander aard, Jenkins. Ons is onnodig op ons senuwees.”
 
                 Weer sluip Amalia-hulle nader nadat die mans hulle wapens terug oor hulle skouers gehang het. Sowat vyf meter van hulle af, druk Amalia vir Mary saam met haar agter ‘n boomstam in waar hulle tussen twee van sy dik stamme deur net-net die mans kan sien. 
 
                 “Druk jy daai detonater, Dries, en laat ons weg wees,” beveel een van die mans, en Amalia weet dit is nou of nooit.
 
                 “Laat val julle wapens of ons skiet,” skreeu sy so hard sy kan.
 
                 Die mans se lywe ruk orent en almal gryp na hulle wapens. Amalia mik en skiet na die naaste man. Sy tref hom in die skouer en die man brul van pyn. Dit het egter die gewenste uitwerking, want die ander gooi hulle gewere op die grond neer.
 
                 “Die volgende een wat beweeg, sal nie so gelukkig wees om ‘n skouerskoot kry nie. Skop weg julle vuurwapens, nou, dadelik,” beveel sy weer en kry moed toe hulle dit doen.
 
                 “Stap drie meter weg van daardie ontploffingstoestel en gaan lê op die grond op julle mae.”
 
                 Weer gehoorsaam hulle, maar daar is ‘n gemompel onder hulle waarvan Amalia niks kan uitmaak nie. Dit maak haar ietwat minder op haar gemak. Hulle doen egter wat sy beveel.
 
                 “Bly hier, Mary, en hou Wagter weer by jou.”
 
                 Amalia stap versigtig nader tot by die gaslamp wat op die grond staan. Die mans kan haar nou sien. Sy hou haar pistool plus die een wat sy by Jack gevat het albei in haar hande op hulle gerig.
 
                 “Nie een van julle beweeg voordat daardie polisiemanne nie almal uit die tonnel is nie. Is dit duidelik?” Sy druk haar woorde met soveel gesag en dreigement uit as wat sy op daardie stadium voel.
 
                 Niemand antwoord nie, maar die volgende oomblik bars die spul grof uit van die lag op presies dieselfde oomblik toe Amalia die geweerloop teen haar nek voel druk. Sy ruk styf van vrees en haar moed sak tot in haar voete toe ‘n tweede  man agter haar albei vuurwapens uit haar hande ruk en op die grond neergooi.
 
                 “Simpel vroumens! Jy het tog nie gedink ons sal so onnosel wees om almal bymekaar saam te koek nie,” lag die groot ou agter haar tartend. Sy knyp haar oë toe en bid dat Retief-hulle asseblief nou by daardie tonnel uitgestap moet kom. Die ander mans is besig om orent te kom.
 
                 “Bly almal waar julle is of ek skiet. Julle twee, gooi neer julle wapens!” Mary, dierbare, bang, Mary, jubel dit in Amalia. Die man met die wapen by haar vat egter ‘n kans, swaai om en skiet in Mary se rigting. Dit is egter Wagter wat getref word toe hy met ‘n vaart voor Mary inspring en op die skieter afduik.
 
                 Wagter brul van pyn, maar ruk die man se slagaar ook oop voor hy stil van hom afrol. ‘n Skoot klap en die handlanger met die ander geweer sak inmekaar. So geskok soos Amalia is, weet sy net een ding, sy moet haar wapens in die hande kry voor die ander spul hulle s’n beetkry.
 
                 Die oomblik toe Amalia haar skietgoed terug in haar hande het, skiet ‘n brandpyn deur haar bors. In die gaslamplig kyk sy in die tweede gevalle man se wrede oë. Hy het haar met sy laaste kragte geskiet. Die wêreld begin woes om haar draai en dan weet sy niks meer nie.
 
    
 
   Tussen newels deur word Amalia bewus van sagte stemme om haar. Sy sukkel en beur om haar oë oop te kry. Alles om haar is spierwit. Vae gedaantes beweeg om haar rond en sy voel hoe sy beweeg. Iemand stoot haar op ‘n trollie, dring die gebeure duideliker na vore. Sy wil haar oorgee aan die loom gevoel wat in haar bly hang, maar toe hulle met haar tot stilstand kom, rek sy haar oë met krag oop.
 
                 “Amalia, jy is wakker, dankie, Here tog.” Dit is die gesig van Retief Human wat oor haar buig.
 
                 “W-waar is ek? Wat…”
 
                 “Sjuut, moenie praat nie. Moet jou nie vermoei nie. Jy is veilig. In die hospitaal. Hulle het die koeël uit jou bors verwyder. Jy was baie, baie gelukkig, dit het jou hart net-net gemis.”
 
                 “Mary… Wagter… die ander manne?” prewel sy en voel hoe ietwat van rustigheid oor haar daal toe sy hand warm oor hare vou.
 
                 “Mary makeer niks. Sy was baie braaf, net soos jy. Wagter is in die dierekliniek en hy sal ook oukei wees. Die polisiemanne makeer niks. Die man wat ek geskiet het – dis die een wat jou geskiet het – is dood. Die twee by die rondawel en die een by die myntonnel wat onder Wagter se slagtande deurgeloop het, is aldrie dood. Die res van die gespuis is toegesluit. Dries, ‘n polisieman, wat ‘n skakel tussen die skelms en die polisie vir die skelms was, is ook opgesluit en het natuurlik sy werk verloor.”
 
                 “Jy… jy is veilig… Wagter… verdien ‘n… steak…” kry sy nog die woorde uit, want die newels wil alweer oorneem.
 
                 “Danksy jou en Mary wat so dapper was met Wagter as hulp. Jy moet nou rus. Moenie meer praat nie. Ek is so dankbaar dat jy oukei gaan wees. Ek het so baie waaroor ek met jou wil praat. Ek wil elke dag van die res van my lewe met jou kan praat, Amaliatjie, my vlindermeisie.” Sy stem het sag en al hoe teerder geword. Sy ander hand streel lig oor haar gesig en Amalia raak met ‘n glimlag om haar bleek lippe aan die slaap.
 
    
 
   VERLORE OM ‘N GROTVUUR  (Voorheen Prinses Sumi)
 
   HOOFSTUK EEN.
 
   “Is jy seker ek kan nie gou saam met jou tot by jou woonstel stap nie, Sumi?” Nerina kyk vraend na haar mooi blonde vriendin.
 
                 “Jy wil nie hê ek moet die entjie alleen woonstel toe stap nie, maar besef jy nie as jy dit doen dan moet jy weer alleen terugstap nie? Nee, wat, Nerina, ek draf sommer die twee strate huis toe.” Sumi glimlag wittand met haar jarelange vriendin.
 
                 “Met daardie paar hoë hakke?” lagvra Nerina.
 
                 “Aikôna, ek het mos plat skoene hier in my oornagtassie. Baie dankie dat ek hier kon oorslaap vir ons matriekafskeid se funksie. Ek sou so verlore sonder jou gevoel het.”
 
                 “Nee wat, ou Derek is so verlief op jou, hy sou jou nie alleen gelaat het nie.”
 
                 “Ek voel sleg oor Derek. Hy is vir my net ‘n goeie vriend, niks meer nie. Hy verwag meer van my. Maar met my ouers se dood so onlangs, en die skokkende ontdekking dat hulle bankrot was, sien ek beslis nie kans vir ‘n ernstige verhouding nie. Boonop is hy twee jaar jonger as ek, en dit werk nie vir my nie.”
 
                 “Ai, Sumi, ek is so jammer vir jou. Het jy al gedink wat jy nou gaan doen noudat jy weet jy kan nie universiteit toe gaan nie? Hoe lank gaan die bietjie geld hou wat jy uit jou ouers se boedel gekry het?”
 
                 “Nie langer as so drie maande nie. Daar was so te sê niks. Ek kan dit steeds nie glo nie. Ek was in luuksheid grootgemaak en ek pas moeilik so op my eie aan met net die noodsaaklike aankope. Ek sal dringend moet werk soek. Ek sal die aandklere wat jou ma vir my gekoop het vir die afskeid eendag terugbetaal.”
 
                 “Moenie laf wees nie, dit was ‘n geskenk. Dit is so jammer jou enigste ander familie woon in Engeland. Kan jy dit nie oorweeg om daarheen te gaan nie?” Nerina kyk ernstig na Sumi in wie se mooi bruin oë daar ‘n diep hartseer skuil.
 
                 “Nee. As hulle my daar wou gehad het, sou hulle my na die begrafnis gevra het om na hulle toe te kom. Nou moet ek loop, want dis al halfdrie in die oggend. Ek wil graag vroeg aan die gang wees om vir werk te begin soek.”
 
                 “Dis goed. Jy het so pragtig gelyk, lyk dit nog steeds, en dis net reg dat jy as prinses gekroon was vroeër vanaand. Dit met die aantreklike Derek aan jou sy. Jy moes toegelaat het dat hy saam met ons stap, dan kon hy nou saam met jou woonstel toe gestap het.”
 
                 “Nee, want ek het nie kans gesien vir sy verdere toenaderings vanaand nie. Ek kan hom niks bied nie, Nerina – hy is nie die man vir my nie.  Nag, Nerinatjie, en baie dankie vir jou mooi vriendskap.”
 
                 “Mooi loop en lekker slaap.” Nerina slaan haar arms om Sumi en gee haar ‘n innige drukkie.
 
                 Sumi tel haar tas op, waai nog vir oulaas en stap dan by haar vriendin-hulle se erf uit. Sy draf nie soos sy gesê het nie. Sy is te ingedagte om eens aan draf te dink. Sy is bekommerd oor haar toekoms. Sy is nie gewoond aan swaarkry nie. Sy het net haar skoolloopbaan agter haar naam, en watse plek sal haar in diens neem sonder enige werksondervinding of universiteitsopleiding.
 
                 Sy is net besig om uit die donker in die ligkring van ‘n straatlig in te stap toe ‘n harde slag ‘n ent voor haar opklink. Sy ruk tot stilstand en kyk na die vreeswekkende toneel wat voor haar oë afspeel. Twee mans in donker sweetpakke staan aan die ander ent van die ligkring, albei met vuurwapens in die hande. Tussen hulle lê ‘n man op die grond. Sy kan om die dood nie die skril gil keer wat tussen haar lippe deur bars nie.
 
                 Nou kyk die twee mans vinnig in haar rigting. Hulle is albei blondekoppe en kom nou vinnig na haar toe gehardloop. Hulle gryp haar aan die arms en sleepdra haar tot by die lewelose man op die grond. Albei het wrede uitdrukkings in hulle oë. Die een het ‘n diep snymerk oor sy wang waaruit die bloed vryelik vloei, en die ander man se een oog is toegeswel en potblou.
 
                 “Los my, julle maak my seer,” roep sy terwyl benoudheid haar hele wese pak.
 
                 “Jy moet seker simpel wees. Jy het ons albei gesien en jy het gesien ons skiet hierdie ou. Dink jy ons sal jou laat gaan sodat jy dit aan die polisie kan gaan uitblaker?” Dis scarface wat met ‘n rasperstem spottend praat terwyl die ander een geesdriftig kopknik.
 
                 “Dis reg, Jack, ons kan haar nie laat gaan nie. Sy het te veel gesien.”
 
                 “Ek sal niks sê nie. Ek wil nie betrokke raak nie. Laat my net gaan, asseblief.” Sumi begin bewe. Hierdie lyk na rowwe manne. Wat gaan hulle met haar doen?
 
                 “Bly stil, vroumens. Ons is nie onnosel nie. Dave, bind toe haar mond  en oë voor sy begin skreeu. Sy het ook nie nodig om te weet waarheen ons gaan nie.” Jack, die scarface een gryp albei haar hande agter haar rug vas terwyl die Dave haar mond met ‘n dik serp wat hy van sy nek afgehaal het toebind. Kleefband word styf om haar polse gedraai wat Jack uit sy sak gegrawe het.
 
                 “Ek sal die man dra, jy kan die vroumens oor jou skouer gooi. Vat haar tas, sy sal wat ookal daarin is nodig kry daar waar sy heengaan.” Weer Jack, so sy neem aan hy is die twee se leier.
 
                 Sumi probeer praat, maar daar kom net keelgeluide uit. Vrees vreet nou brandend in haar binneste. Niemand gaan haar eers mis nie – nie voordat Nerina dalk na haar sal kom soek nie, en wie weet waar gaan sy dalk dan al iewers in ‘n sloot lê, klaar doodgemaak.
 
                 “Hou op spartel, vroumens.” Jack klink woedend. “Of wil jy hê ek moet jou ‘n vuishou gee dat jy uitpass?” Hy stap net vinniger met haar aan en sy het geen idee in watter rigting nie. Haar selfoon glip uit haar sak en sy hoor hom duidelik op die grond val. Daar gaan dalk haar enigste hoop om hulp te ontbied op een of ander stadium.
 
                 Sumi probeer bedaar. Hy het darem gesê die ander een moet haar tas vat omdat sy die inhoud dalk kan nodig kry. Kan sy hoop dit beteken hulle gaan haar ten minste nie doodmaak nie? Sy hoor die branders teen die rotse slaan, dus is hulle iewers langs die see.
 
                 Na nog ‘n ent se loop hoor sy hulle voetstappe is nou op plank en nog oomblikke later word sy op ‘n plankvloer neergegooi waarna hulle verdwynende stemme vir haar vertel hulle stap van haar af weg. ‘n Deur klap toe, ‘n sleutel ratel in die slot en dan is dit stil om haar.
 
   Sumi rol op die vloer rond om te voel of daar iets naby is waarteen sy ten minste die doek van haar oë kan afskuif. Haar kop klap teen iets hard. Sy skuur heen en weer daarteen met haar kop en stadig maar seker skuif die lap af tot teen haar nek. Op dieselfde oomblik dat sy die skemerte om haar kan waarneem, brul ‘n enjin onder haar. Sy is in ‘n boot en die boot is beslis aan die beweeg!
 
   Angs klim hoër in haar op terwyl sy om haar rondkyk. Sy skuifel vinnig weg toe sy sien hoe na aan die bebloede dooie man sy lê. Dan kyk sy in ‘n saag vas en skuifel vinnig daarheen. By dit draai sy haar rug daarna en sit haar hande daaroor sodat sy die stuk kleefband kan probeer afskaaf. Kort-kort voel sy hoe dit haar vleis ook kerf, maar sy hou aan tot die band om haar pols meegee. Sy vryf haar seer polse en klad die bloedstrepe met die lap wat om haar mond was. Daarna maak sy die tou om haar enkels los en staan op.
 
   Sy kan nou sien sy is in ‘n klein kajuit vol allerhande werktuie. By sy ronde venstertjie gaan loer sy uit en al wat sy kan sien is die donker see vol skuimende wit golwe, niks meer nie. Daar is geen liggies van die land af van hierdie kant af in sig nie.
 
   Die deur word meteens agter haar oopgesluit en dis Jack wat inkom. Sy kyk by hom verby en meet die afstand. Hy lag hard en skor.
 
   “Moet nie eens probeer nie, vroumens. Al kom jy by my verby, kan jy nêrens heen gaan nie. Ons is ver op die oop see en dis haaiwêreld die. Hoe het jy in elk geval los gekom?”
 
   “Waarheen vat julle my? Wat gaan julle met my doen?” Sy ignoreer doelbewus sy vraag.
 
   “Ons gaan jou op ‘n verlate klein eiland dump. Daar woon geen mense nie en jy sal dalk as jy gelukkig is oor maande heen die aandag van ‘n verbygaande skip kan trek. Min skepe vaar naby dit verby omdat daar skerp rotse vlak onder die water teen die eiland is. Dit gee ons oorgenoeg tyd om oor die grens te vlug. Ons het nou genoeg geld gemaak met ons transaksies en kan gaan lekker lewe.”
 
   Dave kom in en sleep die dooie man by die deur uit.
 
                 “Waarheen gaan hy met die lyk?” Sumi se ingewande ruk van vrees oor wat hulle met haar wil doen.
 
                 “Vir die visse voer. Of wil jy hom saam met jou op die eiland as company gehad het?” Hy lag grof vir sy eie bisarre grap.
 
                 “As daar nie mense woon nie, waarvan moet ek leef?”
 
                 “Vang ‘n vis of iets, jy dink tog nie ons gee om of jy bly leef nie. Ons wil jou net nie self doodmaak nie. Ons is nie regtig moordenaars nie.”
 
                 “En waarom nie? Julle het nie omgegee om daardie arme man dood te skiet nie!”
 
                 “Glo my, ons wou nie, maar dit was ons of hy. Hy het eerste ‘n wapen uitgepluk toe die transaksie nie verloop soos hy dit wou hê nie. Daarom gee ons jou darem ‘n kans om dalk tog lewendig anderkant uit te kom… lank na ons weg is.”
 
                 “Ek is honger en dors,” probeer sy vir nog tyd speel om ‘n plan te bedink.
 
                 “Dave kan vir jou vrugte bring. Dis al wat op die boot is. Ek moet die boot verder gaan bestuur. Ons het nog ver om te vaar. ” Met die woorde draai hy kortom en stap by die deur uit. Weer word die deur gesluit.
 
                 Oomblikke later plak Dave ‘n mandjie met appels, pere en lemoene voor haar neer.
 
                 “Jy kan dit maar saamvat. Ek glo nie daar is ander kos op daai ou eilandjie nie.”
 
                 “Laat my gaan, Dave. Ek belowe ek sal julle nie gaan verklap nie,” probeer sy toe sy ‘n tikkie meegevoel by hom bespeur.
 
                 “Nee. Moenie nou net omdat ek vir jou ekstra eetgoed gee dink ek gaan sag word en jou help nie. Ons eie veiligheid is nou vir my die heel belangrikste.” Vinnig stap hy uit en sluit die deur.
 
                 Sumi eet van die sappige vrugte, staan op en deursoek die kajuit vir enigiets wat sy moontlik sal kan gebruik wanneer sy alleen op ‘n verlate eiland is. Daar is nie veel nie, meestal groot goed wat op skepe gebruik word. Sy trek twee laaie van ‘n houtkas oop. ‘n Knipmes, ja, dit sal sy dalk kan gebruik. Sy tel dit op en maak dit oop. Die lem is vlymskerp. Haar oë vang ‘n rol swart vullissakke en sy gryp dit ook. Wie weet hoe koud is dit daar of hoe dikwels dit daar reën, en hiermee kan sy haar darem toemaak. Sy hoor naderende voetstappe en versteek gou die goed in haar klein tassie by die stel dagklere en slaapklere.
 
                 Die voetstappe gaan egter verby en sy ontspan weer in ‘n mate genoeg om nog rond te vroetel. Die keer bly hul so lank weg dat sy moeg en vaak word, en haar teen ‘n bondel opgerolde net gaan tuis maak.
 
                 “Word wakker! Ons is hier,” word Sumi ru wakker geskud. Sy knip-knip haar oë. Deur die venster skyn die eerste tekens van oggendlig. Sy staan vinnig op en loop tot by die venster. ‘n Entjie weg van die boot af sien sy die eiland. Klein, maar bebos en baie rotse.
 
                 “Kom, ons het nie baie tyd nie. Jy sal moet swem tot daar. Ons kan nie tot teenaan die eiland ry nie. Die rotse sal ons boot stukkend kerf.”
 
                 “Ek… ek kan nie swem nie,” probeer sy woes walgooi om vir tyd te speel.
 
                 “Moenie lieg nie. Kom!” Jack gryp haar aan die arm en tel haar tas terselfdertyd op.
 
                 “Gee haar ‘n reddingsbootjie. Dalk kan sy regtig nie swem nie, en sy kan tog onmoontlik met die bootjie land toe gaan, want die seestrome sal haar dit nie toelaat nie. Die enjintjie is hopeloos te swak daarvoor,” kom dit van die meer menslike Dave.
 
                 “Nou goed dan tog. Laat sak die ding,” brom Jack en rem Sumi tot by die kant van die boot waar Dave nou ‘n piepklein bootjie laat water toe sak en dan vir haar ‘n touleer teen die kant af tot in die bootjie laat sak.
 
                 “En… en as ek weier? En sê my ten minste waar ek is.” Haar hart klop met geweldige swiepslae.
 
                 “Dan gaan ek my gewete nek omdraai en jou oorboord gooi. Toe, weg is jy,” sweepklap Jack se stem weer en du haar oor die boot se kant sodat sy geen keuse het as om oor die rand met die touleer af te klim nie. Hy antwoord nie haar laaste vraag nie.
 
                 Sy klim in die wiegende bootjie en sien hoe Jack met ‘n geoefende beweging haar tas langs haar in die bootjie gooi. Die touleer word opgetrek en terselfdertyd begin hulle boot van haar af wegvaar. Sy kyk die groot boot nog ‘n paar minute agterna, maar hy word vinnig kleiner en sy voel by die minuut al hoe meer benoud. Die bootjie se enjin vat dadelik.
 
                 Sy draai hom in die eiland se rigting, gee net genoeg spoed dat sy stadig in daardie rigting ry. Dit word nou vinnig lig en die water onder haar is so helder dat sy die skerppuntige rotse daaronder kan sien. Hier en daar kan sy hulle nie heeltemal mis ry nie, en voel sy hoe hulle aan die bootjie skuur. Dan is sy eindelik tussen almal deur en die bootjie raak-raak aan die sandstrook om die eiland. Sy skakel die enjin af, tel haar tas op en klim in die vlak water uit. Sy trek die bootjie sover sy kan op die sand op en maak dan sy anker aan ‘n boomstam vas. Die see moet dit tog net nie wegspoel nie, sy kan dit dalk vir iets nodig kry.
 
                 Sumi voel totaal verlore toe sy om haar rondkyk. Digte bome en bosse groei die stukkie grond toe met rotse tussenin. Hier kan sy nie bly staan nie. Of sy ooit deur iemand hier gered sal word en of sy sal kan bly leef tot dan, is ‘n ope en baie vreeswekkende vraag. Intussen moet sy kyk waar sy kan skuil, want die oggendlug is vol donker, dreigende wolke. Dit voorspel swaar reën.
 
   Sumi stap huiwerig tussen die bome in, haar oë flitsend in alle rigtings terwyl haar hart steeds oorverdowend klop. Die voëls in die bome se sang laat voel haar darem nie asof hier geen lewe anders as syself is nie. Haar tas en die mandjie orige vrugte klem sy styf in haar hande vas. Dit sal nie nou help om bang te wees nie, eerder versigtig. Hier kan ongediertes wees al is die eiland klein.
 
                 Sumi kry warm, dors en is moeg gestap. Sy het haar met die eiland misgis, want sy glo teen hierdie tyd moes sy al van die een punt na die ander gestap het. Sy trek haar oorjurk uit wat sy oor die matriekafskeid se rok aangehad het. Die jurk prop sy in die tas, skeur dan die onderste deel van die pragtige lang rok af en druk dit ook in die tas. Sy sukkel met die lang rok om haar bene hier tussen die bosse en rotse. Die prinseskroontjie sit ook sowaar nog op haar kop. Sy het al skoon daarvan vergeet, en haal dit ook nou af. Dit en die lemmetjiegroen rok met sy glinsterende versierinkies op lyk heel onvanpas hier in die bosse.              
 
                 Sy gaan nou maar ‘n lemoen se sap uitsuig en kyk of die dors daardeur bietjie minder sal word. Waar gaan sy vars water op die plekkie kry? Sy is omring deur sout seewater. Sou Nerina of Derek of enigiemand anders al teen die tyd agtergekom het sy het verdwyn? As sy maar haar selfoon nog kon gehad het! Dan verstar haar oë. Sy hét al by hierdie plek verby gestap, want daar lê die piesangskil toe sy die piesang geët het! Sy loop al in die rondte, en daarom nog nie deur die eiland nie. Sy het geen sin vir rigting nie, nooit geleer nie, want volgens haar was dit mos nie nodig nie. Sy was altyd geneem waar sy wou gaan sonder enige probleme.
 
                 Sy gaan sit verslae op ‘n plat rots en stut haar ken in haar hande waarvan die elmboë nou op haar knieë rus.
 
    
 
   HOOFSTUK TWEE.
 
   ‘n Dowwe geluid bereik Sumi se ore en sy sit orent. Daar is dit weer. Dit klink soos ‘n plonsgeluid in water en dit klink redelik naby, beslis nie in die see nie. Opgewondenheid pak haar beet. Dalk is hier naby iewers ‘n waterpoel met vars water. Maar die plonsgeluid… kan dit wees dat daar dalk vreemde gediertes is wat daar swem of tekere gaan?
 
                 Selfs die vrees vir die onbekende keer haar nie toe sy haar tas en mandjie vat en in die rigting van die plonsgeluide loop nie. Die oomblik toe sy om die volgende digte bos stap, steek sy weer vas. Half onder ‘n krans in is die poel water met die mooiste pienk waterlelies op, en dit is ‘n yslike groot hond wat in die water rondplas al happende na die naaldekokers wat bo die water rondvlieg.
 
                 ‘n Hond? Wat soek ‘n hond op ‘n verlate klein eiland? Hoe het hy hier gekom? Sy wonder nog toe die hond meteens stil raak en uit die watergat klim. Sy skuifel effe terug agter die bos en loer deur die takkies. Die hond is nou onrustig. Sy ore staan orent en hy snuif in alle rigtings rond. Dan gee hy ‘n opgewonde, fyn blaffie en kom stadig in haar rigting aangestap. Sumi staan asof versteend.
 
                 Hoe nader hy kom hoe benouder klop haar hart. Dan keer lewe in haar ledemate terug en sy retireer terug om die bos alhoewel sy weet die hond gaan haar tog inhaal.
 
                 “Jasper… Jasper! Waar is jy, honne?”
 
                 Nogeens ruk Sumi tot stilstand. Hoor sy nou glad stemme ook? ‘n Hond gesien en ‘n man se diep stem gehoor? Hier is veronderstel om geen mense op die eiland te wees nie. Die hond kom nog nader en los aaneen fyn, opgewonde tjankies. Sy is al regom die bos en is nou teen die ander kant van die waterpoel. Op die ingewing van die oomblik los sy die tas en mandjie en gly so geruisloos as moontlik in die water in sodat net haar kop bo uitsteek.
 
                 Die oomblik toe die hond teen die watersoom hier naby haar vassteek, kyk sy hom vir ‘n flietende sekonde in sy geelbruin oë en sak dan geheel en al onder die water weg. Hy sal sy baas hierheen lei, en sy weet nie watse mens is dit nie. Dalk ‘n moordenaar of ander gure karakter wat hier wegkruip vir die gereg. 
 
                 Haar longe voel of hulle wil bars en haar borskas of dit wil oopskeur, en sy weet sy sal dit nie langer onder water kan uithou nie. Sy span haar in om stukkie vir stukkie na bo te kom sodat net haar oë en neus uitsteek. Sy het haar verniet gemartel en heelwat water gesluk. Dit is nou nie net die hond wat steeds hier naby haar staan nie, maar sy kyk ook in ‘n paar stewige manskuite en ‘n paar tekkies vas. 
 
                 Die hond blaf weer opgewonde, en Sumi weet sy kan maar besgee. Sy lig haar hele kop uit die water uit en kyk dan stadig teen die paar bene op na boontoe. Dit is ‘n groot man en hy is stewig gebou. Sy pikswart hare gee ‘n vae blou skynsel in die paar sonligstrale wat tussen die bome en donker wolke deur daarop val. Dit is egter die ysige lig in sy blou-blou oë wat haar haar asem wil laat inruk. Ook lyk dit of hy nie direk na haar kyk nie, maar effe langs haar verby. Sy voel stom en kry nie ‘n woord uit nie. Haar lippe sak net van mekaar af weg toe sy proestend van die water uitbring.
 
                 “Moenie roer nie, vroumens!” Die woorde word uitgesis en Sumi se ore begin tuit. Met wie het sy hier te doen. Hy het nie eens nodig gehad om te sê sy moenie roer nie, dit voel of haar hele liggaam gevries is.
 
                 Tog kan sy die gil wat oor haar lippe bars toe hy skielik ‘n kortsteelbyl oplig en na haar slinger nie keer nie. Sy wag vir die pyn, die doodslag, en knyp haar oë styf toe. Niks gebeur met haar nie, maar ‘n gladde lang ding gly oor haar skouers voor teen haar borste af in die water. Haar oë vlieg oop en sy kyk hoe die laaste deel van ‘n rooibont slang teen haar afgly en in die water verdwyn. Skuins bokant haar sit die byl in ‘n oorhangboomstam vas. Hy het die slang daarmee gegooi… doodgemaak! ‘n Sug van verligting suis oor haar lippe en sy kyk dankbaar na hom toe terug.
 
                 “B…baie dankie,” fluister sy, maar dit bring geen warmte in sy oë nie. Hulle is nog net so kil en befoeterd op haar gerig.
 
                 “Klim uit die water uit,” beveel hy bars. Asof sy geen beheer oor haar ledemate het nie, klim sy gewillig stadig uit die waterpoel uit. Druipnat staan sy oomblikke later voor hom met die redelike kaal aandrok aan haar liggaam vasgekleef.
 
                 “Wie is jy en wat kom soek jy hier? En hoekom is jy so aangetrek asof jy in ‘n nagklub hoort?”
 
                 Nou vervies sy haar vir hom. Die eiland behoort nie aan hom nie, en hy het nie nodig om beledigend te wees nie.
 
                 “Ek is ontvoer – wat is jou verskoning?” Sy stoot haar ken braaf vorentoe. Sy ooglede sak effens sodat sy nie meer so duidelik die uitdrukking in die blou kykers kan sien nie.
 
                 “As jy dan ontvoer is… waar is jou ontvoerders?” ‘n Spotlag dreig om sy mondhoeke.
 
                 “Hulle het my hier gelos en padgegee.”
 
                 “Jy lieg mos nou vir my. Vir wat sal mense jou ontvoer en op ‘n verlate eiland kom los. Ek het die boot gehoor, maar ek weet hy kon nie tot teenaan die eiland kom nie, so hoe het jy hier beland van die boot af?”
 
                 “Met ‘n klein reddingsboot wat hulle vir my laat sak en beveel het om daarmee hierheen te ry. Wat wil jy nog weet aangesien jy blykbaar nie van plan is om ook my vraag te beantwoord nie.” Sarkasme drup uit haar stem en sy een wenkbrou lig fronsend.
 
                 “Dit maak nie sin nie. Hoekom het hul dit gedoen? Nog boonop vir jou vrugte gegee.” Hy beduie na die mandjie vol vrugte.
 
                 Sumi sug. Dis duidelik hy gaan nie ingee voor hy alles weet nie.
 
                 “Ek wil droog aantrek. Gee pad dat ek by my tas kan kom,” besluit sy om hom goed te laat verstaan hy kan nie oor haar baasspeel nie.
 
                 “Goed, trek aan, maar ek loop nie. Jy sal my alles vertel, want ek dink jy is hier vir ander redes as die wat jy genoem het.”
 
                 “Draai dan om. Ek trek nie voor jou uit nie!” Haar stem is nou skerp en haar geduld erg beproef.
 
                 Hy lag spottend, maar draai tog sy rug op haar na hy sydelings padgegee het. Die hond kom versigtig nader aan haar en instinktief hurk sy voor hom en steek stadig haar hand na hom toe uit. Met versigtigheid in sy blinkbruin oë laat hy haar toe om onder sy keel te krap tussen die langerige hare. Dan lag hy rooitong en lek oor haar hand.
 
                 “Los die hond! Ek het nie heeldag tyd om te wag nie,” blaf die diep stem weer sonder om na haar te kyk. Genugtig, het die man dan oë agter sy kop ook?
 
                 Sumi haal haar denim en bloes uit. Terwyl haar oë teen sy agterkop vas staar, verruil sy haar nat rok vir die droë klere. Die nat rok wat nou pateties klein lyk, gooi sy oop oor die bos langs haar. Die man het reeds weer omgedraai en kyk peinsend na haar.
 
                 “Gaan jy my nou vertel wat hier aangaan?” Sy een wenkbrou is steeds streng gelig.
 
                 “Ek was op pad huis toe van my matriekafskeidsfunksie,” begin sy en vertel dan vir hom alles. Laat sy dit agter die rug kry sodat hy kan ophou kerm.
 
                 “Klink darem of dit kan waar wees. Wat gaan jy nou doen?”
 
                 “Hier probeer oorleef tot ek ‘n skip se aandag kan trek om my te kom red, wat anders?”
 
                 Sy lag brul tussen die bosse deur.
 
                 “Hier kom weinig skepe in die rigting – te veel rotse vlak onder die water. Jy kan jou dus maar klaarmaak vir ‘n laaaaang wag. Ek moet jou egter waarsku… die eiland word dikwels bedreig met woeste storms en hier is min werklik skuiling daarteen.”
 
                 “Gaan jy my nou vertel wie jy is en wat jy hier maak? Of hoe jy hier gekom het?” vra sy, maar voel hoe sy woorde die angs weer in haar laat opstyg.
 
                 “Ek en Jasper woon al ‘n jaar hier, en ons hou nie van besoekers nie. Ek het uit my eie vrye wil hierheen gekom en sal bly so lank as wat dit my pas.” Reguit is sy woorde met ‘n klank wat vir haar duidelik sê, bly uit my pad uit.
 
                 “Ek het geen ander boot of iets gesien nie, so hoe het jy hier gekom?” hou sy egter vol.
 
                 “Met ‘n helikopter. Nou moet ek gaan. Voorspoed met jou aandagtrekkery vir skepe en soek na skuiling.  Jy gaan dit nodig hê… binnekort. O, en as jy van die water wil drink, kook dit eers.” Hy draai om, roep die hond en begin wegstap.
 
                 “Jy gaan my nie help nie?” Sy kan nie glo hy gaan haar op eie stoom los nie. Hy het tog seker ‘n skuiling as hy al so lank hier woon.
 
                 “Ek het geen verpligting teenoor jou nie, Juffrou, en soos ek gesê het, ek soek nie geselskap nie.”
 
                 “Jy hoef nie met my te gesels nie. Deel dan ten minste net jou skuiling met my aangesien jy sê hier is nie juis goeie skuiling op die eiland nie.”
 
                 “Wat? ‘n Bedorwe vroumens heeldag en aldag onder my voete? Nee dankie. Jy gaan jou gang, en ek myne.”
 
                 ‘n Ongelooflike naarheid bruis in haar op sodat sy haar asem met ‘n hyggeluid intrek. Haar maag ruk en ruk weer en sy swaai van hom af weg toe sy nie meer haar kos kan binne hou nie. Sy voel natgesweet en uitgemergel toe sy eindelik met bewende bene plat op die gras gaan sit.
 
                 “Wat makeer jou nou? Het jy dalk van daai water gesluk?”
 
                 Sy knik net, want die krag vir redenasie met hom het sy nie nou nie.
 
                 “Verdomp! As ek dan nou met jou moet opgeskeep sit, kom dat ons loop,” brom hy.
 
                 Sumi wil orent beur, maar al haar ledemate is nou die ene bewerasie en sy sak terug op die gras terwyl haar maag steeds ruk, maar daar niks meer oor haar lippe kom nie.
 
                 Die volgende oomblik gly twee sterk arms onder haar lyf in en word sy soos ‘n veertjie opgetel en oor sy skouer gegooi. Haar maag voel teer en sy kreun hier teen sy rug, maar hy gryp net met sy ander hand haar tas en mandjie en begin met lang hale aanstap. Sy voel nou so pap dat sy nie eens probeer protesteer nie. Vaagweg hoor sy die hond se opgewonde blaffies soos hy saam met hulle drafstap. Dan verdwyn alle geluide.
 
    
 
   Sumi beur orent. Dit voel of sy onder ‘n motor beland het. Haar lyf pyn en sy voel steeds naar, maar darem nie meer so erg nie. Dit is doostil rondom haar en sy kyk om haar rond in die skemering wat haar omhul.
 
                 Rotswande is reg rondom haar, behalwe ‘n entjie vorentoe waar sy daglig kan sien inskyn. Dit lyk soos ‘n tipe grot, ‘n groot een. Sy sit op ‘n enkelmatras waaroor drie dik komberse lê. ‘n Olielamp hang vanuit die rotsdak en op die grond op ‘n ruwe houttafel staan nog een langs ‘n tikmasjien. 
 
                 Sy span haar spiere in en staan op en stap nader. Langs die tikamsjien lê ‘n stapel klaar getikte papiere en ‘n halfgetikte bladsy rus nog in die masjien. Sy lig die boonste vel op en bring dit nader na haar oë toe om in die skemer die opskrif te kan lees, maar laat dit feitlik onmiddellik val toe die stem agter haar sweepklap.
 
                 “Jy krap in private eiendom. Los dit, Juffrou!”
 
                 “Ek is jammer, ek het niks lelik daarby bedoel nie. Sommer net nuuskierig.” Sy draai om. Hy staan teen die lig afgeëts en lyk dreigend groot.
 
                 “Voel jy al beter?” ignoreer hy haar antwoord.
 
                 “Ja, maar nog effens naar en bewerig. Was dit die water wat dit veroorsaak het?”
 
                 “Ja, dit moes eers gekook gewees het. Jy sal oukei wees na die doepa wat ek jou ingegee het.”
 
                 “Ek weet dan nie daarvan nie. Wanneer het jy dit ingegee?” Sy frons. Sy was dan so uit soos ‘n kers tot sy daar op die matras wakker geword het.
 
                 “Jy het ‘n ruk lank ylend daar gelê en gehoorsaam gesluk toe ek dit voor jou lippe gehou het. Daarna het jy aan die slaap geraak.”
 
                 “Wat nou? Jy wil my nie hier hê nie. Wat moet ek doen?”
 
                 “Die grot is groot. As jy belowe om my nie te pla nie en bedags jou eie gang te gaan, kan jy hier slaap. Jy is nog ‘n bogkind en ek sal dit altyd op my gewete hê as jy gedurende die nagte of storms iets moet oorkom.”
 
                 “Baie dankie, maar ek is nie meer ‘n bogkind nie. Ek sal onder jou voete uit bly. Waarmee kan ek vir my ‘n slaapplek maak? Jy het jou goed seker met die helikopter saamgebring.”
 
                 “Ja, ek het net die nodige gebring. Jy kan die matras en twee komberse vat – ek sal die ander kombers vat om op te lê.”
 
                 “Ek wil nie jou slaapgoed vat nie. Wat as dit koud word in die nag?”
 
                 “Ek het ‘n slaapsak ook en as ek daarmee op die kombers lê, sal ek oukei wees. Daai maer lyf van jou het die twee komberse en matras vir hitte nodig. Dit kan nogal snags sommer baie koud hier in die grot raak. Moenie dink ek hou hiervan nie, maar jy laat my geen keuse nie. Ek kan sommer sien jy is ‘n bedorwe rykmanskind en op jou eie sal jy net in die moeilikheid beland. Laat ons maar hoop hier kom gou vir jou redding.”
 
                 “Hoekom is jy so beledigend? Ek is nie so maer nie, en ek is nie bedorwe nie. Bowendien, as dit jou so pla dat ek hier is kan jy my mos met jou helikopter huis toe vat.”
 
                 Hy lag spottend.
 
                 “Jy dink tog nie ek het die ding self hierheen gevlieg en bêre hom hier iewers nie? Ek is hier afgelaai deur my getroue vriend wat vir niemand sal vertel waar ek is nie.”
 
                 “Vir wie kruip jy weg?”
 
                 “Jy vra baie vrae vir iemand wat van ‘n ander se genade afhanklik is.”
 
                 “Kruip jy vir die polisie weg?” ignoreer sy sy opmerking.
 
                 “Nee, en basta nou met jou vrae. Ek wil werk, so kry jou loop, dis nog lig genoeg buite,” brom hy.
 
                 “Sê nou ek verdwaal?” tart sy hom met opset.
 
                 “Vat vir Jasper saam met jou. Hy ken die eiland net so goed soos ek.”
 
                 “Waarvan leef jy? Of het jy vir jou ‘n voorraad kos ook saamgebring?”
 
                 “Blikkies, ja. Sal jy nou loop?” Hy klink ongeduldig en sy weet sy dryf hom nou te ver.
 
                 “My naam is Sumi Wessels. Mag ek ten minste jou naam weet?”
 
   
  
 

              “Jy kan my Tim noem.”
 
                 “Jasper… Jasper?” roep sy en die hond kom stertswaaiend van buite af na haar toe ingedraf. “Kom ons gaan loop, ounooi se honne.” Sy streel oor sy kop en stap na die grotbek toe terwyl sy haar vingers klap om vir hom te wys hy moet saamloop. Die hond kyk vlugtig na Tim en toe dié ‘n toegewende beweging met sy hand maak, draf die hond saam met haar na buite toe.
 
                 “Waarmee is jou baas besig, Jasper? Dis duidelik dat hy iets aan die skryf is, maar ook duidelik dat hy nie gaan toelaat dat ek dit lees om te sien wat dit is nie,” gesels sy met die hond.
 
                 Hy hopspring opgewonde voor haar in en waai sy stert terwyl hy retireer om uit haar voete se pad te bly. Sy rooitongglimlag en skitterende oë vertel haar hy geniet hierdie ekstra aandag. Sy steek meteens vas.
 
                 Sy het hom nie gevra of hy ‘n selfoon het nie. Sy kan mos dan vir Nerina of Derek bel. Hulle kan ‘n plan maak dat sy hier gehaal word, al moet sy ‘n jaar lank werk net hom hulle hul onkostes terug te betaal. Albei hulle ouers is welgestelde mense en behoort ‘n helikopter rit te kan bekostig.
 
                 ‘n Helikopter rit waarheen? Sy weet nie eens waar sy is nie. Kyk, vanaand sal daai Tim haar net eenvoudig meer moet vertel. Sy haat dit om tussen hemel en aarde te hang waar dit sulke belangrike inligting aangaan. Sy sal vir die res van die dag by hom wegbly, maar vanaand gaan sy nie weer met afwykende antwoorde tevrede wees nie. Sy grinnik. Hy lyk nogal verdomp aantreklik as hy so kwaai met haar praat. Sy kan net dink hoeveel beter dit moet lyk as hy vriendelik kan wees. Sy skat hom so om en by die laat twintigs. Haar ma sou gesê het: te oud vir jou!
 
                 Sumi lag hard en skrik amper vir haar eie geluid. Verwonderd besef sy dis die eerste keer dat sy lag sedert daardie twee mans haar ontvoer het. Sy voel meer ontspanne, en weet dis omdat sy nie stokalleen op hierdie eilandjie is nie. Dit gee haar tog in ‘n  mate gemoedsrus. Boonop lyk Tim maar so dreigend. As hy nie ‘n hart van omgee gehad het nie, sou hy haar nie in sy grot toegelaat het nie, siek of te nie. Of sou dit bloot ‘n skuldgevoel wees wat hom sou ry as sy iets sou oorkom?
 
                 Sy kry die watergat waar Tim haar gekry het. Haar nat rok het intussen op die bos droog geword en sy haal dit af. Hy gee nie veel bedekking nie, maar sy kan dalk altyd in die watergat met dit kom swem – sonder om water te sluk!
 
                 Sumi voel nog nie baie lekker nie. Miskien moet sy maar ‘n rukkie hier sit dat die tyd kan verby gaan en dan terugstap grot toe. Môre kan sy en Jasper verder rondloop en die eiland ondersoek. Die gras is mals en sag onder haar toe sy gaan sit. Jasper kyk haar skeefkop aan en kom val dan langs haar neer met sy kop op haar bene vanwaar hy haar grootoog aankyk.
 
                 “Jy is ‘n besonderse hond, weet jy? Jy het sowaar per helikopter saam met jou baas na hierdie eiland toe gery. Dit wys my hy wou ook maar nie stokalleen hier wees nie, maar hy het gesorg vir ‘n maat wat nie met hom kan praat en sy aandag van sy werk kan aftrek nie.”
 
                 Jasper se oë gaan toe en Sumi glimlag. Hy het haar sommer net so aanvaar. Wat ‘n wonderlike ding is ‘n dier tog nie. Sy sak agteroor en lê met haar kop op haar hande. Tussen die boomtakke deur is die wolke nou donkerder as vroeër, maar die son breek nog plek-plek deur. Die donderweergerammel laat haar egter orent sit. Sy wil beslis nie hier deur die reën oorval word nie. Ou suurknol moet maar tevrede wees as sy nou al teruggaan grot toe.
 
                 “Wakker word, Jasper, ons moet nou gou maak as ons nie wil natreën nie.” Sy glimlag toe Jasper traag orent kom en haar amper verwytend aankyk. Sy streel hom vinnig oor sy kop en dan lag hy alweer met blink oë toe hy langs haar inval op pad terug.
 
    
 
   HOOFSTUK DRIE.
 
   Sumi ruik die rook nog voor sy die vuur sien wat dieper die grot in brand. Tim sit langs die vuur en is besig om uie skoon te maak.
 
                 “Dit gaan reën, en ek het dus maar vroeër teruggekom.” Sy is eintlik sommer vies omdat sy dit skielik nodig vind om hierdie rede aan hom te verskaf. Dis nie asof hy haar baas is nie.
 
                 “As jy wil saameet, moet jy jou handig maak en met die kos help,” is al wat hy sê sonder om op te kyk. 
 
                 “Wat moet ek doen?”
 
                 “Daar lê twee visse wat ek vanoggend gevang het. Maak hulle skoon en sout dit sodat ek dit oor die kole kan braai.”
 
                 “Sumi se oë rek toe sy na die twee blinklyfvisse op die lae rots langs haar kyk. Sy het nog nooit in haar lewe ‘n vars vis skoongemaak nie. Sy weet nie hoe nie.
 
                 “Dis mos ‘n man se werk. Ek sal die uie verder skil, en jy kan die visse skoonmaak,” sê sy uitdagend.
 
                 Hy lag spottend.
 
                 “Ek het reeds gesorg vir elkeen ‘n groot gekookte aartappel, en ek is klaar besig om die uiesmoor te maak. Die visse se skoonmaak is vanaand jou werk. Daar lê ‘n mes by die visse. En maak gou, voor die vuur uitbrand en die kole doodgaan.”
 
                 Sumi weet hy gaan nie kopgee nie. Sy stap na die visse toe en tel die mes op. Wat op aarde moet sy eerste doen? Die goed oopsny en hulle binnegoed verwyder? Wat van die skubbe? Sy het al gehoor hulle praat van die krap van vis… sou sy die blink, harde skubbe eers moet afkrap met die mes?
 
                 Sy vat die een vis aan sy stert vas en trek die meslem oor die vis se lyf. Die mes steek vas onder sommer die eerste skubbe en die gladde vis gly uit haar hande uit. Dit beland langs Tim se voete.
 
                 “Jy weet nie hoe nie, nè? Tipiese rykmansdogter wat net altyd aan tafel gaan sit en eet het. Nooit ‘n gedagte verspeel het oor hoe die kos nou eintlik daar beland nie. Los dit… ek sal dit self doen.”
 
                 “Dis nie nodig om so sarkasties te wees nie. Goed, ek weet nie hoe nie, maar ek was bereid om te probeer. En daar is ander kosse wat ek wel kan maak. Wys my dan hoe!”
 
                 “As jy hierdie soort vis oor die kole braai, los jy sy skubbe aan. Haal net sy binnegoed uit en gooi die nodige speserye in die oopgesnyde gedeelte. Mens eet die gaar vis sommer so uit sy skublyf uit.”
 
                 Sumi gril nogtans toe hy die vis oopsny en die bloedige binnegoed uittrek en in ‘n plastieksakkie gooi. Hy praat met haar of sy ‘n klein kindjie is wat stap vir stap alles van vooraf moet leer en hy beslis nie daarvoor lus het nie. Sy stem is sarkasties en die spottende lag maak dit erger.
 
                 Hou jou in, Sumi, los hom dat hy maar sy gang gaan. Dit help tog nie om met so ‘n mens te probeer redeneer nie. Sy gaan sit op ‘n stuk boomstomp langs die vuur. Hy moes dit natuurlik hier ingedra het vir sitplek.
 
                 Die reuk van die vis wat oomblikke later braai laat haar besef hoe honger sy eintlik is. Haar mond water behoorlik en sy wens die vis word gou gaar. Sy sit so ingedagte dat sy amper skrik toe hy ‘n ruk later vir haar ‘n plastiekbord en ‘n vurk in die hande stop waarop ‘n stuk vis, smooruie en ‘n aartappel lê. Dit ruik heerlik. Net so ook die beker koffie wat hy langs haar op die stomp neersit.
 
                 “Dankie, ek is so honger, ek is seker ek gaan alles opeet.”
 
                 “Jy het nog niks gedoen om dit te verdien nie. Jy sal na ete die borde, vurke en koppies moet was vir betaling.”
 
                 “Ek is nie lui nie. Ek sal dit doen. Jy moet my net wys hoe en waar… asseblief.”
 
                 “Aangesien jy darem die woord asseblief in jou woordeskat het, sal ek jou mooi wys sodat dit jou taak sal wees vir solank as wat ek met jou moet opgeskeep sit.”
 
                 Sy ignoreer die sarkasme doelbewus.
 
                 “Het jy ‘n selfoon? Ek kan my vriende bel dat hulle ‘n plan kan maak om my te kom haal. Dan kan ek ook sommer polisie toe gaan en daardie twee skurke gaan beskryf.”
 
                 Tim gromlag tussen sy etery deur.
 
                 “Al het ek een gehad, sou sy battery nou lankal pap gewees het. Hier is ook geen sein vir selfone nie. Jy sal maar op jou seinvuur moet staat maak. Dit sal beteken jy moet elke dag afstap strand toe. Daar moet jy ‘n gepakte houthoop gereed hê om aan die brand te steek indien jy ‘n skip sien aankom. Gelukkig sal dit sorg dat jy my nie pla bedags nie.”
 
                 “Wil jy vir my sê jy het geen verbinding met die wêreld daar buite nie? Wat gaan jy doen wanneer iets met jou gebeur en jy het hulp nodig? Of jou kos raak op of iets dergeliks?”
 
                 “My vriend kom maak elke maand ‘n vlugtige draai hier met sy helikopter. Dis vir my genoeg.”
 
                 “Regtig? Wanneer kom hy weer? Sal hy my kan saamneem wanneer hy weer kom?” Sumi is nou opgewonde. Sy sal nie ‘n ewigheid hier hoef te spandeer en in die lummel se suur en spottende gesig vas te kyk nie.
 
                 “Eers oor ‘n maand. Hy was gisteroggend vroeg hier.” Kortaf.
 
                 “Ag nee!” Teleurstelling spoel deur haar.
 
                 Hy antwoord nie, eet net verder.
 
                 “Tyd vir skottelgoed was. Kom, ek wys jou net een keer.”
 
                 Sy staan en kyk hoe hy ‘n plastiekbak vat en na die een hoek van die grot toe stap. Daar hou hy die bak onder ‘n dun stroompie water wat uit die rotswand loop tot daar genoeg water in is.
 
                 “Is dit vars water?” vra sy verwonderd en kyk hoe die stroompie water in ‘n diep holte in die kransvloer loop toe hy die bak weghaal.
 
                 “Ja, en drinkbaar.”
 
                 “Jy sê my dit nou eers? Ek was heeltyd dors, maar jy het my laat glo ek moet daardie watergat se water kook om te kan drink,” beskuldig sy nou sommer erg omgekrap.
 
                 “Gee my een goeie rede waarom ek so gulhartig met jou moet wees? Jy het my rustige lewe hier kom omkrap. Ek moet nou nog vir jou ook sorg, so ek het minder tyd om aan my belangrike werk te bestee.”
 
                 “Jy skryf ‘n ou boek. Wat kan nou so belangrik daaraan wees? Ek is seker jy sit nie heeldag en skryf nie.” Haar wange brand so opgewerk is sy.
 
                 “Wat sal jy tog weet? Jy het sekerlik in jou lewe nog nie ‘n steek belangrike werk verrig nie. Kyk na jouself! Hier is jy in die boendoes en jy loop met lang, blink oorbelle en ‘n skitterende halssnoer rond. Om nie te praat van die skittergroen, halfkaal aandrokgedoente wat jy aangehad het toe ek jou gevind het nie. Jy mag daai aand ‘n klugprinses gewees het, maar hier is jy niks… net nog ‘n mens wat suurstof gebruik.” Spot drup alweer uit sy harde stem.
 
                 “Jy kan maar spot. Jy weet jy is nou onredelik. Ek het nie doelbewus so aangetrek om hierheen te kom nie. Ek was op pad huis toe toe ek ‘n moord gesien het, en ontvoer is vir ingeval jou ertjiebrein dit vergeet het!” Sy spuug behoorlik die woorde uit.
 
                 “Hou op raas en kyk liewer hoe jy die skottelgoed moet was,” antwoord hy kortaf toe hy haar wys waar die vloeibare seep is en waar sy moet staan en was. Daarna draai hy om en gaan sit by die vuur sonder om hom verder aan haar te steur.
 
                 Sy grom sag en stamp met haar een voet op die grond. Sy sal g’n dat hy haar onder kry nie. Hy is sommer ‘n buffel met ‘n seer poot. Gaan hy altyd so deur die lewe? Is dit daarom dat hy hierdie afsondering verkies? Sy was die paar stukkies goed en mik om ook by die vuur te gaan sit, maar hy keer haar.
 
                 “Jy moet die vuil skottelgoedwater gaan buite uitgooi.”
 
                 “Ek sal môreoggend, dis nou donker buite.”
 
                 “Is jy bang vir die donker?”
 
                 “Mens kan nie in die donker sien nie, netnou foeter ek oor ‘n krans. Dink net as ek ‘n been breek, sal jy alles vir my moet doen.”
 
                 “H’m, jy het ‘n punt daar beet. Los die water tot môre, want ek kan my niks erger indink as om jou hand en voet te bedien nie.”
 
                 “Is jy altyd soos ‘n tor met ‘n afpoot? Is dit daarom dat jy liefs hier in afsondering kom sit en sulk?”
 
                 “Sumi, jy begewe jou nou op gevaarlike terrein. Jy weet niks van my af nie, so moenie gevolgtrekkings maak en dan beledigend wees nie.”
 
                 Sy skrik. Dis die eerste keer dat hy haar naam noem, en die ysigheid in sy stem laat rilling op rilling teen haar ruggraat afrol. Kan dit wees dat sy ‘n seer punt iewers aangeraak het?
 
                 “Ek is jammer, dit was nie mooi van my nie.” Haar stem is sag en sy kyk deur die skemer oor die vuur na hom. Hy staar etlike oomblikke terug, maar die lig laat nie toe dat sy enige uitdrukking in sy oë kan waarneem nie. Hy trek sy skouers liggies op en staan op.
 
                 “Ek gan slaap. Jy weet waar jou goed is wanneer jy wil gaan slaap.” Hy draai weg van haar af en sy hoor hom vroetel daar waar sy kombers en slaapsak lê. Dan raak dit stil.
 
                 Die vuur is nou nog net dowwe kole en sy begin reeds die koue in haar bene voel opstyg. Sy beter ook maar gaan lê en haar styf toemaak. Oomblikke later voel dit effens beter, maar tog is dit of die koue wat reeds in haar bene opgekruip het nie wil weggaan nie. Inteendeel dis of sy die koue dwarsdeur die komberse kan voel kruip. Om dit te vererger, hoor sy kort-kort iets in die grot rondskarrel en gril by die gedagte dat een of ander ding onder haar komberse sal inkruip.
 
                 Sumi sukkel om aan die slaap te raak. Sy kon nog nooit slaap wanneer sy koud gekry het nie. Vanaf Tim se slaapsak hoor sy ligte snorkies, ‘n teken dat hy rustig slaap. Hy is seker al hieraan gewoond. As… as sy nou dalk haar goed tot teenaan syne kan skuif, dalk sy liggaamshitte ook kan voel, sal sy kan slaap. Sy sal ook rustiger voel oor die onbekende geluide om haar. Sy sal versigtig wees dat hy nie wakker word nie.
 
                 Die matras is lig en sy sleep dit maklik tot teenaan Tim. Sy gaan lê langs hom en gooi die komberse oor haar en Tim. Dit sal help dat sy liggaamshitte saam met hare onder die beddegoed vasgevang word. Sy asemhaling en fyn snorkgeluidjies hier teenaan haar is ook gerusstellend. Sy raak lomerig, glimlag en skuif haar lyf nog ‘n entjie nader aan die groot man.
 
    
 
   Sumi word traag wakker. Alles om haar is doodstil. Sy onthou waar sy is en sit regop. Die slaapsak langs haar is leeg. Tim is weg, want sy sien hom ook nêrens in die grot nie. Sy ruik koffie en haar speekselkliertjies werk oortyd toe sy vinnig opstaan.
 
                 Langs die uitgebrande vuur staan ‘n klein gasstofie. Die geur kom uit die blink keteltjie op die stofie. Sy maak die deksel oop en snuif die geur van die warm koffie in voor sy ‘n beker gaan haal en daarmee vul. Die koffie is sommer onlangs gemaak. Nog lekker warm en sy drink dit net so bitter. Die koffie smaak soos haar ma dit altyd gemaak het, en dit het sy altyd sonder suiker gedrink.
 
                 “Is jy uiteindelik wakker. Ek sien jy het die koffie gekry. Moet net nie alles uitdrink nie, ek het nog nie gedrink nie.”
 
                 “Môre, Tim. Ek gooi vir jou ook in,” antwoord sy amper skuldig en gooi ‘n beker vol vir hom. Hulle vingers raak liggies toe sy dit oorhandig en syne voel koud. Dit is eintlik skok koud teen hare.
 
                 “Hoekom is jou hande so koud?”
 
                 “Ek het gaan swem. Dis die manier hoe ek myself hier was. Daar lê seep as jy dit ook wil doen. Moet net nie weer water sluk nie.” Hy is ernstig, geen spot vanoggend in sy stem nie.
 
                 “Dankie, ek sal ‘n bietjie later gaan as dit nie meer so koud is nie.”
 
                 Hy maak geen melding van die feit dat sy langs hom kom slaap het nie, en sy voel ietwat ongemaklik. Sy maak keelskoon, staan ‘n entjie nader en kyk hom in die oë.
 
                 “Ek het laasnag baie koud gekry, en… en hier was rondskarrelende goeters om my rond wat… wat my laat ril het. Ek is jammer as ek jou gepla het deur by jou te kom lê, maar toe kon ek darem slaap en… en het veiliger gevoel.”
 
                 “Dis niks. Jy het nie gepla nie.” Sy antwoord is kortaf, maar ten minste raak hy nie weer iets sarkasties of neerhalend kwyt nie.
 
                 “Mag… kan ek dit maar elke nag doen… asseblief?”
 
                 “Ek gee nie om nie. Dis nie lekker om koud te kry nie, en ook nie om bang te wees nie.”
 
                 Sumi is verras. Dis die laaste tipe antwoord wat sy van hom verwag het.
 
                 “Baie dankie, ek waardeer dit.”
 
                 Hy grinnik effens, maar sê niks. Hy vroetel by ‘n paar plastieksakke op ‘n rotsblad en kom terug na haar toe.
 
                 “Ontbyt is gekookte eiers en ‘n blikkie boontjies in tamatiesous. Ek kan vir jou mieliepap ook maak as dit nie genoeg is nie.”
 
                 “Nee, nee, dit is genoeg,” antwoord sy en kan ‘n giggeltjie nie keer wat oor haar lippe borrel nie.
 
                 “Wat is so snaaks?” 
 
                 “Ek het nog nooit in my lewe so ‘n ontbyt gehad nie. Blikkiesbone en gekookte eiers. Daar was ‘n tyd toe ek my neus hiervoor sou optrek, maar op hierdie oomblik klink dit soos koningskos, so honger is ek alweer. Wat kan ek doen om te help?”
 
                 “Kook die eiers. Daar is vuurhoutjies by die gasstofie. Daar is ‘n klein potjie en jy weet waar om die water te kry. Ek sny die bone oop en gaan solank vuurhout vir vanaand haal.”
 
                 Sumi neurie terwyl sy doen wat hy gevra het. Hierdie Tim van vanoggend sal sy mee kan oor die weg kom vir solank as wat sy dan hier moet bly. Wat sou hom van bui laat verander het?
 
                 Die eiers kook gou en sy het hulle pas skoongemaak toe Tim met ‘n armvrag vol droë hout by die grot inkom. Sy eet saam met hom en die gebakte bone smaak regtig lekker saam met die gekookte eiers. As Nerina haar nou moet sien, lag sy uit haar maag uit oor hierdie rare kombinasie van ‘n ontbyt.
 
                 “Ek was gou die goedjies.” Sy staan op en maak alles bymekaar toe hy ook klaar geëet het. Hy antwoord nie, maar hy loop ook nie weg nie, en sy gaan rustig voort om alles skoon te maak.
 
                 “Ek neem aan ek moet nou strand toe loop en my vuur gaan pak net vir ingeval hier ‘n boot verby kom, of hoe?”
 
                 “Vat vir Jasper saam met jou. As jy verdwaal, sal hy jou wel hierheen terugbring. Vat ‘n dosie vuurhoutjies saam, en seep as jy wil gaan bad.”
 
                 “Gaan… jy die hele dag aan jou boek werk?”
 
                 “Ek is nie ver van klaar af nie, en ja, ek is haastig daarmee, so ek sal seker heeldag werk.”
 
                 “Wat gaan jy maak wanneer jou boek klaar is?”
 
                 “Wag tot my vriend weer met sy helikopter kom, en huis toe gaan.”
 
                 “Maar jy het gesê dit is eers oor ‘n maand wees. Hoekom het jy nie gister vir hom gesê jy gaan gouer klaar wees en hy moet dus vroeër kom nie?”
 
                 “Jy vra hopeloos te veel vrae vanoggend. Jy moet my nou verskoon.”
 
                 “Kom, Jasper, weg is ons.” Die hond draf gretig nader na hy sy blikkie kos wat Tim vir hom gegee het opgevreet het. Sy frons. Tim gesels so geredelik vanoggend met haar, maar waarom het hy haar laaste vraag ontwyk?
 
                 Ingedagte stap sy saam met Jasper sonder om regtig te kyk waarheen sy loop. Later voel sy sand onder haar voete en steek vas. Voor haar lê die branders en stukkie kaal strand waar sy die bootjie uitgetrek het. Sy is sowaar hier, en dit sonder om te gesoek het. Jasper blaf opgewonde en sy kyk na hom.
 
                 “Nou toe nou, Jasper. Jy het my gelei, jou slim hond,” lag sy en vryf sy ore oormekaar. “Nou moet ons hout bymekaar maak, jong, en ‘n vuurhoop pak.”
 
                 Daar is heelwat droë stukke hout so sy sukkel nie om ‘n vuur gepak te kry nie. Op die sand het sy ‘n stuk van ‘n streepsak gekry, en dit pak sy onder die houte vas. Dit sal lekker vlam vat as sy dit brandsteek en dan die houte ook aan die brand maak.
 
                 “So ja, Jasper. Nou wil ek ook gaan swem, maar nie in die see nie, want dan is ek weer taai. Ons gaan terug na daai gat toe met die mooi pienk blomme.” Gedwee draf hy weer langs haar terug.
 
                 Om na haar swem terug te keer strand toe, het sy nie lus voor nie. Meer as die helfte van die dag is al verby, en sy gaan nou grot toe. Sy voel lomerig en gaan ‘n bietjie op die matras lê. Tim kan tog seker nie daaroor kla nie, want sy gaan hom mos nie pla nie. Sy pluk een van die mooi pienk waterblomme en druk dit agter haar oor tussen haar hare in. Sy lag vir Jasper wat haar met ‘n skeefkop staan en betrag.
 
                 Sumi hoor die gekletter van die tikmasjien toe sy naby die grot kom. Dan verstaan sy hoekom. Tim sit buite voor die grot op ‘n omgevalle boomstam met die tikmasjien op ‘n opvoutafeltjie. Natuurlik, dis seker vir hom te donker in die grot en hy wil nie heeldag by ‘n lamplig sit nie. Hy kyk op en frons diep.
 
                 “Hoekom is jy nou al terug? Het jy niks uitgerig gekry nie? Behalwe om te gaan swem, prinses Sumi?” Hy loer na die blom agter haar oor en grinnik.
 
                 “Moenie laf wees nie. Die vuur is gepak, maar na die swem het ek nie lus gehad om weer terug te stap nie. Ek sal môre heeldag gaan sit en wag. Ek is lus vir ‘n middagslapie.” Selfbewus trek sy die blom agter haar oor uit.
 
                 “Moenie, die blom pas beter by jou as daardie blinkende steentjies om jou nek en aan jou ore.” Sy stem is sag en sy kyk verwonderd na hom. Hy is stomend aantreklik soos hy nou daar sit en na haar kyk. Die besonderse blou oë is nie meer ysig nie, inteendeel, daar roer ‘n sagtheid in wat haar aan die hart gryp.
 
                 Stadig stap sy nader aan hom en sak op haar hurke af met haar rug na hom toe.
 
                 “Sal jy die halssnoer se knippie asseblief losmaak?” vra sy sag.
 
                 Daar is ‘n oomblik se huiwering, maar dan voel sy hoe sy vingers effens onhandig met die knippie agter haar nek vroetel. Hy hou die snoer in sy hand oor haar skouer na haar toe uit. Sy neem dit, maar staan nie dadelik op nie.
 
                 “So ja, dit lyk baie beter. Nou nog net die oorbelle ook.” Sy hande vroetel aan haar ore en haak die oorbelle af wat hy ook oor haar skouer aangee. Vir ‘n breukdeel van ‘n sekonde rus sy hande op haar skouers, dan maak hy hard keelskoon en staan op.
 
                 Sumi staan ook op. Sy is stomverwonderd oor die aangename sensasies wat onverwags deur haar liggaam gevloei het tydens daardie kortstondige aanrakings van hom teen haar vel. Nie een van haar mansvriende in haar skooljare het haar ooit so laat voel nie.
 
                 “Tim… vertel my van jou. Asseblief. Wat is jou van en sommer wat jy doen as jy nie skryf nie… alles.”
 
                 “Ek dog jy is lus vir ‘n middagslapie.” Sy stem is effens skor en hy leun teen ‘n boomstam aan terwyl hy deur gesluierde ooglede na haar kyk.
 
                 “Die vaak is skielik weg. Gaan jy my vertel?”
 
                 “My naam is Tim Enslin, en dis my werk… skryf. Daar is nie veel meer om te vertel nie. Ek was getroud, is nou geskei en daar is geen kinders nie.”
 
                 ‘n Lig gaan vir Sumi op. Enslin, die bekende speurverhaalskrywer! Al die jongmanne in die skool is mal oor sy boeke. Sy het haar nooit juis veel aan hulle opgewondenheid gesteur wanneer hulle van sy boeke praat nie, maar die naam het tog iewers vasgesteek. Hulle het gesê hy is skatryk, want daar is al twee films ook van sy boeke gemaak. Sommige van sy boeke is ook in ander tale vertaal.
 
                 “Ek voel nou soos ‘n kuiken. Ek het jou naam Tim nie in verband met die Enslin-skrywer gebring nie. Ek erken ek het nog nie een van jou boeke gelees nie, maar die manne is mal oor jou werk. Jammer oor die huwelik wat nie uitgewerk het nie. Jy lyk nog nie oud genoeg vir ‘n geskeide man nie.”
 
                 “Ag so? En hoe moet ‘n geskeide man nou eintlik lyk?” Daar is ‘n terglag in sy stem.
 
                 “Ouer en met ‘n frons op sy voorkop en befoeterd. H’m, noudat ek daaraan dink, die beskrywing het jou nogal gister gepas, maar nie vandag nie,” terg sy terug.
 
                 “Ek is jammer ek was gister so befoeterd. Die manier waarop jy hier geland het, was nogal skokkend en ek wou dit nie juis vir jou wys nie. Besef jy daardie mans kon jou doodgemaak het en ook in die see gegooi het?”
 
                 “Seker… maar hulle het nie. Jy het dan gemaak asof jy my aan my eie genade gaan oorgee!”
 
                 “Dit was tydelik. Ek sou jou tog later weer gaan soek het voor dit donker kon word. Ek wou jou net goed laat verstaan om my privaatheid te respekteer.”
 
                 Sy stap tot reg voor hom en kyk lank in sy oë wat steeds peinsend op haar gerig is.
 
                 “Toe ontdek jy ek is nie ‘n ou draakvrou wat jou kom verpes het nie, maar slegs iemand in nood wat haarself nie op ‘n verlate eiland sal kan help nie, nè?”
 
                 “Ja, en boonop is jy ‘n mooi prinses wat baie beter met ‘n blom as juwele lyk. ‘n Mooi prinsessie wat liefs van my af moet wegbly.”
 
                 Sy verwonder haar aan die ligte skorheid in sy stem. Daar is skielik ‘n smeulende lig in sy oë wat haar maag aangenaam laat omkeer.
 
                 “En as sy nie van jou af wil wegbly nie?” Sumi fluister tartend en braaf en staan nog ‘n entjie nader aan hom. Soos Tim nou is, fassineer hy haar en sy voel soos ‘n stukkie metaal wat hewig deur ‘n magneet nadergetrek word. 
 
                 “Stop, Sumi!” Met sy hande op haar skouers keer hy haar om tot teenaan hom te kom. “Jy is pas klaar met skool, nog eintlik ‘n kind. Ek is reeds ses-en-twintig met ‘n getroude geskiedenis agter my naam.”
 
                 “Jy praat asof jy uit die oertyd kom, Tim. Jy is nog jonk, maar net sewe jaar ouer as ek. Ek is negentien, volgende maand twintig. Ek het op later ouderdom skool toe gegaan as die normale kind omdat ek sieklik was as kleuter.”
 
                 “Dis nog steeds jonk. Boonop lyk jy soos vyftien.” Sy hande bewe liggies op haar skouers. Hy is tog nie onaangeraak deur haar nie. Dit laat die lewensbloed deur haar are bruis en sy sit haar hande strelend op syne waar hulle steeds op haar skouers rus.
 
                 “Ou bangbroek. Ek vra jou mos nie om met my te trou nie,” fluister sy, staan op haar tone, leun vooroor en soen hom deeglik op sy lippe. ‘n Kortstondige oomblik doen hy mee, maar stoot haar dan ru van hom af weg.
 
                 “Gelukkig het ek redelike mensekennis en glo dus jy is nie ‘n gebore tert en flirt nie, maar jy weet nie waarvoor jy jou inlaat nie. Gaan gryp liefs daai middagslapie waarvoor jy gekom het.” Hy praat vinnig en hard voor hy driftig van haar af wegstap die bosse in.
 
                 “Dis nie dat ek te jonk vir jou is nie, Timmie, daar is iets anders wat aan jou vreet wat jou terughou om my in jou arms te neem,” fluister sy teenoor haarself en stap saam met Jasper by die grot in.
 
    
 
   HOOFSTUK  VIER.
 
   Dit begin skemer word en Sumi raak bekommerd omdat Tim nog nie terug by die grot is nadat hy so haastig namiddag by haar weggeloop het nie. Sy sal maar solank die vuur aansteek, want dit gaan nou-nou so donker wees dat sy niks meer sonder lig hierbinne kan sien nie. Ook maar sommer een van die lampe aansteek.
 
                 Die hout is droog en sy sukkel nie om dit aan die brand te kry nie. Nou word sy ook bewus van die honger kol op haar maag. Na vanoggend se ligte ontbyt, het sy net vrugte geëet. Dalk kan sy daar in Tim se goed rondkyk en sien of daar nie iets is waarmee sy solank vir hulle kan kos maak nie.
 
                 Mieliemeel. Wanneer laas het sy mieliepap geëet? Met ‘n lekker sous oor! Ai, hoe water haar mond dan nie nou nie. Sy vroetel nog in die sakke en kom op blikkies uie en tamatie af, en gretig haal sy dit uit. Mieliepap en sous, sy kan nie wag nie.
 
                 Die potjie is net groot genoeg om vir twee ‘n lekker bord pap te maak, en die tamatie en uie is ook genoeg. As Tim nou net wil kom. Deur die papmakery bly sy onrustig, en toe sy eindelik die geknars van voetsole op die grotvloer hoor naderkom, slaak sy ‘n sug van verligting. Sy skrik egter toe Tim die ligkring binnekom. Daar is bloed teen sy een wang af wat al droog geword het.
 
                 “Tim! Wat het gebeur? Kyk hoe lyk jy?” sy trek die pot van die gasstofie af en stap nader na hom toe waar hy op die stomp gaan sit het.
 
                 “Dis niks ernstig nie. My voet het gegly en ek het geval. ‘n Stuk droë skerp stok het my wang bygekom. Jammer dat ek so laat is, maar ek het ‘n bietjie dronkerig gevoel en eers gesit en wag tot ek beter voel.”
 
                 “Het jy ontsmetmiddel hier? Enigiets wat ek kan gebruik hiervoor?” Sy steek haar hand uit en draai sy kop na die kant toe om die plek beter te bekyk.
 
                 “Ja, daar is ‘n noodhulptassie, maar jy hoef regtig nie iets te doen nie. Ek was die plek net met water skoon en los dit dat dit droog word.”
 
                 “Nonsies, ek maak dit skoon. Sit jy net hier, ek kom nou.”
 
                 “Ja, prinses Sumi, ek sal soet sit, prinses Sumi,” terglag hy en sy klap vererg haar tong toe sy wegstap. Sy kry die noodhulptassie en gooi ontsmetmiddel in ‘n bakkie wat sy ook daar kry. Daarna laat loop sy ‘n bietjie water in die bakkie, neem watte en stap terug waar Tim steeds sit.
 
                 “Hou stil. Ek moet eers al die droë bloed afkry,” sê sy sag en begin versigtig om die stukkende plek te was. Al maak hy of dit sommer niks is, kan sy sien dat dit ‘n lelike stukkendplek is en dat hy op sy tande kners terwyl sy daar skoonmaak. Eindelik is dit skoon. Sy klad dit droog met handdoekpapier, smeer ‘n antibiotiese salf oor en plak dit netjies toe met twee pleisters.
 
                 “So ja, dis beter. Is jy honger?” vra sy en vang sy oë op haar.
 
                 “Jy het sowaar kos gemaak. Ek het gedink jy sal nie weet hoe om kos te maak nie, want dit was seker nog altyd vir jou op ‘n skinkbord aangebied of jy het altyd by ‘n gedekte tafel net aangesit.”
 
                 “Jy weet nie alles van my af nie, Tim. Ek erken in die meeste van my leeftyd was dit so, maar omstandighede het my in die laaste tyd gedwing om anders te leef. My ouers is oorlede en tot my skok het hulle bankrot gesterf. Ek moet nou vir myself sorg, dringend werk kry ook. Ek is nie ‘n wafferse kok nie, maar ek kan darem vir myself sorg. Ek het mieliepap gemaak en van jou tamatie en uie oopgesny om daarop te eet. Ek hoop jy eet dit.” Haar stem het effens hees geword, want die gedagte aan haar ouers wat sy verloor het en die situasie waarin dit haar boonop gedompel het, is steeds teer in haar.
 
                 “Ek is jammer oor jou ouers. Ek is egter ook verras. Jy eet sowaar pap en sous. Mens verwag dit nie van ‘n rykmanskind nie. Ek is mal oor pap en sous, en nou skreeu my maag sommer ekstra hard. Baie dankie vir die kosmaak. Kan ons maar eet?” Hy klink ernstig. Daar is geen spot of skerts in sy stem nie. ‘n Warm loute bekruip haar hart en sy glimlag.
 
                 “Kom skep vir jou.”
 
                 Sy kyk hoe hy vir hom skep en wag dat hy die eerste hap neem om sy reaksie te sien. Hy kou en sluk, laat sak dan die lepel en kom na haar toe.
 
                 “Ek vra om verskoning dat ek jou met ‘n verwende meisie wat niks met haar hande kan doen vergelyk het. Hierdie mieliepap is eenhonderd persent gemaak net soos ek daarvan hou. Gaan jy nie eet nie?”
 
                 “Ek is verlig, bly jy hou daarvan. Nou sal ek ook skep.” Sy wil van hom af wegdraai, maar skok tot stilstand toe sy een hand haar aan die arm vat en terughou. ‘n Oomblik later streel sy lippe net sagkens oor haar voorkop en dan los hy haar.
 
                 “Dankie,” is al wat hy sê voor hy weer gaan sit en verder eet. Sy weet nie wat om te sê nie. Dit was blykbaar volgens hom ‘n doodonskuldige gebaar, maar hoekom het die strelende, kortstondige aanraking van sy lippe dan ‘n hele skoendoos vol vlinders in haar maag losgelaat?
 
                 Sumi eet ingedagte. Sy ken haarself nie op hierdie oomblik nie. Sy het hierdie man gister eers ontmoet, en in die begin glad nie eens van hom gehou nie al kon sy nie sy aantreklikheid miskyk nie. Iets het intussen verander, en die verandering smokkel met haar brein. Hy trek haar aan op ‘n vreemde manier wat sy nie kan of selfs wil weerstaan nie. Sy kan onmoontlik sê sy het die man liefgekry in die bestek van die klompie ure. Is dit nou wat hulle bloot seksuele aantrekkingskrag noem? Of kan die gesegde liefde met eerste oogopslag dalk hier gebruik word?
 
                 Sy hou op kou en loer sydelings na hom. Sy probeer haar indink in ‘n situasie waar sy en hy in ‘n vurige omhelsing is wat na seks toe lei. ‘n Vuurwarm gloed trek deur haar lyf toe hy haar oë op hom betrap. Sy kou vinnig verder en sluk amper verbouereerd. Genugtig, as die man darem nou haar gedagtes kon lees!
 
                 “Los die skottelgoed. Ek sal dit môrevroeg was,” bied hy aan toe sy nie praat nie en klaar geëet het.
 
                 “Nee, dit is my werk, onthou,” sê sy vinnig. Sy moet ‘n rukkie onder sy oë uitkom. 
 
                 “As jy nie omgee nie, gaan ek vroeg inkruip. My kop is effens seer. Seker maar van die val.”
 
                 “Natuurlik gee ek nie om nie,” roep sy oor haar skouer en gaan voort om die goed te was.
 
                 Die vuur is amper uitgebrand en nog net die een lamp brand. Sy sien Tim het weer haar matras tot langs sy slaapgoed getrek, en glimlag dankbaar. Gou haar slaapklere aantrek. Sy gaan kruip onder die komberse in en maak die lamp dood. Eienaardig, sy hoor nie vanaand sy ligte snorkies nie.
 
                 “Dit is koud. Jy kan maar nader lê, ek sal nie byt nie,” mompel hy meteens hier naby haar oor en sy ruk styf.
 
                 “Jy kon gesê het jy is nog wakker. Is jou kop seer? Kan jy nie slaap nie?” vra sy vinnig om haar skrik te probeer verberg.
 
                 “Nee, my kopseer is so te sê weg. Ek het vir jou gelê en wag. Sumi, oor namiddag… ek het bedoel wat ek gesê het. Jy is jonk en pragtig, pas uit die skool, en ek is ‘n man met bagasie wat jy nie sal kan hanteer nie. Glo my, dis nie dat ek jou nie aantreklik vind nie, maar ek sal myself nooit vergewe as ek ‘n ongelukkigheid in jou jong lewe bring nie.”
 
                 “Hoekom dink jy jy sal my ongelukkigheid bring?” Sy warm asem teen haar wang laat haar sterk onder die indruk van hoe naby aan hom sy lê. Sonder dat sy enige beheer daaroor het, tintel elke senuwee aangenaam in haar jong liggaam. 
 
                 “Ons het mekaar gister eers ontmoet, en al was ek naar met jou, het ek van daardie eerste oomblik toe ek jou in die waterpoel omring met die pienk lelies gesien het, besef jou beeld gaan in my geheue vassteek. Toe het ek nog nie besef hoe jonk jy werklik is nie. Ek wil nie ‘n verhouding met jou begin wat ek nie kan deurvoer nie.”
 
                 “Tim, hardloop jy nie nou die toekoms darem ‘n bietjie ver vooruit nie? Wie praat van ‘n verhouding na net amper twee dae in mekaar se teenwoordigheid?” vra sy asemrig. Die wete dat hy in haar belang stel, is amper oorweldigend. Die bekende skrywer, Tim Enslin, vind haar aantreklik. Sy moet hom egter laat glo hy sien dinge te ernstig om haar eie oorheersende gevoelens te probeer hokslaan.
 
                 “Al praat ons nou watse woorde ook al, prinsessie, jy sowel as ek weet dat ons mekaar wil hê… aan mekaar wil behoort.” Sy stem is nou skor en sy een arm gly oor haar lyf om haar middel. Hy trek haar stadig nader aan hom.
 
                 Sumi se hart klop oorverdowend en sy is kortasem. Sy het geen weerstand teenoor hierdie man nie. Hemeltjie, sy ken haarself nie so nie. As hy haar nou vir hom wil vat, sy sal geen verweer hê nie.
 
                 “Tim… wag… ek… ek is nie so nie. Ja, ek hou van jou… meer as wat ek aan myself wil erken, maar ek is nie ‘n los meisie nie.” Sy hoor haar eie skorheid en weet hy moet dit ook hoor.
 
                 “Ek weet jy is nie, klein prinses, en ek sal nie iets doen waaroor jy my later sal haat nie. Kom ons slaap,” fluister hy en trek haar nog stywer teen hom aan voor hy haar kop teen sy nekholte vasdruk.
 
                 “N-nag, Tim.” Sy weet nie of hy haar gehoor het nie, so sag is haar stem. Haar hand kruip teen sy bors op en kom lê saam met haar gesig in sy nekholte. Aan die pols van sy nekaar kan sy voel haar nabyheid affekteer hom net soos hy vir haar. Haar respek vir hom omdat hy nie misbruik van die situasie maak nie, styg die hoogte in. Stadig ontspan sy, en voel hoe hulle hitte versmelt voor sy die loomheid toelaat om oor te neem.
 
    
 
   Sumi word wakker en voel die harige lyf van Jasper hier styf teen haar lê. Sy sit orent en Jasper gee ‘n kreuntjie toe hy opstaan en afwagtend na haar kyk. 
 
                 “Het ek verslaap, Jasper? Was jy weer aangesê om my op te pas? Dit moet wees, want ek sien jou baas nie hier nie,” gesels sy met die hond. Selfs die koffieketel is al koud en sy moet die koffie weer warm maak. In ‘n bakkie daarnaas lê twee vetkoeke en langsaan ‘n potjie vyekonfyt. Jinne, hoe is dit dat hy vetkoek gebak het en sy het nie eens wakker geword nie?
 
                 Die vetkoek is heerlik saam met die konfyt. Versadig, was sy gou die skottelgoed en gryp dan haar uitgewaste stukkie groen rok en flentertjie onderklere. Sy het nie ‘n keuse nie, sy sal dit maar weer vandag moet aantrek sodat sy die denim, bloes en ander enigste stukkie onderklere kan uitwas.
 
                 “Kom, Jasper, ons gaan was dit sommer by die waterpoel op pad strand toe. Ons kan dit weer daar gaan haal op pad terug.”
 
                 Buite kyk sy rond, maar daar is geen teken van Tim nie. Daarbinne staan sy tikmasjien verlate. Eienaardig genoeg, sy het nog nie weer die begeerte gehad om in sy tikwerk te gaan snuffel nie.
 
                 Sumi voel later die dag verveeld van die sit en wag om te kyk vir ‘n boot wat dalk op die horison mag verskyn. Sy sal dit nie elke dag kan doen sonder om meer en meer verveeld te word nie. Ag, bog, sy gaan nou terug grot toe. Meteens gee sy glad nie om om hier saam met Tim te bly tot sy vriend met die helikopter weer kom om hom te haal nie. Dit is nie asof sy ‘n werk het waarheen sy moet teruggaan nie. Behalwe haar paar vriende wat sy oorgehou het na dit bekend geword het dat sy nie meer die ryk Sumi Wessels is nie, is daar eintlik niks om na toe terug te gaan nie.
 
                 Sy steek meteens vas. Sy het iets gehoor… amper soos ‘n hees fluit. Sy draai stadig in die rondte terwyl haar oë die omgewing fynkam en oor die oseaan dwaal. Daar… daar sien sy dit! ‘n Groterige boot omtrent op die plek waar die skurke haar afgelaai het.
 
                 Wat op aarde? Daar word ‘n klein bootjie neergelaat en kort daarna klim iemand met ‘n leer af tot in die bootjie. Vinnig kom die klein boot nader na die eiland toe, maar die groot boot vertrek nie. Hy bly stil daar in die water lê. Sumi frons en stap versigtig nader, skuil-skuil agter die bosse. Dalk is dit weer een van die twee wat haar ontvoer het en sy weet nie wat broei in hulle gedagtes nie.
 
                 Die persoon sleep die bootjie tot op die sand, haal die hoed van sy kop af en skud sy kop. ‘n Lang bos swart hare tuimel daaronder uit en met die figuur se omdraai, besef Sumi dat dit ‘n vrou is. Stadig stap sy en Jasper uit agter die bosse in die vrou se rigting. Dan sien sy hulle en kom op ‘n drafstap nader. Kort by Sumi steek sy vas en bekyk Sumi van kop tot tone. Tussen haar oë is ‘n diep frons en die uitdrukking op haar gesig is geensins vriendelik nie. Sy is egter baie, baie mooi met diepblou oë, ‘n vlekkelose gelaat en die bos pragtige swart krulhare.
 
                 “Wie de drommel is jy? Dis Tim se hond daardie, maar wie is jy?” Goedgemoduleerde stem sonder enige warmte.
 
                 “Ek is Sumi Wessels, en jy?” probeer Sumi kalm bly. Die vrou ken die hond en vir Tim. Dis dus duidelik sy het geweet Tim is hier.
 
                 “Ek is Yolanda – die ma van Tim se enigste kind. Wat soek jy hier op die eiland saam met hom? Waar is hy?”
 
                 Sumi se hart gee ‘n seer skop teen haar ribbes. Tim het ‘n kind. ‘n Kind wat hy nie genoem het toe hy gesê het dat hy getroud was nie. Hy was getroud met hierdie visioen voor haar, ‘n skoonheid met wie sy, Sumi, beslis nie kan kompeteer nie.
 
                 “Ek weet nie waar Tim op hierdie oomblik is nie. Ek het hom gisteraand na ete laas gesien.”
 
                 “Ek vra weer, wat soek jy hier by hom?” Yolanda se stem is nou nog killer.
 
                 “Dis ‘n lang storie wat ek nie nou lus is om oor te praat nie.” Vir wat moet sy aan hierdie hooghartige, onvriendelike vrou haar verhaal vertel? Sy skuld haar niks. “Kom, Jasper, ons moet teruggaan.” Sy draai terug en die hond begin saam met haar terugstap. Yolanda gryp haar aan die arm en ruk haar tot stilstand terwyl haar lang naels in Sumi se armvleis kerf.
 
                 “Vir wat is jy in sulke… terterige klere geklee? Wat het jy met Tim te doen? Praat, vroumens!” Yolanda sis nou tussen haar tande deur, en die volgende oomblik trek Jasper deur die lug en spring teen die vrou se bors vas dat sy op die sand beland. Hy staan oor haar en grom waarskuwend.
 
                 “Verpestelike hond! Ek het nooit van jou gehou nie,” brom Yolanda toe sy opstaan en die sand van haar klere afskud.
 
                 “Gedra jou dan en gryp en ruk my nie weer rond nie,” is al wat Sumi sê voor sy weer omdraai en begin terugstap grot toe. Die vingernaelmerke brand. Yolanda val langs haar in.
 
                 “As jy besig is om Tim op sluwe wyse hier te verlei, sal dit jou duur te staan kom. Tim het ons soos warm patats gelos en hierheen gevlug. Dit het my lank gevat om uit te vind presies waar hy is. Hy sal nou saam met my teruggaan en sy verpligtinge teenoor my en sy kind nakom. Jy sal baie beslis uit sy prentjie verdwyn.”
 
                 “Hou op dreig. Ek het nie ‘n skelm verhouding of iets met Tim aan nie. Ek het deur sameloop van vreemde omstandighede hier beland en Tim het hom bloot oor my ontferm, dis al. Ek sal dus net dankbaar wees as julle my saamneem terug land toe.” Sumi se hart pyn by die uiting van hierdie woorde.
 
                 “Natuurlik sal ons jou huis toe vat,” sê Yolanda nou heelwat vriendeliker en dan praat sy voort oor hoe gelukkig sy en Tim eens was, maar Sumi is so in haar eie gedagtes vasgevang dat Yolanda se stem later net ‘n druising word.
 
                 Die derde dag ofte nie, sy kan dit nie meer teenoor haarself ontken nie. Tim het baie skielik vir haar baie belangrik geword, so belangrik dat haar bors brand van ongelukkigheid omdat sy nou weet sy het hom verloor nog voor sy regtig kon probeer om hom deel van haar lewe te maak.
 
    
 
   HOOFSTUK VYF.
 
   Jasper draf vooruit toe hulle by die grot aankom en draai stertswaaiend om toe Tim vanuit die grot te voorskyn kom. Daar is ‘n glimlag om sy lippe wat ineens verstrak toe hy Yolanda raaksien. Sumi kyk van hom na Yolanda en swaai van hulle af weg toe Yolanda hom stormloop en haar arms om sy nek gooi. Dieper in die grot vou sy haar klere op en sit dit op ‘n rotslys neer. Sy sleep haar matras terug na sy ou plek. Sy kan tog onmoontlik langs Tim slaap noudat Yolanda hier is. Sy wonder of hulle dadelik sal wil vertrek. Miskien sal dit beter so wees. Hoe gouer sy hier kan wegkom, hoe minder sal dit seermaak om Tim en Yolanda bymekaar te sien.
 
                 Sumi gaan sit op die matras en staar voor haar uit. Het sy nou deur haar hele skoolloopbaan gegaan sonder enige ernstige verhouding met die jongkêrels om haar net om nou in hierdie ongewone omstandighede haar hart te kom verloor op ‘n vreemdeling? En dit na slegs drie dae? Wat weet sy nou eintlik van hom af? Net dat hy ‘n bekende skrywer is met sakke vol geld. Hy het gesê hy is geskei, maar het nie van ‘n kind melding gemaak nie. Hy kan stuurs wees, maar kan ook net so aangenaam wees. Hy het genoeg omgee in hom om haar nie aan haar eie genade oor te laat nie. Verder niks, behalwe dat hy haar aantrek soos ‘n vlam met ‘n mot doen. Gelukkig het sy nog nie haar vlerke verskroei nie, net ‘n bietjie te warm geword.
 
                 Sy ruik iets lekker en haar maag grom. Natuurlik, dit word tyd vir aandete. Sy loer om die hoek van die rots en sien nou vir die eerste keer die potjie op die gasstofie. Nuuskierig staan sy op om daarin te gaan loer. Dit is sop – vissop! Sy het jare gelede nog by haar ouma laas vissop geëet, en dit was baie lekker. Tim moes natuurlik weer vroegoggend gaan vis vang het. Die sop lyk asof dit gaar is en dis of sy wil-wil ‘n brandreukie kry. Sy neem die lepel daarnaas en roer liggies in die pot. Ja, aan die bodem van die pot kan sy voel dis nou tyd om afgesit te word. Tim is nou so begeesterd met Yolanda hier dat hy skoon van die sop vergeet het.
 
                 Vasberade stap sy by die grot uit. Sy is honger en sy wil eet, maar nie sonder dat sy vir Tim gesê het nie. In die bek van die grot slek sy af en gaan staan. Yolanda staan teen ‘n boomstam en Tim staan met sy hande weerskante van haar teen die stam aangedruk. Dis duidelik dat hy in ernstige gesprek met haar is. Sy kan nie Yolanda se gesig sien nie, maar sien hoe haar arms om Tim se nek kruip. Nee, sy wil dit nie sien nie. Te duiwel met hulle, sy gaan nou eet en klaar. Dan sommer gaan slaap ook.
 
                 Eers na sy vir haar sop in ‘n bakkie geskep het, sien sy die gaar gekookte vier patatte in ‘n ander bakkie. Heerlik so ‘n patat saam met die sop. Vir ‘n breukdeel van ‘n minuut vergeet sy amper van Yolanda daar buite by Tim terwyl sy aan die patat en sop smul. Vies staan sy op om haar bakkie te gaan was. Hulle is nou al lank buite.
 
                 “Hierdie nonsies moet sommer nou en hier end kry!” Sumi skrik vir haar eie stem se weerklank in die andersins stil grot.
 
                 “Baklei jy tog nie met jouself nie?” Tim se stem is vol terg, en sy vlieg om. Hy staan in die lig net voor die grotbek. Sy kan nie sy gesig sien nie omdat die lig van agter hom skyn. Jasper kom uithangtong by hom verby gedraf en gaan lê naby Sumi se matras.
 
                 “Ek… ek bly aan die gaap. Dis seker hierdie plek se lug wat my so aantas. Ek het gesê hierdie nonsies moet end kry… die gegapery,” is die eerste ding waaraan sy kan dink om te sê. “Ek het solank geëet, want ek kon nie my lus vir daai sop en patat inhou tot julle eendag besluit om te kom eet nie.”
 
                 “Het jy van die sop gehou?” Hy klink verbaas.
 
                 “Dit was baie lekker… die patat ook.”
 
                 Hy kom ingestap, vat vir hom ook ‘n bakkie en skep van die sop in. Sy frons en kyk na die grot se ingang om te sien wanneer Yolande inkom. Dit gebeur nie.
 
                 “Waar is Yolande? Kom sy nie eet nie?”
 
                 “Nee, sy kom nie eet nie. Sy is terug na die boot toe,” antwoord hy tussen die happe deur.
 
                 “Ek verstaan nie. Sou jy dan nie saam met haar teruggegaan het nie? Na haar en jou kind toe nie?”
 
                 “Nee, waarom sou ek?”
 
                 “Tim, moenie met my speletjies speel nie. Wat gaan aan?” Sy is nie nou lus vir kat en muis speel nie.
 
                 Hy sit sy leë bakkie neer en vee sy hande aan ‘n lap af voor hy opstaan en by haar kom sit waar sy intussen op die matras langs Jasper gaan sit het.
 
                 “Dit was Yolanda wat destyds van my wou skei. Sy het haar sin gekry en met ‘n ander man gaan trou. Noudat dinge tussen hulle nie uitwerk nie, nou wil sy my weer terughê. Dit werk nie so nie, Sumi. Ek voel niks meer vir haar nie. Toe sy iemand met meer geld as ek ontmoet het, het haar liefde vir my die lug in verdamp. Nou wil sy my kom vertel sy het nog nooit opgehou om my lief te hê nie. Dis nie waar nie. Haar man het het haar met niks agtergelaat en nou soek sy haar ou groen weivelde terug. Ek het gesê sy moet gaan, ek kom nie terug na haar toe nie.”
 
                 “En… en jou kind dan?” Sumi voel kortasem, maar moet weet van die kind.
 
                 “Dit is nie my kind nie. Dit is ‘n kind wat Yolanda gehad het toe sy met my getrou het. Die seuntjie het egter nooit my naam gekry nie. Ek het lief geword vir Teunsie, maar hy is nie my verantwoordelikheid noudat ons geskei is nie. Yolanda het my probeer afpers, en dit het alles teen haar getel. Ek is jammer vir hom en daarom het ek vir hom ‘n trustfonds geskep vir die dag wanneer hy die skool verlaat. Ek betaal ook sy jaarlikse skoolgelde direk aan die skool sonder dat sy aan die geld kan raak. Yolanda kan ook nie aan die trustfonds raak nie.”
 
                 “Ek sien.” Sy weet nie of dit van verligting of benoudheid is dat sy skielik so lighoofdig voel nie. Sy staar in die dofwordende kole van die vuur, nie gebore in staat om aan iets verder te dink om te sê nie.
 
                 “Ek is lus vir swem. Wil jy saamkom?”
 
                 “Maar dit is seker al donker buite. Is dit nie gevaarlik nie?”
 
                 “Jy hoef nie bang te wees as jy by my is nie. Ek sal nie toelaat dat jy iets oorkom nie. Kom.” Hy trek haar aan haar hand orent en stap met ‘n lamp in die hand by die grot uit. Gelukkig is die paadjie na die waterpoel toe nie te moeilik as mens weet waar jy moet loop nie.
 
                 By die poel hang hy die lamp teen ‘n boomstam, trek sy hemp en denim uit en duik in die water met net sy onderbroek aan. Hy lag toe sy kop weer bo die water verskyn. “Sjoe, dis nogal koud, maar kom in, dis verfrissend.”
 
                 Sumi het steeds die liggroen stukkie aandrok aan en klim net so in die water. Sy hyg effens teen die koue, maar toe sy eers in is, voel dit beter. Sy hang stil in die water.
 
                 “Waaraan dink jy?” vra hy na ‘n rukkie.
 
                 “Aan daai slang wat jy daai eerste dag hier bo my kop vermorsel het. Wie sê hier is nie nog nie?”
 
                 Hy swem tot by haar, trek haar tot teenaan hom.
 
                 “Ek sal almal vermorsel wat naby jou kom.” Hy lag sagprettig.
 
                 Die aanraking van sy feitlik naakte lyf teenaan haar jaag onbekende sensasies deur haar en sy voel hoe haar lippe liggies bewe. Sy leun lam teen hom aan terwyl sy om sy nek vashou.
 
                 “Sumi, klein mensie… is jy bang vir my?” vra hy sag bokant haar kop.
 
                 “Nee… nie vir jou nie, maar vir myself,” erken sy asemrig.
 
                 “Kom ons gaan sit op die gras. Die water word darem nou te koud.” Hy swem met haar kant toe en trek haar uit die watergat. Op die gras trek hy haar langs hom neer en vou sy hemp oor haar skouers nadat hy sy denimbroek aangetrek het.
 
                 “Ek wil ernstig met jou praat, Sumi. Ek gaan nie langer van my hart ‘n geheim maak nie. Ek is mal oor jou al ken ek jou so kort. Tog besef ek jy het nog so min lewenservaring… behoort nog jou lewe te geniet saam met die jongmans. Ek wil jou nie met my lewensstyl aan bande lê nie. Dit is seker te gou om van liefde te praat, maar in my hart weet ek as ek weer sou trou, dit graag met jou sal wil wees.”
 
                 Hy huiwer om verder te praat en in die lig van die lamp sien sy hoe hy sy onderlip met sy tande vasvang, so asof hy wonder of sy volgende woorde die regtes gaan wees.
 
                 “Daar is ‘n maar, is daar nie? Wat wil jy nou eintlik vir my sê?” vra sy sag terwyl haar hartklop haar ore laat suis.
 
                 “Ek wil jou vrylaat. Nog voor ek jou myne kan noem, wil ek jou laat gaan om jou jong lewe te geniet. Yolanda sal môre vir my vriend sê hy moet ons kom haal. Daarna neem ek jou huis toe, en ons paadjies skei.”
 
                 “En as dit nie is wat ek ook wil hê nie? Wie gee jou die reg om namens my te besluit hoe ek my lewe vorentoe moet ly?” Sy is hees, want haar trane lê skielik vlak. Sy wil nie hê hy moet uit haar lewe verdwyn nie.
 
                 “Jy is nou net emosioneel na wat alles met jou gebeur het, prinsessie. Wanneer jy weer ‘n greep op jou lewe het, sal hierdie tydjie saam met my vir jou net ‘n vae avontuur word. Jy kan onmoontlik nie nou besluit om jou lewe met my te deel nie. Daar gaan ‘n tyd kom dat jy my gaan blameer omdat jy geen ondervinding van uitgaan en pret en plesier gehad het na skool nie.”
 
                 “Kan ek nie saam met jou ook pret en plesier hê nie? Jy praat asof jy uit Noag se ark kom. Genugtig, Tim, jy is nie honderd jaar ouer as ek nie. Ek het nie in die jongmans in my klas belang gestel nie, onthou, ek is twee jaar ouer as hulle, en meer volwasse. Moet my nie wegstuur nie, Tim. Kom ons gee ons saam ‘n kans, asseblief?” sy weet sy pleit nou skaamteloos, maar sy gee nie om nie. Sy kan nie van hom af wegstap en altyd vorentoe wonder of hier nie iets wonderliks van hulle twee saam kon kom nie.
 
                 “Ai, Sumi, jy maak dit vir my baie moeilik. My hart wil jou nie laat gaan nie, maar my verstand sê dis die regte ding om te doen.”
 
                 “Soms moet mens na jou hart luister al sê jou verstand ook wat. Neem hierdie een keer jou besluit met jou hart.”
 
                 Hy bly lank stil, staan dan op en trek haar ook orent.
 
                 “Op een voorwaarde. Ons gaan niks oorhaastig doen nie. Jy bly in jou woonstel en ek in my huis. Ons gaan op afsprake en leer mekaar deur en deur ken soos dit hoort. As ons na ses maande nog voel ons wil bymekaar wees, kan ons weer praat. Stem jy in?” Hy is steeds skor, maar sy kan die erns in sy stem nie ignoreer nie.
 
                 “Dit sal beter wees as om jou glad nie te sien nie. Dankie, Tim. Ek weet reeds wat ek wil hê, maar ek sal jou jou ses maande gee soos jy dit verlang.” Sy druk haar kop onder sy ken in en laat toe dat hy haar ken met sy hand lig. Stelend gaan sy lippe soekend oor hare en omvou hulle dan met syne.
 
                 Nog nooit in haar lewe het dit vir Sumi gevoel of sy van die aarde losraak en in ‘n lugborrel rondsweef soos nou op hierdie oomblik nie. Sy klou om sy nek vas en soen hom vurig terug totdat hy halt roep.
 
                 “Kom nou, Prinsessie, daar is baie tyd hiervoor ook. Moenie dat ons die tyd vooruit loop nie,” keer hy sag, slaan sy arm om haar lyf, neem die lamp en begin terug grot toe stap.
 
                 Sumi voel effens afgehaal. Is dit net sy wat so ‘n allesoorheersende gevoel van behoort voel wanneer hy haar soen? Hoekom kan hy dan so maklik van haar af padgee? Kan dit wees dat hy haar nie aantreklik genoeg vind nie? Is alles wat hy netnou gepraat het nie maar net ‘n manier om van haar ontslae te raak nie? Is sy werklik te veel kind in sy oë?
 
                 Hulle praat nie een nie, en toe hulle in die grot kom, gaan trek sy haar nat klere in ‘n donker hoekie uit en trek haar nagklere aan. Stil-stil gaan kruip sy onder die komberse op die matras in. Sy voel hartseer asof sy iets verloor het nog voor sy dit hare kon noem.
 
                 Hy doof die ligte en sy hoor hom nader kom. Hy kom sit op die matras en soek na haar hande. Hy neem een in syne vas.
 
                 “Ek weet waaroor jy nou wonder, Sumi. Jy is verkeerd. As jy maar weet wat dit van my verg om jou nie vir my te vat en nooit weer onder my oë te laat uitgaan nie, sal jy verstaan. Dit is nie dat ek outyds is nie, dit is net dat ek nie wil hê jy moet agterna dink ek het jou misbruik nie.”
 
                 “Tim, jy maak my seerder as jy van my af wegkrimp as wat jy my vir jou sal vat,” fluister sy en trek hom langs haar neer op die matras.
 
                 Sy arms gly om haar, maar hy druk die komberse styf tussen hulle in.
 
                 “Jy is ‘n klein heks van ‘n prinses. Jy draai my om jou vinger en ek kan sien jy is nie van plan om te los nie. Jy gaan my nie toelaat om hier die volwasse een van die twee te wees nie, nè? Jy sal aanhou en aanhou tot jy jou sin gekry het. Wat moet ek met jou maak?” Hy mompel in haar nek terwyl sy lippe liggies oor haar oorlel beweeg.
 
                 “Ek is nie heeltemal so onskuldig nie, my liefste Tim. Ek het darem al verhoudings gehad al het nie een van hulle na die kansel toe gelei nie. Nie een van hulle kan met jou vergelyk word nie. Jy het daai eerste dag al met jou norsheid en al ‘n vastrapplek in my hart gekry.” Sy draai haar kop sodat hulle lippe ontmoet.
 
                 Dit voel of hy haar hart uit haar liggaam steel en met syne versmelt toe hy by haar onder die komberse inkruip, haar styf teen hom vasdruk en liefkoos soos sy nog nooit geliefkoos was nie. Haar hele lyf tintel in afwagting vir iets moois wat verseël moet word. Hy werk teer met haar al voel sy die drif in hom aan. Hy hanteer haar asof hy die eerste man is wat met haar liefde maak, en dit laat haar net nog meer na hom smag.
 
                 “Sumari…!” kreun hy, los haar lippe en druk haar net nog stywer teen hom aan.
 
                 “Moenie nou ophou nie, Tim, asseblief. Ek het nog altyd geweet wat ek wil hê, en nou weet ek ook ek wil jou hê,” fluister sy driftig.
 
                 “Hou daardie gedagte, kleinding… hou hom vir ses maande lank. Daarna sal ek weet of jy gereed is hiervoor. Seks is nie bloot seks vir my nie. Wanneer ek met jou liefde maak, moet dit wees omdat ons reeds besluit het om te trou. Daaroor kan ons nie nou al besluit nie.”
 
                 “Jy is wreed, Tim,” antwoord sy skor en teleurgesteld toe hy opstaan.
 
                 “Nee, Sumi, net realisties. Nie net vir my onthalwe nie, maar ook vir joune. Jy moet lekker slaap.” Hy stap weg en gaan kruip in sy slaapsak.
 
                 Sumi kan nie aan die slaap raak nie. Sy is beslis nie so sterk soos Tim nie, want sy was bereid om haar net hier aan hom te gee. Is dit dalk tog waar dat sy so emosioneel is omdat hierdie vreemde omstandighede haar daartoe laat neig? Tog, sy weet sy wil hom nie verloor nie, en as dit ses maande is wat hy wil hê, sal hy dit kry.
 
                 Nou haal sy rustiger asem en raak met ‘n yl glimlaggie tog later aan die slaap.
 
    
 
   “Dankie dat jy saam met my polisiestasie toe gegaan het om my verklaring te gaan aflê. Ek hou nie van polisiestasies nie,” sê Sumi en druk Tim se hand.
 
                 “Ek sou jou mos nie alleen laat gaan het nie. Ek kom haal jou vanaand so halfsewe. Ons gaan heerlik uiteet na al die boendoes se deurmekaar en eenvoudige kosse.” Tim hou Sumi teen hom vas en soen haar lig op die lippe, en druk haar dan by haar woonsteldeur in.
 
                 “Daai kosse sal altyd van my lekkerstes bly,” roep sy gelukkig agter hom aan. Hy lag sag en stap weg.
 
                 Sumi bel dadelik vir Nerina, en vertel haar alles wat met haar gebeur het. Nerina is geskok en blameer haarself onmiddellik omdat sy toe nie tog maar saam met Sumi huis toe gestap het nie. Sumi smoor die skuldgevoel dadelik in die kiem en begin geesdriftig oor Tim gesels.
 
                 “Sumi, jy is tog sekerlik nie regtig ernstig oor die man nie. Hy is amper sewe jaar ouer as jy.” Nerina is die ene ongeloof.
 
                 “Ek het nog nooit iemand soos hy ontmoet nie, Nerina. Ek weet jy gaan dink ek is getik, maar ek weet daar sal nooit weer vir my ‘n ander man kan wees nie.”
 
                 “Gaan jy nog steeds vir jou werk soek as jy so seker is julle dinge sal uitwerk?”
 
                 “Natuurlik. Dit verander nie die feit dat ek nou vir myself moet sorg nie. Ses maande is lank, en bowendien, as ek ‘n goeie werk kry, gaan ek ook nie ophou werk indien ons sou gaan trou nie.”
 
                 “Al wat ek vra, vriendin, is net dat jy baie, baie seker moet maak van jou saak voor jy halsoorkop in ‘n ding in gaan waaroor jy later jou vingernaels kan afkou.”
 
                 “Jy bekommer jou te veel. Ek groet nou eers, want ek smag na ander klere aan my lyf.”
 
                 Sumi lê lank in die skuimbad voor sy opstaan en haar afdroog. Sy vryf haar hare droog en blaas dit dan verder met die haardroër droog. Die tyd het gevlieg. Tim sal nou enige oomblik aan haar deur klop. Sy trek ‘n koningsblou bloes met dun bandjies by ‘n moderne denimbroek aan waarna sy haar voete in elegante sandale druk. Sy tik slegs ‘n bietjie lipstif aan haar lippe en borsel haar hare totdat dit blink en kartelend oor haar skouers val.
 
                 Sy sit haar handsak in die woonstel se klein voorportaal neer, loer op haar horlosie en frons. Tim is al ‘n halfuur laat. Wel, seweuur is darem nog nie te laat om te gaan eet nie. Hy sal seker nou enige oomblik kom.
 
                 Hoe verder die tyd aanstap, hoe onrustiger raak Sumi toe Tim steeds nie sy verskyning maak nie. Teen halfnege weet sy hy gaan nie meer kom nie. Hy het sy huistelefoonnommer vir haar gegee en sy kan haar nou nie meer inhou nie. Sy gaan hom bel.
 
                 “Meneer Enslin se huis, Martha wat praat.”
 
                 “Martha, is jy meneer Enslin se huishulp?” vra Sumi gespanne.
 
                 “Ja, ek is. Waarmee kan ek help,” kom die vriendelike vrouestem.
 
                 “Is meneer Enslin daar? Ek wil graag met hom praat. Dit is juffrou Sumi Wessels wat praat.”
 
                 “Juffrou Wessels, ek het Meneer vandag terug verwag, maar hy het nog nie opgedaag nie. Sy vriend het wel vir Jasper hier kom aflaai. Ek is al bietjie bekommerd, want sy vriend sê hy het vir meneer Enslin en ‘n meisie by die polisiekantoor afgelaai. Hy sou glo daarvandaan met ‘n taxi huis toe gekom het. Dis bietjie deurmekaar vir my, ek verstaan nie.”
 
                 “Hy het my by my woonstel kom aflaai en is toe met die taxi hier weg huis toe, Martha. Wat kan van hom geword het?” Sumi se ore suis nou van ontsteltenis.
 
                 “Dalk moet ek die polisie bel, Juffrou?” sêvra Martha.
 
                 “Ja, doen dit, Martha. Ek sal van my kant af ook vir hulle bel. Hulle moet weet dit is ‘n ernstige saak.
 
                 Sumi bel dadelik en verduidelik vir die kaptein hoekom sy bekommerd is. Hy sê hy kan eintlik niks nou al doen nie omdat Tim nog nie lank genoeg vermis word nie, maar belowe as Tim môre nog weg is, op die saak in te gaan.
 
                 Sumi trek later uit en gaan lê op die bed. Trane begin sommer vanself uit haar oë rol en sy raak later uitgeput aan die slaap.
 
    
 
   HOOFSTUK SES.
 
   Sumi is dankbaar sy het werk gekry as ontvangsdame by hulle jarelange huisdokter se praktyk. Sy seun het ook by sy praktyk aangesluit, en die ou dame wat al die jare daar gewerk het, het besluit die werk raak nou te veel vir haar. Sy het egter ingestem om Sumi eers touwys te maak voor sy finaal die praktyk verlaat.
 
                 Sy verlang na Tim. Hy is reeds amper ‘n maand weg sonder dat enigiemand iets van hom af weet of kan uitvind. Die polisie het wel die taxi se bestuurder, wat Tim en Sumi aanvanklik by haar woonstel afgelaai het, opgespoor. Dié man sê egter hy het hy meer as ‘n halfuur buite gewag dat Tim moet terugkeer om hom huis toe te vat, maar Tim het nooit by hom opgedaag nie.
 
                 Vir Sumi beteken dit dat Tim tussen haar woonstel en die taxi moes verdwyn het. Vaag wonder sy of hy nie doelbewus iewers heen verkas het om uit haar lewe te kom nie. Het hy nie kans gesien om ‘n verhouding met haar te probeer nie? Wou hy haar maar net nie direk in die gesig dit vertel nie? Maar deur die vae wondergedagtes kan sy tog op die einde nie dit van hom glo nie. Daarvoor was hy té teer met haar, en het sy liggaamstaal haar duidelik vertel hy wil by haar wees.
 
                 Vanaand is sy baie  stil, en Nerina kry haar vriendin so jammer. Teen hierdie tyd besef sy maar te deeglik Sumi het nie sommer ligtelik gepraat oor haar gevoelens wat so skielik en so sterk vir Tim ontstaan het nie. Die restaurant se kersliggies op elke tafeltjie flikker skaars merkbaar en gooi flietende skadus oor Sumi se mooi, fyn gelaatstrekke. Hoe vinnig het hierdie vriendin van haar totale wasdom bereik in vergelyking met baie van hulle ander vriendinne van dieselfde ouderdom. Sy verjaar vandag, en sy het dit verkies dat dit stil gevier moet word.
 
                 “Haai, maatjie, ek betaal nie verniet ‘n handsak vol geld vir vanaand se ete hier nie. Jy kan darem ten minste net lyk asof jy dit geniet,” probeer Nerina terg.
 
                 Sumi skrik uit haar hartseer gedagtes en glimlag met Nerina. Wat sy sonder hierdie dierbare vriendin die afgelope maand sou maak, weet nugter. Sy is altyd daar vir moed inpraat en ondersteuning van watter aard ook al.
 
                 “Jy is reg. Waar is my maniere. Die kos is heerlik, en ek sê vir jou dankie dat jy daaraan gedink het om my verjaarsdag op hierdie manier saam met my te vier. Dankie ook jy het verstaan ek sien nie kans vir ‘n klomp van ons ander vriende nie. En ‘n groot dankie dat jy saam met my polisiekantoor toe was om daardie twee moordenaars gister te gaan uitken.”
 
                 “Hierdie keer sal ek jou oorsien, maar dit het tyd geword dat jy aanvaar Tim was nie vir jou bedoel nie. Of hy iets oorgekom het of bloot padgegee het, dit maak nie saak nie. Ek gaan nie toelaat dat jy verder in sak en as sit en nooit meer saans wil uitgaan nie.” Nerina klink ernstig.
 
                 “Jy is seker maar weer reg. Ek sal probeer, maar moet net nie vir my afsprake probeer maak met die manne nie. Ek is glad nie daarvoor gereed of te vinde nie.”
 
                 “Goed, ek sal dit nie doen nie, net solank jy bereid is om in die bondel met ons uit te gaan en die lewe te probeer geniet. Hierop klink ek graag ‘n glasie met jou.” Nerina tel die dunsteelglas op en tik dit liggies teen Sumi s’n.
 
                 Hulle gesels oor Sumi se werk en Nerina se verdere studies en dit word laat voor Nerina eindelik instem om Sumi woonstel toe te vat. Daar groet sy haar met ‘n innige drukkie, en toe die woonsteldeur agter Sumi toegaan, sug Sumi lank en sidderend. Gaan elke aand uit met vriende vir haar in die toekoms so ‘n marteling van voorgee wees?
 
                 “Ruk jou reg, Sumi Wessels! Jy gaan jou vriende almal verloor as jy voortgaan om so ‘n smartvraat te wees.” Haar stem klink hard teen die mure van die klein sitkamer uit, en sy sak op die bank neer. 
 
                 Hoe lank sy so gesit het, weet sy nie, maar sy skrik hewig toe daar aan die woonsteldeur geklop word. Sy loer op haar armhorlosie en sien dit is al na middernag. Wie op aarde kom die tyd van die nag by mense aanklop? Haar hart klop beangs toe sy sag opstaan en na die deur toe loop. Sy druk haar oog teen die loergaatjie en dan snak sy na asem. Tim… dit is Tim met ‘n afgeremde gesig wat daar staan.
 
                 Sumi se hande bewe meteens so, sy sukkel om die sleutel in die slot gedraai te kry en ruk dan die deur oop. ‘n Oomblik lank staar hulle na mekaar, dan tree Tim vinnig vorentoe en gryp haar in sy arms. Met sy voet stoot hy die deur agter hulle toe terwyl sy lippe hongerig na hare soek sonder dat enigeen van hulle nog ‘n woord geuiter het.
 
                 Sumi gee nie om dat  warm trane uit haar oë oor haar wange syfer nie. Dis van verligting en vreugde, en sy soen hom met net soveel vuur terug as waarmee hy haar soen. Hy los haar lippe, hou haar net ver genoeg van hom af weg om in haar oë te kyk. Sy mooi blou oë is kolkende branders. Hulle lewe en dit lyk of hulle nie kan ophou om oor haar gesig te kuier nie.
 
                 “Sumi, my prinsessie, ek het jou so gemis. Ek gee nie meer om dat jy soveel jonger as ek is nie. Ek wil jou by my hê, en ek wil nie ses maande wag nie. Ek is lief vir jou.” Sy stem is skor van emosie.
 
                 Sumi gooi haar kop agteroor en sluit haar oë. Sy is lighoofdig van geluk, maar sy moet weet waar hy was.
 
                 “Ek is ook lief vir jou, Tim, maar ek moet weet waar jy die afgelope maand was. Het jy doelbewus van my af weggebly om te kyk of ek nie van jou sal vergeet nie, of andersom?” Haar stem is slegs ‘n fluistering.
 
                 “Nee! Nee, Sumi. Ek sal jou alles vertel, maar ek moes jou eerste vertel hoe ek voel.  Nou weet ek ook jy voel nog dieselfde, en ek weet daar kan ‘n toekoms vir ons wees. Kom sit by my, ek wil jou nie los nie.”
 
                 Op die bank trek hy haar styf teen hom aan met haar kop teen sy nek vasgenestel.
 
                 “Daardie namiddag toe ek hier by jou weg is, het Yolanda onder by die trappe vir my gewag. Sy het gesê Teunsie is baie siek en hy vra na my. Ek het ingestem om hom gou te besoek voor ek sou huis toe gaan en het saam met haar gery. As ek maar eers vir die man van die taxi gaan sê het ek ry saam met haar, sou die polisie dalk ‘n leidraad gehad het waar om te begin soek. Ek het nie, want Yolanda het half histeries geklink en ek moes paai.
 
                 “By haar huis het ‘n nagmerrie op my gewag. Ons was skaars in die huis toe iemand my oor die kop slaan, en toe ek weer my bewussyn herwin, was ek in ‘n toegesluite kamer vasgemaak op ‘n bed. Yolanda het later ingekom en wou my voer soos sy ‘n kind met ‘n lepel sou voer. Ek het agtergekom sy tree abnormaal op, en het besluit om saam te speel.
 
                 “Dit blyk toe Teunsie is glad nie in die huis nie, maar by haar ouers. Sy wou my vir haarself hê, en het geglo as sy my lank genoeg by haar hou, sal ek weer vir haar lief word. Die lig in haar oë het my laat besef sy is onstabiel en ek het my bes probeer om haar te laat ontspan. Soms het dit gewerk, maar sy het botweg geweier om my los te maak. Die hele tyd wat ek daar was, het sy my wel toegelaat om die badkamer te besoek, maar dan het sy ‘n groot man met my saamgestuur wat gedurig in haar sitkamer gesit en lees het. Hulle het ook nie die kettings van my bene afgehaal nie, en my hande net voor my vasgemaak vir die duurte van die badkamerbesoek.”
 
                 “Tim, dit klink alles so vreeslik! Arme jy! Jy het maer geword en jy lyk baie moeg. Hoe het jy toe eindelik daar weggekom dat jy nou hier is?” Sumi se hart pyn van jammerte en liefde vir die man wat haar so teer vashou.
 
                 “Ek het die man wat my moes oppas geleidelik bearbei. Hom vertel dat ek baie geld het, en as hy my help om te ontsnap, sal ek hom goed betaal. Aanvanklik wou hy niks weet nie. Yolanda het hom dan glo klaar vir sy dienste by haar betaal. Ek het aangehou en aangehou. Hy het eindelik ‘n prys gemaak en ek het dadelik ingestem al was dit ‘n klein fortuin. Laasnag toe Yolanda gaan slaap het, het hy my kom losmaak en is saam met my daar weg. Natuurlik het hy my met sy pistool vergesel na my huis toe dat ek hom eers kan betaal. Genadiglik het ek genoeg geld in my kluis gehad om hom van my nek af te kry. Daarna het ek die polisie gebel en alles vertel. Hulle sou Yolanda gaan arresteer het, en ek glo wanneer hulle besef sy weet nie regtig wat sy doen nie, sal sy seker maar in ‘n gestig opgeneem word. Of sy ooit weer normaliteit gaan terugkry, weet ek nie.  Toe kon ek nie tot ligdag wag om jou te sien nie. Miskien was die hele ding nodig dat ek kon besef ek wil nie sonder jou wees nie, maak nie saak wat die redes vir my aanvanklike terughouding was nie.”
 
                 “Ek is so dankbaar jy is veilig, en jy is by my. Ek wil ook nie sonder jou wees nie. Ek het gister verjaar, weet jy, die gaping in ouderdom klink nou nie meer so groot nie,” Sy lig haar kop en bied haar lippe speels vir hom aan. Syne vou teer oor hare voor hy haar sagkens van hom af wegstoot.
 
                 “Ek kort dringend ‘n ordentlike bad. Dink jy ek kan joune of jou stort gebruik?”
 
                 “Solank jy belowe om gou te maak. Daar hang ‘n groot japon van my pa in my badkamer. Jy kan dit aantrek,” lagsê sy gelukkig.
 
                 Sy hoor die strale van die stortkraan loop en haar liggaam tintel reeds van opgewonde afwagting. Tim is hier, en hy is hare, vir nou en vir altyd. Sy wag hom met ope arms in toe hy ‘n rukkie later verfris uit die badkamer kom. Hy tel haar in sy arms op en dra haar styf teen hom na haar slaapkamer toe, waar hy haar op die bed neerlê en langs haar kom lê. Sy oë boor intiem in hare.
 
                 “Jy is doodseker dit is wat jy wil hê, klein Sumi?” vra hy hees. “Wil jy… sal jy… met my trou?”
 
                 “Doodseker, en ja, ek wil en ek sal,” jubel sy en kruip dan styf teen hom vas. “Ek is so onuitspreeklik gelukkig.”
 
                 Tim trek haar met ‘n sagte grom teen hom vas en sy gee haar oor aan sy tere liefkosings. Sy voel die drif in haar opstoot, die begeerte om aan hom te behoort raak allesoorheersend. Hy lei haar egter met versigtige liefkosings tot die hoogste piek voordat hy haar vir homself neem. 
 
                 Teen die tyd dat albei se asemhalings na normaal toe teruggekeer het, is sy so dankbaar dat hulle eerste liefdesdaad op so ‘n manier geskied het. Hy het aan haar bewys hy het nie blote liggaamsdrange na haar nie, maar het haar met liefde en respek behandel soos enige vrou graag behandel wil wees. Hy het haar laat voel dit is vir hom ‘n eer dat sy haar liggaam aan hom toevertrou. Wat ‘n wonderlike gevoel is dit nie!
 
                 Nou voel sy werklik soos ‘n prinses… een wat haar troon vir niks en niemand in die wêreld sal verruil nie.
 
    
 
    
 
   SKUILING VIR HAAR SIEL
 
   EEN
 
   “Hoekom het jy my nie gesê nie?” bulder Burt Marais se stem bars deur die kombuisruimte.
 
   “Burt, jy het my nog nie kans gegee om te praat nie. Sedert jy hier ingestap het skel jy net op my,” roep Yolandi uit, en in haar binneste staal sy haar vir wat sy weet nou gaan kom.
 
   “O, nou wil jy die skuld op my pak omdat jy dinge vir my wegsteek? Kyk hoe lyk my motor! Dit gaan my duisende rande kos om die ding te laat regmaak. Kon jy nie kyk waar jy ry nie?” woed hy voort en sy oë word ‘n glasige uitdrukking van woede.
 
   “Gee my kans om te praat, asseblief, Burt. Dit was nie my skuld nie, en die man het gesê hy sal alles betaal,” roep sy skril uit, want hy stap afgemete op haar af.
 
   “En jy dink ek moet alles vir soetkoek opvreet? Jy wat nie eens vir my ‘n kind kan gee nie, jy wil vir my kom softsoap met liegstories? Ek het jou laas keer gesê, as jy weer vir my lieg, sal jy dit berou, erger as al die ander kere.”
 
   “Ag, hemel, Burt, ek lieg nie... het nog nooit gelieg nie. Dis alles in jou kop,” gil sy toe hy haar aan die skouers gryp.
 
   “O, nou is ek sommer mal ook, jou nikswerd vroumens!” gil hy nou buite beheer, los die een skouer, haak af en slaan haar met sy vuis in die gesig. Onmiddellik voel sy bloed oor haar gesig loop, en haar linkeroog brand.
 
   “Asseblief, Burt, nie weer nie, tog net nie weer nie. Ek kan dit nie meer vat nie,” pleit sy tussen trane en pyn deur.
 
   “Te hel met jou, jy verdien dit, en nog vele meer,” skreeu hy nou eers verwoed, en met sy volgende vuishou vel hy haar neer teen die grond. Hy haak af en skop haar in die ribbes eers met die een voet en toe met die ander voet.
 
   Yolandi hoor haar eie gille terwyl pyn haar liggaam deurdrenk, en wag vir die volgende hou. Maar dit kom nie. Haar hande vou beskermend oor haar maag.
 
   “Moenie nou tjank nie, jy het gesoek hiervoor. Ek gaan Loxton toe, en wanneer ek terugkom, wil ek ‘n warm bord kos en gebakte poeding vir aandete hê. Toe roer jou nikswerd gat,” skreeu hy, en sy hoor hom met haastige treë wegstap.
 
   Yolandi beur orent, maar haar lyf is so seer, sy sak weer teen die muur af grond toe terwyl rou snikke uit haar bors skeur. Sy kan net eenvoudig nie meer hierdie ruwe aanrandings van hom verduur nie. Veral nie na vanoggend se besoek aan die dokter nie. Vandag was die ergste van alle kere. Sy is seker daar is van haar ribbes af of gekraak, so erg pyn dit. 
 
   “Dankie, Here, dankie een van die skoppe het nie my buik getref nie,” fluister sy skor teenoor haar self.
 
   “Sjeeee, mevrou Yolandi, agge nee, nie al weer nie?” vra ou Lina hier bokant haar kop. Sy het nie eens haar huishulp sien inkom nie. Die oumens buk by haar en streel oor haar hare. “Kom ek help jou badkamer toe,” vervolg sy, en versigtig steek sy haar twee kragtige, dik arms onder Yolandi se arms in. Stadig kom sy orent met haar, maar al is sy hoe versigtig kan Yolandi die krete van pyn nie keer wat oor haar lippe bars nie.
 
   In die badkamer laat Lina haar op die bad se rand sit terwyl sy ontsmetmiddel in die handewasbak gooi, en sy meng dit met ‘n bietjie lou water. Met die teerheid van ou Lina wat Yolandi die afgelope jaar by haar al soveel keer ervaar het, reinig sy Yolande se sny net bokant haar oog, smeer antiseptiese salf op en plak dit met pleistertjies toe wat die wond se rante na mekaar toe trek. 
 
   Yolandi sit gedwee stil vir die oumens om al die bloed oor haar gesig ook af te was, en daarna haar bebloede klere te help uittrek.
 
   “Kom kamer toe, ek haal vir jou skoon klere uit, Yolandi,” sê die oumens sag, en help haar aan die arms orent. Sy sukkel met die bra se hakies, want haar arms is te seer om na agter toe uit te steek, en hulpeloos kyk sy na Lina. Lina knik bejammerend en maak die knippies vas.
 
   “Lina, die Here weet, ek kan nie meer so aangaan nie. Hy sal elke been in my liggaam breek, en vir wat? Al die goed waarvan hy my beskuldig is onwaar,” prewel Yolandi na sy klaar aangetrek is. “En, Lina, ek... ek verwag sy baba, ek het vanoggend gehoor.”
 
   Lina se oë rek verbysterd, en kom sit by haar op die bed, en slaan haar arm om Yolandi se lyf.
 
   “Ai, hemel tog, hartjie. En hy weet dit nie? Hy doen dit juis omdat jy nie vir hom kan kinders gee nie. As hy nie eendag kinders het nie, gaan albei sy plase na sy broerskinders toe. Ek glo jy het hom nie gesê nie, anders sou dit nie gebeur het nie. Hoekom bly jy by hom, Yolandi? Ek kan nie glo jy is steeds vir hom lief nie.”
 
   “Nee, my Lina, my liefde vir hom het hy stuk vir stuk vermoor met elke aanranding. Ek moet hier wegkom, maar hoe? Ek het nie ‘n motor nie, en wanneer hy vanaand terugkom gaan hy erger wees. Hy is Loxton toe waar hy altyd saam met sy vriende gaan fuif. Hy mag nie weet van hierdie kindjie nie. Watse pa sal hy kan wees? Tien teen een sal hy die kind ook aanrand by die geringste dingetjie wat hy of sy verkeerd doen.”
 
   Lina sit ‘n rukkie lank stil na haar en kyk. Sy sug sag, neem albei Yolandi se hande in hare.
 
   “Ek sal sorg dat jy hier wegkom. Pak vir jou twee tasse met klere en ander noodsaaklike goedjies. Ek is binne vyf minute terug,” sê Lina, en haar stewige lyf wikkel by die deur uit voor Yolandi kan vra hoe sy dit wil doen.
 
   Tog staan sy kreunend op en pak twee tasse styf vol van haar klere en ander noodsaaklikhede. Omdat Burt al die laaste ses maande weier om vir haar enige kontant te gee, het sy hom nie vertel toe haar ouma vir haar ‘n fortuin nagelaat het toe sy voorlaasmaand gesterf het nie. Geld het sy dus nie van hom nodig nie, maar as hy hiervan moet weet, sal sy dit van vooraf ontgeld. Sy is net klaar met alles toe Lina saam met  ‘n groot man by die kamer inkom. Dit is Marco, Lina se seun.
 
   “Yolandi, my kinders het vir die naweek kom kuier, maar hulle is bereid om jou hier weg te neem, en dan liefs volgende naweek weer vir my te kom kuier. Is jy reg?” vra Lina sag.
 
   “Ja... ja, my Linatjie, ek is reg. Marco, baie, baie dankie aan jou en Tersia. Maar waarheen sal ek gaan waar hy my nie sal kry nie, want hy gaan woedend wees wanneer hy hier kom en ek is weg.”
 
   “Meneer Burt weet nie waar Marco en sy vrou woon nie. Hy het nog nooit gevra nie, en as hy vra, sal ek hom nie sê nie. Ek sal ook maak of ek nie gesien het jy is hier weg nie. Hy sal my glo, want ek kom mos nie saans uit na ek vir jou gewerk het nie. Marco het jou gille gehoor, en daarom het ek gekom. Jy kon maklik in die donker hier weg geloop het sonder dat ek jou kon sien. Hy weet ook nie Marco-hulle het hier aangekom nie, want hy is hier weg voor hulle gekom het.”
 
   “Jy bedoel ek moet by Marco-hulle gaan bly?” vra Yolandi verbaas en hou haar ribbes vas.
 
   “Ja, of is hulle blyplekkie te eenvoudig vir jou? Jy is nou aan die luukshede van hierdie huis gewoond,” vra die oumens fronsend.
 
   “Nee, nee, moenie my verkeerd verstaan nie. Dis net, ek wil nie ‘n las vir ander mense wees nie,” keer Yolandi vinnig.
 
   “Jy sal nie ‘n las vir ons wees nie, Yolandi. Ons eie huisie is klein, maar agter ons huisie staan ‘n rondawel waar ons tuingoed in stoor. Ons sal die goed vir eers onder die afdak sit by die motor, en ons kan die rondawel vir jou skoonmaak.  As ons hier wil wegkom voor jou man terugkom, moet ons nou gou maak,” praat Tersia waar sy nou in die kamerdeur verskyn het, ‘n baba op haar heup.
 
   “Hoe kan ek dankie sê?” vra Yolandi terwyl haar oë weer dof word van die trane. Nooit het sy hulp uit hierdie oord verwag nie, en sy weet hierdie mense is opreg. Drie bruin gesigte wat vol jammerte na haar kyk, en haar hart se punt aanraak.
 
   Marco tel haar twee tasse op, en Lina lei Yolandi stadig na buite waar Marco-hulle se motor reeds langs die huis staan. Tersia dra in haar vry hand Yolandi se skootrekenaar. By die motor omhels sy vir Lina al kry sy seer.
 
   “My Linatjie, ek sal hierdie dag nooit vergeet nie. Ek ken jou selfoon nommer, en jy myne. Ek sal jou bel, en as Burt jul enigsins moeilikheid gee omdat hy jul dalk nie glo nie, sê vir hom julle bedank, en bel my. Ek sal ‘n plan maak.”
 
   “Ai, Yolandi, kyk hoe lyk jy. Jy gaan lank vat om weer reg te kom, om nie eens te praat van jou siel wat moet genees nie. Julle moet mooi ry, Marco. Tot siens, my kinders, en kyk goed na Yolandi, sy verwag ‘n ou babatjie,” groet Lina aangedaan en vee met haar voorskoot se punt die trane uit haar ooghoekies weg toe die motor weg trek.
 
   “Het jy jou man nie van die baba vertel nie, Yolandi?” vra Tersia sag.
 
   “Nee... nee, ek wou nie. Hoe kan ek my kind saam met so ‘n monster grootmaak, Tersia?” kry Yolandi die woorde hees uit.
 
   “En dis reg so, Yolandi. ‘n Man soos hy verdien nie ‘n kind nie,” sê Marco met ‘n dik stem waarin woede duidelik saamgepak is.
 
   Afgesien van die baba se brabbeltaal is dit lank stil in die motor. Yolandi sit agter en verskuif kort-kort van posisie. Sy is oral seer en weet nie hoe om gemaklik te sit nie.
 
   “Moet ons jou nie eers na ‘n dokter toe vat nie?” vra Tersia en kyk om na Yolandi toe.
 
   “Ons kan nie na my dokter toe gaan nie. Dis die eerste plek waar Burt sal navraag doen. Gelukkig het ek hom gevra om nie vir Burt te sê ek is swnager nie. Ek het ook verduidelik waarom nie, en hy verstaan,” keer sy vinnig.
 
   “Nee, ons vat jou op Laingsburg na ons eie dokter toe. Jy is inmekaar getrek van die pyn, ek is bang jou ribbes is gebreek of gekraak. En al het Ma ‘n goeie job by jou oog gedoen, moet hy daarna ook kyk. Ook kyk of jou baba veilig is. O, my Here, ek sidder wanneer ek daaraan dink dat hy jou op jou buik kon geskop het!”
 
   “Is dit daar wat julle woon? Laingsburg?”
 
   “Ja, maar nie op die dorp nie. Ons woon so tien kilometer buite die dorp op die plaas van die boer vir wie ons werk,” antwoord Marco.
 
   “Maar... maar sal hy nie ontevrede wees as jul nou iemand by julle laat kom bly nie?” vra Yolandi ontsteld.
 
   “Meneer Wessel is die beste man vir wie ek nog gewerk het. Sy ma is maar ietwat upstairs, maar hy steur hom nie aan haar nie. Sy meisie is ook maar upstairs, maar sy het niks met ons uit te waai nie. Ek is seker wanneer ek vir meneer Wessel alles verduidelik het, sal hy glad nie omgee nie. Tersia werk by hulle in die huis, en moet altyd die baba saam neem. Wanneer jy beter is, en kans sien om bedags na klein Tiba te kyk, gaan dit ‘n groot hulp wees,” vertel Marco. “Gedurende naweke studeer sy hard aan die kursus wat sy per pos doen, en selfs dan sal ‘n bietjie hulp met klein Tiba welkom wees.”
 
   “Ek sal meer doen, julle moet net praat. Solank ek net veilig is daar vir die eerste ruk. Wanneer ek gesond is, sal ek ‘n ander uitweg soek. Ver weggaan waar hy my nooit sal kry nie,” antwoord Yolandi dankbaar.
 
   “Het jy nie familie wat hulle oor jou sal ontferm nie?” vra Tersia, en steek ‘n botteltiet in die baba se mond wat dadelik gretig begin drink.
 
   “Nee, Tersia. Ek was ‘n weeskind wat in ‘n kinderhuis grootgeword het. Na Burt uitgevind het ek kan nie vir hom kinders gee nie, het hy dit telkens voor my kop gegooi. Hy het gesê dis omdat ek seker iewers in ‘n steeg gebore is, en nou te sleg is om vir hom kinders te gee. Hy het geweet ek is heeltemal alleen, en sal daarom by hom bly. Ek het probeer, die Here weet, ek het probeer, maar ek kan dit nie langer uithou nie. Veral nie met die klein mensie op pad nie. Ek... ek hoop julle verstaan.”
 
   “Yolandi, ‘n man wat sy hande vir ‘n vrou lig, is ‘n vark, en een wat haar skop as sy reeds lê, is ‘n nog groter vark. Natuurlik verstaan ons. My Marco sal dit nooit aan my doen nie.”
 
   “As ek gesien het hy doen dit aan jou, sou ek hom vermorsel het. Dis die een ding in die lewe wat ek nie kan verdra nie, want my pa het so met my ma gemaak. Sy het ook maar by hom gebly omdat sy nêrens gehad het om heen te gaan nie, en ook nie geld om pad te gee nie. Die heel laaste keer wat hy haar bygekom het, het hy te ver gegaan, en haar dood geslaan. Glo my, jy is veilig by ons,” sê Marco grof toe hy by ‘n groot huis in die straat stil hou. Hulle het so gesels, sy het skaars agtergekom hulle is al in Laingsburg.
 
   “Ek gaan gou kyk of ons dokter by die huis is, want outomaties is sy spreekkamer al toe,” sê Marco, en stap na die huis toe. Kort daarna kom hy terug en maak die agterdeur vir Yolandi oop. “Kom ek help jou,” sê hy en met uiterse versigtigheid help hy haar uit die motor uit. Sy voel nou nog seerder. Alles het natuurlik verstyf. Genadiglik het Marco sy arm steunend om haar, en by die trappies kom ‘n man hand bysit.
 
   “Sommer hier by die stoepkamer in, Marco en Mevrou. Dis my spreekkamer wanneer ek tuis is,” sê die man rustig. Binne help hulle haar om op die ondersoekbedjie te gaan lê, en Marco gaan wag op die stoep.
 
   “Mevrou Marais, nè?”
 
   Sy knik en kyk in sy bekommerde oë. Hy praat egter nie verder nie. Sy doktersvingers ondersoek haar deeglik maar sagkens, en help haar daarna om orent te sit.
 
   “Ek glo nie die ribbes is gebreek nie, maar van hulle kan gekraak wees.  Ek gaan dit nou deeglik vir jou verbind om jou lyf, en gedra jou vir eers maar stil. Neem die medikasie wat ek jou gee gereeld en op tyd, en as jy na drie dae steeds nie beter voel nie, kom terug. Eintlik moet ons laat plate neem, maar Marco dink dis te gevaarlik aangesien hy dink jou man sal by hospitale en sulke plekke eerste navraag doen. Is jy dus  bereid om vir drie dae rustig te wees en kyk of jy beter word?”
 
   “Dis reg so, Dokter. Ek glo ook dis wys om nou eers van sulke plekke af weg te bly. My baba, dokter?”
 
   “Ek maak eers met die ribbes klaar, en gaan dan ‘n sonar neem. Jy sal jou bloes moet uittrek asseblief,” sê hy en sy doen dit. Hy skud sy kop meewarig toe hy na die blou kolle waar die bloed fyntjies uitsyfer kyk. “Jy moet hom gaan aangee, Mevrou. Jy kan tog nie vir ewig vlug nie,” sê hy en begin behendig haar ribbes styf te verbind. “Ek sal met graagte getuig van hoe jy verniel is.”
 
   “Ek weet, Dokter, maar die tyd is nie nou reg nie. Ek moet eers my voete vind, eers heel word om weer baklei en deursettingsvermoë en moed in my kan voel. Op hierdie oomblik het ek nie die krag vir enige so iets nie, en hy sal oor my loop soos ‘n trekker oor ‘n baie klein ou miertjie.”
 
   “Ek verstaan. Ek hoop op Calma kry jy berusting, tevredenheid en weer moed vir die lewe.”
 
   “Calma?”
 
   “Dis Wessel Brink se plaas se naam. Beteken glo kalmte. Kom, lê nou weer terug vir die sonar, asseblief.”
 
   Hy maak haar buik kaal, smeer die gladde vloeistof aan en begin dan al in die rondte en heen en weer met die instrument sy soektog. Sy hou sy gesig fyn dop, en sug sag van verligting toe hy met ‘n glimlaggie na haar toe kyk en knik.
 
   “Die hartjie klop effens onrustig, maar verder merk ek nie probleme nie. Kyk daar,” wys hy die fyn teken van die begin van menswees vir haar op die skerm. Haar oë bly verwonderd daarop vasgenael.
 
    “So ja, ek help jou gou hier af, en dan kan jy net gou jou besonderhede vir my gee om op legger te sit,” sê na ‘n rukkie en na hy met handdoekpapier haar buik skoon gevee het.
 
   Hy gaan sit by sy lessenaar en sy verskaf die nodige inligting, maar hy skryf Marco-hulle se adres neer. Daarna vroetel hy in sy medisyne kabinet en oorhandig twee plastiek sakkies met pille aan haar.
 
   “Goed, Marco, jy kan haar maar kom help, ons is klaar,” sê die dokter hard genoeg vir Marco om op die stoep te hoor. Hy kom in, bedank die dokter en hou sy arm uit vir Yolandi.
 
   “Ek sê ook baie dankie dat ons jou so laat kon kom pla het, Dokter,” sê Yolandi effens verleë met die gryskop man se ondersoekende blou oë op haar.
 
   “Marco se mense is vir my belangrik. Julle het nie gepla nie. Tot siens, en onthou, laat weet as dit nie beter word nie,” groet hy toe hulle al van die stoep af is.
 
    
 
   TWEE
 
   “Is dit te veel gevra as ek julle sou vra om nie vir die plaasmense die waarheid oor my te vertel nie?” vra Yolandi toe dit vir haar duidelik word dat hulle nou by die landgoed se groot hek ingedraai het.
 
   “Jy kuier by ons om aan te sterk na jy seergekry het. Dis mos waar, ons sê net nie hoe jy seergekry het nie. Ons was saam op skool en toe ons hoor van jou ongeluk, het ons gevra jy moet hier kom aansterk,” sê Tersia.
 
   “Baie dankie, dis goed so,” antwoord sy dankbaar.
 
   “Dis nou donker, maar jy sal môre sien hoe mooi is die plaas. Jy sal nooit sê dis Karoo hier nie, want daar is baie bome en grasheuwels ver rondom die groot huis. Wessel het ‘n boorgat met baie sterk water en kan bekostig om die wêreld hier om die woonplekke groen te hou. Jy sien eers dis ‘n skaap plaas wanneer jy te perd die plaas dieper in verken,” vertel Marco.
 
   “Yolandi, jy sal maar vannag by ons in die huis op ‘n enkelbedjie in die sitkamer moet slaap. Ons gebruik hom as daar so nou en dan iemand by ons oorslaap. Wanneer ons môre die rondawel laat skoonmaak het, sal ek toesien dat hulle die bedjie vir jou daar indra, en ook ander dinge wat jy kan nodig kry. Ek weet jy sal nie nou lus wees vir mense en hulle alledaagse dinge nie, so jy sal op jou eie wees. Wanneer jy lus is vir gesels, jy sal altyd in ons ou huisie welkom wees,” gesels Tersia sag met haar, en toe hou Marco stil.
 
   ‘n Buitelig brand op die stoep van ‘n eenvoudige, klein huisie. Sy stap saam met hulle na binne, en sy sien die eenvoud, maar sy sien ook die kliniese netheid om haar raak. Verwonderd dat sy nog sulke dinge kan raak sien terwyl haar hele wese vertrap is, gaan sy op ‘n houtstoel by  ‘n tafel sit.
 
   “Verskoon my, ek gaan net gou vir Tiba neerlê. Hy slaap nou so lekker,” sê Tersia en verdwyn in ‘n vertrek in die gang.
 
   “Ek gaan vir ons koffie maak. Het jy ooit al vanaand geëet?” vra Marco.
 
   “Nee, maar ek is nie honger nie. Koffie sal lekker wees,” antwoord sy.
 
   Hy verdwyn in die kombuis en stil kyk Yolandi om haar rond. Hier is liefde in hierdie huisie. Sy kan dit nie net aanvoel nie, maar ook sien in kleinigheidjies rondom haar. Die baba se speelhok staan in die hoek met talle speelgoedjies in, waarvan sommige duidelik handgemaak is. Dis eenvoud om haar, maar dienlike meubels en absoluut netjies. In die een hoek staan die enkbelbed waarvan Tersia gepraat het, en ineens hunker haar hele lyf om hom net daarop te gaan uitstrek.
 
   Op die tafel staan ‘n glaskraffie met water in, en langs hom glase. Sy gooi van die water in ‘n glas en sluk van die pille  weg wat die dokter haar gegee het.
 
   Stadig beur sy orent en stap na die bedjie toe. Sy skop haar skoen uit, en gaan lê op die gemaklikste manier moontlik. Die knusheid van die reisdeken onder haar troetel haar lyf, en sy maak haar oë toe. “Hemelse Vader, gaan ek ooit hierdie afgelope jaar se gebeure kan vergeet? Gesond word in siel en liggaam om die lewe weer in die oë te kan kyk? Hierdie ou babatjie wat U my gee na behore kan versorg en groot maak? Gee my asseblief die krag om alles te verwerk en weer normaal te kan voortgaan,” bid sy sag.
 
   Trane rol oor haar wange en verdwyn in die kussing onder haar wang. Saam met dit daal ‘n lomerigheid oor haar neer, en sy weet die medikasie is besig om hul werk te doen. Vaagweg hoor sy Marco en Tersia oor haar praat. Hulle dink sy slaap al, en iemand gooi ‘n ligte reisdeken oor haar. Daarna vervaag alles om haar.
 
    
 
   “Lina, waar is mevrou Yolandi?” vra Burt toe hy sommer Lina se klein huisie se kombuisdeur oopstamp en instap sonder om te klop.
 
   Lina draai rustig om waar sy by die stoof staan en in die pot sop roer. Sy het tog verwag Burt gaan hier aankom as hy tuis kom en nie vir Yolandi daar vind nie, en is voorberei.
 
   “Nee, ek sal nie weet nie, meneer Burt. Ek is mos lankal daar weg na ek my werk gedoen het.”
 
   “As ek uitvind jy lieg vir my, smyt ek jou hier uit,” dreig hy en kom nader gestap.
 
   “Hoekom sal ek nou lieg, Meneer?” vra sy verontwaardig. 
 
   “Sou jou kind nie die naweek kom kuier het nie?” vra hy en nou is sy oë twee dun skrefies getrek, en stip op haar gerig.
 
   “Ja, Meneer, maar sy vrou het laat weet hulle kom nou eers volgende naweek,” antwoord Lina steeds op die oog af kalm, maar haar hart begin benoud in haar borskas bons.
 
   “Wel, jou mevrou het soos ‘n sleg ding weggeloop, en nie eens vir my kos gemaak nie. Sy het baie klere en goed saamgeneem, so ek kan nie sien hoe kon sy te voet sonder enige hulp so gou hier padgegee het nie. Het jy enige motor of mense by my huis in die afgelope uur gesien?”
 
   “Nou dat Meneer so praat, ek het my verbeel ek het ‘n voertuig hoor dreun, maar ek het nou nie gaan kyk nie. Ek het gedink dis maar Meneer wat van iewers af kom.”
 
   “Sy moes iemand gebel het om haar te kom haal. Verdomp, ek moes lankal haar selfoon gevat het. Sy het ook haar laptop gevat. As ek haar in die hande kry, sal sy spyt wees sy is ooit gebore. Van môre af sorg jy dat jy vir my aandkos maak na jou werk by my huis klaar gedoen is, gehoor jy?” Sy stem is diep en waarskuwend, dreigend.
 
   “Ek sal so maak, meneer Burt,” antwoord Lina dankbaar toe hy terug deur se kant toe staan om te loop. ‘n Lang sug van verligting ontsnap oor haar lippe toe hy eindelik uit haar sig deur die kombuisvenster verdwyn. Vinnig haal sy die selfoon wat Tersia vir haar gegee het uit haar voorskoot se sak, en druk die knoppies van Marco se nommer.
 
   “Hy was hier, Marco. Hy sê as hy uitvind ek lieg vir hom, smyt hy my hier uit. Ek het hom gesê ek weet niks,” vertel sy toe haar seun die foon antwoord.
 
   “Ek hou nie daarvan dat Ma vir daai man werk nie, het nog nooit en sal ook nooit. Veral noudat ek weet hoe hy sy vrou behandel het. Wanneer Yolandi eendag goed genoeg voel om op haar eie iewers te gaan woon en met haar lewe aan te gaan, kom ek Ma haal. Ons rig môre vir haar die rondawel in vir woonplek, en daarna is dit Ma s’n,” antwoord Marco bekommerd.
 
   “Ag, my kind, jou pa is hier begrawe, en ek is veilig. My vriendinne is ook almal op die plaas en die plase langsaan. Jy bekommer jou verniet. Ek sal praat as ek bedreig voel. Lekker slaap, my kind, en kyk mooi na Yolandi.”
 
   Ingedagte sit Lina die foon terug in haar sak terwyl sy die pot van die warm plaat af trek en die stoof afsit. Sy sal maar van die sop vries, want omdat die kinders nie vir ete gebly het nie, het sy nou hopeloos te veel net vir haar. Sy is dankbaar Burt het nie groot pot sop opgemerk nie, want dan sou hy weer agterdogtig gewees het. 
 
    
 
   Yolandi stap versigtig by die rondawel uit. Sy is al drie dae hier by Marco-hulle in die rondawel wat hulle vir haar so gemaklik moontlik ingerig het met goed wat hulle uit hul huis vir haar afgestaan het. Sy waardeer die feit dat hulle haar nie bedags geforseer het om na buite te kom nie. Alleentyd en rus was vir haar baie belangrik, maar vanoggend voel sy vir die eerste keer daarna om ‘n entjie te gaan stap.
 
   “Môre, Yolandi. Ek is bly om te sien jy voel effens beter om darem te kan uitkom,” sê Tersia waar sy met Tiba voor die deur sit.
 
   “Môre, Tersia. Ek is nog nie reg om mense te sien nie, maar ek soek ‘n bietjie vars buitelug. Waarheen kan ek stap waar ek alleen sal wees en nie op tone trap nie?”
 
   “As jy al hier teen die draad af loop, sal jy later by ‘n klein draadhek uitkom. Hy is nie gesluit nie, so jy kan deurgaan na die anderkant toe. Stap dan steeds daardie kant ook teen die lyndraad af en jy sal by ‘n pragtige plek naby ‘n rivierstroom afkom. Daar is heerlike koeltebome, maar jy moet ‘n hoed opsit vir die stap daarheen en terug. Die son gaan vandag hard op ons neerbak.  Jy kan sommer een van myne vat hier binne aan die kapstok.”
 
   “Dankie, Tersia. Ek belowe sodra my ribbes beter is, sal ek bedags na klein Tiba kyk.”
 
   “Moet jou nie daaroor kwel nie. Hy is heel soet daar waar ek werk. Word jy net heel, en jou ou self. Ek moet nou gaan,” antwoord Tersia, staan op en waai vir haar.
 
   Yolandi gaan haal ingedagte een van die strooihoede van die kapstok af en sit dit op haar kop. Onder peul haar lang blonde hare in lang, lewendige kartelings uit. Sy het ‘n ligte somersrok met baie blommetjies op aangetrek omdat sy hard probeer om die donker depressie van haar af te skud, en gehoop het dit sal help. Sy wil nie so lusteloos, onbelangstellend wees nie. Dit kan ‘n negatiewe uitwerking op haar baba hê,  rank die gedagtes deur haar terwyl sy teen die lyndraad af stap.
 
   Sy kry die hekkie, maak dit oop en stap deur. Selfs van hier af hoor sy die ruising van die waterstroom, en outomaties stap sy vinniger. Teen ‘n effense heuwel op stap sy, en sien darem die lieflike groen rondom haar raak. Haar blik gly oor die blink stroom water wat daar onder vloei. Sy stap nog ‘n paar meter, maar gaan sit dan plat op die groen gras en staar oor die rivier heen na die blou berge se kartelrand.
 
   Dis so mooi. Hoe graag wil sy nie daardie mooi ook binne haar siel hê nie. Maar dis net of sy toeklap wanneer sy iets probeer doen om dit na binne te laat. Onbepland het haar liggaam ‘n skans om haar hart en siel getrek, en hulle is nie nou vir die buitewêreld beskik nie. Haar hand vroetel in die grasse langs haar, trek ‘n sprietjie uit en sit die liggroen stingeltjie tussen haar tande. Dis nes sy dit onthou, ‘n soet sappie wanneer sy daaraan kou spring in haar mond.
 
   Die geklap van perdepote dring haar gedagtes binne, en sy kyk om. ‘n Pragtige spierwit perd en sy stewige ruiter is direk op pad na haar toe, en haar moed sink. Sy wou alleen wees, en Tersia het tog gesê hier kom weinig mense. By haar kom die pragperd tot stilstand toe die man op sy rug aan die teuels rem. Hy spring gemaklik van die perd af asof daar vere onder sy voete is. Die son blink op sy blouswart hare, en ‘n paar donkerbruin oë bekyk haar van haar voete tot by haar gesig wat sy weet gedeeltelik verskans is agter die groot strooihoed.
 
   “Jy moet seker Yolandi Marais wees van wie Marco my vertel het. Ek is Wessel Brink, eienaar van Calma,” sê hy en sy sagte stem omvou haar soos ‘n loom windjie wat om haar skulp. Sy koester haar ‘n oomblik daarin, en wonder of sy moet opstaan. Hy sal die merke aan haar gesig sien wat Burt se vuishoue daar gelaat het, en dit sal vrae uitlok wat sy in hierdie stadium nie lus het om te beantwoord nie.
 
   “Ja, ek is Yolandi. Ek hoop nie jy gee om as ek ‘n ruk lank by Tersia-hulle kuier nie,” antwoord sy deur net haar kop effens te lig sodat haar oë steeds onder die hoed verberg is.
 
   “Natuurlik gee ek nie om nie. Hulle is geregtig op kuiermense. Ek het net gewonder of hulle huis nie maar baie beknop is vir ‘n kuiergas nie. Ek wou kom aanbied dat jy gerus die groot huis se stoepkamer kan gebruik as jy wil,” antwoord hy vriendelik.
 
   “Nee, dit sal nie nodig wees nie. Ek is heel tuis in die rondawel agter hulle plekkie. Hulle het dit vir my mooi skoongemaak en ingerig. Baie dankie in elk geval vir die aanbod.”
 
   Wessel kyk stil op die geboë hoof voor hom af. Dis duidelik sy is nie lus vir geselskap nie, en wil hom nie eens in die oë kyk nie. Sy mensekennis vertel hom hierdie meisie is nie sommer net ‘n gewone kuiergas by Marco-hulle nie. Sonder dat hy haar gesig kan sien, is die beeld voor hom prentjie mooi. Haar kort rooi en blou blommetjiesrok stel ‘n paar goedgevormde sonbruin bene ten toon. Onder die strooihoed golf welige blonde hare oor haar rug en kaal skouers. Hy moet net eenvoudig sien hoe haar oë lyk. In sy verbeelding sien hy koringblom blou kykers, want dit is wat hierdie prentjie vir hom in geheel sal afrond.
 
   “Yolandi, wat is die kleur van jou oë?” vra hy sag toe hy nie langer wil wonder nie.
 
   Stadig, asof in vertraagde reaksie, kyk sy nou op na hom toe. Sy reguit vraag het haar ietwat onkant gevang. Daar verskyn ‘n blink-bly glans in sy donker kykers toe hy in hare kyk. Hy sak af op sy hurke, en geleidelik verdwyn die blydskap waaroor sy vaag gewonder het. Stadig steek hy sy hand uit, en sy wil haar kop wegtrek, maar sy vingerpunte het reeds die hoed se rant beetgekry, en hy lig die hoed van haar kop af.
 
   Vir ‘n breuk van ‘n sekonde kyk sy vas in sy onthutste kykers voor sy hare laat sak. Laat hom dink wat hy wil. Sy wens hy wil loop, want net die feit dat hy die blou en pers merke om haar oog gesien het, laat haar sku in haar dop terug trek. Is dit dan nie die rede waarom sy hier kom wegkruip het nie? Om eers van alle uiterlike wonde te genees voor sy die moed kan bymekaar skraap om elders haar innerlike wonde te gaan lek nie?
 
   “Jy kuier nie net hier nie, nè? Jy kruip weg en jy soek sielerus en genesing?” vra hy sag en sy verstyf toe sy een vinger veerlig oor die blou merk om haar oog streel. “Wie het dit aan jou gedoen, Yolandi?” vervolg hy skor.
 
   Sy vlieg op sonder om weer na hom toe te kyk, en sonder om ‘n woord te sê. Strompelend tel sy spoed op, en dis of haar voete vleuels kry toe sy besef hy sit haar nie agterna nie. Sy moet in daai rondawel kom. Vir ‘n oomblik daar by die vreemde man met sy mooi stem wou sy knak, sommer alles uitlap. Skrik lê nou haar hele gemoed vol. Dis tog die heel laaste ding wat sy wil doen – om haar innerlike en uiterlike seer met vreemdelinge te deel. Hierdie is haar geveg, en hare alleen. Sy sal weer bo uitkom, al vat dit haar hoe lank.
 
   In die rondawel sak sy op die bed neer. Sy het trane verwag, trane van ‘n moedeloosheid wat sy gevoel het haar in haar vlug hierheen bekruip. Tog is haar oë droog, en sy wikkel haar kop in die vertroosting van die sagte kussing onder haar wang terwyl haar een hand sag oor haar buik streel.
 
    
 
   DRIE
 
   “Jy kan van vandag af klein Tiba by my los wanneer jy gaan werk, Tersia,” sê Yolandi toe Tersia ‘n paar dae later vir haar ‘n bakkie beskuit bring.
 
   “Dankie, dis dierbaar van jou, Yolandi, maar my ou sagte hartjie het al weer ingegee toe my vriendin se dogter gevra het of sy nie bedags Tiba vir my kan oppas teen vergoeding nie. Ek kry hulle so jammer, want dis net haar ma se klein inkomste wat vir haar en haar boetie moet sorg. Die dogter leer ook net soos ek oor die pos, en sy sal Tiba so stadigaan aan letters en syfers gewoond maak. Ek sal egter nie nee dankie sê as jy so nou en dan vir ons wil kos kook nie. Dink net hoe lekker kan ek saans net kom aansit sonder om nog te kom kos maak ook,” vertel Tersia.
 
   “Sit jy net elke oggend die items uit waarmee jy kos gemaak wil hê, en ek sal dit doen. Julle het my in my nood te hulp gekom, en ek sal dit nooit vergeet nie. Soggens sal ek op die plaas rondloop, want dis kos vir my siel so in die natuur. Namiddae maak ek vir julle kos.”
 
   “Natuurlik moet jy dan saam met ons eet, hoor,” sê Tersia.
 
   “Ek sal vir my bietjie uitskep, maar in die rondawel kom eet. Julle het so min tyd saam, en ek gun die kosbare tydjie vir julle saam om die eettafel.”
 
   “Jy is so ‘n dierbare mens, Yolandi. Ek sal nooit in der ewigheid verstaan hoe Burt jou so kon verniel het nie. Maar wag, ek moet weg wees. Ek het reeds vleis en groente vir vanaand uitgehaal as jy dalk namiddag al wil kook.”
 
   “Natuurlik sal ek. Lekker werk,” groet Yolandi, en neem een van die geurige lang beskuite om sommer so droog te eet terwyl sy die deur agter haar toetrek en die veld instap.
 
   Die beskuit is lekker. Sy is amper spyt sy het nie nog een vir die pad gevat nie. As dit is wat Tersia self gebak het, wil sy daardie resep hê. Haar gedagtes kring om Tersia en haar gesinnetjie.  Sy bly nou al wie weet hoe lank hier by hulle, en sy weet dit het seker tyd geword dat sy die lewe weer in die gesig staar. Maar net die feit dat Burt haar nog nie hier opgespoor het nie, hou haar terug. Sy voel veilig hier. Skielik steek sy vas. Het sy so pas die lewetjie in haar buik voel beweeg? Sy skulp albei hande oor haar buik, en ja, baie fyntjies, maar tog is die beweginkie weer daar.
 
   Dit word louwarm om haar hart. Sy het iets om voor te leef, en weer probeer om haar lewe beter te maak. Hierdie klein mense wat nie gevra het om daar te wees nie, maar nou vir haar ‘n anker gaan word om wie haar lewe gaan draai.
 
   “Hallo, Yolandi. Ek sien jy is darem vandag sonder die hoed,” groet Wessel haar meteens, en nou sien sy hom eers waar hy van voor af langs sy perd aangestap kom. Sy was so ingedagte. Haar hande gly van haar buik af weg, en sy kyk direk na hom. Sy weet die merke in haar gesig is nou almal weg, en voel dus vrymoediger om nou sonder die hoed te stap, selfs al was die hoed goed teen die soms moordende son.
 
   “Môre, Wessel. Die... hoed is nie meer nodig nie.”
 
   “Ek hou jou al ‘n hele rukkie dop van daardie boom af waar ek ‘n bietjie ontspan het. Jy verwag ‘n baba, nè?” vra hy sag, haak die perd se teuels aan ‘n boomtak en stap tot kort voor haar.
 
   Dis die tweede keer dat sy hierdie fris boer sien, en reeds voel dit vir haar of hy tot in haar siel kan kyk, selfs van haar gedagtes kan lees. Sy is egter dankbaar hy het haar nie na daardie eerste keer doelbewus opgesoek nie, want sy was vir lank nie gereed vir mense nie. Tyd vir leuens het sy ook nie, daarom is haar antwoord reguit.
 
   “Ja, ek verwag ‘n baba.”
 
   “Waar is jou man?” vra hy reguit, iets waaraan hy blykbaar gewoond is.
 
   “Op sy plaas,” antwoord sy, nie bereid om meer as ‘n blote antwoord op sy vraag te gee nie.
 
   “Is ek reg as ek sê hy weet nie van die baba wat op pad is nie?” vra hy weer sag. Hy moenie so sag en amper teer met haar praat nie. Sy is steeds vatbaar vir vertroosting, al is dit net ‘n dun rietjie om aan vas te klou en haar nie stokalleen op die wêreld laat voel nie.
 
   “Ja... jy is reg.”
 
   “Dis hy wat jou so geslaan het. Ek kan dit aanvoel... die haat wat jy vir hom koester. Hoekom, Yolandi, hoekom het hy dit nodig gevind om sy hande teen jou te lig? Ek verafsku mans wat aan vroue slaan, al is die rede daarvoor ook wat. Geen rede is goed genoeg om dit te regverdig nie.”
 
   “Ek... kon na ‘n jaar van getroude lewe nie vir hom ‘n kind gee nie.”
 
   “En hy het jou daaroor geslaan?” kom die vraag vol ongeloof.
 
   “Dit was nie die eerste keer nie. Sedert hy glo ek is bar, het hy enige rede gesoek om my aan te rand.”
 
   “Hoekom het jy dit verduur? Het jy hom nog lief?”
 
   “Nee, lankal nie meer nie. Hy het met elke vuishou en elke skop my liefde stukkie vir stukkie vergruis. Jy is reg, ek haat hom. Hy mag nooit van hierdie kindjie weet nie. Tot dusver was ek veilig hier op jou Calma.”
 
   Is dit  regtig sy wat so openlik met ‘n man praat wat sy nou maar vir die tweede keer sien? Is dit sy optrede van omgee en sy sagte stem wat dit aan haar doen? Sy weet nie, maar al wat sy wel weet, dis ‘n verligting om eindelik dit wat in haar siel rond draai teenoor iemand uit te spreek. Om dit al die tyd opgekrop in haar te gehou het, het helse spanning in haar liggaam veroorsaak. Dit kan onmoontlik goed vir haar baba wees.
 
   “Wat het jou eindelik laat besluit om hom te verlaat?”
 
   “Ter wille van die lewetjie binne my, kon ek nie langer bly nie. My kind verdien nie ‘n pa soos Burt nie, en sy volgende aanranding kan dalk net my kindjie se dood veroorsaak. Ek het met my huishulp se seun en sy vrou – wat vir jou werk – hierheen gevlug.”
 
   “Jy besef jy sal nie vir altyd vir hom kan wegkruip nie, nè? Wat gaan jy doen die dag wat hy jou wel opspoor? Weet jy of hy nog na jou soek?”
 
   “Marco se ma sê hy het net daardie aand na my gesoek. Daarna het hy glo al drie keer ander vroumense daar op die plaas gehad. Ek wil skei, maar ek wil hom nie sien nie, want as hy weet ek verwag sy kind, sal hy die kind wil hê. Hy is baie ryk en sal enige prys betaal om die kind te kry.”
 
   “Jy het nie nodig om hom te sien nie. Kom saam met my huis toe, en ek bel my prokureursvriend. Hy sal alles mooi aan jou verduidelik en jou hierdeur kan help.”
 
   “Ek... wil nie ‘n las wees nie,” antwoord sy huiwerig.
 
   “Henry sal jou graag help. Hy behoort presies te weet hoe jy voel. Hy is in ‘n rolstoel as gevolg van ‘n jaloerse vrou. Sy het hom met ‘n stuk yster getakel en toe val hy by ‘n krans af. Hy is verlam, maar die beste prokureur wat ek ken.”
 
   “Julle... hy sal dit so moet hanteer dat Burt nie weet waar ek is nie. Kan hy?”
 
   “Ek is seker hy kan. En moet jou nie oor die onkostes bekommer nie, ek sal hom daarvoor vergoed.”
 
   “Nou hoekom wil jy dit doen?” vra sy verbaas.
 
   “Jy sal vir my lag, maar sedert ek jou daardie eerste dag so prentjie mooi op die grasheuwel sien sit het, kan ek nie ophou om aan jou te dink nie. Nog nooit het ‘n meisie my so gefassineer nie. Ek het selfs geweet jy het koringblom blou oë nog voor ek in hulle gekyk het. Dis of my siel hunker om kontak te maak met joune. Yolandi, gee my ‘n kans om jou te help, jou beter te leer ken. Jy sal veilig hier wees solank ek dit kan help.”
 
   “Ek moet sê ek is verbaas. Ja, ek kon aanvoel jy het simpatie met my, en wou betrokke raak, en daarom het ek van jou af weg gevlug. Ek het dit ook waardeer dat jy my nie gevolg het en aangedring het om meer te weet nie. Tot vandag toe. Ek besef egter ek kan nie so aangaan nie, en ja, dankie, ek sal dus van jou vriend se diens gebruik maak, maar ek kan sy dienste bekostig. Jy het nie nodig om hom te betaal nie. Dis nog iets, van my groot erfporsie wat ek onlangs ontvang het, mag Burt ook nie weet nie. Hy sal die helfte wil hê, en dit kom hom nie toe nie.”
 
   “Uit dit lei ek af jy is skatryk. Jy is ‘n eienaardige, unieke meisie. Om te dink jy kan iewers in die luukse gaan wegkruip, maar nee, jy verkies om in die plein tuingereedskap rondawel van een van my plaasarbeiders te kom skuil.”
 
   “Eenvoud het my nog nooit gepla nie.”
 
   “Jy het dit nou self genoem, maar het jy al gedink wat jy gaan maak indien Burt jou tog opspoor en van die baba uitvind? Jy het nooit sy aanrandings by die polisie gaan aangee nie, en het dus geen bewyse daarvan wat jy teen hom kan gebruik nie. Wat jou huishulp se getuienis betref... wel, sy het nooit self gesien dis hy wat jou slaan nie. Sy het maar altyd agterna gesien hoe jy lyk. Dit gaan nie veel help nie.”
 
   “Ek weet, ek weet al daardie dinge, en die vrees klou soos ‘n kanker in my vir wanneer of indien daardie dag aanbreek. Ek kan aan geen oplossing daarvoor dink nie.”
 
   “Ek het ‘n moontlike oplossing vir jou, maar dis of ek deur iets weerhou word om jou daarvan te vertel. Iets wat jou dalk van my af kan laat wegskram, en dit wil ek nie hê nie. Ek sal graag by jou lewe wil betrokke bly, Yolandi.”
 
   “Ek dink nie jou meisie gaan daarvan hou as jy so nou betrokke by ‘n ander vrou se probleme wil wees nie.”
 
   “As jy van Roanda praat, sy is net ‘n vriendin, nie my meisie nie. Dis seker Marco-hulle wat jou vertel het ek het ‘n meisie. Hulle verkeer onder ‘n wanindruk. Roanda het niks oor my doen en late te sê nie.”
 
   “O, nou maar ek luister dan graag na jou moontlike oplossing vir my situasie. Enigiets sal beter wees as die yslike donker, leë gat in my brein waar ‘n moontlike oplossing uitgedink moet word.”
 
   “Jy kan met my trou... ‘n gerieflikheidshuwelik. Die baba is dan myne, nie Burt s’n nie.”
 
   Yolandi snak na asem. Dit is die laaste ding wat sy verwag het om te hoor.
 
   “Vir wat sal jy so iets vir ‘n vreemdeling wil doen? Boonop sal Burt aandring op bloedtoetse as hy ons nie glo nie, en dan?” vra sy skor met wydgerekte oë. 
 
   “Ek moet dalk meer omtrent my verduidelik. Ek het reeds twee mislukte verhoudings agter die rug. Beide meisies het hulle voorgedoen wat hulle nie was nie. Die een was nie net met een man in haar lewe tevrede nie, en dit het ek baie laat in ons verhouding eers agtergekom. Die ander een het eers na ons verlowing erken sy wil nie eendag op ‘n plaas woon nie. Sy het aangedring daarop dat ons op die dorp ‘n huis moes koop, en ek kon dan bedags uit ry plaas toe. Toe ek weier omdat hierdie my erfplaas is en dis waar ek wil wees, het haar kamma liefde vir my sommer gou getaan en weg is sy.
 
   “Daarna het ek maar altyd skepties na alle meisies gekyk. Tot jy daardie dag so prentjie mooi voor my verskyn het. Sonder dat ek enigiets van jou af geweet het, het daar ‘n seker wete in my kom lê dat jy deel van my toekoms gaan wees. Ek doen hierdie dus nie net vir jou nie, maar ook vir my. Verstaan my mooi, ek sal absoluut niks van jou verwag nie, behalwe om jou beter te leer ken, en jy vir my. Wanneer die gevaar van Burt se inmenging finaal die nek ingeslaan is, sal ons albei weet of ons die huwelik permanent kan maak werk of nie.”
 
   “Jy laat dit so logies en maklik klink. Wat in verband met die bloedtoetse waarop ek net eenvoudig weet hy sal aandring.”
 
   “Dokter Jan Volschenk en ek het saam groot geword. Ons is nie net goeie vriende nie, maar ek het hom al by twee keer uit diep waters gehelp. Dis iets wat ek nie graag doen nie, maar in hierdie geval sal ek by hom om ‘n guns aandring. Hy sal sorg dat die bloedtoetse negatief vir Burt wys.”
 
   “Dis bedrog... ek kan nie toelaat dat julle bedrog pleeg en dit om my onthalwe nie,”  kreet sy dit hees uit, en tog word dit vaal voor haar oë toe dit wat hy haar aanbied trane in haar oë laat brand.
 
   “Ek weet, liewe Yolandi, maar solank jy net weet dit is nie hoe ek normaalweg optree nie, maar vir jou sal ek dit doen – wil ek dit doen.”
 
   “W-wat van jou ma? Ek verstaan sy woon by jou in die huis.”
 
   “Wat Ma betref ken ons mekaar al lank, en die ...e... glipsie het plaasgevind toe ons mekaar onlangs weer gesien het tydens een van my veilings waarvoor ek soms moet weggaan. Glo my, voor dit bekend word dat haar seun ‘n buite egtelike kind het, sal sy die een wees wat daarop aandring dat ons moet trou.”
 
   ‘n Giggeltjie bars by haar keel uit. Dis ‘n tikkie histerie gekruis met die eienaardige van die situasie wat so in haar uiting vind. Op die oomblik voel dit vir haar of sy Wessel al haar hele lewe lank ken. Sy het met hom alles gedeel wat haar lewe die afgelope tyd hel gemaak het, en hy wil haar help. Hoekom sal sy nie die helpende hand wat na haar uitgesteek word aanvaar nie? Hy sê tog hy sal niks van haar verwag nie – net vriendskap met die oog op iets blywends eendag as al haar probleme verby is. Hy is ‘n aantreklike man, en boonop gaaf. Onverstaanbaar, maar sy glo hom.
 
   “Is jy seker jy wil nie hieroor dink nie? Môre vir my kom sê of jy steeds hiermee wil voortgaan nie?” vra sy sag.
 
   “Ek sal môre nog voel soos nou. Hoekom uitstel?” vra hy net so sag en neem haar een hand in syne. Dis die sagte aanraking wat ‘n gevoel van veiligheid en kalmte deur haar stuur, en sy knik vir hom.”
 
   “Goed, kontak jou Henry laat ons kyk hoe vinnig hy die egskeiding kan afhandel. Gaan jy vir jou ma sê ek is getroud?”
 
   “Nee, want ons gaan haar eers van ons vertel sodra jou egskeiding verby is. Jy is mos dan nie meer ‘n getroude vrou nie. As Ma van alles weet, sal sy dinge kompliseer, want sy is nogal geheg aan Roanda en sal haar graag as skoondogter wil hê.”
 
   “As ek nou saam met jou huis toe gaan om Henry te kontak gaan jou ma my mos sien en uitvra. En wat van jou huishulpe?”
 
   “Ma is op die oomblik in Stilbaai met vakansie. Teen die tyd wat sy terugkom, is alles reeds verby. En jy vergeet, Tersia is my huishulp. Toe, kom, laat ons nie tyd verspil nie. Haai... jy het nog nie gesê of jy dit sal doen nie,” las hy by toe hy meteens vassteek en in haar oë kyk.
 
   “Ek het nie juis enige ander keuses nie, het ek?” vra sy sag, maar glimlag tog effens met hom.
 
   “Goed, laat ons weg wees. Ek sou verkies dat jy solank in die groot huis kom woon. Die omstandighede in daardie klein sementvloer rondawel kan nie vir jou en die baba goed wees nie,” antwoord hy, vou haar hand styf in syne toe en begin haastig aanstap na sy perd toe. “Sal jy mag perd ry?”
 
   “Ek glo so, maar ek verkies om daar te bly tot die egskeiding verby is,” antwoord sy en laat toe dat hy haar op die perd voor hom op die saal help. Hy laat die perd op ‘n stadige galoppie die pad huis toe vat.
 
    
 
   VIER
 
   “So ja, dis beter noudat daar ‘n trouring aan jou vinger is, Yolandi. Ek het op hete kole gesit en wag dat iemand moet uitvind my Wessel gaan iewers ‘n buite egtelike kind hê,” sê Helen Wessels, en stryk versigtig met haar hand oor haar nuwerwetse haarstyl.
 
   “Ma, jou vriende gaan in elk geval hulle wenkbroue optrek wanneer Yolandi se baba volgens hulle amper drie maande te vroeg gebore gaan word,” tempteer Wessel sy ma.
 
   “Dit kom nou van dinge vir my wegsteek. Vir wat het julle nie eerder met die sak patats uitgekom en getrou nie?” vra sy ontevrede.
 
   “Yolandi wou nie hê ek moet verplig voel om met haar te trou nie, Ma, en dis waarom sy niks gesê het nie. Ek het self uitgevind.”
 
   “Nou toe, gaan julle weg op wittebrood? Julle het my ook nog niks van enigiets vertel nie,” pruil die ouer vrou in sy rigting.
 
   “Nee, Ma, Yolandi weet ek kan nie nou van die plaas af weggaan nie. Sy sê in elk geval dis vir haar hier so mooi, dit sal voel of sy met vakansie... of wittebrood is.”
 
   “Is dit so, Yolandi?” vra Helen.
 
   “O ja, Mevrou, dit is.”
 
   “Nee, nee, kind. Jy moet nou vir my ma sê, of Helen as jy dit so verkies. Mense sal wenkbroue lig as jy my aaneen mevrou.”
 
   “Natuurlik, hoe dom van my, Ma.”
 
   “Nou ja toe, julle moet maar sê as jul sou verkies ek moet in my dorpshuis gaan woon vir tyd en wyl. Ek weet mos julle sal seker nou bietjie alleen wil huis-huis speel.”
 
   “Nee! Nee, dis nie nodig nie... Ma,” keer Yolandi. Bowendien, ek sien Ma woon in elk geval in die woonstel wat sy ingang op die stoep het, so ons is mos alleen.”
 
   “Ook weer waar, en iemand moet toekyk dat my kleinkind niks oorkom nie. Dit sal my eerste wees, en as ouma is ek geregtig om erg oor haar of hom te wees,” terg sy.
 
   Marco-hulle het haar laat verstaan hierdie vrou is snobisties, maar op die oomblik sien sy niks daarvan nie. Behalwe dat sy keer laat dit vrek dat haar vriende nie die waarheid – wat sy glo die waarheid is – sal uitvind nie.
 
   “Die kindjie sal gelukkig wees om ‘n ouma soos Ma te hê,” sê Yolandi spontaan. Sy is self verbaas oor die woorde, maar toe sy die sagtheid sien wat in die oumense se oë verskyn, is sy bly dat die enkele woorde van haar dit kon uitlok.
 
   “Yolandi, ek is nou eerlik met jou. Ek wou baie graag vir Roanda as skoondogter  gehad het, maar nou ja, dit was nie Wessel se wens ook nie. Nou begin ek dink jy was dalk beskore om oor my kind se pad te kom, en al het alles nou so in ‘n warrel geskied, is jy nou my skoondogter, en ons gaan mekaar beter leer ken en goed saam lewe.”
 
   “Dis maar reg so, Ma,” antwoord Yolandi sag toe sy sukkel om by die knop in haar keel verby te praat.
 
   “Nou wag, my woonstel is seker bedompig van al die toe staan. Ek wil gaan lug gee en gemaklik wees. Kyk julle twee mooi na mekaar,” mompel Helen self met ‘n heserigheid in haar stem en stap by die deur uit op die stoep na haar woonstel toe.
 
   Yolandi gaan sit op die bank. Ingedagte. Wessel se ma is heel oukei, en boonop eerlik.
 
   “En as jy nou so ingedagte daar sit? Het Ma jou ontstel met haar reguit manier van praat?” vra Wessel sag toe hy langs haar kom sit.
 
   “Nee, nee, inteendeel, sy het my verras. Ek kan nou nog nie glo al hierdie dinge wat in die laaste ruk so vinnig geskied het nie. Ek het wel verwag Burt sal nie die egskeiding teenstaan nie, want nou kan hy mos gouer met ‘n ander vrou trou wat vir hom kan kinders gee. Maar jou vriend Henry het alles so blitsig afgehandel en ons is net so blitsig getroud.”
 
   “Is jy teleurgesteld? Sou jy ‘n groot troue wou gehad het?” vra hy fronsend. 
 
   “Nee glad nie. Om nou in die openbaar te verskyn met ‘n klomp vreemdes wat my ondersoekend aankyk, is die laaste ding wat ek wil hê.” Haar hand kruip oor haar buik, en om haar mond kom lê ‘n teer glimlaggie.
 
   “Kan ek ook maar voel?” vra Wessel sag, en sy knik vir hom.
 
   Sag kom lê sy groot hand teen haar buik, streel hy liggies daaroor, en kom sy hand meteens tot stilstand toe hy met blink oë na haar kyk.
 
   “Ek het gevoel, die ligte skoppie,” fluister hy. “Dis so absoluut wonderlik.”
 
   “Gaan jy nog so voel die dag as hy of sy gebore word? Onthou, dis nie werklik joune nie,” vra sy versigtig.
 
   “Maar dit is joune, en alles wat joune is, is vir my belangrik. Ja, ek weet jy gaan vir my sê dis te gou vir my om so oor jou te voel, maar ek weet wat ek voel, en ek weet dis by jou wat ek wil wees vir die res van my lewe. Ek sal jou kindjie aanvaar as my eie as jy my dit sal toelaat,” sê hy en neem nou albei haar hande sag in syne.
 
   “Jy... jy is te goed vir my. Ek verdien dit nie, ek gebruik jou,” prewel sy toe sy donkerbruin kykers vol warmte in hare skroei.
 
   “Nee, dit moet jy nooit sê nie. Hierdie voorstel het van my kant af gekom omdat ek dit so wou hê, en omdat dit my gelukkig maak. Kom, ek gaan wys jou waar jou kamer is waar jy enige tyd van die dag kan gaan ontspan of doen net wat jy wil. My kamer is net langs joune vir ingeval jy my in die nag nodig kry,” sê hy, trek haar sag orent en lei haar in die gang af.
 
   In die kamerdeur steek sy vas, haar oë dwalend oor alles om die mooi voor haar in te neem. Die hele kamer se dekor is in  room en sagte pienk skakerings. Haar keuse sou nie beter gewees het nie. Haar lewe lank is room en sagte pienk haar geliefkoosde kleure bymekaar.
 
   “Dis ontsettend mooi, Wessel. Was die kamer altyd so in hierdie kleure?”
 
   “Nee, ek het dit vir jou so laat maak. Ek het by Tersia uitgevind van jou liefde vir hierdie skakerings. Ek is bly jy hou daarvan.”
 
   “Jy is so dierbaar. Ek voel so sleg dat ek jou niks meer kan bied as net my teenwoordigheid nie,” fluister sy en streel sag met haar hand oor sy wang.
 
   “Dit is op die oomblik genoeg vir my. Die wete dat jy hier is waar ek jou kan beskerm teenoor wat ook al mag gebeur,” antwoord hy hees, vou sy hand oor hare op sy wang, trek dit sag na voor en soen in haar handpalm.
 
   “Dankie vir my eie kamer. Ek... ek het gedink ek moet een met jou deel,” sê sy nou effe verleë.
 
   “Nee, ek het mos gesê ek druk jou in niks in nie. Indien daar ooit ‘n dag aanbreek wat jy voel dis in my kamer wat jy wil wees, moet die toenadering van jou kant af kom.”
 
   “Dankie, Wessel. Dit voel my ek moet aaneen dankie vir jou sê, want jy is so goed vir my.”
 
   “Dis nie nodig nie, outjie. Wees net gelukkig en veilig hier, dis al wat ek vra. Nou moet ek gou gaan kyk wat daar buite aangaan. Ek dink jy het vandag hopeloos te veel gewoel, so gaan rus ‘n bietjie,” sê hy, streel oor haar neus se puntjie, draai met ‘n laggie om en stap van haar af weg.
 
   Yolandi draai terug in die kamer en kyk weer met genoegdoening oor alles heen. Dis ‘n lieflike bed amper in die vorm van ‘n outydse hemelbed met die koper kopstuk. Selfs die net wat gesak kan word om muskiete uit te hou is in ‘n sagte skakering van room en pienk. Sy skop haar skoene uit en gaan lê lankuit op haar rug om elke stukkie mooi in die kamer in te drink. ‘n Salige gevoel van ontspanning vou oor haar, en voor sy haar kom kry, oorval ‘n loomheid haar.
 
    
 
   “Jy moenie vir my sulke lekker kos maak nie, Yolandi. Ek het nog nooit ‘n boepie gehad nie, en wil nou ook nie een kry nie.” terg Wessel toe hulle in die sitkamer gaan sit met elk ‘n koppie tee.
 
   “Nee wat, daarvoor werk jy heeltemal te hard. ‘n Boepie staan nie ‘n kans om by jou nes te skop nie,” terg sy terug.
 
   “Jy het nie nodig om die kos te kook nie, weet jy? Dis Tersia se werk.”
 
   “Ja, maar kort voor ons getrou het, het ek haar belowe om elke dag vir hulle kos te kook sodat sy meer tyd vir haar studies in die aande kan hê, en toe vat jy my mos daar weg. Nou laat ek haar toe om bedags ‘n bietjie te studeer terwyl ek self die kos hier maak. Ek is baie aan hulle verskuldig, Wessel. Ek kan hulle ‘n som geld gee, maar ek is bang ek vat hulle in die gesig. Hulle is albei sulke trotse mense.”
 
   “Ek verstaan. As dit jou sal laat beter voel, ek het gister vir Marco ‘n goeie verhoging in sy salaris gegee.”
 
   “Dis goed, maar ek is seker hy verdien dit. Lyk of hy net so hard soos jy werk.”
 
   “Marco is ‘n uitstekende werker. Ek sal spyt wees as ek hom moet verloor. Ek het ook vir hom gesê ek wil graag ‘n ekstra kamer by sy huis laat aanbou. Daaroor is hy baie bly.”
 
   Yolandi sit haar leë koppie neer en tel ‘n stukkie breiwerk langs haar op die bank op.
 
   “Gaan jy al jou seuntjie se kleertjies in blou brei en koop?” vra hy met ‘n sagte laggie. “Daai dingetjie lyk so klein. Is babas dan regtig so kleintjies?” vervolg hy en kom sit naby haar om die truitjie  goed te bekyk.
 
   “Blou pas mos by seuntjies, maar ek het darem wit en geel en liggroen ook al in die kas. En ja, sommige outjies is maar piepklein by geboorte,” antwoord sy en lag prettig vir hom toe hy oor die sagte wolstukkie streel en sy kop half ongelowig skud.
 
   “Ek kan nie glo die tyd vlieg so nie. Net nou die dag was hy ‘n sagte fladdering in jou maag. Toe kry hy vorm en ons sien hom op die sonar – weet dis ‘n seuntjie, en nou is dit byna tyd vir sy geboorte. Dankie, Yolandi, dankie dat jy my tot sover toe deel van alles laat bly het. Ek het altyd gehoor hulle sê vroue word mooier tydens hulle swangerskap, en dis waar. Nie dat jy mooier is as die dag toe ek jou die eerste keer gesien het nie, maar daar is ‘n gloed op jou wange en in jou oë wat al die mooiheid net helderder uitbring. Jy is ‘n pragtige vrou, Yolandi.”
 
   “Baie dankie, Wessel, komende van jou is dit vir my die mooiste kompliment. Weet jy, ek mis jou ma. Ek weet sy het so gou na ons troue al weer met vakansie gegaan om ons tyd alleen saam te gee, en dis dierbaar van haar, maar dit was nie nodig nie. Tog het sy my so baie van die woonstel se ligging in Stilbaai vertel waar sy altyd tuisgaan, dat ek kan verstaan hoe heerlik dit vir haar daar moet wees.”
 
   “Ja, sommige mense sien Ma as snobisties, maar ek ken my ma. ‘n Mens met ‘n sagter en ruimer hart as sy kry jy nie sommer nie, en altyd regverdig. Eintlik is dit net teenoor die elite se snobistiese outannies wat sy voorgee sy is net so,” antwoord hy met ‘n komiese laggie. “Ek het sommer geweet Ma sal jou aanvaar, en jy sal van haar hou. Julle tydjie saam hier was kort, maar dit was genoeg om Ma lojaal aan jou en die baba te maak.”
 
   “Dis wonderlik, veral aangesien ek nooit ‘n eie ma geken het nie.”
 
   “Ek het vanoggend iets in jou kamer gaan neersit na ek van die dorp af gekom het. Het jy dit al gesien?” vra hy en kyk met teerheid na haar.
 
   “Nee, maar nou maak jy my nuuskierig. Kan ek gou gaan kyk?” vra sy.
 
   Versigtig help hy haar swaar swanger lyf orent en stap saam met haar na haar kamer toe. ‘n Paar treë binne die kamer steek sy vas en kyk verwonderd na die wiegie langs die bed. In verskeie skakerings van sagte blou. Nog nooit was ‘n wiegie vir haar so mooi nie, en sy stap nader om strelend daaraan te raak. Eindelik draai sy om na Wessel toe wat haar in die deuropening staan en dophou.
 
   “Dankie, Wessel, baie dankie, dis pragtig. Weet jy, ek dink jy sal ‘n wonderlike pappa wees.”
 
   “Mag ek dit vir jou kleinding wees?” vra hy sag, die laggie nou weg om sy mondhoeke.
 
   “Dis wat ek bedoel het, ja,” antwoord sy sag en kom leun teen sy bors aan terwyl sy oor sy arms streel.
 
   “Yolandi, ek hoop jy bedoel daardeur dat jy nog my vrou gaan bly na die kleinding se geboorte,” prewel hy hier bo haar kop.
 
   “Niks jaag my hier weg nie, en niks roep  my elders heen nie,” kom haar antwoord sag. Sy voel so veilig hier teen sy bors, so sonder enige kwellinge asof sy net eenvoudig weet hy sal nie toelaat dat enigiets met haar verkeerd sal gaan nie. Tog is sy steeds versigtig vir sy toenadering.
 
   “Dis goed, my liefste Yolandi,” antwoord hy, lig haar kop sag met sy duim en wysvinger, kyk diep in haar oë en soen haar vlugtig teer op haar lippe.
 
   Die fladderings in haar maag is beslis op hierdie oomblik baie meer as net die baba se bewegings. Dis al ‘n geruime tydjie wat sy agterkom Wessel se versigtige, teer aanrakings doen iets wonderliks aan haar. Dit laat haar voel om meer en meer na hom toe uit te reik, maar tog is daar iets wat haar keer. Hy het die afgelope maande diep in haar hart gekruip, en sy weet met ‘n sekerheid sy sal nêrens anders so ‘n wonderlike man as eggenoot en pa vir haar kindjie kan kry nie. Miskien, as die baba eers gebore is, sal hierdie terughouding verdwyn. Ineens vou sy amper dubbel voor hom.
 
   “En nou? Wat is fout? Is dit die baba?” vra hy vinnig.
 
   Water stroom teen haar bene af, en sy knik.
 
   “Ja, my water het gebreek. Ons moet hospitaal toe, baie gou,” kreet sy dit uit. “My tassie... daar op die stoel,” wys sy.
 
   Amper verwilderd gryp hy die tas en loop dan ondersteunend met haar na buite. By die trappe tel hy haar op en dra haar vinnig na sy motor toe. Die sleutels het hy op pad van die hakie af gegryp, en binne oomblikke is hulle op pad. Hy ry vinnig, maar nogtans versigtig.
 
    
 
   VYF
 
   “Jy is die mooiste seuntjie in die hele wye wêreld. Dit kan ook nie anders nie, want met  ‘n pragtige mamma soos joune, kan jy nooit lelik wees nie,” gesels Wessel met die baba wat al laggies uitdeel van uit sy wiegie.
 
   “Hy groei te vinnig, Wessel. Ek wil hom nog ‘n rukkie lank sommer net babatjie klein gehad het,” protesteer Yolandi, buk oor die wiegie en soen die kleintjie oral oor sy gesiggie.
 
   “Ek is jaloers. Waar is myne?” vra Wessel toe sy orent kom.
 
   Haar oë raak verkleef aan syne se broeiende donker kyk. Iets in haar keer om en rillinkies van heerlikheid tintel deur haar liggaam. Sy was reg. Noudat die geboorte verby is en die baba blakend gesond, word sy meer en meer bewus van die aantrekkingskrag wat hierdie fris boer vir haar inhou. Ineens benoud hy sien in haar oë hoe graag sy haar in sy arms wil werp, buk sy vinnig en soen hom vlugtig vol op sy mond voor sy laggend by die kombuis in draf.
 
   “Haai, nee, dis nie regverdig nie. Kom terug,” roep hy laggend en kom agter haar aan.
 
   “Nie as jy nie gebrande kos vir vanaand wil hê nie,” terg sy en loer in die potte op die stoof. Hy kom staan agter haar en trek haar rugkant teen sy lyf vas. Sy kop kom rus op haar kroontjie, sy leun terug en sluit haar oë. Daar is nêrens anders waar sy wil wees nie. Sy hoort hier by Wessel, in sy arms, en ja, in sy bed. Haar liefde vir hom het met warm assies begin waarin dofweg ‘n kooltjie gegloei het. ‘n Kooltjie wat groter en rooier en warmer geword het. Die wêreld om hom aan die brand gesteek het totdat die vuur haar hele lyf vol lê.
 
   Net toe sy in sy arms wil omdraai om haar lippe vir hom te bied, hom te wys hoe sy voel, lui die voordeurklokkie dringend.
 
   “Wie is nou so ontydig?” wonder Wessel hardop, los haar traag en stap voordeur toe. 
 
   Effe wankelrig stap sy agterna, die oorweldigende gevoel van haar liefde vir hom ‘n vreugdesvuur hoogbrandend. Hy maak die deur oop, en sy kyk by hom verby, en verstar. Burt...
 
   “Waar is Yolandi?” vra Burt bars sonder om eens  te groet. “O, daar is jy. Het jy nou regtig gedink jy sal vir ewig my seun vir my kan wegsteek, verdomde vroumens?” tier hy en wil by Wessel verby beur, maar die fris boer gaan dwars voor hom staan.
 
   “Hokaai nou, vent. Jy praat nie so met my vrou nie. En van watse seun praat jy?” vra Wessel streng.
 
   “Vrou! Jy sê vrou. Sy is ‘n heks. Kon my nie kinders gee nie, en toe sy eindelik verwagtend raak, loop sy weg soos ‘n sleg slet. Ek wil dadelik my kind sien, en ek gaan baklei tot ek hom in my sorg, onder my dak het.”
 
   Yolandi wil ineen krimp. Die jubelende geluk van oomblikke gelede spat aan skerwe voor Burt se moordende blik op haar.
 
   “Jy yl, Meneer. Yolandi is my vrou en haar kind is ons s’n.”
 
   “Aag, man, moenie met my kom stront praat nie. Daai kind is nie jonk genoeg om julle s’n te wees nie. Sy moes swanger gewees het toe sy weggeloop het. Bowendien, ou Lina het alles in haar ylende oomblikke uitgeblaker.”
 
   Lina! Lina sou nooit haar geheim weggegee het nie. Iets moes met haar gebeur het.
 
   “Wat praat jy van Lina?” vra sy skor en kom staan langs Wessel.
 
   “Nee, die ou ding het mos siek geword, ylend in die hospitaal beland. Sy kon nie ophou praat van jou en die kind wat jy verwag het toe haar kinders jou op die plaas weggevat het nie. Die ou bliksemse vrou – ek het haar gedreig om te praat toe sy weer by haar sinne was. Sy het my alles vertel, so julle stry verniet.”
 
   “Wel, Lina het nie alles geweet nie. Dis my kind wat Yolandi verwag het toe sy nog by jou was. Omdat jy haar aangerand het, het sy na my toe weggeloop. Sy was bang jy slaan die baba in haar dood,” sê Wessel nou hard en slaan sy arm beskermend om Yolandi.
 
   “Jy lieg! Ek glo jou nie. Yolandi is te veel van ‘n lafaard om my agter my rug te verneuk het. As jy aanhou met hierdie storie, eis ek ‘n DNA toets as bewys. Nou, dadelik,” skreeu Burt amper die woorde uit, en kyk uitdagend na hulle albei.
 
   “Ons gaan nie nou die baba wakker maak nie. Jy sal moet wag tot môre. Tot siens, Meneer,” sê Wessel nou streng maar bedaard.
 
   “O nee, ek gaan nêrens heen nie. Julle kom nou saam met my hospitaal toe vir daardie toetse,” dring Burt woedend aan. Yolandi weet hy kan hom nie langer inhou nie. Hy sal Wessel te lyf gaan, en dit wil sy nie hê nie.
 
   “Dis oukei, Wessel, ons kan maar gaan,” sê sy sag en kyk sag in sy oë.
 
   “Goed, maar net omdat jy so sê, Yolandi, en nie omdat hy aandring nie. Ek sal die kleinding gaan haal. Kom saam, want ek los jou nie vir een enkele minuut by hierdie barbaar nie,” antwoord Wessel steeds op die oog af kalm, neem haar sag aan die arm en stap weg van Burt af.
 
   In die kamer by die baba kom hulle tot stilstand. Sy loer by die deur uit, maar Burt staan nog op die stoep. Vinnig stap sy terug tot by Wessel. “En nou, Wessel?” vra sy sag.
 
   “Moenie bekommerd wees nie. Dokter Jan is voorbereid,” antwoord hy sag, en tel die baba in ‘n drawiegie. Klein Helm word nie eens wakker nie. Saam stap hulle by die deur uit, by Burt verby na Wessel se motor toe.
 
   Hulle klim in die motor sonder om een keer na Burt te kyk, maar die woedende man is blitsig om hulle met sy duur bakkie te volg tot by die hospitaal waar hy langs hulle stilhou.
 
   “Toe, nou sal ons sien hoe julle vir my lieg,” brom hy en stap kort agter hulle aan na binne waar Wessel na die toonbank toe stap waar ‘n suster oor ‘n register buk.
 
   “Dag, Roanda. Kan jy asseblief vir dokter Volschenk vra om hierheen te kom? Hy is mos die een wat met laboratorium toetse werk, dan nie?”
 
   “Hallo, Wessel, jou vreemdeling. Sedert jy getroud is het jy mos nie meer tyd vir my nie. Maar nou ja, ek moet seker aanvaar jy is vir my neusie verby,” sê die mooi meisie met die rooibruin, lang kartelhare en kyk koketterig in Wessel se oë terwyl sy die binnefoon optel en na dokter Volschenk roep. So, dis die meisie wat Helen so graag as skoondogter wou gehad het. Mensig, maar sy is mooi.
 
   “Hallo, Wessel. Waarmee kan ek help? Ek is mos nie jou huisdokter nie,” sê Jan Volschenk toe hy by hulle aankom.
 
   “Dis ‘n netelige saak, Dokter. Hierdie is Burt Marais, Yolandi se vorige man, en hy dring aan op bewyse dat klein Helm nie sy kind is nie. Ek het gewonder of jy die toetse vir ons kan doen sodat die man sy ry kan kry terug na vanwaar hy gekom het,” sê Wessel.
 
   Roanda se oë rek. Wat gaan nou hier aan? Sy het gewonder oor Wessel se vrou wat geboorte geskenk het nog voor hulle nege maande getroud was.
 
   “Nou maar goed. Dis nie juis prosedure nie, maar ek sal dit vir julle doen as dit so ‘n dringendheid is. Meneer Marais, kom saam asseblief vir ‘n DNA monster,” antwoord Jan, en Burt kyk vermakerig na Yolandie en Wessel voor hy saam met Jan by ‘n kamer instap.
 
   Hy is nie lank binne nie, toe kom hy uit en beduie die dokter wil nou hulle monsters neem. Hy gaan leun teen die toonbank en kyk met leepoë na Roanda voor hy fluisterend openlik by haar begin aanlê. Yolandi skud net haar kop en stap saam met Wessel.
 
   “Jan, jy weet wat om te doen,” sê Wessel sag terwyl Jan by elkeen van hulle ‘n monster neem. Sonder om te antwoord, knik Jan net vir Wessel en stap weer saam met hulle uit.
 
   “Julle kan gerus maar huis toe gaan, en ek sal julle die uitslag laat weet,” sê Jan.
 
   “O nee, ek versit nie ‘n voet hiervandaan voor ek nie die uitslag gehoor het nie. En hulle ook nie. En jy bel ons nie met die uitslag nie – ek wil dit swart op wit sien en onder hulle neuse druk,” dring Burt daarop aan.
 
   “Wel, Meneer, dan gaan jy lank wag, en ek is seker meneer Brink en sy vrou sal graag wil huis toe gaan met die baba. Hierdie is ‘n toets wat ek baie deeglik doen, so moet my nie aanjaag nie,” antwoord Jan kortaf, draai om en stap van hulle af weg.
 
   “Kom, Yolandi, kom ons gaan huis toe,” sê Wessel, en kyk dreigend na Burt toe.
 
   “Ek gaan saam. Ek laat julle nie vir een oomblik onder my oë uit voor die waarheid nie ontbloot is nie. Julle sal niks daarvan dink om sommer te verdwyn nie,” sê Burt kras.
 
   “Jy is welkom om in die stoepkamer te kom bly, maar as jy vir Yolandi of die baba pla, gaan jy met my te doen kry,” antwoord Wessel, en met die wiegie in die een hand en sy ander arm om Yolandi se skouers, stap hy weg motor toe. Die driftige voetstappe agter hulle vertel dat Burt nukkerig agterna kom.
 
   In die motor is dit ‘n rukkie stil voor Yolandi huiwerig in Wessel se rigting kyk.
 
   “Dokter Jan het so stug gelyk. Is jy seker hy gaan ons help? Ek wil tog nie hê hy moet in die moeilikheid kom nie, Wessel.”
 
   “Jan het doelbewus so opgetree. Nou kan Burt nie vingerwys en sê hy is aan ons kant nie. Moenie bekommerd wees nie. Hy sal ons nie teleur stel nie.”
 
   “Ek is meteens vreeslik moeg,” antwoord sy sag toe dit skielik vir haar voel of daar berge op haar skouers neerkom. Iets kan nog verkeerd gaan, en wat staan haar dan te doen?
 
   “Ons is amper by die huis, en dan gaan jy lekker bad en sommer in die bed klim. Ek sal vir jou iets bring om te eet.”
 
   “Gaan jy vir Burt ook kos gee?” vra sy sag.
 
   “Ek is nie soos hy nie, Yolandi. Hy is welkom om aan die tafel te kom sit en eet, solank hy jou en Helm nie pla nie.”
 
   Wat ‘n wonderlike mens is hy nie. Hoekom het dit haar so lank geneem om te besef hy hou haar hele hart in die palm van sy hand? Nou is nie die regte tyd nie – nie met Burt onder hulle dak nie, maar wanneer alles verby is, gaan sy met Wessel gesels, hom vertel hoe sy voel.
 
   “Dankie, Wessel,” antwoord sy net toe hulle langs die huis stilhou en uitklim. Burt hou kort agter hulle stil.
 
   “Daar sal ‘n gedekte tafel in die eetkamer wees, Marais. Jy is welkom om daar te gaan eet. Ek sal by Yolandi in die kamer gaan eet. Sy is moeg en kort rus,” sê Wessel kortaf.
 
   “Nee, sy is net bang ek vra vrae wat sy nie kan antwoord nie, maar toe maar, môre sal alles op die lappe kom. Ek sal alleen gaan eet, ek het julle nie nodig om te kan eet nie,” spot hy en stap by die huis in.
 
   “Kry by Tersia in die kombuis die sleutel vir die stoepkamer,” roep Wessel agter hom aan.
 
    
 
   “Is jy seker jy het genoeg geëet, Yolandi?” vra Wessel sag toe sy haar bord aan hom oorhandig. Sy het skaars die helfte geëet.
 
   “Ja, baie dankie, Wessel. Ek wil nou net my oë toemaak en slaap. Dankie dat jy vir Helmpie sy bottel gegee het. Jy moet ook lekker slaap,” antwoord sy en kyk dankbaar na hom toe.
 
   Hy buk af, soen haar sag op haar lippe wat ineens wil bewe. Hoe graag sou sy hom nou om die nek wou gryp, teen haar op die bed wou neertrek en hom wys hoe lief sy hom het. Net die gedagte aan Burt onder dieselfde dak as hulle weerhou haar daarvan. Tog beantwoord sy sy soen met passie. Toe hy sy kop oplig, is daar ‘n verbaasde, maar ook bly glans in sy donker kykers.
 
   “En dit, outjie?” vra hy sag.
 
   “S-sommer omdat jy jy is, en so goed en dierbaar vir my en Helm is,” antwoord sy vaag en gly onder die laken in om te lê. Hy moenie so intens en vol liefde na haar kyk nie. Wanneer sy hom van haar liefde vertel, moet dit net sy en hy in ou Calma se opstal wees.
 
   “As alles verby is, moet ek en jy ernstig gesels, oukei?” vra hy sag.
 
   “Dis reg so, Wessel. Lekker slaap,” prewel sy, steek haar hand na die bedliggie uit en skakel dit af voor hy dalk die lig van verlange in haar oë kan lees.
 
   “Nag, Prinses. Sien jou môre,” groet hy met ‘n laggie en stap uit.
 
    
 
   Yolandi het pas die baba klaar droog gemaak en bottel gegee toe lui haar selfoon in haar sak. Sy haal dit uit en antwoord.
 
   “Ons ken mekaar nie, maar ek het jou gister ontmoet. Ek is Roanda, Wessel se vorige meisie, en jy is Yolandi, sy vrou,” sê die vrouestem in haar oor.
 
   “O ja, ek onthou jou. Bel jy oor die uitslag of met ‘n boodskap van dokter Jan?” vra Yolandi vriendelik.
 
   “Nee, ek wil net met jou praat, en niemand, en ek bedoel absoluut niemand anders mag hiervan weet nie. Vir jou beswil sowel as my eie en dokter Jan s’n.”
 
   “Ek verstaan nou nie?” sêvra Yolandi fronsend.
 
   “Ek het gesien hoe dokter Jan die uitslae kook sodat dit moet lyk of Wessel jou kind se pa is. Ek weet die kind is die ander man, Burt s’n. Ek het die bewyse veilig weggesit,” antwoord Roanda en bly veelseggend stil.
 
   “H-hoekom vertel jy dit vir my?”
 
   “Omdat jy presies gaan doen wat ek vir jou sê, of ek vertel vir almal julle het saam met die dokter die uitslae gekook. Jy sal jou kind verloor en die man wat jy nie vir ‘n pa vir jou kind wil hê nie, sal hom by jou vat.”
 
   “Jy... jy dreig my. Hoekom? Wat bring dit jou in die sak?” fluister Yolandi met ‘n wildkloppende hart vol vrees.
 
   “Sodra dokter Jan voor julle almal die uitslag gegee het dat Helm Wessel se kind is, gaan jy op pad huis toe vir Wessel sê noudat jy nie meer nodig het om Burt se tussentrede te vrees nie, jy maar wil skei om jou eie paadjie te loop. Die plaasmense praat – ek weet julle huwelik is ‘n gerieflikheidshuwelik, so jy kan hom bloot sê jy sal hom nooit kan liefkry nie, en klaar. Het ek jou belofte, of moet ek praat na dokter Jan sy liegstorie aan julle oorgedra het?” vra Roanda en die dreigement in haar stem is oordonderend.
 
   Ag, liewe Vader, hoekom nou? Hoekom nou so iets op my pad stuur terwyl ek tot die besef gekom het oor hoe lief ek Wessel gekry het? Tog kan ek nie my eie geluk voor die van my kindjie stel nie. Ek sal moet doen wat Roanda van my eis, anders gaan Burt my al my hel gee om Helm by my weg te neem.
 
   “Jy antwoord nie. Beteken dit ‘n ja of ‘n nee?” dring Roanda aan.
 
   “Dis... dis goed so. E-ek sal maak soos jy sê,” prewel Yolandi en vou die foontjie toe voor sy dit weer in haar sak steek. Sy kyk op die soet slapende baba af, en stadig begin groot trane oor haar wange rol voor sy badkamer toe vlug toe sy voetstappe hoor aankom.
 
    
 
   SES
 
   “Jou slet! Ek kan byna nie my eie oë glo nie. Jy het my wragtig verneuk terwyl ons nog getroud was,” brul Burt toe hy met die DNA se uitslag in sy hande staan. “Jy is gelukkig hier is so baie mense om ons, anders het ek jou nou voos gemoker,” vervolg hy sissend.
 
   “Dis nou genoeg, Marais. Klim in jou bakkie en ry terug na jou plaas toe. Jy sal nie aan Yolandi raak nie, want ek sal jou vermoor,” dreig Wessel en stoot Burt aan die skouer deur se rigting toe.
 
   “Vat jou pote van my af. Jy is niks beter as sy nie. Jy het by my vrou in die bed geklim, sies, man. Om julle geluk op my ongeluk te bou sal julle nog duur te staan kom,” sê Burt dreigend voor hy met ‘n grom omdraai en by die hospitaal se deure uitstap.
 
   “Dankie, Jan. Kom, Yolandi,” sê Wessel, slaan sy arm soos tevore om haar skouers, neem die drawiegie en stap na buite.
 
   Yolandi is bewus van Roanda wat hulle agterna staar, en sy staal haar doelbewus oor wat sy nou moet doen.
 
   Hulle het al amper die plaaspad se indraai bereik voor sy genoeg moed bymekaar geskraap het.
 
   “Wessel, jy het gesê ons moet praat wanneer hierdie ding verby is. Ek dink nou is die tyd. Eerstens wil ek vir jou baie dankie sê vir wat jy vir my en Helm gedoen het. Jy is ‘n goeie man, maar ek sal jou nooit kan liefkry nie. My hart is te dood na die ruwe behandeling onder Burt se hande deur. Jy verdien ‘n vrou sonder enige bagasie wat jou al die liefde in die wêreld kan gee. Ek wil maar my goedjies pak en my en Helm se paadjie verder vorentoe vir ons oopkap,” rammel sy al die woorde sonder asemskep af.
 
   Wessel het al stadiger en stadiger gery terwyl haar woorde by hom insink. Hy kan nie glo wat hy hoor nie. Hy was byna seker Yolandi het kort voor hierdie gemors by hom begin toenadering soek. Het hy hom dan so met haar misgis?
 
   “Jy is nie nou ernstig nie, Yolandi. En as jy wel is, moenie weggaan nie. Ons kan aanhou probeer. My liefde vir julle sal dit kan hanteer. Ek wil jou nie verloor nie, asseblief,” vra hy sag.
 
   Yolandi se hart voel of dit in haar bors wil bars. Sy haat dit om hom so seer te maak, sommer af te skryf asof hy net ‘n middel tot ‘n doel was, maar wat kan sy anders doen? Daar is nie werklik ‘n keuse wat in hulle albei se guns sal tel nie. Sy weet Roanda wil natuurlik van vooraf probeer om Wessel in te palm, en daarom sal sy hulle geluk nie gun nie.
 
   “Ek is regtig jammer, Wessel, maar ek kan nie. Om my self te probeer oortuig ek is gelukkig hier by jou, sal waansin wees, want ek weet wat ek weet,” antwoord sy so beslis as wat sy kan onder omstandighede. “Ek sal nou my goed gaan pak en sal bly wees as jy vir Marco kan afstaan om my dorp toe te neem.”
 
   Wessel hoor die finaliteit in haar stem. Hy het hom beslis met hierdie meisie misgis. Skielik is sy nie die sagte skoonheid wat hy ontmoet het nie, maar ‘n harde siellose mens wat sy onder Burt se gedrag geword het. Miskien is dit dus beter as sy gaan. Hoe kan hy gedurig deur baklei teen iets wat haar so diep geslaan het dat sy dit nie uit haar gestel kan kry nie?
 
   Hy hou langs die huis stil, en dra Helm in huis toe waar hy die wiegie op haar bed gaan neersit.
 
   “Ek sal Marco gaan roep. Ek hoop julle is gelukkig waarheen julle gaan. Het jy enigiets nodig?” vra hy half kortaf toe hy al terug in die deuropening staan.
 
   “N-nee, dankie. Ek is oukei. Dankie, Wessel,” antwoord sy gesmoord, draai doelbewus van hom af weg en begin haar klere uit die kaste haal om in te pak. Hoekom het sy gehoop hy sal hulle self dorp toe vat? Dis mos makliker as dit Marco is, dan het sy nie nodig om langer voor te gee nie.
 
   Teen die tyd toe Marco haar kom haal, is daar geen teken van Wessel in die omtrek nie. As Marco die spore van trane op haar gesig gesien het, het hy dit diplomaties ignoreer. Hulle rit geskied in stilte tot waar hy haar by ‘n hotel aflaai.
 
   Toe hy haar help inboek en haar tasse kamer toe gedra het, kyk hy vir die eerste keer direk na haar toe.
 
   “Yolandi, ek weet nie wat om te dink nie, maar ek respekteer jou besluit. Ek wil net sê as jy ooit eendag hulp van watse aard ook al nodig het, my en Tersia se harte en deure staan oop vir jou.”
 
   “Dankie, Marco, baie dankie. Hier is ‘n klein ietsie om julle te vergoed vir wat julle alles vir my gedoen het. Ook vir jou ma, en ek sal julle nooit vergeet nie. Tot siens, Marco,” fluister sy met ‘n hees stem toe sy die dik koevert met note aan hom oorhandig en finaal die deur tussen hulle toe druk.
 
   In sy wiegie begin Helm saggies knies. Hy is natuurlik honger. Sy voedingstyd het intussen verby gegaan. Tussen trane deur maak sy vir hom ‘n bottel, voed hom en gaan klim in die bed. Môre sal sy vir haar ‘n motor gaan koop, en die pad vat tot sy iewers uitkom waar sy dink sy kan nes skop vir haar en haar kindjie. Sy dink sy weet waarheen sy sal wil gaan.
 
    
 
   Die splinternuwe motor se bande sing eentonig soos die een kilometer na die onder onder hom verby spoed. Klein Helm slaap rustig in sy motorstoeltjie, en Yolandi se gedagtes is besig om deur die tyd te stap sedert sy daardie aand op Calma saam met Marco-hulle aangekom het.
 
   Haar lewe was aan flenters. Op een stadium het sy vas geglo die groeiende lewetjie binne haar is haar enigste anker waaraan sy kan vasklou om nie sommer moed op te gee en op ‘n hopie te gaan sit nie. Toe verskyn Wessel so stil-stil in haar lewe. Hoe sag het hy met haar gewerk. Oplossings vir haar situasie aangebied sonder om enigiets werklik in ruil terug te verwag, selfs al het hy openlik erken hoe hy oor haar voel.
 
   Met die doodsheid in haar en die yslike kokon waarin sy haar hart toegespin het, kon sy nie aanklank by hom vind in daardie opsig nie. Nooit het sy gedink sy sal met haar beskadigde hart weer ‘n man kan liefkry en met haar alles vertrou nie. Tog het dit gebeur, maar te laat vir haar om dit saam met hom uit te leef. ‘n Monster met die naam Roanda het alles vir hulle kom bederf. Sy is seker op hierdie oomblik reeds weer besig om haar flikkers vir Wessel te gooi. Kan sy Wessel kwalik neem indien hy hierdie keer daarvoor gaan val? Seker nie, want sy weet sy het hom daardie laaste dag op Calma ontsettend seer gemaak.
 
   Wat sou Helen gesê het toe sy vandag van haar vakansie af teruggekeer het en moes uitvind haar seun se huwelik het toe nie gehou nie? Sal sy daarop aandring om haar kleinkind – wat hulle na haar vernoem het – te sien? Of sal Wessel dalk vir haar die hele waarheid vertel en sy daarna nie ‘n flenter omgee wat van haar, Yolandi en die kind, word nie? Sy het nogal regtig van die vrou begin hou toe sy eers agtergekom het agter haar effense snobisme skuil ‘n sagte hart vol teerheid wanneer sy klein Helm vasgehou het.
 
   By ‘n motorhawe hou sy stil om brandstof in te gooi. Helm kondig ook aan dat hy wakker is, en terwyl hulle haar motor se tenk vol maak, maak sy hom gou droog. Sy betaal die joggie, parkeer die motor en tel Helm in sy wiegie. Sy het vanoggend laas iets geëet, nie eens later besef soos sy ry tyd vir middagete is lankal verby nie. Hier is ‘n restaurant by die motorhawe, en as sy nou gou iets eet en Helm se bottel gee, kan sy nog ‘n paar uur ry voor dit donker word.
 
   Sy is aangenaam verras met die restaurant se kos, en toe sy haar kom kry, het sy die bord leeg geëet. Jinne, sy was honger. Miskien is dit ‘n goeie teken. Sy is besig om beheer oor haar lewe te neem nadat sy sommer net so saam met Wessel se stroom geswem het en hom die besluite laat neem het.
 
   Tog moes haar innerlike toe reeds na hom uitgereik het, al wou sy dit teenoor haar self nie erken nie.  Aan die een kant werk dinge seker maar vir die beste uit. Indien sy sou toegee aan haar hunkerings en Wessel van haar liefde vertel het, sou hulle ‘n wonderlike lewe tegemoet gegaan het, maar die skeiding sou soveel swaarder gewees het as Roanda eers daarna met haar afpersing gekom het. Hoe sou sy dan aan Wessel moes verduidelik hoekom sy wil weggaan?
 
   Sy sug, staan op en betaal die rekening voor sy terugstap motor toe. By die pompjoggie het sy gehoor sy behoort voor dit heeltemal donker is die Bolandse dorp Worcester te bereik. Nadat sy Helm in sy motorstoeltjie vasgemaak het, klim sy in en ry.
 
    
 
   “Hallo, Wessel,” sê Roanda toe sy met Calma se stoeptrappe opklim en hom op die muurtjie sien sit.
 
   “Naand, Roanda. Wat bring jou skemeraand Calma toe?” vra hy effens fronsend.
 
   “Ek is so jammer, Wessel, ek het gehoor Yolandi het jou verlaat noudat sy nie meer die Marais-man hoef te vrees nie. Ek het  gedink jy sal dalk iemand wat verstaan se teenwoordigheid verwelkom.”
 
   “Waar kom jy daaraan?” vra Wessel en sy frons verdiep.
 
   “Ag, jong, plaaswerkers praat onder mekaar, en jy weet mos my huishulp ken hulle almal.”
 
   “Ek sal met hulle moet praat. Dis swak maniere om jou werkgewer se huislike omstandighede aan ieder en elk te gaan uitblaker. As hulle so alles weet, beteken dit iemand moes ons afgeluister het. Dis iets wat ek nie sal duld nie,” antwoord hy diep ontevrede.
 
   “Dis nou gedane sake, Wessel. Vertel my hoe jy voel?”
 
   “As jy gedink het jy gaan my in sak en as hier aantref, het jy verkeerd gedink. Ek het my met Yolandi misgis, dis al. Dis maar goed sy het pad gegee,” antwoord Wessel, maar in sy hart skreeu die seer heftig.
 
   “Mooi, dit beteken ek sal nie hoef te baklei om my ou Wessel weer in al sy glorie te kan sien nie. Hoe lyk dit, sal ons iewers gaan eet?” vra sy opgewonde. Dit wil mos lyk of sy nie hoef te swoeg en sweet om Yolandi uit sy kop te kry nie.
 
   “Nie vanaand nie, Roanda. Ma is op pad terug, en sy weet nog van niks. Ek wil alleen by haar wees wanneer ek haar vertel. Laat die stof oor alles net eers ‘n bietjie gaan lê, dan neem ek jou uit vir ‘n lekker ete,” belowe hy, al is dit op hierdie oomblik die laaste ding waarvoor hy lus het. Maar Roanda was nog altyd ‘n goeie vriendin, en hy weet sy gee meer vir hom om as net gewone vriendskap. Hy wil haar nie seermaak nie.
 
   “Dis alles reg so. Pas jou self goed op, en ek sal wag vir jou oproep, hoor,” sê sy, staan op die punte van haar tone en soen hom sag en talmend teen sy lippe voor sy omdraai en van hom af wegstap.
 
   Roanda se motorligte het skaars by die hek uit verdwyn, toe herken Wessel sy ma motorligte in aantog. Hy wag haar op die stoep in, want een van die werkers is reeds daar om haar bagasie in te bring.
 
   “Naand, my kind. En as jy so verlore alleen hier op die stoep is? Waar is Yolandi en my pragtige kleinseun?” vra Helen na sy hom gegroet het.
 
   “Yolandi is weg, Ma,” antwoord hy reguit. Met sy ma draai hy nie sommer doekies om nie. 
 
   “Wessel,” hyg sy sy naam uit. “Hoekom?”
 
   “Miskien moet ek Ma alles vertel, maar Ma sal moet belowe dit bly net tussen ons. Dit mag nêrens uitlek nie. Belowe?” vra hy dringend.
 
   “Jy ken jou ma, as sy ‘n belofte gemaak het, staan sy daarby, en ek belowe ons gesprek sal nooit my lippe verlaat nie,” antwoord sy skor, neem hom aan die arm en gaan sit langs hom op die houtbank.
 
   “Ma sien, my en Yolandi se huwelik was nie ‘n gewone een nie,” begin hy en vertel vir haar alles wat gebeur het sedert Yolandi op Calma saam met Marco-hulle aangekom het. Ook van Burt en die DNA toetse, die hele storie. Deurgaans hoor hy sy ma so nou en dan geskokte geluidjies maak, maar in die donkerte kan hy nie haar gesig sien nie. Toe hy ophou praat, is sy sekondes lank eers stil.
 
   “Wessel, om een of ander rede het Yolandi vir jou gejok. Ek kon haar liefde vir jou op haar gesig sien. Geen vrou kon nog ooit vir my die liefde vir ‘n man in haar oë wegsteek nie,” praat sy selfversekerd.
 
   “Ma het haar nie hier gesien toe sy hier weg is nie. Dis of ek haar in ‘n nuwe gedaante gesien het, glad nie die ou Yolandi herken het nie. Of iets in haar gevaar het wat haar op loop laat sit sonder om aan enige iets of iemand anders te dink.”
 
   “Het sy gesê waarheen sy gaan?”
 
   “Nee, Ma. Marco het haar Laingsburg toe geneem, maar sy is seker lankal daar weg.”
 
   “Het sy niks vir Marco gesê nie?”
 
   “Volgens hom het sy hom geld in die hand gestop vir alles wat hulle vir haar gedoen het, en die deur daarna finaal tussen hulle toegemaak. Sy het wel vroeër vir hom genoem dat sy die volgende dag vir haar ‘n motor gaan koop om mee verder te gaan.”
 
   “Iets verskriklik is verkeerd, Wessel. Ek kan dit aanvoel. Selfs al weet ek nou klein Helm is nie bloed van my bloed nie, het ek die ou dingetjie klaar liefgekry, en ook vir Yolandi. Sy is ‘n goeie mens, maar sy het in haar jong lewe ‘n bitter moeilike pad in ‘n kort tyd geloop. Is jy ten minste seker hierdie hele ding sal keer dat die Marais-man haar weer lastig val?”
 
   “As die nuus nie deur een van ons of dokter Jan uitgeblaker word nie, sal hy haar nie pla nie. Hy het haar lelik sleg gesê, want hy glo mos nou sy het rondgeslaap terwyl hulle nog getroud was. Sy ego wou dit nie sommerso aanvaar nie, en hy is woedend hier weg.”
 
   “Ai, Wessel, ek kan net dink hoe rou jy van binne moet wees. Ek weet jy het haar lief,” antwoord Helen sag.
 
   “Ja, Ma, maar dit help nie om teen die prikkels te skop nie. Sy wil my uit haar lewe hê, en sy het dit duidelik gestel. Sy laat dit aan my oor om die egskeidingsaak aanhangig te maak.”
 
   “Was dit Roanda wat netnou by my verby gery het?”
 
   “Ja, sy was hier.”
 
   “Om wat te kom maak?”
 
   “Sy het gedink ek sal iemand nodig hê na my vrou my in die steek gelaat het,” grinnik hy heserig.
 
   “Roanda was nog altyd mal oor jou. Miskien moet jy haar maar hierdie keer ‘n kans gee.”
 
   “Ma, ek het Roanda lief soos ek ‘n suster sou liefhê as ek een gehad het. Sy verwag baie meer van my, en ek kan dit nie gee nie.”
 
   “Ek weet, jy het my al gesê, maar gaan jy nou van vooraf weer ‘n alleenloop kluisenaar word omdat dinge met Yolandi nie uitgewerk het nie?”
 
   “Op hierdie oomblik weet ek niks, Ma, en ek is te deurmekaar om regtig dieper te dink as net my huidige omstandighede. Kom, ek is honger, en daarna gaan ek slaap,” antwoord hy effe kortaf, en hulle stap na binne.
 
    
 
   SEWE
 
   Yolandi hou Helm liggies aan sy armpies vas om hom regop te hou waar hy met sy voetjies in die see se skuimbranders skop, en kraai van die lag.
 
   ‘n Week is verby sedert sy hier op Stilbaai aangekom het. In die begin was sy moeg van die ver pad, maar geleidelik het sy uitgerus, en vandag geniet sy dit om met haar voete in die vlak branders te loop en haar seuntjie dieselfde genot te laat smaak.
 
   Toe dit later warmer word, besluit sy om hom saam met haar onder ‘n groot sambreel te laat sit. Sy ou velletjie is sag en teer, en al het sy room ingesmeer, is sy tog maar bang die son brand hom. Eers is hy huilerig toe sy hom by die water wegneem, maar oomblikke later sit-lê hy rustig in sy drastoeltjie en suig aan die bottel melk wat sy vir hom saamgebring het.
 
   Eers toe sy ogies toegaan, lê Yolandi ook plat op haar rug op die groot handdoek. Stil volg haar oë die draaiende seemeeue in die helder blou lug. Hul kras geluide bereik haar ore, en sy wonder of hulle na hulle lewensmaats roep soos hulle deurmekaar vleg en draai daar so vry in die bloute. Beleef hulle ook hartseer as hulle van ‘n geliefde moet afskeid neem?
 
   ‘n Snik glip oor haar lippe. Sedert sy hier aangekom het, het sy haar nog nie die luukse veroorloof om te huil nie. Dis of die snik alle sluise in haar oop ruk, en sy gee nie om dat die trane oor haar slape hardloop en teen haar nek af in die handdoek verdwyn nie. Sy weet sy is alleen op hierdie stukkie eenkant strand.
 
   Iemand maak keel skoon dig by haar, en sy sluk geskok die trane weg toe haar oë oopvlieg. Voor haar staan ‘n lang, skraal man met blonde hare en blou oë wat bekommerd na haar staan en kyk.
 
   “Jammer, ek wou jou nie laat skrik nie. Ek wou net weet of daar iets is wat ek vir jou kan doen, want jy huil so vol hartseer,” sê hy sag toe hy op sy hurke naby haar kom sit. Sy sit ook vinnig orent, en vee woes met haar hande die trane weg. Sluk en sluk en sluk om verby die dikte in haar keel te kom om te kan praat.
 
   “Baie dankie, maar nee, ek is oukei,” prewel sy en vermy sy ondersoekende skerp oë.
 
   “So sê almal maar altyd as hulle nie hul seer met ‘n vreemdeling wil deel nie. Jy het nie nodig om skrikkerig vir my te wees nie.  Ek is heel rustig op die ou stranddorpie besig om van ‘n siekte te herstel, en my vrou is nie eens by my nie. My naam is Jandré Vermeulen.”
 
   “Yolandi Marais,” antwoord sy en kyk nou met meer belangstelling na hom. Noudat hy genoem het hy is siek, besef sy hy is besonder bleek. “Hoekom sonder jou vrou?” vra sy.
 
   “Sy kon die feit dat ek besig is om aan kanker te sterf nie verwerk nie, en het my verlaat. Noudat ek besig is om die kanker te oorwin en ‘n tweede kans in die lewe tegemoet gaan, is ek glad nie seker of ek haar wil terug hê nie. Sy het my in die steek gelaat toe ek haar op my nodigste gehad het.”
 
   “H-hoe kon sy dit gedoen het?” hyg Yolandi skor toe hy ver oor die branders heen staar met ‘n afgetrokke blik.
 
   “Wie weet, dalk het sy my nooit werklik liefgehad nie. Ons was maar ‘n bietjie meer as ‘n jaar getroud toe die siekte my tref. Hulle het my ses maande gegee om nog te leef, maar hulle was verkeerd. Die behandeling werk heel positief, en ek is laasweek meegedeel ek is goed op pad na volkome genesing.”
 
   “Dis absoluut wonderlik. Jy is ‘n baie dapper mens om nog bereid te wees om ‘n ander in sy uur van smart te wil help terwyl jy self deur smarte moes spook,” erken sy eerlik.
 
   “Jy weet nou so te sê alles van my af. Wil jy my nie maar vertel wat jou so hartverskeurend laat huil het nie? Dit terwyl jy so ‘n pragtige ou kindjie hier by jou het. Wie is die outjie?”
 
   “Dis my baba, en sy naam is Helm,” begin Yolandi praat, en toe sy haar kom kry, vertel sy hom haar hele geskiedenis. Sy laat niks uit nie, en is self verstom toe sy eindelik stil bly.
 
   “Jou arme mens. So jonk en al deur die kras meul van die lewe. Het jy Wessel nog lief, Yolandi?” vra hy sag.
 
   “Ek dink ek sal hom altyd liefhê, al is dit nie vir my bedoel nie. En jy, hoe voel jy oor jou vrou? Is julle geskei?”
 
   “Nee, ons is nog nie geskei nie. Ek weet nie werklik hoe ek oor haar voel nie. Aan die een kant wil ek haar verag oor wat sy aan my gedoen het, en aan die anderkant onthou ek die mooi tye saam met haar en wonder of ek haar nog ‘n kans moet gee soos die lewe my ook nog ‘n kans gegee het.”
 
   “Weet sy jy is op pad na herstel toe?”
 
   “Nee, ek het haar nog nie gesê nie. Eintlik wil ek dit nie as die rede sien vir haar om terug na my toe te kom nie.”
 
   “Ek verstaan. Jy wil hê sy moet op haar eie na jou toe terug kom selfs al dink sy jy is steeds besig om te sterf.”
 
   “Is dit te veel gevra?” vra hy ernstig.
 
   “Nee... nee, ek glo nie.”
 
   “Genoeg van ons doemlewe. Kom ek neem jou en die pragtige klein Helm uit vir ete vanaand. Hier is ‘n restaurantjie teen die see wat die heerlikste seekosse opdis.”
 
   Yolandi wil eers weier, maar toe sy in sy oë kyk, sien sy die smeking daarin, en weet dat hierdie man op die oomblik by haar ‘n soort aanklank soek soos wat sy beslis ook nodig het om nie heeltemal in ‘n dwaal van verlange en hartseer te bly nie. Sy knik.
 
   “Goed, maar ek wil eers woonstel toe gaan om te gaan bad en my en Helm skoon aan te trek,” antwoord sy en staan op.
 
   “Waar bly jy?”
 
   “In ‘n tuinwoonstel van ene mevrou Jooste in Hamerkopstraat 14.”
 
   “O ja, ek weet waar dit is. Ek het self na die plekkie gekyk toe ek hier aangekom het, maar nou ja, ek was nie lus om elke dag vir my self kos te maak nie, en het toe maar by ‘n gastehuis ingeboek. Ek sal jou so halfsewe kom haal, oukei?” vra hy toe hy die sambreel opvou en saam met haar begin stap.
 
   “Dis reg so. Ons sal klaar wees,” antwoord sy, hulle groet en loop in verskillende rigtings weg.
 
   Sy glimlag toe sy op Helm af kyk wat steeds slaap asof die gepratery en nou die draery hom glad nie pla nie. Hy is ‘n soet baba, van dag een af.
 
   In die kamer gaan sit sy hom neer en gaan draai daarna die stortkraan oop om te stort. Dis nou maar eenmaal so dat die seelug mens se vel en ook hare wil taai maak. Die oomblik toe sy later die kraan toedraai, hoor sy Helm huil. Vinnig draai sy ‘n groot handdoek om haar lyf en stap kamer toe. Siestog, die outjie moet al ‘n hele rukkie huil, want sy ogies is bedroef en rooi. Sy raap hom op uit sy stoeltjie en druk hom sag teen haar bors vas.
 
   “Wat is dit nou, ou grootman? Jy het tog nie gedink ek het vir jou weggeloop nie, het jy?” prewel sy sag by sy oortjie. Die outjie snik nog saggies maar lê sy sagte, warm koppie styf onder haar ken teen haar bors. Rustig streel sy oor die wondersag lyfie en toe sy hom oomblikke later op die bed neerlê om te kyk of hy nat is, lag sy ogies al weer in hare. Hoe gou kan so ‘n ou mensie vergeet hulle was oomblikke gelede so roerend hartseer. As sy maar so gou haar verlangende seer na Wessel in so ‘n oogwink kon afskud.
 
   Yolandi maak hom droog, en met hom op haar heup stap sy kombuis toe om vir hom ‘n bottel warm te maak. Sy is nog besig daarmee toe lui die voordeurklokkie. Gits, Jandré is vroeg. Sy het nog nie eens vir Helm gebad nie en sy staan nog in die handdoek geklee. Tog stap sy deur toe en maak op ‘n skreef oop. Dis egter die vrou van wie sy die tuinwoonstel huur wat voor haar staan.
 
   “Ek het vir jou ‘n boodskap gebring, Mevrou,” sê die tante vriendelik en hou ‘n koevert na haar toe uit voor sy groet en weer wegstap.
 
   Fronsend kyk Yolandi na die koevert, en die handskrif daarop wil-wil vir haar bekend voorkom. In die kamer lê sy Helm met sy bottel neer en skeur die koevert oop.
 
   “Liewe Yolandi. So, jy het toe onthou van die plekkie in die ou tannie se tuin. Ek is bly dis daarheen wat jy gegaan het. Stilbaai was nog altyd my geliefkoosde vakansieplek wanneer ek baie sielswroegings gehad het. Daar het ek altyd helderheid gekry oor wat my volgende in die lewe te doen staan.
 
   “Kind, ek wil hê jy moet weet Wessel het my alles vertel, en nee, ek gaan dit vir niemand uitbasuin nie. Jy en jou kindjie is veilig wat my betref. Wat ek nie kan verstaan nie, is hoe ek so verkeerd kon gekyk het. Jy is tog vir Wessel lief, so hoekom het jy vir hom gesê jy is nie? Wat is dit wat jou werklik van Calma af weggejaag het terwyl ek weet jy wil hier wees met jou hele hart en siel? Die dag wanneer jy bereid is om my hierop ‘n eerlike antwoord te gee, sal ook die dag wees wat jou hele lewe ten goede sal verander. Nee, ek het nie vir Wessel gesê ek vermoed jy is op Stilbaai nie. Hy wil in elk geval nie meer oor jou praat nie. Hy en Roanda is uit vir die aand. Pas jou self en klein Helm goed op. Ma Helen,” lees sy die briefie met ‘n hees stem.
 
   Stadig laat sak sy die velletjie papier op haar skoot. Sy moes geweet het Helen sal dalk raai waarheen sy is. Tog kan sy ook nie vir haar sê hoekom sy nooit weer kan terugkom na Calma en Wessel toe nie. Roanda sal nie skroom om Burt te kontak nie. Sy vou die briefie op en sit dit in haar handsak voor sy Helm se kleertjies begin uittrek om hom te bad.
 
   Eers na sy klaar is met hom en haar self aangetrek het, haal sy weer die briefie uit om oor te lees. Sy kry egter nie baie tyd om nog daaroor te tob nie, want kort daarna daag Jandré op.
 
   Hy neem hulle na ‘n lieflike, snoesige ou restaurantjie toe waar die atmosfeer warm en huislik is. Die ou dame wat die eienares is kloek omtrent om Helm, en toe hulle weer sien, tel sy hom uit sy drastoeltjie en stap al geselsend met hom na haar personeel toe.
 
   “Jy het nie nodig om bekommerd te wees nie. Tant Nella is baie lief vir kinders. Veral babas. Daar sit omtrent altyd een van die kliënte se babas op haar heup terwyl hulle hulle kos geniet,” vertel Jandré laggend.
 
   “Ek kan sien sy ken kleingoed. Kyk net hoe lag hy met haar, siestog,” antwoord Yolandi. Die kelner kom en hulle bestel vir hulle kos na Jandré vir hulle ‘n ligte tafelwyn geskink het.
 
   Die kos is heerlik en  Yolandi stem selfs in om nagereg saam met hom te eet. Hulle is pas daarmee klaar toe tant Nella weer vir Helm terugbring. Sy gesels ‘n rukkie met Yolandi en stap weer terug na haar toonbank toe.
 
   “Dankie, Jandré, die ete en aand uit was lekker. Jy is goeie geselskap. Ek dink egter ek moet Helm nou in die bed kry, anders kan ek môre niks met hom uitrig nie. Dis seker ‘n fout wat ek gemaak het om sy ure per dag  so presies in te deel dat hy nou uit koers raak as iets verander.”
 
   “Ek moet vir jou dankie sê. Ek mis die geselskap van ‘n vrou veral. Kom ek help jou met Helm,” bied hy aan en tel die kleintjie met stoeltjie en al op. By die toonbank betaal hy en na hulle die tante gegroet het, stap hulle uit na sy motor toe. Yolandi het vroeër al die spogmotor bewonder. Dis duidelik Jandré het nie ‘n tekort aan geld nie. 
 
   Langs die tuinwoonstel hou hy stil. Hy dra die kleinding tot in die woonstel vir haar en stap terug voordeur toe. Hy lê sy hande lig op haar skouers, trek haar sag nader en lê sy lippe net so sag op hare. Dis so vertroostend, sy beur nie eens weg nie. Dis of sy weet hy het geen agenda daarmee nie, asof hy net soos sy in kringe van verwarring en vertwyfelings rondhang.
 
   “Nag, Yolandi. Moenie dat enigiemand ooit vir jou wil wysmaak jy is nie ‘n besonderse vrou nie. Lekker slaap,”
 
   “Lekker slaap jy ook, en nogmaals dankie vir vanaand,” antwoord sy sag, streel oor sy wang met haar vingers soos sy lippe hare gestreel het. Die teer lig in sy oë vertel haar hy verstaan.
 
   In die kamer maak sy gereed vir die nag, en toe doen sy iets wat sy altyd gesê het sy sal nooit doen nie. Sy tel Helm se slapende, warm lyfie op en gaan lê met hom knus in haar arms op die bed. Vannag... net vannag, het sy hom hier digby haar nodig.
 
    
 
   Wessel hou by Roanda se woonstelblok stil, klim uit en gaan maak die deur vir haar oop.
 
   “Kom jy in vir koffie of ‘n drankie?” vra sy uitlokkend.
 
   “Nee dankie. Dit was ‘n genotvolle aandjie uit, maar nou soek my liggaam my bed,” antwoord hy vinnig. Miskien het dit tyd geword dat hy vir haar sê hulle moet mekaar minder sien, want hy wil haar nie hoop op ‘n verhouding met hom gee nie.
 
   “Agge nee, Wessel. Jy is nog jonk en behoort nie nou al te gaan slaap nie. Kom in toe, al is dit net vir ‘n kort rukkie,” pruil sy en kom leun teen hom aan.
 
   “Jy vergeet ek is ‘n hardwerkende boer wat sy rus nodig het,” keer hy laggend.
 
   “Ja, maar ook ‘n ryk boer wat nie nodig het om self te werk nie. Jy het genoeg werknemers wat jy in die werk kan steek.”
 
   “Dit is so, maar ek verkies om saam met hulle te werk. Die boerdery is in my bloed, en dit sal nooit verander nie.”
 
   “Nie eens vir my nie?” vra sy koketterig en loer weer uitlokkend na hom.
 
   “Nou hoekom vir jou? Jy is mos darem nie deel van my toekoms nie, jong, so ek bly wie ek is soos ek is,” antwoord hy skertsend om die moontlike byt uit sy woorde te haal.
 
   “Nou slaan jy my darem hard. Ek het regtig gedink ons is besig om vordering te maak na iets meer permanent as net so nou en dan se uitgaan,” antwoord sy slu met haar oë neergeslaan.
 
   “Sien, dis waarvoor ek bang was. Ek weet hoe jy voel, Roanda, maar ek deel nie jou gevoel nie. Ons het tog voorheen ook al hieroor gesels,” antwoord hy sag.
 
   “Ja, maar dit was voor Yolandi jou hele lewe kom befoeter het. Ek het gedink na jy uitgevind het watse soort mens sy is, sal jy my meer waardeer,” antwoord sy en hierdie keer is daar beslis verwyt in haar stem.
 
   “Jy was van die begin af teen Yolandi gekant. Het sy ooit iets vir jou gedoen wat dit regverdig?”
 
   “Ja, sy het jou van my af weggerokkel, en toe soos ‘n warm patat gelos toe sy voor ‘n keuse te staan kom. Sy het ‘n vark soos Burt se kind voor jou gestel,” bars Roanda uit, besef sy het nou haar mond verby gepraat en gaan met opset aan die huil toe sy haar teen hom aangooi.
 
   Wessel se arms gaan om haar, maar verstyf toe haar woorde by hom insink.
 
   “Waarvan praat jy, Roanda? Wat wil jy eintlik sê?” vra hy streng en druk haar ‘n armlengte van hom af weg.
 
   “Dis niks... ek het sommer gerommelpraat omdat ek ontsteld is,” probeer sy walgooi, maar aan die uitdrukking op Wessel se gesig weet sy dat sy jammerlik faal.
 
   “Kom nou, Roanda. Jy steek iets vir my weg en ek wil nou  dadelik weet wat dit is,” sê hy en kyk hard in haar oë.
 
   “Ek het haar afgepers, oukei, maar sy verdien dit. Sy het jou net  gebruik, nie liefgehad soos ek jou liefhet nie. Ek het haar gesê ek weet alles van haar kind af, en as sy jou nie uitlos nie, sal ek vir die Marais-man alles vertel. Hy sal sy kind kom opeis, dokter Jan laat aankla en vir jou en Yolandi ook. Toe, is dit  wat jy wou hoor? Skel my nou maar uit vir ‘n heks, ek gee nie om nie. Sy verdien nie ‘n man soos jy nie,” rol die woorde tussen wilde snikke deur oor haar lippe.
 
   “Bedaar, Roanda. Jy is histeries. Kom ek vat jou woonstel toe,” antwoord hy driftig. Binne hom weerlig dit van woede. Hy het in Yolandi getwyfel toe sy hom eintlik broodnodig gehad het. Hy moet haar vind, al moet hy die wêreld omkeer om dit te doen.
 
   In die woonstel skink hy vir haar ‘n stywe dop brandewyn, en sien toe dat sy dit sluk. Sy hyg na asem, maar slaan alles weg asof sy weet dit gaan nou haar enigste behoud wees.
 
   “Gaan bad en gaan slaap, Roanda. Ek het nie vanaand vir jou woorde nie. Jy het my baie, baie teleur gestel. Ek het nooit besef jy is so ‘n gevoellose, wrede mens nie. Een ding wil ek duidelik maak, en dis as jy ooit ‘n woord oor die DNA toets se kokery praat, sal ek sorg dat jy in die sel langs ons ander beland. Omdat jy hiervan weet, is jy net so skuldig soos ons. Nag, en ek hoop nie ek sien jou ooit weer nie,” sê hy voor hy met lang hale by haar woonstel uitstap en die deur agter hom toegooi.
 
   Verslae en half bedwelm sak sy net daar op die bank neer. Haar oë is droog, geen trane meer nie, net die leegheid. Sy het Wessel vir altyd verloor, en dis net haar eie skuld. Nee, sy sal nie vir Burt enigiets vertel nie, so wreed is sy nie regtig nie, maar sy wou gehad het Yolandi moet haar glo.
 
    
 
   AGT
 
   “Die weer is die afgelope twee dae absoluut fantasties hier, dink jy nie ook so nie?” vra Jandré waar hy, Yolandi en Helm onder ‘n koelteboom op die sand naby die see sit.
 
   “Wonderlik. En ek kan voel die klimaat en plek doen my goed. Selfs Helm is heel in sy noppies en laat hom alles welgeval,” antwoord sy en streel met haar wysvinger oor die baba se neusie. Hy lag oopmondjie met haar.
 
   “Ons sit egter al die heel dag hier en gesels en peusel aan alles en nog wat, so nou gaan jy seker nie saam met my wil gaan eet nie, of hoe?” vra hy kamma teleurgesteld.
 
   “Wie sê? Die klimaat gee my ‘n groot aptyt, maar ek het ‘n beter voorstel. Ek is al van vanoggend af lus vir ‘n lekker pasta gereg, en het reeds al die bestanddele gekoop. Kom saam woonstel toe en terwyl jy vir Helm vermaak, maak ek vir ons kos. Daar is selfs ‘n bottel koue wyn in die yskas.”
 
   “Nou dit klink nou sommer vorentoe. Ek is sommer haastig, kom,” antwoord hy gretig, tel die baba op en gryp ‘n mandjie met die ander hand.
 
   Yolandi lag, skud die handdoeke se sand af en val langs hom in op pad woonstel toe. Daar gekom, gaan sit hy plat op die mat, tel Helm uit sy stoeltjie en sit hom langs hom op die mat neer voor hy ‘n hele doos speelblokkies tussen hulle omkeer. Tevrede Helm is oukei by Jandré, stap Yolandi glimlaggend kombuis toe om die kos te gaan maak.
 
    
 
   “Ek moet erken, jy maak ‘n pasta soos min. Ek is nou oorvol en my oë wil toetrek,” terg Jandré nadat Yolandi al vir Helm in die bed gesit het.
 
   “Dankie. Lus vir koffie of likeur?” vra sy.
 
   “Nog net ‘n likeur, en dan moet ek huis kry,” stem hy glimlaggend in.
 
   Sy skink en oorhandig syne.
 
   “Jy verlang na haar, nè, Jandré?” vra sy sag toe sy langs hom gaan sit.
 
   “Is dit nie onnosel van my nie, hm? Ek wil haar so graag terughê, maar om die regte rede. Ek het egter vroeër vandag besluit ek gaan môre terug en haar vra om terug te kom na my toe sonder om haar te vertel ek is besig om te herstel. As sy instem, sal ek weet sy is tog lief vir my. As sy nie wil nie, wel, dan sal ek dinge aanvaar soos dit nou is,” antwoord hy, ledig sy glasie en staan op. Sy sit haar glasie ook neer en stap saam met hom deur toe.
 
   “Dis ‘n goeie besluit. Ek wens jou alles van die beste toe. Sal jy my laat weet hoe dinge vir julle uitgewerk het?” vra sy sag en sit haar hande sag teen sy bors.
 
   “Ek sal jou beslis laat weet, want jy het skielik een van my beste maatjies geword,” terg hy liggies, buk vooroor en soen haar sag op die lippe net soos daardie vorige keer sonder enige bybedoelings.
 
   “Nag, Jandré,” groet sy net voor hy in die donker tuin verdwyn. Sy stap op die klein stoepie uit en gaan sit in ‘n rottangstoel naby die deur sodat sy Helm kan hoor as hy dalk sou wakker word.
 
   Dis steeds so lekker buite, en sy is amper onwillig om op te staan en in te gaan. Sy staar die donkerte in. Skielik maak ‘n donker skadu hom los van die boomstam net onder die stoep, en sy skrik. Vinnig staan sy op en wil by die deur invlug, maar sy is te stadig. ‘n Groot hand vat haar stewig aan die arm vas sonder om haar seer te maak.
 
   “Yolandi, stop, dis net ek... Wessel.”
 
   Sy ruk in haar spore tot stilstand. Wessel. Wat maak hy hier? Het sy ma hom toe tog vertel waar sy is? Sy swaai om en ruk haar arm uit sy greep. Hy laat haar arm dadelik los. Nou in die dowwe geel lig van die stoep staan hy lewensgroot voor haar. Haar hart skop benoud in haar keel, en sy is skielik kortasem.
 
   “Wessel, wat maak jy hier? Hoe het jy geweet waar ek is?” vra sy egter afgemete. Nou moet sy sterk wees.
 
   “Ek weet van alles, Yolandi, van Roanda se afpersing. Ek het gedink dis hoekom jy toe vir my gelieg en gevlug het, maar lyk my ek was al weer verkeerd. Hier tref ek jou aan met reeds ‘n nuwe man in jou lewe, in sy arms. Vlug jy nou van die een man na die ander net om volgende maand weer koers te kies?” vra hy skor.
 
   ‘n Lig gaan vir haar op.
 
   “Praat jy van Jandré wat nou net hier weg is?”
 
   “Wie hy ook al is, ja.”
 
   “Wel, jy is verkeerd. Ons het goeie vriende op die klein kusdorpie geword. Hy met sy seer van die verlede en ek met myne. Ons het baie gesels, saam geëet en nog gesels, en dis al. Die ou ligte soentjie van netnou was om tot siens en voorspoed te sê. Hy is ‘n kankerlyer wat wonderbaarlik besig is om gesond te word. Sy vrou het nie vir sy siekte kans gesien nie, en hom gelos. Hy het haar egter nog lief, en gaan haar vra om terug te kom. Ek respekteer die man net soos hy my respekteer. Ek kan nie glo dis wat jy van my dink nie,” rammel sy die woorde af en eindig uitasem.
 
   “Ek is jammer, regtig, maar ek was so teleurgesteld toe ek hier aankom en sien jy is nie alleen nie. Sê my net een ding, Yolandi, het ek my verbeel dat jy nader aan my wou beweeg kort voor die ding met die DNA?” vra hy sag en kyk hunkerend in haar oë toe hulle tot in die sitkamer gevorder het.
 
   “Wat maak dit alles tog nou saak, Werner? Dit maak nie saak wat ek voel en wat ek wil hê nie, want ek kan dit nie kry nie. As jy van die afpersing weet, behoort jy tog te weet sy gaan ons almal laat  tronk toe gaan,” beur sy die woorde skor uit.
 
   “Nee, sy sal nie. Nie na ek met haar gepraat het en haar presies gesê het wat sal gebeur indien sy ‘n woord rep nie. Antwoord my dus, Yolandi?” vra hy nou streng.
 
   Haar oë raak verkleef aan syne. Dieselfde verlange wat nou in daardie dieptes brand vind weerklank in hare, en sy wil nie meer daarteen stry nie.
 
   “Ja, jy is reg, Wessel. Ek wou jou vertel hoe lief ek jou gekry het, wou so graag saam met jou in jou bed gaan slaap, maar wou wag tot die ding van die DNA-nagmerrie verby is. Toe kry ek nie kans nie, want Roanda het ingegryp,” vertel sy met bewende lippe.
 
   Hy storm vorentoe, gryp haar in sy arms vas, buig haar kop effe agteroor en dan sluit sy lippe eisend en besitlik oor hare. Sy hande liefkoos haar liggaamskontoere met so ‘n passie dat sy dadelik oraloor daarvan begin tintel. Hy lig sy lippe net effens, en fluister: “Liefste Yolandi, ek het jou so lankal lief. Ek het my buite perke verlang die afgelope tyd. Toe praat Roanda haar mond verby, en ek praat met Ma, en Ma het met blink oë vir my vertel waar jy is. Ek gaan jou nooit, ooit weer onder my oë laat uitgaan nie.”
 
   “Ek wil ook nêrens anders wees nie, my man,” fluister sy en trek sy kop terug na hare laat hulle lippe weer verkleef aan mekaar raak. Die warm soetheid van sy tong hare aanraak terwyl dit voel of daar vuurwerke in haar binneste losgelaat word.
 
   Hy tel haar op en dra haar kamer toe waar hy saam met haar op die bed gaan lê. Stadig, amper tergend begin hy om haar klere stukkie vir stukkie uit te trek terwyl sy oë hare nie vir een oomblik verlaat nie. Met sy oë koester hy haar liggaam in ‘n polsende wese toegespin in ‘n kokon van begeerte en verlange in die liefde.
 
   Stil lê sy so nakend na hom en kyk terwyl haar oë hunkerend op hom gerig is. Hy glimlag effe tergend, en begin net so stadig van sy klere stuk by stuk ontslae raak. Haar oë drink sy aanloklike, stewige sonbruin liggaam in, en in haar buik begin dit lewe toe haar oë sak en sy begeerte na haar duidelik uitgespel word.
 
   “Moet my nie so tart nie, Wessel,” smeek sy en hou haar arms na hom toe uit. Met ‘n growwe kreun oorheers hy haar met sy liggaam, neem weer besitlik haar lippe onder syne terwyl sy hande nou oor haar naaktheid streel. Sy vingers knie liggies haar borspunte wat onmiddellik orent staan, en sy uiter ‘n klein kreuntjie van genot.
 
   Met haar vingernaels krap sy strepe van hunkering oor sy rug, besef hy verstaan toe hy haar bene met sy hande lig, ‘n oomblik nog brandend van liefde en begeerte na haar kyk, en haar dan stadig vir hom neem. Sy gee haar alles op ‘n manier waarop sy haar nog nooit aan Burt kon gee nie. Sy het hierdie man lief soos sy ook Burt nooit liefgehad het nie. Ritmies beweeg hulle saam op die kruin van die golwe van genot tot hulle later albei kort van asem langs mekaar neersak, en mekaar net styf vashou.
 
   By Wessel en sy Calma het sy nie net skuiling vir haar siel gekry nie, maar ook die grootste liefde wat sy nog ondervind het.

